
Capitolul 1 


am la jumătatea drumului dintre Cimpina şi Băneşti, linia 

dealurilor subcarpatice se îndoaie de mijloc pe 

neaşteptate. Cîmpia porneşte chiar de la picioarele lor şi 
se tot duce, rar vălurită, pînă la Dunăre. Scăpate de chingile 
aspre ale stîncilor, apele Prahovei nu mai saltă jucăuşe în cîntec 
de copilă zglobie, ci se domelesc spre maturitate şi schimbă 
verighete de cununie cu şes opilăria Prahovei moare acolo, 
lîngă arcul de cerc al iar drumul ei, parcă mai 
înţelept, mai blind, se om odată cu demnitatea 
vîrstei. 

Pe ultima cur 
frumos. Zidurile lui 
iederă multă ca într-o îm[ 
drept al Prahovei. Din t 


era cîndva un castel 
la vreme de vară cu 
comun cu malul 
enea turlelor de 
olo de cocheta 
ij 


Cîmpia blajină, acopg Te pădure, dar şi 
cu holde mari, cate peste măsura 
hambarelor. Caii, G ălăduiau prin păduri 
pînă aproape de Codrubvlăsid SUeparte, pe la Snagov. 
unii erau însemnați cu 
fierul roşu. Turme de oi urcau cătţe nunţi în sunet plăcut de 
talăngi, înconjurate de cîini ciobăheşti cît viţeii. Pe marginile 
Prahovei, la deal, peste Cîmpina şi Telega, prunii, merii, gutuii, 
perii şi nucii se întreceau în roade, fără să ţină seama de 
puterile crengilor, astfel că oamenii făceau adesea proptele în 
jurul nechibzuiţilor pomi. Prisăcile, aşezate în livezi, mirozna de 
fin sau de otavă, florile de pe coaste ori din văi, biziitul calm al 


albinelor, aminteau despre bogata binecuvintare a lui 
Dumnezeu. 

Pe dealurile din stînga, ce se călătoreau fără întrerupere 
pînă dincolo de Valea Călugărească şi chiar mai departe, viile cu 
fustele lor mari, înfoiate, lungi pînă la pămînt, se alintau 
desfrinate în bătaia vîntului de toamnă, arătîndu-şi sînii 
verzui-aurii. 

Oamenii satelor de pe înălţimi sau din cîmpie mai purtau şi 
alte nume, după locul în care îşi aveau aşezarea. Binecuvintat 
între ei era neamul Brezenilor, ciobani din tată în fiu, mari la 
trup, cu feţele roşii pline de sănătate. Băneştii şi Floreştii, fii ai 
cîmpiei, nu arătau cine ştie ce voinici. Aveau obrajii închişi la 
culoare, bătuţi de soarele mult. Acestora le mersese vestea 
despre agerimea în lupte. Pe dealuri, acolo unde hotarele dintre 
vii şi păduri, dintre livezi şi fineţe erau greu de împărţit cu 
dreptate, trăiau Cepturenii. Oamenii umblaţi prin lume spuneau 
că fetele Cepturenilor nu au egal în frumuseţe. Adesea 
zăboveau pe acolo tineri călători, crai înrăiţi în dulce şi 
creştinească aplecare spre dragoste, bărbaţi copţi la minte şi la 
trup, cu ginduri de pocăință pentru păcate vechi, uncheşi roşi de 
tăriile timpului, ca încălţările purtate peste măsură. Puţini dintre 
ei părăseau zona aceea a dealurilor. După o vreme, de obicei 
scurtă, craii se cuminţeau pe la case noi, pocăiţii încasau 
scatoalce de cîte ori călcau pe de lături, iar uncheşii năuci de 
atita frumuseţe îşi lepădau virstele. Nunţile rar ţineau mai puţin 
de o săptămînă. Butoaiele mari cu vin sau cu ţuică se goleau 
prin hărnicia găleţilor. Nimeni nu umbla după măsuri mici. 
Cîntece vesele coborau pînă la cîmpie. 

Stăpîn peste aceste locuri era comitele Staicu, un tînăr 
şcolit pe la universităţile de la Florenţa, Genova şi Veneţia, 
fratele mai mic al măriei-sale Mircea, domnul Ţării Româneşti. 
Castelanul împlinise douăzeci şi şase de ani şi părea sorocit a fi 
un cavaler cu care prahovenii să-şi afle multe prilejuri de 
mîndrie. Inalt ca şi cei din neamul Brezenilor, se deosebea de 
aceştia prin zvelteţea trupului. Faţa sa prelungă, cu linii aspre, 
ochii cenuşii, scînteietori şi părul cîrlionţat ca o cunună, îi 
dădeau un aer plăcut. Margareta, soţia tînărului castelan, era 
fiica lui Petru Muşat, domnul Moldovei. Pe lîngă frumuseţe şi 
graţie, Margareta moştenise de la acesta părul blond, prins în 
coc greu, şi faţa alb-roză ca petala mărului înflorit proaspăt. 


Nunta lor se petrecuse cu doi ani înainte, dar nu era o căsătorie 
din dragoste, ci una la îndemnul noului domn al Ţării Româneşti. 
Cei doi soţi se vedeau rar. Staicu lipsea cu lunile de la castel şi 
nimeni nu ştia pe unde hoinăreşte. Zvonurile despre nefericita 
căsătorie circulau în şoaptă, iar gurile rele dădeau ştiri sigure că 
tînărul se încurcase cu o muiere de prin alte părţi. Cît despre 
Margareta, mulţi ar fi fost în stare să jure că are o dragoste 
tăinuită. 


Într-o seară din mai a anului 1388, un pilc de călăreţi trecu 
în goană prin satul Ciuliniţa, străbătu cîmpia de-a latul şi se 
afundă în Codrul Vlăsiei. Conducătorul piîlcului cunoştea bine 
locurile, fiindcă îşi purta oamenii fără sminteală pe cărări 
întunecoase, unde lumina lunii rar izbutea să pătrundă. O 
jumătate de ceas mai tirziu, în faţa călăreţilor apăru un lac 
frumos, ale cărui ape străluceau ca arama lustruită. De-a lungul 
malului înalt, acoperit cu vegetaţie bogată, un drum larg, bine 
întreţinut, ducea către vechile ziduri ale mănăstirii Snagovului. 
Mîndra aşezare bisericească avea pe vremea aceea două părți 
separate între ele. Una pe mal, înconjurată de ziduri puternice, 
la adăpostul cărora se aflau chiliile călugărilor, o capelă din 
lemn de stejar, magazii, hambare, pivnițe, clădirea în care 
locuia egumenul Lazăr, săli de scrimă şi două curţi mari, 
îndulcite cu puzderie de flori. A doua aşezare, legată de prima 
doar prin bărcile ascunse lîngă zidul ce cobora în apa limpede, 
adîncă, era ceva mai departe, pe o insulă din mijlocul imensului 
lac. Mulţi localnici şi străini treceau cu bărcile către insulă spre 
a-şi afla popas de meditaţie sau rugăciuni. Bogăția odoarelor 
mănăstirii ar fi putut atrage lăcomia unora. Dar paşnicii călugări, 
mulţi la număr, îi priveau pe credincioşi cu blîndeţe, cu zimbete 
îngăduitoare, chiar dacă uneori mîinile lor aspre umblau pe furiş 
sub rasele lungi pînă la pămînt, ce ascundeau arme nu tocmai 
de lepădat. 

Călărețul din fruntea  pilcului descălecă lîngă poarta 
ferecată la vreme de noapte. Undeva, prin împrejurimi, răsunau 
plăcute şi liniştite bătăi de toacă. Pentru un neştiutor, semnalele 
ar fi însemnat prilej de rugăciune. Puţini ştiau că ceva pîndari 
aflaţi în foişoare bine ascunse de ochiul trecătorului observau 


din vreme apropierea unor străini. 

Pe muchia zidului se ivi un bărbat cu rasă călugărească şi 
coif de oştean. In mîinile lui grăsuţe apăruse nu o cruce ori nişte 
mătănii, aşa cum s-ar fi cuvenit, ci un arc încordat gata să 
sloboadă săgeata. 

„Drace! socoti oaspetele. Aici în loc de sfintă binecuviîntare 
poţi să te alegi cu o săgeată care să te schilodească sau chiar 
mai rău. Cuviosul de colo te trimite în lumea drepţilor cît baţi din 
palme şi nu ştiu dacă mai ai vreme să te lepezi de greutatea 
păcatelor. Bătăile de toacă au început de cum am intrat în 
Codrul Vlăsiei. Apoi, ele s-au repetat de-a lungul drumului. De 
fiecare dată, douăzeci şi două de bătăi. Adică atiţia cîţi sîntem. 
Asta înseamnă că de peste o jumătate de ceas au aflat călugării 
despre intrarea noastră în pădure şi ne cunosc numărul. Multe 
s-au schimbat pe aici!” 

— Ce doreşti, fiule? întrebă cel de pe zid cu asprime. 

— Să-l văd pe sfinţia-sa, egumenul Lazăr. 

— La asemenea ceas? Şăguieşti pesemne. Înțeleptul 
Solomon astfel grăieşte în a şasea epistolă către burgunzi: „Ho, 
fraţilor, că doar nu dau turcii!” 

— O fi, răspunse drumeţul. Din păcate vremea nu ne 
îngăduie. Venim de departe. 

— Hm! O să mă aleg cu ceva mustrări. Pe cine să anunţ 
egumenului? 

— Pe cavalerul Negrea. Sfinţia-ta nu eşti părintele Sima? 

— Aşa se pare. 

— Păi, ar trebui să mă recunoşti. 

— Nu, fiule. La vreme de noapte nu-l recunosc nici pe tata. 
Am vederea proastă, iar auzul mă ajută slab. Cît despre 
memorie, să nu mai vorbim. Aşteaptă să trimit vorbă! Însă pînă 
atunci, adunaţi armele voastre grămadă şi depărtaţi-vă de ele! 
Că tot înțeleptul Solomon zice în a opta epistolă către tătari... 

Se opri o clipă să scornească ceva frumos, fiindcă n-avea 
habar de învăţăturile sfinte. Ba mai mult: adormea pios la 
fiecare slujbă, iar ştiinţa cititului îi lipsea cu totul, chiar dacă 
egumenul făcuse mari sforţări în această privinţă. Apoi se 
lumină cu un zîmbet şi zise din vîrful buzelor ţuguiate: 

— Că tot înțeleptul Solomon spune clar în a paişpea 
epistolă către tătari: „De veniţi cumva cu ginduri rele, aţi 
încurcat-o cum vă văd şi mă vedeţi”. 


Trecu un sfert de ceas. Porţile mari scîrţiiră uşor. Călăreţii 
intrară într-o curte largă, străjuită de pomi. O seamă de călugări 
cu spade grele în miini sau cu arcuri încordate îi înconjură 
grabnic. Lumina lunii, puternică, se lipea ca o miîngiiere pe 
ziduri, pe boschete şi prin cele mai tainice unghere. Aleea 
pietruită care ducea câtre frumoasa locuinţă a egumenului 
părea poleită cu un strat de aur. In aer stăruia adînca tihnă a 
unei nopţi calme, uşor asprite de răceala din apropierea apei. 
Călugărul Sima, un bărbat scurt, plinuţ, ager în mişcări, veni 
lîngă Negrea şi grăi cu blindeţe: 

— Pace ţie, fiule! A trecut un an de la ultima noastră 
întîlnire. Atunci ai fost pe aici împreună cu Sofronie, stareţul de 
la Cozia. Dacă nu te recunoşteam, dormeai în pădure pînă la 
ziuă. Vremurile sînt aspre, iar cine nu ia seama în jurul său cade 
uneori în primejdie, vorba proorocului Pilat din Pont. Cine dintre 
voi doreşte să meargă la egumen? 

— Noi patru. 

Sima îşi roti privirile către cei arătaţi de mîna lui Negrea. 
Primul era înalt, cu pălăria trasă mult pe frunte, înfăşurat într-o 
pelerină ce-i ascundea faţa. Al doilea arăta mult mai scund, 
chiar firav, cu chipul dulce, tineresc. Al treilea, îmbrăcat în straie 
cam ponosite, nu prea mare la trup, moale în mişcări, părea să 
fie un slujitor de rînd. Sprincenele lui groase, părul negru 
despărţit în cărare şi un mic semn de tăietură pe obraz reţinură 
o clipă atenţia lui Sima. 

Îngîndurat, conduse oaspeţii pe alee, prin coridoarele slab 
luminate, spre odaia de primire unde Lazăr, abia sculat din 
dulceaţa primului somn, aştepta mirat de o astfel de vizită 
nocturnă. Tînăr, poate sub treizeci de ani, egumenul mănăstirii 
Snagovului se număra printre marii prelați ai Ţării Româneşti. In 
rang bisericesc îl întreceau vreo cîţiva, dar puterea lui era 
însemnată. Mitropolitul Antim de la Argeş ţinea sfat cu el în 
toate problemele mai deosebite. 

La apariţia celor patru oaspeţi, egumenul, îmbrăcat simplu, 
într-o rasă fără podoabe, le ieşi înainte şi îi pofti să se aşeze 
după voie. Doi călugări tineri, sfioşi, umblau iute de-a lungul 
unei mese şi aşezau gustări. Cînd totul fu isprăvit după 
rinduială, egumenul le făcu un semn şi ei ieşiră cu plecăciuni 
adinci. Doar Sima rămase nehotărit în prag. 

— Pofteşte, sfinţia-ta! îl îndemnă Lazăr. lar 


domniile-voastre, cătă către oaspeţi, să nu vă sfiiţi a vorbi de 
faţă cu el. Mănăstirea Snagovului nu are taine pentru Sima. Cine 
sînteţi? 

Cavalerul cel înalt îşi lepădă pălăria şi pelerina. Lazăr 
tresări. Sima, om stăpinit în alte împrejurări, scăpă o exclamaţie 
de adîncă mirare. 

— Fir-aş al nai... 

Dar încruntarea egumenului îl făcu să se corecteze la timp. 

— Fir-aş al sfinţilor părinţi! Măria-sa lvanco... lvanco... 
regele Dobrogii şi al Varnei, fiul marelui Dobrotici... 

— Nu, sfinţia-ta! îl întrerupse musafirul cu asprime. lvanco 
îmi zic prietenii mei bulgarii. Numele meu este loan, fiul 
seniorului de fericită memorie Dobrotă. După moştenirea 
rămasă de la tatăl meu sînt despot. Numai bizantinii şi genovezii 
mă numesc rege în actele lor. 

— E o mare cinste pentru noi, interveni Lazăr. lar surpriza a 
fost adincă, fiindcă legăturile noastre s-au pierdut odată cu 
trecerea anilor. Stau retras şi ştiu puţine din cite se petrec 
dincolo de porţile mănăstirii. Dar şi turcii vă numesc rege. 

— Da, şi ei, chiar acum cînd vin peste noi. După lupta de la 
Polenik, unde nu le-am dat ajutorul cerut de sultanul Murad, 
turcii mă socot, într-o scrisoare către genovezi, ca fost rege. 
Adică: „loan, qui Varnae cum regione finitima Dobritze vocata 
regulus erat”. Acum ei vin să-şi îndeplinească proorocirea făcută 
anul trecut, dar nu numai asta îi mînă, ci şi bogăţiile Dobrogii. 

Glasul despotului avea în el nuanţe de asprime ce se 
potriveau cu întreaga lui înfăţişare. Egumenul slujise la curtea 
lui Dobrotă cu mulţi ani în urmă. Atunci petrecuse ceasuri 
încîntătoare alături de prinţul loan. Hălăduiseră amindoi prin 
pădurile Dobrogii în goană după vînat sau în plimbări lungi, pline 
de farmecul locurilor. Pe vremea aceea, chipul viitorului despot 
strălucea de gingaşă tinereţe. Acum, barba lui scurtă, ţepoasă, 
cu viîrfurile întoarse, lipite de un obraz rece, uscat, bătut de timp 
şi de briza mării, fruntea mai boltită decit pe vremuri şi două 
cute adinci în colţurile gurii îi dădeau alt aer. 

„Puțin i-a rămas din vechea înfăţişare, gîndi Lazăr. 
Asprimea vieţii, care a devenit atît de nesigură la marginea 
Balcanilor, i-a alungat tinereţea.” 

Tăcerea se prelungise peste cît se cuvenea. Egumenul 
ridică braţul şi făcu un semn de binecuvîntare asupra înaltului 


oaspete. loan dori să-i răspundă printr-un zîmbet cald, 
prietenos, dar numai buzele îl ascultară. 

— Poate ar fi bine să vă odihniţi, măria-ta, propuse Lazăr, în 
a cărui voce răzbi o nuanţă mai înaltă, oarecum nefirească. 

Regele prinsese nuanţa ca pe un strigăt îndepărtat al vechii 
lor prietenii. Abia în clipa aceea ochii lui se tulburară uşor, iar 
asprimea privirilor se şterse şi lăsă loc unui licăr ce porni către 
inima egumenului ca o solie. Atit fusese de ajuns între ei pentru 
a-şi regăsi, peste ani, vechile simţăminte. 

— Sîntem grăbiţi, îşi reveni regele. Nu avem timp de 
odihnă. Pe ea o recunoşti? 

Zicînd acestea, întinse braţul spre cavalerul cel tînăr, cu 
trupul firav şi faţa dulce ca de prunc. 

— Nu, nu o cunosc, măria-ta. Cu toate câ... după frumosul 
păr auriu... Să fie oare prinţesa Irina, sora voastră? 

— Da, nu te-ai înşelat. Cînd ai părăsit cetatea Caliacra, Irina 
avea patru-cinci ani. Acum are aproape şaisprezece. 

— E o mare cinste pentru noi, repetă egumenul. 

— Ah, nu! îl întrerupse oaspetele. N-am venit în semn de 
prietenie, deşi am fi dorit-o. Acum trei săptămîni am aflat că 
sultanul Murad îşi trimite oştile asupra Dobrogii. În fruntea lor se 
află marele vizir Ali-paşa, fiul lui Hairedim. 

— Poate că sînt zvonuri. Nu cred că turcii se încumetă azi 
atit de sus. Numai după cucerirea Balcanilor ar putea să o facă. 
lar asta cere timp. Cine v-a dat ştirea? 

— Nufărul Alb. 

Egumenul îşi reţinu o tresărire. 

— İl cunoaşteţi? 

— Nu. Cred că nimeni nu-l cunoaşte, zimbi loan. Veştile lui 
cad parcă din cer. În urmă cu trei săptămîni călătoream de la 
Varna spre Caliacra. Intr-o pădure întinsă pe dealuri şi prin rîpe, 
o săgeată a căzut înaintea calului meu. Prinsă de săgeată era o 
scrisoare adresată nouă. Prin ea ne vestea că vom fi atacați de 
turci în cel mult o lună. Că vor lovi întîi Varna, apoi Dobrogea. 
Zadarnic au răscolit oamenii mei pădurea în căutarea arcaşului. 

— Să fie o glumă? 

— Nufărul Alb nu glumeşte. Anul trecut, cînd turcii se 
îndreptau spre sîrbi şi bosnieci, Nufărul ne-a trimis ştiri despre 
numărul călăreţilor lui Murad. Prin el am aflat cîtă oaste au turcii 
la Niş, la Sofia şi la Adrianopole. Cred că are legături mari 


printre oamenii lui Murad. Numai astfel poate să cunoască atitea 
lucruri. 

— Nufărul Alb, murmură egumenul. El i-a anunţat pe Lazăr 
al Serbiei şi pe Tvartko al Bosniei că vin turcii peste ei. Datorită 
Nufărului, sîrbii şi bosniecii au avut vreme să se pregătească şi 
să cîştige lupta de la Polenik. 

— Vara trecută, interveni cavalerul Negrea, o mică oaste de 
achingii s-a încumetat pînă în regiunea Oreahova-Vraţa cu 
scopuri de pradă. Nufărul l-a înştiinţat din timp pe ţarul Straţimir 
de la Vidin şi astfel peste o mie de robi creştini au scăpat din 
mîinile turcilor. 

— Aşa este, aprobă loan al Dobrogii. Numele Nufărului Alb 
este cinstit în Balcani şi chiar mai departe, la genovezi, la 
venețieni, la unguri şi la poloni. Dar şi la turci. Sultanul Murad a 
pus preţ pe viaţa lui trei mii de ducați de aur. De două ori a fost 
ucis Nufărul anul trecut. De două ori s-au plătit cei trei mii de 
ducați, şi totuşi Nufărul Alb trăieşte. Cine ştie ce nenorociţi au 
căzut sub securea călăului de la Adrianopole. Totdeauna se 
găsesc ticăloşi gata să vindă pe careva pentru un pumn de aur. 
Dar nu despre asta am venit să discutăm. Iscoadele mele au 
adeverit ştirile date de Nufăr. Treizeci şi cinci de mii de achingii, 
adică numai călăreţi, urcă prin trecătorile Munţilor Balcani. In 
drumul lor ard satele cu vilvătăi pînă la cer. O seamă de bulgari 
şi-au părăsit vetrele lor cu ce-au putut lua şi fug spre cetatea 
Vidinului. Însă acolo e o foamete mare şi aud că bîntuie ciuma. 
De teama ciumii, turcii nu vor ataca cetatea lui Straţimir, ci 
oraşul nostru Varna, apoi Dobrogea. După cum se mişcă, în zece 
zile ne vom ciocni cu ei. În caz că vom pierde, e bine să ne luăm 
unele măsuri. Am adus cu noi zestrea lrinei care se ridică la 
optzeci de mii de ducați. De fapt, în afară de pămînt, mori, 
cîteva corăbii şi două mine de cupru, aceasta e întreaga noastră 
avere. 

— Poate că era bine să aduceţi şi tezaurul Dobrogii. 

— Nu, sfinţia-ta! Tezaurul nu poate părăsi pămîntul ţării 
sale. Ar însemna să nu credem în viitorul ei. E o datină veche 
păstrată de noi şi de părinţii părinţilor noştri. Am avut grijă să-l 
îngropăm. Doar doi oameni cunosc locul nou al tezaurului: eu şi 
vechiul nostru slujitor, cavalerul Toma. 

Egumenul cătă spre cel îmbrăcat în haine ponosite, 
mirîndu-se de ţinuta acestuia. Apoi îşi aminti că-l văzuse adesea 


la curtea lui Dobrotă şi totdeauna lipsit de eleganța cuvenită 
slujbei sale. 

— De va fi să pier, continuă loan, sora noastră va veni aici, 
pentru a nu cădea în robia turcilor. Zestrea ei rămîne la voi. 
Cred că nicăieri nu va fi în mai mare siguranţă decit la Snagov. 
Noi ne vom întoarce, dar nu înainte de a-i face o vizită comitelui 
Staicu, pe care îl vom ruga să-i fie Irinei frate şi părinte. 

— Mi-e teamă că faceţi un drum în zadar, grăi Lazăr. Din 
cîte ştiu, comitele Staicu lipseşte de la castel. El s-a aplecat spre 
cele sfinte şi caută împăcare cu Dumnezeu pe la schiturile din 
munţi, iar uneori, chiar pe la Cozia. Adică mă înşel. Doamna 
Margareta, soţia lui, vă va primi cu plăcere. Prinţesa lrina ar 
putea să rămînă de pe acum la castel. 

— Ah, nu! vorbi pentru prima oară în noaptea aceea sora lui 
loan. Locul meu e pe pămîntul Dobrogii, alături de fratele 
nostru. Drumul acesta l-am făcut numai la porunca sa. Oare mi 
se cuvine mie mai mult decit altor fete? Nu-i firesc oare să 
înfruntăm primejdia împreună? 

Din cauza miniei sau a emoţiei o roşeaţă puternică îi 
cuprinsese umerii obrajilor, iar ochii săi aruncau văpăi ca 
diamantul şlefuit cu migală. 

„Frumoasă şi mîndră la fire”, gîndi egumenul. 

loan al Dobrogii nu luă în seamă cuvintele ei şi continuă 
calm: 

— Ne pare rău că nu-l întîlnim pe comite. Purtăm cu el o 
bogată corespondenţă. Anul trecut ne-a promis un ajutor de 
două sute de călăreţi prahoveni în cazul unui atac turcesc. 

— Dar Măria-sa Mircea? 

— O mie de călăreţi au plecat ieri de la Argeş spre Caliacra. 

— Deci v-aţi întîlnit cu domnul Ţării Româneşti? 

— Nu. 

— Atunci, poate că i-aţi trimis o solie. 

— Solie i-am trimis prin cavalerii Toma şi Negrea. Dar cînd 
au ajuns ei, cei o mie de călăreţi tocmai ieşeau prin poarta de 
miazăzi a cetăţii Argeşului. 

— Curios, murmură egumenul. Înseamnă că cineva a tratat 
pentru voi, măria-ta. 

— Aşa este. Domnul Ţării Româneşti a primit o scrisoare de 
la Nufărul Alb. 

— lar Nufărul? 


— Da, zimbi loan. Se pare că Nufărul e prezent peste tot şi-i 
ajută pe creştini în dauna turcilor. 

Un ceas mai tirziu, cînd zestrea Irinei fu aşezată în tainiţe 
sigure, înaltul oaspete îşi luă rămas bun de la vechiul său 
prieten. 

— Să vă păziţi viaţa, măria-ta! grăi Lazăr. 

— Viaţa mea nu are însemnătate, ci numai libertatea 
Dobrogii, care trebuie să fie veşnică. 

— li puteţi oare bate pe turci? 

— Sper. Am zece mii de oşteni. Alături de ei vor lupta cei o 
mie de călăreţi ai Ţării Româneşti şi patru sute de lăncieri 
genovezi. Însă turcii sînt puternici. La ei arta militară se învaţă în 
şcoli, iar oşteanul ştie ce are de făcut pe cîmpul de luptă. 
Cîndva, strămoşii noştri, romanii, au supus toate popoarele 
dimprejur. Puterea lor şedea în învăţarea artei militare, în 
disciplina de fier şi în faptul că după război oşteanul nu părăsea 
armata, ci rămînea în continuare sub arme pentru a-şi desăvirşi 
măiestria. Ei bine, un astfel de oştean călit greu poate fi învins 
pe cîmpul de luptă. Asta fac turcii azi şi sînt singurii care o 
înţeleg. Ba, mai mult: ei îşi completează oştile cu cei mai voinici 
fii de creştini. După ce îi trec la religia lui Allah, îi formează de 
mici ca buni oşteni. Popoarele Europei vor simţi curînd puterea 
turcilor. Poate că mai tirziu turcii se vor îmbuiba şi vor slăbi 
disciplina de fier sau învăţătura în arta militară, fiindcă orice 
lucru are un început şi un sfîrşit. Dar asemenea timpuri nu vom 
apuca noi. 

— Poate, încuviinţă Lazăr. Nu mă pricep la astfel de lucruri. 
Ţarii bulgarilor Şişman şi Straţimir vă dau ajutoare? 

— Straţimir a trimis două mii de arcaşi la Varna. 

— Domnul cu voi, măria-ta! 

Douăzeci şi doi de călăreţi tăiară Codrul Vlăsiei către nord. 
Cînd lăsară în urmă aşezarea Tirgşorului, zorile se înginau cu 
întunericul. Întîi timide, apoi în cumpănă, iar ceva mai tîrziu 
triumfătoare şi limpezi. Cerul sticlos, curat, uşor aprins către 
răsărit, prevestea o zi frumoasă. Departe, pe Prahova, la deal, 
munţii dormeau vătuiţi în ceaţă. 


La castelul comitelui Staicu se schimbau străjile. Din rîul 


răcoros, chiar după apariţia soarelui, se ridicau aburi care 
învăluiau malurile. Cei douăzeci şi doi de călăreţi trecură cu 
zgomot pe podul de lemn bine rostuit peste apele Prahovei. 
Străjile din turnuri dădură semnal de trimbiţă, astfel că vreo 
treizeci-patruzeci de arcaşi ieşiră lîngă porţile mari. Cunoscut la 
castel, Negrea descălecă primul, schimbă cîteva cuvinte cu un 
Brezean voinic, iar la un semnal al acestuia o seamă de slujitori 
se grăbiră să prindă caii oaspeţilor. Dincolo de poartă se 
întindea un parc imens cu frumoase brazde de flori, cu boschete 
şi copaci bătrîni. O alee largă, îngrijit pietruită, împodobită 
ici-colo cu bănci risipite la umbră sau în plin soare, ducea pînă 
aproape de un peron acoperit cu boltă. Construită în formă de 
evantai, cu un corp central retras şi două aripi laterale uşor 
aduse înainte, mîndra clădire semăna cu o pasăre uriaşă, gata 
să-şi ia zborul. Terasele mari, bogat ornamentate, arcadele fără 
cusur, poziţia zecilor de ferestre care primeau în plin lumina 
soarelui, frumoasele scări interioare arătau priceperea şi 
rafinamentul meşterilor locali. 

Spre surprinderea  înalţilor oaspeţi, comitele Staicu 
dimpreună cu doamna Margareta le ieşiră în întimpinare, urmaţi 
de o mică suită. Un sfert de ceas mai tirziu, loan al Dobrogii, 
Irina, Toma şi Negrea şedeau în taină cu gazdele. 

— După spusele egumenului de la Snagov, nu credeam să 
vă întîlnim, grăi loan. 

— Cu o zi înainte, aşa s-ar fi întîmplat, zimbi Staicu. 

— Înseamnă că ne suride norocul. Unele ameninţări grave 
ne fac să venim aici cu cereri. Turcii se mişcă prin pasurile 
Balcanilor asupra noastră. 

— Turcii? murmură comitele uimit. Dacă nu mi-ar spune-o 
despotul Dobrogii, mi-ar fi greu să cred. Din cîte ştim, sultanul 
Murad are unele necazuri cu răscoalele din Asia Mică. Anatolia a 
fost cuprinsă de răzmeriţă. Aşa stînd lucrurile, e de mirare. Cine 
v-a dat asemenea ştiri? 

— Nufărul Alb. 

Staicu făcu un gest de lehamite, apoi spuse oarecum 
înveselit: 

— Sînt aproape doi ani de cînd aud mereu despre Nufărul 
Alb. Orice faptă măreaţă întîmplată în Balcani sau aiurea e pusă 
în seama lui. Nu vi se pare, măria-ta, că totul cam sună a 
legendă? Putem pune temei pe spusele misterioase ale unei 


fantome? Sau pe spusele unui ins căruia nimeni nu i-a văzut 
faţa? Eu cred că Nufărul Alb există numai în închipuirea 
oamenilor. Poate că uneori se găsesc voinici ce-şi iau acest 
nume, însă ei sfirşesc prost, fie sub securea călăului, fie într-o 
luptă oarecare. Că am dreptate în această privinţă, nu mai 
încape îndoială. Amintiţi-vă de cele două execuţii petrecute 
acum un an la Adrianopole. De două ori a fost ucis Nufărul alb. 
lar dacă azi apare un altul, asta vine tocmai în sprijinul celor 
spuse de noi. 

— Poate să fie aşa, încuviinţă loan al Dobrogii îngîndurat, 
însă un lucru e sigur: iscoadele mele au întărit vestea dată de 
Nufăr. 

— Atunci se schimbă multe, grăi Staicu, vădit îngrijorat. 

— Întocmai. De va cădea Dobrogea, nici vouă nu vă va fi 
uşor. Turcii năzuiesc mai mult sus de Dunăre. 

— Ştiu, măria-ta, ripostă comitele cu răceală. Dar aceste 
vorbe se cuvine să i le spuneţi domnului Ţării Româneşti. 

Oaspetele zimbi, iar faţa lui căpătă pentru o clipă un aer 
tineresc. 

— I le-am spus prin solii noştri. De la Argeş am primit o mie 
de călăreţi. 

— Straşnic! se lumină Staicu. De la noi vor veni două sute. 
Sînt oşteni aflaţi în slujba şi leafa noastră, deci nu veţi avea 
cheltuieli. Vor fi gata de drum în două zile. 

— M-ar fi bucurat să plec odată cu ei. Adică azi. 

— Şi pe noi, dar ne împiedică două lucruri: întîi, oştenii 
aceştia, chiar dacă lucrează în slujba noastră, nu pot ieşi dintre 
hotare fără încuviințarea domnului Ţării Româneşti. Fiindcă şi 
noi şi ei sîntem slujitori ai ţării şi ai măriei-sale Mircea. Ciţiva 
călăreţi vor porni îndată spre Argeş pentru a căpăta învoirea 
fratelui nostru. La noapte vor fi îndărăt. A doua pricină de 
întîrziere stă în faptul că avem nevoie de un comandant al 
arcaşilor. Cavalerul Bogdan, aflat în slujba noastră, lipseşte de la 
castel. E plecat la Braşov şi nu cred să sosească înainte de miine 
în zori. 

— Credeam că veţi veni voi în fruntea arcaşilor. 

— Noi? se miră Staicu. Nu, măria-ta. E multă vreme de cînd 
am schimbat spada cu aplecarea spre cele cucernice. 

La ultimele cuvinte ale comitelui, ochii doamnei Margareta 
se aprinseseră într-un fulger scurt de miînie. Dar el se stinse la 


fel de iute şi neobservat. Apoi, cuvintele ei blajine, aproape 
sfioasă, îl lămuriră pe loan al Dobrogii, care nu remarcă nici o 
notă de miînie. Doar Staicu înţelese unde bate ea şi se prefăcu a 
primi totul ca pe o adincă grijă a soţiei sale. 

— Măria-ta, spuse Margareta, învăluindu-şi soţul într-o 
privire caldă, ce ar fi convins pe oricine de dragostea frumoasă 
dintre ei. Stăpiînul şi soţul nostru nu-i făcut pentru meseria 
armelor. În schimb, are alte haruri. Se spune că ar fi unul dintre 
cei mai învăţaţi oameni ai neamului. Ştie să grăiască în limba 
italienilor, în cea a sîrbilor şi bulgarilor, în turcă, greacă şi 
latinească. Acum învaţă limba ungurilor. Numai marea sa 
modestie l-a oprit să vă spună că scrie despre tot ce se petrece 
azi în lume. Oamenii au nevoie nu numai de luptători, ci şi de 
învăţaţi. Apoi, starea sănătăţii sale ne îngrijorează. În urmă cu 
doi ani, cînd s-a făcut nunta noastră, comitele, deşi nu iubeşte 
arta călăriei, a încălecat pe un armăsar prea focos, iar căzătura 
din şa i-a făcut mult rău. 

Staicu încuviinţă cele spuse de soţie printr-un gest hazliu, 
chiar dacă miînia îi coloră obrajii uşor. Simţise în vorbele 
meşteşugit alese întregul ei dispreţ. 

— Măria-ta! reuşi el să zimbească. Aş crede că doamna 
Margareta exagerează puţin, din marea ei grijă pentru noi. 

— Sînteţi un soţ fericit, murmură înaltul oaspete, convins de 
afirmaţia sa. 

Mulțumită că lovise bine, fără ca cei prezenţi să bănuiască 
ceva, Margareta se aplecă veselă în faţa lui loan. Apoi, însoţită 
de lrina, porni spre interiorul castelului. Străbătură coridoare 
largi, în care soarele abia de mai zimbea cu blindeţe, printre 
draperiile grele, şi intrară curînd într-o cameră micuță, cochetă, 
ce părea ca un prunc în imensa clădire. Ochiul ager al Irinei 
cuprinse întreaga odaie dintr-o privire scurtă, dar suficientă. 

— Şi noi avem bogății, se entuziasmează ea, însă o cameră 
numai în albastru încă nu am văzut. Covorul frumos, în tonuri 
vii, draperiile, zugrăveala pereților, aşternutul şi chiar 
îmbrăcămintea voastră, totul în albastru. Zău, e uimitor de 
plăcut! 

— Ne atrage această culoare, zîmbi gazda. Ciţi ani aveţi? 

— Aproape şaisprezece. 

— Cu trei ani mai mică decit mine. 

Se cercetară fără sfială, bucuroase că au înainte citeva 


ceasuri de taină, fără prezenţa apăsătoare a bărbaţilor. 

— De va fi rău în Dobrogea, vă vom primi aici, ca pe o soră 
dulce. De fapt, sîntem neamuri. Regretatul Dan, fratele mai 
mare al soţului nostru şi al măriei-sale Mircea, v-a fost naş. 

— Aşa este, aprobă Irina. 

Tînăra gazdă deschise fereastra. Surisul Prahovei pătrunse 
în cameră ca o melodie domoală, calmă. La fel de înalte şi la fel 
de blonde, se rezemară pe pervaz şi priviră cursul cumpănit, 
maiestuos, al rîului. 

— O, cît sînteţi de fericită! spuse Irina. 

— Fericită? tresări gazda. 

— Fără tăgadă, doamnă. Trăiţi într-un ţinut în care liniştea 
vă înconjoară cu toată blindeţea ei. Sinteţi frumoasă şi aveţi un 
soţ iubitor şi chipeş ca un arhanghel, iar grijile că veţi pierde 
această linişte nu vă împresoară. 

Margareta îşi ascunse tulburarea sub un hohot de ris. Un ris 
cristalin, curat ca al pruncului fără necazuri. 


Capitolul 2 


umătrul Cotae a fost unul dintre străluciţii conchistadori 

care au descălecat în Cîmpia Birsei, pe la sfîrşitul veacului 

al paisprezecelea. Descălecat e un fel de a spune, fiindcă 
venise acolo nu pe un roib frumos, ci apostoleşte. Dar, spre 
deosebire de iluştrii săi înaintaşi în arta pedestră, sosise într-o 
goană straşnică, minat din spate de cîțiva călăreţi ce-i cătau 
urmele nu dintr-o pornire de dragoste. Explicaţia acelei 
cavalcade stă în faptul că jupînul Cotae avea multă aplecare 
spre simţirea gingaşă. Il impresiona profund un cîrîit de găină la 
miez de noapte sau dulcele viers înaripat al godacului trezit din 
somn. Inmărmurit de admiraţie, zăbovea adesea lingă cine ştie 
ce coteţ străin şi dirija concertul cu pricepere de fin cunoscător. 
Incîntarea lui era atit de adincă, încît rar se mulțumea numai cu 
înălţătoarele reprezentații lirice. De obicei lua şi interpreţii cu el, 
astfel că ajungea uneori în situaţii grele, din care ieşea 
mulţumitor doar prin agerimea picioarelor sale neasemuit de 
lungi. Gospodarii păgubiţi şi autorităţile timpului nu înțelegeau 
firea unui estet. Ba, mai mult: îl hărţuiau, pe cît le sta în putinţă, 
iar Cotae, veşnic grăbit, pribegea mereu prin ţinuturi noi şi chiar 
prin ţări megieşe. Aşa stînd lucrurile, n-ar fi de mirare dacă 
sprintenul călător s-a numărat cumva printre cei care au pus 
bazele turismului internaţional. Din vechile hrisoave rezultă că 
era înalt, deşirat, cu faţa lungă de un cot, cu ochii neastimpăraţi 
şi vicleni, posesor al unor urechi falnice, dar nu suficient de lungi 
pentru o frumoasă asemănare cu un anumit trăpaş mult lăudat 
în Biblie şi în alte cărţi sfinte. 

În prima sîmbătă din mai a anului 1388, Cotae împlini 
douăzeci şi opt de primăveri fără să ştie sau să-l preocupe astfel 
de eveniment ce trebuia cinstit după datină. Gîndurile lui păreau 
cu totul altele. Nu era flămînd. În fond, mîncase chiar binişor cu 
vreo două-trei zile înainte. lar chelălăiturile stomacului său cam 
lacom îl plictiseau peste măsură şi îl lipseau de plăcerile unei 
dimineţi pline de poezie. 

Cu o asemenea stare sufletească părăsi culcuşul vremelnic 
de frunze de pe Dealul Tîmpei şi porni să coboare printre copaci 
către zidurile cetăţii Braşovului. După cîțiva paşi, se opri brusc. 

— Pe cele şapte vaci slabe! exclamă el. Parcă stăruie în aer 


un miros de plăcinte osîndite în unsoare multă, rumenite şi 
fragede, tocmai bune să-l pună la caznele iadului pe un bărbat 
cuprins de cusururile cumpătării. Stomacul meu le-a dibăcit 
înaintea nasului, dovedindu-se cu haruri mai alese. Dacă nu-l 
umflu azi cît un cimpoi înseamnă că sînt ultimul nătărău din 
neamul Cotae. E drept că n-am „sunători”, că mă înham la o 
treabă grea... 

Nu-şi duse discursul pînă la capăt, fiindcă dintre copaci 
apăru un bărbat vrednic a fi privit cu tot interesul. Un ins 
mărunt, adus de spate, cu umerii prea largi pentru statura sa, 
cu ochii albicioşi, spălăciţi, şi braţele groase cît nişte coapse de 
asin. Zîmbetul omului poate că era un semn de bunăvoință sau 
doar o strimbătură provenită de la ceva dureri de dinţi. 
Mărunţelul nu dădu cuvenita bineţe, aşa cum se obişnuieşte de 
veacuri, ci întrebă din pură curiozitate: 

— Cumetre, n-ai cumva o coajă de piine? 

La aceste cuvinte, Cotae ridică o sprinceană şi chibzui 
îndelung. După întrebare, era limpede că omul se trăgea dintr-o 
viţă înstărită ca şi a sa. 

— N-am, răspunse măreț, cu obişnuitele ifose ale stirpei 
sale. Să mor dacă am! In neamul Cotae chestiile astea... 

— Cotae ai zis? îl întrerupse mărunţelul. Frumos nume! E 
drept că Gogoaşă sună mai dulce, fiindcă aşa mă cheamă, dar 
asta nu-i pricină de supărare. 

Tăcură şi se preţuiră din priviri fără sfială. Straiele lor din 
pănură groasă lucrată la piuă, croite de meşteri care doriseră 
poate a depăşi moda timpului, i-ar fi dat de gindit chiar 
trecătorului cu ochiul mai puţin ager. Pe Cotae arătau 
neîngăduit de scurte, în vreme ce ale mărunţelului se dovedeau 
cam prea pe corp şi plesnite pe la încheieturi. Doar la cizme 
asemănarea dintre ei era fără sminteală. Tălpile respingeau 
căputele cu silă vădită - sau invers. Fiecare dintre ele îşi dorea 
pesemne libertate în mişcări. Altă explicaţie ar fi fost greu de 
găsit. Numai cîteva sfori de cînepă făceau legătură vremelnică 
între părţile împricinate. Totuşi, către virf, încălţările îşi 
dezveliseră cuiele de lemn ca nişte dinţi mari, iar căscăturile 
parcă aduceau prilej de veselie. 

— Cotae ai zis? reluă discuţia cumătrul Gogoaşă. Ştii că s-ar 
putea să avem unele vechi legături de prietenie? Tata a pomenit 
cîndva despre un Cotae Chioru. Cred că o fi un strămoş de-al 


tău. 

— Şi ce-i cu asta? se încruntă lunganul, socotind că 
mărunţelul îl cam ia peste picior. 

— Nimic. Doar atit că jupînul Cotae Chioru era bun prieten 
cu Gogoaşă cel Flămînd, cunoscut judecător la drumul mare. 

— Zău? 

— Să dea boala-n mine dacă te mint! Asta fără să mai 
pomenesc despre Cotae cel Bubos şi Gogoaşă Păduchiosu, care 
au murit în doi pari alăturaţi. 

— O! 

— Te miri degeaba, fiindcă nu e totul. 

— Nu e totul? 

— Nu, cumetre. Cotae cel Pricăjit l-a privegheat pe 
străbunul nostru Gogoaşă cel Flămînd şi a avut bunătatea să-i 
ungă frînghia cu grăsime, fiindcă nu se găsea să... 

— Magnific! strigă Cotae entuziasmat de-a binelea. 

— Chiar aşa! aprobă Gogoaşă. N-am înţeles cuvintu', ceea 
ce dovedeşte că eşti un om umblat prin lume şi cu mare ştiinţă. 

— Ce-i drept e drept, recunoscu lunganul plăcut 
impresionat. Nici eu nu-i dibăcesc rosturile, însă l-am auzit la 
cavalerii subţiri cînd dau ochii peste cap şi se minunează, aşa că 
o avea tilcu' său. 

Coborîră împreună, fiecare cu gindurile lui. Gogoaşă o cam 
luase „pe arătură” în privinţa vechilor Cotae. Totdeauna făcea 
aşa cînd dorea să lege o prietenie. Nu auzise despre strămoşii 
lunganului. Ba mai mult: nici nu-i trecuse prin minte că ar exista 
un nume atît de aiurit. Ştia în schimb că orice creştin se simte 
onorat dacă îi lauzi neamurile. 

Ziua abia începuse şi era cald. Primăvara se pornise 
neruşinată şi dulce, cu soare mult care parcă striga printre 
copaci, cu iarba crescută peste limita hotărită de buna rînduială. 
Pe culmile munţilor, ceața cu fustele-n cap gonea înspăimîntată 
de zimţii soarelui. Peste cîmpie se ridica o spuzeală subţire ca în 
toiul verii. 

Între zidurile Braşovului şi mica aşezare a Dirstelor, o mare 
de oameni se foia fără odihnă, printre care şi vite, printre tarabe 
şi mărfuri de-a valma, cu larmă şi răcnete mari, ca la un asediu. 
Era zi de tîrg. 

Cei doi cumetri intrară acolo fără grabă. Trecură pe lîngă 
tarabe cu piei de miel, cu lînă, opinci, pănură, hamuri, sape sau 


măciuci frumos ghintuite. Nu rămaseră pironiţi nici lîngă 
negustorii de mărunţişuri ci, atraşi de mirosul plăcut, poposiră 
lîngă plăcintarul ocazional, care abia prididea să-şi mulţumească 
onorata clientelă. Mai sprinten, Cotae se înfipse ca un burghiu 
printre numeroşii muşterii, întinse mîna cît o lopată alături de 
alte douăzeci şi strigă aspru: 

— Hei, jupîne, dă-mi odată plăcinta aia şi restu'! 

Luat prin surprindere, dar nu destul de nătărău, vinzătorul 
cam nesigur de afirmaţia acestuia mirii ca dulăul pe lanţ. 

— Restu’? Care rest? la-ţi plăcinta şi întinde-o? Am mai 
văzut eu d-ăştia ca tine. 

Inţelept, ştiind că aţa nu ţine cînd o întinzi prea tare, Cotae 
nu stărui. leşi din mulţime folosind coatele ca nişte pumnale 
ascuţite, reveni lîngă ortacul său, rupse jumătate din plăcintă, 
iar peste o clipă fălcile lor puternice clămpăniră scurt, o singură 
dată. 

Neobişnuit să cumpere fără bani, Gogoaşă îl privi cu 
admiraţie pe Cotae, apoi scotoci prin buzunarele mari ale 
sumanului şi scoase o pungă prăpădită de vreme, soioasă, gata 
a-şi da duhul la prima întrebuințare. Cu ea în palmă, călcă măreț 
către taraba unuia cu piine proaspătă. 

— Cumetre! îi zise vînzătorului. Îmi dai o pîine pentru punga 
asta frumoasă? 

— Nu. 

Dar Gogoaşă, originar de prin părţile Ampoiului, unde se 
zicea că oamenii sînt renumiţi în sfinta lor încăpăţinare, stărui, 
ca şi cînd i-ar fi făcut un mare hatir. 

— Ai zis nu? Şăguieşti, pesemne, sau îţi lipseşte harul 
cugetului adînc. Asta e din piele de sobol. Sobolu' totdeauna 
aduce noroc. Nu-i place să stea goală. Cum o pui la briu, te 
pricopseşti din senin. 

— Te cred, zise ironic vînzătorul. D-aia o vinzi, să-i fericeşti 
şi pe alţii. Păstrează-ţi punga, bă neică! E păcat să dai aşa 
noroc, mai ales că după înfăţişare ai mare nevoie de el. Hai, ia o 
bucată de piine şi zi să fie pomană! 

Ceva mai încolo, o precupeaţă mustăcioasă, cu sînii bogaţi 
ca nişte lubeniţe, cam prea pirguită pentru privirile ei focoase, îl 
îndemnă pe Cotae. 

— la un curcan gata ciupelit, slăbănogule! 

— L-aş lua bucuros dimpreună cu stăpiîna, rise lunganul. 


— Păi ce să fac eu cu tine, măi ăsta? De muncă nu eşti bun. 
Arăţi ca găina prinsă între lemne şi uitată acolo o lună. 

— Fiindcă mă trag din viţă subţire, mustăci Cotae. 

— Se vede după ţoale, hohoti precupeaţa. Şi după faţă. Ar fi 
acolo un semn care mă pune pe gînduri. Cînd ai mîncat ultima 
oară? 

— Ei, să nu o luăm chiar aşa! De mîncat mănînc aproape 
zilnic. De săturat mă satur mai rar. 

— Vezi că am dreptate? Dintr-o ochire te-am cumpărat. Pe 
mine nu mă păcăleşte nimeni. Cum pun ochii pe unul, ştiu cite 
parale îi face pielea. Nu eşti de pe aici? 

— Nu. D-aia te-aş ruga să-mi spui: cum îi zice muntelui din 
spatele matale? Aş vrea să merg în partea aia. 

Indatoritoare, precupeaţa se întoarse unduindu-şi şoldurile 
mari ca două ugere alăturate, dar cînd vru să-i dea explicaţiile 
de cuviinţă, căscă gura a straşnică mirare. 

— Sfintă Fecioară! exclamă îngrijorată. Parcă a intrat în 
pămînt. Curcanii sînt toţi. Găini aveam opt. Acum sînt doar 
şapte... hei, oameni buni... pungaşu'... pramatia!... 

Toate ar fi mers bine dacă cei doi nu s-ar fi oprit la fîntîna 
din marginea tirgului. O femeie şi cîțiva bărbaţi veniră îndată 
după ei, dornici de apă proaspătă. 

— Parcă l-am mai văzut pe lunganu' de colo, îi şopti femeia 
unuia de alături. Ei, drăcie! Să mă bată sfîntu' de n-o fi ăla care 
i-a luat găina mătuşii Anica! O ţine sub aripa sumanului. 

Omul, cam moleşit de căldură, cu gîndurile aiurea la 
cumpărăturile făcute, întrebă distrat: 

— Pe tuşa Anica? 

Apoi înţelese, iar cîteva clipe mai tirziu, Cotae şedea 
cuminte cu fruntea în ţărină, sub genunchiul bărbaţilor. Atraşi 
de larmă, ceva oşteni din gărzile Braşovului sosiră în goană. În 
astfel de prilejuri, destul de dese prin tîrguri şi iarmaroace, 
judecata era simplă şi se făcea pe loc. 

— Treizeci de lovituri de bici pe spinarea goală! porunci 
conducătorul oştenilor. Să vadă oamenii că păstrăm buna 
rinduială. lar de va ieşi cu bine de sub asprimea pedepsei, îl 
ducem la închisoarea cetăţii. 

Cotae îşi lepădă sumanul şi cămaşa, le pături frumos, îl 
privi lung pe Gogoaşă, apoi se întinse pe iarba măruntă, strivită 
de încălţările trecătorilor. Însă - mirare! La prima lovitură de 


bici, care lăsă dungă roşie, adincă, osînditul în loc să urle de 
durere, începu să stihuiască. 


Urca un crai semeţ către Posada, 
Cu mii de cavaleri alături, 
Dar ciţi ieşiră dintre stînci, 

Călări sau pe brînci? 


La cea de-a şasea lovitură, cînd primii stropi de sînge 
apărură ici colo, Gogoaşă sări ca ars. 

— Luminate gărzi ale Braşovului! strigă. Eu am luat găina, 
nu el. 

Oştenii riseră ca la o glumă reuşită. Cotae ridică fruntea 
mirat, cătă spre grăsun cu un licăr de veselie, după care grăi 
aspru: 

— Daţi-i înainte! Omu’ ăsta vorbeşte în dodii. 

Se găsi însă cineva în mulţime cu totul de altă părere. 

— Era cu lunganul. Zău! Să mă trăsnească dacă nu era cu 
el! 

Zadarnic interveni  precupeaţa  miloasă.  Mustăciosul 
comandant al gărzilor nu şezu la tocmeală, ci hotărî scurt: 

— Ăstuia, cincisprezece lovituri! 

Cum Gogoaşă nu se grăbea să-şi lepede sumanul şi 
cămaşa, oştenii prinseră să-l dezbrace cu sîrg. 

— Aşa, aşa, fraţilor! bombăni grăsunul, înciudat de 
rezultatul mărturisirii făcute. Ajutaţi-mă să nu duc singur nerozia 
pînă la capăt. Cunosc unul mai nătărău ca mine, dar ăla n-are 
nici o vină, fiindcă aşa s-a născut. Eu sînt deştept foc. Dacă m-ar 
vedea ampoienii cît sînt de deştept, s-ar îngălbeni de mîndrie şi 
m-ar pocni în moalele capului a binecuvîntare. 

Tirgoveţii nu-l luară în seamă pe Gogoaşă. Făcuseră cerc 
mare în jurul lunganului, minunîndu-se de dirzenia sa. O bună 
parte dintre ei ştiau că puţini rămîn teferi dincolo de douăzeci 
de bice. Oare va rezista el pînă la capăt? Adesea, biciuiţii cu 
inima slabă piereau cam după a douăzecea lovitură. Puţini 
dintre ei îndurau osînda fără strigăte de durere. Astfel de bărbaţi 
erau priviţi întotdeauna cu simpatie, indiferent de învinuirea ce 
li se aducea. Oamenii ştiau să preţuiască dirzenia. Dar unul pus 
pe stihuiri sub asemenea urgie nu se mai văzuse prin acele 


părţi. 


Alături de privitori zăbovi un călăreț cu faţa nici de ţînc gata 
să strige: „mamă!”, nici de bărbat în puterea firii, chiar dacă 
statura lui aducea a zdrahon bine legat. Să fi avut, poate, cel 
mult douăzeci de ani. Chipul său prelung, sprincenele frumos 
arcuite ca la femei, nasul uşor coroiat, umerii obrajilor colţuroşi, 
părul blond cum e colilia bătută de soarele mult şi ochii cînd 
albaştri, cînd verzui, formau laolaltă un tot plin de farmec. 
Straiele de pe el, din postav fin de Colonia sau de Ypres, 
cunoscuseră cîndva o stare mai bună. Cizmele scurte, cam 
roase, ca şi pălăria decolorată, nu-i aduceau o notă de eleganţă. 
Pînă şi armele lui, adică arcul, tolba cu săgeți, cuțitul de la briu 
şi spada, arătau folosinţă îndelungată. 

Auzind stihuirile lui Cotae, cavalerul îşi îndemnă calul, 
sparse cercul privitorilor şi strigă: 

— Opriţi! Cine-i conducătorul gărzilor? 

— Eu, se încumetă mustăciosul. Ce doreşti? 

— Vreau să-l răscumpăr pe cel osîndit. Legile pămîntului îmi 
dau acest drept. 

— Adevărat! recunoscu omul. Banii aduc mai mult folos 
cetăţii decit loviturile de bici. Pe care dintre cei doi doriţi să-l 
răscumpăraţi? 

— Pe cel cu stihuirile. 

— Aha, lunganul! Cit oferiţi? 

— Doi ducați. 

— De aur sau de argint? 

— De aur. 

— In cazul acesta, omul e al vostru. 

Cotae se ridică pentru a doua oară şi-l cercetă atent pe 
tînăr, iar cuvintele sale stîrniră uimire. 

— Am ajuns oare atit de rău încît să intru rob? Să fiu robul 
unui ţinc? Daţi-i înainte, domnilor! 

Departe de a pune la inimă cele auzite, călăreţul i se 
adresă fără urmă de reproş: 

— N-am spus că te vreau rob. Mi-a plăcut cum stihuieşti. 
Asta e. Plătesc şi eşti liber. 

— Aşa mai merge, aprobă osînditul. Cît despre aur, să-ţi iei 
nădejdea că ţi-l întorc, fiindcă n-am de unde să-l iau. 

După acele cuvinte, în care nu apăruse nici un semn de 
mulţumire sau de recunoştinţă, porni să se ridice, dar ziua nu 
părea prea norocoasă pentru el. Alături de tînăr se ivi un al 


doilea călăreț, gros la trup ca trunchiul copacului bătrîn, roşcat 
la chip, cu barba scurtă, ţepoasă. Aerul său mindru, calul de 
rasă bună, armele scumpe şi îmbrăcămintea frumos croită îi 
dădeau o înfăţişare falnică. 

— Domnule! i se adresă mustăciosului. Tînărul acesta a 
oferit doi ducați de aur pentru libertatea voinicului de colo? 

— Intocmai, răspunse oşteanul mirat. 

— Mda! Eu adaug încă trei pe deasupra dacă veţi continua 
loviturile. 

Fu un moment de stupoare generală. Tirgoveţii porniţi la 
început împotriva lui Cotae erau acum de partea lui, datorită 
bărbăţiei cu care suportase primele şase lovituri. Roşcovanul 
observă nemulţumirea de pe feţele celor din jur şi îşi reţinu un 
zimbet. 

— Mi-au plăcut stihuirile ca şi tînărului milostiv, continuă el. 
Dar omul mă atrage mai mult. Pînă azi n-am văzut un osîndit 
care stihuieşte sub asprimea loviturilor de bici. De o va ţine tot 
aşa pînă la capăt, înseamnă că e dat naibii, iar eu mă oblig să-i 
dăruiesc cinci ducați peste ce vi se cuvine vouă. 

— Fir-ar să fie! rise mustăciosul. Nici că se poate mai bine. 
Chiar mă întrebam cît îl vor ţine curelele pe trăsnitul de colo. 
Fiindcă, la drept vorbind, pînă acum se pare că şi-a cîştigat ceva 
admiraţie prin mulţime. lar ăsta e mare lucru, dacă ne gîndim că 
găinarii sînt priviţi şi trataţi după cum merită. 

— Aşa este. Totuşi pedeapsa mi se pare prea aspră. 

— Numai la prima vedere, domnule. Dacă apuca să înfulece 
găina, se alegea doar cu cincisprezece bice. Restul pînă la 
treizeci sînt pentru prostie. 

— Hm! zîmbi roşcovanul. După mutra lui ipocrită, n-aş zice 
că face casă bună cu prostia. Cred că a avut ghinion. 

— Poate, domnule, însă prin părţile astea şi ghinionul se 
pedepseşte la fel. Al doilea osîndit nu vă interesează? 

— Ba mă interesează chiar mai mult decit lunganul. 

— Ah, ah, nu vă înţeleg. Stihuitorul măcar e diîrz. Grăsunul 
s-a băgat în bucluc aşa, din senin. D-aia cred că e prost făcut 
grămadă. Faptul că încasează cincisprezece bice îi ajută celuilalt 
ca ciomagul în mîna mortului. 

— Nu sînt de aceeaşi părere. Ajutorul are însemnătate mai 
mică. Gestul de prietenie precumpăneşte. 

— Da, nu mă gindisem la asta, murmură oşteanul. Deci 


înţelegerea noastră rămîne în picioare? 

— Absolut. 

— Prea bine, cavalere! Hei, băieţi, daţi-i înainte. 

— O clipă, domnilor! interveni tînărul blond. Mi se pare că 
am încheiat un tîrg. 

— Fără tăgadă, îl întrerupse oşteanul. Aşa ar fi fost de nu 
s-ar fi licitat peste voi. Poate mai daţi ceva? 

— Nu, cei doi ducați reprezintă cam tot ce am. 

— Păcat! rise oşteanul. Ne pierdem vremea. Hei, băieţi! 

— Stai, omule, nu te pripi! grăi tînărul fără urmă de miînie în 
glas. Banii n-au avut chiar totdeauna ultimul cuvînt. Ar mai fi o 
cale. Dacă domnul acesta binevoieşte să încrucişeze spada cu 
mine, m-aş simţi onorat. 

În ochii cavalerului roşcovan apăru o sclipire şăgalnică. 

— Poate ţi s-a urit cu viaţa, observă oşteanul mirat de cele 
auzite. Nu eşti de pe aici, tinere? 

— Nu. 

— D-aia te-ai pripit să-l provoci pe cavalerul acesta. Mai e 
încă timp să baţi în retragere. Ai văzut că poartă un semn pe 
mînecă? 

— Am văzut. 

— Şi ştii ce înseamnă? 

— Habar n-am. 

— Te cred, fiindcă altfel nu te-ai fi încumetat la asemenea 
propunere. O frunză de stejar frumos lucrată cu fir verde şi 
galben înseamnă că purtătorul ei este cavaler al Ordinului 
Basarab. Ordinul a fost înfiinţat acum doi ani de către măria-sa 
Mircea, domnul Ţării Româneşti. El poate fi acordat numai unor 
luptători cu mare faimă. Purtătorii frunzei de stejar sînt puţini. 
Socot că îi numeri pe degete. 

— Ei, la naiba! zîmbi roşcovanul. Tînărul acesta mi-a făcut o 
propunere care mă cinsteşte. A mă împotrivi înseamnă să-i aduc 
un afront. Primesc provocarea, iar cine va cîştiga capătă 
drepturi asupra osîndiţilor. 

Hotăriît lucru, ziua promitea să fie plină de surprize. Mulţi 
tîrgoveţi îşi lăsară treburile baltă, dornici să asiste la o întrecere 
cavalerească despre ale cărei urmări se cuvenea să discute mai 
tîrziu, în faţa unor ulcele cu vin. Cercul privitorilor căpătă o arie 
mult peste ce era nevoie. Oamenii ştiau că în astfel de dispute e 
bine să nu stai prea aproape, fiindcă în focul asalturilor multe 


lovituri de spadă cad pe de lături. 

Cei doi cavaleri descălecară. Însoţitorii roşcovanului, vreo 
zece la număr, îşi găsiră loc în primele rînduri şi îl priviră pe 
tînărul blond cu adîncă mirare. Curajul său, nebunia hotăririi de 
a se bate cu un purtător al Ordinului Basarab meritau admiraţie, 
însă numai atit. Statura lui impunătoare nu putea dovedi nimic 
în privinţa măiestriei, fiindcă faţa copilărească îi arăta virsta 
fragedă. Or, la asemenea vîrstă arta scrimei greu ajunge 
cunoscută în toate tainele ei. Blondul veni la mijlocul cercului 
gata de luptă. O seamă de tîrgoveţi porniră să facă pariuri, dar 
puţini mizau pe mîna lui. 

— Numele meu e Bogdan, grăi roşcovanul. 

— De prin părţile Moldovei? 

— Numai după tată. Mama e din judeţul Jaleş. 

— Sînteţi oare vestitul Bogdan, cel care a cîştigat turnirul 
de la Cracovia? 

— Vestit nu ştiu, domnule, răspunse roşcovanul cu 
modestie. Întrecerea de anul trecut a fost mai slabă decît altele. 
Puţini lăncieri cu renume au venit la Cracovia. Aşa stînd 
lucrurile, meritul meu nu ar fi prea mare. Eraţi acolo? 

— Nu, despre strălucitele voastre isprăvi am aflat prin alte 
părţi. 

— În cazul acesta, faptul că mi-aţi reţinut numele e o mare 
cinste pentru mine. 

— L-au reţinut mulţi, cavalere. Vorbele bune, ca şi cele rele, 
ajung adesea pînă departe. 

— Aşa este! Cum vă numiţi? 

— Arad. 

— Frumos, dar acesta nu pare să fie un nume! 

— Îi găsiţi vreun cusur? se încruntă blondul. 

— O, nu mă gindeam la calitatea lui! rise Bogdan. Cum aş 
îndrăzni una ca asta? Aradul mi se pare că e un sat sau o cetate 
la marginea cîmpiei Zărandului. Vă mulţumesc, domnule, că 
mi-aţi dat prilejul să vă cunosc. Purtaţi cumva o cămaşă de zale? 

— Nu. 

— Atunci se cuvine să o scot pe a mea, altfel aţi fi 
dezavantajat. De cite ori plec la drum folosesc această 
apărătoare sigură. 

Tirgoveţii cătară cu simpatie spre Bogdan. După felul în 
care îşi cinstea adversarul, se vedea limpede că are un suflet 


ales, plin de nobleţe. Un altul ar fi păstrat cămaşa fără să-şi facă 
probleme de conştiinţă. 

Ajutat de unul dintre oamenii săi, roşcovanul începu să se 
dezbrace. Bicepşii lui mari, croiţi parcă din rădăcini noduroase, 
ieşiră la iveală şi smulseră exclamaţii admirative printre 
spectatorii ocazionali. 

— Aveţi o spadă bună, observă Arad. Prin lucrătura 
miînerului îi recunosc pe meşterii care au făurit-o. Mi se pare că 
văd pe ea micuța gravură a fraţilor Livori din Veneţia. 

— Aţi ghicit, domnule, făcu roşcovanul plăcut surprins. 
Ochiul vostru e ager, iar priceperea mai presus de frageda 
vîrstă. 

— Nu-i mare lucru. Am trecut de cîteva ori prin atelierele 
fraţilor Livori. 

— Da? Aţi fost la Veneţia? 

— Numai în trecere, dar mi-am petrecut doi ani la 
universitatea din Bologna. 

— Ce vorbiţi! se entuziasmă Bogdan. L-aţi cunoscut cumva 
pe bătrînul maestru Fabricius? 

— Mi-a fost dascăl. 

— Drace! Lumea nu-i prea mare. Şi mie mi-a fost dascăl. 
Totuşi nu v-am întîlnit acolo. Cîţi ani aveţi? 

— Aproape douăzeci. 

— la te uită! Chiar dacă sînteţi voinic, după faţă vă dădeam 
mai puţin. Scutierul meu îmi spune adesea: „Cei cu chip de 
prunc au şi inima la fel”. Cîtă dreptate e în vorbele lui, cine ştie? 
Veniţi cumva de la Bologna? 

— Nu, nu de acolo. Din altă parte. 

„Hm! gîndi roşcovanul. Că nu se lasă tras de limbă nu-i un 
cusur, ci o calitate. Că îşi ascunde numele adevărat- nu e nici 
primul, nici ultimul. Că nu şi-a retras provocarea cînd a aflat cîte 
ceva despre mine dovedeşte un suflet de viteaz. Îmi place 
tînărul acesta.” 

Apoi continuă: 

— Eu am împlinit douăzeci şi şapte de ani. Adică sînt din 
altă generaţie de învăţăcei. Aşa se face că nu ne-am întîlnit la 
Bologna. Ah, la naiba! Mi se pare că armele noastre ne aşteaptă. 
De nu voi fi atins prea adînc, sper să mai stăm de vorbă. 

Blondul fu adînc impresionat de această modestie. Chiar şi 
tîrgoveţii gustară cum se cuvine ultimele cuvinte rostite de el. 


Spadele salutară frumos, cu sclipiri în bătaia soarelui. Mai 
înalt şi suplu, Arad arăta fragil lîngă voinicul său adversar. 
Totuşi, de la primele schimburi de lovituri tîrgoveţii şi oştenii 
înţeleseră că va fi o luptă cum rar s-a văzut. Arad lucra metodic, 
fără pripeală, cu un început de zimbet în colţurile buzelor, parcă 
încîntat de dispută. Bogdan împletea măiestria cu forţa. Lupta 
curat, în linie, poate cu o uşoară preferinţă pentru laterale sau 
pentru loviturile de sus în jos, cărora le imprima o tărie 
neobişnuită. Cînd cobora în contră, spada lui ar fi putut reteza 
un trunchi de copac tînăr. 

Cei doi cavaleri se opriră o clipă, iar tîrgoveţii intuiră că 
sosise momentul hotăritor. Va birui oare forţa lui Bogdan sau 
fineţea tiînărului? Spadele porniră lateral cam la înălţimea 
şoldurilor. Apoi urcară treptat către piept, iar şuierul subţire, 
prevestitor de mari primejdii, pierea în zăngănitul aspru al 
oţelului. De două ori lovi roşcovanul pieziş. De două ori sări Arad 
într-o parte, uimindu-i pe tîrgoveţi cu sprinteneala sa. Dacă una 
din aceste lovituri şi-ar fi atins ţinta, blondul şi-ar fi putut lua 
rămas bun de la privitorii ocazionali. Faţă de primele asalturi, 
acum lamele parcă se îmbrăţişau sau curgeau una pe lingă alta 
cu precizie de milimetru. Ştiindu-şi puterea, roşcovanul prinse 
un moment în care armele veniră încrucişate miner lîngă mîner 
şi încercă să-şi împingă adversarul, dar, mirare, nu reuşi să-l 
clintească. 

— Ei, drăcie! spuse uimit. Nu credeam că eşti atit de 
puternic. Parcă ai prins rădăcini în locul acesta. Cît despre... 

Nu-şi isprăvise fraza, fiindcă se auzi un răcnet miînios, 
urmat de hohotele tirgoveţilor. Atraşi de frumuseţea luptei, 
oştenii îi uitaseră pe Cotae şi Gogoaşă. Sub privirile îngăduitoare 
ale cîtorva oameni, cei doi profitaseră din plin. Zadarnic 
alergaseră gărzile în dreapta şi în stînga. Foştii osîndiţi parcă 
intraseră în pămînt. 

— Domnule, rise Bogdan, mi se pare că ne batem pentru 
pielea ursului din pădure. 

— Aşa cred şi eu, zimbi Arad şi îşi sprijini spada cu virful în 
iarbă. De fapt, poate că e mai bine aşa. Numai lipsa unui slujitor 
bun m-a îndreptat la o luptă cu domnia-voastră. E drept că cei 
doi au mîinile cam lungi. 

— Ei, domnul meu, îl întrerupse Bogdan, cu o undă 
şăgalnică în glas, nu cred că ăsta e chiar cel mai mare păcat al 


oamenilor. Apoi, pramatiile acelea aveau şi unele calităţi. Altfel 
nu mi-aş fi oprit privirile asupra lor. Dar, de vreme ce au luat-o 
la sănătoasa, nu mai are rost să vorbim. Aţi avea timp să 
ciocnim cîteva ulcele cu vin? 

— Din păcate, nu. Unele treburi grabnice mă opresc de la 
această plăcere. Sînt în drum spre Ţara Românească. 

— Şi noi. Am făcut unele cumpărături la Braşov şi tocmai ne 
întoarcem către casă. Dar nimic nu ne împiedică să călătorim 
împreună. Mergeţi cumva mai jos de Cîmpina? 

— Da, la mănăstirea Snagovului. 

— Nu e prea departe. Noi ne vom opri la castelul comitelui 
Staicu, unde am cinstea să fiu comandant al arcaşilor. De la 
castel vă puteţi tăia drum prin cîmpie pînă la Codrul Vlăsiei. 
Cunoaşteţi locurile? 

— Nu. 

— Atunci va fi mai greu şi cred că-i mai nimerit să treceţi 
prin Tîrgşor. 

Bogdan îşi îndemnă oamenii la drum, iar calul său veni 
aproape de cel al blondului. Mergeau în trap întins, dornici să 
intre în munţi, unde căldura nu stăruia cu puterile din cîmpie. La 
puţină vreme după ce atinseră valea Timişului, răcoarea îi 
cuprinse lin pe călători. Poteca nu prea largă, străjuită pe 
dreapta şi pe stînga de arbori falnici, rar primea cite o pată de 
soare. Cerul, văzut printre crengi, parcă devenise mai înalt. 
Aerul blînd al cîmpiei rămăsese undeva în urmă. Cel dintre 
munţi, mai aspru, cu miroznă amăruie de brad, stăruia puternic, 
plin de vigoare. Tropotul cailor se furişa prin inima pădurilor şi 
uneori se repeta în plăcute ecouri, care, în loc să tulbure liniştea 
de acolo, parcă o întărea. 

Cei doi tineri trecură în fruntea micului convoi şi discutau ca 
nişte cunoştinţe vechi. Urcuşul către înălțimile aspre ale 
Predealului mai tăie ceva din elanul cailor. O parte dintre ei 
purtau poveri, astfel că oamenii fură nevoiţi să facă unele 
popasuri. La unul dintre aceste prilejuri de odihnă, auziră un 
zgomot în urma lor. Cum locurile erau bîntuite de lotri, însoțitorii 
roşcovanului pregătiră arcurile. 

Arad puse urechea la pămînt şi rămase o vreme nemişcat. 

— Sînt doi călăreţi, zîmbi el. Îndată vor ieşi la vedere. 

— Doi, aprobă Bogdan privindu-l surprins, ştiind că puţini 
sînt cei ce ghicesc în pădure numărul cailor doar după zgomot 


de copite. 

Aşa cum prevăzuse blondul, curînd îşi făcură apariţia pe 
drumul îngust doi călăreţi care din obişnuinţă sau cine ştie din 
ce cauză nu săltau în şei, cum era firesc, ci călăreau pe 
deşelate. Cel din faţă arăta mărunt, uşor adus de spate şi lat în 
umeri. Al doilea, slăbănog, uscat, cu urechile mari ciulite 
iepureşte şi cu picioarele nefiresc de lungi. E 

— Sfintă Filofteie! exclamă un arcaş. Aştia sînt ăi doi 
osîndiţi. Pe ei, fraţilor! 

— Lăsaţi-i! porunci roşcovanul, nu mai puţin uimit. 

Cîteva clipe mai tirziu Cotae şi Gogoaşă descălecară 
sprinteni, întoarseră caii, îi atinseră cu ceva nuiele, iar animalele 
porniră la vale în goană, parcă fericite că au scăpat de astfel de 
călăreţi. 

— Gloabe nu luăm niciodată, spuse lunganul în loc de salut. 
Astea au fost doar aşa, cu împrumut, altfel nu reuşeam să vă 
ajungem. Se descurcă ei. Calul, dacă nu-i chiar o mirţoagă 
lipsită de harurile înţelepciunii, totdeauna ştie să meargă acasă. 

— Şi de ce aţi venit după noi? se interesă Bogdan, fără a-şi 
ascunde surprinderea. 

Cotae, fiindcă spre el privea acesta, îşi potrivi cea mai 
mirată figură din cîte văzuse roşcovanul şi vorbi cu multă 
seninătate în glas: 

— Vai, domnule! Dacă aţi luat-o aşa, înseamnă că nu ne-aţi 
aşteptat să lămuriţi cu noi unele lucruri. Tînărul cavaler care vă 
însoţeşte îmi datorează un ducat de aur. 

— Adevărat? se întoarse Bogdan către Arad. 

— Ştiu eu? rise blondul nu mai puţin uimit. Să vedem pe ce 
se întemeiază spusele lui. 

— Pe dreptate, domnule, grăi Cotae. 

Aflat alături, Gogoaşă întări cele spuse prin frumoase 
aplecări ale căpăţinii. 

— Cînd mă aflam sub loviturile de bici, continuă lunganul, 
aţi promis doi ducați de aur pentru eliberarea mea. La drept 
vorbind, mi s-a părut că plătiţi cam peste măsură. Ticălosul de 
comandant al gărzilor ar fi putut să vă facă o reducere, avînd în 
vedere că eu încasasem între timp şase lovituri de bici. Atunci 
mi-am pus în gind să o iau din loc şi să scad preţul 
răscumpărării pînă la jumătate. 

— Nu înţeleg. 


— Îndată, domnule. Îndată ajung la cele de cuviinţă. 
Văziîndu-vă cît sînteţi de milos, nu m-a răbdat inima să vă las 
păgubit şi am întins-o dimpreună cu ortacul meu. Deci sînt liber 
cu preţul numai a unui ducat, care, dacă nu vă luaţi cuvîntul 
îndărăt, mi se cuvine. 

Auzind asemenea vorbe năstruşnice, Bogdan simţi dintr-o 
dată că nu mai are aer, apoi slobozi un hohot mare de ris. 
„Drace, sînt nebuni! gîndi el. Nebuni de-a binelea. Adică nu! 
Lunganul are tupeu. In viaţa mea nu am văzut unul cu un tupeu 
ca al ăstuia! Şi nu-i prost! Ba din contră: îi umblă mintea ca o 
morişcă”. 

— Nu, nu-mi iau cuvintul îndărăt, răspunse blondul, 
privindu-l pe Cotae cu mult interes. Ar fi vorba despre cuvîntul 
dat comandantului gărzilor din Braşov. 

— Parcă eu zic altfel? aprobă Cotae. 

— Atunci e bine. Insă cererea ta are o hibă. Ai uitat, 
pesemne, că am încrucişat spada cu acest nobil cavaler şi că 
neatenţia oştenilor s-a datorat schimbului de lovituri. Fără acea 
întrecere de scrimă, oricît ţi-ai fi pus în gînd să o ştergi, n-ai fi 
avut nici o şansă. Aşa că fuga voastră nu-i una pe propriile 
puteri. Mai degrabă cred... 

— Vai, domnule cavaler! îl întrerupse Gogoaşă, după ce 
toşcăi de citeva ori din buzele mari a crîncenă mihnire. Dacă o 
luaţi aşa, mi-e teamă că ne depărtăm de adevărul cel limpede 
ca lumina zilei. E adevărat că am luat-o din loc? 

— Fără tăgadă. 

— Buun!... E adevărat că sîntem liberi, aşa cum a fost voia 
domniei-voastre? 

— Nu mai încape îndoială. 

— Păi asta e! Ce rost mai are felul în care s-a petrecut fuga 
noastră? Ea e împlinită şi vă costă doar pe jumătate din cît i-aţi 
promis oşteanului. i 

„Fir-ar să fie! gîndi Bogdan. Imi plac tupeul şi istețimea 


ăstor doi pungaşi. li iau în slujba mea. De oameni isteți 
totdeauna avem mare nevoie”. 
Apoi grăi: 


— Cererea voastră e dreaptă. Nu te încrunta, cavalere, 
fiindcă eu plătesc. 

Spunînd acestea, scoase din punga doldora o monedă de 
aur, o aruncă în sus, iar lunganul o prinse cu îndemînare şi o 


strecură în buzunarul sumanului cu un gest voit neglijent, sub 
privirile aprobatoare ale lui Gogoaşă. 

— Şi acum ce gînduri aveţi? se interesă Bogdan. 

— Mari, domnule, răspunse Cotae fără să chibzuiască prea 
mult. Dincolo de munţi vom căuta un han liniştit şi vom închina 
cîteva ulcele cu vin în sănătatea voastră. 

— Ce-ar fi să intraţi în slujba mea? E drept că aveţi 
apucături proaste care vă stau împotrivă, dar e tot atît de drept 
că vom face încercări, fără să neglijăm asprimea. Apoi se ştie de 
cînd lumea că munca îl îndepărtează pe om de greşeli şi-i aduce 
foloase. 

— De! răspunse lunganul scărpinîndu-se în creştet. Mi-e 
teamă că... 

Gogoaşă, intuind miînia ce-l cuprindea pe roşcovan, îşi 
întrerupse ortacul şi se văicări: 

— Domnule cavaler, ne-am gîndit la asta de cum v-am 
văzut. Chiar m-am sfătuit cu prietenul meu în această privinţă. 
lar dacă am alergat după domniile-voastre, nu amăritul de ducat 
a fost pricina cea mare. Din păcate, sîntem ologi amindoi. Ne 
încearcă reuma. Dimineaţa avem nevoie de cîteva ceasuri pînă 
ce apucăm să ne punem pe picioare. Acuma sîntem în drum 
către un vraci înţelept care aud că ar fi făcut minuni cu alţii. 
După aceea... dacă ne mai primiţi... 

„Hm! socoti roşcovanul. Nu prea arătaţi voi a ologi”. 

Apoi îşi luă seama şi spuse: 

— Cînd vă însănătoşiţi, căutaţi-mă la castelul comitelui 
Staicu. 

Foştii osîndiţi aprobară cu gesturi mari şi se fofilară grabnic 
printre copaci. 

— Mi se pare că aţi pierdut un ducat, rise blondul. 

— Pe toţi dracii, aşa e! L-am oferit cu gindul de a-i atrage în 
slujba noastră... 

Celelalte cuvinte nu le mai rosti, fiindcă privirile lui 
încremeniră o clipă sub cămaşa descheiată a blondului. La gitul 
acestuia atîrna un lănţişor de argint cu un frumos medalion din 
acelaşi metal. Pînă aici nimic nu ar fi fost neobişnuit, însă 
medalionul acela era unic în felul său, fiindcă prezenta o lipitură 
vizibilă în partea lui de mijloc. 

„Ceva asemănător purta cîndva cavalerul Dumitru, 
prietenul comitelui Staicu, socoti roşcovanul. A trecut multă 


vreme de cînd nu l-am mai văzut pe Dumitru. Dar mă tulbură nu 
asta, ci faptul că greu ar putea să existe două medalioane lipite 
la fel.” 

— E al vostru? întrebă arătînd cu mîna spre gitul blondului. 

— De vreme ce-l port, aşa se pare, grăi Arad nemulţumit. 

Zicînd acestea, îşi încheie haina cu un gest scurt, aspru, 
care lăsă a se înţelege că nu dorea o prelungire a discuţiei pe 
seama bijuteriei. 

Ajunseră în curînd pe înălţimi. La picioarele lor, pădurile 
dormeau în tihnă. O adiere de vînt ca un suspin se vinzolea fără 
noimă şi fără putere asupra copacilor. Doar frunzele de pe 
margini de pădure, cu palmele întoarse către soare, se mişcau 
leneşe, parcă nehotărite. 

„AŞ pune mina în foc, sau aş putea să jur că medalionul 
acela e al cavalerului Dumitru, chibzui Bogdan. Prin ce 
împrejurare o fi ajuns la alt stăpîn? Fiindcă blondul nu arată a 
lotru! Îmi spune inima că e un tînăr cinstit. Sînt oameni care la 
prima întîlnire îţi devin simpatici sau nu. Ori sînt oameni a căror 
înfăţişare nu-ţi spune nimic. Inima rar greşeşte. Pe blond l-am 
îndrăgit din prima clipă. Şi cu toate astea, ne putem lua oare 
numai după prima impresie? Cred că ar fi o gravă lipsă de 
înţelepciune. Aşa stînd lucrurile, voi căuta să lămuresc misterul 
medalionului”. 

După un popas destul de scurt, oamenii şi animalele se 
îndemnară la drum. Cei doi tineri cavaleri rămaseră în urma 
convoiului. 

— Veţi zăbovi mult la Snagov? întrebă roşcovanul. 

— Încă nu ştiu. 

Cînd soarele căzu spre asfinţit, ascunzindu-se în spatele 
munţilor, cînd numai paloarea cerului mai aminti de existenţa 
sa, călăreţii ieşiră din ulucul văii Prahovei şi se aflară alături de 
castelul comitelui Staicu. 

— Rămineţi la noi peste noapte, propuse Bogdan. Sau 
măcar pentru un ceas de odihnă. Cel puţin calul vostru are 
nevoie de ea. 

— Invitaţia mă onorează, domnule, răspunse Arad. Păcat că 
nu o pot primi. Sînt grăbit. Ba, mai mult: n-aş vrea să mă prindă 
întunericul pe drum necunoscut, rău pentru un tînăr lipsit de 
experienţa rosturilor lumeşti. 

„Asta să i-o spui lui mutu! cugetă Bogdan, în vreme ce 


zimbea cu vădită aprobare. Pînă una alta, văd că ai ocolit cu 
dibăcie toate întrebările mele. Oare ce ascunzi tu, vulpoiule, sub 
înfăţişarea asta naivă?” 

Apoi grăi: 

— Domnule, sper să ne mai întîlnim. 

— Plăcerea ar fi şi de partea noastră în egală măsură. 

După acele vorbe, Arad salută elegant cu pălăria şi îşi struni 
calul pe drumul ce ducea către aşezarea Tirgşorului. Roşcovanul 
cătă gînditor în urma lui, dar nu multă vreme. Ciîţiva arcași din 
străjile castelului îi ieşiră în întîmpinare. Bogdan îi porunci unuia 
să-i aducă un cal înşeuat, iar peste un sfert de ceas tăie drumul 
prin cîmpie, prin păduri, către mănăstirea Snagovului. Calul, 
odihnit, galopa după voia călăreţului. 

„Ei bine, vulpoiule, rîse Bogdan, voi fi la Snagov cu mult 
înaintea ta.” 


Capitolul 3 
minnoptase. Peste Cîmpia Bărăganului se lăsa liniştea adîncă a 
[ersi nopţi calme. Doar către nord, undeva prin munţi, fulgere 
mari brăzdau cerul. La mănăstirea Snagovului, luminile 
adormeau pe rînd. Egumenul Lazăr şedea la cină. Bucatele din 
faţa sa nu erau o gustare de om tînăr, ci de unchiaş al cărui 
stomac în papainoage te îndeamnă spre lucruri uşoare: două 
aripi de pasăre şi un ceai. 

„Hm! gîndi Sima, aflat la celălalt capăt al mesei. Egumenul 
ori face pe nebunul şi înfulecă apoi pe furiş, ori e sortit pieirii. 
După cît e de voinic, după gitul puternic şi faţa roşie, plină de 
sănătate, cred că umblă adesea prin pivnițele mari sau prin 
cămările pline cu bunătăţi. Numai ceaiurile astea l-ar gălbeji în 
mai puţin de o lună. In sala de scrimă doar eu îi fac faţă, însă cu 
mare greutate. Ca să nu mai vorbim despre faptul că încalecă 
pe cei mai ai dracului armăsari, Doamne iartă-mă! Pe urmă, cu 
muierile e clar. Un tînăr care nu cunoaşte miîngiierea iubitei se 
ofileşte ca floarea fără apă. Numai aşa înţeleg de ce pleacă 
adesea cine ştie pe unde şi totdeauna singur”. 

— Crezi că va ploua? întrebă Lazăr. 

— Aş! grăi Sima, în vreme ce muşca lacom dintr-un picior 
de pui. Vintul adie uşor către miazănoapte şi, în loc să aducă 
norii, îi îndepărtează. 

Egumenul tăcu. Cunoştea priceperea grăsunului în astfel de 
lucruri. După o vreme, iritat de trosnetul oaselor pe care Sima le 
mesteca de-a valma cu carnea, vorbi iar. 

— Cine să fie oare Nufărul Alb? 

Sima se opri o clipă din plăcuta îndeletnicire şi privi 
lumînările multe, aşezate frumos pe mijlocul mesei. 

„M-aş mira să nu fii chiar tu, fiindcă eu nu sînt, iar alţii să 
ne întreacă în viclenie sau iscusinţă n-am întîlnit”. 

— De! răspunse cu chibzuială, îndepărtind gîndurile de 
adineauri. S-ar putea să-l cunoaştem. Uneori, vitejii sînt printre 
noi. Dacă deschidem bine ochii... că şi sfîntul evanghelist Istrate 
grăieşte clar în a cinşpea epistolă către bulgari... 

— Sima! îl întrerupse egumenul cu blindeţe, stăpînindu-şi 
risul sub o voită încruntare. De cîţiva ani ne căznim a te lămuri 
asupra învățăturilor sfinte, dar se prinde de tine ca apa de 


osînză. Mereu o iei razna şi socot că te paşte osînda veşnică. De 
unde l-ai mai scos şi pe sfîntul evanghelist Istrate? O iei adesea 
prin învăţăturile sfinte ca pe mirişte. 

Lazăr nu-şi isprăvi severa predică, fiindcă un călugăr îi 
anunţă vizita cavalerului Bogdan. 

Citeva minute mai tîrziu, roşcovanul se aşeză lîngă cei doi. 
Cu toate că umblase toată ziua călare, faţa lui proaspătă arăta 
ca după un somn bun. Un călugăr aduse vin într-o oală 
pîntecoasă, spre desfătarea lui Sima, care îşi luase gîndul de la 
o astfel de petrecere binecuviîntată. 

— Ne bucură şi ne miră vizita voastră, grăi Lazăr. 

— Nici eu n-am prevăzut-o cu citeva ceasuri înainte. 

Apoi începu să povestească despre tînărul blond şi despre 
medalionul acestuia. Cînd isprăvi, egumenul chibzui o vreme la 
cele auzite. 

— De ce nu i-aţi cerut lămuriri în privinţa medalionului? 

— Pricini ar fi vreo două, sfinţia-ta. Întîi, l-am îndrăgit, lucru 
rar la un om cam acru, aşa cum mă ştiu. Apoi, de-a lungul 
drumului, îi pusesem prea multe întrebări, ce nu se cuvin din 
partea unui cavaler. Aflasem de la el că va veni aici, deci 
puteam amina cu cîteva ceasuri lămurirea de cuviinţă. 

— Şi dacă v-a minţit? Dacă nu va trece pe la Snagov? 

— M-ar miîhni, însă mi-am luat unele măsuri. Şase dintre 
ăreţii mei cei mai buni sînt pe urmele lui. La ziuă, ar fi o joacă 
| prindem. 

În vreme ce gazde şi musafir discutau astfel, un călăreț îşi 
îndemna calul obosit prin Codrul Vlăsiei. 

„Sper să nu ne rătăcim, chibzui nocturnul călător. În aer 
stăruie ceva umezeală rece. Ea vine din stînga noastră. Asta 
înseamnă că lacul Snagov e pe aproape. Dar ce mă miră ar fi 
bătăile de toacă la ceas nepotrivit, fiindcă vremea vecerniei a 
trecut de mult. lar sunetul bătăilor are ceva aparte. Citeva rare 
şi una mai scurtă, puternică. Rostul lor cred că e limpede. Se 
anunţă la mănăstire sau aiurea sosirea noastră. Pîndari ascunşi 
prin Codrul Vlăsiei ne-au simţit. Bătaia scurtă de toacă s-ar 
părea că dă numărul”. 

Un sfert de ceas mai tîrziu cavalerul blond ajunsese la 
poarta mănăstirii şi - mirare: aceasta se deschise grabnic. 

„Sînt aşteptat”, gîndi tînărul în timp ce lăsă calul în seama 
cîtorva călugări. 


căl 
să- 


Unul dintre aceştia îi făcu semn să-l urmeze. După cîțiva 
paşi, Arad întrebă cu aerul cel mai firesc: 

— Bogdan a venit de mult? 

— Acum un ceas şi ceva. 

Cînd intră în încăpere, egumenul şi Sima se ridicară să-l 
întîmpine. Blondul salută adînc, după moda apusului, iar privirile 
i se opriră ca din întîmplare pe masă. 

„Trei căni din care s-a băut, chibzui el. M-aş mira ca doi 
oameni să bea din trei câni”. 

— Fiţi binevenit, cavalere! zimbi Lazăr cu vădită bunătate. 
Noaptea rar primim oaspeţi, însă pe cei singuratici totdeauna. 

— Asta mă cinsteşte mult, răspunse blondul. Pe la alte 
mănăstiri nici nu-ţi deschide nimeni porţile pînă la ziuă. Aici văd 
că e altfel. De fapt, continuă şăgalnic, aş crede că de o jumătate 
de ceas ştiţi despre drumul meu către mănăstirea Snagovului. 

— Domnule! rise grăsunul. Tainele cărţilor se dezvăluie 
asupra noastră cu haruri mari. Învăţăm, ce-i drept, multe, dar 
ghicitori nu sîntem. 

— Aşa cred şi eu. Numai că bătăile de toacă tirziu după 
vecernie îşi au rostul lor. 

— Ah, asta era? se lumină grăsunul cu prefăcută mirare. 
Păi, domnule, la noi sînt alte obiceiuri. Noi ne rugăm toată 
noaptea şi batem toaca de cite ori ne vine pe chelie. 

După care gîndi: 

„Tînăr, tînăr, însă copt la minte ca unul trecut de miezul 
vieţii.” 

— Aţi venit cu scop, sau numai pentru a vă odihni la vreme 
de noapte? se interesă egumenul. 

— Cu scop, sfinţia-voastră. Prilej de odihnă aş fi găsit şi 
aiurea. 

— Vă ascult, cavalere. 

— De faţă cu acest călugăr? 

— Noi nu avem taine pe care să nu le poată cunoaşte 
fratele Sima. El este comandantul gărzilor Snagovului. 

— Atunci nu-mi mai rămîne decit să vorbesc. 

Spunînd acestea, scoase medalionul de la git şi îl aşeză în 
faţa egumenului. 

— Îl recunoaşteţi? 

— Aş crede că da. Unul la fel sau poate chiar pe acesta l-am 
văzut adesea la cavalerul Dumitru, vechi cunoscut al nostru. 


— Aşa este. Lui îi aparţine. 

— Şi cum de a ajuns la voi? 

În vorbele egumenului stăruia o anumită blîndeţe, un 
anumit calm plăcut ca susurul ploilor subţiri de toamnă. Doar 
privirile sale răscoliră o clipă întreaga fiinţă a oaspetelui. 

— Pe cavalerul Dumitru l-am întîlnit acum patru săptămîni. 
Locuiam la Buda, în acelaşi han de pe malul Dunării. Aflase de la 
mine că sînt român. În schimb, eu ştiam din spusele sale că e 
ungur, că se numeşte Lorant şi este negustor de vinuri de prin 
părţile comitatului Zala. Uneori cinsteam împreună cite o cană 
cu vin, fie în odaia lui, fie într-a mea. Ne înţelegeam bine şi ne 
întîlneam cu plăcere. Într-o noapte am auzit un zgomot mare în 
odaia sa. Am sărit din pat, am luat spada şi m-am năpustit 
asupra încăperii. Dar am ajuns tîrziu. L-am găsit cu unele răni 
grele care m-au pus pe gînduri. 

— Şi lotrii? 

— Nu i-am văzut. Fereastra era deschisă. Cred că pe acolo 
au plecat. Însă am convingerea că nu pe acelaşi drum au intrat. 
Uşa era descuiată. 

— Înainte de moarte aţi aflat ceva de la el? 

— Dar cine vă spune că a murit? zimbi blondul. l-am legat 
rănile cu feşi, l-am scos prin fereastră şi m-am îndreptat spre 
grajduri. Afară mijeau zorile. Am înşeuat calul meu şi pe al lui, 
le-am dăruit grăjdarilor trei ducați de aur, iar un sfert de ceas 
mai tîrziu galopam prin pustă. 

— Bine lucrat! aprobă Lazăr. Însă ar fi totuşi două întrebări. 

— Le aştept. 

— Cum de aţi putut părăsi cetatea Buda cu un om rănit şi 
mai ales înainte de ivirea zorilor cînd porţile sînt încuiate? 
Străjile nu v-au pus întrebări? 

— Nu. Hanul se află dincolo de zidurile cetăţii. 

— Am priceput, dar ar mai fi ceva. În astfel de situaţie se 
cuvenea să căutaţi un felcer, nu să porniţi la drum. 

— Aşa mă gîndisem şi eu, numai că Dumitru a fost de altă 
părere. Adică mi-a spus: „Domnule, scoate-mă de aici cît poţi de 
repede!” Am înţeles că avea motivele lui şi bine am făcut. Nu 
trecuse o jumătate de ceas de la plecarea noastră, cînd am 
văzut că sîntem urmăriţi de şase călăreţi. O pădure se zărea nu 
tocmai departe. Din păcate, goana noastră nu era chiar pe 
puterile cailor, tocmai datorită rănitului. 


— Cum aţi ghicit că cei din spate sînt nu nişte călători, ci 
duşmani? 

— Ah, sfinţia-voastră! rise Arad. Cine nu ia seama în jurul 
său plăteşte adesea cu preţul vieţii. Mai ales într-o călătorie se 
cere multă pricepere. Cînd observi călăreţi în spatele tău, e mai 
bine să-i socoteşti duşmani, chiar dacă mai tirziu se dovedeşte 
altfel. E destul să te prefaci aţi schimba drumul spre dreapta sau 
spre stînga pentru a le afla intenţiile. Dacă şi ei manevrează la 
fel, e limpede. Dar să revenim la ale noastre. Cum vă spuneam, 
urmăritorii goneau straşnic. Nu aveam nici o şansă pentru a 
ajunge la adăpostul pădurii, aşa că m-am pregătit de luptă. 

— Aţi fi putut să fugiţi, observă Lazăr. 

— Numai laşii se gindesc la propria piele, răspunse Arad cu 
asprime. M-am pregătit de luptă. În spatele urmăritorilor goneau 
alţi cinci călăreţi. Întîi am crezut că sînt din ceata duşmanilor. 
Apoi, spre mirarea mea, două săgeți doboriră doi dintre 
urmăritori. Atunci mi-am încordat arcul, iar cel din fruntea 
duşmanilor cred că a primit săgeata din pin. Prinşi la mijloc, 
ultimii trei s-au descumpănit doar cîteva clipe. Timp destul 
pentru săgețile mele şi ale prietenilor neaşteptaţi. Cînd totul s-a 
isprăvit după buna rînduială, am dorit să le mulţumesc celor 
care ne-au scos din mare încurcătură, însă din nou mirare. 
Călăreţii şi-au întors caii şi au luat-o din loc la fel de iute cum 
veniseră. Armăsarul cavalerului Dumitru primise o săgeată între 
coaste. L-am ucis cu spada, fiindcă nimeni nu poate îndura 
agonia unui cal. Am prins apoi o iapă cu picioarele lungi, 
nervoase, rămasă de pe urma celor morţi şi ne-am continuat 
drumul cu dese opriri. Într-o pădure ne-a ajuns din urmă un 
călăreț. Omul s-a apropiat de mine şi mi-a zis: „Domnule, văd că 
ortacul vostru e rănit. Întîmplarea face să fiu felcer.” După 
spada sa cît toate zilele, după înfăţişarea mîndră şi după un 
semn de tăietură în mijlocul frunţii aducea mai degrabă a 
cavaler decit a felcer. Apoi, un felcer nu întîlneşti chiar la tot 
pasul. Prea picase la timp. M-am ferit să-i arăt bănuielile mele şi 
am aprobat să se ocupe de rănile lui Dumitru, însă îi pîindeam 
toate mişcările. Duşman sau prieten? Aceasta era întrebarea. 
Ne-am continuat drumul cu spor destul de slab. A doua zi, după 
multe popasuri, am ajuns într-o margine de pădure. Nu prea 
departe de noi suna un pirîu. Dincolo de pîriu am zărit o casă 
pitită în umbra copacilor mari. O aşezare frumos rostuită şi greu 


de dibuit de către cei care folosesc drumurile obişnuite. Pe 
garduri, o seamă de piei puse la uscat ne-au lămurit că am dat 
peste nişte vînători. Văzindu-ne cu un rănit, stăpînii casei nu 
s-au arătat prea bucuroşi de oaspeţi, dar cinci ducați de aur, cît 
le-am oferit eu, pot muia inima cea mai aspră. După o noapte de 
odihnă, rănitul şi-a revenit, pentru puţină vreme, ce-i drept, însă 
destul ca să-mi adreseze rugămintea de a aduce în mare grabă 
acest medalion la mănăstirea Snagovului. Mi-am întipărit bine în 
minte locul acela, apoi am pornit la drum, după ce le-am promis 
gazdelor încă zece ducați, iar felcerului douăzeci. 

— lată o faptă care vă face cinste, grăi egumenul. Aşa cum 
v-am mai spus, Dumitru este un bun şi vechi cunoscut al nostru. 
Ne vom îngriji în privinţa lui. Aţi fi în stare miine în zori să porniţi 
îndărăt cu cîţiva oameni de ai noştri? 

— Mi-e teamă că nu. Unele treburi mă opresc de la această 
plăcere. Apoi, prezenţa mea nu-i necesară. După îndrumările 
mele, călăreţii voştri vor nimeri acolo fără greşeală. Dincoace de 
Tisa am văzut cîteva sate. Unul dintre ele se numeşte Cera. 
Două mile mai jos de Cera, Tisa face un cot mare. Dincolo de 
apele Tisei începe o pădure. Cine taie pădurea de la cot drept 
spre apus nimereşte între două dealuri nu prea înalte. Pe virful 
celui din stînga stăruie nişte ruine, iar la poalele lui se află casa 
vînătorilor. 

— Înţeleg. Drumul descris de voi e cum nu se poate mai 
limpede. Poate că e timpul să vă odihniţi. Sima se va îngriji de o 
cină după buna rînduială a ospeţiei. Ne-aţi îndatorat mult, 
domnule. De va fi să ne părăsiţi la ziuă, spre marea noastră 
părere de rău, veţi găsi la şaua calului o pungă cu cinzeci de 
ducați. 

Arad porni spre uşă în urma grăsunului Sima, dar în 
apropierea pragului şovăi o clipă. 

— Ar mai fi un amănunt, spuse şăgalnic. Nobilul cavaler 
Bogdan se pare că-mi poartă de grijă. Numai aşa îmi explic 
oboseala drumului său pînă aici. Socot că s-ar cuveni să-i 
multumesc pentru atîta cinste. 

Auzind asemenea vorbe, egumenul îşi ascunse uimirea sub 
un zîmbet. În schimb, ochii lui Sima se rotunjiră binişor, semn 
pentru Lazăr care îl cunoştea ca pe o brezaie, că mărunţelul 
călugăr chibzuieşte un răspuns în doi peri. 

— Domnule! grăi Sima în vreme ce-şi mîngiia bărbuţa rară 


aşa cum văzuse la cei şcoliţi şi plini de ifose. Am citit în cărţile 
sfinte că prin posturi lungi, împănate cu rugăciuni şi mătănii, 
oamenii îşi pot împlini unele dorinţe dacă nu pier între timp din 
cauza slăbiciunii. Chiar evanghelistu' Paraipan spune în a treia 
epistolă către... 

— Isprăveşte, Sima! slobozi egumenul un hohot mare de 
ris. Dacă am lăsa închipuirea ta bogată să zburde, mi-e teamă 
că ar ieşi o nouă religie, dar nu una aplecată spre pocăință. Cit 
despre cavalerul acesta, aş crede că-i greu să-l îmbrobodeşti cu 
snoavele tale. 

După aceste vorbe se ridică sprinten, cam prea vioi pentru 
o faţă bisericească, şi deschise una dintre uşile laterale. În 
pragul ei apăru Bogdan. Pe faţa roşcovanului stăruia îndoiala 
între veselie şi jenă. 

— Aţi auzit discuţia purtată aici? îl întrebă Lazăr. 

— Pînă la ultimul cuvînt. 

— Atunci e bine, fiindcă am pierde vremea cu unele 
lămuriri. 

— Aş zice că văd altfel lucrurile, sfinţia-ta, se înclină 
roşcovanul. Eu am nevoie de lămuriri. Pe ce temei a stat 
credinţa voastră că sînt aici? cătă el spre Arad. 

— Pe logică, domnule. De cînd aţi văzut medalionul, mi-a 
fost clar că aveţi unele bănuieli împotriva mea. Însă numai nişte 
simple bănuieli vă opreau de la o cercetare mai amănunţită, 
fiindcă nu doreaţi să-mi aduceţi un afront. Ştiaţi încotro mă 
îndrept, deci era uşor să mi-o luaţi înainte călărind un cal 
odihnit. 

— Dar puteaţi să vă schimbaţi gîndurile şi să ocoliţi 
mănăstirea Snagovului. 

— Adevărat! aprobă cavalerul blond. Din această cauză aţi 
pus pe urmele mele şase călăreţi. 

Cu toată stăpînirea de sine, Sima scăpă un fluierat 
admirativ. Mai calm, egumenul continuă să zimbească, iar 
Bogdan gîndi uluit: 

„Acum cîteva ceasuri blondul se plîngea că e un tînăr lipsit 
de experienţa vieţii. Drace! Să mă ia naiba dacă nu e mai şiret 
ca un vulpoi bătrîn! Privindu-l, gîndurile mele se îndreaptă fără 
să vreau spre Nufărul Alb. Pe seama Nufărului s-au scornit o 
seamă de haruri mari. Totuşi, mi-e greu să cred una ca asta. 
Dacă Nufărul există cu adevărat, el nu poate fi atît de tînăr. De 


vreo doi ani încoace, în fiecare cavaler mai acătării văd un 
Nufăr. Cîndva l-am bănuit pe comitele Staicu. Apoi, pe egumenul 
Lazăr. Mai tîrziu, chiar pe cavalerul Toma, sfetnicul de încredere 
al regelui Dobrogii. Uneori gindurile mele au mers către 
cavalerul Cîrstev, mîndria bulgarilor, sau spre Ruk Spear, falnicul 
spadasin al sîrbilor. Adevărul e că nu ştiu nimic. Adică ceva ştiu: 
eu nu sînt Nufărul.” 

— Sper să nu-mi purtaţi pică pentru bănuielile mele, i se 
adresă blondului. 

— O! rise acesta. Nici vorbă. Şi eu aş fi procedat la fel. 

Mai şezură o vreme de taină. Cînd discuţia începu să 
lîncezească, Arad găsi de cuviinţă să părăsească încăperea 
dimpreună cu Sima. 

— Ce părere aveţi despre tînărul blond? întrebă egumenul. 

— Ştiu eu? murmură Bogdan. Virsta lui fragedă mă pune pe 
gînduri. După şiretenie, după inteligenţa sclipitoare şi după 
misterul care-l înconjură, aş zice că e Nufărul Alb. 

Lazăr zimbi din nou. Roşcovanul nu izbuti să înţeleagă dacă 
e vorba despre un zîmbet obişnuit sau unul ironic, ori pur şi 
simplu de aprobare. 

— E vremea să-mi fac rugăciunile de noapte, spuse 
egumenul. Pînă atunci, cred că în odaia de alături aţi gusta mai 
pe îndelete o cană cu vin. 

„Mă expediază elegant, chibzui roşcovanul. Tare nu-mi vine 
a crede că rugăciunile îl îndeamnă să rămînă singur. Astea le 
poate face oricînd.” 

După ce uşa se închise în urma oaspetelui, Lazăr prinse 
medalionul în palmă şi apăsă pe un mic resort. Mişcările sigure 
ale miinilor sale dovedeau că umblase şi altădată cu acea 
bijuterie. Capacele medalionului se desfăcură, iar dintre ele căzu 
pe masă o bucată de hirtie. Egumenul apropie una dintre 
lumînări, citi cele scrise acolo şi scoase un fluierat uşor de 
satisfacţie sau poate de uimire. Puțin mai tîrziu, deschise uşa. 

— Poftiţi, cavalere! spuse cu aceeaşi voce blajină, atit de 
cunoscută la Snagov şi aiurea. Rămîneţi peste noapte la noi? 

— Ah, nu, sfinţia-ta! Mă întorc la castel. 

„E tocmai ce-mi doream”, socoti Lazăr. 

— Ne pare rău, continuă el. Ne-am fi bucurat de prezenţa 
voastră. Însă - datoria înainte de toate. Dacă tot plecaţi, v-am 
ruga să-i duceţi o scrisoare comitelui Staicu. 


— Dar lipseşte de la castel. 

— Nu vă faceţi griji. S-a întors. 

Egumenul luă o bucată de hirtie pe care scrise: „Vă 
aşteptăm la sfinta spovedanie”. 

Bogdan luă scrisoarea, care nu era sigilată, aşa cum s-ar fi 
cuvenit. Curînd, tropotul calului său se auzi puternic dincolo de 
porţi. Apoi zgomotul îşi pierdu tăria, odată cu îndepărtarea. 
Vîntul se înteţise. Uneori rafalele parcă sfişiau cerul şi rupeau 
pînza norilor în zdrenţe uriaşe. Cîmpia pitită în faţa furtunii îşi 
înfoia vegetaţia ca nişte ţepi de arici. Doar Codrul Vlăsiei, vînjos, 
dormea în tihnă, chiar dacă virfurile copacilor cîntau o melodie 
aspră, ca marea pe timp de nelinişte. 


* 


Aşa cum prevăzuse călugărul Sima, ploaia căzuse prin alte 
părți. În zori, vîntul îşi mai dădea aere, dar cu slabe puteri. După 
plecarea lui Bogdan, doi călăreţi ieşiseră din Snagov în goana 
mare a cailor. Ei duceau ştiri pentru domnul Ţării Româneşti. 
Medalionul cavalerului Dumitru pusese în mişcare o seamă de 
oameni. Unul dintre aceştia era comitele Staicu. Imbrăcat 
simplu, fără podoabe şi fără arme, castelanul ajunse la castel 
mult înainte de deschiderea porţilor. Călugării de strajă, prea 
hărţuiţi peste noapte, obişnuiţi a picoti pînă în zori, îl primiră cu 
zimbete şi plecăciuni, ascunzîndu-şi nemulţumirea. Cînd acesta 
intră în locuinţa egumenului, unul dintre cuvioşii străjeri grăi cu 
năduf: 

— Grea noapte, fraţilor. Nu-i a bună atita vînzoleală pe aici. 

— De, răspunse altul. După cîte am tras eu cu urechea pe 
lîngă cei care vin sau pleacă, mi se pare că miroase a război. 

— Asta nu-i de mirare, interveni al treilea. Luaţi aminte la 
semnele Bibliei. Ele arată că sfirşitul lumii e pe aproape. Vă 
amintiţi, fraţilor, că anul trecut s-a întunecat soarele în plină zi? 
S-a făcut amurg în amiază. În aer stăruia o linişte ca dinaintea 
furtunii. Caii tremurau. Cîinii porniseră să urle a pagubă. lată 
primul semn. 

În timp ce străjerii căutau să-şi amintească alte semne 
privitoare la apropiatul sfîrşit al lumii, egumenul îl primi pe 
comitele Staicu. Fratele mai mic al domnului Ţării Româneşti 
intră în sufragerie şi îşi alese un scaun cu gesturi de obişnuit al 


casei. 

— Aţi venit mai iute decit vă aşteptam, se miră Lazăr. 

— Nu cine ştie ce iute. Adevărul e că m-am sculat ca de 
obicei tocmai cînd mijea de ziuă. Cavalerul Bogdan cred că 
aştepta la uşa odăii mele. Apoi, asemenea invitaţie la 
spovedanie m-a făcut să pornesc fără zăbavă spre Snagov. 

Riseră amindoi ca la o glumă bună. După ce se mai liniştiră, 
egumenul scoase dintr-un sertar medalionul şi mica scrisoare a 
lui Dumitru. Staicu le trase la îndemină. 

— Veşti? întrebă el. 

— Aşa se pare. 

— Dumitru, pesemne, se odihneşte. 

— Şi eu cred că se odihneşte, dar nu la Snagov. 

— Să înţeleg prin asta că a venit şi a plecat? 

— Ah, nu! 

Egumenul porni să-i povestească tot ce aflase de la tînărul 
Arad. Comitele asculta atent, fără ca buna dispoziţie de pe 
chipul său să se schimbe o clipă. 

— Curios, murmură oaspetele. După descrierea blondului, 
felcerul nu poate fi decît cavalerul lonuţ. Mă miră că un bărbat 
cu experienţa lui a putut să facă o greşeală atît de mare. Firesc 
ar fi fost să pornească el la drum cu medalionul lui Dumitru, nu 
să-l încredinţeze unui tînăr necunoscut. Oare ce s-a întîmplat 
acolo, la Buda? Cavalerul Dumitru şi oamenii lui aveau misiunea 
de a afla care sînt iscoadele trimise la Argeş de regele 
Sigismund al Ungariei. 

— Aş crede că lonuţ nu a greşit de vreme ce medalionul a 
ajuns în mîinile noastre. 

— Să zicem că nu a greşit, dar a riscat, şi nu-i bine. _ 

— Totuşi, avem aici numele iscoadelor lui Sigismund. Insă 
ce mă pune pe ginduri e peticul de hirtie ascuns în medalion. 
Oare nu era mai simplu, mai sigur, ca Dumitru să-şi întipărească 
în minte numele lor? 

— Dumitru a avut un motiv şi se pare că-l înţeleg, spuse 
Staicu, privind gînditor spre bucata de hirtie. Intîi, scrisul acesta 
e în ungureşte şi nu seamănă cu cel al cavalerului. Apoi, se vede 
bine că a fost tăiat dintr-un document mai mare. 

— Asta am bănuit şi eu, chiar dacă n-am priceput scopul. 

— Nu-i prea greu de ghicit. Dumitru se pare că şi-a făcut 
unele calcule. Cîndva, bucata aceasta de document ne-ar putea 


folosi. Încă nu văd cum, dar sper că vom afla. 

— Poate, aprobă egumenul. Rămiîn însă cîteva lucruri 
nelămurite în spusele blondului. Dacă Dumitru a fost atacat, 
înseamnă că cei care au făcut-o urmăreau un scop. 

— Fireşte. 

— Atunci de ce nu i-au luat medalionul? 

— Fiindcă nu ştiau că în el e ascuns documentul. 

— Fie! Dar de ce nu l-au căutat? 

— Aş crede că a fost un singur om. Intervenţia blondului l-a 
pus pe fugă. 

— Ei, sări Lazăr, iată că am ajuns unde doream. Să 
presupunem că aşa a fost. Gîndiţi-vă că cel care a hotărît atacul 
nocturn era la el acasă. Nu ar fi fost mai simplu să trimită gărzile 
şi să-l aresteze pe Dumitru? De ce în mare taină? Fiindcă e 
limpede că o autoritate ungurească a poruncit atacul. 

— Tocmai că nu e limpede, zimbi Staicu. Ba aş zice că 
ungurii n-au aflat despre rosturile lui Dumitru la curtea lui 
Sigismund şi cu atît mai puţin despre sustragerea unei părţi de 
document. Incercarea de asasinat şi nu intervenţia gărzilor, cum 
ar fi fost firesc, mă face să bănui cu totul altceva. Cel ce l-a 
atacat pe cavalerul nostru nu era ungur. Ba mai mult: nu lucra 
în slujba regelui Sigismund. 

— M-am gindit la asta în timpul nopţii. 

Staicu privi o clipă voios în ochii inteligenţi ai egumenului, 
după care continuă: 

— Faptul că neaşteptatul prieten blond a fost urmărit doar 
de şase călăreţi, că alţi cinci i-au doborit pe aceştia şi s-au întors 
din drum, tocmai spre Buda, unde firesc şi-ar fi riscat viaţa, mă 
face să bănui că românii nu cu ungurii au avut de furcă. 

— Atunci cu cine şi de ce s-au întors la Buda, în loc să 
alerge lîngă Dumitru. 

— Nu ştiu. Şi pe mine mă pune pe ginduri manevra lor. 

Tăcură. In curte umbra de pe ziduri scădea treptat, 
micşorată de razele soarelui. Pe marginea acoperişului vecin se 
sfădea un stol de vrăbii gureşe. Sima, asurzit pesemne de atita 
gălăgie, apucă un pietroi şi-l aruncă într-acolo, grăind paşnic: 

— Pace vouă, fetelor. 

Lazăr şi Staicu, martori la scena de afară, se porniră pe ris. 

— Curioasă binecuvîntare! zise Staicu. 

— Vai, domnule! murmură Lazăr. Cu Sima te poţi aştepta la 


orice. Niciodată nu poţi pricepe ce e în mintea lui năstruşnică. 
Către învăţăturile sfinte se simte atras ca asinul spre bită. Dă 
iama prin ele, fără teamă de păcat. Apoi, vorbeşte cu atita 
siguranţă, încît ai crede că e tobă de carte. De fapt, el e sarea şi 
piperul Snagovului. El aduce puţină veselie aici. 

— Numai pentru astfel de haruri, puţini l-ar ţine în slujbă. 

— Adevărat! Uităm adesea să-i pomenim frumoasele 
însuşiri de oştean. 

— Mi se pare că nu mulţi îi fac faţă în lupta cu spada. 

— Fără îndoială. E drept că ştie multe taine ale scrimei, că 
are putere în braţe, dar în astfel de întrecere la el nu aceste 
haruri precumpănesc, ci cu totul altele. In lupta cu spada el se 
abate de la regulile atît de cunoscute, aşa cum face cînd o ia pe 
mirişte în cele sfinte. Niciodată nu-i poţi ghici următoarea 
lovitură. Din această cauză cunosc vreo cîţiva spadasini care au 
pierdut în faţa lui. 

— În privinţa documentului, aţi luat vreo măsură? se 
întrebă comitele, schimbiînd subiectul discuţiei. 

— Mai încape vorbă? O copie după el am trimis-o la Argeş. 
Oamenii mei au plecat îndată după miezul nopţii. Cred că spre 
prînz vor fi îndărăt. Cu puţin înaintea sosirii voastre, opt călugări 
îmbrăcaţi în straie de negustori au pornit pe urmele cavalerului 
Dumitru. 

— Straşnic! rise comitele. Nici un comandant de oşti nu ar fi 
lucrat mai bine. Zău, îmi vine a crede că Snagovul nu e un lăcaş 
închinat numai celor sfinte, ci... 

— Vai, domnule, cum puteţi grăi astfel? îl dojeni Lazăr cu o 
nuanţă şăgalnică în glas. 

— În fond, cîţi călugări aveţi aici? întrebă Staicu, fără să mai 
ia în seamă spusele acestuia. 

— Două sute optzeci. 

— Drace! O mică oaste. Şi cîţi dintre ei sînt călugări cu 
adevărat? 

— Numai Dumnezeu ştie, rise egumenul. Noi am crede că 
cei în vîrstă, în orice caz. 

— Da, da, înţeleg. Cel puţin două sute de oşteni înarmaţi 
pînă în dinţi. Apoi vreo cinci-şase sute de cai, locuri unde se fac 
frumoase exerciţii de tras cu arcul şi cine mai ştie ce ascunde 
Snagovul, atît de paşnic la prima vedere? 

— Facem şi noi ce putem pentru apărarea sfîntului lăcaş de 


pe insulă, vorbi Lazăr cu modestie, chiar dacă ochii săi rizători 
dezminţeau vorbele. 

Intrarea lui Sima în odaie întrerupse discuţia ce pornise pe 
o pantă ironică. Grăsunul arăta bine dispus. Şi avea motive 
temeinice, fiindcă fiecare oaspete îi prilejuia o nouă cercetare 
pe la nenumăratele butoaie cu vin. 

— Ce face blondul? se interesă Lazăr. 

— E gata de drum, sfinţia-voastră. Adineauri cucernicii 
rîndaşi i-au scos calul din grajd. Frumos armăsar! Să dea boala-n 
mi... 

— Sima! 

— Să dea binecuvintarea peste mine dacă am văzut altul 
mai frumos. 

— Ah, dragă Sima! stărui egumenul. Nu-l putem lăsa pe 
cavaler fără o gustare. Pofteşte-l să se ospăteze cu noi! 

Comitele îl privi atent pe Arad. 

„Înalt şi suplu, chibzui el. Mersul mlădios ca al jderului. 
Ochii inteligenţi, parcă aplecaţi către sclipiri şăgalnice. Asta 
arată o fire deschisă.” 

— Aţi fi plecat fără a vă lua rămas bun? întrebă egumenul. 

— Ah, nu, sfinţia-voastră! Tocmai şedeam la îndoială dacă e 
bine să vă tulbur acum. E vremea rugăciunilor. Bătăile de toacă 
o anunţă. 

— Luaţi loc, domnule! Fratele Sima va îngriji de cele 
cuvenite unei gustări înviorătoare. Domnia-sa e comitele Staicu. 

Cei doi tineri se salutară adînc, după moda cavalerească, 
iar cuvintele obişnuite în astfel de prilejuri nu lipsiră. 

— După tot ce am auzit despre voi, mă aşteptam să fiţi 
mult mai vîrstnic, spuse cavalerul blond. 

— Întîmplarea face să am aceleaşi cuvinte privitoare la 
tinereţea voastră, înclină Staicu. Da, da, mult prea tînăr pentru 
nişte haruri atît de mari. Bogdan mi-a spus multe lucruri de 
mirare în ce vă priveşte. 

— Mi-e teamă că nobilul vostru slujitor a exagerat în 
privinţa unor calităţi pe care încă nu mi le-am însuşit. 

— Slujitor? se miră comitele. Bogdan nu-i slujitorul meu. Un 
cavaler al Ordinului Basarab nu are stăpiîn decit în domnul ţării. 
E drept că lucrează la castelul nostru, că îl plătim regeşte, dar 
lui nu-i poruncim. Îl rugăm. 

— Asta mă bucură mult. Şi zău că-mi doresc o nouă întîlnire 


cu tînărul Bogdan. 

— Cam greu. Acum e în drum spre Caliacra, în fruntea a 
două sute de arcaşi. 

— Nici că se poate mai bine, zîmbi Arad. Caliacra e tocmai 
ţinta călătoriei mele. 

— ÎI căutaţi cumva pe loan, despotul Dobrogii? 

— Am unele treburi acolo, ocoli Arad un răspuns direct. 

Afară, cîţiva călugări măturau curtea. Alţii încheiau delicatul 
stropit al florilor. Dinspre sala de scrimă răzbea zăngănitul aspru 
al oţelului. Îndată după gustare, comitele Staicu porni spre casă. 
Cavalerul blond părăsi Snagovul cu puţin în urma acestuia, dar îi 
fu dat să mai zăbovească lîngă porţile mari. Nu departe de el, 
doi bărbaţi îmbrăcaţi ca nişte sperietori şedeau de taină cu 
cîţiva călugări. Cel mai înalt grăi cu frumoasă chibzuială: 

— Sfinţiile-voastre, pe noi ne-a adus aici nu gîndul către un 
adăpost vremelnic. Şi nici o gustare ce se cuvine unor drumeţi 
flămînzi... 

— Numai gîndul la pocăință şi la cele sfinte, îl întrerupse 
mărunţelul său tovarăş. E drept că ceva de-ale gurii întăreşte 
întotdeauna sufletul către puterea credinţei... 

„Pe cei o mie de tartori ai iadului! îşi spuse blondul. Cei doi 
de colo sînt foştii osîndiţi.” 

Cu această constatare, lăsă calul în voia soartei şi se 
îndreptă către micul grup. Cotae îl zări primul, iar pe faţa lui şuie 
nu s-ar fi putut citi că-l încearcă o surpriză plăcută. Ba din 
contră. Dacă tînărul cavaler pomenea despre isprava lor din 
cîmpia Braşovului, speranţa unui ospăț în lege începea să se 
clatine. Gîndul acesta îl făcu să pornească un atac verbal de 
învăluire. 

— Domnule cavaler! exclamă, afişind o mare bucurie. Ne 
luasem nădejdea să vă mai găsim. Taman mă sfătuiam cu alde 
Gogoaşă... 

— M-aţi căutat? îl întrerupse blondul. 

— Vai, înălţimea-voastră! Ca pe sfintele moaşte. 

— De unde aţi aflat că sînt aici? 

Luat prin surprindere, Cotae îşi împreună mîinile lungi 
într-un gest grăitor de crincenă mirare, apoi făcu un efort şi 
dădu ochii peste cap, cu gîndul să cîştige timp. 

— Din vis, strălucirea-voastră, interveni Gogoaşă, intuind 
jocul lui Cotae. Mi s-a arătat în vis calul vostru, însă voi apăreaţi 


ca în ceaţă. Numai mănăstirea Snagovului se vedea clar. 

— Minune! strigă unul dintre călugări. 

Dar Gogoaşă nu-l luă în seamă, fiind preocupat de propriile 
scorneli. 

— Pe urmă se făcea că... se făcea că vine o muiere 
frumoasă, cu şoldurile mari cît un ciubăr... adică nu. O sfîntă, 
numai piele şi os... carele ne-a gătit. De fapt, nu ea. Era acolo şi 
un arhanghel... 

— Ce tot îndrugi, nătărăule? se zborşi Arad. 

— Fiule! îl întrerupse cu asprime un călugăr. Nu huli. Peste 
omul acesta a picat harul ceresc. 

— Mda! Şi de ce m-aţi căutat? 

— Să intrăm în slujba voastră, minţi Cotae cu seninătate. 

La îndemnul cavalerului, călugării îi conduseră pe cei doi 
spre o curte dosnică, unde bucătăria cu plite încinse răspîndea 
miresme îmbietoare. În drum întîlniră cîteva coteţe şi sumedenie 
de găini care ciuguleau cu mult sîrg împrejur. Văzîndu-le, faţa lui 
Cotae se lumină brusc. O seamă de ginduri bune îl cuprinseră, 
gingaşe. 

„Găinile, săracele! socoti el. Ele totdeauna au dus greul. De 
fapt încap mai uşor sub aripa sumanului. Curcanul o fi mai bun, 
însă e prea mare pentru o ascunzătoare sigură”. 

Cam după un ceas, cavalerul blond, urmat de noii săi 
slujitori, părăsi Snagovul. Caii celor doi galopau frumos în urma 
stăpînului. Cînd ieşiră din umbra deasă a Codrului Vlăsiei, ziua 
era în cumpăna amiezii. Călăreţii făcură primul popas lîngă un 
pîrîu. Acolo îşi potoliră setea animale şi oameni. 

— Să nu vă fie cu supărare, încotro mergem? întrebă Cotae. 

— La Argeş. 

— Parcă auzisem că la Caliacra. 

— ŢI s-a năzărit. 

— Aşa cred şi eu, murmură lunganul cu înţelepciune. Oare 
nu s-ar cuveni să prinzim aici? Facem un foc bun şi perpelim 
găina pe jăratic. Mi-e teamă să nu se strice de căldură. 

— Ce? 

— Găina, domnule. 

— Care găină? 

— Păi asta, grăi Cotae, scoţînd-o din fundul unui sac. 

— Drace! De unde ai luat-o? 

— De la mănăstire, înălţimea-voastră. l-am răsucit gitul 


niţel, fiindcă orice găină bag de seamă că e din neamu' 
muieresc, iar muierile au o gură... 

— Chestia asta nu-mi place. 

— Vai, domnule, să nu spuneţi asta! Acolo sînt aşa de 
multe, aşa de înghesuite, încît a le rări înseamnă adevărată 
binefacere pentru neamu' găinilor. 

Mai chibzuit, Gogoaşă adunase între timp unele vreascuri şi 
aprinsese focul. Cotae curăţă găina cu multă pricepere, totuşi 
lipsa unui opărit după datină păgubi orătania de trei sferturi din 
piele. Caii folosiră prilejul şi se ospătară cu iarba proaspătă, 
plină de frăgezime în apropierea apei. Sătui şi odihniţi, călăreţii 
porniră la drum în galop. Blondul trecu în frunte, bucurîndu-se 
de harurile armăsarului său sprinten. Trecu o bună bucată de 
vreme. Tocmai ocoleau o pădure nu prea întinsă, cînd auzul bun 
al cavalerului nu mai prinse zgomot de copite în urma sa. Parcă 
săgetat de o idee, Arad întoarse capul chiar la vreme pentru a-i 
observa pe cei doi slujitori cum dispar printre nişte rîpe mari. 

— Pe caznele iadului! răcni tînărul. Pramatiile au luat-o din 
loc. 

Îşi îndemnă calul pe urmele lor. Cu toate că cei doi 
observară curînd manevra stăpinului, cu toate că-şi îmboldeau 
animalele cu mult sîrg, distanţa dintre ei scădea vizibil. Blondul 
potrivi o săgeată în arc, aşteptă un moment prielnic şi trase. 
Micuța sculă primejdioasă trecu şuierind la citeva degete de 
căpăţina lui Gogoaşă. 

— Cumetre! strigă acesta înfiorat. Cred că-i mai bine să 
oprim. A doua săgeată mă pune pe gînduri. Se pare că pramatia 
de stăpiîn ştie să ochească frumos. 

Cum Cotae nu era nărod din fire, preţui spusele ortacului 
său şi îşi potoli calul. 

— Încotro, ticăloşilor? zbieră cavalerul. 

Cei doi cumetri nu fură impresionați de vocea năprasnică, ci 
numai de spada pe care acesta le-o vîntura pe aproape. 

— Strălucirea-voastră! răspunse  Cotae calm. Taman 
dădeam o raită prin împrejurimi socotind că am putea fi 
urmăriţi. 

— De cine? 

— Parcă poţi să ştii? 

— Aha! Dă-mi punga! 

Lunganul scoase punga din sac, însă cam fără chef. Dacă ar 


fi avut şi el arme, altfel ar fi stat lucrurile. 

— Cînd mi-ai luat-o? 

— Păi, domnule cavaler, cînd aţi băut apă, ziceam c-ar fi 
păcat să o pierdeţi. Stătea prost la brîul vostru. Asta v-o spun cu 
mîna pe inimă. 

Un gînd apărut pe neaşteptate îl făcu pe cavaler să nu ia 
punga. 

— Păstreaz-o! spuse cu un aer blind, spre totala uluire a 
celor doi cumetri. La Argeş vom avea mare nevoie de ea. O să 
vă cumpăr nişte straie mai acătării şi ceva arme. Ştii să faci 
socoteli? 

— Nu mă întrece nimeni, strălucitorule! se lumină lunganul. 

— Atunci e bine. Am avut doi ducați. Egumenul Lazăr mi-a 
dăruit cincizeci, din care i-am dat şase ducați lui Sima pentru 
caii şi şeile voastre. Restul e acolo. Vezi să nu pierzi punga. 

— Eu, biruitorule? Din mîna mea nici diavolu' n-o mai 
scoate. 

— Aşa te vreau, fiindcă s-ar putea să mai căpătăm o pungă 
la Argeş. 

Ochii celor doi crescură brusc şi străluciră ca zăpada în faţa 
soarelui. Porniră din nou la drum, iar cavalerul nu mai găsi de 
cuviinţă să privească îndărăt. 


Capitolul 4 


a castelul comitelui Staicu masa de prînz fu servită pe o 

minunată terasă. Priveliştea încîntătoare, bucatele alese şi 

ziua însorită nu reuşiră a încălzi atmosfera aparent plăcută 
dintre cei doi soţi. E drept că discuţia se purta sprintenă, uneori 
presărată de glumele tînărului, la care Margareta răspundea fie 
printr-un zîmbet, fie prin rîsul ei cu limpezimi de cristal. Dar 
printre fraze adesea răzbăteau unele înţepături delicate pe care 
doamna avea grijă să le împrospăteze de cite ori se ivea prilejul. 

— Am pentru voi o mare şi sper plăcută surpriză, grăi 
comitele. 

— Încă una? Mă copleșiți, domnule. 

— Nu înţeleg. Din cite îmi amintesc, azi mi-a lipsit alt prilej. 

— Nicidecum, rise Margareta. Cea mai frumoasă surpriză 
stă în prezenţa voastră. În zori, cînd am aflat că aţi părăsit 
castelul, am crezut că unele treburi vă reclamă, ca de obicei, 
prin alte părţi. Întoarcerea atit de neaşteptată se datorează oare 
dragostei pe care ne-o purtaţi? 

— Aţi fost înştiinţată greşit, rise el, prefăcîndu-se a nu-i 
înţelege împunsătura. leşisem doar la o scurtă plimbare. 

— O! aprobă Margareta cu aer naiv. Să te mai iei după 
aparenţe! Vă cer iertare, domnule, şi aştept cu nerăbdare 
surpriza. Să fie cumva un nou dar din partea voastră? 

— Nu. Acum un ceas o ştafetă de la Argeş ne-a adus 
invitaţia măriei-sale, domnul ţării. Sîntem poftiţi la turnirul de 
dimineaţă şi la balul ce va începe odată cu lăsarea nopţii. 

— Păcat! zimbi ea cu prefăcută tristeţe. Aplecarea voastră 
spre rosturile ştiinţei şi ale celor sfinte ne va opri să dăm curs 
invitaţiei. Fiindcă o soţie bună, iubitoare, totdeauna trebuie să 
ţină seama de dorinţele stăpînului său. 

— Ei, ei! răspunse comitele, ameninţind-o şăgalnic. Ne 
mîndrim cu grija voastră pentru noi, dar invitaţia măriei-sale e o 
poruncă. Aşa stînd lucrurile, am hotărît să se facă pregătirile de 
drum. 

— Nu mai rămîne decit să mă supun, zîmbi ea, de data 
aceasta cu adevărat bucuroasă. 

O plimbare la Argeş, un bal, erau motive de plăcută 
surpriză pentru monotonia atitor luni de singurătate, care de 


fapt tot singurătate se chema, chiar cînd Staicu revenea la 
castel, fiindcă răceala dintre ei rămăsese aceeaşi. Margareta nu 
putea accepta un soţ lipsit de harurile îndrăznelii cavalereşti, iar 
comitele aştepta cu răbdare o schimbare în bine. Poate că virsta 
fragedă a doamnei o împiedica să înţeleagă unele lucruri. 
Rosturile lumii nu stăteau doar în lovituri de spadă, în cavalcade 
şi lupte cavalereşti. O privire mai atentă a Margaretei ar fi fost 
destul pentru a o lămuri că soţul ei se îngrijeşte frumos de 
gospodărirea ținutului, că inteligenţa lui scînteietoare lucrează 
adesea în folosul ţării. Din păcate, speranţele castelanului 
întîlneau bariere mult mai mari. Tînăra doamnă crescuse la 
curtea Moldovei, adică într-un loc unde fiii boierilor se întreceau 
în a deveni cavaleri. Moda cavalerească a Apusului cucerise 
tineretul român de mai bine de o sută de ani şi va dăinui în ţările 
române pînă aproape de secolul al şaisprezecelea, cînd 
expansiunea spre nord a turcilor şi grecilor va cunoaşte o 
perioadă de virf. Obişnuită deci a trăi într-un loc unde a nu fi 
cavaler însemna o ruşine sau presupunea defecte fizice, 
frumoasa Muşatină nu concepea un soţ cu altfel de preocupări. 
Apoi, căsătoria lor fusese nu una din dragoste, ci impusă. 
Margareta se simţea umilită prin scoaterea ei la mezat. Fiindcă 
numai raţiuni politice uniseră această familie. Fire romantică, 
visătoare, aşteptase cu totul altceva de la viaţă. La cîteva luni 
după cununie, ea mai sperase încă într-o iniţiativă a comitelui. 
l-ar fi fost recunoscătoare dacă el ar fi avut curajul să desfacă 
unirea lor şi să o trimită acasă la ai săi. Însă numai un cavaler 
desăvirşit şi-ar fi atras asupra sa miînia domnilor Moldovei şi 
Ţării Româneşti. Or, comitele Staicu părea lipsit de asemenea 
îndrăzneală. Sau poate că o iubea, spre totala lui nefericire. 
Explicații nu fuseseră între ei, ci doar o izbucnire petrecută cu 
multă vreme în urmă. Nemulțumit de răceala pe care i-o arăta, 
Staicu îi spusese cam aspru: 

„Doamnă, pe oameni trebuie să-i luăm aşa cum sînt, nu 
cum ni-i dorim în visările noastre. Pe noi ne-a unit hotărîrea 
mai-marilor. E o căsătorie impusă. Dar dacă lucrurile stau aşa, 
oare nu avem datoria de a ne cunoaşte mai bine? De a ne 
înţelege unul pe altul? De a încerca o apropiere între noi? Cred 
că fericirea între soţi stă şi în puterea renunţării. A nu dărui 
nimic în căsnicie înseamnă a nu aştepta să primeşti.” 

„Dar, domnule, grăise ea pătimaş, a nu crede în visările 


noastre, a nu înfăptui măcar o parte din ele, înseamnă moartea 
sufletului. lată de ce nu sînt de acord cu spusele voastre. A lua 
de la viaţă puţin înseamnă a ne mulţumi cu orice. Numai 
neajutoraţii se mulţumesc chiar cu orice. Nu aş dori să mă 
înţelegeţi greşit. Sînteţi un om învăţat şi valoros în felul vostru, 
însă nu ce am visat eu. V-am fost vîndută, domnule. Îmi sînteţi 
stăpîn şi înţeleg să-mi port jugul, dar nu-mi cereţi mai mult decit 
prezenţa mea aici. Despre a dărui sau a renunţa nici nu merită 
să vorbim. De veţi dori să mă umiliţi, e dreptul vostru. Veţi 
obţine trupul meu prin forţă, dar sufletul niciodată. El nu cu forţa 
se capătă.” 

Vorbele acelea fuseseră spuse cu aproape doi ani înainte. 
Odată cu trecerea timpului, Margareta prinsese a privi lucrurile 
cu mai puţină înverşunare. E drept că nu o încerca o explozie de 
fericire atunci cînd comitele revenea la castel după lungi 
absente, însă e tot atît de drept că prezenţa lui era o plăcută 
surpriză, aducînd calm şi linişte. După vechea discuţie dintre ei, 
Staicu venea rar pe acasă. lar la astfel de prilejuri, în discuţiile 
lor obişnuita răceală se schimbase în ironie. 

La un ceas după prînz, o frumoasă trăsură ieşi din castel şi 
trecu podul de peste Prahova. Douăzeci de călăreţi, arcaşi după 
arme, îi însoțeau pe Staicu şi Margareta. Îmbrăcată în straie 
bărbăteşti strînse pe corp, cu părul adunat în coc greu, cu cizme 
pînă aproape de genunchi, tînăra doamnă arăta ca un scutier 
nevirstnic. Pusese multă cochetărie în alegerea culorilor, ce 
precumpăneau către vişina trecută din copt. Renunţase la 
obişnuitul albastru dintr-o toană sau pur şi simplu la gîndul de a 
surprinde ochiul privitorului cu noua ei ţinută. Trupul ei, bine 
conturat sub hainele strîmte, cu rotunjimi îndulcite spre liniile 
lungi, delicate, merita să fie privit chiar de cusurgiii înrăiţi. 
Obrajii uşor aprinşi, îmbujoraţi poate de emoția drumului, sau 
numai de soarele puternic, strălucirea ochilor, zimbetul copilăros 
îi măreau farmecul. Aşezat alături, Staicu îi privea adesea 
profilul fin, fără a îndrăzni să o tulbure. Doar la hopuri, trupurile 
lor se atingeau cu totul întîmplător, iar la astfel de prilejuri, 
Staicu îi simţea aroma părului ce aducea a floare de cîmp. O 
clipă, fu ispitit să o cuprindă în braţe. Era atît de aproape, încît îi 
simţea respiraţia uşoară ca de prunc. Amintirea vorbelor ei de 
odinioară îl opri la timp. Departe de a presupune ce se petrece 
cu el, Margareta bănui, cu acel instinct atît de puternic al 


femeilor, că în aer stăruie o chemare tainică. Ochii ei strălucitori 
se închiseră pe jumătate, faţa îi păli, buzele îi tremurară uşor ca 
o părere, însă totul dură atît de puţin, încît crezu că visase. O 
încruntare abia vizibilă, urmată de o retragere a ei spre 
marginea scaunului readuse totul la normal. Clipa aceea de 
aşteptare, de nelinişte, socoti că nu-i fusese adresată lui Staicu, 
ci unui ins foarte neclar în mintea ei. În ultima vreme, cînd era 
plecat, se gindea adesea la el. Nu cu simţăminte de dor, nu cu 
grija unei iubite, ci mirată că în cei doi ani el nu încercase un 
singur gest care să-i arate ce-i în inima lui. 

„Mă iubeşte oare? se întrebă ea. Nu, nici vorbă. Cine ştie 
peste ce dragoste a fost nevoit să calce la încheierea căsătoriei 
noastre. Totuşi, uneori, îl simt că mă cheamă, chiar dacă nu 
rosteşte o vorbă. Să fie oare doar o chemare de prietenie? Nu. 
Femeile nu simt decît chemările dragostei, cele ale prieteniei 
sînt haruri ale bărbaţilor.” 

Seara trecută şezuseră de taină pînă tirziu. Cînd se 
despărţiseră în faţa apartamentului ei, pe Margareta o încercase 
o ezitare. El îi făcuse urări vesele. Ea, pline de ironie. Dar 
înţepăturile nu mai aveau ascuţimea de altădată, fiindcă 
gîndurile ei erau altele. Poate că nu l-ar fi respins dacă el ar fi 
încercat să intre. De fapt, şi el ezitase. 

O nouă hurducătură, mai aspră, o smulse din gindurile 
acelea. Apoi, mersul domol, uniform, lăsă loc întrebărilor, 
presupunerilor. Privirile îi zăboviră o clipă asupra soţului. Tînărul 
părea că aţipise. O şuviţă de păr îi căzuse pe frunte şi îi aducea 
un aer copilăros. 

„Cred că sînt nedreaptă, chibzui în continuare. În fond, şi el 
e la fel de oropsit. Nici el nu a dorit această căsătorie. Mă mir că 
nu s-a săturat de împunsăturile mele. Totdeauna le primeşte cu 
aer vesel. Dar ce o fi în inima lui, nimeni nu ştie. Rar se supără. 
Totdeauna ştiu cînd îl cuprinde miînia. Atunci, ochii i se subţiază 
ca în faţa soarelui mult, iar umerii obrajilor se colorează uşor.” 

Chibzui poate pentru a suta oară asupra unor lucruri 
neclare. In preajma Crăciunului, Staicu venise acasă rănit. Avea 
în umăr o tăietură proaspătă de cuţit sau de spadă. S-au întîlnit 
în sala cea mare. El vesel ca de obicei, ea la fel de ironică. Nimic 
nu lăsase a se observa că e rănit. Abia a doua zi aflase de la 
cavalerul Bogdan. Îngrijorată, a intrat în odaia lui tocmai cînd 
felcerul îi spăla rana. Bună cunoscătoare, fiindcă întilnise adesea 


astfel de prilejuri la curtea Moldovei, observase de îndată că nu-i 
o simplă zgirietură. Felcerul curăța fără milă, aşa cum îi cerea 
meseria, iar tînărul îi adresa Margaretei cuvinte cu haz. Nici un 
strigăt, nici un geamăt nu scăpase de pe buzele lui, deşi era clar 
că durerile sînt cumplite. Dar ce o mirase în egală măsură erau 
muşchii lui mari, pietroşi, ce nu se potriveau unuia lipsit de 
exerciţii fizice. Cînd l-a întrebat de rostul împunsăturii, comitele 
a ris şi a pomenit ceva despre nişte lotri. 

Altă dată, pe la mijlocul toamnei trecute, Staicu ieşise pe 
Dealul Cîmpiei cu cîţiva slujitori. | se năzărise lui că ar fi acolo un 
teren bun pentru o livadă. Margareta venise după ei călare şi 
căuta un loc de urcuş. Din apropiere sărise un iepure, iar calul 
speriat o aruncase din şa. Staicu era undeva deasupra, pe 
marginea unei rîpe. În cădere l-a observat cum se aruncă de la o 
astfel de înălţime ameţitoare. Ea nu păţise nimic rău, dar uitase 
să facă vreo mişcare, uimită şi îngrozită. Apoi, Staicu s-a aplecat 
şi a ridicat-o ca pe un fulg. În clipa aceea ochii lui nu arătau 
numai teamă, ci şi un licăr ciudat, pe care nu-l mai văzuse. 
Parcă era un strigăt slab, ca o chemare din depărtări. 

— Cum aţi putut sări tocmai de acolo? îl întrebase cu 
mustrare în glas. g 

— Vai, doamnă! pornise el a ride. In cădere cred că nu aţi 
văzut prea bine. Nu am sărit, doamnă, ci am alunecat pur şi 
simplu. Chiar mă întrebam în timpul zborului: „Cît va rămîne 
întreg din mine, pentru a vă acorda sprijinul de cuviinţă?” 

Trăsura poposi aproape de vadul unei ape. Călăreţii din 
suită descălecară bucuroşi de odihnă. Soarele căzuse mult spre 
apus. Pe la coturi, apa rîului îşi lovea şoldurile cu lenevie de 
malurile înalte. 


În ultimele zile, hanurile din împrejurimile cetăţii Argeşului 
deveniseră neîncăpătoare. O seamă de drumeţi prevăzători se 
îngrijiseră din timp de un adăpost bun. Doar oaspeţilor domnului 
ţării nu le păsa de nimic în această privinţă. La palatul domnesc, 
dichisitul odăilor se încheiase. Călătorii din apus rămîneau 
adesea nedumeriţi, observînd că hanurile nu au protecţia 
cetăților. Puţini ştiau că în nordul şi în sudul Dunării era o veche 
lege a pămîntului. O lege nescrisă, dar respectată, care ferea 


bisericile şi hanurile de călcări cu oşti. Chiar turcii, harnici 
dărimători de biserici creştine, rar loveau hanurile, fiindcă ştiau 
şi ei că acolo găseşte odihnă drumeţul de orice neam sau 
religie. In jurul cetăţii erau la vremea aceea unsprezece hanuri 
răspîndite pe sub poale de codru. Cocheta aşezare a Argeşului 
înconjurată de ziduri, cuprindea la rîndul ei încă pe atitea. Cam 
prea multe, socoteau unii. Doar călătorii obişnuiţi se arătau de 
altă părere. Nu rareori lipsa unei odăi libere îi făcea să înnopteze 
sub cerul liber. 

Poate nu cel mai vechi, dar cu siguranţă cel mai frumos era 
hanul „Doi cocoşi”. Aşezat sub o curmătură de deal, înconjurat 
de brazi falnici, rostuit din piatră şi lemn, cu zeci de odăi, cu 
grajduri mari, hanul nu cunoştea lipsa clienţilor. Sub el, săpată 
în stîncă, o pivniţă în care ar fi încăput alte hanuri mai mici 
adăpostea nenumărate butoaie cu vin şi cu ţuică. În cămări, 
şuncile afumate, mari cît nişte coapse de vădană, slănina 
fragedă ca bobul de zmeură, cîrnaţii cît odgoanele nu arătau nici 
pe departe bogăţia merindelor. Undeva în spatele clădirii o 
crescătorie de porci şi una de orătănii primeneau cu prospătură 
ospeţele. Drumeţului ostenit şi flămînd nu i se cereau lămuriri 
despre rosturile sale, ci doar să aibă bani. Hangiul Stoleru, un 
moldovean pripăşit pe la Argeş cu vreo douăzeci de ani în urmă, 
era o matahală de om cît uşa, dar nu aplecat spre suferinţa 
grăsimii. Pînă şi slujitorii săi fuseseră aleşi pe spriînceană, după 
voinicie. Socoteală înţeleaptă, fiindcă încăierările rar lipseau, iar 
legea dreptăţii trebuia făcută pe loc. 

Odată cu lăsarea umbrelor serii, cavalerul blond poposi la 
„Doi cocoşi”. In marea sufragerie de la parter o seamă de 
lumînări aprinse, zgomot de voci şi tacîmuri, cîntece vesele sau 
triste, ţipete şi porunci, trosnet de buşeală, înjurături pipărate 
arătau că binecuvintata cină se desfăşoară creştineşte. Urmat 
de Cotae, Arad prinse a urca cele citeva trepte, cînd uşa se 
deschise brusc. Doi slujitori ai hanului aruncară ceva ce semăna 
a ghiulea, după care uşa reveni pe rosturile ei. Ghiuleaua cu 
pricina nimeri în braţele blondului cu toată viteza ce se cuvenea 
unei astfel de scule. 

— Drace! strigă el încîntat. Bine că nu căpăţina ăstuia m-a 
lovit în plin, ci o parte mai moale. 

Zicînd acestea, ridică proiectilul pe picioarele lui, ce-i drept 
cam nesigure, însă destul de bune pentru a se susţine singur. În 


lumina slabă, mogildeaţa prinse contururi. Era un bărbat nu 
prea mare la trup, dar atît de păros, încît greu s-ar fi putut 
stabili unde ar fi hotarul dintre plete şi barbă, sau dintre barbă şi 
straie. 

— Domnule, iertaţi-mi graba! grăi el cu o undă şăgalnică în 
glas. 

— Cu graba nu am nimic, răspunse blondul. Socot însă că 
întîlnirea noastră a scos ceva scîntei, ce-i drept nu prea dorite. 

— Ah, domnule, dorinţele oamenilor nu prea se aseamănă 
între ele. Eu mă socot fericit de ocazie. Dacă în locul vostru 
întilneam bradul de colo, n-aş mai fi avut plăcerea să vă prezint 
omagiile mele. 

— Care a fot cauza plecării atît de... hm... atit de 
neaşteptate din han? 

— Una măruntă. Lipsa de sunători. Totdeauna am crezut că 
un cavaler, fiindcă asta sînt, poate să bea pe datorie pînă ce 
prinde zile mai bune. 

— Sînt de aceeaşi părere, aprobă tînărul. Poate e bine săvă 
întoarceţi la masă. 

— O, nu! se împotrivi acesta. „Doi cocoşi” a fost pînă 
adineauri singurul han din care nu fusesem arun... 

— Poftit să plecaţi, îl întrerupse Arad. 

— Chiar aşa, domnule. Şi-i păcat. Vinul de aici e bun. Am 
băut un tămiios de Buzău care ţi se strecoară în trup ca apa vie. 

— Atunci s-ar cuveni să intrăm. 

— Numai să nu iasă cu o încăierare ce v-ar păgubi 
sănătatea. 

Blondul deschise uşa. Un slujitor îl văzu pe bărbos alături şi 
făcu o încercare să-l ia de guler. Pumnul tînărului îl trimise cît 
colo. Alţi slujitori veniră în grabă. Cuprins de cucernice 
furnicături, Cotae apucă un scaun şi-l ridică deasupra capului. 
Aflat prin apropiere, Stoleru îl cîntări pe blond din priviri doar o 
clipă. Destul pentru a-şi da seama că are în faţă un oaspete de 
soi. Ţinuta mîndră şi mai ales straiele lui, care, chiar dacă 
trecuseră prin multe, arătau a fi lucrate din cunoscutul postav 
de Colonia, i-ar fi impus respect pînă şi unui hangiu mai puţin 
priceput. 

— Poftiţi, înălţimea-voastră! spuse aplecîndu-se atît cît era 
de cuviinţă. Cu ce vă pot fi de folos? 

— Întîi cu adăpostul cailor. Unul dintre slujitorii mei 


aşteaptă afară. M-am mirat că rîndaşii nu ne-au ieşit în 
întîmpinare aşa cum se obişnuieşte pe la alte hanuri. 

— Şi la noi se păstrează cu sfinţenie acest frumos obicei. 
Din păcate, odăile sînt pline cu oaspeţi. Miine va fi un turnir aici. 

— Mda! Vom căuta în altă parte. Cit îţi datorează acest 
nobil cavaler? 

— Mai nimic. Două oale cu vin şi o pulpă afumată valorează 
atit de puţin, încît nu merită a vorbi despre ele. 

Blondul privi spre Cotae. Acesta înţelese într-o clipă şi 
scoase un ducat de aur. 

— la-l, jupîne! spuse lunganul măreț. Nu, nu! Păstrează 
restu’! 

— Domnule cavaler! sări hangiul însufleţit dintr-o dată. De 
la prima ochire mi-am dat seama... adică nu... vă cer iertare! Ar 
mai fi două odăi. Una pentru voi, alta pe potriva slujitorilor. Cît 
despre cai, voi da poruncile de trebuinţă. 

La un semn al hangiului, cîţiva slujitori curăţară o masă cu 
muşterii cu tot, în vreme ce alţii aşezau măsăriţă curată. Cotae 
şi Gogoaşă fură îndemnați spre un colţ unde îşi ciocneau 
ulcelele cei de mîna a doua. Proaspeţii slujitori observară că a 
găsi un loc printre mesenii de acolo rivaliza cu frumoasele 
minuni biblice. Porniră totuşi hotăriţi, înşfăcară cîte un guler de 
care atîrna ceva greu, smuciră cu sîrg, îşi desfăcură palmele 
după un chibzuit avînt, iar cei luaţi de pe locurile lor în chip atit 
de creştinesc poposiră cam fără voie pe duşumea. Cum aceştia 
nu protestară, fie din pricina băuturii peste măsură, fie din altă 
pricină, cum cei de la masă nu păreau a se sinchisi, Cotae şi 
Gogoaşă se aşezară în voie. _ 

Arad ciocni un rînd cu părosul. Inviorat de plăcuta 
întorsătură a lucrurilor, omul închină solemn şi grăi plin de 
mulţumire: 

— Domnule, numele meu e Grama. 

Discutară multă vreme cînd mai tare, cînd în şoaptă. Uneori 
se aplecau iute, ferindu-se din calea unor proiectile în formă de 
căni, de scaune sau cine ştie ce alte corpuri care circulau la 
răstimpuri pe deasupra meselor, din diferite părţi, după cum 
izbucneau încăierările. Numai novicii, numai cei ce păşeau 
pentru prima oară într-un han făceau caz cînd primeau în braţe 
un trup aruncat din greşeală. Dacă încăierările promiteau a fi 
frumoase, mulţi muşterii se arătau dispuşi a intra în horă, iar în 


astfel de ocazii doar hangiii luau parte fără entuziasm. Puţini se 
sinchiseau de o vînătaie, de un cucui, de lipsa unei bucăţi din 
piele sau de pierderea cîtorva dinţi. 

Cu puţin înainte de miezul nopţii, cînd cavalerul Grama cam 
întrecuse măsura ulcelelor, cînd picioarele lui ar fi putut căpăta 
o mie de întrebuinţări în afară de aceea a susţinerii trupului, 
Cotae şi Gogoaşă îl luară tiriş, fiecare de cîte o aripă, şi-l cărară 
în odaia blondului. 

La ziuă, Arad îl întrebă pe bărbos: 

— Ai un cal? 

— Am avut o iapă de rasă, domnule, răspunse acesta cam 
acru. 

— Aha! Dar arme? 

— Şi arme am avut. Dacă aţi fi văzut spada mea de Sibiu... 
fiindcă Sibiul rivalizează cu Toledo în făurirea acestui fel de 
scule. 

— Ei, nici chiar aşa să nu o luăm. O fi Sibiul, însă Toledo... 

— Da, da, eram sigur că nu recunoaşteţi, zimbi bărbosul. 
Totdeauna sîntem gata să credem că numai străinii pot da 
lucruri bune. Şi eu am crezut aşa pînă acum cîțiva ani, cînd am 
dat în Sibiu peste unul, Axinte. Mi se rupsese spada sus, lingă 
mîner. Cineva m-a îndrumat spre Axinte. L-am căutat, socotind 
că mi-o va cîrpăci pînă se va ivi prilejul pentru una nouă. Axinte 
e mai mărunt decit mine, care nu fac parte din tagma uriaşilor, 
şi are o faţă lungă, uscată, ca de ţircovnic. Omul s-a uitat la 
spadă şi mi-a zis: „Domnule, oţelul nu se poate cîrpăci, dar aş 
putea să vă vind o spadă făurită de mine.” Zic: „Mă nene, asta-i 
de Toledo. Un cavaler care a purtat la şold un Toledo nu se 
poate mulţumi cu o custură oarecare.” „Adevărat! a ris el. Am 
aici trei spade. Una dintre ele e de Toledo. Voi acoperi mînerele 
şi gravurile, iar domnia-voastră încercaţi a vedea care e mai 
bună.” Cu tot învelişul făcut de Axinte, pe cea străină am 
recunoscut-o îndată după înfloriturile de pe ea. Zic: „O iau pe 
asta.” Zice: „Asta e Toledo. Mă aşteptam să o recunoaşteţi. 
Totuşi o încercare merită. Eu am să iau una făurită de mine, iar 
voi încercaţi să mi-o rupeţi sau să mi-o ştirbiţi. În caz de reuşită, 
veţi primi Toledo în dar.” Un ceas întreg m-am căznit, cu toată 
priceperea, însă fără folos. Pînă la urmă, am cumpărat o spadă 
de Sibiu la preţul uneia de Toledo. 

— Hm! Parcă am auzit ceva despre Axinte. 


— Şi veţi mai auzi, domnule. 

— Poate. Deci n-aveţi nici arme? 

— Am avut. Din păcate am pierdut totul la un joc de zaruri. 
Totuşi, sînt în cîştig. După acel dezastru m-am jurat să nu mai 
pun mîna pe zaruri. Dar ce folos, dacă judecata bună vine la 
urmă? 

— Sper să fie un necaz trecător. 

— Mă îndoiesc, rise bărbosul, fiindcă nu mai am nici un fel 
de avere. Dacă aş avea o spadă, s-ar schimba lucrurile. Azi va fi 
un turnir. Cei ce cîştigă un turnir sînt răsplătiți regeşte aici, la 
Argeş. 

— Ştii să foloseşti bine o spadă? 

— Ah, domnule, aş zice că lucrez destul de frumos! 
Părintele meu, seniorul Grama, Dumnezeu să-l ţină încă vreo 
zece-douăzeci de toamne, mi-a dat lecţii admirabile. E drept că 
asta s-a petrecut acum patru ani. De atunci ne-a lipsit prilejul să 
încrucişăm spadele, din cauză că nu l-am găsit niciodată treaz. 
După ce şi-a pierdut averea - tot la jocul de zaruri - a dat în 
darul băuturii. Păcat! Avea o fineţe în loviturile de spadă... 

— Totuşi, după o noapte atit de grea... hm... aveţi puţine 
şanse într-un turnir, îl întrerupse Arad. 

— Vă faceţi griji degeaba. Sînt două luni de cînd mă 
odihnesc. 

— Atunci, propun să intrăm în frumoasa aşezare a 
Argeşului. lar dacă doriţi să luaţi parte la turnirul de spadă, 
nimic nu vă poate opri. 

— Păi tocmai spadă n-am şi nici straie pe măsura unui 
cavaler. 

— Toate la vremea lor, zimbi blondul. Întîmplarea face să 
dispun de nişte ducați. 

— Mă îndatoraţi, domnule. 

— Nu prea. Aurul acesta a venit pe neaşteptate. 


* 


Măria-sa Mircea, domnul Ţării Româneşti, părăsise palatul 
ca de obicei, cu puțin înainte de revărsatul zorilor. Imbrăcat 
simplu, într-o cămaşă descheiată la git, cu pantaloni strînşi pe 
picior, lucraţi din cunoscutul postav de Ypres, pe care o mină 
dibace brodase la genunchi cîte un vultur cu aripile întinse, 


purtînd la brîu o sabie scurtă legată de o cingătoare încheiată în 
paftale de aur, domnul ţării ieşise în parc pentru plimbarea de 
dimineaţă. Vreo cîţiva arcaşi porniră grabnic să-l însoţească, aşa 
cum încercau adesea, dar un semn al măriei-sale îi opri. Aerul 
aspru al parcului aducea a zi rece de octombrie. Mircea zăbovi 
lîngă vatra unui izvor ce năvălea voiniceşte de sub o stincă. 
Acolo îi plăcea să-şi scufunde faţa în unda rece, care înfiora 
trupul ca tăietura de brici. După ce simţi din plin binecuvîntarea 
apei, porni agale pe sub copacii mari, ai căror coroane uriaşe 
parcă se îmbrăţişau unele cu altele, fără a mai lăsa loc pentru 
razele soarelui, ivite undeva pe o culme ca un zîmbet de prunc. 
Primul bărbat al ţării purta plete lungi şi o barbă rotundă, aspră. 
Inalt ca şi Staicu, se deosebea de acesta prin trăsăturile 
prelungi. Ochii lui mici, adînci, de culoarea aurului ca şi părul 
bogat, nasul drept, buza de sus voluntară fără a strica simetriei, 
lipsa obişnuitelor cute din colţul gurii alcătuiau chipul unui 
bărbat atrăgător chiar dacă împlinise treizeci şi şase de ani. Nici 
trupul nu cunoscuse apăsările vîrstei. Fireştile rotunjimi ale 
pîntecului, ce apar la bărbaţi la vîrsta aceasta, nu-l încercaseră. 
Al său era plat, suplu, ca al tinerilor. Dar nu numai natura îl 
ferise de asemenea cusur, ci şi plimbările lungi, matinale, 
exerciţiile zilnice de scrimă, băile reci, călăria şi vinătoarea cu 
arcul. 

„Am o zi grea, gîndi el. Azi voi primi o seamă de oaspeţi. Pe 
la zece va începe turnirul. Uneori întrecerile cu lancea, cu spada 
şi cu arcul se prelungesc pînă după prînz. Către seară, alături de 
doamna noastră Mara, vom deschide balul, iar la miezul nopţii 
mă voi întîlni cu Nufărul Alb.” 


Pe străzile Argeşului, mulţimea trecătorilor era mult mai 
mare decit în alte zile. Negustorii de mărunţişuri profitau din 
plin, oferind spre vinzare lucruri mai acătării sau îndoielnice în 
ce priveşte calităţile. Unii veniseră în căruţe, alţii doar cu ce 
purtau în spinare. Nici localnicii nu şezuseră cu mîinile în sîn la o 
astfel de concurenţă şi ieşiseră cu mărfurile tocmai în marginea 
cîmpului rezervat întrecerilor. Pînă şi hanurile, atit de 
somnoroase dimineaţa, îşi primeau muşteriii ocazionali, ce 
intrau acolo să-şi petreacă vremea pînă la începerea turnirului. 


Mulţi clătinau din cap şi socoteau în sinea lor că nu-i a bună cu 
noul vodă, care în preajma războiului se ţine de petreceri. Altele 
trebuiau acum spre apărarea ţării, fiindcă nimeni nu ştia pînă 
unde vor lovi oştile lui Ali-paşa. De la urcarea lui vodă în scaunul 
ţării, întîmplată la 23 septembrie 1386, trecuseră doi ani. Doi ani 
de linişte, ce-i drept, dar ce ginduri avea el puţini ştiau. Va fi un 
demn urmaş al părintelui său Radu? Greu de presupus. 

Porţile cetăţii, deschise odată cu lumina zilei, lăsau a se 
revărsa călători din împrejurimi, ori din îndepărtate judeţe. Unii 
intrau călări pe cai greu de strunit, alţii apostoleşte. Mulţi în 
trăsuri purtate de telegari sprinteni sau în căruţe mari, 
înghesuiți, transpiraţi, gălăgioşi şi veseli. Încă din zori, 
împrejurimile  cîmpului de întrecere fuseseră ocupate. 
Spectatorii chibzuiţi nu lipseau. Primele rînduri se formaseră 
trainic, iar bătălia pentru o poziţie mai bună era fără sorţi de 
izbîndă. Doar cei din casele mărginaşe păreau favorizați cu 
adevărat. Terasele, ferestrele şi acoperişurile gemeau de 
privitori. Jos, rîndurile se legănau ca nişte valuri uriaşe sub 
asaltul celor întîrziaţi. 

Sunet de trimbiţe vesti sosirea lui vodă. O seamă de 
călăreţi deschiseră drum prin mulţime. La spatele lor, pe cai 
neastimpăraţi ce jucau în loc, îşi făcură apariţia boierii Roman 
Herescu şi Manea, amindoi cavaleri ai Ordinului Basarab. 
Platoşele sclipeau în bătaia soarelui ca nişte oglinzi. Puțin mai în 
urmă, o parte dintre spectatori zăriră coroana de aur în cinci 
colţuri a domnului ţării. Alături de vodă, tînăra doamnă Mara, 
înaltă, suplă, în rochie albă tivită cu fir de aur, iar în stînga lor, 
Staicu şi Margareta. La spate, sumedenie de curteni călcau 
domol, conduşi de comitele Dragomir, castelanul de Dimboviţa. 
Nici oaspeţii nu lipseau. Veniseră acolo vornicul Drăgoi, Burlă şi 
Stanciu, toţi trei consilieri supremi ai domnului Moldovei, Pietro 
Embrone, consul genovez la Chilia, trimişi din Transilvania, 
Serbia, Vidin, Tîrnovo, Croaţia şi cavaleri ai regelui Poloniei, 
Vladislav Iagello. 

Întreaga mişcare încremeni cînd crainicul anunţă cu voce 
puternică: 

— Măria-sa Mircea, mare voievod şi domn singur stăpinitor 
a toată Ţara Românească. 

Aflat nu departe de vodă, consulul Pietro Embrone îi şopti 
secretarului său: 


— Mircea e vesel. Ride şi discută fără griji. 

— Ca la orice turnir, încuviinţă secretarul. 

— Santa Madona! exclamă Pietro. Războiul bate la uşă. Să 
fie oare domnul Ţării Româneşti un naiv? 

— Mă îndoiesc, şopti secretarul. Cred mai degrabă că acest 
turnir ascunde o frumoasă manevră. lată un prilej de a aduna o 
groază de oameni fără a bate la ochi. Tare îmi vine a crede că 
trimişii polonilor au venit nu de dragul întrecerilor, ci ca soli. 
Cred că ar fi interesant să luăm seama la întîlnirile de azi ale 
valahului. Nişte soli poloni la curtea din Argeş nu ar fi pe placul 
regelui Ungariei. Dar un turnir poate fi un bun paravan, fiindcă 
la astfel de prilejuri vin adesea mulţi cavaleri. Apoi, iscoadele 
turcilor îl vor vesti pe sultan că aici nimeni nu se gîndeşte la 
război. 

— În ce scop? 

— Nu ştiu. Am aflat însă că Mircea şi-a întărit cetăţile de la 
Dunăre. Zidurile s-au dublat, iar garnizoanele sînt mai mari ca 
de obicei. Numai cetatea Turnu are acum peste două mii de 
arcaşi. 

— Deci, pregătiri în taină? 

— Aşa se pare. 

La un semn al lui vodă, crainicul îi chemă pe cavalerii 
întrecerilor de spadă. Erau patru. Trei voinici şi unul mărunţel, 
pricăjit, prea firav pentru o dispută atît de grea. 

Turnirurile nu-l atrăgeau pe mitropolitul Antim. El socotea 
că o faţă bisericească nu are ce căuta la asemenea uşuratice 
vărsări de sînge. În schimb, egumenul Lazăr era nelipsit. Şi nu o 
dată ţinea pariuri cu vodă. 

— Măria-ta! grăi Lazăr. Nu credeţi că mărunţelul îşi caută 
moartea? 

— Să vedem, rise domnul ţării. Numai el ştie pe ce se 
bizuie. 

— Mi-e teamă că mina lui slăbănoagă nici nu va putea 
ridica spada. 

— Vreţi să pariaţi împotriva lui? 

— Ah, nu! Mie îmi place să risc. Ţin zece perperi pe mîna 
cavalerului Grama. Aşa mi se pare că-l cheamă. 

— Fie! aprobă vodă. Sper să nu mă păgubiţi ca altădată. 

Primii intrară în luptă un tînăr oacheş din Judeţul de Baltă şi 
un bărbat mai virstnic, necunoscut la curtea Argeşului. După 


unele schimburi de lovituri, spectatorii observaseră că oacheşul 
e mai ager, iar vîrstnicul e mai chibzuit în mişcări. Dar totul dură 
atit de puţin, încît spectatorii mai şedeau încă încremeniţi. 
Spada viîrstnicului intrase adînc în umărul celuilalt. Grijuliu, 
necunoscutul se aplecă deasupra oacheşului căzut parcă fără 
suflare. O singură privire ageră îi fu suficientă pentru a şti că 
rana e puţin primejdioasă. Mulţumit, salută adînc spre locul în 
care şedea vodă. 

— Prea scurtă întrecere, murmură Lazăr. 

— Dar frumoasă, grăi comitele Staicu. Cavalerul vîrstnic e 
un mare spadasin. 

— Sau, poate, norocos. 

In vreme ce Lazăr savura spectacolul din plin, fiindcă locul 
său lîngă vodă era dintre cele mai bune, călugărul Sima, 
îmbrăcat în rasă lungă, transpirat, roşu la faţă, înainta cu 
cizmele lui mari prin mulţime. După strigăte, înţelese că privirile 
sale nu avuseseră parte de prima întrecere. Mînat de talazurile 
celor ce se înghesuiau fără noimă, ajunse la loc liber, sub un 
prun. Ochii săi cucernici cătară în sus, printre crengi. Pe craca 
cea mai de nădejde, un tînăr, nu chiar flăcău după semnele 
chipului, şedea împărăteşte. 

„Dacă mă sui lîngă el, pică prunul cu noi, chibzui grăsunul. 
E prea fraged ca să ţină doi oameni. Apoi, fără ajutor, mi-e 
teamă că nu pot urca pînă acolo.” 

— Hei, fiule! răcni Sima. 

— Ce e, bre? întrebă flăcăul. 

— Dă-te jos, spurcatule! Picioarele tale netrebnice au 
pîngărit crengile pomului. 

— Da de unde? rise băiatul. Doar m-am mai urcat şi altă 
dată şi nimeni nu mi-a zis că-i păcat. 

— Parcă eu zic altfel? o luă Sima grijuliu. Cînd prunele sînt 
coapte avem datoria să ne săltăm printre sfintele crengi, însă 
acum e păcat greu. Pomul abia e pe rod. 

Descumpănit, băiatul grăi totuşi cu judecată: 

— Păi ăia de colo de ce stau în pruni? 

— Lasă că ajung eu şi la ei. De ce crezi că sînt pus aici? 

— Aş zice că nu-i păcat. 

— Ce? Pesemne că Lucifer îţi tulbură mintea. Cîţi ani ai? 

— Aproape şaptesprezece. 

— La biserică mergi? 


— În fiecare duminică, sfinţia-ta. 

— Şi nu ţi-au spus acolo despre păcatul urcatului în prun? 

— Nici o vorbă, sfinţia-ta. 

— Mare mirare! Pe mine m-ai văzut în prun? răcni miînios. 

— Nu. 

— Atunci dă-te jos înainte de a chema străjile! Sfintu' 
apostol Chihaia zice limpede în a şaptea epistolă către argeşeni: 
„Luaţi aminte şi nu vă urcați în prunul fără prune coapte fiindcă 
spurcăciunile... şi buboaiele la şezut... bubele dulci... riia... 
străjile...” Dă-te jos! 

Nemulțumit, dar destul de speriat, băiatul îşi dădu drumul 
din pom şi porni să o ia din loc, însă un gest al călugărului îl opri. 

— Uşor, fiule! Ajută-mă să mă urc! 

— Parcă ziceai că... 

— Sigur că ziceam. Trebuie să binecuviîntez cu mătăniile 
fiecare crenguţă, altfel se usucă prunu’. 

Grea treabă. Sima îşi săltase poalele rasei cam fără folos. 
Fundul său cît o varniţă atîrna ca plumbul, chiar dacă braţele 
puternice porniseră a face minuni pe tulpină la deal. Băiatul nu 
era slăbănog. După o vreme reuşi să pună umărul sub 
cucernicul fund şi, prin frumoasă trudă, Sima ajunse pe craca 
atit de rîvnită, unde se aşeză comod, fericit de o vizibilitate 
straşnică. 

— Hei, sfinţia-ta! 

— Ce vrei? 

— Nu cobori? 

— De ce să cobor? 

— Fiindcă păcatu'... şi buboaiele... 

— Păcatu'? Ai te cară d-acilea! Întîi trebuie să mă rog şi să 
meditez două ceasuri încheiate. Pe urmă să vii să mă ajuţi la 
coborit. 

Cum nu era nătîng, băiatul o luă din loc înjurînd printre 
dinţi. 


Adversarul  micuţului Grama se nimerise un zdrahon 
cunoscut ca o brezaie pe la turniruri. Uneori lovea cu spada atit 
de puternic, încît mulţi îl credeau egal în voinicie cu mîndrul 
cavaler Bogdan. Altfel, era un soi de mălai-mare, petrecăreţ, 


darnic pînă la risipă, veşnic fără un chior în pungă şi gata a se 
lipi acolo unde întrezărea ceva cîştig. Meseria armelor nu-l 
atrăgea, cu toate că unele însuşiri alese în miînuirea lor i-ar fi 
adus o situaţie mai bună. leşise victorios în cîteva turniruri, dar 
gloria, numele bun nu-i făceau cine ştie ce plăcere, ci numai 
obişnuita pungă cu sunători cuvenită învingătorului. Cum era 
lefter de vreo cîteva săptămîni, venise la întrecere cu gîndul la 
un chef mare. Văzindu-l pe Grama atit de neajutorat fizic, după 
primul moment ce-i stîrni mirarea cugetă adînc: 

„Să fiu al dracului dacă nu-i o glumă! Fiindcă, de nu-i aşa, a 
mă bate cu ăsta, a-l despica în două, mă duce la un păcat atit 
de rău, încît ar trebui să-mi schimb numele pentru a nu fi certat 
cîndva în cer. Adică n-au găsit ei unul pe măsura mea?” 

— Piei, drace! murmură printre dinţi. 

— Aţi spus ceva, domnule? se interesă mărunţelul. 

— Ah, nu, cavalere! Ziceam o rugăciune. Totdeauna 
înaintea întrecerii îmi fac rugăciunile, minţi el. Poate e cazul să 
vi le faceţi şi voi, fiindcă nu se ştie dacă mai e timp la urmă. Mă 
numesc Anton. 

— Încîntat, cavalere! Numele meu e Grama. Sper să facem 
o partidă frumoasă. 

Ultimele cuvinte ale adversarului îl năuciră cu totul pe 
Anton. Apoi îşi luă seama şi grăi, sperînd să nu-i aducă acestuia 
vreo jignire, dar să-l facă a înţelege că ar mai fi timp să o ia la 
sănătoasa. 

— Domnule, oare o dragoste nefericită vă aduce la moar... 
adică vreau să zic aici? Dacă aveţi ceva neamuri dragi... 

— Ei, ei, domnul meu! îşi ieşi din pepeni mărunţelul. 

„Să mă ia naiba! chibzui Anton. Cred că i-am zis ceva ce nu 
se cade.” 

— Cavalere! încercă el să repare. N-am vrut să vă aduc un 
afront, însă cu cei ce rămîn pe urmă... 

— In gardă, domnule! 

„Fie! gîndi Anton. Tu ai vrut-o.” 

În jurul arenei se lăsase o linişte adîncă. Pentru oricine era 
limpede că la prima lovitură de spadă mărunţelul va fi despicat. 
De undeva, dintr-un balcon, cineva strigă minios: 

— Nu-i drept! 

Însă nimeni nu-l luă în seamă. Cei doi spadasini tocmai 
încheiaseră saluturile de cuviinţă. Anton foarte nemulţumit, 


fiindcă niciodată nu luptase cu neajutoraţi, lovi de cîteva ori 
spada mărunţelului, hotărît să i-o smulgă din mînă. Dar, spre 
mirarea sa, nu reuşi. Grama primea fiecare lovitură nu în contră, 
ci pieziş, astfel că lamele în loc a se ciocni puternic alunecau 
una pe lîngă alta parcă îmbrăţişate. Apoi o fandare lungă se opri 
în coapsa lui Anton. 

— Sfîntă fecioară! murmură zdrahonul. Bărbosul ăsta vede 
o meserie... 

— Sper că nu v-am atins prea adînc, spuse Grama. 

— Ei, la naiba! D-astea am primit eu destule. Insă acum e 
rindul meu. Să te fereşti, domnule, fiindcă voi lovi năprasnic. 

După ultimele vorbe, spada sa se abătu asupra micuţului 
cavaler ca o vijelie, gata a dobori totul în calea ei. Şi totuşi - 
mirare! Grama dansa în jurul zdrahonului asemenea unui titirez. 
Dinspre balcon răzbătu aceeaşi voce, în care răsună de data 
aceasta o adincă uimire. lar în clipele ce urmară, tăcerea fu 
întreruptă de două zgomote mari. Primul e clar. Căzuse Anton 
peste spada ce se frînsese. Dar pentru al doilea, vodă îl întrebă 
pe crainic: 

— Ce a fost asta? 

— Nimic, măria-ta. Unul prea înflăcărat a picat din balcon. 

Nu mult după prînz, cavalerul blond dimpreună cu Grama şi 
cei doi slujitori poposiră printre tarabele cu mărfuri. 

— Am crezut că vei pierde întrecerea, grăi Arad. 

— Zău? Eu am fost sigur de cîştig după primele schimburi 
de lovituri. Ştii care e necazul în lupta dintre un zdrahon şi unul 
pirpiriu? 

— Nu. 

— Cei mari la trup cred prea mult în voinicia lor şi devin 
generoşi. lar dacă le lipseşte generozitatea, rar ne bagă în 
seamă. Noi, ăştia neajutoraţii, nu cunoaştem mila în faţa 
uriaşilor, ci lovim din toate puterile. Apoi, cu toate că domnul 
Anton stăpineşte bine arta scrimei, aş zice că nu-i dăruit cu 
haruri aparte. Îi lipseşte fineţea. Or, într-o luptă cu spada 
primează nu voinicia, nu cunoaşterea corectă a loviturilor, ci 
fineţea execuțiilor. 

— Aşa e. Ciţi bani ai primit din mîna lui vodă? 

— O pungă cu cinzeci de perperi. Adică peste nouă sute de 
ducați de argint. 

— Nu-i rău. Cu astfel de sumă te pui pe picioare. 


— Aiurea! Douăzeci şi cinci de perperi i-am împrumutat 
cavalerului Anton. 

— Cum asta? 

— Păi, din cele ce a avut bunăvoința să-mi spună după 
luptă, mi-am dat seama că e lefter. 

Arad îl privi cu plăcere, dar Grama nu observă, fiind 
preocupat de unele socoteli băneşti. 

— Deci, continuă el, dacă îţi plătesc datoria, dacă îmi 
cumpăr un cal bun, rămîn vreo cincisprezece perperi. De fapt, 
nici atît. La Deva am două surori care au rămas în cruntă sărăcie 
şi aşteaptă ajutorul meu. Cit despre seniorul Grama, el se 
descurcă totdeauna în hoinărelile lui. Cine ştie pe unde îl poartă 
paşii. 

— Înţeleg, spuse blondul nu prea bucuros. Cînd vei porni 
spre Deva? 

— Miine în zori. 

— Prea bine, domnule! Datoria mi-o plăteşti altă dată, iar 
un cal bun îţi voi împrumuta eu. 

Arad cumpără unele straie frumoase, pe măsura cumetrilor 
Cotae şi Gogoaşă. Feţele celor doi slujitori străluceau de 
mîndrie. Numai la alegerea armelor stăpinul întîmpină unele 
greutăţi. Cotae era bucuros de arcul său nou. Gogoaşă, în 
schimb, arăta mare dispreţ pentru astfel de sculă. 

— Domnule! grăi el îmbufnat. Cu arcul nu mă pricep să 
trag. 

— Înveţi. 

— A, nu, e prea tirziu! Doar dacă aveţi bunăvoința să-mi 
luaţi un topor. La noi, pe valea Ampoiului, sînt o mulţime de 
tăietori şi cioplitori de lemne. Pînă şi copiii se pricep. lar joaca 
noastră era aproape totdeauna cu toporul. 

— Meseria armelor nu-i o joacă. 

— Ştiu, domnule, şi d-aia mă încumet a vă arăta ce pot. 

— Cu săgeata îl iei pe duşman de la distanţă. 

— Şi cu toporul. 

— Mare minune! Uite că aşa ceva nu am văzut pînă acum. 
Şi de unde să-ţi iau asemenea armă? 

— Am întîlnit un negustor cu topoare bune. 

La puţină vreme, Gogoaşă reveni încîntat de frumoasa 
achiziţie. Dincolo de cîmpul întrecerilor începea codrul. Întîi o 
seamă de tufe şi copaci singuratici, apoi liziera deasă. Mînat de 


curiozitate, Arad se opri cam la douăzeci de paşi în faţa unui 
trunchi ce întrecea grosimea unui om. După ce-l privi o vreme 
gînditor, îl întrebă pe Gogoaşă: 

— Ai putea să-l nimereşti de aici? 

— Fără sminteală. E drept că de multă vreme n-am mai 
încercat, dar nădăjduiesc să nu-mi fi pierdut îndemiînarea. 

Apoi, parcă în joacă, slobozi toporul din mîna sa vînjoasă. 

— Drace, straşnică lovitură! strigă blondul entuziasmat. 
Văd că tăişul a intrat în tulpină de vreo două degete. 

— Vai mie, domnule! se căină grăsunul. Altădată îl înfigeam 
mai adînc, dar nu asta-i supărarea mea. Toporul a lovit cam la o 
palmă de crăpătura aceea pe care am ochit-o. Va trebui să 
lucrez mult pînă ce îmi va reveni îndeminarea. 

— Tu cum stai cu arcul? se întoarse blondul către Cotae. 

— Ca măgarul la muls oile. Îmi place, însă n-am tras 
niciodată. 

— Ai vrea să încerci? 

— Dacă nu vă e cu supărare. 

Arad îi arătă un copac aflat cam la vreo treizeci de paşi. 
Cotae încordă arcul, închise ochii şi trase. 

— Pe sfintele moaşte! rise cavalerul. Bine că n-a fost nimeni 
prin apropiere. Puteai să-l laşi olog. Cînd tragi cu arcul şi nu eşti 
în şa, picioarele nu stau unul lîngă altul, ci dreptul dus mai în 
spate. Apoi, dacă închizi ochii, nu faci nimic. Nici poziţia 
umărului nu-mi place. la dă-mi arcul şi să fii atent la tot ce fac! 
În faţa noastră sînt trei copaci aproape lipiţi unul de altul. Voi 
trage în cel din mijloc. 

— Prea departe, interveni Grama. Pînă acolo cred că sînt 
peste optzeci de paşi. 

— Aşa cred şi eu, zimbi Arad. Copacul din mijloc are un ciot. 
Voi încerca să trimit săgeata în el. 

— Ar fi straşnic, se auzi o voce din spate şi nu mică fu 
surpriza cavalerului blond cînd îi văzu pe Staicu, pe egumenul 
Lazăr şi pe Sima. 

— Ce plăcere! se înclină Arad. 

— Ce mirare! observă comitele. După spusele voastre vă 
ştiam în drum spre Caliacra. 

— Şi nu vă înşelaţi. Am făcut doar un ocol pe la Argeş. 

— Înseamnă că staţi puţin aici. 

— Pînă miine în zori. 


— Pesemne că aveţi o invitaţie la balul de la palatul 
domnesc. 

— Ce vă face să credeţi? 

— Să cred? Nu, domnule, ci numai să sper. Mi-ar plăcea să 
petrecem cîteva ceasuri împreună. 

— Şi mie, însă nu am o astfel de invitaţie. Cine s-ar fi gîndit 
la unul ca mine? Cine mă cunoaşte? 

— Noi. Aveţi ceva împotrivă dacă vă poftim? 

— Nu m-am gîndit la o cinste atît de mare. 

— Atunci, vă las o invitaţie la oştenii din paza porţii. 

— Domnule! rise Arad. Socot că, de vreme ce am obţinut 
această favoare, îmi pot îngădui să vă mai cer una pentru 
prietenul meu, cavalerul Grama. 

— A, tînărul care a cîştigat întrecerea de spadă? se întoarse 
comitele spre micuțul cavaler. Nici că se poate mai bine. 
Frumoasă lovitură aţi dat, domnule! Dar parcă vă pregăteaţi să 
trageţi cu arcul, privi din nou către blond. Vă stinghereşte oare 
prezenţa noastră? 

— Nicidecum. Doresc să-i dau slujitorului meu prima lecţie. 

— La o distanţă atit de mare? Poate nu ştiţi că azi 
întrecerea cu arcul s-a disputat doar la şaizeci de paşi. 
Învingătorul e un tînăr din judeţul Olt. Un flăcău de mare 
nădejde. În faţa lui au pierdut cîţiva cavaleri dintre cei mai 
iscusiţi. Zău, turnirul de la Argeş a adus multe surprize. 

Arad potrivi săgeata, încordă arcul, ochi scurt şi trase. După 
cîteva clipe se auziră exclamaţii de uimire. 

— Cavalere! strigă egumenul cu entuziasm. Săgeata 
voastră s-a înfipt la cîteva degete de ciot. Poate că mă înşel, 
fiindcă distanţa e mare. Voi da o fugă pînă acolo. 

Apoi spre hazul celor de faţă, îşi săltă poalele rasei şi porni 
în goană. Cînd reveni, ochii săi străluceau ciudat. 

— Minunat, cavalere! zimbi el. Doar la trei degete de ciot. 
Sînteţi un ţintaş cum rar mi-a fost dat să văd. Sau, mai degrabă, 
încă n-am văzut. Şi mă mir: de ce nu aţi luat parte la întrecerea 
cu arcul? Aţi fi cîştigat uşor. Surprizele se ţin astăzi lanţ. 

Blondul ridică din umeri, vizibil nemulţumit. 

— Arcul acesta nu are o bătaie prea bună, sfinţia-ta. N-aş 
zice că-i rău, însă nu-i centrat cum se cuvine. Lemnul său are un 
capăt ceva mai subţire. Cotae, dă-mi arcul meu! 

Şi spre mirarea celorlalţi ochi din nou, chiar mai scurt decit 


prima oară, iar săgeata nimeri în mijlocul ciotului. 

— lată ce înseamnă să-ţi cunoşti arma, zise Arad mulţumit 
de reuşită. 

— Domnule! făcu Staicu privindu-l şăgalnic. Am întîlnit 
mulţi arcaşi buni, dar cunosc un singur om în stare să vă 
egaleze la o distanţă aşa de mare. 

— Voi? 

— O, nu! E vorba despre sfinţia-sa Lazăr. 

Arad şi însoțitorii săi îl priviră zîimbind. Cuvintele comitelui 
aduceau a glumă. Nu puteau crede aşa ceva, fiindcă nu auziseră 
ca vreo faţă bisericească să aibă mari daruri în mînuirea 
armelor. Staicu parcă le ghici gîndurile. Uşor nemulţumit, îl rugă 
pe Lazăr să încerce. Bucuros, cavalerul blond îi oferi acestuia 
arcul său. După felul cum îl prinse, cu mîinile mari, nervoase, 
după dibăcia dovedită în minuirea lui, se văzu clar că Lazăr 
umblase des cu scule de soiul acela. Egumenul ochi la fel de 
scurt şi de energic. Săgeata bizii prin aer ca un bondar uriaş şi 
se înfipse în ciot. 

— Sper să ne vedem la bal, rise comitele. 

Mai la o parte, în vreme ce egumenul şi Staicu se depărtau 
la braţ, grăsunul Sima îi zise lui Cotae: 

— Fiule, sub îndrumarea vrednicului tău stăpîn, vei ajunge 
chiar scutier. Dacă nu poţi acum, îmi vei plăti atunci. 

„Săracul, chibzui lunganul. Cred că de la căldură i se trage. 
După vorbele fără căpătii ai zice că l-a lovit cineva cu leuca în 
cap.” 

Apoi răspunse milos: 

— Nu înţeleg. Despre ce plată e vorba? 

— A orătaniei. 

— Care orătanie? 

— Bă ăsta! îşi ieşi Sima din pepeni. După plecarea voastră 
din Snagov, cucernicul ce se ocupă de orătănii mi-a zis că-i 
lipseşte una. Că te-a văzut pe lingă coteţe. Ce-i drept, numai o 
aripată dovedeşte că eşti lipsit de păcatu' lăcomiei, însă nu şi al 
şterpelitului. 

„Din vorbele lui se vede că nu-i prea sigur”, chibzui 
lunganul, dumirindu-se încotro visleşte grăsunul. Cum nu era 
prima oară căzut sub asemenea învinuire, îşi luă o figură din 
cele mai ofensate şi răspunse cu măreție: 

— Sfinţia-ta, nu prea ştiu despre ce ai grăit. Dacă vrei să 


ştii, pînă azi găinile au fost cercetate de către oameni destul de 
puţin. Fiindcă nu-i destul să te pricepi la un ciupelit frumos, ori 
la ronţăit un copan. Sufletu', sfinţia-ta. Sufletu' trebuie căutat la 
găină. Orătăniile pricep omul cu inima bună şi se iau după el ca 
mielu’ după oaie. D-aia zic: poate că o orătanie să se fi luat 
după noi însă, dom'le, eram călare şi n-am băgatără de seamă. 


* 


Se apropia miezul nopţii. Balul era în toi doar pentru cei 
tineri. Vîrstnicii, retraşi prin ungherele sălii, gustau cîte o cană 
cu vin sau depănau amintiri. Cavalerii străini, înconjurați cu 
atenţia curtenilor, mai discutau încă aprins despre turnir. 
Jupînesele tinere îşi îndemnau soţii la dans. Cele răscoapte 
puneau la cale cumetrii şi ospeţe. Parcă nimeni nu avea gindul 
îndreptat spre războiul ce era gata să înceapă la sud de Dunăre. 
Lipsea totuşi veselia de altădată, fiindcă primejdia unui război 
totdeauna apasă inimile oamenilor cu greutatea ei. Numai 
tinerii, lipsiţi de experienţa bătrînilor, gustau clipa cum se 
cuvine. Prin locurile tainice ale teraselor, flăcăii şi fetele 
schimbau sărutări pe furiş. Nelipsiţii crai se poticneau adesea cu 
prefăcută miîhnire şi prindeau în braţe cîte o codană, iar scuzele 
durau uneori atît de mult, încît victimele, nu prea supărate, 
începeau să-şi depene visuri de măritiş. Uşile larg deschise 
ofereau prilej de dans chiar şi în curtea plină cu pomi. Unii 
dansatori îndrăzneţi miînaseră sîrbele către liziera parcului 
măreț, acolo unde lumînările păcătoase lipseau şi îmbrăţişările 
rămîneau ascunse în umbra copacilor. 

Domnul ţării se întreținea cu oaspeţii poloni. Măria-sa, 
Mara, tînăra Margareta şi cîteva jupinese găsiseră loc plăcut pe 
una din numeroasele terase. Aerul nopţii de mai, încărcat de 
mireasma florilor, căpătase oarecare asprime în apropierea 
miezului nopţii, însă nu destulă putere pentru a le alunga. 
Mitropolitul Antim îi adunase în jurul său pe Atanasie al 
Severinului, pe Sofronie de la Cozia, pe Lazăr al Snagovului şi pe 
tînărul Dragomir, comitele de Dimboviţa. Staicu discuta în 
şoaptă cu isteţul conte genovez Pietro Embrone. 

— Domnule! zise acesta. Războiul bate la uşă... 

— Dar nu la a noastră, îl întrerupse Staicu. 

— Adevărat, însă miine poate fi altfel. Mă mir că măria-sa 


Mircea nu adună oastea ţării. 

— Asta înseamnă că ştie mai multe decît noi. 

„Şi tu, tîlharule! gîndi consulul de la Chilia, ascunzîndu-şi 
supărarea sub un zîmbet nepăsător. M-aş mira ca fratele lui 
vodă să nu ştie. Tăceţi ca peştii, iar eu tremur de îngrijorare. 
Turcii ţintesc nu numai Ţara Românească, ci şi Chilia. Negustorii 
care vin la noi din sud vorbesc multe. Ei totdeauna sînt bine 
informaţi. Oştile lui Ali-paşa trec totul prin foc de-a latul 
Balcanilor. Să fie oare acest vodă un papă-lapte, un becisnic? 
Secretarul meu mă asigură că-i un om chibzuit, dar tare nu-mi 
vine a crede. In locul turnirului, al balului, m-aş fi bucurat să-l 
văd cu oştile la Dunăre. Sau poate că îşi dă seama de 
zădărnicie. Cine cutează azi a sta în faţa achingiilor lui Ali-paşa? 
Treizeci de mii de achingii vor lovi peste cîteva zile Dobrogea şi 
Varna. Insă negustorii genovezi veniţi de la Adrianopole spun că 
sultanul Murad a trimis încă douăzeci de mii de achingii către 
pasurile Balcanilor. Încotro ţintesc, nu ştie nimeni. loan al 
Dobrogii va pierde războiul. E adevărat că-i un tînăr viteaz. Din 
păcate, îi lipseşte înţelepciunea părintelui său, Dobrotă. Mircea 
i-a trimis ajutor o mie de călăreţi. De ce oare numai atit?” 

Cavalerul blond şi Grama ocupaseră o masă într-un colţ al 
sălii. Sima, Cotae şi Gogoaşă, o alta undeva prin ungherele mai 
îndepărtate ale curţii, fiindcă erau doar însoțitori, fapt ce nu le 
îngăduia să se amestece cu invitaţii. De fapt, nici nu doreau 
asta. Lumina lunii îi ajuta destul de bine să-şi găsească ulcelele 
cu vin. 

Cînd miezul nopţii păru foarte aproape, vodă socoti că e 
vreme să-l întîlnească pe Nufărul Alb. 

— Domnilor! rîse el către cavalerii poloni. V-am reţinut de la 
plăcerile balului. Sînteţi tineri şi se cuvine să petreceti. 

Oaspeţii pricepură că discuţia s-a încheiat, astfel că îl 
părăsiră, cu unele plecăciuni adînci. Cavalerii unguri aflaţi prin 
apropiere ar fi dat mult să ştie ce discutase Mircea cu oamenii 
regelui Poloniei. Să fi fost doar nişte obişnuite amabilităţi? 

Domnul ţării ieşi agale din sală tocmai cînd mitropolitul 
Antim le vorbea celor din jur despre planurile de a clădi o 
frumoasă biserică la Tîrgovişte. Al doilea mitropolit, Atanasie al 
Severinului, avea altă părere în privinţa locului ales. Între ei 
porni o dispută ce ameninţa să dureze mult. Egumenul Lazăr 
profită din plin şi se fofilă pe lingă coloanele mari acoperite cu 


marmură, apoi pe lîngă perete pînă la una dintre numeroasele 
ieşiri. Miezul nopţii era aproape de cumpănă. 

Pe faţa comitelui Staicu apăru brusc un semn limpede de 
suferinţă. Buzele lui scăpară un oftat jalnic, spre totala uimire a 
consulului genovez. 

— Vă e rău? îl întrebă acesta. 

— A, mai nimic. O indispoziţie trecătoare. Însă vina e numai 
a mea. Am mîncat o pulpă de berbec prea împănată cu grăsime 
pentru stomacul meu gingaş. Sau poate că e de la vinul negru, 
cu care nu sînt obişnuit. Sper să mai stăm de vorbă în noaptea 
asta. Mă atrag inteligentele voastre păreri în privinţa măsurilor 
de apărare a Ţării Româneşti. 

Consulul aprobă cu un gest grăitor. Comitele porni spre 
uşă. Paşii săi domoli, umerii aduşi uşor înainte dovedeau 
suferinţa de care fusese cuprins atît de neaşteptat. 

Cavalerul blond zimbea la răstimpuri cam fără rost, 
uimindu-l pe tînărul Grama. Discuţia dintre ei lîncezea, în loc să 
prindă aripi după numeroasele căni cu vin bun. 

„O fi niţel făcut? gîndi micuțul bărbos. Parcă n-aş crede. 
Aseară am băut împreună de două ori pe atit şi nu eu am fost 
cel mai treaz. Drace, te pomeneşti că-i îndrăgostit! Numai 
îndrăgostiţii răspund aiurea cînd îi întrebi ceva. lar în privinţa 
zimbetului fără noimă - să nu mai vorbim.” 

Arad îl smulse din gîndurile acelea. 

— Hai, bătrine, să mai ciocnim o ulcică. Să bem pentru 
femeile frumoase. 

— Dar pentru cele urite? mustăci Grama. 

— Urite? Nu există femei urite. Cel puţin aşa mi-a spus unul 
mai vîrstnic. Cică totul e să ştii a le descoperi ce au frumos. 

— După vorbele tale, să cred că eşti îndrăgostit? 

— Să crezi, bătrine, rise blondul. Şi zău că nu-i nimic rău în 
asta. Toţi cădem pînă la urmă în cofă. Însă ceva fulgerător se 
întîmplă rar. Poate că sînt cam băut şi am uitat să-ţi spun că în 
seara asta o nobilă doamnă a avut gingăşia să-şi oprească 
privirile asupra mea. 

— Într-adevăr, ţi-a scăpat. Numai ochiul meu încă ager 
după atitea căni m-a lămurit, văzindu-te cum zimbeşti aiurea. 

— Atunci, nu ne mai rămîne decit să bem împreună încă un 
rînd, fiindcă va trebui să plec. Adică să alerg. La naiba, să zbor! 
Legea cavalerească ne cere a fi la întîlnire cu puţin înainte de 


sosirea iubitei. Pînă mă întorc, să bei, bătriîne, pentru dragoste şi 
pentru norocul meu, fiindcă, pe toţi tartorii iadului, am nevoie de 
noroc! 

Cam ţeapăn, blondul porni spre uşă. Grama zîmbi 
îngăduitor. Lumiînările pe isprăvite pilpiiau cu ultimele puteri. 
Cele proaspăt aprinse parcă sfidau împrejurimile. Privindu-le, 
micuțul cavaler murmură pierdut în ginduri: 

— Ca viaţa. Tinereţea, cu harurile ei. Bătrineţea, cu ultimele 
puteri. Toţi ardem. La dracu! De ce să ardem? 

Tăriile vinului îl opriră să cugete mai acatării. Mînios, aşa 
din senin, bău cîteva căni cu vin spre a se limpezi. lar cînd privi 
lumînările din nou, constată că acestea o luaseră între timp din 
loc şi puseseră distanţă mare între ele şi masa la care şedea. 
Însă nu asta îl miră, ci numai faptul că lumînările, prinse una de 
alta în horă, dansau ca nişte apucate. 

— Ăsta-i începutul dezmăţului, strigă scîrbit de necuviinţa 
lumînărilor, apoi îşi lăsă căpăţina obosită pe masă. 


* 


Domnul Ţării Româneşti intră în cabinetul său urmat de 
căpitanul Gherghina, despre care se şoptea adesea că-i prea 
tînăr pentru un comandant al gărzilor de la Argeş, chiar dacă îi 
recunoşteau calitățile de cavaler al Ordinului Basarab. 
Gherghina îşi cîştigase încrederea lui vodă în misiuni grele, 
neştiute de nimeni. Tăcut din fire, rar intra într-o discuţie. Pe 
curteni îi trata politicos şi rece, fără a lua seama la unele 
clevetiri. De fapt, nu cei douăzeci şi doi de ani ai tînărului iscau 
neîncrederea unor curteni, ci originea lui obscură. Era fiul unui 
potcovar din mica şi cocheta aşezare a Bucureştilor. Bun 
spadasin, cîştigase două turniruri. Nimeni nu ştia unde învățase 
el arta scrimei. Poate că egumenul Lazăr ar fi fost în drept să 
vorbească, dar cui i-ar fi trecut prin minte să-l întrebe? Cu toată 
înălţimea lui remarcabilă, Gherghina nu era voinic. Ba s-ar fi 
putut spune că-i prea subţire! pentru un spadasin cu faimă. 

— Avem veşti, domnule? îl întrebă vodă. 

— Puţine, măria-ta. În faptul serii au sosit călăreţi de la 
cetăţile Turnu, Căpăţineni, Brăila, Giurgiu şi Crăciuna. Ei ne-au 
vestit că s-au încheiat lucrările de întărire. Oştile din pădurile 
Argeşului au primit încă o mie trei sute de cămăşi de zale, iar 


cele de lîngă Giurgiu, opt sute. Negustorii braşoveni au sosit ieri 
cu şapte sute de scuturi din piele, dar preţul lor mi se pare 
piperat. 

— Să nu vă tocmiţi! Avem cu ce plăti. Sînt bune? 

— Cred că cele mai bune din ultimii ani. 

— Mda! Cu otrava pentru săgeți cum stăm? 

— A fost împărţită după porunca măriei-tale. 

Mircea îl privi cu plăcere. Gherghina vorbea totdeauna scurt 
şi limpede. Nici un cuvînt în plus nu se strecura în frazele lui. 

— Voi primi un oaspete, continuă vodă. Să nu-l laşi să 
aştepte. 

Gherghina salută şi părăsi încăperea. Mircea scoase 
scrisoarea lui Lazăr dintr-un sertar al biroului. Din curte şi din 
sala balului răzbătea zgomot de veselie. 

„Oamenii petrec, chibzui el. Poate că nu-i rău. Pentru prilej 
de supărări va fi timp destul. Adică, mă înşel. Oamenii simt 
primejdia ce ne aşteaptă prin mişcarea turcilor către Dunăre, 
însă în noaptea asta vor să nu-şi amintească de ea. Dar despre 
mine ce cred? Am observat aluziile unora la faptul că ar trebui 
să ridicăm oastea cea mare a ţării. Nerozii! Mulţi mă socot slab 
şi nehotărit, fiindcă se aşteptau ca la ora asta să fiu cu oştile 
de-a lungul Dunării. Aş vrea să mă creadă în continuare slab şi 
să fie linişte. Sînt doi ani de cînd m-am ridicat singur în scaunul 
de domnie pe care l-am ţinut o vreme alături de fratele Dan. Doi 
ani de pace şi belşug, însă nu uşori. Regele Ungariei, Sigismund 
de Luxemburg, ne-a pîndit adesea în aceşti doi ani, gata să vină 
peste noi. El înţelege pericolul turcesc şi crede că prin ocuparea 
Ţării Româneşti, a Serbiei, a Bosniei, a Moldovei şi a Țaratului de 
la Tiîrnovo ar pune stavilă împotriva lor. Din păcate, nu pricepe 
că asta înseamnă război şi slăbirea ţărilor creştine.” 

Căpitanul Gherghina deschise uşa. Un bărbat înalt, cu 
umerii largi şi şolduri înguste trecu pe lîngă el. Omul era Nufărul 
Alb. 

— Măria-ta! salută oaspetele. 

— la loc, domnule! Tocmai cercetam din nou lista 
iscoadelor lui Sigismund. 

Cabinetul de lucru al măriei-sale dovedea bogăţie şi gust. 
Pereţii acoperiţi cu lemn de culoarea măslinei, bogatele 
ornamente ale tavanului, mobilierul de stejar lucrat în măiestrite 
incrustaţii, draperiile mari de catifea, covoarele moi, în tonuri 


calme, minunatele panoplii încărcate cu spade şi cu săbii de 
Toledo, de Genova, de Sibiu şi de Braşov, cu arcuri aurite la 
capete, cu cămăşi de zale din argint, mulţimea bibelourilor 
dovedeau bunăstare. Mînerele ferestrelor, ale uşilor şi multe alte 
obiecte erau din aur masiv. De fapt, întregul palat domnesc 
avea strălucirea bogățiilor. Mulţi negustori străini sau băştinaşi 
poposeau la Argeş cu postavuri alese de Colonia, de Ypres, de 
Louvain, de Boemia şi chiar din îndepărtata Anglie. Tot ei 
aduceau vestitele covoare ale Asiei, piper, căpăţini de zahăr, 
scorţişoară, lemn-dulce şi săpunuri parfumate. Rar se întîmpla 
ca vodă şi curtenii să nu fie cumpărători pe măsura ofertei. 

— Ce aţi hotărit în privinţa iscoadelor lui Sigismund? se 
interesă oaspetele. 

— A-i trece prin încercarea caznelor nu-i nimerit, fiindcă 
n-au ce ne spune mai mult decit ştim. A-i da pe mîna călăului ar 
însemna să tragem puţine foloase, cîtă vreme îi cunoaştem, fără 
ca ei să aibă habar. Socot că ne putem folosi de ei. 

— Aşa cred şi eu, măria-ta. De vom lucra chibzuit, arma lui 
Sigismund se va întoarce împotriva lui. 

— Cum? 

— Întâi, Sigismund va afla numai ce dorim noi să ştie. Apoi, 
e vremea să-l facem a juca după lăuta noastră. Filos, primul 
grămătic al curţii de la Argeş, e căpetenia iscoadelor lui 
Sigismund. Incepînd de azi, pe la el nu vor mai trece decit 
scrisorile şi actele hotărite de noi. lar începutul va fi cu o 
scrisoare a voastră către domnul Moldovei, Petru Muşat. 

— Ce va cuprinde această scrisoare? zimbi vodă încîntat de 
marea inteligenţă a Nufărului Alb. 

— M-am gindit mult la ea şi cred că ar suna astfel: 


„Măria-ta, 

Eu, cel întru Hristos Dumnezeu  binecredincios şi 
binecinstitor şi de Hristos iubitor şi autocrat, lo Mircea mare 
voievod şi domn, din mila lui Dumnezeu şi în darul lui 
Dumnezeu, stăpînind şi domnind peste toată Ţara Românească, 
vă dăm ştiri mari. 

Soli ai sultanului Murad au venit la noi cu daruri alese şi sînt 
gata a face cu noi tratat de alianţă. Murad ne cere să-l părăsim 
pe măritul rege al Ungariei, Dumnezeu să-l ţină în slavă, şi să ne 
unim cu turcii. Dacă ne învoim, sultanul va supune Dobrogea, 


cetatea Silistra şi cetatea Chilia, pe care ni le va da nouă. l-am 
primit bine pe solii turcilor, dar nu ne-am învoi a-l părăsi pe 
slăvitul nostru prieten Sigismund de Luxemburg. E drept că 
regele Ungariei nu s-a arătat totdeauna deschis la suflet faţă de 
noi, că a gindit să ne încerce cu oşti, totuşi socotim că 
Dumnezeu îi va lumina gîndurile şi va înţelege dragostea 
noastră către el. Dacă am trece de partea sultanului Murad, 
regatul Ungariei ar intra în mare primejdie. Însă noi sîntem 
creştini şi chiar dacă Sigismund nu ne-a iubit totdeauna cum se 
cuvine, îi vom fi prieteni de nădejde. 

Măria-ta, prin respingerea propunerilor turceşti, ne-am 
atras mînia lui Murad. De vor fi lupte, şi ele vor fi cu siguranţă 
chiar anul viitor, vom cere sprijin de oşti atît slăvitului 
Sigismund, cît şi vouă.” 


— Frumos ticluită! rise Mircea. Dar ce va crede domnul 
Moldovei cînd va primi o astfel de scrisoare? 

— Consilierii supremi ai lui Petru Muşat sînt încă aici. Din 
cîte ştiu, vor pleca miine. Ei bine, la ziuă va trebui să staţi de 
vorbă cu vornicul Drăgoi. El îl va lămuri pe domnul Moldovei că 
totul e o plăsmuire. De azi în trei zile ar fi bine să-i dictaţi 
această scrisoare grămăticului Filos. El o va trimite în Moldova, 
iar o copie a ei lui Sigismund de Luxemburg. Filos îşi va pune 
iscoadele să gonească zi şi noapte spre Buda. 

— Nici că se poate mai bine. De fapt, ceva adevăr există în 
această scrisoare. Dacă am trece de partea turcilor sau dacă 
turcii ne-ar supune, regatul Ungariei ar fi atacat în mai puţin de 
un an. Şi e la fel de adevărat că alianţă cu păginii în dauna 
creştinilor nu vom încheia niciodată. Acum rămîne să vedem ce 
va crede şi va face Sigismund după o veste ca asta, care aduce 
a lovitură de trăsnet. 

— Ce ar face oricine, măria-ta, dacă ar primi o astfel de 
scrisoare. 

— Crezi în puterile ei? 

— Absolut. 

— Şi eu sper că regele Ungariei va uita gîndurile de călcare 
cu oşti în Ţara Românească şi ne va sprijini de-i vom cere ajutor. 
Va înţelege că o luptă între oştile noastre şi ale sale nu aduce 
folos decit sultanului Murad. Asta înseamnă că vom avea linişte 
din partea lui Sigismund şi timp de pregătiri. Fiindcă turcii nu 


vor trece Dunărea anul acesta. Murad e înţelept. El face paşi 
mici, dar siguri. Va cuceri, în cel mult o lună, Dobrogea. Deci, în 
cel mult o lună ajungem vecini cu Imperiul turcesc. 

— l-aţi dat puţini călăreţi despotului loan. 

Mircea îl privi cu admiraţie pe Nufărul Alb. Puţini ar fi 
îndrăznit să i-o spună în faţă. 

— Mult mai puţini decit alţii, zimbi el. De am intra azi în 
luptă alături de loan, soarta Dobrogii ar fi aceeaşi. Încă nu 
sintem destul de puternici. Abia în primăvară încheiem 
pregătirile oştilor noastre. Şi poate nici atunci, fiindcă în faţa 
turcilor va trebui să ne întărim continuu. Nu-i destul numai 
numărul oştenilor, dacă ei nu ştiu a folosi armele cu înaltă 
pricepere. După cum ştii, trei mii de arcaşi se pregătesc în 
pădurile dinspre Giurgiu de aproape doi ani. La început, mulţi 
dintre ei nici nu ştiau să ţină arcul în miini. Azi am fi putut aduce 
cîţiva la turnirul de la Argeş. Aproape toţi ochesc bine, chiar şi 
din goana cailor. Alţi opt sute de arcaşi, trei sute de lăncieri şi 
două mii de luptători cu spada se pregătesc în pădurile 
Argeşului. Numai cu oastea cea mare a ţării nu le putem face 
faţă turcilor. Asta e surpriza pe care i-o pregătesc lui Murad. 
Sintem însă puţini. Abia cînd numărul arcaşilor, al lăncierilor 
îmbrăcaţi în zale şi armuri, al luptătorilor cu spada şi al celor cu 
arme de foc se va dubla, putem privi mai liniştiţi o înfruntare cu 
turcii. Trebuie să înţelegem că numai cu oşti organizate 
temeinic îi putem bate. lată de ce nu ne-am alăturat lui loan al 
Dobrogii. De fapt, şi alte cauze ne-au oprit. Noi i-am propus 
adesea regelui loan să unim Dobrogea cu Ţara Românească. O 
parte dintre curtenii lui s-au arătat bucuroşi, fiindcă-i firesc. Din 
păcate, loan vede îngust. Nu înţelege. Am fi putut să-l supunem, 
însă o luptă între fraţi de acelaşi sînge nu o dorim. Altfel vor sta 
lucrurile în primăvara viitoare. Atunci ne vom bate nu cu 
românii, ci cu garnizoanele turceşti. Prin unirea cu Dobrogea 
vom deveni mai puternici. Pînă şi comerţul nostru va cîştiga 
înzecit. A stăpiîni cetăţile de pe malul Mării Negre înseamnă 
mult. Şi le vom stăpiîni. 

— Dar dacă loan îi bate pe turci? 

— Ar fi una dintre marile minuni ale lumii. E prea singur. 
Are oşti puţine. Doar noi şi Straţimir de la Vidin i-am acordat 
sprijin. 

— Şi genovezii. 


— Ah, iată o glumă bună! Patru sute de luptători? Genova 
nu pricepe că Murad le va tăia comerţul din Marea Neagră. Nici 
venețienii nu înţeleg. Sau te pomeneşti că speră a obţine prin 
tratative favorurile sultanului. Sigismund al Ungariei i-a făgăduit 
mult lui loan şi nu i-a dat nimic. La fel a făcut şi regele Poloniei. 
Imperiul bizantin nu-i poate da nimic, fiindcă are el nevoie de 
ajutor. Insă cel mai mult va păgubi lagello. Comerţul polonez va 
ajunge la bunul plac al sultanului. 

— Dar Moldova? 

— Petru Muşat e vasalul lui lagello. Deci să nu mai vorbim. 
Cînd te întorci la Adrianopole? 

— Cred că miine seară voi fi pe drum. 

— Mda! Ai făcut bună treabă acolo. 

— M-au ajutat legăturile mari pe care le am printre oamenii 
sultanului. Darurile totdeauna îţi aduc prietenii. Dacă nu sincere, 
cel puţin folositoare. 

— Şi nu te strîmtorezi în privinţa banilor? 

— Nu. Un negustor de bijuterii, arme, covoare şi mirodenii 
cîştigă mult. Zău, îmi vine să cred că în aceşti doi ani am 
devenit un bun negustor. 

— Cum le explici slujitorilor cînd lipseşti din Adrianopole? 

— Ah, măria-ta! Un bun negustor e un obişnuit al 
drumurilor. 

— Te-a bănuit cineva în ultima vreme acolo? 

— M-a bănuit. E vorba despre regretatul meu prieten Ismail. 
Un bărbat gros cit un butoi şi isteţ cum puţini am întîlnit. Ismail 
doarme acum somnul de veci în apele fluviului Marița. 

— Ce ginduri ai? 

— Va trebui să fac mai mare vrajbă printre oamenii lui 
Murad. Şi mai ales să semăn neîncredere între ei. Apoi, am 
nevoie de multe ştiri. Uneori, ştirile preţuiesc cît o victorie pe 
cîmpul de luptă. 

— Ai fost la Constantinopole? 

— De citeva ori. Am acolo frumoase legături de negustorie. 

— Cum stau lucrurile în imperiu? Eu am adunat unele ştiri 
prin iscoadele noastre, dar nu toate mi se par limpezi. 

Nufărul Alb zimbi, fiindcă înţelegea bine cît e de greu a te 
descurca într-un labirint de intrigi ca cel din Constantinopole. 

— Cred că Imperiul bizantin va mai rezista o vreme. E drept 
că turcii i-au prins într-un cleşte de fier, însă e sigur că înțeleptul 


Murad aşteaptă cu răbdare momentul prielnic. Împăratul de la 
Constantinopole, conştient de pericol, încearcă alianţe prin ţările 
creştine, însă pînă acum nu a căpătat decit promisiuni în doi 
peri. Vistieria lui e goală. Totuşi ar fi greu să credem că în 
capitala vechiului imperiu e sărăcie. S-au ridicat o seamă de 
dregători atît de bogaţi, încît bazileul e un biet sărman pe lîngă 
ei. Cei bogaţi îşi trimit averile la Genova, la Florenţa şi la 
Veneţia. Nimeni nu mai crede în viitorul imperiului. Poate nici 
bazileul. Oştile slujesc de multă vreme fără plată. De va fi o 
răscoală a lor, Murad va şti că a sosit momentul prielnic pentru 
asediu. Turcii au multe iscoade acolo. 

— Dar despre fiii fratelui Dan ai aflat ceva? 

— Mai nimic, doamne. Vlad Dan e undeva în Imperiul 
turcesc. Cel puţin aşa au ajuns la mine unele zvonuri. Păcat că 
nu e aici, alături de noi. Ba mi-e teamă că lucrează acolo 
împotriva noastră. Altfel, nu văd de ce ar sta la turci. Despre al 
doilea Dan nu ştim nimic. loan Dan, după cum ştiţi, s-a născut 
dintr-o dragoste tăinuită. Mama sa, Dumitra, de teama doamnei 
Maria, soţia legitimă a voievodului Dan, s-a refugiat la Raguza 
cînd micuțul loan avea doar cîteva luni. De atunci i s-a pierdut 
urma. 

— Mda! murmură Mircea îngîndurat. l-aş fi dorit pe aceşti 
nepoți lîngă noi. Poate că, sfătuiţi rău, se tem de mine şi 
pribegesc în sărăcie. Lucru ce nu se cuvine unor fii de domn. 

— Cel puţin despre loan Dan ştim că nu a dus-o prea bine 
cît a stat la Raguza, grăi Nufărul Alb îngîndurat. La Raguza sînt 
mulţi români, iar pe aproape citeva sate româneşti. Anul trecut 
am fost acolo. Tot întrebînd, am dat de un fir. Un fost slujitor al 
frumoasei Dumitra mi-a mărturisit că, în urmă cu mulţi ani, ceva 
trimişi ai doamnei Maria au răscolit Raguza în căutarea ei şi a 
micuţului loan. Dumitra a prins de veste şi a părăsit oraşul în 
mare taină. 

— Mare păcat! spuse vodă, cu adîncă miîhnire. Nepoţii mei 
ocolesc singura uşă la care ar trebui să bată. Dacă trăieşte, cred 
că loan e acum un flăcău în toată puterea. 

— Măria-ta! zîmbi Nufărul Alb. Poate că într-o zi vor găsi 
uşa. 


Capitolul 5 

mn vreme ce Nufărul Alb şedea de vorbă cu domnul ţării, un 
| barbat înalt, la fel de lat în umeri ca şi faimosul erou al 

Balcanilor, călca grăbit pe una din străzile Argeşului, destul de 
populate la miezul nopţii. Populate, fiindcă petrecerea de la 
palatul domnesc dăduse prilej altei petreceri a localnicilor. Pe la 
multe case, în spatele perdelelor, lumînările vegheau ca în toiul 
serii. Oamenii doreau să profite. În zori, sau în cîteva zile, vodă 
avea să ridice oastea cea mare a ţării, iar în astfel de situaţii 
nimeni nu se mai gîndeşte la petreceri. Bărbatul înalt privea 
casele nu cu ochiul distrat al localnicului, ci cu acela al unuia de 
prin alte părţi. Tot cercetînd, zăbovi după o vreme în faţa unei 
porţi de fier. Înconjurată cu un zid înalt, o casă frumoasă, mult 
prea mare pentru un om de rînd, pe jumătate ascunsă de 
boschete şi brazi, se vedea totuşi clar în bătaia lunii. Ciîţiva 
slujitori tineri, dimpreună cu ceva însoţitoare pe măsura lor, 
încetară o clipă hiîrjoana, aşteptînd ca tînărul cavaler, căci asta 
era necunoscutul după straie, să treacă mai departe. Cum 
străinul nu arăta grabă şi spre mirarea lor puse mîna pe clanţa 
porţii de fier, unul dintre slujitori îndrăzni să-i spună: 

— Înălţimea-voastră să nu-mi luaţi în nume de rău, cred că 
veniţi de la bal şi numai asta vă face să greşiţi poarta. Omul 
cînd gustă o ulcică... 

— Nu stă aici boierul Voicu? îl întrerupse cavalerul. 

— Aici stă, domnule, însă cred că ceasul nu-i potrivit pentru 
o vizită. 

— Dar lumînările din casă încă mai ard! 

— Aşa este, înălţimea-voastră. Boierul suferă de gută şi 
doarme puţin. 

— Trebuie să-i vorbesc. 

— Pînă la ziuă nu vă putem lăsa. Ne alegem cu pedepse 
aspre. 

Necunoscutul scoase doi perperi şi-i strecură în palma 
slujitorului. Apoi trase de pe deget un inel, după care grăi 
prietenos: 

— Arată-i acest inel stăpînului tău! 

Încurajat de cele două monede, slujitorul intră în casă. 
Pentru o sumă ca aceea putea să rişte a-l mînia pe boier. Totuşi, 


spre uimirea celorlalţi slujitori, acesta reveni curînd. 

— Poftiti, înălţimea-voastră! 

La apariția cavalerului, bătrînul Voicu sări din pat, destul de 
sprinten pentru guta care îl supăra de vreo cîteva zile, şi ridică 
un sfeşnic. Luminată din plin, faţa tînărului oaspete putu fi 
cercetată pînă la amănunt. 

— Măria-ta! biigui Voicu. 

— A, nu! rise musaăfirul. Titlul nu mi se potriveşte. 

— Ah, aşa e! Puterile mi-au slăbit din cauza gutei, însă ochii 
au rămas buni. Au trecut opt ani de cînd v-am văzut ultima oară. 
Aţi crescut, domnule. Adică vorbesc anapoda. Sinteţi un cavaler 
chipeş cum rar întîlneşti. 

După primele clipe de bucurie, faţa lui Voicu dădu semne 
de îngrijorare. 

— Cu ce gînduri aţi venit la Argeş, domnule? îl întrebă, 
privindu-l insistent pe tînăr. 

— Cu gînduri bune. 

— Bune? lertaţi-mă, dar n-am priceput! Bune în ce fel? 

— Am venit să te văd. 

— Numai atit? 

— Nu chiar. Mai am şi alte scopuri. 

— Păi, tocmai asta mă nelinişteşte. Poate mi-aţi putea da 
unele lămuriri. Fiindcă, zău, am nevoie de ele. 

— Am venit să-l slujesc pe vodă. 

— Minunat, minunat! se înduioşă bătrînul. Mi-aţi luat o 
piatră de pe inimă. Acum nu-i timp de răzmeriţă. Ne ameninţă 
turcii. Dacă dorinţa voastră e să intraţi în slujba măriei-sale, 
chiar miine vom merge la palatul domnesc, încheie boierul cu 
entuziasm. _ 

— Asta nu, dragul meu! se împotrivi musafirul zimbind. Il 
voi sluji pe vodă fără să ştie cine sînt. 

— Nu înţeleg, îl privi Voicu bănuitor. 

— Vei înţelege mai la urmă. 

— Aşa e! se lumină bătrînul. Avem timp pentru asta. 
Doamna Dumitra unde e? Trăieşte? 

— Mama e bine. 

— Atunci mă pot ruga lui Dumnezeu pentru sănătatea 
nepoatei noastre. 

— Îţi mulţumesc, domnule! spuse tînărul cu vădită emoție. 
Să ştii că banii domniei-tale i-am cheltuit cu folos. Am învăţat în 


şcoli bune, iar mai tîrziu, o seamă de cavaleri m-au iniţiat în 
tainele armelor. Lucrez destul de bine cu lancea, cu spada, cu 
arcul şi chiar cu armele de foc. Vorbesc binişor în cîteva limbi şi 
sînt sănătos. Mama locuieşte într-o căsuţă modestă în Sibiu. Ea 
mi-a povestit atitea despre oamenii de aici, despre frumoasele 
locuri ale Ţării Româneşti, încît am simţit că trebuie să mă întorc 
acasă. Mama îmi spunea că, oricît de bine ti-ar fi printre străini, 
ca acasă nu-i nicăieri. Oricit te-ar iubi străinii, ei nu te vor socoti 
niciodată ca pe unul de-ai lor. În privinţa unchiului Mircea, am 
meditat mult. Acum nu e vremea să mă arăt. 

— Dar te va primi cu bucurie, strigă Voicu. 

— Rămîne de văzut. Eu nu ştiu ce gîndeşte vodă. Nu ştiu în 
ce fel i-ar fi bucuria. De mă va primi ca pe un pretendent la 
scaunul domnesc, mă aşteaptă călăul. 

— Vai, vai! se tîngui bătrînul. E de mirare că poţi crede una 
ca asta! Intre răposatul voievod Dan, tatăl domniei-voastre şi 
măria-sa Mircea nu a fost numai dragoste de fraţi buni, ci şi o 
mare prietenie. Doar au domnit o vreme împreună. Cînd 
părintele vostru a fost ucis de ţarul Şişman cu pumnal viclean, 
măria-sa Mircea a ţinut post negru o săptămînă încheiată. 
Comitele Staicu are aceleaşi drepturi la domnie şi nu-l 
prigoneşte nimeni. Ba aş zice că vodă îl iubeşte mult. Voi nu 
aveţi avere, fiindcă întreaga moştenire a răposatului 
Dan-voievod a fost lăsată fraţilor voştri. Acum cîțiva ani, nimeni 
nu mai ştia că trăiţi. Vodă vă va înzestra cu un castel, fiindcă 
aşa e firesc. Dacă Staicu ar gîndi ca voi... 

___._ — Staicu este frate, iar eu doar nepot. E o mică deosebire. 
II voi sluji pe vodă pînă cînd va veni timpul să afle. Poate că 
într-o zi îmi veţi fi martor în faţa măriei-sale. 

— Pînă atunci s-ar putea să mor, protestă Voicu. 

— M-ar miîhni mult, dar mai am un martor. De fapt, e bine 
să ştii că lucrez în folosul Ţării Româneşti de aproape doi ani. 

Curînd, cel mai mic dintre fiii fostului domn, Dan-vodă, 
părăsi casa. Paşii tînărului loan răsunară o vreme de-a lungul 
străzii, apoi zgomotul se pierdu în noapte. 

„Poate că e mai bine aşa, gîndi Voicu. loan e un cavaler plin 
de înţelepciune, fiindcă are tăria să aştepte.” 


* 


Trecuse de miezul nopţii. Balul parcă se mai domolise. O 
seamă de curteni plecaseră pe la casele lor. Numai tineretul nu 
luă seama la goana timpului. Părintele Sima, aşezat între Cotae 
şi Gogoaşă, făcuse la început unele mofturi. Rangul său de 
comandant al Snagovului nu era destul de mare pentru a se 
număra printre invitaţii măriei-sale, dar nici atît de mic încit să 
stea alături de slujitorii cavalerului blond. Insă, cum nimeni nu-l 
luă în seamă, cum alţii egali cu el nu întîlnise, mai suspinînd, 
mai cu unele jalnice ţoşcăituri ale buzelor sale mari, acceptase 
invitaţia celor doi cumetri. Masa lor, ascunsă jumătate într-un 
boschet, jumătate sub coroana înflorită a unui pom, era destul 
de retrasă astfel că cel puţin în privinţa liniştii aveau temeiuri de 
satisfacţie. Destul de rar perechile de îndrăgostiţi nimereau 
peste ei din greşeală, însă totdeauna cu exclamaţii de mirare. 
După primele căni de vin, Sima începu să vadă lucrurile în alt 
chip, iar cînd se chercheli de-a binelea, nu mai găsi nici o 
deosebire de rang între el şi cei doi cumetri. Ba s-ar fi putut 
spune că era chiar încîntat. În altă companie, greu i-ar fi dat 
cineva atita cinstire. Onoraţi de tovărăşia grăsunului, Cotae şi 
Gogoaşă se întrecură într-o mie de mici atenţii. Lui îi umpleau 
întîi cana, lui îi ofereau cea mai bună bucăţică din mielul copt în 
spuză. Pentru el închinau la fiecare cană, iar acesta răspundea 
măreț: 

— Hm! 

Abia dincolo de cea de-a patra grăi cu mai puțină acreală: 

— Beţi, păcătoşilor, sub privirile noastre îngăduitoare! Că şi 
înțeleptul Solomon s-a coborit uneori în mulţime. 

La a cincea murmură blind: 

— Nimicnicii... toate sînt nimicnicii. 

Dincolo de a şasea, nu mai catadicsi a rupe din carnea 
fragedă, mulţumindu-se doar a deschide gura, fiindcă atit Cotae 
cît şi Gogoaşă, fericiţi de aşa companie înşfăcau bucăţile cele 
mai bune şi-l îndopau pe întrecute. Nu se ştie din ce pricină, 
Sima i se adresa numai lui Cotae, căruia îi mulțumea la fiecare 
bucată de carne: 

— Domnule... 

La început, auzind cuvîntul „domnule”, Cotae privise peste 
umăr pentru a se încredința că nu altuia îi fusese adresat. Apoi 
se obişnuise destul de repede, semn că-i plăcea cuvintul acela. 


Zorile nu erau departe. Comitele Staicu, egumenul Lazăr şi 
cavalerul blond şedeau de taină undeva la marginea parcului. 
Mîndrele trăsuri ieşeau una după alta prin porţile cele mari ale 
palatului domnesc. În sala balului slujitorii strîngeau vesela. 
Aplecat peste masă, Cotae îi vorbea grăsunului Sima la ureche. 

— Poate o să vă mire faptu că nu mi-am cunoscut părinţii. 
De aia cred că am fost lepădat la naştere. După ce m-am făcut 
mare, mi-am căutat părinţii, însă fără folos. Era greu, fiindcă nu 
purtam la git o frumoasă bijuterie de aur cu pietre lucitoare, în a 
cărei deschizătură să se afle taina legăturilor mele de rudenie. 
Îţi închipui, sfinţia-ta, ce eleganţă ar fi căpătat povestirea asta 
dacă un prinţ sau chiar regele Ungariei ar fi strigat cu lacrimi în 
ochi: „lată fiul nostru, iată bijuteria prin care îl recunoaştem”. 
D-aia sînt de părere că la naştere toţi pruncii ar trebui să poarte 
cîte o frumoasă bijuterie. Am împlinit douăzeci de ani într-o 
primăvară. Şi taman în ziua aia boieru' din satu' vecin striga în 
gura mare că fata lui îi va da mîna ăluia care îi ară pămiîntu'. 
Fata şedea alături de boier. M-am înfăţişat dinaintea lor şi m-am 
prins să isprăvesc eu arătura. Eram vesel, chibzuind că şi 
Făt-Frumos a pornit-o de jos, de la greu. Cîn' s-a împlinit sorocu', 
toată cîmpia era arată. M-am dus la boier să-i cer plata. „Ehe! a 
grăit el. Ai împlinit una din alea trei poveri. Acum te aşteaptă 
semănătura, abia la toamnă, după cules, e bine să vii.” 
Ostenisem greu de atita muncă, da' nu-mi părea rău. Dacă 
primeam mîna fetei, şi cîmpia trecea în stăpînirea mea. Aşa că 
m-am dus iar dinaintea lor. Amîndoi zimbeau frumos şi cu 
bunătate. Zice boieru': 

„Gata, voinice?” 

„Gata.” 

„Ai cărat bucatele în hambare?” 

„Le-am cărat, doamne.” 

Atunci s-a înturnat către fată şi i-a zis: 

„Dă-i mîna voinicului!” 

Fata a scoborit cîteva trepte, a întins mîna, a strîns-o pe a 
mea şi mi-a grăit dulce: 

„Drum bun, flăcăule!” 

Zic: 

„Domniţă, nu aşa ne-a fost înţelegerea din primăvară.” 


„Da cum?” se miră ea. 

„Să-mi dai mîna cu trup cu tot.” 

„Am pomenit noi ceva despre trup?” 

Zic: 

„N-ai pomenit, domniţă, da’ se înţelege, că şi Făt Frumos...” 

Zice: 

„Nu ştiu ce-ai înţeles domnia-ta. Eu ţi-am dat mîna şi m-am 
ţinut de cuvînt.” g 

Am plecat de acolo în mare cîştig. Invăţasem că vremea 
poveştilor a trecut, iar oamenii trăiesc după alte rînduieli mai 
adînci. De atunci nu-mi mai plac poveştile. Tot în anu’ ăla s-a 
întîmplat să-mi aflu familia. Zău, sfinția-ta! Regele de la Buda 
şi-a adus aminte de mine şi m-a chemat la oaste. Eu crezusem 
că habar n-are că trăiesc. Într-o zi a venit să ne vadă. Toți 
oştenii eram îmbrăcaţi frumos şi la fel. Da’ regele şi sfetnicii lui 
arătau ca nişte sori în aurăraia multă a ţoalelor. Regele s-a oprit 
aproape de noi şi a pornit să grăiască: 

„Dragii mei copii!” 

M-am uitat în jur cu mare surprindere. După vorbele 
regelui, însemna că toţi sîntem fraţi. Cam mulţi, ce-i drept, dar 
nu vedeam nimic rău în asta. 

„Dragii mei copii”, a zis regele din nou. 

„Tată! am răcnit din toate puterile. Tată, de douăzeci de ani 
te caut.” 

Regele s-a oprit cu o sprînceană ridicată. 

„Care e măgaru'?” a întrebat unul dintre sfetnici. 

După ce m-au burduşit bine, i-am zis comandantului: 

„Frate, se cuvine oare ca pruncii aceluiaşi părinte să se 
prigonească între ei?” 

Auzind astfel de vorbe, comandantul s-a luminat la chip şi a 
poruncit: 

„Sloboziţi-l din oaste!” i 

Am plecat fără păreri de rău. Invăţasem că regele are 
plăcerea să ne numească fiii săi, da’ nu suferă să i-o aminteşti. 


x 
După mai puţin de trei ceasuri de somn, Cotae şi Gogoaşă 


porniră să se îmbrace bombănind. Arad îi aştepta în curtea 
hanului. Amîndoi cugetară la părţile bune şi rele pe care le 


aducea o slujbă ca a lor. Despre stăpîn ştiau puţine. Era darnic, 
fără îndoială, însă un tînăr veşnic pe drumuri nu împlinea chiar 
toate condiţiile visate de ei. Şi lor le plăceau drumeţia şi 
schimbarea de decor, dar o făcuseră pînă atunci numai după 
pofta inimii, nu la poruncă. Apoi, bagajele crescuseră mult. 
Purtau cu ei, pe lingă ce căpătaseră, şi lucrurile stăpînului, ceea 
ce nu le convenea, fiindcă în toate călătoriile de pînă atunci nu 
avuseseră de a face cu poverile atît de neplăcute la drum. 
Cavalerul hotărise a porni spre Caliacra. Insă acolo mirosea a 
război. Se cuvenea oare să rămînă mai departe în slujba 
tînărului blond? Cu astfel de gînduri coborîră în curtea hanului şi 
poate că Arad ar fi fluierat a pagubă după ei dacă nu ar fi 
intervenit o nouă pungă burduşită cu ducați de aur. 

— Păstreaz-o, Cotae! spuse blondul şi i-o aruncă de la 
distanţă. 

Lunganul făcu ochii mari, o prinse din zbor şi murmură cam 
aiurit: 

— Sfinţi părinţi! N-a glumit cînd a zis că mai căpătăm una la 
Argeş. De fapt l-am crezut, altfel nu mai dădea el cu ochii de 
noi. 

Punga aceea doldora îi făcu pe cumetri să lase pentru mai 
tirziu despărţirea de stăpiînul lor. lar judecînd cu dreptate, aşa 
cum încercau să o facă, observară că după două zile de slujbă 
doar erau înţoliţi din creştet pînă în tălpi şi pe deasupra 
căpătaseră şi arme. 

În vreme ce Gogoaşă şi Cotae îşi căutau caii, cavalerul 
Grama veni alături de blond pentru a-şi lua cuvenitul rămas bun. 
Drumurile lor se despărţeau acolo. Dar, cu toate că îşi 
strinseseră miinile de trei-patru ori, cu toate că îşi spuseseră tot 
ce se cuvenea la asemenea prilej, micuțul cavaler nu o luă din 
loc, ci se foi de colo pînă colo fără un rost anume. 

Cotae reveni din grajd cam îngîndurat. Ceva nu era în 
regulă. 

— Domnule! i se adresă stăpînului. Cu mare greutate am 
găsit caii noştri, însă în alt grajd. Adică nu în cel... iar şeile lor 
parcă au intrat în pămînt, că nu le dăm de urmă... 

Lunganul nu-şi urmă fraza pînă la capăt. Privirile sale agere 
rămaseră pironite undeva dincolo de stăpîn. 

— Fir-aş al naibii! şuieră el admirativ. Nu cumva...? 

— Da, nu te-ai înşelat, rise blondul. Aceştia sînt noii voştri 


cai. 

— N-or fi prea scumpi? 

— Scumpi, dar merită. Pe unde vom umbla noi, e bine să 
avem gonaci sprinteni. De multe ori viaţa omului cade în mari 
primejdii dacă-i lipseşte un cal bun. 

Celor doi cumetri nu le plăcu cine ştie ce aluzia la 
primejdiile viitoare. Trecură totuşi bine peste hopul cu pricina, 
fiindcă rar văzuseră nişte armăsari atît de frumoşi. Înalţi, cu 
picioarele subţiri, nervoase, cu trupurile suple, cu piepturile 
largi, puternice, gonacii jucau în loc neastimpăraţi. La un semn 
al cavalerului, Cotae şi Gogoaşă isprăviră gingaşa contemplare 
şi săltară în şei, iar după citeva clipe ieşiră pe poarta cea mare a 
hanului „Doi cocoşi”. Caii, odihniţi şi plini de putere, galopau 
parcă în joacă pe drumul îngust, împrejmuit de înălţimi. Aerul 
curat miîngiia feţele călăreţilor. Dealurile şi văile acoperite cu 
vegetaţie de un verde închis, liniştea desăvirşită, cerul uşor 
acoperit de nori albicioşi, ca faţa miresei sub voal, le încîntau 
inimile, iar tropotul cailor aducea a cîntec voinicesc. 

Să fi trecut o jumătate de ceas de la plecare cînd, poate din 
obişnuinţă, tînărul blond cătă îndărăt. Un călăreț se ţinea pe 
urmele lor în goană mare. Arad îl recunoscu dintr-o privire pe 
micuțul Grama. 

„Ce o mai fi şi asta? ” gîndi el. 

Apoi îşi domoli sprintenul gonaci. Slujitorii opriră caii, la fel 
de miraţi. 

— Domnule! striga micuțul cavaler cînd ajunse destul de 
aproape, goniţi ca mînaţi din urmă de toate furiile iadului. 

— S-a întîmplat ceva? îl iscodi blondul în vreme ce un 
zimbet îi înflori în colţurile buzelor. 

— Cred şi eu că s-a întîmplat. Mi-a venit o idee. 

— Să auzim. 

— Cam cere timp. Aş zice că nu strică să descălecăm 
pentru a chibzui cum se cuvine. lată colo, in stînga, o pajişte 
curată ca o gură de rai. 

Descălecară cu toţii. Cotae şi Gogoaşă poposiră la oarecare 
distanţă. 

— Trebuia să plec spre Deva, începu micuțul cavaler. 

— Mi-ai mai spus-o, rise Arad. 

— Ştiu, dar ce nu ţi-am spus e faptul că mi-am luat seama. 
Pană la Deva drumul e lung, aşa că... 


— Aşa că? 

— M-am gindit să rămînem împreună. 

— Eu doar am sperat, îl privi şăgalnic tînărul blond. 

— Zău? Atunci n-ai nimic împotrivă? 

— Nu prea. Ba chiar mă bucur, însă nu cred că hotărirea 
domniei-tale e destul de înţeleaptă. Eu voi cobori dincolo de 
Dunăre unde miroase a război şi a primejdii. Pentru mine, 
drumul pe care îl fac are un scop. Pentru domnia-ta, nici unul. 

— Crezi? Acolo unde zăngănesc armele totdeauna se iveşte 
prilejul de a-ţi face un nume şi a cîştiga aur. 

— Adevărat! aprobă blondul cu ironie. Acolo unde 
zăngănesc armele totdeauna se iveşte prilejul să rămii fără 
căpăţină. Pe cînd la vreme de linişte... 

— Oho! îl întrerupse Grama. Ai uitat pesemne că la turnirul 
de ieri tocmai căpăţina mea era în joc. 

— Te-a silit cineva? 

— Auzi vorbă! Sigur că m-a silit. M-a silit lipsa de sunători. 
Aşa că nu merită să despicăm firul în patru. 

— Deci eşti hotărit să mergi cu mine chiar dacă nu mă 
cunoşti destul? 

— Ah, dragul meu! îi întoarse Grama ironia. Pe om îl cunoşti 
uneori într-o clipă sau nu-l cunoşti toată viaţa. D-aia mă bucur 
că ai pus întrebarea. În privinţa domniei-tale mi se pare că ştiu 
destul. M-ai ajutat fără să te întrebi dacă vei primi vreodată 
aurul cheltuit cu mine. Apoi sînt nevoit să-mi încerc norocul 
dincolo de Dunăre. Mă obligă sărăcia lucie. Ţi-am mai spus că 
nobilul meu părinte a avut nefericita inspiraţie să joace la zaruri 
întreaga noastră avere şi să o piardă. Am două surori bune de 
măritat, dar nu le ia nimeni fără zestre. Şi, în sfîrşit, mi-am pus 
în gînd să răscumpăr ceea ce a pierdut seniorul Grama, dar 
pentru asta am nevoie de douăzeci de mii de ducați de aur. 

— Drace! murmură blondul. Nobilul vostru părinte ştie să 
piardă, nu se încurcă cu mărunţişuri. 

— Aiurea! Nişte ticăloşi l-au îmbătat şi au jucat cu zaruri 
măsluite. Cîndva mă voi răfui şi cu ei. 

— Merită, dar să revenim la ale noastre. Am înţeles că 
surorile domniei-tale sînt azi atît de strimtorate, încît au nevoie 
de bani ca de aer. Întîmplarea face să-i port şi eu cuiva de grijă. 
Aşa stînd lucrurile, îl voi trimite pe unul din slujitorii mei să ducă 
două pungi. Una pentru surorile Grama, alta pentru o anumită 


persoană. 

— Hm! N-aş vrea să spun vorbă mare, se încruntă micuțul 
cavaler, însă mi-e teamă că cei doi cumetri sînt în stare să fure 
pînă şi ouăle de sub cloşcă. A le încredința două pungi e ca şi 
cum le-ai arunca pe girlă. 

— Cîndva tot trebuie să-i pun la încercare. 

— Cu ultimii mei bani? 

— Numai cu ai mei. 

— Adică, vrei să mă îndatorezi iar? 

— A nu, rise blondul. Acum, că sîntem asociaţi, nu se mai 
pune problema unui împrumut, fiindcă va trebui să cheltuim din 
aceeaşi pungă. 

După ce chibzui preţ de citeva minute, le făcu un semn 
celor doi slujitori. 

— Gogoaşă! i se adresă mărunţelului cu asprime. Va trebui 
să faci un drum la Sibiu şi de acolo la Deva. 

— Fără Cotae? 

— Fără. 

— Vai, domnule, bătu în retragere Gogoaşă, poate nu ştiţi 
că am dese atacuri de gută. O călătorie singur... atîta amar de 
drum... Pe urmă s-ar putea să nu vă mai găsesc... însă alături de 
Cotae... 

— Nu, nu! Singur! Vei duce cu tine două pungi. Una la Sibiu 
şi una la Deva. 

— Cu bani? 

— Doar nu goale! Cam cit cheltuieşti tu într-o lună? 

— La vreme de belşug sau de sărăcie? 

— De belşug. 

— Păi să tot fie vreo doi ducați de aur, domnule, grăi 
Gogoaşă, socotind că exagerează niţel. 

— Bine! Vei cheltui şase. Însă de banii din pungi să nu te 
atingi. Voi avea grijă să te răsplătesc la întoarcere. 

„Sfîntă Paraschiva! chibzui slujitorul. Taman cit un boier.” 

— Nu mă ating, domnule. 

Cavalerul blond puse în cele două pungi cîte treizeci şi cinci 
de ducați de aur, mulţumindu-i în gînd pentru ei bătrînului 
Voicu. Apoi îi ceru lui Gogoaşă să repete adresele din Sibiu şi din 
Deva. Cînd se convinse că acesta le memorase bine, îi mai dădu 
cîteva poveţe, de care şiretul slujitor nu prea avea nevoie. 

Porniră din nou la drum. După vreo trei sferturi de ceas, 


Gogoaşă se despărţi de ceilalţi şi o luă spre nord. 

„lată-mă bogat, socoti el. Să mă ia naiba, niciodată n-am 
visat atita aur! Stăpiînul zicea să mă întorc iute la mănăstirea 
Snagovului pînă ce voi primi un semn al său. Dacă-l ascult, 
înseamnă că harurile cerului s-au îndepărtat de mine şi mi-au 
luat minţile. Că am dat în mintea copiilor. Am şaptezeci şi şase 
de ducați de aur, un cal de rasă, două topoare, straie noi ca ale 
pricopsiţilor şi cîteva schimburi. Cu aşa avere...” 

De bucurie, începu să cînte. Dar nu era un cîntec năvalnic, 
vesel, ci un fel de lătrat acrişor, fiindcă bucuria sa era numai 
aparentă. Simţea, încă nedesluşit, că îl apasă ceva. O nelinişte 
sau o nemulţumire asupra căreia porni să cugete adînc, iar 
semnul că îl munceau nişte ginduri se vădi în numeroasele 
ţoşcăituri din buze, care îl descumpăniră pînă şi pe minunatul 
său gonaci. 


Revenită la castel cu puţin înainte de înserare, Margareta 
urcă în odaia ei. Comitele Staicu se abătuse din drum pe la 
mănăstirea Snagovului. După părerile doamnei, un adevărat 
cavaler nu s-ar fi aplecat spre astfel de necuviinţă. Fiindcă firesc 
ar fi fost să o conducă pînă acasă. 

— Nenorocită soartă! hohoti ea. Singură şi legată pentru 
totdeauna de un soţ pe care nu l-am dorit! Oare să nu existe nici 
o scăpare pentru mine? Miine voi sta de vorbă cu el. Poate mă 
ajută să-mi recapăt liniştea. 

Cuprinsă de astfel de gînduri, adormi tîrziu, cu speranţa că 
poate îl va îndupleca. Dar a doua zi, tot ce plănuise căzu ca o 
pasăre cu aripile frinte. Majordomul castelului o înştiinţă că 
Staicu plecase în zori şi că va lipsi multă vreme. 


Capitolul 6 


ştile de achingii ale marelui-vizir Ali-paşa coborau din 

munţi către mare. Ziua de 26 mai a anului 1388 abia 

începuse. Peste noapte, parcă mai mult în joacă, se 
scuturaseră cîţiva nori. În zori, apa mai stăruia doar pe firele de 
iarbă sau pe frunzele arborilor. Totuşi, aerul de după scurta 
ploaie înviorase cîmpia de la poalele Balcanilor. Ivit pe o culme 
de deal, Ali privi către mare. Oraşul Varna, ţinta atacului său, nu 
i se arătă, şi nici albastrul nesfirşit al mării. Călăuzele îl 
înştiinţară că avangarda achinghiilor va ajunge acolo peste 
şapte-opt ceasuri. Fişia de cîmpie de la picioarele lui semăna cu 
marea după furtună. Dună, vale, iar dună, iar vale, şi tot aşa 
cine ştie cît. Pe chipul său prelung, arămiu, apăruse un zimbet. 
Oare de satisfacţie? Aşa se părea. leşise cu bine din strîimtorile 
munţilor. Cu fiecare pas, cîmpia intra în stăpînirea Imperiului 
turcesc. Nimeni nu-i şezuse în faţă cu oşti de-a lungul drumului. 
Nimeni nu se încumetase cu oşti împotriva achingiilor săi. Ali era 
tînăr. Abia împlinise treizeci şi şase de ani. Meseria armelor o 
învățase la cele mai bune şcoli, deschise doar pentru fiii marilor 
dregători. Apoi îşi desăvirşise pregătirea într-o seamă de lupte 
prin adîncurile Asiei. După datina păstrată cu severitate, pornise 
ca simplu arcaş. Cînd i se încredinţase comanda asupra a zece 
achingii, Ali se putuse numi un oştean încercat. După cîțiva ani, 
numele lui se rostea în legătură cu unele victorii de răsunet. 
Urcase treptele ierarhiei militare pînă pe culmi, dar nu datorită 
originii sale, ci însuşirilor de comandant. 

Avangarda formată din două-trei mii de călăreţi îşi struni 
caii şi, la un semn al marelui vizir, porni în trap întins către 
Varna. Restul oştilor, frumos împărţite în pilcuri, se mişca domol 
ca un tăvălug uriaş. Îmbrăcămintea roşie, tivită cu alb, acoperea 
pentru o vreme cite o coastă de deal sau stăruia prin văi. 
Verdele vegetației ascuns sub trupurile cailor pierdea din 
vedere, iar culoarea roşie acoperea văile treptat, ca apa care se 
revarsă peste maluri. Mulțimea steagurilor cu semilună ce nu se 
aplecaseră în faţa duşmanului îi dădeau un sentiment de 
mîndrie. Ali nu se grăbea. El ştia bine că la război pripeala aduce 
mari neajunsuri. Drumurile slabe nu îngăduiau căruțele grele. 
Din această cauză, hrana oştenilor era purtată în samarele a trei 


mii de cai. Alţi trei mii transportau corturile, atît de necesare la 
vreme de popas. Ali învățase ce înseamnă odihna bună de 
dinaintea unor lupte. Mulţi comandanţi suferiseră înfrîngeri 
datorită oboselii oamenilor. Marele vizir mergea chibzuit. 
Iscoadele sale controlau pădurile şi văgăunile pînă departe. 
Tabără de noapte făcea numai după ce era sigur că eventualii 
duşmani nu-l vor lua din somn. 

Minunatul armăsar alb al tînărului comandant se ridică în 
două picioare gata să pornească în galop. Ali-paşa cobori dealul 
îngîndurat. Avea oşteni buni şi destui. Nimeni nu i-ar fi putut 
face faţă în Balcani, dar Varna înconjurată cu ziduri mari putea 
să reziste multă vreme. Şaisprezece corăbii turceşti sub 
comanda înţeleptului Abdulah porniseră să blocheze intrarea 
portului, astfel că aprovizionarea pe mare a ghiaurilor avea să 
fie zădărnicită. Iscoadele îl vestiseră că în Varna sînt vreo opt 
mii de apărători. Destul de puţini, însă puternici la adăpostul 
zidurilor. 

„O fi ajuns Abdulah în faţa portului? se întrebă tînărul 
comandant. Prea puţine corăbii! Aud că regele loan al Dobrogii 
are vreo treizeci. Poate că lupta pe mare a şi început. În sfatul 
Divanului am cerut cincizeci de corăbii. Duşmanii mei au stat 
împotrivă şi l-au convins pe sultanul Murad că Varna, cu zidurile 
ei şubrede, poate fi luată uşor pe uscat. Că apărătorii sînt de 
adunătură şi slab pregătiţi. Că la vederea oştilor marelui padişah 
vor deschide porţile îngroziţi şi umili. Prostii! Inteligentul Murad 
nu a înţeles jocul duşmanilor mei. Atacat de pe mare şi de pe 
uscat, un port poate fi cucerit uşor. Dar iată că, pe mare, Varna 
are mai multe corăbii. Mi-e teamă de o înfrîngere a flotei lui 
Abdulah. Am cerut bombarde, însă adversarii mei l-au convins 
pe Murad că ele îmi vor îngreuia drumul. Cu ce să dobor zidurile 
Varnei? Cu mîinile goale? Duşmanii mei vor ca această 
campanie să se sfirşească prost. Ei ştiu că, de nu voi lua Varna 
şi Dobrogea, nu numai poziţia mea va fi în pericol, ci şi viaţa. 
Murad nu mă iubeşte, fiindcă nu-l linguşesc şi-i arăt adesea 
greşelile pe care le face dintr-un orgoliu nemăsurat. E de mirare 
că pînă şi unii dintre cei mai inteligenţi oameni se lasă cu 
plăcere să fie linguşiţi. Mi-a mers faima că nu cunosc 
amărăciunea înfrîingerii pe cîmpul de luptă. Doar pentru asta mă 
păstrează Murad. Dar ce va fi cînd voi pierde? Padişahul va uita 
vechile victorii.” 


Aproape de miezul nopţii, oştile marelui vizir poposiră în 
faţa Varnei. Între ele şi zidurile oraşului distanţa nu era mai 
mare de o milă. Treizeci de mii de achingii descălecară în 
vederea odihnei. Cei pricepuţi la ridicarea corturilor munceau pe 
tăcute. Însoţit de aghiotantul său Ibrahim, Ali ocoli tabăra, 
mulţumit de felul în care se desfăşurau lucrările. Mulţi dintre 
oamenii săi erau oşteni vechi, căliţi în numeroase lupte. Aceştia 
îl însoţiseră în campaniile din Asia-Mică. 

După un ceas, marele vizir intră în cortul său. O singură 
lumînare aducea acolo puţină lumină. Afară, în bătaia lunii, 
întunericul arăta mai slab decît înăuntru. Spre deosebire de alţi 
comandanţi, Ali nu purta cu el slujitori, femei din harem, eunuci 
şi sfetnici. Pe toate acestea le socotea o povară fără rost. Doar 
doi oşteni se ocupau de măruntele treburi din jurul său. Nimeni 
nu-l dezbrăca, nimeni nu-l ajuta să se îmbrace. In campanie, el 
dorea să fie la fel cu ceilalţi oşteni. 

— Ibrahim! 

— Poruncă, strălucitorule! 

— Să se pună trei rînduri de străji, după obiceiul nostru! 
Cinci mii de călăreţi vor veghea gata de luptă! Ceilalţi să-şi cate 
odihnă în corturi! 

— Aşa va fi, strălucitorule! 

În timp ce Ibrahim aduna comandanții de pilcuri, Ali părăsi 
cortul şi privi către Varna. Sub apăsarea nopţii zidurile oraşului 
semănau cu o pată imensă. Nici o lumină pe ele. Totul parcă 
aducea a pustiu. În urma vizirului răzbi un zgomot de paşi. 

— Tu eşti, Ibrahim? întrebă fără să se întoarcă. 

— Eu, strălucitorule. lIscoada noastră Ben-Din a sosit 
adineauri şi doreşte să-ţi vorbească. 

Marele vizir privi peste umăr îngîndurat. Omul căzu în 
genunchi şi atinse pămîntul cu fruntea. 

— Ah, Ben-Din, lasă prostiile! îl dojeni comandantul. 
Asemenea fleacuri sînt bune doar în lenevia palatelor. Nu 
ploconeli aştept de la tine. Ce veşti ai? 

— Proaste, înălţimea-ta. Flota măritului Abdulah a fost 
înfrîntă ieri în zori. 

Ali ştia să primească veştile rele, ca şi pe cele bune. Altul 
poate că şi-ar fi arătat miînia sau disperarea. El se mulţumi doar 
să asculte. 

— Spune, Ben-Din! grăi cu blindeţe. 


— Prea mare lucru nu ştiu, înălţimea-ta. Bătălia s-a 
desfăşurat prea departe pentru ochiul meu. Abia cînd primele 
corăbii ale regelui loan s-au întors în port am aflat că măritul 
Abdulah a fost înfrînt. După spusele marinarilor, şapte dintre 
corăbiile noastre s-au scufundat. 

— Cite corăbii a avut loan al Dobrogii? 

— Am auzit că vreo treizeci şi ceva. 

— Şi cîte a pierdut el? 

— Se spune că două. 

„Aşa cum am prevăzut”, reflectă cu amărăciune Ali. 

— Dar în oraş ce e? 

— Pregătirile de apărare s-au încheiat acum cinci-şase zile. 

— lţi arde de şagă! se răsti marele vizir. 

— Nu prea. 

— Poate nu te-ai uitat cu atenţie. Nimeni nu ştie despre 
venirea noastră. 

Ben-Din se mulţumi să zimbească. Cine s-ar fi priceput mai 
bine ca el! Ilmpiedicat de slaba lumină, comandantul nu-i 
observă zimbetul, însă îl bănui. Ben-Din lucra pentru el de vreo 
zece ani. Se cunoşteau bine unul pe altul. 

— Dacă Varna şi-a încheiat pregătirile acum cinci-şase zile, 
înseamnă că acolo s-a aflat cu mult înainte despre ţinta atacului 
nostru, spuse Ali, parcă mai mult pentru sine. 

— De trei săptămîni, înălţimea-ta. Acum vreo douăzeci de 
zile s-a zvonit la Varna că treizeci de mii de oameni vor urca prin 
pasurile Balcanilor, întîi împotriva acestui port, apoi asupra 
Dobrogii. Pînă şi faptul că măritul Abdulah va încerca o blocadă 
cu şaisprezece corăbii se ştie aici. 

— Curios! murmură vizirul. Cîţi oameni apără oraşul? 

— Vreo şapte-opt mii. 

— Dar zidurile cum sînt? 

— Cele din port, slabe, măcinate de timp. Dacă măritul 
Abdulah ar fi venit cu mai multe corăbii... 

— Lasă asta, Ben-Din! Nu zidurile acelea mă interesează 
acum, ci celelalte, de către uscat. 

— Vai, înălţimea-ta! se tîngui Ben-Din. De zidurile din faţa 
noastră nu se poate apropia nimeni. Cel puţin eu n-am reuşit. lar 
ceea ce am văzut de departe îmi spune puţin. 

— N-ai încercat să stai de vorbă cu oştenii ghiauri? 

— Ba chiar am făcut-o adesea. 


— Şi? 

— Părerile sînt împărţite. Unii spun că cele mai slabe ziduri 
sînt în partea de miazăzi. Alţii, că tocmai acolo s-au făcut mari 
întărituri. 

— Regele loan e în oraş? 

— De trei zile, înălţimea-ta. 

— Cine crezi că a răspîndit ştirea despre atacul nostru? 

— Nufărul Alb. Toată lumea vorbeşte despre asta. Cînd m-ai 
trimis aici, nu mi-a trecut prin minte că vei ataca Varna atit de 
repede. Cînd am văzut oştile noastre, am început să mă 
dumiresc. Dar ghiaurii numai despre asta vorbeau. 

— Nufărul Alb! exclamă Ali. Bine, Ben-Din! Poţi să pleci. 
Miine vei primi obişnuita pungă cu aur. 

Rămaşi singuri, Ali şi Ibrahim tăcură o vreme fiecare cu 
gîndurile lui. Luna intrase în nori. Doar nechezatul miilor de cai 
spărgea uneori liniştea nopţii. Dinspre mare, un curent de aer 
mai aspru înfiora cîmpia. 

— Atacăm în zori? întrebă aghiotantul. 

— Nu. Oamenii au nevoie de odihnă. Miine, meşterii noştri 
vor intra cu topoarele în pădurea din spate. Avem nevoie de 
scări. Îţi aminteşti, Ibrahim, că la Sabaha, acum cinci ani, ne-au 
lipsit bombardele ca şi azi? 

— Cine ar putea să uite, strălucitorule? Puţini credeau că 
vom cuceri cetatea. Dar tu, stăpine, ai fost chibzuit. Din porunca 
ta s-au lucrat plute, iar în toiul nopţii oamenii noştri au pornit 
atacul pe mare. Totdeauna zidurile dinspre apă sînt mai slabe. 

— Da, aşa a fost, rise Ali, mulţumit de amintirea acelor zile 
frumoase. Aşa a fost atunci, însă apărătorii Sabahăi abia erau o 
mie. 

— Ah, strălucitorule! suspină Ibrahim. O clipă am crezut că 
vom repeta isprava de la Sabaha. 

— Ai uitat de corăbiile Varnei, zimbi marele vizir. La Sabaha 
erau două. Aici sînt peste treizeci. Ele ne-ar scufunda plutele 
înainte de a ajunge noi la gura portului. 

— Te-ai gîndit la altceva, strălucitorule? 

— M-am gîndit. Vom ataca de pe uscat, pînă cînd vom ghici 
părţile mai slabe ale zidurilor Varnei. 

— Vor fi pierderi mari. 

— Ştiu, dar nu avem de ales. Însă nu asta mă tulbură. Acum 
două luni, cînd am hotărit atacul împotriva Dobrogei şi Varnei, în 


Divanul cel Mic eram doar şase oameni. Sultanul Murad, eu, 
Abdulah, emirul Sabahaddin, Suhar-paşa şi Fareddin-paşa. În tot 
Imperiul turcesc, numai noi ştiam despre această campanie. 
Cine a putut să trădeze? Murad în nici un caz. Eu, la fel. Pentru 
Abdulah, pun mîna în foc. Deci, rămîn trei. Sabahaddin şi 
Suhar-paşa sînt duşmanii mei cei mai înverşunaţi. Fareddin-paşa 
mi-e prieten, dacă se poate numi astfel. Un prieten dintre aceia 
care nu-ţi trezesc destulă încredere. E lacom. Pentru aur, ar fi în 
stare de orice. Unul dintre ei a trădat. Achingiii mei au aflat abia 
ieri că vom ataca Varna, iar despre Dobrogea încă nu ştiu nimic. 

— Strălucitorule! îl întrerupse Ibrahim. Anul trecut, cînd s-a 
hotărît atacul de la Polenik, în sfatul cel mic al Divanului au fost 
tot cei şase despre care vorbeşti. 

— Nu! murmură Ali îngîndurat. Atunci a lipsit Abdulah. Şi 
Suhar-paşa a lipsit. Era bolnav. Ca şi acum, ghiaurii au aflat de 
la Nufărul Alb că vor fi atacați. E bine că mi-ai amintit de 
Polenik, fiindcă îi scoatem cu totul de sub bănuiala noastră pe 
Abdulah şi pe Suhar. lată deci că au rămas Sabahaddin şi 
Fereddin. Unul dintre ei lucrează cu Nufărul Alb. Poate că îi dă 
ştirile pe plată, sau pur şi simplu e tras de limbă. Va trebui să-i 
scriu padişahului chiar în această noapte. O ştafetă... 

— Nu e bine, strălucitorule! îl întrerupse Ibrahim. Sultanul 
va crede că doreşti să arunci o lumină proastă asupra celor doi. 
Fără dovezi împotriva unuia dintre ei, nimeni nu-ţi va da 
crezare. Sau, să zicem că padişahul va fi de acord să-i 
supravegheze pe cei doi duşmani ai tăi, dar cine o va face? Ai 
mai multă încredere în oamenii sultanului decit într-ai noştri? O 
vorbă scăpată fără rost ne poate da peste cap toate planurile. 

— Ai dreptate, oftă Ali. Eu trebuie să-i supraveghez. 
Ben-Din e cel mai nimerit pentru asta. Îl voi trimite pe el la 
Adrianopole. El are acolo cîţiva oameni la fel de iscusiţi. Nufărul 
Alb la Adrianopole îşi face jocul, fiindcă în altă parte nu ar 
ajunge la secretele noastre. Sabahaddin şi Fareddin vor fi 
urmăriţi zi şi noapte. In felul acesta s-ar putea să ajungem la 
Nufăr. 

— Greu, strălucitorule! zimbi Ibrahim. Cei doi duşmani ai tăi 
vor sta de vorbă cu atît de mulţi oameni, încît ar însemna să-l 
căutăm pe Nufăr cine ştie cîtă vreme. Ben-Din s-ar putea lovi de 
el în fiecare zi fără să-l bănuiască. 

— Ce propui? 


— Să amiînăm asta pînă ne vom întoarce la Adrianopole. 
Atunci să faci în aşa fel încît să se discute în Micul Divan o nouă 
călcare cu oşti. De pildă, să-l convingi pe padişah că-i folositor 
să ieşim în pradă dincolo de Dunăre. Şi ar fi bine ca la acel sfat 
să lipsească ori Sabahaddin, ori Fareddin. Pentru asta veţi găsi 
un prilej. De va fi acolo numai Sabahaddin cînd veţi lua hotărîrea 
voastră, nu ne va rămîne decit să aşteptăm. Dacă ştirea nu va 
ajunge la Nufărul Alb, înseamnă că trădătorul e Fareddin. Dacă 
va ajunge, va trebui să-l urmărim doar pe Sabahaddin, fiindcă el 
e trădătorul. 

— Minunat, dragul meu! exclamă Ali-paşa. Totuşi, noi mai 
zăbovim pe aici. Ben-Din îşi poate începe cercetările de pe 
acum. Poate are noroc şi dăm peste Nufărul Alb. 

— Nu văd nimic rău în asta, fu de acord Ibrahim. Am scăpa 
şi de Nufăr şi de unul dintre duşmanii tăi cei mai mari. lar 
padişahul va înţelege că eşti de neînlocuit. 

— Îmi place chibzuiala ta, rîse marele vizir. 

— Sînt silit să o am, zimbi acesta. Altfel nu m-ai fi ţinut pe 
lîngă tine de-a lungul timpului. 

— Adevărat! răspunse Ali cu sinceritate. Să-l cauţi pe 
Ben-Din! Am mare încredere în el. E şiret, scump la vorbă şi 
iscusit ca nimeni altul. Cine ar fi putut ieşi dintr-o cetate ce se 
aşteaptă să fie atacată? Peste un ceas va porni spre 
Adrianopole. Incepem lupta cu Nufărul Alb şi cu duşmanii mei. 
De nu vom lua Varna şi Dobrogea, e bine să-i dăm sultanului o 
compensație care să-l facă să uite. Altfel, adversarii noştri se vor 
repezi asupra noastră ca nişte şacali. 

— Nu le vom da prilejul, strălucitorule. 

— Să sperăm. Atacul asupra acestui port nu-mi place, mai 
ales că ne lipsesc forţele pe mare. In Micul Divan i-am dat 
lămuriri padişahului că-i înţelept să lovim întîi Dobrogea. Prin 
căderea ei, Varna rămîne izolată. Deci, o pradă uşoară. Murad 
nu s-a învoit fiindcă apucase a hotărî: întîi Varna. lată un om 
inteligent care face greşeli datorită faptului că nu-i place să fie 
contrazis. Imperiul turcesc va pierde mult cu un astfel de 
orgolios. 


Cu două zile înaintea sosirii oştilor lui Ali-paşa, o corabie 


plutea de la Caliacra spre Varna. Furtuna ce biîntuise aproape o 
săptămînă îşi sleise puterile. Rar cîte o pală de vînt încerca să o 
ridice din nou, însă fără folos. Corabia transporta putini cu 
brînză, caş proaspăt, miere, lumînări şi carne afumată. Provizii 
pentru viitorii asediați. La prova ei, trei bărbaţi şedeau pe nişte 
colaci de parime. Vorbă să fie că şedeau, fiindcă odihna lor cam 
nesigură ar fi stirnit zimbete îngăduitoare sau hohote de ris, 
dacă ea s-ar fi petrecut în altă parte decit pe corabie. Ceva mai 
încolo, caii pasagerilor de pe colaci sforăiau adesea neliniştiţi, 
după cum se clătina vasul. Marea, încă puternic vălurită, 
producea obişnuitul tangaj, neluat în seamă de marinari, dar 
simţit din plin de cei neobişnuiţi. Cotae îşi ducea des mîinile la 
pîntec, într-un gest grăitor de scîrbă ori deznădejde, sau fugea 
cît îi sta în putinţă spre unul din borduri, socotind că i se 
întoarce stomacul pe dos. Micuţul Grama, la fel de neajutorat, îşi 
stringea trupul firav, parcă hotărît să-l facă ghem, ca apoi să-l 
deschidă fulgerător odată cu un behăit jalnic. Cînd vasul cădea 
cu prova între adîncurile a două valuri, avea senzaţia că pîntecul 
său e greu ca un cazan cu apă. Cînd corabia sălta brusc pe o 
creastă, parcă tot aerul pierea din împrejurimi, iar stomacul i se 
lipea de şira spinării ca lovit cu maiul. Doar cavalerul blond, care 
umblase adesea pe mare, suporta mai uşor tangajul, cu toate că 
şi el simţea o puternică apăsare. Rezemat cu spatele de tribord, 
căpitanul vasului înfuleca o pulpă de berbec şi-i privea pe cei 
trei pasageri, dacă nu cu milă, în orice caz cu mult interes. 
Observîndu-l cum mestecă lacom, Cotae înlemni de scîrbă doar 
o clipă, fiindcă în cea următoare se aplecă peste babord şi 
socoti că leapădă din el nu numai prînzul din zori, ci şi pe cele 
din ultimii ani. 

Corabia ajunsese curînd în gura portului, unde apa liniştită 
le dădu răgaz celor trei pasageri să-şi mai tragă sufletul şi să 
privească în jur. Departe, către miazăzi, soarele prindea în 
lumina lui scăzută vreo treizeci de corăbii cu toate pînzele în 
vînt, care la asemenea distanţă păreau încremenite. 

— Pescuiesc? se interesă micuțul Grama. 

— Şi încă ce pescuiesc! zimbi căpitanul. Numai peşte mare. 
Dar să vedem dacă intră în plasă. Acum patru zile cînd am 
plecat de aici, tocmai ieşeau din port încărcate cu oşteni. După 
cum patrulează ele pe acolo, înseamnă că peştele mare încă nu 
s-a arătat. 


La vorbele în doi peri ale comandantului, Grama pricepu 
ceva, însă nu destul, ceea ce-l făcu să stăruie. 

— Care peşte? 

— Abdulah, cavalere. Acum patru zile se vorbea aici că 
Abdulah vine asupra Varnei cu şaisprezece corăbii. 

— Numai cu atit? Să fie oare Murad lipsit de înţelepciune? 
Ce pot face şaisprezece corăbii împotriva a peste treizeci? 

— Cred că nu-i lipsit de înţelepciune, ci numai de ştiri. El nu 
se aştepta ca loan al Dobrogii să primească ajutor de la 
corăbierii genovezi, greci şi venețieni aflaţi în trecere cu 
mărfurile lor pe la Varna, Caliacra şi Tomis. De fapt, nu chiar 
ajutor. Regele loan a rechiziţionat corăbiile lor pînă ce va trece 
pericolul. Adăugate la ale lui, a ieşit o flotă frumoasă. 

Corabia ajunse la cîţiva paşi de cheiul rostuit în blocuri de 
piatră. Marinarii aruncară cu îndemiînare două parime spre 
uscat. Doi dintre privitorii ocazionali le prinseseră şi le petrecură 
în jurul solidelor babale de lemn. Pe mare, soarele gata să 
apună parcă poleia totul în galben-auriu. 

Fericiţi că lăsau în urmă neajunsurile călătoriei, cei trei 
pasageri îşi purtară caii pe puntea cam nesigură şi răsuflară 
uşuraţi cînd simţiră din nou pămîntul sub picioare. Liniştea 
Varnei îi miră. Oamenii arătau ca şi cînd totul ar fi fost în ordine. 
Puţine semne dovedeau că se ştie acolo despre apropiatul 
asediu pe mare şi pe uscat. În primele zile cînd se aflaseră 
veştile, panica biîntuise cumplit prin oraş. Apoi, odată cu 
trecerea timpului şi încheierea lucrărilor de apărare, locuitorii se 
obişnuiseră cu ideea pericolului. O seamă de bogătaşi 
părăsiseră Varna în bărci mari, călătorindu-se cine ştie pe unde. 
Dar sărăcimea nu avea unde merge. 

La sosirea corăbiei din Caliacra, mulţi localnici alergaseră în 
port dornici de ştiri proaspete. Cum marinarii nu ştiau mai mult 
decit ei, aceştia porniseră a se rări. Totuşi, mai zăboviră cîțiva. 
Printre cei rămaşi acolo, cavalerul blond îl recunoscu, nu fără 
adincă mirare, pe egumenul Lazăr, iar alături apăru figura 
mălăiaţă a părintelui Sima. 

— E mică lumea, sfinţia-voastră, rise Arad. Nu mă aşteptam 
să vă întîlnesc aici, unde miroase a război. 

— Sînt mari şi minunate căile Domnului! zîmbi egumenul. 
De fapt, nici eu nu mă aşteptam la o astfel de întîlnire. Bănuiam 
că sînteţi pe la Caliacra. 


— De acolo venim. Am ajuns în cetate la o zi după plecarea 
slăvitului rege loan al Dobrogii. 

— Deci pe el îl căutaţi? făcu Lazăr şăgalnic, prefăcîndu-se a 
nu da prea mare importanţă întrebării. 

Fire deschisă, Arad prefera de obicei să spună el ce avea de 
spus. Întrebările directe îl iritau. Aceasta se datora în bună 
măsură faptului că toată viaţa lui de pînă atunci fusese nevoit să 
se ascundă. Apoi, traiul printre străini îl făcuse să fie prudent. 
Sigur că nu era cazul să ocolească întrebarea egumenului, dar 
obişnuinţa fu mai tare, astfel că, după ce chibzui o clipă, grăi cu 
acea privire candidă care îl zgindărise cîndva pe cavalerul 
Bogdan: 

— Ce-i nou pe aici? 

— Iscoadele au adus ştiri că treizeci de mii de achingii vor 
sosi miine în faţa Varnei. 

— O! Spusele Nufărului Alb se adeveresc. 

— De unde ştiţi despre ele? 

— Cine nu ştie? Aţi venit cumva pentru a binecuviînta oştile 
oraşului? 

— Şi pentru asta, rise egumenul. Cît despre voi, ar fi nimerit 
să-mi spuneţi dacă îl căutaţi pe loan al Dobrogii. Azi, puţini sînt 
cei care ajung pînă la rege. Cu ceva osteneală, vă pot aranja o 
audienţă. 

— Mă îndatoraţi mult, sfinţia-voastră. În fond, loan al 
Dobrogii e rege sau despot? 

— Între cele două titluri socot că nu-i nici o deosebire. Turcii 
şi bizantinii îl numesc rege. El se consideră despot. 

— Înţeleg. Doresc să-i ofer regelui serviciile mele şi ale 
cavalerului Grama. 

„Oare numai pentru atît? reflectă Lazăr. Parcă nu-mi vine a 
crede. O astfel de ofertă i-o poate face sfetnicul Toma. Cred că a 
aflat şi el cîte ceva despre Toma. Fiindcă acest sfetnic e mîna 
dreaptă a regelui loan.” : 

— Domnule! i se adresă tînărului. In seara aceasta veţi 
avea întrevederea dorită, dar se cuvine să-mi răspundeţi la 
cîteva întrebări. Asta, în schimbul ajutorului, zîmbi prelatul. V-ar 
conveni să facem o scurtă plimbare de-a lungul cheiului? 

— Nu văd nimic rău în propunerea sfinţiei-voastre. 

Amîndoi se îndepărtară la braţ, ca nişte cunoştinţe vechi. 

— Cînd oferiţi totdeauna cereţi ceva în schimb? întrebă 


Arad cu aerul său plin de candoare. 

— Nu chiar totdeauna, cu toate că regulile vieţii cam aşa 
sînt. Nimeni nu poate primi mereu fără să dea şi nimeni nu 
poate să dea fără să primească. In ce vă priveşte, am unele 
nedumeriri. De fapt, cine sînteţi, cavalere? 

— Mă întrebaţi în calitate de duhovnic sau în alta pe care 
nu o cunosc? ocoli Arad un răspuns. 

— În amîndouă. Poate că nu ştiţi că între mine şi loan al 
Dobrogii există o veche prietenie. Pe mine, asta m-a adus acum 
aici, cînd el are nevoie de prieteni. Nu uit că ne-aţi făcut un 
mare serviciu, ajutîndu-l pe cavalerul Dumitru. Însă din discuţia 
noastră de la Snagov am înţeles că aţi bătut un drum lung pînă 
în Ţara Românească pentru a ne aduce acel medalion. Adică nu 
mai aveaţi alt motiv pentru a veni acolo. Totuşi, cîteva ceasuri 
mai tîrziu am aflat chiar din gura voastră că veţi întreprinde o 
călătorie la Caliacra. A doua zi după discuţia noastră, nu în drum 
către Caliacra v-am întîlnit, ci, spre mirarea mea şi comitelui 
Staicu, în cetatea Argeşului. Acum ne vedem aici, într-un oraş ce 
va fi atacat de turci. În locul meu ce aţi crede voi despre un 
astfel de tînăr? 

— Că ar putea să fie o iscoadă a turcilor, zimbi acesta 
ironic. 

Privirea ageră a egumenului zadarnic cercetă ochii şi faţa 
lui Arad, fiindcă nu găsi nici cel mai mărunt semn de tulburare. 

„Hm! gîndi el. Cu înfăţişarea lui naivă, sub care se ascunde 
o inteligenţă ieşită din comun şi o chibzuială greu de întîlnit la 
un ins atit de tînăr, cavalerul Arad nu-i chiar ce vrea să pară.” 

Apoi grăi: 

— Eu nu am mers atit de departe cu bănuielile. Şi-i păcat că 
aveţi ghinion. Dacă protejatul nostru Dumitru v-ar fi însoţit la 
Snagov, s-ar fi lămurit multe. Graba mea de a veni încoace m-a 
oprit să fac lumina de cuviinţă. Călăreţii trimişi de mine în 
căutarea cavalerului Dumitru poate că s-au întors la Snagov. 
Dar pînă cînd voi sta de vorbă cu ei, toată povestea 
medalionului rămîne un mister. S-au întîmplat cazuri cînd, cu o 
momeală oarecare, iscoade străine şi-au făcut jocul. In cazul 
vostru, momeala poate să fie medalionul adus la Snagov şi 
pretinsul ajutor dat lui Dumitru. 

— Cine mă oprea să vin ca iscoadă fără a vă cunoaşte pe 
voi şi pe comitele Staicu? 


— Nimeni, recunoscu Lazăr. Însă un cavaler cu calităţile 
voastre nu se mulţumeşte doar a privi. Medalionul v-a netezit 
drumul printre marii demnitari ai ţării. Adică acolo unde se pot 
afla multe. Vedeţi, vă vorbesc deschis. 

— Văd, sfinţia-voastră. 

— lată un răspuns care nu mă mulţumeşte. Sper să aveţi 
unul mai bun. 

— Am. Bănuielile voastre nu au temei, atita timp cît duc 
lipsă de fapte. De cînd e lumea, faptele au adus lumină, iar 
bănuielile, mai mult întuneric. În cazul meu, faptele vorbesc de 
bine. L-am ajutat pe cavalerul Dumitru şi v-am predat o 
scrisoare cu numele tuturor iscoadelor ce lucrează la laşi pentru 
regele Ungariei. La Buda aş fi primit mult aur în schimbul 
medalionului. 

Egumenul aprobă printr-o aplecare a capului. 

— Mă giîndisem că aţi deschis medalionul. Mă gîndisem, de 
asemenea, că Sigismund de Luxemburg sacrifică nişte iscoade 
cam de mîna a doua pentru a introduce la noi una de primul 
rang. 

— Nimeni nu dă pasărea din mînă pe cea de pe gard, 
ripostă cavalerul. Apoi, iscoadele de care vorbiţi nu prea arată 
de mîna a doua. 

— Da, trebuie să recunosc. Asta e tot ce puteţi să-mi 
spuneţi? 

— Tot. 

— Nu ar fi bine să vă spovediţi? mai făcu Lazăr o încercare. 

— Nu. 

„Nimic n-am scos de la el, reflectă egumenul. Sau poate că 
am aflat ceva. Acum încă nu mi-e clar, însă gindindu-mă 
îndelung la răspunsurile lui, sper că voi ajunge la unele 
descoperiri. Cînd l-am văzut coborînd pe chei, am vrut să chem 
gărzile. Să-l ţin închis pînă ce voi primi veşti de la Snagov. Dar 
nu cred că era înţelept. Lăsîndu-l liber, pot afla mai multe.” 

Porniră îndărăt către ceilalţi. 

— Ah, era să uit! spuse egumenul. În privinţa găzduirii să 
nu vă faceţi griji. Cavalerul Toma, pe care-l veţi cunoaşte în 
seara aceasta, a avut bunăvoința să-mi pună la dispoziţie o casă 
frumoasă. Nu-i prea departe de aici. Veţi locui cu mine şi cu 
părintele Sima. 

Cînd ajunseră lingă corabie, noaptea căzuse de-a binelea 


peste port. 

— Cotae, unde e Grama? se interesă tînărul. 

— Dracu ştie! Acum e întuneric beznă. A căzut, poate, în 
mare. Nu-mi bat eu capul cu asta. Lui nu-i sînt slujitor. Cînd se 
iveşte luna, apare el de pe unde o fi. 

Cavalerul blond socoti că se cam apropiase vremea să-i 
tragă o chelfăneală obraznicului slujitor. Puțin mai tîrziu gărzile îl 
aduseseră pe Grama la locuinţa lui Lazăr. Fusese arestat fiindcă 
iscodise pe lîngă zidurile de către uscat ale Varnei. 


* 


loan al Dobrogii îşi alesese reşedinţa în cea mai înaltă 
clădire a Varnei. De la ferestrele ei se vedea întregul port şi 
chiar dincolo de ziduri. Pe mare cerul căzuse încărcat de nori 
subţiri, alburii, cu slabe semne de ploaie. Dincolo de ziduri, 
cîmpia dormea în tihnă. 

Egumenul Lazăr, însoţit de Sima, Arad şi Grama, ajunse 
într-o anticameră cam răcoroasă, cu puţine scaune aşezate în 
lungul pereţilor. Cu toate că lumînările multe încercau să aducă 
puţină strălucire, odaia arăta sumbră tocmai prin lipsa 
mobilierului, care dă un aspect mai cald, mai primitor. La 
capătul odăii, două uşi mari duceau către încăperea de lucru a 
regelui. Oştenii din pază păreau încremeniţi lîngă ele. În aer 
stăruia miros uşor de mucegai, semn că nimeni nu locuise acolo 
de multă vreme. Arad îşi lăsă privirile să alunece de-a lungul 
pereţilor lipsiţi de ornamente şi de podoaba panopliilor atît de 
obişnuite. De la pereţi, privirile lui stăruiră asupra unui bărbat cu 
semne de frumuseţe veştejită, înalt, uscăţiv, de vîrstă nedefinită 
şi cu faţa palidă. Figura şi trupul omului îi amintiră de plantele 
ţinute în casă peste iarnă. Dacă sînt departe de fereastră, se 
lungesc şi se apleacă într-o parte după o geană de lumină. 
Frunzele capătă o anumită moliciune de cîrpă şifonată, iar 
culoarea lor verde-închis piere odată cu trecerea timpului, fiind 
înlocuită cu una gălbuie, maronie pe margini, dovadă că lipsa 
luminii le macină. Pînă şi mîinile omului palid întăreau 
convingerea cavalerului. Lunganul avea nişte degete lungi, 
nefiresc de subţiri şi uşor încovoiate ca nişte păstăi. Urmele 
reumatismului erau limpezi. 

— Domnule Spear, i se adresase comandantul de gardă. 


Auzindu-i numele, Arad îl privi din nou pe omul cel palid. 

„Să fie el, oare, falnicul cavaler Ruk Spear, mîndria sîrbilor? 
se întrebă tînărul. Ah, nu! Cred că mă înşel. Adevăratul Ruk aş 
zice că e mai plin de viaţă. Anul trecut, în noaptea 
premergătoare luptei de la Polenik, eroul sîrb i-a păgubit pe 
achingiii turci de cîteva mii de cai. El şi ceva prieteni de-ai săi 
s-au strecurat la adăpostul întunericului, au omorît străjile şi au 
pus pe goană caii. În zorii luptei, mai mare jalea pentru oştile lui 
Murad. O seamă de achingii îşi căutau caii prin rîpe. Bătălia 
pornise fără ei.” 

— Sfinţia-voastră! se întoarse Arad. Cavalerul de colo e 
cumva Ruk Spear? 

— Chiar el, răspunse egumenul în şoaptă. Acum nu arată 
prea bine din cauză că a stat o vreme prin închisorile turcilor. 
Abia anul trecut a reuşit să fugă. Mă mir că a rămas în viaţă. 
Temniţele sultanului sînt ca nişte iaduri fără fund. 

Alături de Ruk şedea un cavaler la fel de înalt şi tot atît de 
slab, însă, curios, pîntecul său căzut între picioare ca un cimpoi 
nu părea să-i aparţină de-adevăratelea, ci părea lipit acolo cu 
împrumut, fiindcă prea era nepotrivit. Oamenii slabi rar au un 
astfel de pîntec. 

— Cel de lîngă Ruk, murmură egumenul, e vestitul 
Carapelese. Un genovez, mare miîncău şi bun prieten cu eroul 
sîrb. Se spune că e un călăreț desăvirşit, deşi mă pune pe 
gînduri pîntecul său. În ce priveşte harul de arcaş, aş zice că vă 
egalează. 

— Drace, am auzit multe lucruri frumoase despre el! 

— Şi veţi mai auzi. 

— A fost şi el la Polenik anul trecut? 

— A fost. Unde e Ruk nu poate lipsi Carapelese. Şi invers. 

Al treilea bărbat care îi reţinu atenţia lui Arad era de statură 
obişnuită, uscăţiv, cu părul răzvrătit pe creştet. După 
îmbrăcăminte şi după faţa paşnică, mereu zimbitoare, aducea a 
negustor de mărunţişuri. 

— Acela cine e? arată cu o mişcare a capului spre bănuitul 
negustor. 

— Cîrstev, domnule. El e fala bulgarilor. Turcii care ies după 
pradă de-a lungul şi de-a latul Balcanilor totdeauna se roagă lui 
Allah să-i ferească de o cursă a lui Cîrstev. El se ţine pe urmele 
convoaielor ca umbra după om. Mulţi creştini au scăpat de robie 


datorită lui. Marele vizir Ali-paşa a pus preţ pe viaţa tînărului 
bulgar. Însă pînă azi nu s-a găsit nimeni să-l vîndă. 

„La naiba! socoti blondul. Numai crema cavalerilor din 
Balcani s-a adunat aici. loan al Dobrogii are ceva prieteni. Şi ce 
prieteni!” 

Arad îşi întrerupse gîndurile. În pragul uşii apăru sfetnicul 
Toma, iar îndată după acesta regele îmbrăcat simplu, în straie 
lejere de casă. Bărbaţii din anticameră salutară cavalereşte. 
loan zimbi privindu-i pe fiecare în parte. 

— Domnilor, vă aşteptam, grăi el. Poftiţi în odaia mea de 
lucru! Puţini se pot mîndri azi cu astfel de prieteni. 

— Măria-ta! interveni Lazăr. Am adus cu mine doi cavaleri 
care sînt gata să-şi pună spadele în slujba voastră. Cel înalt se 
numeşte Arad. Acesta e tînărul Grama. 

Privirile lui loan zăboviră o clipă, fără interes, asupra celor 
doi tineri necunoscuţi. 

— Vă mulțumesc, domnilor! Dacă vă bucuraţi de 
recomandarea sfinţiei-sale, cred că puteţi lua loc printre 
apărătorii Varnei. După război vă vom răsplăti cum se cuvine. 

Apoi privi către ceilalţi oaspeţi şi repetă invitaţia. 

Primirea ce le-o făcuse loan era destul de rece şi poate că 
nici atita nu ar fi fost fără bunăvoința lui Lazăr, dar Arad mai 
întîlnise astfel de situaţii. 

— Măria-ta! făcu el un pas înainte. Vă cer favoarea dea mă 
primi cîteva clipe. 

Sprincenele lui loan se împreunară a nemulţumire. 
Momentul ales de tînăr nu era nimerit acum, cînd cavaleri cu 
renume aşteptau să fie primiţi. Apoi, grijile războiului şedeau 
înaintea altor treburi mărunte. Un semn abia perceptibil al 
egumenului schimbă însă hotărîrea de refuz a lui loan. 

— Ce doreşti, tinere? întrebă cu răceală cînd uşa se închise 
în urma lor. 

Arad scoase o scrisoare din sîn, puse un genunchi la podea 
şi aşteptă. Mirat, regele porni să citească. De citeva ori îşi 
întrerupse lectura, iar privirile lui zăboviră asupra blondului 
oaspete. 

„Poate că soarta mi l-a scos în cale, reflectă loan al 
Dobrogii. Cine şi-ar fi închipuit că unul dintre fiii răposatului 
Dan-voievod aşteaptă la uşa noastră? Sper să-mi fie de folos în 
planurile mele. Domnul Ţării Româneşti nu mă iubeşte fiindcă 


am respins cererea lui de a uni cele două ţări sub un singur 
conducător. Dar el nu ştie sau nu vrea să ştie că am şi eu 
visurile mele.” 

— Cavalere loan, ridică-te! grăi cu blîndeţe. 

— Măria-ta, v-am fost prezentat sub numele de Arad. Pînă 
se vor limpezi unele lucruri, ar fi bine ca numele meu adevărat 
să rămînă o taină ştiută numai de noi. 

— Fie! zimbi regele. Scrisoarea doamnei Dumitra ne-a 
bucurat pentru încrederea ce o are în noi. li cunoşti conţinutul? 

— În întregime, măria-ta. 

— Atunci e bine. Doamna Dumitra ne roagă să facem cu 
Mircea un act prin care domnul Ţării Româneşti să aprobe 
revenirea voastră la Argeş şi să vă garanteze viaţa. De 
asemenea, ea cere ca o parte din averile rămase de la răposatul 
vostru părinte să treacă în stăpînirea domniei-tale. Nimic nu ne 
opreşte să intervenim pe lîngă unchiul vostru, dar ne mirăm. 
Nimeni din familia lui Dan-voievod nu a fost prigonit de Mircea. 

— Adevărat! zimbi Arad. Nimeni, fiindcă nici unul dintre 
fraţii mei nu s-a arătat pînă acuma în Ţara Românească. Poate 
că unchiul meu e un om bun. Poate că ne doreşte pe lîngă el, 
însă eu n-am de unde să ştiu. Aşa stînd lucrurile, sînt nevoit 
să-mi iau unele măsuri de prevedere. : 

— Inţeleaptă judecată, aprobă loan al Dobrogii. In urmă cu 
vreo doisprezece ani aţi avut adăpost vremelnic la Caliacra. Mi 
se pare că vreo citeva luni. Ce s-a petrecut atunci între doamna 
Dumitra şi părintele meu, nu ştiu. Ţin minte doar că v-aţi 
îmbarcat pe o corabie genoveză. Acum lucrurile stau altfel. Cel 
puţin deocamdată nu vă urmăreşte nimeni. Noi vă primim întîi în 
calitate de rudă. Acum aproape şaisprezece ani, sora noastră 
Irina a fost botezată de răposatul Dan-voievod. Mă mir că tatăl 
meu nu a ţinut seama de asta. Cit aţi locuit în Caliacra v-am 
întîlnit de cîteva ori. Îţi aminteşti? 

— Vag, măria-ta. 

— Aşa e. Aveai doar şapte-opt ani. Lăsînd la o parte faptul 
că ai devenit un cavaler chipeş - îl privi cu admiraţie-, nimic nu 
s-a schimbat în înfăţişarea domniei-tale. Acelaşi păr blond uşor 
răzvrătit, aceeaşi privire parcă naivă şi aceleaşi trăsături 
delicate. Cînd te-am văzut în anticameră mi-ai părut cunoscut. 
După război vei primi din partea noastră o danie de case şi 
pămînt. Apoi vom încerca să tratăm cu domnul Ţării Româneşti. 


Ghicind că a venit momentul să se retragă, Arad salută 
grațios şi făcu o mişcare spre uşă. 

— O clipă, domnule! rise loan al Dobrogii, în vreme ce 
scotea de pe deget un frumos inel de aur ce reprezenta un 
pescăruş. 

— Măria-ta... 

— Stai, nu-mi mulţumi! lată şi o pungă cu treizeci de ducați 
de aur. Un tînăr totdeauna are nevoie de bani. Chiar şi la vreme 
de război. lar acum rămii la discuţiile noastre în vederea 
apărării. Vei cunoaşte cîţiva cavaleri de la care ai ce învăţa. 

Datorită rasei sale preoţeşti, egumenul intră primul în odaia 
regelui. Ceilalţi îl urmară conduşi de Toma şi de comandantul 
Varnei. In total erau paisprezece bărbaţi. Mulţi dintre ei cu nume 
vestite în Balcani sau prin alte părţi. După moda vremii, 
rămaseră cu toţii în picioare, fiindcă nimeni dintre ei nu avea 
dreptul să se aşeze în prezenţa regelui. Despre Lazăr, unii 
spuneau că are ochiul ager - şi nu fără temei. Multor oameni 
lipsiţi de haruri le scapă adesea o mulţime de amănunte. 
Egumenul tocmai pe amănunte punea preţ, socotind că lucrurile 
mărunte duc totdeauna spre cele mari. Mirat că tînărul blond nu 
fusese trimis la plimbare de către loan al Dobrogii, privirile sale 
cucernice rătăciră prin odaie cu totul nevinovat, pînă cînd 
stăruiră o clipă asupra inelului ce reprezenta un pescăruş. Cu un 
sfert de ceas mai devreme inelul strălucise în degetul regelui. 
Acum avea alt stăpîn. Ce se petrecuse oare între rege şi 
cavaler? Faţa lui Arad arăta obişnuita candoare ce nu spunea 
nimic. Nici loan nu-i acorda vreo atenţie deosebită blondului. ŞI 
totuşi, tînărul primise încuviințarea de a rămîne la discuţiile care 
urmau să înceapă. 

„Că e un cavaler plăcut, nu mai încape îndoială, chibzui 
Lazăr. Că-l îndrăgeşti uşor e limpede. Insă nu aceste haruri l-au 
convins pe loan să-i dăruiască inelul şi încrederea sa. Ceva s-a 
petrecut între ei şi va trebui să dezleg misterul.” 

Dar şi Arad avea gindurile sale. Privindu-l cu naivitate pe 
egumen, blondul se întrebă, străfulgerat de o idee: 

„Se ascunde, oare, Nufărul Alb, sub o biată rasă 
preoțească? Omul acesta paşnic, blind, cuvios şi parcă 
neajutorat m-a convins că trimite săgeata în ţintă cu o dibăcie 
pe care puţini o au. Din discuţiile cu el şi cu alţii am dedus că la 
Snagov e lăcaşul tuturor iscoadelor folosite de măria-sa Mircea. 


Călugării mi-au povestit că Lazăr lipseşte adesea din Snagov cu 
lunile şi nimeni nu ştie pe unde umblă. O faţă bisericească de 
prim rang, aşa cum este el, rar trece pe undeva neînsoţit. Cînd 
l-am văzut în portul Varnei, m-am mirat pe bună dreptate. Ce 
poate căuta un virf al ierarhiei bisericeşti departe de ţară, 
într-un oraş asediat? Să-l fi adus aici numai prietenia pentru loan 
al Dobrogii? Se poate şi asta, fiindcă prietenia e cea mai trainică 
punte dintre sufletele oamenilor.” 

Tîrziu, cînd părăsiră cabinetul regelui, cavalerul Ruk Spear îl 
opri pe cavalerul blond şi i se adresă în cel mai curat grai 
românesc: 

— Domnule, e o plăcere să vă cunosc. Prietenul meu 
Bogdan, cu care am avut prilejul să mă văd acum vreo două 
săptămîni, mi-a vorbit frumos despre voi. Îmi spunea că într-o 
întrecere de spadă petrecută la Braşov v-aţi arătat mai bun 
decit el. Că, aflindu-vă amindoi în pădure, aţi desluşit numărul 
de călăreţi doar după zgomot de copite. Acestea sînt haruri de 
mare preţ pentru un tînăr. 

— Lucrurile nu stau chiar aşa, zimbi Arad. E drept că 
Bogdan şi cu mine am încrucişat spadele undeva, la marginea 
Braşovului, însă e tot atit de drept că întrecerea nu a adus un 
cîştigător, fiindcă a fost întreruptă de ceva neprevăzut. lar cît 
priveşte auzul meu, asta o poate face oricine. Adică ai nevoie de 
puţină deprindere. 

— Modestia vă face cinste, domnule, grăi Ruk, plăcut 
impresionat. Totuşi, cavalerul Bogdan are un ochi prea ager 
pentru a nu cunoaşte un spadasin de clasă. Cît despre auzul 
vostru, daţi-mi voie să fiu de altă părere. Şi eu mă pricep să 
desluşesc numărul călăreţilor doar după zgomot de copite. 
Aceasta mă face să cred că numai deprinderea ar fi prea puţin 
dacă îţi lipsesc nişte haruri. 

„la te uită! cugetă micuțul Grama, aflat prin apropiere. 
Vestitul Ruk rar aduce cuiva laude. E zgircit la astfel de lucruri 
ca scatiul la boabe într-o iarnă lungă. Asta înseamnă că e ceva 
de căpăţina prietenului meu blond. Mie nu mi-a spus că se 
pricepe atît de bine la mînuirea spadei. Ruk are dreptate în 
privinţa modestiei sale. lar cavalerul Bogdan, pe care nu am 
avut plăcerea să-l cunosc, pare un suflet ales, plin de nobleţe. 
Tata mi-a vorbit adesea despre marele Ruk. Zicea că în urmă cu 
ani au fost prieteni la cataramă. Poate că nobilul meu părinte 


cam umflă niţel lucrurile, chiar dacă nu-i nimic rău în asta. Cred 
că le umflă, dacă stau să mă gîndesc bine că nu a suflat o vorbă 
despre Carapelese.” 

Tinerii oaspeţi ai egumenului se treziră cînd soarele stăruia 
temeinic în ferestre. Pe străzile din jur, zgomotul de voci era 
prea mare pentru a le mai da prilej de odihnă. Atent, Arad 
desluşi o seamă de chiote. Ceva se petrecea pe străzile Varnei. 
Dar ce? După chiuituri semăna a nuntă. Îmboldit de curiozitate, 
ieşi în coridor unde nimeri nas în nas cu părintele Sima. De fapt, 
nu chiar nas în nas. Rotofeiul călugăr abia îi ajungea pînă în 
dreptul umerilor. 

— Ce e pe afară, sfinţia-ta? 

Sima încercă să rămînă drept, fiindcă picioarele groase cit 
nişte stilpi de temelie i se biţiiau fără puteri, dar nu reuşi, ceea 
ce-l făcu să dea din mînă a lehamite, după care grăi semet: 

— Ce, ne-ce, prea vrei să le ştim noi pă toate... E drept că 
sîntem învă... ţaţi... ce-i drept nu-i păcat... că haru’ ştiinţei... 
afară e prăpăd ca... alere. Ca la nunta din asta... din cum 
dracu... din Cana... unde înţeleptu' Solomon s-a cinstit cu alde... 
Ce te uiţi aşa la mine? Crezi că sînt...? 

— Drace! rise cavalerul. Ai luat-o cam de dimineaţă, 
sfinţia-ta. 

— Siit! Uşurel, domnule, să nu te audă afurisi... sfinţia... 
egumenu', prinse rotofeiul o clipă de luciditate. Că eu, de 
bucurie... care marinari... de pe mare. D-aia din mila Celui de 
Sus... doar o oală cu vin... 

Dar blondul, presimţind că s-a întîmplat ceva pe mare, nu-l 
mai ascultă. Din cîţiva paşi ajunse în stradă, unde oamenii se 
sărutau între ei. Din vorbele lor, blondul înţelese că, puţin după 
apariţia zorilor, flota lui Abdulah fusese zdrobită. Pe mare totul 
arăta liniştit. O seamă de corăbii reveneau spre gura podului 
legănîndu-se domol ca nişte rațe sătule. 

Cînd soarele trecu de amiază, egumenul veni în odaia 
cavalerilor. La spatele său, rotofeiul Sima, cam pămiîntiu, aproba 
grav din cap spusele superiorului. 

— Domnilor! grăi Lazăr. Măria-sa, loan al Dobrogii ne 
pofteşte la palat. După victoria de pe mare, cred că multe dintre 
planurile discutate aseară vor suferi schimbări. 

O jumătate de ceas mai tîrziu, paisprezece bărbaţi aşteptau 
în cabinetul de lucru. Despotul sosi curînd, însoţit de nelipsitul 


Toma. Pe faţa lui loan nu se vedeau semnele bucuriei. Numai 
ochii săi arătau asta. 

— De primul hop am scăpat, spuse molcom, cum nu-i era 
firea. 

Puţini ştiau că veghease pînă în zori. 

— Achingiii lui Ali-paşa sînt la patru ceasuri de drum, 
continuă el. Avangarda, poate, chiar mai aproape. Iscoadele 
Varnei n-au văzut la ei obişnuitele bombarde. lată un lucru bun, 
fiindcă o parte din zidurile oraşului sînt vechi, măcinate de timp. 
Noi am pus ceva întărituri, dar ce poţi face în trei săptămîni? 
Avem şapte mii trei sute de oşteni. Adică nici măcar atiţia. O 
bună parte dintre ei sînt orăşeni slab instruiți. Armata lui Ali se 
ridică la vreo treizeci de mii. Asta, după spusele Nufărului Alb, 
ale cărui ştiri au fost bune pînă acum. Dacă turcii vor da iureş 
mare şi vor lovi cu berbeci pe care îi pot face din copacii 
pădurilor apropiate, a deschide o spărtură în ziduri nu va fi 
peste puterile lor. Noi sîntem prea puţini pentru a-i respinge. 

— Măria-ta! interveni egumenul Snagovului. Am stat 
adesea de vorbă cu oameni care au cunoscut greutatea unui 
asediu. Mulţi dintre ei luminaţi la minte. Unii dintre ei mi-au 
povestit o seamă de şiretlicuri învechite cu timpul şi ştiute de 
toată lumea, însă din vreme în vreme mai sînt folosite, şi nu fără 
temei. Mari conducători de oşti s-au lăsat păcăliţi de un şiretlic 
chibzuit cu migală. Turcii îşi pot îngădui să atace pe front larg, 
fiindcă au oşteni mulţi. Mulţi şi pricepuţi la un asediu. Ali-paşa, 
fiul lui Hairedim, e un comandant încercat în treburile războiului. 
Planurile sale nu le ştim. În schimb, ştim altceva. Nouă ne-ar 
conveni să-i înghesuim pe turci într-un singur punct, unde să-i 
aşteptăm cu toată oastea. 

— Cam primejdios, observă regele. Ne putem oare îngădui 
să lăsăm descoperite unele zone? Apoi nu văd cum i-am putea 
obliga să atace unde dorim. Recunosc înţelepciunea sfinţiei-tale, 
însă e bine să chibzuim adînc. 

— Tocmai asta şi vreau, zimbi Lazăr. Fără un dram de risc, 
în război nu se poate. Şi mai ales în acesta unde sîntem atît de 
puţini. lar pentru a-i convinge pe turci să lovească după cum 
vrem, vom folosi un truc vechi cît veacurile. Unul dintre noi va fi 
trădător. 

Toate privirile se îndreptară mirate spre egumen. El se 
prefăcu a nu observa şi continuă calm: 


— La noapte unul dintre noi va părăsi oraşul pentru a i se 
înfăţişa lui Ali. 

Apoi explică planul său în amănunţime. Un plan îndrăzneţ şi 
primejdios. Totuşi, singurul bun. 

— Cine să meargă în tabăra turcilor? se întrebă loan al 
Dobrogii îngîndurat. 

— Eu nu. Şi nici Carapelese, grăi Ruk Spear. Sîntem prea 
cunoscuţi la turci. Dacă ne recunoaşte cineva, dăm tot planul 
peste cap. In aceeaşi situaţie se află cavalerul Cîrstev. 

Cum erau prea multe cereri de trădători, loan propuse o 
tragere la sorţi, iar aceştia căzură asupra lui Sima şi a 
cavalerului blond. 


Puțin după miezul nopţii, oştile de achingii ale marelui vizir 
îşi încheiaseră lucrările de tabără. Mulţi dormeau obosiţi după 
un drum atît de lung. Mulţi erau treji. Cinci mii dintre ei aşteptau 
gata să înfrunte un eventual atac al duşmanului. Trei rînduri de 
străji înconjuraseră tabăra cu zid viu. Nimeni nu putea ieşi de 
acolo. Nimeni nu putea intra după voie. Doar patru oameni 
părăsiseră tabăra. Ben-Din şi trei achingii credincioşi lui. Drumul 
neobositului om de încredere al marelui vizir arăta către 
Adrianopole. Stăpînul îi făgăduise întreaga sumă propusă pe 
viaţa Nufărului Alb şi încă pe atit din partea cancelariei 
padişahului. Lupta cu Nufărul Alb începuse pe baze mai 
chibzuite, nu la întîmplare ca pînă atunci. Ben-Din era departe 
de a fi lacom, dar ştia să profite de moment. El socotea că vine 
o vreme cînd agerimea trupului scade, iar cei mari uită că le-ai 
fost folositor. Purta cu el un mare secret. Nici padişahul nu i l-ar 
fi putut scoate cu de-a sila. Il iubea pe Ali şi înţelegea că intrigile 
care se ţes în jurul acestuia reprezintă un mare pericol. Mai ştia 
că, de va pieri marele vizir, nici lui nu-i va fi prea bine. 

In cortul comandantului, luminarea se mistuise pe 
jumătate. Ali şi Ibrahim şedeau de taină. Pe zidurile Varnei, totul 
părea adormit. În afara zidurilor se auzea ţîriitul calm al 
greierilor. Noaptea înainta domol către zori. Dinaintea cortului 
răzbi zgomot de paşi. Un arcaş din paza marelui vizir intră, cu 
toate că nu-i era îngăduit să-şi tulbure stăpînii. Ali ghici că se 
petrecuse ceva şi-i făcu semn să vorbească. 


— Înălţimea-ta, se ploconi acesta, străjile noastre au prins 
două iscoade ale ghiaurilor. 

— Au scos ceva de la ele? 

— Nu. 

— Atunci ghiaurii să fie ucişi după ce vor fi trecuţi prin 
cazne! 

— Strălucitorule! se încumetă arcaşul. Ghiaurii cer să vină 
în faţa ta. Grăiesc binişor în limba Profetului. Străjile spun că cel 
mai mărunt e om cu mare ştiinţă. Cunoaşte Coranul din fir în păr 
ca un dreptcredincios luminat. 

— Bine! Adu-i! 

Arcaşul reveni curînd însoţit de Arad şi Sima, care erau 
legaţi cu frînghii trainice. Straiele ghiaurilor, curăţele, îi arătau a 
fi corăbieri. Ali porunci să se aprindă alte lumiînări. Pe feţele 
celor două iscoade nu se observă teama. 

— Cine sînteţi? întrebă fără asprime. 

Vizirul totdeauna avea mare respect pentru cei care 
iscodeau, ştiind că ei sînt aleşi numai pe sprinceană. 

— Corăbieri florentini, biruitorule! făcu Sima o plecăciune 
pe cît îi sta în putinţă. Am venit să vă cerem dreptate, fiindcă 
fraţii noştri creştini sînt nişte tilhari. Ei ne-au păgubit de avutul 
nostru. 

— Nu înţeleg. 

— Viitorule padişah, o luă rotofeiul mai pe îndelete, loan al 
Dobrogii ne-a luat corăbiile cu care venisem la Varna şi ne-a 
despuiat de mărfurile noastre. Niciodată nu s-a întîmplat 
asemenea ocară. Sînt trei săptămîni de cînd pribegim prin oraş. 

— La ce i-au trebuit regelui corăbiile voastre? 

— Să-şi mărească flota împotriva lui Abdulah. 

— Cum aţi ajuns aici? 

— Am coborit zidul cu ajutorul unei frînghii. 

Ali îşi reţinu o tresărire. Ghiaurii minţeau, ceea ce dovedea 
că sînt nu corăbieri, ci iscoade. Ben-Din îi spusese că nimeni nu 
se poate apropia de zidurile straşnic păzite. Omul său înotase 
vreme de două ceasuri pentru a ieşi din Varna. 

— Şi nu v-a văzut nimeni? întrebă la fel de paşnic. 

— Ba ne-au văzut, interveni blondul. Doi oşteni din pază 
ne-au ajutat să coborim. Fiecare dintre ei a primit cite o pungă 
cu ducați de aur. 

— Aţi avut mare noroc, de vreme ce nu eraţi îmbrăcaţi ca 


oştenii. Cei doi apărători doar nu erau singuri acolo. 

— Aşa e, strălucitorule! aprobă Sima. Am avut noroc. 

— Da, da, mare noroc. Şi ce doriţi? 

— După cucerirea oraşului să ne dai corăbiile şi mărfurile. 
lar pentru binele pe care ţi-l facem, cîte o mie de ducați de aur. 

Ali se prefăcu a-i crede. 

— Despre ce bine vorbiţi? _ 

— Strălucitorule! îngenunche Sima cu multă greutate. In 
Coran, pe care l-am citit pe cînd eram prunc de o şchioapă, e 
clar că totdeauna binele se cuvine a fi răsplătit. Noi cunoaştem 
locul unde trebuie să loveşti. Dacă iei seama la ce-ţi dezvăluim, 
Varna e ca şi luată. 

— Sînt silit să iau seama, zimbi marele vizir. Care e locul 
mai slab al zidurilor? 

— Dar nu ne-ai promis nimic, strigă Sima cu vădită 
amărăciune. 

— Aşa e. Tot ce mi-aţi cerut va fi pe voia voastră. Unde-i 
partea cea mai slabă? 

Sima se aplecă să-i sărute virful încălţării, însă nu reuşi, 
poate din cauza legăturilor prea strînse. 

— La poarta dinspre miazănoapte, grăi el. Acolo zidurile sînt 
şubrede, gata să cadă. 

— Poarta de miazăzi e mai tare? 

— Foarte tare. Ar fi o greşeală să atacati în partea aceea. 

Ali îi descusu vreme de o jumătate de ceas, după care 
porunci: 

— Să fie puşi într-un cort cu pază bună! 

Rămaşi singuri, Ali şi Ibrahim porniră să zimbească. 
Amîndoi pricepuseră jocul ghiaurilor. Şi totuşi, un sîmbure de 
îndoială stăruia tainic în gîndurile lor. 

— Ce crezi despre asta? rupse tăcerea Ali. 

— Că cei din oraş vor să ne îmbrobodească, răspunse 
aghiotantul. Iscoadele lor prea au stăruit să nu atacăm la poarta 
dinspre miazăzi. Aş crede că acolo e partea cea mai slabă a 
Varnei. 

— N-ai uitat nimic, Ibrahim? 

— Nu. Bănuiesc la ce te gindeşti. Cei doi ghiauri ştiu că-i 
aşteaptă moartea dacă ne mint. 

— Şi-i puţin lucru? Cine îşi dă viaţa pentru alţii? 

— S-au mai văzut cazuri printre ghiauri. Ba chiar şi la noi. 


— Poate. Ben-Din îmi spunea că Varna are şapte-opt mii de 
apărători. Cei doi ghiauri susțineau că numărul lor trece de 
paisprezece mii. Care-i adevărul? 

— La mijloc, zimbi Ibrahim. Asta în cazul cînd aceştia nu au 
minţit. Dar, gîndindu-ne bine, aflăm încă o dovadă că ne mint. 
Că sînt trimişi ai oraşului. Ben-Din ştie să afle numărul 
apărătorilor unei cetăţi. Dacă ghiaurii l-au dublat, e limpede că 
încearcă să ne descurajeze. În oraş nu sînt mai mult de opt mii 
de apărători. Cît priveşte atacul, aş zice să-l facem tocmai la 
poarta de miazăzi. 

— Fie! 


Peste noapte se făcuseră lucrări noi de apărare la poarta de 
miazăzi a Varnei. Bucăţi de stînci cît omul, ce fuseseră aduse cu 
multe zile înainte cine ştie de pe unde, stăruiau pe ziduri. Cînd 
începu a se lumina de ziuă, loan al Dobrogii făcu ultima 
inspecţie de-a lungul lor. După planurile egumenului Lazăr, o 
mare parte din forţele Varnei aveau să fie îndreptate spre 
miazăzi. Puţini oşteni rămîneau pe celelalte ziduri. 

„Va reuşi oare vicleşugul?” se întrebă îngrijorat. 

Din porunca sa, în piaţa oraşului se adunaseră aproape toţi 
apărătorii Varnei. După obicei, turcii nu porneau la atac înainte 
de a-şi isprăvi rugăciunile din zori. Deci mai era timp. Înconjurat 
de cîţiva curteni, regele ieşi pe o terasă şi porni să le vorbească 
oamenilor: 

— Prieteni! strigă să se audă pînă departe. Le vom arăta 
turcilor de ce sîntem în stare. Victoria nu poate fi a lor de vom 
lupta cum se cuvine. Ei nu cunosc mila. Nici noi nu vom ţine 
seama de ea. Pe unde trec ei, nici pruncii nu rămîn în viaţă. Sau 
rămîn cei buni pentru robie. Dar pe aici nu vor trece nici azi şi 
niciodată. Celor paisprezece mii de apărători ai oraşului le 
doresc un singur lucru: victorie. 

La auzul cifrei dublate, comandanții pilcurilor îşi reţinură 
unele zimbete. Ei ştiau de ce minţea regele. Mulţi dintre ei 
bănuiseră că sînt în jur de şapte-opt mii, însă nu cu asta îşi 
bătuseră capul. Dacă regele pomenise de paisprezece mii, 
însemna că el e în măsură să cunoască numărul apărătorilor. 
Doar cîţiva oameni ştiau adevărul. Ruk Spear îl îndemnase pe 


loan al Dobrogii să dubleze cifra din două motive temeinice. 
Întîi, socotindu-se mai mulţi, oştenii căpătau curaj. Apoi, în cazul 
cînd vreun apărător va cădea de pe ziduri în mîinile turcilor şi va 
fi silit să vorbească, Ali va afla că cei doi ghiauri florentini nu 
l-au minţit. 

Trecură cîteva ceasuri. În tabăra turcilor nu se vedea nici o 
mişcare deosebită. Nimic nu lăsa a se înţelege că vor porni la 
atac. Aflat pe creasta unui zid, loan al Dobrogii privea 
dezorientat. Ce se întîmplase oare? Alături de el, Ruk îi înţelese 
mirarea. 

— Măria-ta, grăi el, Ali nu va ataca azi. Îşi odihneşte 
achingiii după obicei. Dar o va face miine în zori. Acum dulgherii 
lui umblă prin păduri cu topoarele. Ei taie lemne pentru berbeci, 
pentru scări şi pentru acoperişuri purtătoare care îi feresc de 
săgeți pe cei ce vor veni la atac. Ali e un mare comandant de 
oşti. 

Aşa cum prevăzuse Ruk, ziua trecu în linişte. Nici peste 
noapte nu se întîmplă nimic deosebit. Şi totuşi, înainte de a 
răsări luna, cu lumina ei nu totdeauna folositoare, o barcă părăsi 
portul Varnei. O micuță barcă de pescari ieşi din port la 
adăpostul întunericului şi se îndreptă către miazăzi paralel cu 
malul, cam la vreo milă departe de el. Vislaşii erau patru. In 
prova ei, doi pasageri. Mînată de agerimea lopeţilor barca 
înainta cu repeziciune. În jurul ei doar apa clipocea molcom pe 
lîngă borduri. Cînd apăru luna, barca se apropie de mal, 
adăpostită în umbra copacilor mari care stăruiau pînă la 
marginea mării. Cei doi pasageri săriră pe uscat şi se pierdură în 
pădure. Vislaşii găsiră pentru ei şi pentru barcă o ascunzătoare 
sub tufele aplecate ca nişte evantaie uriaşe deasupra apei. 


* 


Cu mult înaintea rugăciunilor din zori. Ali îşi adună 
comandanții de pîlcuri şi în puţine cuvinte le arătă planul său de 
atac. Din porunca sa, caii rămîneau în tabără. Marele vizir 
socotea că, sub ziduri, aceştia mai mult încurcă decît folosesc. 
Cinci mii de călăreţi uşori primiră sarcini să facă paza taberei. Ali 
era prevăzător. Nimic nu lăsa la voia întîmplării. 

După ce soarele se ridică de vreo suliță pe cer, loan al 
Dobrogii văzu un tăvălug uriaş care se rostogolea domol către 


zidurile Varnei. Achingiii porniseră la atac. De departe semănau 
cu un tăvălug alb şi roşu ce acoperea cîmpia treptat. Puţini 
călăreţi printre ei. Regele ghici că aceştia erau comandanții. 
Alături de loan, egumenul Lazăr, îmbrăcat în zale uşoare, cu o 
tolbă de săgeți prinsă într-o baieră la spate şi cu arcul în mînă, 
privea calm. Obrazul său frumos părea dăltuit în piatră. Uneori, 
privirile lui treceau departe peste tabăra achingiilor şi stăruiau 
îndelung. Aştepta el să apară ceva în zare? Parcă aşa se părea. 
Micuţul Grama, la fel echipat, încerca o uşoară stringere de 
inimă. Se afla pentru prima oară în război. Apărătorii Varnei 
cătau încremeniţi spre tăvălugul uriaş ce însufleţise cîmpia. Cu 
cît achingiii înaintau mai domol, cu atit forţa lor părea mai mare. 
Dacă ar fi venit în iureş, aşteptarea ar fi fost mai uşoară. Timpul 
îndelungat de încordare măcina rezistenţa psihică a apărătorilor. 
Ali ştia asta. O învățase de multă vreme. Mai ştia că achingiii 
săi, bazindu-se pe numărul lor mare, nu cad în asemenea 
suferinţă. Însă şi conducătorii Varnei cunoşteau această 
strategie psihică şi, de asemenea, un remediu. Comenzi aspre 
răsunară ici-colo, pe ziduri, iar oştenii prinseră să mute 
pietroaiele dintr-un loc în altul, aparent fără nici o noimă. 

Tăvălugul ajunse la vreo două sute de paşi, dar nu către 
poarta de miazăzi, ci direct pe centrul zidurilor. loan al Dobrogii 
aştepta cu înfrigurare să-i vadă că îşi schimbă direcţia. Ali 
chibzuise bine. Dacă ar fi venit numai către ţinta cea mare, 
apărătorii oraşului ar fi avut vreme să-şi mute oştenii. La un 
semn al său, douăzeci de mii de achingii se rupseră brusc spre 
miazăzi. Ceilalţi manevrară în evantai de-a lungul zidurilor. loan 
respiră uşurat. Vicleşugul egumenului începea să-şi arate 
roadele. 

Mulţi oşteni erau pe creste. Dar cei mai mulţi se ocupau cu 
partea cea mai grea a apărării. Ei aduceau alţi bolovani pe ziduri 
şi se ocupau cu focurile şi cu ridicarea cazanelor în care clocotea 
apă fiartă. Cei de sus primeau totul la îndemiînă. O seamă de 
oşteni şedeau în aşteptare, gata să primenească rîndurile celor 
de sus şi să ia locul morţilor şi răniților. În port, corăbiile ce 
îmbarcaseră o parte din femeile şi copiii Varnei aşteptau un 
semn pentru a ieşi în larg. Fumul multor focuri stăruia peste 
oraş. Ciîţiva bătrîni îşi găsiseră loc pe lespezile din piaţă. Nu 
vorbeau între ei. Şedeau cu giturile slabe întinse parcă în 
aşteptarea unui anumit zgomot. Uneori îşi reţineau respiraţia. 


Timpul trecea greu pentru ei. În inimile lor doreau să nu audă 
niciodată acel zgomot. Şi totuşi, ceva era parcă mai tare decit 
acea dorinţă. Parcă voiau să se sfirşească odată chinurile 
aşteptării. Tresăriră. De pe ziduri răzbeau strigăte puternice. De 
dincolo de întărituri venea un zgomot mai slab, ca de stup în 
toiul roitului. Dar acum, bătrînii nu mai luau seama la zgomote, 
ci priveau spre crestele zidurilor la fel de încordaţi ca şi mai 
devreme. Strigătele izolate ale celor care mureau sau cădeau 
răniţi nu reuşeau să-i tulbure, fiindcă îşi concentraseră atenţia 
numai pe creste. Trecură citeva ceasuri. Insă ei nu mai 
percepură nici goana timpului. Apoi observară miraţi că la 
poarta de sud mişcarea încetase. Apărătorii nu mai erau în 
picioare. Mai aşteptară cu răbdare. Parcă totul se liniştise. Auzul 
lor din nou treaz înregistra doar linişte. O linişte grea ca după 
furtună. Cerul gurii era uscat din cauza încordării. Porniră domol 
către ziduri. O seamă de oşteni aproape că îi striviră în goana lor 
spre poarta de miazănoapte. Zadarnic încercară să întrebe ceva. 
Nimeni nu avea vreme pentru ei. 

Prin cîmpia de dincolo de Varna achingiii se retrăgeau în 
tabără, frînţi de oboseală. Puțin după prînz, Ali primi veşti. 
Ghiaurii căzuţi de pe ziduri fuseseră siliţi să vorbească. Fiecare 
dintre ei afirmase că în oraş sînt peste paisprezece mii de 
apărători. 

Marele vizir şi aghiotantul său se priviră uimiţi. Cei doi 
corăbieri florentini nu minţiseră. 

— lar dacă n-au minţit, spuse Ali cu tristeţe, înseamnă că 
zidurile porţii de miazănoapte sînt cu adevărat şubrede. Acolo 
trebuia să atacăm cu grosul forţelor noastre. E de mirare că 
Ben-Din s-a putut înşela atît de grav. Miine în zori acolo vom 
ataca. 

După numărătorile de cuviinţă, Varna înregistra peste trei 
sute de morţi şi aproape o mie de răniţi. În tabăra turcească, opt 
sute de morţi şi peste două mii de răniţi. Mulţi dintre aceştia 
rămăseseră striviţi sub bucăţile de stînci aruncate de pe ziduri. 

În oraş nimeni nu căta spre destindere. Nimeni nu avea 
puterea să-şi manifeste din plin bucuria. Incordarea fusese prea 
mare. Continuînd planurile egumenului Lazăr, oştenii părăseau 
poarta de miazăzi şi o întăreau pe cea de miazănoapte, unde 
spera loan al Dobrogii să fie următorul atac. Insoţit de Toma, de 
Grama şi de iscusitul egumen, el nu cobori de pe înălțimile 


zidurilor şi le privea adesea gînditor. Numai Lazăr se uita în altă 
parte, undeva, peste tabăra turcească. De ce oare? 

recuse de prînz şi era cald. Cerul parcă se transformase 

într-un rug uriaş. Peste cîmpie stăruia miros greu de sînge. 

În jurul Varnei nu plouase de mult. Pămîntul ars de soare 
crăpase ici-colo. Sumedenie de gize porniseră în recunoaştere, 
fiindcă iarba uscată, închircită la rasul pămîntului, greu oferea 
adăpost împotriva arşiţei. Poarta de miazăzi a oraşului era 
deschisă. Cei din oraş îşi adunau morții. 

Cînd soarele căzu spre asfinţit, un sol părăsi oraşul călare, 
purtînd steag alb. Achingiii îl prinseră grabnic. Ajuns în faţa 
marelui vizir, solul salută frumos, după datină. Spre deosebire 
de alţi comandanţi mai trufaşi din fire, acesta îi zimbi şi îl 
încurajă să vorbească. 

— Strălucitorule! grăi omul. Măria-sa, despotul loan al 
Varnei şi Dobrogii, îţi trimite prin mine sănătate şi viaţă lungă. 

— Îţi mulţumim. Oare numai pentru asta ai venit? 

— Nu, înălţimea-ta. Măria-sa loan îngăduie oştenilor voştri 
să-şi adune morţii de sub zidurile oraşului. El socoteşte că 
merită să fie îngropaţi cu cinste. 

Ali cătă înaintea sa îngîndurat. Rar întîlnise duşmani cu 
suflet atît de ales ca al despotului loan. 

— Îţi mulţumim încă o dată şi vom ţine seama de 
bunăvoința stăpînului tău. Păcat că a uitat prietenia cu noi. Ar 
mai fi timp să stăm la masa tratativelor. 

— Strălucitorule! răspunse călăreţul vădit fără teamă. A 
vorbi despre prietenie şi tratative acum, cînd oştile voastre sînt 
aici, mi se pare o glumă. 

— Ai împuterniciri să respingi propunerile noastre de pace? 

— Am. Sînt primul sfetnic al despotului. 

— Dar nici nu le cunoşti. 

— Ah, strălucitorule, credeţi una ca asta? Dacă sultanul ar fi 
urmărit pacea, oştile voastre nu s-ar afla în faţa Varnei, ci numai 
solii săi. 

— Eşti inteligent, omule. Cum te numeşti? 

— Toma, luminate mare vizir. 

— Eşti liber, cavalere Toma. Să-i duci salutul nostru 
stăpînului tău! 


Odată cu umbrele înserării, cei peste o sută de călăreţi ai 
vizirului se retraseră spre tabără, purtînd cu ei ultimele cadavre 
ale foştilor luptători. loan al Dobrogii adormise îmbrăcat pe o 
canapea din cabinetul său. Casa egumenului parcă îşi pierduse 
strălucirea prin lipsa lui Sima şi a cavalerului blond. Micuţul 
Grama nu avea chef de somn. Pe faţa sa stăruia îngrijorarea. 
Viaţa prietenului său atîrna de un fir de aţă. Nici Lazăr nu-şi 
găsea locul. Rămăsese pe ziduri pînă la căderea întunericului. 
Privirile sale scormoniseră zarea dinspre măreţia pădurilor. 
Coborise de acolo tirziu şi îngîndurat. Nimeni nu bănuia ce 
aştepta el. 

În zori, turcii porniră din nou la atac. Dulgherii lui Ali, 
îndemnați de ofiţeri, lucrau fără zăbavă prin pădurile din jur. 
Lîngă poarta de miazănoapte a Varnei primele săgeți zbîrniiră 
prin aer. Curînd, încleştarea cunoscu întreaga ei putere. 

Trecuseră vreo trei-patru ceasuri. Achingii rămaşi în tabără 
priveau spre oraş miraţi de atita rezistenţă a apărătorilor. 
Aşteptau din moment în moment să vadă steagurile lor pe 
creste. Un ofiţer urmat de unul dintre acei oşteni-dulgheri ce 
lucrau prin pădurile din jur treceau printre corturi privind cu 
multă atenţie. După felul cum iscodeau, era limpede că 
urmăreau ceva. Nimeni nu-i luă în seamă. Rătăceau prin tabără 
de peste trei ceasuri. Privirile agere ale ofițerului zăboviră 
asupra unui cort păzit de doi achingii. El socoti că acolo era ceea 
ce căuta, fiindcă celelalte corturi nu aveau străji dinaintea lor. 

— Prizonierii ghiauri sînt aici? întrebă cu severitate. 

— Aici, înălţimea-ta, răspunseră oştenii într-un glas. 

— Măritul vizir vă porunceşte să-i duceţi la el. 

— Dar strălucirea-sa e lîngă porţile Varnei, grăi unul dintre 
ei cu mirare. 

— Ştiu. De acolo venim. Vor fi traşi în ţeapă chiar lîngă 
ziduri. 

— Îndată, înălţimea-ta, se luminară achingiii. 

Apoi intrară în cort să-i scoată pe ghiauri. Spre mirarea lor 
observară prea tîrziu că ofiţerul şi dulgherul veniseră după ei. In 
semiobscuritatea de acolo două cuțite loviră cu sete. 

Un sfert de ceas mai tîrziu cei doi achingii dormeau somnul 
de veci dezbrăcaţi de straiele lor. Ofiţerul urmat de trei oşteni cu 


topoare în miini ieşiră din tabără către pădurea din miazăzi. 
Străjile din jurul taberei abia catadicsiră să-i privească o clipă, 
fiindcă ochii lor erau îndreptaţi asupra zidurilor Varnei. Ofiţerul şi 
cei trei însoțitori nu se opriră lîngă dulgherii răspîndiţi prin 
pădure, ci trecură mai departe şi se afundară adînc în codru. 

— Santa Madona! exclamă unu dintre oştenii-dulgheri. Cred 
că am scăpat cu bine. 

— Ce zice? îl întrebă Sima pe blondul. 

— Zice în italiană că am scăpat cu bine. 

— Domnule! vorbi Sima din nou privindu-l pe Ruk Spear, 
căruia nu-i stătea tocmai rău în straiele de ofiţer. E o minune că 
aţi intrat printre achingii. Dacă mi-ar spune-o cineva, n-aş crede, 
cu toate că am văzut multe la viaţa mea. 

— Nu-i chiar o minune, zimbi Ruk. Dacă porţi aceleaşi 
straie, nicăieri nu poţi intra mai uşor decit într-o oaste mare. 
Într-o oaste mare nu toţi oamenii se cunosc între ei. 

— Cum aţi ajuns în tabără? Cum aţi făcut rost de straie 
turceşti? 

— Am folosit o barcă de pescari, după care ne-am strecurat 
prin codru. Apoi am înjunghiat un ofiţer şi un dulgher care se 
cam depărtaseră de soţii lor. Şi acum, la drum, prieteni! Mai 
avem mult de mers. Şi nu-i uşor. O seamă de achingii răscolesc 
împrejurimile pentru a preveni un atac duşman lor. Abia cînd 
vom ajunge la barca ce ne aşteaptă putem respira mai în voie. 

Cei patru fugari îşi continuară drumul atenţi la fiecare 
foşnet. Doar Sima înainta mai greu cu straiele turceşti prea lungi 
pentru picioarele sale scurte. Lîngă zidurile oraşului, cumpăna 
victoriei se apleca parcă domol către achingii. Erau prea mulţi 
faţă de harnicii apărători. Ridicaţi în şeile cailor, Ali şi Ibrahim 
urmăreau lupta cu atenţie şi slobozeau porunci. Un călăreț 
ajunse cu greu în faţa marelui vizir. Acesta îl recunoscu pe 
comandantul străjilor din jurul taberei. 

— Ce s-a întîmplat, lusub? 

— Rău, strălucitorule. O oaste de ghiauri călăreţi ne atacă 
din spate. Dulgherii aflaţi prin păduri au fost doboriţi cu săgeți 
otrăvite. Cei şase mii de achingii rămaşi în paza taberei le fac 
faţă. 

— Ciţi sînt? 

— Mulţi, strălucitorule. Apar din păduri în grupuri nu prea 
mari, slobod săgețile otrăvite asupra noastră şi se retrag. 


— Înseamnă că nu sînt prea mulţi. 

— Aşa m-am gindit şi eu la început, dar după spusele unor 
dulgheri care au scăpat cu viaţă, se pare că ghiaurii au împinzit 
pădurile. 

— Dar iscoadele noastre? 

— Nu s-au întors. 

— Totuşi, un lucru e limpede. Dacă nu încep lupta la cîmp 
deschis, înseamnă că sînt puţini şi n-au curajul să o facă. 

— Poate, strălucitorule, murmură lusub. Poate că sînt doar 
avangarda ghiaurilor. Nu cred că-i bine să fim prinşi din două 
părţi. 

Ali-paşa chibzui o clipă. Cu săgeți otrăvite loveau doar 
tătarii şi ghiaurii de la miazănoapte de Dunăre. Îngîndurat, ridică 
mîna stingă în sus. Trîimbiţele porniră să sune încetarea atacului. 
Undeva, pe o creastă de zid, egumenul Lazăr privea peste 
tabăra turcilor. Pe faţa lui frumoasă apăruse un zîmbet. 

Spre miazănoapte, pădurile nu înaintau pînă la malul mării. 
O cîmpie îngustă, a cărei lăţime rar trecea peste două mile, 
şerpuia alături cu apa pînă departe. Oştile de achingii folosiră 
panglica aceea pentru a ieşi din presupusa încercuire. Ali nu 
avea de unde să ştie că oştile duşmane din păduri abia se 
ridicau la o mie două sute de călăreţi. O mie dintre ei erau 
oştenii domnului Ţării Româneşti, iar două sute cei trimişi de 
comitele Staicu sub comanda încercatului cavaler Bogdan. Cîtă 
vreme durase stringerea corturilor, Ali răspîndise prin păduri 
patrule numeroase. Dar nimeni nu putea da ştiri sigure despre 
cîţi erau duşmanii. Cine i-ar fi putut număra printre hăţişurile 
codrilor? Ciîţiva oşteni căzuţi din rîndurile românilor îl dumeriră 
pe marele-vizir despre obirşia duşmanului. 

— Oare nu am renunţat prea uşor la cucerirea Varnei? 
întrebă Ibrahim. 

— Nu, răspunse Ali. De fapt, după discuţia cu Ben-Din 
mi-am dat seama că Varna greu poate fi luată. Fără sprijinul 
unei flote, fără bombardele atit de folositoare la un asediu şi cu 
un duşman înştiinţat şi pregătit din vreme, am fi pierdut prea 
mulţi oameni. Şi aşa avem peste o mie de morţi. Cît despre 
răniţi, să nu mai vorbim. După ce vom cuceri Dobrogea, Varna 
va cădea singură, fiindcă rămîne izolată. N-am avut destul curaj 
să trec peste poruncile sultanului şi să atac întîi Dobrogea, aşa 
cum plănuisem. lată una din marile mele greşeli. După o 


victorie, nimeni nu se gîndeşte că i-ai nesocotit porunca. 

— Strălucitorule! replică Ibrahim. Dar şi în Dobrogea sînt 
cetăţi puternice. Caliacra e cel puţin la fel de tare ca Varna. Apoi 
Tomisul... 

— Ştiu. La noapte, o sută de călăreţi vor pleca spre 
Adrianopole. De va ajunge măcar unul acolo, şi tot e bine. li cer 
sultanului să-l trimită pe Abdulah cu o flotă puternică şi să ne 
aducă bombarde pe corăbiile sale. Sper că măcar acum va 
înţelege padişahul necesitatea lor. La Varna am făcut multe 
greşeli. Cei doi ghiauri, chipurile florentini, ne-au tras pe sfoară. 
Abia acum am priceput jocul făcut de ei. Întîi, stîrnindu-ne 
bănuieli asupra lor, ne-au dat să înţelegem că poarta de miazăzi 
ar fi mai slabă. Apoi, cînd am căzut de-a binelea în cursă crezînd 
că nu ne-au minţit, ne-am îndreptat atacurile spre miazănoapte. 
Ghiaurii din oraş au avut răgazul să-şi mute forţele acolo unde 
se aşteptau să lovim. Frumoasă tactică! loan al Dobrogii e un 
mare general. lar noi învăţăm că oşteanul niciodată nu ştie 
destul. Totdeauna mai are ceva de aflat. La un pericol din spate 
nu s-a gindit nimeni dintre noi, fiindcă de-a lungul Balcanilor 
n-am întîlnit împotriviri. Însă nimic nu e pierdut. Fără supunerea 
Dobrogii şi a Varnei nu mă întorc la Adrianopole. 


* 


Sus, pe o creastă de zid, despotul loan privea cu mirare 
spatele oştilor de achingii. Alături de el, egumenul Lazăr zîmbea. 

— Ce i-a îndemnat, oare, să ridice asediul? întreabă loan. 

— Multe, grăi egumenul şăgalnic. Întîi, atacurile rămase 
fără rezultat. Apoi, cei o mie două sute de călăreţi care i-au lovit 
din spate. 

— Ştiaţi despre ei? îl cercetă regele cu atenţie. 

— Ştiam. Eu i-am chemat. Sînt călăreţii măriei-sale Mircea. 
Ar fi fost o greşeală să lăsăm toate oştile în Dobrogea, cînd 
Varna stătea sub astfel de greutate. 

Regele intui mustrarea ascunsă în vorbele meşteşugite ale 
egumenului. El se opusese la aducerea lor, fiindcă mizase mult 
pe prospetimea acestora în luptele ce aveau să urmeze. Dar mai 
ales îi lipsise convingerea că Ali nu va trimite o parte din 
achingiii săi asupra Dobrogei, aşa cum ar fi fost firesc, ci va 
ataca Varna cu toate forţele sale. În mintea despotului stăruia 


totuşi o nedumerire. Dacă Lazăr poruncise călăreţilor lui Mircea 
să vină acolo, înseamnă că el nu-i doar un simplu egumen, aşa 
cum lăsa să pară. 

O barcă de pescari cu patru pasageri turci în ea intră în port 
escortată de altele. Cînd acostă la cheiul Varnei, cîţiva oşteni îi 
înconjurară grabnic. Fuseseră observați de departe. Cineva din 
mulţime îi recunoscu pe presupuşii turci. Ruk, Sima, Carapelese 
şi cavalerul blond o luară încet către casa egumenului. 

Tirziu, după prînz, o seamă de călăreţi galopau către porţile 
oraşului. În fruntea lor era tînărul cavaler al Ordinului Basarab, 
roşcovanul Bogdan. Pe străzile pline la refuz, locuitorii români, 
bulgari, greci, armeni se îmbrăţişau fără alegere. Şi abia acum 
observară că e o după-amiază de mai tare frumoasă. Sub 
apăsarea unor slabe adieri de vînt, marea cu poalele ridicate a 
desfriu dansa dinspre orizont către maluri. Crestele înspumate 
se spărgeau lîngă țărm în mii de lumini de o clipă, apoi mureau. 
Altele le luau locul. 

Iscoade repezite după oştile marelui vizir soseau din ceas în 
ceas şi aduceau veşti sigure că Ali nu avea de gind să se 
întoarcă asupra Varnei. Cel puţin nu acum. 

Văzindu-l pe Arad în anticamera despotului, cavalerul 
Bogdan zîmbi galeş. 

— Ei, ei, domnule! spuse mirat şi bucuros în acelaşi timp. 
lată o surpriză plăcută. Mă aşteptam să vă întîlnesc oriunde, 
însă nu aici, într-un oraş asediat. Dar, cu harurile voastre, nu mă 
mai mir de nimic. 

O clipă, ochii roşcovanului se subţiară ca în faţa soarelui 
mult. Privirile sale căzuseră din întîmplare pe minunatul inel ce 
stăruia în degetul blondului. 

„Hm! reflectă Bgdan. Acum şapte-opt luni cînd am fost la 
Caliacra, inelul acela avea alt stăpin. Parcă nu-mi vine a crede, 
ba pot să fac pariu că tînărul blond nu l-a luat de la despot prin 
forţă şi nici cu împrumut. lar dacă aşa stau lucrurile, de ce a 
ajuns oare în degetul său?” 

Cina cu mulţi invitaţi şi prezidată de despot se desfăşură 
fără toasturi. Cine s-ar fi gîndit la ele acum, cînd războiul nu 
făcuse decit o pauză scurtă. 

După ce şezu multă vreme de vorbă cu Lazăr, Bogdan 
părăsi oraşul alături de oamenii săi. Curînd, întreaga oaste a 
românilor făcu un ocol pentru a nu fi în apropierea achingiilor şi 


se îndreptă către miazănoapte. La puţină vreme după plecarea 
lui Bogdan, cavalerii Ruk Spear şi Carapelese îşi luară rămas 
bun de la despot şi de la ceilalţi. Caii lor sprinteni galopau spre 
apus. Cei doi cavaleri îşi făcuseră datoria la Varna, cu mult 
peste aşteptări. Acum rosturile lor îi chemau prin alte părţi. La 
briîu, fiecare purta cite o sută de ducați de aur, dăruiţi cu 
generozitate de loan al Dobrogii. Ruk şi Carapelese nu făcuseră 
mofturi. Astfel de obiceiuri erau curente şi la modă pe vremea 
aceea. Chiar fără obiceiul pomenit, greu s-ar fi putut lipsi de 
frumoşii sunători. În afară de caii de sub ei, de armele ce le 
purtau şi de straie, nu cunoşteau altă avere. Ruk împlinise 
patruzeci de ani, vîrstă la care oamenii se gindesc la pragul 
bătrîneţii şi la alte rosturi. Cavalerul nu-şi bătea capul cu asta. 
Nu avea nici casă, nici familie. Sau poate că avea o casă cine 
ştie pe unde. Taciturn din fire, Spear nu-şi deschidea sufletul nici 
măcar în faţa bunului său prieten, Carapelese. Spre deosebire 
de Ruk, genovezul adesea părea apucat de limbariţă. Lucru ce 
nu-l supăra cu nimic pe cavalerul sîrb obişnuit să nu-i asculte 
frazele, ci numai sunetele înalte. Frazele nu-l interesau. Şi, cu 
toate că genovezul îi povestise întreaga sa viaţă de nenumărate 
ori, sîrbul ştia puţine lucruri despre el. Fiindcă vorbele lui 
Carapelese aproape totdeauna se loveau de învelişul gindurilor 
lui Ruk. 

Făcură popas într-un luminiş de pădure. Zorile erau pe 
aproape. Dar nu numai ei părăsiseră Varna. Puțin după miezul 
nopţii, vreo douăzeci de corăbii ieşiseră din port. Pe una dintre 
ele călătoreau spre Caliacra despotul loan, cavalerul Toma, 
cîţiva curteni, Arad, Cîrstev şi micuțul Grama. Doar egumenul 
Lazăr lipsea. El pornise călare într-o direcţie necunoscută 
celorlalţi. Era de mirare că un biet egumen se încumetă la drum 
prin Balcanii bătuţi adesea de lotrii şi intraţi sub focul războiului. 


* 


Tînărul Gogoaşă, încărcat cu cele două pungi ale cavalerilor 
Grama şi Arad, ieşi mulțumitor din plăcuta cîmpie a Birsei. 
Făcuse ocol mare în jurul Braşovului. Oraşul nu-l atrăgea. Teama 
de o întîlnire cu gărzile cerea prudenţă. Cum vremea era 
frumoasă, cum banii atîrnau greu la briu, Gogoaşă înainta plin 
de mulţumire. Chilipirul picat pe neaşteptate de la nătărăii 


cavaleri merita veselia de care era cuprins. Numai un nărod s-ar 
fi lipsit de aşa noroc. Acestea erau gîndurile lui. Apoi descoperi 
că banii îl neliniştiseră zi şi noapte. Ce minunate zile apucase el 
nu cu mult înainte, cînd singura grijă a sa era doar mîncarea. 

„Da, cugetă el. Nu era tocmai rău. Însă nici bine ca acum, 
încercă să se îmbărbăteze. Acum sînt boier. Pe la hanuri doar 
mişc un deget şi se reped slujitorii să mă ospăteze. Straiele 
mele noi îi fac pe oameni să mă privească plini de respect. Nu 
mai sînt pramatia şi lotrul Gogoaşă, ci domnul. Zău că nu e 
tocmai puţin lucru. Pentru a ajunge pe Valea Ampoiului, va 
trebui să ţin drumul spre Sighişoara şi Mediaş. Nu mă duc eu cu 
banii la Sibiu nici în ruptul capului. Fostul stăpîn, fiindcă acuma 
nu mai am stăpîn, poate să trimită alţi bani. Cam aici ar fi locul 
pe unde să o iau către Făgăraş şi Sibiu. Nărodul de cal parcă 
trage spre asta. Ei şi? De fapt, totdeauna am văzut Sibiul în 
trecere. Niciodată pe îndelete. Parcă-i mare lucru să fac un ocol 
pe acolo? Doar îmi dă mîna. Şi cine mă opreşte? Asta nu 
înseamnă că duc şi punga la adresa dată de cavalerul Arad. Am 
să trec prin oraş, mă opresc la un han, pun ochii pe vreo muiere 
mai acătării şi stau o zi sau două. Nu mai mult.” ` 

Cu acele gînduri îşi îndemnă calul pe drumul Făgăraşului. In 
toiul celei de-a doua zile, ajunse la porţile Sibiului. Nimerise 
într-o vreme de tîrg. Multe care încărcate intrau acolo. Multe 
ieşeau. Hanurile greu făceau faţă liotei de muşterii. Datorită 
unui bănuţ de aur, Gogoaşă găsi adăpost mai uşor decit alţii, 
minunîndu-se de puterile vrăjite ale sunătorilor. Petrecu vreo 
cîteva ceasuri încîntătoare. Vinul de Tiîrnave, atit de prețuit prin 
acele părţi, îi ţinu tovărăşie vremelnică, fiindcă sfătosul 
mărunţel preţuia cumpătarea. Bău doar o jumătate de găleată. 
E drept că picioarele lui cam fugeau în lături cînd urcă spre 
odaia ce i se pregătise, dar temeiuri de îngrijorare nu-şi făcu 
nimeni din han, ceea ce-l supără vizibil. După un somn bun, i se 
adresă unui slujitor: 

— Băiete, e seară sau dimineaţă? 

— Dimineaţă, domnule. Aş zice că-i chiar prea de dimineaţă 
pentru un oaspete atit de ales. A 

— Asta cam aşa e. Sînt un boier înţelept. Insă lenevia 
patului rar mă atrage. 

— Vai, domnule! grăi acesta cam descumpănit. Se cuvine 
oare să vorbiţi aşa? Boierii sînt făcuţi numai pentru odihnă. 


Slujitorii pe care cred că-i aşteptaţi vor alerga în locul vostru. 

Încîntat de vorbele tînărului rîndaş, Gogoaşă rămase pe 
gînduri. 

„Fir-ar să fie, socoti cu adincă mirare. Uite că nu m-am 
gîndit la asta. Şi zău că a cam venit vremea să-mi caut un 
slujitor. Însă nu acum. Întîi dau o raită prin oraş. O să trec aşa, 
ca din întîmplare, pe la adresa primită de la cavalerul Arad. Nu 
că aş avea nevoie, ci numai aşa ca chestie. Să văd şi eu cine 
locuieşte acolo. Dar punga nu o dau. Nu mă întîlnesc eu de două 
ori cu astfel de baftă.” 

Îngîndurat, străbătu o sumedenie de străzi, pînă cînd o 
nimeri pe cea căutată. Casa, cam prea mare, cu poartă sub ea, 
nu-i spunea cine ştie ce. O casă veche, obişnuită şi prin alte 
părţi. 

„O casă fără curte? se întrebă. O casă fără curte nu face 
nici cît o ceapă degerată. Numai curtea îi dă strălucire.” 

Poarta era descuiată. Trecu pe sub ea şi murmură 
satisfăcut. 

— Are. 

Curtea, pietruită frumos cu piatră de rîu, cuprindea pe 
stinga o seamă de ronduri cu flori, bine întreţinute. La celălalt 
capăt al curţii, o casă mai mică, împrejmuită cu pridvor de lemn 
vopsit în alb şi acoperit de plante agăţătoare, arăta mai 
prietenoasă, mai îmbietoare, decît hardughia dinspre stradă. 
Cineva stropise pietrele în jurul pridvorului. Lumina soarelui 
intra acolo ca o felie uriaşă, sau ca o jumătate de evantai, după 
cum o lăsau zidurile să pătrundă. Tufele de regina nopţii, încă 
nepălite de arşiţă, răspîndeau un parfum delicat. Cînd ajunse în 
faţa pridvorului, o tînără măruntă la trup, îmbrăcată în rochie 
albastră şi cu guleraş alb de dantelă, ieşi din casă şi îl întrebă: 

— Pe cine căutaţi, domnule? 

— Pe doamna Dumitra. 

După care socoti, privind-o lacom: 

„Să mă ia dracul dacă asta nu-i Zîna-Zînelor!” 

— Cine sînteţi? 

— Păi, cin’ să fiu? Sluji... ăăă... scutierul cavalerului Arad. 
Numele meu e Gogoaşă. 

— Aşteptaţi o clipă, domnule. 

Fata reveni curînd, urmată de o soră a ei, sau cam aşa 
ceva. 


— la loc, tinere, îi făcu semn aceasta spre nişte scaune de 
răchită aflate în pridvor. 

Dar Gogoaşă rămăsese cu gura căscată şi nu auzi invitaţia. 
Apoi se dezmetici şi puse un genunchi pe prima treaptă a scării 
ce ducea spre izvor. 

„Sfintă Fecioară! gîndi fără a-şi lua ochii de la cea mai 
înaltă. Aici e lăcaşu' zînelor.” 

Tînăra doamnă sau fată, cu faţa la fel de proaspătă ca şi a 
celeilalte, cu ochii azurii şi părul strîns în coc, era una din acele 
fiinţe care prin simpla lor apariţie parcă aduc strălucire în jur. 

— Înălţimea-voastră! biigui Gogoaşă năuc. Sînteţi oare sora 
mai mică a cavalerului Arad? Că eu pe mama... adică... vreau să 
Zic... 

— Eu sînt mama, tinere. 

— Aşa, aşa! aprobă Gogoaşă, fără să priceapă nimic. 
Fiecare muiere e mamă... că toate mamele au prunci... chiar 
dacă altele n-au... că şi cele fără, tot mame... d-aia... să vă 
trăiască pruncul! Însă eu pe mama cavalerului o caut, reuşi să o 
scoată la liman mai ca lumea. 

— Păi eu sînt mama cavalerului. 

— Aşa de tînără? îl luă gura pe dinainte. 

— Nu mai sînt tînără. Am aproape treizeci şi şase de ani. 

— Pe cele trei cazne! exclamă uluit. Atunci punga... şi 
scrisoarea... Adică nu, scrisoare n-am, de ce să mint? Numai ce 
mi-a zis să vă spun. 

— Pofteşte în pridvor! zimbi gazda. 

Cînd, după o jumătate de ceas, mărunţelul părăsi casa, făcu 
o pauză în mijlocul străzii şi grăi cumpătat: : 

— Să te ia dracu, boier Gogoaşă. Punga s-a dus pe girlă! In 
Valea Ampoiului nu mai am ce căuta, fiindcă acolo sînt numai 
oameni deştepţi. Proştii n-au loc. Dacă nu iau seama la cea de-a 
doua pungă, pot să mă spiînzur de primul copac fără nici o 
pagubă. Prea e plină lumea de nătărăi. 

Parcurse drumul pînă la han înjurînd în gura mare. Dar, 
curios, înjurăturile nu-i dădeau aceeaşi satisfacţie ca altădată. 
Ajuns în odaie, Gogoaşă se trînti îmbrăcat peste cuvertura de 
lînă a patului. Îi trecuse mînia, iar în minte nu-i mai stăruia 
paguba suferită, ci altceva. 

„Mărunţica e foc şi pară! chibzui cu ochii închişi, încercînd 
să şi-o închipuie. Ce ochi! Rotunzi şi negri ca tăciunele. Aiurea! 


Nu ca tăciunele. Prea strălucesc. Genele lungi se lasă peste ei 
ca un capac peste lada cu aur. Cînd saltă genele...” 

Nu reuşi să meargă mai departe, fiindcă marile ei haruri 
stăteau în ochii rotunzi, ca de veveriţă, iar alte însuşiri ale ei nu 
reuşeau să-i întreacă. Nici măcar zimbetul care îl băgase în 
răcori. _ 

„Incă nu sînt sărac, reflectă el. Mai am o pungă. Insă fata 
nu e de nasul meu. Prea e frumoasă. Pe urmă, o fi de neam ales. 
Eu n-aş putea spune că sînt al dracului de slut, dar nici frumosu' 
frumoşilor. Am să mai trec pe aici. Acum e vremea să o iau din 
loc. Dau o raită pe la Deva, aşa, ca să fie. Cine călătoreşte mult 
vede mult. Nu strică să ştiu cum arată surorile cavalerului 
Grama. Dar punga n-o scot de la briîu nici dacă se scufundă 
pămiîntu', altfel dau în mintea copiilor.” 

Părăsi oraşul îndată după miezul zilei. Trecuse podul peste 
apa Cibinului. Minunatul său armăsar o luase la pas. Privirile 
călăreţului zăboveau cînd spre frumuseţea munţilor din stînga, 
cînd către liniştea dealurilor din dreapta. 

„Plăcut e pe aici, gîndi el. Insă ca la mine, pe Ampoi, nu-i 
nicăieri. Păcat că am rămas doar cu o pungă de aur.” 

Chibzuind astfel, auzi tropot în urma sa. Un călăreț parcă 
zorea să-l ajungă. Il aşteptă. O călătorie în doi e totdeauna mai 
plăcută. Omul din spatele său nu arăta prea înstărit. Calul 
mărunt, bine proporţionat, îi aminti despre acei purtători de 
poveri ce pot urca prin locurile grele ale munţilor. Şaua de lemn, 
încheiată la partea din faţă cu un pinten lucrat în crestături de 
cuţit şi vopsită în roşu numai pe Ampoi se purta. Peste şa o 
bucată de pănură îndulcea tăria aspră a lemnului. Călărețul, 
voinic, roşu la chip, cu pletele lungi peste care purta o 
pălărioară neagră, decolorată de timp, avea înfăţişarea paşnică. 
Vîrsta lui se arăta între douăzeci şi treizeci de ani. 

— Noroc! salută necunoscutul ducînd un deget la pălărie. 

Gogoaşă strimbă din nas. In noua lui situaţie, cînd straiele, 
calul şi punga arătau frumoasă deosebire de celălalt, nu astfel 
de salut aşteptase. Trecu totuşi peste mărunta nemulţumire şi 
răspunse din virful buzelor: 

— Noroc, tinere sărman! 

— Ce te face să crezi asta, domnule? bombăni pletosul cu o 
uşoară încruntare. 

Cuvintul „domnule” schimbă răspunsul aspru pregătit de 


Gogoaşă. 

— Tinere! grăi cu blindeţe şi niţel afectat. Fără să vorbesc 
despre mine, care după cum vezi... fiindcă mulţi îmi zic: 
înălţimea-voastră. Aş crede că hm... Pe drumuri trec fel de fel de 
oameni. Unii săraci, alţii pricopsiţi. Ai altă părere? 

— Nu. Însă pe oameni nu se cade să-i judeci numai după 
straie. Fără să mă laud, ţi-aş putea arăta doi ducați de aur. 
Domnia-ta poţi face asta? Eu vin de la tîrg unde am vîndut nişte 
lînă şi ceva brînză. 

În primul moment, Gogoaşă vru să ducă mîna la pungă ce 
atirna greu sub aripa hainei, dar prevederea îl opri. Mai avea 
cinci ducați din cei oferiţi de cavalerul Arad şi încă doi primiţi în 
dar de la frumoasa doamnă. Cu un gest voit leneş, îi scoase în 
palmă şi zise: 

— Îmi pare rău că nu te-am întîlnit în tîrg. Eu sînt darnic. 
Dacă te întîlneam aveai acum şapte ducați în loc de doi. 

— Ehe! rise pletosul. Să fii domnia-ta sănătos. Nu ţi-ar fi 
ajuns nici măcar pe sfert pentru mărfurile aduse de mine. Ai mei 
vin mai pe urmă în căruţă. La ei sînt banii. Adică treizeci de 
ducați, minţi cu seninătate. 

— O fi, rise Gogoaşă cam nemulţumit. Mulţi au bani, dar 
puţini sînt cavaleri ca mine. 

— Domnia-ta nu eşti. 

— Ce te face să crezi? îşi împreună sprincenele stufoase. 

— Păi, n-ai nici spadă, nici slujitori. Cîţi cavaleri d-ăştia am 
văzut eu, să am atita bine. Unde ai mai întîlnit dumneata 
cavaler cu topor în loc de spadă? 

— Ei, tinere, se vede că nu eşti prea umblat prin lume. 
Acum spada nu mai e la preţ, ci numai toporul. 

— Măcar ştii să te foloseşti de el? 

— Auzi vorbă! Cu ăsta iau pasărea din zbor, spuse trufaş, 
lovind cu palma peste muchia toporului ce atîrna la şaua din 
piele. 

— Domnule! spuse pletosul neîncrezător, apăsînd pe 
fiecare literă în parte. Nu aş vrea să te supăr, însă nici aşa să 
n-o luăm. Mulţi poartă topoare. Mulţi se laudă cu priceperea lor. 
Totuşi puţini miînuiesc un topor cum se cuvine. Ai vrea să-mi 
arăţi meşteşugul domniei-tale? 

— Oricînd. 

— Acum. 


— Fie! aprobă Gogoaşă măreț. 

— Descălecăm? 

— Descălecăm. 

La vreo douăzeci şi ceva de paşi dincolo de marginea 
drumului, printre tufele multe, stăruia un copac ceva mai subţire 
ca mîna omului. 

— Te încumeţi? arătă pletosul cu o mişcare a capului. 

— A, nu! Întîi să văd ce ştii dumneata, spuse Gogoaşă 
căruia nu-i convenea să rămînă dezarmat lîngă acesta. 

La fel de precaut, nici pletosului nu-i conveni o astfel de 
situaţie, ceea ce-l făcu să propună: 

— Aruncăm în acelaşi timp. 

„Hm! socoti Gogoaşă. Dacă se preface că aruncă şi rămîne 
cu toporul în mînă?” 

— Tinere! grăi el prefăcîndu-se a chibzui adînc. Unul lîngă 
altul s-ar putea să ne încurcăm în topoare. Poate că eşti un 
aruncător bun, însă eu n-am de unde să ştiu asta. Dacă mă 
loveşti din greşeală? Dă-te vreo cincisprezece paşi mai încolo. Şi 
eu voi face la fel în partea astălaltă. 

Pricepînd unde bate Gogoaşă şi la fel de neîncrezător, 
pletosul se învoi. Aruncară topoarele aşa cum conveniseră şi 
fiecare dintre ele se opri în tulpina copacului. Cu paşi mari 
ajunseră amindoi acolo cam în acelaşi timp. Miinile agere 
prinseră iute cozile topoarelor, apoi drumeţii se priviră lung. 

— Eşti de pe Ampoi? îl întrebă pletosul uluit. 

— Sînt. Dar dumneata? 

— Şi eu. 

— De unde? 

— Păi de la Cumpăna Miresei. 

— Eu din Zlatna. 

— Numai pe la noi ştiu oamenii să folosească topoarele 
astfel. Eşti un ţintaş bun, domnule, îl privi pletosul cu plăcere. 

— Te cred, rise Gogoaşă. Am cîştigat pînă acuma patru 
turniruri. 

— Nu-i rău. Asta înseamnă că şi eu aş putea... 

— Ah, nici vorbă! îl întrerupse mărunţelul. Eu le-am cîştigat 
cu lancea. 

— Înţeleg, se întristă pletosul, fără să-şi arate dezamăgirea. 

Renumiţi pentru mîndria şi încăpăţinarea lor, oamenii de pe 
Ampoi rar şi-ar fi recunoscut o slăbiciune. lar despre sărăcia lor 


cam lucie nu discutau nici măcar între ei. 

— Ce mai e pe la noi? se interesă Gogoaşă, simțind că l-a 
apucat dorul de Zlatna. 

— Ce să fie? Bine. Vara, muncim prin pădure, mai mult în 
şagă. larna, huzurim. 

— Da, da, aşa a fost totdeauna pe la noi, aprobă 
mărunţelul, fără să pomenească un cuvint de neîncredere. 

El ştia bine ce înseamnă munca la tăiatul lemnelor. Muncă 
de ocnaş, fiindcă lemnul nu era prețuit de seniori aşa cum se 
cuvine. Poate că vitele şi oile ar fi dat frumoase cîştiguri, dacă 
nu ar fi fost greu dijmuite de seniorii locului. 

— Frumos căluţ! spuse Gogoaşă prietenos. 

— A, nu-i al meu, domnule! Eu am vreo cîțiva aşa ca al 
domniei-tale, minţi pletosul fără să clipească. 

— Şi zici că eşti tăietor de lemne? 

— Cam aşa ceva. Peste vară tai şi fac doage. larna 
rostuiesc butoaie şi putini. 

După acel răspuns, Gogoaşă ştiu destul despre tînărul 
însoțitor. Meşterise şi el butoaie. Ciîştigul greu ajungea pentru 
mîncare. Butoaiele erau scumpe. Se vindeau cu preţ mare prin 
tîirguri, dar asta o făceau seniorii prin oamenii lor. Pe Ampoi, 
toată lumea lucra pentru seniori. 

— Aş vrea să cumpăr nişte pămînt pe la Zlatna. Un petec 
de pădure. A 

— Asta nu-i greu dacă ai bani. Insă pădurile bune sînt 
scumpe. lţi trebuie bănet, nu glumă. 

— Ei, şi? răspunse Gogoaşă arătindu-i punga burduşită cu 
sunători. 

Acum nu-i mai era teamă să se ferească. Despre cinstea 
ampoienilor ştia toată lumea. El de mult nu mai era ampoian 
decit cu sufletul. Umblase hai-hui prin lume şi învățase ceva din 
obiceiul de a pişca de pe la alţii. 

— Nu-i rău, aprobă pletosul fără să facă ochii mari. Mîndria 
l-ar fi oprit să se mire chiar în faţa a o mie de pungi. 

— Hai, ia un ducat! 

— Domnule! se răsti omul. Drept cine mă iei? Noi nu primim 
pomană. 

— Ţi-am zis eu că de pomană? Te plătesc. Vreau să-i duci 
cuiva cinci ducați. Şi să-i spui că sînt din partea cavalerului 
Gogoaşă. 


— Asta-i altceva. Cui să-i dau banii? 

— Întrebi în Zlatna de Pătru Gogoaşă. ÎI ştie toată lumea. 

— Păi, domnia-ta nu mergi într-acolo? 

— Nu. Am treburi la Deva. 

Pletosul nu mai spuse nimic şi primi banii. Ducatul dăruit de 
Gogoaşă pica grozav de bine, fiindcă cei doi ducați cu care se 
fudulise mai devreme erau ai unui cumătru. 

Dincolo de Sebeş se despărţiră fiecare cu drumul său. Va 
precumpăni oare partea cea bună din sufletul lui Gogoaşă? Va 
duce el oare punga atit de necesară surorilor Grama? 

Cal şi călăreț înnoptară undeva în cîmp, nu departe de Vint. 
Gonaciul era prea obosit pentru a se putea tîrî pînă acolo. Culcat 
în iarbă, mărunţelul şezu treaz multă vreme. 

„N-ar fi fost mare lucru să dau o raită pe acasă, chibzui el. 
Însă după bătaia pe care mi-a tras-o tata acum patru ani, încă 
nu mi-a trecut supărarea. Cînd o primi ăi cinci ducați, o să vadă 
tata... ăâ... senioru’ Pătru Gogoaşă...” 

Dar nu merse cu gîndul pînă acolo încît să observe ce va 
vedea Pătru. Cuvîntul „senior” îl copleşise de-a binelea. 


Capitolul 8 
AMntr-o zi de iunie, egumenul Lazăr făcu o vizită la castelul 
| comitelui Staicu. Drumul prin pădure şi prin cîmpie nu-l 
obosise, chiar dacă pe fruntea sa înaltă apăruseră broboane. 
Arşiţa din pragul zilei avea puteri pînă în desişurile codrilor. 
Cunoscut şi prețuit la castel, egumenul îşi lăsă gonaciul în 
seama unui rîndaş. Majordomul, plăcut surprins de vizita 
prelatului, îi ieşi înainte gata să-l conducă dar, după primii paşi, 
oaspetele şi omul casei se opriră. Margareta cobora treptele 
spre ei într-un uşor strai cavaleresc. Cizmuliţele sale cu tocuri 
înalte băteau sprintene pe minunatele dale de marmură. 
Egumenul o privi cu ochi fin de cunoscător al frumosului. 
Cămaşa îi scotea în relief umerii mici şi rotunzi pentru a cobori 
în linii armonioase către pieptul delicat, sprinten şi săltăreţ la 
fiecare pas. Pantalonul din postav, prins în cizmele strimte ca 
nişte mănuşi, lăsa să se vadă formele tinereşti. 

— lată o adevărată plăcere, sfinţia-ta, veni ea cu mîna 
întinsă. 

— Doamnă! zimbi Lazăr aplecîndu-se cavalereşte în loc de 
cuvenita binecuviîntare. 

— Mă miră faptul că adesea călătoriţi singur. Lotrii bat 
uneori drumurile chiar pînă pe aici. 

— Cine s-ar încumeta asupra unui biet egumen? continuă el 
să zimbească. 

Din cauza grabei cu care coborise treptele, umerii obrajilor 
ei parcă împrumutaseră virfuri de flăcări. Albul imaculat al 
cămăşii descheiate la git îi aducea un aer de prospeţime. 
Privirile ei aparent neştiutoare, nevinovate, stăruiră asupra 
voinicului prelat. lar veşnica aplecare spre ironie o făcu să 
grăiască astfel: 

— Pe spatele sfinţiei-tale văd virful unei tolbe. Cred că 
săgețile din ea le folosiţi doar pentru iepuri. Fiindcă un slujitor al 
celor sfinte... 

— Şi pentru ei, răspunse Lazăr cu prefăcută modestie. 

— Să înţeleg oare că vă puteţi apăra la caz de nevoie? 

— Doamnă, vremurile sînt aspre. Un arc încordat nu 
înseamnă prea mult în mîinile unui egumen, dar nici chiar nimic 
atunci cînd se arată răul. 


— Vă pricepeţi să-l folosiţi? 

— Nu cine ştie ce. 

Discutau amindoi în şagă şi amînau cu bună ştiinţă ceea ce 
aveau să-şi spună. Margareta bănuia pe bună dreptate că el nu 
venise de florile mărului drum lung pe asemenea zăpuşeală. La 
rindul său, egumenul pîndea şi cîntărea fiecare cuvint al ei. Şi 
totul sub aparenta uşurinţă a conversaţiei. Sub zimbete parcă 
lipsite de griji. Rezemată de braţul prelatului, tînăra doamnă 
sărea de la o idee la alta şi ridea din te miri ce. Insă încordarea 
ei, pe care altul greu ar fi intuit-o, Lazăr o pricepea fără chip de 
greşeală. Văzuţi de departe, arătau a soţ şi soţie. Se aşezară pe 
scaune de răchită în umbra unei terase îndrăgite de ea. La 
picioarele lor, apele Prahovei, domoale pe lîngă maluri, 
sprintene pe fir, cîntau o melodie calmă şi fără sfîrșit. Sălciile 
mari picoteau deasupra apei ca toropite într-un somn adînc. 
Căldura încremenită la rasul pămîntului, lipsa unei adieri, umbra 
şi lumina aduceau acel aer de linişte, atît de cunoscut peste 
vară. Citeva slujitoare tinere, sfioase, înfăţară o masă şi aduseră 
gustări, iar între acestea un coşuleţ cu cireşe. Lazăr şi Margareta 
nu luară seama la gustări, dar tăbăriră tinereşte asupra 
coşuleţului. 

— Aţi vrea să vă spovediţi? o întrebă printre altele, 
prefăcîndu-se atent la minunatele fructe. 

— Mi se pare o datorie a fiecărui creştin, răspunse, 
ascunzîndu-şi dezamăgirea, fiindcă aşteptase veşti de la el. 

— Socotiţi locul acesta potrivit? 

— Nu. Cred că în capela castelului s-ar cuveni. 

— E pentru prima oară cînd vin să vă spovedesc. Ştiu că 
pînă acuma aţi făcut-o la biserica din Tirgşor. 

Coboriră mai puţin vioi decît urcaseră. Capela nu făcea 
parte din corpul clădirii, ci se afla în partea de miazănoapte a 
parcului, pe o muchie de deal. Înconjurată de brazi înalţi, capela 
părea mai scundă decit în realitate. Intrară. Pe Margareta o 
înfioră liniştea greoaie de acolo. Crescută în spiritul timpului, cu 
toate rigorile aspre ale credinţei, tînăra doamnă înainta pe 
dalele de marmură cuprinsă de obişnuita sfială. 

Egumenul scoase patrafirul şi-l despături. Margareta 
îngenunche şi primi o parte a patrafirului pe bogatul său păr 
blond. Chircită acolo, se simţi dintr-o dată mică şi lipsită de 
ajutor. Vocea tînărului egumen o înfioră. Nu era aspră, dar avea 


o anumită greutate care se împletea cu atmosfera sumbră de 
acolo. Acum, Lazăr devenise pentru ea nu acelaşi prieten vesel 
de altădată, ci duhovnicul ce nu ţine seama nici măcar de 
cuvenita politeţe. 

— Ai păcătuit cu gîndul şi cu fapta? 

— Cu gîndul adesea. 

— Ai minţit? 

— Am minţit. 

— Ai căzut în păcatul adulterului? 

— Sînt fecioară, biigui ea cu glasul aproape în şoaptă. 
Aproape stins. 

Cu toate că ştia cîte ceva despre răceala dintre Margareta 
şi Staicu, mîna lui Lazăr aşezată pe patrafir înlemni preţ de o 
clipă. Aici nu mai era vorba despre o răceală, ci despre altceva, 
mult mai grav. Staicu totdeauna îi vorbise despre ea în culori vii 
şi pline de căldură. Nici Margareta nu-l învinovăţise vreodată. 
Căsătoria impusă celor doi soţi să fie oare între ei un obstacol de 
netrecut? Egumenul căpătase oarecare experienţă. El ştia că 
timpul intervine cu blindeţea lui în astfel de căsnicii. Să nu fi 
lucrat oare timpul pentru ei? 

— Ai închinat gîndurile tale altui bărbat? 

— Nu. 

— Ai dat săracilor din prisosul tău? 

— Am dat. 

— Dar lui Dumnezeu? 

— Rugăciunile mele. 

Întrebările şi răspunsurile mai continuară un timp. Cînd 
totul se împlini după datina credinţei, egumenul împături 
patrafirul şi-l puse la loc. leşiră înginduraţi. Afară, unde nu mai 
stăruia nimic din apăsarea capelei, Margareta se simţi mai 
înviorată. Ajunseră iar pe terasă şi cătară odihna scaunelor. 
Reluară discuţia, dar ea nu reuşi să atingă încîntătoarea 
sprinteneală ce-i făcuse mai devreme să se simtă atit de bine. 

— Doamnă, vă iubiţi soţul? 

Întrebarea, pregătită din timp între nişte fraze banale, o 
prinse nepregătită. Îl privi în ochi convinsă că e trimis să o 
iscodească. Apoi privirile ei se opriră pe obrazul frumos, 
limpede. Curînd ele coboriră asupra mesei. Genele încetară 
zadarnic să oprească nişte lacrimi prea rebele. 

— Îl învinuiți de ceva? se interesă el, conştient că e 


momentul cel mai potrivit. 

O ridicare din umeri fu răspunsul. Egumenul intui că va fi 
greu să o scoată din apatia cu care se înconjurase. 

— Miine voi veni pentru sfînta cuminecătură. 

— Nu rămineţi la castel? întrebă ea din politeţe, fiindcă 
dorea să rămînă singură cu gîndurile ei. 

— Nu. Am de făcut un drum pînă la Breaza. Dar voi mai 
trece pe aici. Snagovul nu-i prea departe. 

— Vizitele voastre ne bucură oricînd. 

— Comitele v-a trimis vreo scrisoare? 

— Nu. Rar obişnuieşte aşa ceva. Poate v-a scris vouă, 
insinuă, aparent năpăsătoare. Ştiu că vă leagă o frumoasă 
prietenie, iar prietenia obligă. 

— Nici mie nu mi-a scris. Cred că umblă cu vreo misiune 
dată lui de domnul ţării. 

— Poate. Ce ştiţi despre Varna? schimbă subiectul discuţiei 
ce nu-i făcea plăcere. 

— Ştiu că nu a căzut sub turci. 

— Mare mirare! Oştile lui Ali-paşa sînt prea numeroase 
pentru un biet oraş. 

— Apărătorii lui au luptat minunat. 

— Aţi fost acolo? 

— Numai în trecere, doamnă, răspunse cu mai puţin 
entuziasm. 

Margareta nu insistă. Primise un răvaş de la cavalerul 
Bogdan. Acesta scrisese lucruri uimitoare la adresa unor 
cavaleri, dar mai ales la minunata iscusinţă a egumenului. 
Bogdan nu se sfiise a spune că Lazăr ar putea fi nu numai unul 
dintre străluciţii cavaleri ai timpului, ci şi un mare general. 

„Pînă şi un prelat e lăudat astfel, gîndi cu amărăciune, chiar 
dacă se bucurase pentru Lazăr. Doar soţul meu...” 

— Atunci pe mîine, doamnă, o dezmeticiră vorbele 
egumenului. 

— Pe miine, sfinţia-ta. 

— Nu mai aveţi nimic să-mi spuneţi? se întoarse după ciţiva 
paşi. 

— Doar o întrebare. Ce se va alege cu despotatul Dobrogii? 

— Asta nu ştiu, dar cred că va cădea sub turci. E drept că 
loan al Dobrogii a fost înştiinţat de Nufărul Alb şi a făcut unele 
pregătiri, însă turcii, cu oşti multe şi conduse de un general bun, 


ca marele vizir, nu pot fi opriţi. 

— Da, da, înţeleg. Cine e Nufărul Alb, sfinţia-ta? spuse, şi îl 
privi în ochi. 

— Multă lume ar vrea să ştie, ocoli egumenul un răspuns 
direct, pe care Margareta, cu agerimea spiritului său, îl pricepu 
din plin. 

— Aş crede că e cel mai desăvirşit cavaler al timpului, 
spuse tînăra cu ochii plini de entuziasm. 

— Poate, murmură îngîndurat. Poate. 

Şi tocmai cînd nu se aştepta el, Margareta îi vorbi iute, şi 
parcă dintr-o răsuflare. 

— Sfinţia-ta, ajutaţi-mă să-mi recapăt libertatea. Siînteţi 
prieten cu soţul meu şi cu măria-sa Mircea. Tot ce-i greu pentru 
mine, nu-i la fel pentru voi. Aş vrea să mă întorc acasă, printre 
ai mei. Locul meu nu e aici. 

Luat pe nepregătite, cu toată inteligenţa sa sclipitoare, cu 
tot calmul său, Lazăr păru năucit. Îşi reveni însă grabnic, şi-i 
răspunse încruntat, cum nu-i era firea. 

— Biserica ne îndeamnă să unim două suflete, nu să le 
despărţim. Să luptăm pentru fericirea lor. Dar asta nu înseamnă 
că trebuie să privim îngust învăţăturile biblice, încercă să-i dea 
curaj, fiindcă faţa ei se ofilise cu totul. Mă voi gîndi la tot ce 
mi-aţi spus. 

— Gînduri! izbucni ea. Mi se pare că Biblia are multe 
cusururi de vreme ce binecuvintează căsătoriile impuse. lar aşa 
stînd lucrurile, credinţa mea a început de mult să se 
şubrezească. Ginduri! Gînduri am şi eu destule, sfinţia-ta. Acolo, 
în faţa altarului, cînd mirii se apropie unul de altul împinşi de la 
spate, cînd preotul ştie ce-i în sufletele lor, dar zimbeşte parcă 
fericit de asemenea moment plăcut, nu o căsătorie se oficiază. 
Nu, sfinţia-ta, ci se mai adaugă o piatră la temelia ipocriziei. 
Nimeni nu ştie să oblăduiască ipocrizia mai bine decit biserica. 
Totul sfinţit şi curat. Numai pe dedesubt e altfel. Ginduri! Da, 
puteţi să vă gindiţi la asta, sfinţia-ta. Biserica ne îndeamnă să 
fim umili, să ne temem şi să credem. În ce să credem? Mirii se 
tem şi nimeni nu se întreabă ce-i în sufletele lor. Intreaga Biblie 
e plină de ameninţări la adresa omului. La biserică, trei sferturi 
din slujbă preotul ameninţă. Dar despre fericirea de pe pămînt 
nu pomeneşte nimeni nimic, ci numai despre aceea ce va veni. 
Care? „Crede şi nu cerceta” ne îndeamnă cuvintul Bibliei. De ce 


să credem fără a cerceta? Există ceva de ascuns? Oare se teme 
cineva că cercetind vom da peste lucruri neconvenabile 
credinţei? Gîndiţi-vă, sfinţia-voastră! Aveţi la ce medita. 

Glasul său cel frumos devenise şuierător. Miînia îi stăruia în 
priviri ca nişte flăcări. Firea ei de Mugşatină, aprigă, ieşise la 
iveală. Nu mai era copila neajutorată de adineauri. Insă nu 
numai firea Mugşatinilor contribuise la explozia ei de mînie, ci şi 
timpul îndelungat de înfrînare, de aşteptare, de speranţe fără 
noimă. După doi ani, aceasta fusese prima ei răbufnire. Işi 
reveni greu şi cătă spre Lazăr temătoare. Insă nu de el îi era 
teamă. Cuvintele rostite o înspăimîntau. 

Egumenul o ascultase calm. Pe faţa lui limpede nu se putea 
citi nici miînie, nici uimire. Multe din cele spuse de Margareta îl 
chinuiseră şi pe el uneori. Cîndva ajunsese chiar să se întrebe: 
„Cred oare din convingere, sau din teamă?” 

— Doamnă, voi medita la tot ce am auzit. După cele rostite, 
îmi iau îngăduinţa să amin sfinta cuminecătură, fiindcă nu 
sînteţi pregătită de împăcarea cu Dumnezeu. Mă voi ruga pentru 
voi. Cît despre desfacerea acestei căsătorii, cred că e bine să 
chibzuiţi adînc. Nu, nu mă întrerupeţi! Sigur că v-aţi gindit la ea 
vreme îndelungată. Totuşi, cercetaţi-vă bine, fără cruţare şi 
căutaţi cu migală adevărul asupra sentimentelor pe care i le 
purtaţi soţului vostru. Şi nu-l dispreţuiţi pe comite înainte de a-l 
cunoaşte cum trebuie, căci nu-l cunoaşteţi în adevărata sa 
lumină. Ah, dacă l-aţi cunoaşte! Dacă aţi şti ce se ascunde în 
tînărul parcă veşnic pus pe şagă! Comitele Staicu e cel mai... 

Se opri brusc şi murmură ceva atit de nelămurit, încît nici 
lui nu-i fu prea clar. Gîndurile prea năvăliseră multe. 

— Acum trebuie să plec. 

— Nici o vorbă de reproş? 

— Nici. Nu eu trebuie să vă judec. Cercetaţi-vă mai bine. 
Orice aş spune eu nu are destulă putere pentru a vă lămuri 
tainele sfintelor legi. Răspunsul la astfel de îndoieli stă numai în 
voi. 

O salută adînc, nu ca un duhovnic, ci asemenea unui 
cavaler, lucru ce-i plăcea Margaretei, iar el simţise asta de 
multe ori. Frumoasa şi mîndra Muşatină iubea mai presus de 
orice purtările cavalereşti şi faptele de arme. Fusese crescută în 
mijlocul oştenilor şi al cavalerilor. În zăngănitul aspru al oţelului. 
Familia ei dăduse oameni străluciți în meseria aspră a armelor. 


Învăţase mînuirea spadei, arta călăriei şi tragerea cu arcul încă 
de mică. Straiul de cavaler o atrăgea mai mult decit frumoasele 
podoabe femeieşti. Şi nu o dată lacrimile stăruiseră pe faţa ei, 
nefericită că nu se născuse băiat. Visase cîndva că viitorul ei soţ 
va fi unul dintre acei cavaleri despre care se vorbeşte cu invidie, 
cu admiraţie şi respect. Multe dintre tainele credinţei bisericeşti 
erau neclare în mintea Margaretei. Dascălii ei, localnici sau 
aduşi de domnul Moldovei de prin alte părţi, aveau fiecare păreri 
diferite în privinţa cunoaşterii lui Dumnezeu. Ciţiva dintre ei, 
filozofi ai timpului, judecau mai liber, mai logic şi uneori credinţa 
lor nu se arăta prea înfocată. Alţii, din contră, se fereau de 
argumente ca de foc şi credeau orbeşte. lar tînăra Mugşatină 
adunase fără ca timpul să cearnă destul. 

Lazăr părăsi castelul în trapul domol al gonaciului. El nu luă 
seama nici la asta, nici la frumuseţile din jur. Gîndurile îi 
rămăseseră în urmă, la conversaţia cu stăpina locului. La 
gesturile ei. La schimbările bruşte pe care le observase. Fire 
sensibilă şi de obicei cu o puternică stăpinire de sine, Margareta 
trecea uşor de la o stare la alta, lucru greu de observat însă 
pentru un ochi mai puţin ager. 

După plecarea egumenului, frumoasa castelană stătu multă 
vreme pe o frumoasă alee a parcului împresurată de ginduri. 
Convinsă că Lazăr avusese dreptate, ea refăcu în minte tot ce 
socotea semnificativ de-a lungul scurtei sale căsătorii. De fapt, o 
făcuse de multe ori, şi niciodată zadarnic, fiindcă de fiecare dată 
descoperise cîte un amănunt ce-i scăpase cu alt prilej. Răbdarea 
de a medita asupra lucrurilor mărunte petrecute între ea şi 
Staicu îi era la îndemiînă. Ştia bine că numai femeile au darul de 
a despica firul în patru în tot ce priveşte fericirea sau nefericirea 
dintre soţi ori dintre îndrăgostiţi. Bărbaţii sînt mai nepricepuţi. 
Femeile au gingăşia şi ştiinţa de a tălmăci un gest, o privire sau 
un cuvînt scăpat cîndva printre altele, aparent fără noimă. 

„Ce a vrut să spună Lazăr în ultima frază? se întrebă. 
Fiindcă e clar că jumătate din frază i-a scăpat fără voie. Poate că 
de la ultimele cuvinte ale egumenului ar trebui să încep să mă 
gîndesc la Staicu. Dar ce a vrut să spună cu: «...e cel mai»...? E 
cel mai inteligent? Ei, da, comitele e un om inteligent. E cel mai 
frumos? Ei, da, comitele se bucură de astfel de haruri. Însă nu la 
acestea se gindea egumenul. Poate că cheia e undeva mai 
departe, legată de celelalte fraze. Să refacem toate cuvintele 


spuse de Lazăr în legătură cu Staicu. «Să nu vină o vreme cînd 
veţi regreta pasul acesta.» Parcă aşa a spus Lazăr. Apoi: «Şi nu-l 
dispreţuiţi pe comite înainte de a-l cunoaşte bine, fiindcă nu-l 
cunoaşteţi în adevărata lui lumină. Ah, dacă l-aţi cunoaşte! Dacă 
aţi şti ce se ascunde în tînărul parcă veşnic pus pe glume! 
Comitele Staicu e cel mai...» Acestea au fost ultimele fraze 
rostite de egumen. După felul în care sună ele, e limpede că 
Lazăr îl cunoaşte într-o lumină neştiută de mine. Exclamaţiile lui 
erau de mare admiraţie pentru Staicu. lată lucruri deosebit de 
neaşteptate. Dar ce atrage admiraţia egumenului? Un bărbat ca 
el nu se minunează de însuşirile mărunte ale comitelui. E clar că 
egumenul nu la deşteptăciune sau frumuseţe s-a gîndit. Cu atît 
mai mult cu cît le cunosc şi eu. Simt că mă apropii de adevăr, 
fiindcă altceva a vrut el să spună. Ce, încă nu ştiu? Tot 
întrebîndu-mă, nu găsesc drumul cel bun. Dar aş putea folosi 
altă cale. Cred că de la ultimele fraze ale egumenului trebuie să 
mă întorc de-a lungul celor doi ani. Pornind de la ele, să încep 
a-l descoperi pe Staicu.” 

Tîrziu, obosită de gîndurile multe pe care le analizase fără 
nici un rezultat, fără nici o revelaţie, dădu din miîini a neputinţă. 
Şi totuşi, simţea clar că undeva printre gîndurile ei apăruse o 
luminiţă palidă căreia nu-i dăduse atenţia cuvenită pe moment 
şi o pierduse. O intuia fără a şti unde trebuie să se întoarcă de-a 
lungul drumului parcurs de gindurile ei. Insă nu acum o va face. 
Era prea obosită. Dar la noapte, în singurătatea odăii şi a 
întunericului, cînd totdeauna gîndurile se adună mai limpezi, va 
încerca din nou. 

Doamnele din suita ei erau cinci. Cuvîntul „doamne” nu li 
se potrivea. Ele abia acum visau la măritiş. Fiice ale unor boieri 
cu stare de prin împrejurimi, fetele veniseră în slujbă fiindcă 
moda zilei impunea ca soţia comitelui să aibă doamne de 
onoare. Apoi, la castel veneau adesea cavaleri falnici. Părinţii 
ambiţioşi cunoşteau locul unde pică de obicei peştele cel mare. 
lar fetele lor nu dispreţuiau niciodată astfel de avantaje. 

înconjurată de tinerele ei însoţitoare, Margareta uită peste 
zi de necazuri. Poznaşe, fetele găseau prilej de veselie din te 
miri ce. Totuşi, uneori gîndurile ei luau alt făgaş. Printre altele, 
se gîndi la Irina. Sora lui loan al Dobrogii se afla în mare 
primejdie la Caliacra. Trimisese acolo o ştafetă cu răvaş care o 
poftea pe lrina să vină la castel. Ştafeta adusese un răspuns, 


ce-i drept, dar nu şi pe tînăra principesă. După victoria de la 
Varna, aceasta credea în steaua cea bună a fratelui. 

Spre seară majordomul o înştiinţă că o caută un cavaler de 
la curtea Moldovei. Nerăbdătoare, privi prin fereastra de la etaj 
şi-l recunoscu. Era Amăricăi. Un lungan slăbănog şi uscat ca o 
scîndură. Vechiul ei prieten mai mare. Cavalerul care o învățase 
cîndva meşteşugul armelor sau prinderea sticleţilor cu pomul şi 
cu ceară cînd începeau toamnele. Cobori scările în goană, 
uimindu-i pe slujitori. 

Auzind  bocănituri  sprintene pe treptele  peronului, 
moldoveanul o ghici fără a fi nevoie să privească. Ultimii paşi 
Margareta îi făcu domol, ferindu-se de zgomot. Amăricăi, întors 
cu spatele, mustăcea. li simţea fiecare mişcare, dar se prefăcu 
atent la porţile de lîngă malul Prahovei. Două palme cu degetele 
strînse acoperiră ochii lunganului. O respiraţie uşor agitată 
stăruia lîngă el. 

— Măi, măi! se miră oaspetele. Să fie un tătar? Nu. Tătarii 
au mîinile aspre. Să fie un popă venit cu ameninţare asupra 
mea? N-ar fi de mirare, dacă ne gindim că prin biserică am 
călcat ultima dată acum trei veacuri. Insă nu e popă. L-aş 
recunoaşte după mirosul de tămiie. O fi o veveriţă. Aş! Nu-i simt 
gheruţele. 

Margareta apăsă cu unghiile pe faţa lui ca pergamentul. 

— Veveriţă e! strigă încîntat. 

Riseră amindoi. Cavalerul desfăcu braţele largi şi o 
cuprinse. La spatele lor majordomul, cam ortodox în păstrarea 
etichetei, tuşi degeaba. 

„Poate că-i un unchi al doamnei, socoti el. Totuşi, chestia 
asta e o abatere. Prea sînt mulţi ochi prin apropiere.” 

Nemulțumit că a doua doamnă a ţării se dă în spectacol, îşi 
scutură o scamă imaginară de pe pieptarul frumos cu fireturi 
galbene. Apoi se îmbună. Cavalerul îngenunchease şi o saluta 
cu pălăria. Miinile lungi ale moldoveanului parcă acopereau o 
arie. 

Pînă la vremea cinei, castelana şi oaspetele zăboviră prin 
parc. S-ar fi cuvenit ca Amăricăi să-şi caute de odihnă sau să 
pună rînduială în straiele prăfuite. Dar bucuria revederii era prea 
mare. 

— Ai mai crescut, doamnă. 

— Ei, aş! rise Margareta, cu ochii strălucitori. 


— Zău! Şi eşti la fel de frumoasă. Altădată... 

— Altădată, ce? 

— Altădată îmi era teamă că după căsătorie ai să te 
uriţeşti. 

Pe faţa Margaretei trecu un nor. Scurta schimbare nu scăpă 
privirilor musafirului. Auzise cîte ceva despre răceala dintre ea şi 
comite, chiar dacă nu crezuse astfel de scorneli. 

— Şi tu te-ai făcut mai chipeş. 

— Ehe, ştiu asta! Mi-au zis-o şi alţii. Din păcate, mă întrece 
unul pe care l-au văzut oamenii noaptea şi s-au închinat înainte 
de a-şi scuipa în sîn. 

— Ce e pe la noi? 

— Bine. Acum două săptămîni a plouat. Griul e frumos. Viile 
şi mai şi. Dacă nu dă mană sau piatră, va fi un an grozav. 

— Cam tirziu ai venit. 

— Crezi că mi-a fost uşor? Măria-sa Petru rar mă scapă din 
mînă. Era gata să mă trimită iscoadă într-un loc anume. Am 
scăpat greu. M-am tot văitat de reumă pînă ce l-am înduplecat 
pe părintele vostru. L-a prins mila de mine şi m-a povăţuit să 
merg la băile de sare de la Slănic. Am luat-o din loc făcut ghem 
pînă ce am dat dosul. Două luni sînt liber ca pasărea cerului. De 
ce m-ai chemat în taină? 

— Doream să ştim numai noi despre venirea ta aici. 

— Necazuri? 

— Da. 


Domnul Ţării Româneşti era vesel. Acum cunoştea bine 
iscoadele de la Argeş ale regelui Ungariei. Dar nu acesta părea 
adevăratul motiv de satisfacţie. Sigismund de Luxemburg 
primise, pesemne, o copie a scrisorii lui Mircea către domnul 
Moldovei. Copie trimisă fără îndoială de acele iscoade care se 
strecuraseră pînă în cancelaria ţării. Prevederile Nufărului Alb se 
adevereau. Într-un timp destul de scurt, Mircea primise veşti de 
la regele Ungariei. Acesta îl asigura că e gata să-l ajute cu oști 
împotriva oricărei ameninţări. Sigismund căzuse în plasa iscusită 
întinsă de domnul Ţării Româneşti. Acum nu răminea decit să se 
menţină bună alianţă cu ungurii. 

Căpitanul Gherghina aştepta lîngă uşă, parcă încremenit. 


— Ce veşti, domnule? se interesă vodă. 

— Oştile lui Ali-paşa au ajuns între Balcic şi Cvarna. 

— S-au mişcat încet. 

— Adevărat, măria-ta. Marele vizir a aşteptat să sosească 
bombardele. 

— Corăbii are? 

— Cred că nu. 

— Fără corăbii va pierde mulţi oameni. Nu-l înţeleg pe 
sultanul Murad. 

— Se spune că Ali-paşa ar avea duşmani la Adrianopole. 

— Asta nu-i rău. Ali e un mare general. Să urmăriţi fiecare 
mişcare a lui! 

— Doamne, iscoadele noastre sosesc din ceas în ceas. 
Nimic nu arată că marele vizir are ginduri spre Dunăre. Corăbiile 
măriei-tale patrulează pe apă zi şi noapte. Zece mii de oşteni 
stau gata de luptă în pădurile de la Cîrna Mică. 

— Mda! Solii au plecat la tătari? 

— Acum un ceas. 

— Mulţumesc, domnule! Şi încă ceva. Trimite la Chilia după 
consulul genovez Pietro Embrone. Pentru Genova, căderea 
Dobrogii sub turci va însemna reducerea comerţului în Marea 
Neagră. Acum ar fi momentul să începem unele tratative cu 
genovezii, fiindcă ei îşi vor îndrepta speranţele către poloni. 
Lucru ce nu ne-ar conveni. Oştile lui Vladislav lagello ne-ar sta în 
coaste dacă ar coborî la Chilia. Îi vom convinge pe genovezi că 
sîntem puternici. Că la noi trebuie să caute sprijin. 

— İn ce scop, doamne? îndrăzni căpitanul. 

Mircea rise. 

— Ţi-am spus. Pentru a nu-i lăsa pe poloni să se infiltreze 
către malul Mării Negre. 

— Nu la asta mă gindeam, doamne. 

— A, la avantaje. Acum e momentul să obţinem de la 
genovezi nu numai un tratat de alianţă, ci şi un sprijin material. 
Vom cere mult, chiar dacă mă aştept la puţin. Dar, oricum ar fi, 
e bine ca Ţara Românească să tragă foloase din cele mai 
mărunte întîmplări. Mă voi gîndi şi la venețieni. 

Ochii căpitanului străluciră. Puţini îl cunoşteau cum se 
cuvine pe adevăratul Mircea. lar el era unul dintre aceia. Părăsi 
cabinetul de lucru, pentru a îndeplini poruncile măriei sale. 

„Acum e vremea să ne apropiem de Vladislav lagello, gîndi 


vodă. Regele Poloniei ne poate fi un aliat împotriva unei 
ameninţări a lui Sigismund. Însă nimeni nu dă fără să 
primească. Aşa-i făcută lumea. Cînd ceri, omul strimbă uşor din 
nas. Cînd oferi, se bucură chiar dacă are destul. Deci e bine să-i 
oferim lui lagello. Să-i oferim ce? O nadă, în orice caz. Mă voi 
gîndi mult la asta. Între regele Poloniei şi al Ungariei există o 
veche vrajbă. Împăcarea lor poate folosi multora. Din păcate, 
aşa ceva nu va fi. lar eu nu pot să o fac. Astfel stînd lucrurile, 
aici trebuie să căutăm ce-i bun pentru noi. In vrajba lor. O 
alianţă deschisă cu Sigismund avem. Una secretă cu lagello cred 
că-i marja noastră de siguranţă. Regele Ungariei e schimbător 
ca vintul. La el ce-i azi nu e miine. Dar nu-i aduc învinuiri. E un 
om înţelept şi se întoarce după cum cer interesele regatului său. 
Trăim vremuri aspre. Turcii năzuiesc mult. Pentru a supravieţui 
trebuie să fii înţelept. loan al Dobrogii va pierde lupta cu Ali. Va 
pierde fiindcă nu a ştiut să-şi facă alianţe. Fără o minune, chiar 
şi Imperiul bizantin va cădea. Cită vreme ceri ajutor nu-ţi dă 
nimeni. Ajutorul trebuie impus. Asta nu înţelege loan. Asta nu 
ştie împăratul de la Constantinopole. Spre deosebire de fratele 
Dan, am sperat că voi cîrmui fără războaie. Acum ne pregătim 
de primul, pentru că vor mai fi. Turcii nu ne vor lăsa în pace. 
Dacă vom stăpiîni Dobrogea, vom deveni mai puternici. Banatul 
Severinului cu garnizoanele sale îmi dă nopţi de nesomn. Primul 
meu pas va fi spre unirea cu Dobrogea. Al doilea, spre scoaterea 
Banatului din mîinile lui Sigismund. Voi reuşi oare?” 


* 


Ultima săptămînă din iunie începuse cu furtună. Ploaia 
durase doar cîteva ceasuri. Destul pentru a inunda o seamă de 
locuri mai joase. Oamenii spuneau că fusese o adevărată rupere 
de nori. Nu picături, ci valuri de apă căzuseră pe pămîntul 
crăpat ici-colo. Vîntul răsturnase copacii izolaţi de pe lîngă malul 
Mării Negre. Apoi, vremea cătă spre îndreptare. Urmele ploii 
dispăreau treptat. Dimineţile se porneau cu soare. După prînz, 
cerul se înnoura uşor. Doar peste noapte norii se adunau 
ameninţători. 

loan al Dobrogii alesese din timp un loc bun în vederea 
încleştării cu oştile lui Ali-paşa. Locul acela era strimtorat spre 
stinga de apa mării, iar pe dreapta, de nişte rîpe ce se opreau în 


coasta unor mlaştini parcă fără sfîrşit. Fişia îngustă nu îngăduia 
o desfăşurare mai bună a achingiilor. Marele vizir ar fi putut să 
ocolească locul ales de loan şi să impună un altul. Pentru 
aceasta, un ocol spre Dunăre se impunea fără îndoială. Ibrahim 
era convins că nu există o soluţie mai frumoasă. Chiar porni să 
vorbească despre unele avantaje ale mersului către 
miazănoapte şi numai zimbetul ironic al vizirului îl făcu să tacă. 

— Baţi cîmpii, Ibrahim! rîse Ali. Cu toată înţelepciunea ta, 
nu vei ajunge niciodată un mare general. Ai auzit despre 
Pădurea Nebună? Ea desparte Dobrogea de ţaratul lui Şişman. 
De fapt sînt două păduri cu astfel de nume. Una aici şi aud că 
alta în Ţara Românească. Prin ele greu trec oştile mari, fiindcă 
sînt adevărate capcane. Rîpe, desişuri, pîraie, mlaştini, dealuri şi 
văgăuni se ascund în ele. Pentru duşman, locuri bune de a ne 
întinde o mie de curse. Prin astfel de păduri poţi rătăci zile 
întregi, convins că lumea se sfirşeşte acolo. Nu, Ibrahim! loan a 
chibzuit bine locul bătăliei, ceea ce ne arată că e un mare 
strateg. Dar şi nouă ne convine. Mlaştinile se întind paralel cu 
marea pe citeva mii de paşi. Prin ele nu se poate trece. Dincolo 
de mlaştini începe uriaşa pădure nebună. Deci pe flancuri şi din 
spate loan e asigurat că nu-l putem lovi. Şi totuşi regele 
Dobrogii a intrat într-o cursă. Războaiele, Ibrahim, se cîştigă prin 
vitejie, strategie, noroc, uneori şi prin viclenie. Mi-ai propus un 
marş către miazănoapte. Mă folosesc de ideea ta, însă în loc să 
merg cu toată oastea, voi pune să ocolească mlaştinile la 
adăpostul pădurii, doar opt mii de oşteni. Acesta va fi atacul 
nostru pe flancul drept. loan sînt sigur că l-a prevăzut şi că a pus 
acolo o stavilă bună. Pe flancul stîng, acoperit de apa mării, nu 
are griji. Ei bine, flancul stîng va fi căderea lui loan şi victoria 
noastră. 

— Flancul stîng? se miră Ibrahim. 

— Aşa cum ai auzit, zimbi marele vizir. Acum, după ploaie, 
nopţile sînt întunecoase. Şase mii de achingii vor porni cu 
plutele pe mare. Acoperiţi de întuneric, cine să-i vadă? Vor ieşi 
mai spre larg şi vor visli paralel cu ţărmul. Pînă la sfîrşitul nopţii, 
oamenii mei vor debarca la cel mult un sfert de ceas călare, 
dincolo de tabăra lui loan. 

— Strălucitorule, caii sînt greu de stăpînit pe plute. 

— Ştiu. Oamenii vor merge fără cai. În locul cailor punem 
bombardele pentru Caliacra. Fiindcă jumătate dintre ei vor porni 


spre cetatea de reşedinţă a regelui. Acolo sînt puţini apărători. 
Deci, înconjurat ca-ntr-un cleşte, loan are de ales: ori să se 
retragă din faţa noastră, ori să-şi cate moartea prin mlaştini. De 
va încerca să se retragă cu gindul de a sparge cercul nostru, îl 
vom măcelări pe la spate, pentru că regele nu spre tabăra mea 
cu oşteni prea numeroşi va face încercarea. 

— Magnific, strălucitorule! se entuziasmă Ibrahim. 

— Magnific, dacă ne reuşeşte planul, murmură Ali, mai 
ponderat decit aghiotantul său. 


După două zile de harţă cu pierderi puţine, loan mai păstra 
speranţa unei victorii. Oştenii săi respinseseră fiecare atac. ÎI 
nemulţumea totuşi tactica lui Ali: nu angaja o bătălie decisivă. 
Egumenul Lazăr, care revenise în tabără, privea gînditor 
schimbul de săgeți dintre cele două oşti. Era în zorii celei de-a 
treia zile. 

— Măria-ta, de ce atacă turcii cu atît de puţină convingere? 
întrebă egumenul nedumerit. De ce nu se încing într-o luptă 
adevărată? 

— O vor face, răspunse loan, nu prea convins. Ali e prudent. 
Locul ales de noi nu-i convine. Acum doar ne încearcă puterile. 

— Credeţi? Mie mi se pare că marele vizir aşteaptă ceva. 
Poate un atac prin pădurile de dincolo de mlaştini. 

— Acolo au început de ieri, însă cu slabe nădejdi pentru ei. 
Cavalerul Bogdan şi ceilalţi oşteni ai Ţării Româneşti ţin stavilă 
bună. In ajutorul lor am trimis aseară încă o mie de arcaşi. Din 
păcate, aici am rămas prea puţini. Doar şase mii. Totuşi, Ali nu 
va trece peste noi. Poziţia e bună. 

Cavalerul Toma sosi în goană, pămintiu la faţă, şi le 
întrerupse discuţia. Despotul şi egumenul ghiciră că s-a 
întîmplat ceva grav. 

— Măria-ta, vorbi el aproape în şoaptă, sîntem încercuiți. 

— Cum asta? Au răzbit achingii prin păduri? 

— Incă nu. Dar peste noapte o seamă de turci au trecut pe 
mare în spatele nostru. 

— Glumeşti. Ei n-au corăbii. 

— Au făcut-o cu ajutorul plutelor. 

„Deci asta era, gîndi loan. Dumnezeu şi-a întors faţa de la 


LU 


noi. 

— Să vină comandanții de pilcuri! ordonă el. 

Apoi privi spre tabăra marelui vizir. Călăreţii acestuia 
aşteptau doar un semn. 

„E limpede, chibzui loan. Ali-paşa se aşteaptă să încercăm 
o spargere a cercului din spatele nostru. In clipa cînd vom 
întoarce caii, va porni să ne măcelărească.” 

— Domnilor! li se adresă comandanților de pilcuri. Turcii 
ne-au împresurat peste noapte. La spatele nostru sînt cîteva mii. 
E bine să nu facem spaimă printre oameni, fiindcă spaima 
totdeauna duce la dezastru. Ce propuneţi? 

— Să răzbim în spate, grăi unul dintre ei. 

— Cum? 

— Prin iureş, măria-ta. Ridicăm tabăra într-un iureş mare. 

— Asta nu, domnule! Cunoaştem atita strategie încît să 
înţelegem că Ali asta aşteaptă. 

— Mlaştinile! vorbi Toma. 

— Nici asta. Mlaştinile ar înghiţi prea mulţi oameni Pe acolo 
se pot strecura cu mult noroc doar cîțiva inşi, însă nu o oştire. 
Am asista neputincioşi la cel mai mare dezastru. 

Comandanții îl priviră pe despot întrebători. Erau siguri că 
el se gîndise la ceva. Dar la ce? 

— Avem o singură cale, spuse loan după o clipă de 
chibzuială, parcă alegîndu-şi cuvintele înainte de a le pronunţa. 
Vom face iureş în spate, dar nu cum s-a propus adineauri. 
Anghele! 

— Aici, doamne! 

— Vei ieşi la atac în faţa lui Ali cu cei cinci sute de călăreţi! 
Vanghelatos! 

— Poruncă, măria-ta! 

— Cei şapte sute de oameni ai tăi vor porni alături de 
Anghel! 

— Aşa va fi, doamne! 

— Să fiţi gata de atac într-o jumătate de ceas! 

— Vom fi. 

— Apoi să rezistaţi cu orice preţ măcar un sfert de ceas. 
Cînd se va împlini sorocul după chibzuiala voastră, cei ce rămîn 
în viaţă să caute adăpost în mlaştini! Domnilor! se întoarse către 
ceilalţi comandanţi de pilcuri. Peste o jumătate de ceas vom 
porni în iureş să spargem cercul din spatele nostru. 


Rămas doar cu Toma şi cu egumenul Lazăr, loan îl privi pe 
cel din urmă şi spuse mai calm decit credeau ei: 

— Să folosim cu rost cele cîteva clipe de răgaz. Poate că nu 
ne vom revedea decit în cer. Poate va fi altfel. 

— Măria-ta, îl întrerupse egumenul, de veţi pieri voi, 
Dobrogea va rămîne fără conducător. Ar mai fi timp să ieşiţi cu 
Toma şi cu noi folosind adăpostul mlaştinilor. Nu-i nevoie să le 
străbatem. Peste cîteva ceasuri sau chiar mai devreme, Ali va 
trece cu oştile sale de-a lungul țărmului, iar locul de aici rămîne 
liber. Nici că se poate ascunzătoare mai bună decit în mlaștini. 

— Adevărat, aprobă loan. Dar nu eu voi face asta, ci 
sfinţia-voastră. Locul meu e în fruntea oştilor mele. A fugi la 
vreme de primejdie nu-i în firea noastră. Şi nici nu ne-ar aduce 
cinste. 

— Atunci rămîn alături de măria-ta. 

— Asta nu! Spada sfinţiei-tale nu poate hotărî soarta luptei. 
O spadă mai mult sau mai puţin are slabă importanţă azi. 
Doresc să vă încredinţez o misiune. 

Apoi vorbi încet. Lazăr şi Toma îl ascultau miraţi. Uneori, 
egumenul aproba prin dese aplecări ale capului. loan isprăvi ce 
avea de spus. Egumenul făcu un gest de binecuviîntare asupra 
tînărului rege, iar acesta se închină. 

Arad, Grama, Sima, Cîrstev şi Cotae, care făceau parte din 
garda personală a lui loan, erau pe aproape. Egumenul le făcu 
un semn. 

— Prieteni, spuse întunecat la chip, aici nu mai avem ce 
face. După cum spunea despotul, spadele noastre nu pot hotărî 
soarta acestei lupte. Curînd, aici va fi un masacru. A muri alături 
de loan al Dobrogii nu-i lipsit de măreție, dar cui foloseşte? Să 
salvăm acum ce se cuvine. Prinţesa Irina a căzut, poate, sau va 
cădea în robie. Eu trebuie să plec la Snagov. Despotul mi-a 
încredinţat unele sarcini. Domniile-voastre încercaţi să o 
scoateţi pe prinţesa Irina din mîinile turcilor. Ştiu că-i greu şi 
chiar fără sorţi de reuşită. Insă celui care va izbuti îi ofer o mie 
de ducați venețieni. O mie de ducați de aur. 

— Sfinţia-ta! vorbi cu răceală cavalerul blond. Locul meu e 
aici. Am venit cu despotul şi rămîn cu el. A fugi acum de lîngă 
loan al Dobrogii nu-i o faptă demnă de un cavaler. 

— Preţuiesc mult cuvintele voastre, răspunse egumenul 
calm, dar ceea ce v-am cerut adineaori e chiar dorinţa 


despotului. 

— Atunci mă supun. 

— Pe mine să nu vă bizuiţi, interveni Cîrstev. Eu am venit la 
Varna şi aici cu o misiune din partea ţarului Şişman. Să văd şi 
să-i spun. Aştept sfirşitul acestei lupte, apoi voi călări spre 
Tîrnova. Şişman e la fel de ameninţat. 

— Păcat că stăpînul vostru nu şi-a unit oştile cu cele ale 
Dobrogii. Ali îi va învinge pe rînd. 

— Stăpîn? zimbi Ciîrstev. Eu n-am stăpîn decit poporul 
bulgar. Şişman nu mi-a poruncit, ci m-a rugat să vin aici. In rest, 
sînt de acord cu spusele voastre. Şi eu am sperat că ţarul de la 
Tirnova va înţelege lucrul acesta. Între loan şi Şişman există o 
veche vrajbă. Acum e prea tirziu să mai discutăm astfel de 
lucruri. 

— Vă las cu bine, domnule! grăi Lazăr. Noi intrăm în 
adăpostul mlaştinilor. 

— Păi, şi eu fac la fel, răspunse Ciîrstev. 

— În cazul acesta, e vremea să pornim. 

Cei şase bărbaţi îşi purtară caii de căpestre prin apa şi 
nămolul ce le ajunse curînd pînă la brîu. Şi, spre mirarea lui 
Cîrstev, egumenul se pricepea să-i conducă, ferindu-se de 
ochiurile adinci, înşelătoare, parcă ajutat de un simţ aparte. 
Stufărişul îi acoperise de mult cînd tabăra regelui sună atacul. 


* 


Trecuseră unsprezece zile. La Argeş, ştafetele soseau des şi 
aduceau ştiri despre luptele din Dobrogea. Căpitanul Gherghina 
asculta cu răbdare, fiindcă o parte dintre oameni se pierdeau 
uneori în amănunte. Comandantul gărzilor nu-i întrerupea. Chiar 
şi amănuntele, aparent fără noimă, de multe ori căpătau 
însemnătate, pentru că ele întregeau imaginea situaţiei de 
acolo. Gherghina dorea să-şi facă o idee clară despre noua stare 
a Dobrogii, care sub atacurile marelui vizir devenea alta după 
fiecare zi. Şi numai filtrate de inteligenţa sa ştirile ajungeau la 
vodă limpezi. 

Măria-sa Mircea şedea în cabinetul său de lucru alături de 
egumenul Lazăr şi comitele Staicu. Discutau lejer, fără 
constrîngerile etichetei. Îl aşteptau pe consulul genovez de la 
Chilia. 


— Ce mai fac cumnata noastră, doamna Margareta? se 
interesă vodă. 

— Măria-ta, zîmbi Staicu, nu ştiu. N-am avut timp să trec pe 
acasă. _ 

— Mda! Cam lipseşti des şi mult. Intr-o zi ai să găseşti 
cuibul gol, rise domnul ţării. 

— Asta mai greu, îi ţinu isonul comitele. Dragostea dintre 
mine şi Margareta mă fereşte de astfel de temeri. 

Vodă îl privi insistent. Auzise unele zvonuri, poate fără 
temei. Staicu îi susţinu privirea iscoditoare. Egumenul, parcă 
absent, privea undeva prin fereastră. Gherghina deschise uşa şi 
anunţă: 

— Domnul Pietro Embrone, consul genovez şi castelan al 
Lycostomului. 

Urmat de secretarul său, un tînăr sprinten la minte, Pietro 
Embrone, se opri în mijlocul odăii şi salută adînc. 

— Sire! 

— Dar nu sînt rege, domnule. 

— Pentru mine sînteţi. Pe măsură ce înţeleg limba voastră, 
îmi dau seama că titlul de domn nu vi se potriveşte, continuă 
linguşitor. Chiar adineauri aţi avut bunătatea a-mi adresa 
cuvîntul domnule. E drept că doar noi, latinii, avem calitatea de 
a folosi acest cuvînt, fiindcă din limba latinească porneşte el şi e 
împrumutat de alte popoare. Dar cînd în toată Europa se 
foloseşte cuvîntul „domnule”, ar trebui să adoptați titlul de rege, 
pentru a vă feri de unele confuzii. 

— Poate, zimbi vodă. În fond, ce-i mai important, omul sau 
titlul? Însă ne vom gîndi la propunerea voastră. 

— Mi-aţi luat o piatră de pe inimă, sire. 

„Negustor din tălpi pînă-n creştet, gîndi Mircea. Dar un 
negustor chibzuit, care ştie să se folosească de toate harurile 
cuvîntului. Cu un astfel de negustor, tratativele nu vor fi 
uşoare.” 

— Gherghina! porunci el. Ce veşti ne poţi da? 

— Proaste. Caliacra, Cavarna, Tomisul, cetăţile Enisala, 
Bisericuța şi Păcuiul lui Soare sînt în mîinile lui Ali. Lupte mari se 
desfăşoară la Dunavâăţ şi Silistra. loan al Dobrogii a dispărut. 
Mort sau rob, nimeni nu ştie. Prinţesa Irina, alături de mulţi robi, 
a fost trimisă către Adrianopole. Cavalerul Bogdan s-a întors la 
castelul comitelui Staicu doar cu opt oameni din cei două sute. 


Bogdan e rănit grav. Din mia de călăreţi ai Ţării Româneşti, au 
venit aproape şase sute. Dar jumătate din ei au nevoie de 
îngrijiri. Felcerii noştri se ocupă de ei. 

Embrone, zguduit de cele auzite, reţinu totuşi admirabila 
limpezime cu care vorbea căpitanul. Nici o frază în plus. Totul în 
puţine cuvinte, însă destul pentru o imagine clară a dezastrului 
din Dobrogea. 

— Altceva? întrebă vodă. 

— Ali nu a lovit populaţia Dobrogii şi nu a pus foc. 

— De ce? 

— Fiindcă nu-i doar un mare general, ci şi un înţelept în 
treburile gospodăreşti. El ştie că fiecare locuitor viu aduce mai 
mare folos Imperiului turcesc. 

— Tocmai ce gindeam şi noi, aprobă vodă. Care-i situaţia 
noastră la Dunăre? 

— Cei douăzeci şi patru de mii de oşteni stau prin păduri şi 
aşteaptă un semn al măriei-tale, minţi Gherghina fără să 
clipească. Ştia şi el, şi vodă că în realitate erau doar zece mii. 

— Dar corăbiile? 

— S-au împărţit pe zone de-a lungul Dunării. Patrulează zi şi 
noapte. 

— Negustorii de la Sibiu au venit? 

— Au venit, doamne. 


— Cu arme? 

— Cu arme, dar puţine. 

— Mulţumesc, Gherghina! Domnule consul - privi spre 
genovez -, căpitanul nostru v-a înfăţişat situaţia de azi a 


Dobrogii. În cîteva zile ea va fi supusă cu totul. Avem ştiri sigure 
de la acel vestit cavaler ce se ascunde sub numele de Nufărul 
Alb, că ţaratul lui Şişman va fi atacat de oştile marelui vizir. De 
fapt, prin lovirea Silistrei, atacul lui Ali a început. 

— Şi eu am primit o scrisoare de la Nufărul Alb, se mîndri 
Embrone. El mi-a dezvăluit acelaşi lucru privitor la ţaratul lui 
Şişman. Voi păstra scrisoarea ca pe ceva sfint. Copiii şi nepoţii 
mei se vor mîndri cu ea, fiindcă vine de la cel mai mare cavaler 
al timpului nostru. Țaratul lui Şişman va cădea curînd. Pericolul 
care vă ameninţă pe voi, sire, ne umple de adîncă miîhnire, vorbi 
în continuare precaut, ştiind că la tratative trebuie să ataci fără 
a te jelui de situaţia proprie. Să ataci dacă vrei să obţii mult şi să 
dai puţin. 


— Pericol pentru noi? interveni Staicu. Poate. Dar noi avem 
cu ce să-l înfruntăm. Ne-am pregătit pentru asta. În schimb, 
Chilia, prin căderea Dobrogii, nu prea are cu ce. Comerţul 
Genovei va suferi mult în această parte a Europei. 

— Sîntem în aceeaşi situaţie cu polonii, replică Embrone. 
Regele lagello va interveni cu oşti la cererea noastră, fiindcă şi 
mărfurile ce vin de la Liov către Marea Neagră sînt în pericol. 

— Polonii? Slabă nădejde. lagello are prea multe griji acum. 
Regele Ungariei îi stă în coastă. Sigismund de Luxemburg nu se 
poate împăca cu gîndul că a pierdut Galiţia şi chiar stăpînirea 
Poloniei, care-i rămăsese moştenire de la socrul său, Ludovic cel 
Mare. Apoi, în regatul Poloniei sînt unele răzmeriţe. 

Genovezul ştia că aşa stau lucrurile. Auzise multe de la 
negustorii care treceau pe la Chilia. 

— Oare pentru aceste frumoase ştiri ne-aţi chemat aici? 
întrebă. 

— Şi pentru asta, continuă Staicu. Numai cunoscînd bine 
cele ce se întîmplă în jurul nostru vom discuta mai temeinic la 
aceste tratative. Noi putem apăra Chilia. 

— Cum? 

— Scoţind Dobrogea din mîinile marelui vizir. 

— Mă iertaţi, dar nu sînteţi prea slabi pentru asta? murmură 
uimit. 

Mircea luă un sul de pe masă şi-l cîntări în palme citeva 
clipe, după care grăi: 

— lată o scrisoare abia sosită de la curtea lui Buda. 
Sigismund nu-i de părerea voastră. 
` Genovezul o privi lacom. Ar fi dat mult să-i ştie conținutul. 
In fond, ce putea să-i scrie regele Ungariei lui Mircea? 

— li recunoaşteţi pecetea? 

— Fără sminteală, zimbi genovezul. E a regelui Sigismund. 

— Citeşte, domnule, îl îmbie vodă. E în limba latină, atît de 
răspîndită azi pe la cancelariile Europei. 

Ca un adevărat negustor, consulul o parcurse în grabă, fără 
ca pe faţa lui să se poată observa vreo schimbare. 

— Ei? 

— Sire, rise genovezul, Sigismund se arată generos cu voi. 

— Generos? Dar cine-i generos azi doar de florile mărului? 
Sigismund ne asigură de sprijin cu oşti. Ai văzut asta. Cui i-a mai 
oferit el ajutor? Lui Şişman, lui loan al Dobrogii, lui Straţimir de 


la Vidin, lui Lazăr al Serbiei? Nu. Numai nouă. Şi ştii de ce? 
Sigismund e convins că Ţara Românească e azi singura care se 
poate înfrunta cu oştile sultanului Murad. lată, domnule consul, 
pe ce se întemeiază propunerea noastră de a vă proteja. Vom 
lua Dobrogea din mîinile turcilor, iar comerţul Genovei se va 
desfăşura ca şi pînă acum. 

— Ce vreţi în schimb? întrebă genovezul, ştiind că a sosit 
momentul hotăritor. 

— Nimic pentru noi, zimbi Staicu. 

— Nimic? Vă mulţumim... 

— Nimic pentru noi, îl întrerupse Staicu. Totul pentru oştile 
care vă vor apăra. 

Consulul ciuli urechile. Era clar că avea în faţă nişte oameni 
de mare fineţe diplomatică. 

— Cu cît oştile noastre vor fi mai tari, cu cît vom ajunge mai 
de temut în Marea Neagră, cu atit Genova are numai de cîştigat, 
sfirşi comitele. 

— Ce ajutor putem da oştilor voastre? 

— Ajutor? zise Staicu. Nu ajutor, domnule consul, ci 
investiţii. Tot ce va veni de la voi va fi pentru voi. 

„Diavolo! înjură genovezul în gînd. Nu-mi place cum 
prezintă ăsta lucrurile. Inseamnă că va cere mult.” 

— Fie, investiţii, se hotărî el. 

In fond, principalul era să se afle pretenţiile curţii de la 
Argeş. 

— Ne bucură hotărîrea voastră, se amestecă Mircea, fără 
a-i lăsa timp de meditații. Cred că Genova îşi poate îngădui să-şi 
apere interesele comerciale din Marea Neagră cu zece corăbii. 
Zece corăbii mari şi cu velatura de cuviinţă. 

— O va face, sire, aprobă consulul. 

— Şi cînd le primim? 

— Să primiţi ce? 

— Corăbiile. 

— Păi ziceaţi că Genova să se apere... 

— Sigur că da, dar prin noi. Genova e prea departe pentru a 
menţine azi acele corăbii în stare de luptă. Ca să nu mai vorbim 
despre faptul că ar fi prea puţine pentru apărarea Chiliei. 

— Nu avem de unde vă da zece corăbii, sire, se văicări 
genovezul. Cine poate da atît de mult? Genova e săracă. Poate o 
corabie... 


— O corabie? Doar cu atita vreţi să vă asiguraţi liniştea 
comerţului vostru? 

— Două, sire. Peste atit, Genova nu va consimţi. 

— Atunci, să nu mai vorbim despre asta, jucă Staicu o 
carte. Incercaţi la poloni. 

— Ba vorbim. De ce să nu vorbim? De cînd e lumea 
tratativele n-au fost niciodată uşoare. Unul cere prea mult, 
insinuă el, altul dă cît poate. Negustorii genovezi pot oferi cel 
mult două corăbii. 

— Fie! aprobă Mircea, fără a-şi arăta satisfacția, fiindcă nu 
se aşteptase la atit. 

Pietro Embrone răsuflă la rîndul său uşurat, după care 
vorbi: 

— Secretarul meu va pleca miine spre Genova. 

— Ar mai fi banii, interveni Staicu parcă nepăsător. 

— Care bani? 

— Banii pentru întreținerea oştilor pe toată durata 
campaniei noastre în Dobrogea. Adică o contribuţie, fiindcă 
greul îl suportăm noi. 

— Bani nu avem, domnule. Comerţul nostru a mers destul 
de prost în ultima vreme. Sîntem plini de datorii. Colonia 
genoveză de la Chilia are azi mare nevoie de ajutor în aur. 

Comitele se prefăcu a-l crede. Cunoştea bine situaţia 
înfloritoare a Chiliei. Mărfurile aduse de caravanele din Orient 
erau foarte scumpe şi căutate în Europa. Piperul, mirodeniile, 
stofele orientale, covoarele grele, aduceau genovezilor, 
venețienilor şi grecilor mari cîştiguri în aur. Piperul cumpărat de 
ei pe sume modeste se vindea în Europa prin numărarea 
boabelor. Căpăţinile de zahăr ajunseseră la preţuri astronomice. 
Mirodeniile, adevărate rarităţi, aduceau prilej de îngîmfare a 
gazdelor la ospeţele marilor bogătaşi. 

— Tocmai strimtorarea voastră ne face ca în loc de cincizeci 
de mii de ducați să ne mulţumim doar cu jumătate. 

— Santa Madona! sări Embrone, prefăcîndu-se înspăimîntat. 
De unde să iau atita aur? _ 

— Uşor, domnule consul! îl potoli Staicu. In actul pe care îl 
semnăm, noi vă garantăm liniştea pe un an. Dacă în acest timp 
Chilia va suferi din pricina turcilor, veţi primi îndărăt corăbiile 
împreună cu banii. 

— Dar nu cîştigăm atita într-un an. 


— Vorbă să fie! grăi Mircea cu asprime. Domnule consul, 
audiența voastră se apropie de sfîrşit. 

— Dar, sire, strigă genovezul, am fost chemat la tratative. 

— Adevărat. Însă, cum nu ne înţelegem, socotim vizita 
voastră ca o audienţă plăcută. Poate că aveţi dreptate să staţi la 
îndoială. Poate că Genova îşi va putea apăra singură colonia ei 
de la Chilia. Sau poate că polonii vor fi mult mai generoşi decit 
noi. 

— Încă o clipă, sire, se rugă genovezul, temîndu-se că 
Mircea nu pune prea mult preţ pe tratativele lor. 

— Vă ascult. 

— Aş dori să încheiem un act de garanţii, nu pe un an, ci pe 
doi. Şi să-l reînnoim la fiecare doi ani, dacă cele două părţi vor fi 
de acord. Cît priveşte suma, colonia noastră se poate angaja cu 
cincisprezece mii de ducați de aur. Ei vor fi plătiţi la o săptămînă 
după semnarea actului. 

— Primim, hotărî vodă. Aţi uitat însă de corăbii. 

— Nici vorbă. De îndată ce ajung la Chilia, cele două corăbii 
vor urca pe Dunăre pînă la locul hotărît de voi, sire. 

— La Giurgiu. 

— La Giurgiu, sire. 

— Domnule consul, să veniţi mai spre seară pentru 
semnarea actului. Voi da poruncă la cancelaria noastră. 

— Vă rog să fie pentru mine în dublu. O copie va lua miine 
drumul spre Genova. De fapt, e o simplă formalitate, fiindcă 
toate cheltuielile sînt suportate de Chilia. Sire! Domnule! 
Sfinţia-ta! se înclină el şi ieşi urmat de tînărul secretar. 

Cînd ajunse afară, îl întrebă pe acesta: 

— Ce părere ai despre domnul Ţării Româneşti? 

— Aceeaşi, zimbi tînărul. Aceeaşi pe care v-am spus-o 
adesea. Pentru unul cu vederea mai puţin ageră, pare moliu. 
Prea paşnic. Dar e un om mare. Vă veţi convinge de asta. 

— Parcă încep să cred şi eu, rise Embrone, mulţumit că 
scăpase destul de ieftin. Abia azi l-am cunoscut mai bine. E un 
fin diplomat. lar comitele Staicu, naiba să-l ia, m-a făcut să mă 
învîrtesc în jurul cozii! Crezi că am încheiat o afacere bună? 

— O ştiţi şi voi, zimbi secretarul. Polonii ne-ar fi jumulit de-a 
binelea. Cu atît mai mult, cu cît mărfurile lor de pe drumul 
Liovului şi al Moldovei vin nu la Chilia, ci la Cetatea albă. Deci nu 
au interese de a ne apăra. Ba din contră. Dacă ar cădea Chilia 


sub turci, negustorii poloni ar scăpa de concurenţa noastră. Asta 
mă face să cred că nu i-ar interesa să ne sprijine. 

— Eşti un tînăr isteţ. Vei ajunge departe. 

— Ştiu, rise acesta. Un negustor nătîng e ca luptătorul fără 
braţe. Trăim timpuri de mare înflorire a comerţului. Concurența 
e aprigă. Şi tocmai pentru că sînt un negustor bun, m-am gîndit 
să-i facem o surpriză plăcută domnului Ţării Româneşti. 
Bunăvoinţa lui e aur pentru noi. Genova e departe. Mircea e 
doar la un pas de Chilia. 

— Ce surpriză? 

— Îi vom trimite pe una dintre cele două corăbii ceva piper, 
cîteva căpăţini de zahăr, vreo zece covoare, mirodenii, două trei 
scule de aur aduse de noi din Orient pe un preţ de nimic şi stofe. 
Noi facem aici un comerţ de milioane. Ce dăruim nu are 
importanţă. Dăruim din cîştig. 

— Da, nu-i rău. Darurile au fost totdeauna armele de preţ 
ale negustorilor. Crezi că Mircea va lua Dobrogea? 

— Cred. Domnul Ţării Româneşti n-ar semna acte cu noi 
dacă nu ar fi pregătit pentru asta. 

— Dar cînd? 

— Aş zice că nu peste multă vreme. 

— Da, da. Negustorii care au trecut pe la Giurgiu mi-au 
povestit că au văzut ceva oşti frumos echipate. Totuşi, nu cred 
că Mircea are azi douăzeci şi patru de mii de oşteni. Haide, să 
mergem la hanul „Doi cocoşi”. Simt nevoia unui chef straşnic. 

— Poate miine. Azi nu ne îngăduim. Spre seară vom veni în 
faţa protectorului nostru şi e bine să arătăm cum se cuvine. 

— Diavolo, aşa e! Acum patru ani, cînd te-am răscumpărat 
de la turci, m-ai costat cinci bănuţi de aur. Atunci nu ştiam ce 
investiţie fac. 

— Nici acum. Eu ţintesc sus, domnule. Peste un an sau doi 
vă voi lua locul. 

— Eşti un ticălos simpatic, rise consulul. 

— Nu tăgăduiesc. Aţi îmbătrînit. Sînteţi bogat şi se cuvine 
să vă retrageţi la Genova alături de copii şi nepoți. Să vă 
bucurati de munca voastră măcar cîțiva ani buni. Altfel, e păcat 
de cît aţi trudit o viaţă întreagă. 

— lar tu îmi vei lua locul. 

— Nu-i firesc? 

— Ba da. la spune-mi, dragă Rava, cît ai cîştigat tu în cei 


patru ani? Dar nu din leafa de secretar, ci din comerţ. 

— Trei mii de ducați venețieni. 

— Frumos! O mică avere. Şi ce-ai făcut cu ei? 

— Două mii cinci sute i-am depus la o bancă din Florenţa. 

— De ce la Florenţa şi nu la Genova? 

— Fiindcă sînt un tînăr chibzuit. Genova trăieşte doar din 
comerţul ei înfloritor azi. Florenţa face şi ea comerţ, ce-i drept, 
dar baza veniturilor sale stă în meşteşuguri, în cultivarea 
pămîntului, în vite şi oi. Pămîntul a adus totdeauna cîştiguri mici, 
dar sigure. Genova se mîndreşte cu venituri mult mai mari, însă 
în comerţ există şi neprevăzutul. O mică defecţiune pe undeva 
şi totul se duce pe copcă. De aia cred că băncile din Florenţa 
sînt mult mai sigure. 

— Da. Şi eu m-am gindit la asta. Admir înţelepciunea ta. Şi 
cu restul de cinci sute, ce-ai făcut? 

— l-am investit în arme, domnule. Poate nu ştiţi că la Sibiu 
se află un meseriaş care face spade la fel de bune ca şi cele din 
Toledo. Am încheiat un act cu el. Tot ce produce atelierul său va 
fi numai pentru mine. 

— Arme? strimbă din nas Pietro. Cui le vinzi? 

— Măcar de-aş avea destule. Ele au ajuns la preţ ca şi 
mirodeniile pe care le aducem de la mari depărtări şi cu multe 
primejdii. Viitorul e al armelor, domnule. Cine face comerţ cu 
arme se poate lipsi de altele. Multă vreme de aici înainte Europa 
nu va mai găsi linişte din cauza turcilor. Războaiele cer 
sumedenie de arme. 

Pietro Embrone se opri locului, îngîndurat. Rava îi atrăgea 
atenţia spre o ramură a comerţului rar valorificată şi numai 
ocazional de obicei. 

Rămaşi singuri, Mircea, Staicu şi egumenul Lazăr îşi 
zimbiră. Încheiaseră un tîrg plin de foloase. 

— Prieteni, va trebui să luăm ceva şi de la venețieni. Dar nu 
acum, ci după cucerirea Dobrogii de la turci. Venețienii nu au 
colonie la Marea Neagră. Îi vom pofti să se aşeze mai mulţi la 
Tomis şi le vom da sprijin. Ciştigul va fi înzecit, fiindcă mărfurile 
lor vor plăti vamă. Hotărisem să scot Dobrogea din mîinile 
turcilor abia în primăvara viitoare. Acum cred că e bine să ne 
grăbim pe cît se poate. 

— Măria-ta, îl întrerupse egumenul, înainte de a părăsi 
tabăra lui loan al Dobrogii am avut cu el o discuţie. Atunci a fost 


dorinţa lui ca tot ce mi-a spus să aflaţi voi. De fapt, după asediul 
Varnei, regele mi-a lăsat unele înscrisuri pentru voi. 

— Înscrisuri? 

— Da. Acum, cînd el e dispărut sau mort, nimic nu mă 
opreşte să le scot la iveală. Luaţi-le, măria-ta! grăi şi-i întinse 
două suluri cu pecetea Dobrogii pe ele. Mircea desfăcu primul 
sul şi prinse a citi cu voce tare: 


Noi, loan, din mila lui Dumnezeu despot al Dobrogii şi 
autocrat al Varnei, fiul seniorului de fericită memorie Dobrotă, 
lăsăm Ţării Româneşti întreaga putere în Dobrogea şi Varna. 
Tezaurul ţării să fie folosit numai spre binele poporului meu. 
Unirea cu Ţara Românească e ultima noastră dorinţă. 

Acest înscris are tărie deplină numai după moartea noastră. 

loan. 

Ingîndurat, vodă desfăcu al doilea sul şi nu mai citi 
titulatura obişnuită, ci numai textul: 

Sora noastră Irina va rămîne la curtea Ţării Româneşti cu 
titlul ei de principesă şi cu toată cinstirea de cuviinţă. Măria-sa 
Mircea, comitele Staicu şi egumenul Lazăr să-i fie părinţi şi fraţi. 
Alături de marea populaţie a românilor dobrogeni, trăiesc aici şi 
alte neamuri. Greci, genovezi, venețieni, bulgari, evrei, tătari, 
turci şi armeni. Aceştia să se bucure de aceleaşi drepturi pe care 
le-au avut şi sub noi. 

Zestrea prinţesei Irina, depusă de noi la mănăstirea 
Snagovului, rămîne întreagă a ei. Dar am mai depus la Snagov 
din averea noastră, încă cinci mii de ducați venețieni. Lăsăm din 
aceştia mănăstirii o mie pentru sufletul nostru, iar egumenului 
Lazăr, încă o mie. Cavalerului Arad, trei sute. Cavalerilor 
Bogdan, Grama, Cîrstev, Ruk Spear, Sima şi Carapelese, cite o 
sută. Restul va trece în stăpînirea slujitorului nostru Toma. Dacă 
averea noastră din Caliacra şi Tomis nu se va spulbera cu totul 
sub urgia turcilor, ea va trece în vistieria Ţării Româneşti, dar va 
fi folosită pentru binele Dobrogii. Mai lăsăm cavalerului Arad 
casa noastră din Tomis şi dreptul de a se stabili acolo. 

loan. 


— Dumnezeu să-l ierte! murmură vodă, închinîndu-se. Nu-i 
ştiam un asemenea suflet mare. Păcat de el. 
— Poate că nu-i mort, vorbi egumenul. Poate e rob. 


— Cum să aflăm asta? 

— Numai Nufărul Alb ne-ar putea ajuta, zimbi egumenul. 

— O va face, interveni Staicu. 

— O va face, se lumină domnul ţării. M-aş bucura să-l găsim 
în viaţă. Să-l scoatem din mîinile turcilor, fie prin vicleşug, fie 
prin răscumpărare. de asemenea, trebuie să trimitem solii la 
Adrianopole pentru a o răscumpăra pe tînăra prinţesă Irina a 
Dobrogii. Poate că negustorii genovezi ar fi cei mai potriviţi să o 
facă. 

— Mai aşteptăm, vorbi egumenul. Am trimis în căutarea ei 
nişte oameni care nu se dau îndărăt de la nimic. Tinerii cavaleri, 
Arad şi Grama, dimpreună cu Sima al nostru, sînt pe urmele ei. 

— Cavalerul Arad? Cine e omul acesta? De unde vine el? 

— E un tînăr ce nu a împlinit încă douăzeci de ani. 

— Un copil. Aţi trimis un copil să o scape pe Irina din mîinile 
turcilor? 

— Măria-ta, copilul acesta i-a făcut faţă cavalerului Bogdan 
într-o întrecere cu spada. 

— Ce vorbeşti, domnule? se entuziasmă vodă. 

— Săgeata lui loveşte fără greş pînă la o sută de paşi, 
completă egumenul. 

— Ei, ei, nici chiar aşa să nu o luăm! 

— Dar am văzut asta! 

— De necrezut! strigă vodă cu ochii strălucitori. 

— La Varna a fost unul dintre cei doi care au intrat în tabăra 
lui Ali şi l-au păcălit, primejduindu-şi viaţa. 

— Drace! sări vodă încîntat. Parcă am auzit despre el. Nu 
cumva a fost amestecat în povestea medalionului? 

— A fost, măria-ta, aprobă egumenul. 

— Dar asta înseamnă că ne-a adus mari foloase la Buda! 

— Aşa se pare. Cavalerii lonuţ şi Dumitru s-au întors la 
Snagov. Însă misterul celor petrecute la Buda nu l-am putut 
dezlega. Pînă azi nu am putut afla cine i-a atacat şi cine i-a 
ajutat. Am luat măsuri să trimitem pe altcineva la curtea 
Ungariei, fiindcă e clar că acolo oamenii noştri au fost 
descoperiţi. k 

— Bine, bine, lasă asta! spuse Mircea nerăbdător. Incă nu 
m-aţi lămurit în privinţa tînărului Arad. Cine e el? 

Comitele Staicu ridică din umeri. Egumenul făcu la fel, cu 
toate că ştia unele lucruri. 


— Mda! Cînd se va întoarce, să-mi fie prezentat. Numai de 
se va mai întoarce. 

— Noi nu ne facem griji, zimbi Lazăr. Toate harurile lui în 
privinţa măiestriei armelor stau în umbră faţă de marea 
chibzuială cu care e înzestrat. 

— Dar Grama? Nu cumva e pirpiriul cavaler ce a cîştigat în 
mai turnirul de spadă? 

— Chiar el. La Varna a luptat ca un leu, uimindu-l pe loan al 
Dobrogii. 

— Ah, era să uit! Ce legături au fost între loan şi tînărul 
Arad? Văd că despotul s-a ocupat în chip deosebit de el. l-a lăsat 
bani mai mulţi şi o casă. 

— Căile Domnului sînt mari şi minunate! spuse Lazăr 
cucernic. 

— Aşa este, dar aud că la Snagov ar fi vreo două sute 
optzeci de călugări. Cel puţin aşa mi s-a spus. Cîţi dintre ei sînt 
călugări cu adevărat? 

— Asta numai Bunul Dumnezeu ştie, zimbi Lazăr. Sigur e 
faptul că ei stăpiînesc miînuirea armelor cu multă pricepere. 
Numărul lor a crescut la peste patru sute. 

— O mică şi puternică armată, grăi Mircea. 

— Da, dar ne ocupăm şi de instruirea lor în ştiinţa cititului şi 
a cunoaşterii adevărului despre tot ce ne porunceşte Dumnezeu. 
Chiar şi îndărătnicul nostru Sima a început să citească şi să 
scrie. Insă, fantezia lui o ia razna adesea. El e sarea şi piperul 
Snagovului. 

— Măria-ta, interveni comitele Staicu, din cîte ştiu, pe 
teritoriul ţării avem nouăsprezece şcoli. În ele, dascăli sînt o 
seamă de călugări mai slab sau mai bine pregătiţi. Acele şcoli 
funcţionează pe lîngă biserici. Ar fi bine să mai înfiinţăm încă 
opt. 

— Şi eu m-am gîndit, dar de unde luăm dascăli buni? 

— De asta m-am îngrijit eu. O seamă de tineri boieri, care 
au studiat pe la universităţile din Bologna şi Florenţa, doresc nu 
numai să fie dascăli, ci să şi întreţină şcolile cu banii lor. 

— lată o veste bună, dragul meu frate. 

— Da, dar nu e totul, maria-ta. Împreună cu prietenul meu 
Zamfirescu, despre care cred că e cel mai cult om al ţării, am 
făcut un alfabet al limbii române. Poate că nu e perfect, însă e 
un început bun, fiindcă nu se poate să vorbim româneşte şi să 


scriem în latină. Îl vom introduce în şcoli. Eu nu prea dispun de 
timp. Zamfirescu poate să o facă. 

— Zamfirescu a fost la mine în urmă cu citeva zile. De la el 
ştiu tot ce mi-ai spus. De asemenea, mi-a cerut să înfiinţez trei 
spitale conduse de medici şi felceri. Am stat de vorbă şi cu cei 
trei medici tineri, care au studiat medicina la Florenţa. Eu 
cunosc multe medicamente folosite în Apus, dar nu cunosc 
plantele medicinale folosite de felcerii noştri. Aşa stînd lucrurile, 
fiecare medic va lucra împreună cu doi sau cu trei felceri. Multe 
boli nu pot fi tratate acasă la bolnav. Apoi, spitalele îi vor scuti 
pe medici şi pe felceri să facă deplasări lungi. 

— Unde vor fi plasate cele trei spitale? 

— Unul la Cîmpul Lung, unul la Olt şi unul la Giurgiu. Toate 
costurile spitalelor vor fi suportate de curtea noastră de la 
Argeş. 

— Cam greu, zimbi Staicu. Unul va fi suportat de mine. Cel 
de la Giurgiu. 

— Ai atiţia bani? 

— Am destui. 

— lar cel de la Olt va fi suportat de Mănăstirea Snagovului, 
interveni Lazăr. Sîntem mult mai bogaţi decit s-ar crede. Acum 
eu trebuie să plec. Am o seamă de treburi ce nu pot fi amînate. 
Măria-ta, domnule comite! se înclină el şi părăsi odaia de lucru. 

— Pari obosit, frate, observă domnul ţării. Poate că ar fi 
bine să te odihneşti o vreme. 

— Dragă Mircea, zîmbi trist comitele, te rog să mă crezi că 
visez un timp de odihnă. Dar cînd va fi el? Acum cînd turcii sînt 
lîngă noi? Mi-am dorit să fac o vizită la Curtea Moldovei. Pe 
Margareta a prins-o dorul de părinţi, de rude şi de prieteni. Ea 
nu-mi spune asta, însă eu ştiu ce e în inima ei. 


Capitolul 9 


rei sute de călăreţi coborau de-a latul Balcanilor către 

Adrianopole. După îmbrăcămintea roşie cu alb, se vedea 

că fac parte din oştile de achingii ale sultanului Murad. 
Căldura scăzuse la apropierea serii, dar mai avea destulă putere 
asupra călătorilor. Convoiul se mişca domol, ca o corabie pe o 
mare calmă. Cauza acelei înaintări greoaie stătea în oboseala 
robilor mulţi, flămiînzi şi istoviţi. Sandjac-begul, comandantul 
achingiilor, avea destule motive să fie nemulţumit că picase 
asupra lui o astfel de răspundere. li lipseau merindele, atît de 
necesare la drum lung, locurile nu erau tocmai sigure, iar robii 
se încăierau adesea cu oştenii. O parte dintre ghiaurii dobrogeni 
păreau nişte dulăi gata să rupă lanţul şi să muşte. Săreau la 
încăierare cu achingiii din te miri ce, fără teamă de moarte. 
Potecile peste dealuri, prin văi şi păduri, pe la vaduri de ape nu 
îngăduiau totdeauna o bună încercuire a robilor. Cîţiva dintre ei 
scăpaseră fără urmă. Alţii căzuseră sub săgețile sau iataganele 
achingiilor. 

Sandjac-begul avea destule motive să fie cătrănit. Marele 
vizir Ali-paşa îi dăduse prinşii cu număr. Şi tot cu număr trebuia 
să-i predea la Adrianopole. Mai purta la el o scrisoare către 
măritul padişah, în care Ali-paşa trecuse o seamă de date în 
dreptul fiecărui rob, chiar dacă mulţi dintre ei minţiseră în 
privinţa numelui. Fără scrisoare i-ar fi fost uşor, fiindcă ar fi 
completat numărul robilor fugiţi ori morţi cu bulgari de prin 
satele aflate în drumul său. În numai trei zile, pierduse vreo 
cincizeci de robi. 

„Măritul padişah îmi va tăia capul, socoti el. Mare minune 
să am noroc! Totuşi, poate că aurul, stofele de preţ şi celelalte 
daruri încredințate mie de marele vizir să-l înduplece pe Murad. 
Insă cu Fareddin-paşa va fi mai greu. Şeitanul acela bătrîn şi 
lacom, crud şi nesimţitor ca un porc, mă va osîndi. Puţina pradă 
de război pe care am dobindit-o eu în Dobrogea nu-i destulă să-l 
pot îndupleca. Norocul meu ar fi să nu-l găsesc pe Fareddin la 
Adrianopole, ci pe Sabahaddin. El e oştean şi înţelege greutăţile 
unui drum lung. Dacă stau să mă gindesc bine, padişahul mă 
poate ierta cînd o va vedea pe frumoasa prinţesă a Dobrogii. 
Ticălosului ghiujoi îi plac blondele, fiindcă el e tuciuriu ca 


smoala.” 

Tresări şi privi în jur. Pînă şi de gîndurile sale îi era teamă. 
Spionii lui Ali sau ai sultanului totdeauna îşi făceau veacul 
printre oşteni. Dar achingiii îşi căutau de treburi. Puseseră 
tabăra la o margine de pădure, lîngă un pirîu, hotăriţi să facă 
acolo popas de noapte. In spatele celor cîteva corturi, tabăra era 
apărată de nişte stînci. Robii, culcaţi deasupra pirîului, sorbeau 
lacomi din apa răcoroasă. Cravaşele achingiilor îi domoleau pe 
cei ce se apropiau prea mult de străji. Doar femeile şi pruncii 
şedeau ciopor în mijlocul taberei. 

Sandjac-begul dădu poruncă să se împartă robilor din 
puţinele merinde. Cei unsprezece achingii trimişi de el să caute 
de mîncare încă nu reveniseră în tabără. Frumoasa lrina, 
acoperită cu un văl negru, se aşezase pe pămîntul uscat alături 
de slujitoarea ei, o tînără grecoaică înaltă şi voinică asemenea 
unui luptător. Nu discutau între ele. Jalea lor era prea mare. 
Nimic nu le atrăgea spre vorbă. Căzuseră într-o apatie ce nu 
lasă de obicei gindurile să se toarcă în voie, ci să vină răzlețe şi 
fără nici o legătură unele cu altele. Sandjac-begul era îngrijorat 
de soarta celor unsprezece achingii. 

Noaptea căzu domol peste tabără. Vintul adia slab ca o 
părere. Doar pădurea pornise nu geamătul obişnuit la vreme de 
iarnă, ci murmurul plăcut al verii. Stelele apăreau tot mai multe 
pe cer. La poalele stîncilor stăruia un foc vesel. Deasupra lui doi 
oşteni învîrteau o frigare. Mai alături, sandjac-begul dimpreună 
cu doi ofiţeri şedeau de taină. În pădure, paisprezece bărbaţi 
trăgeau cu urechea spre tabără. Departe de ei, într-o văgăună, 
slujitorul Cotae, nu tocmai mulţumit de vecinătatea achingiilor, 
păzea cincisprezece cai. 

„Hm! reflectă el mohorit. Lipitorile mi-au supt sîngele prin 
mlaştini. La Varna era gata-gata să mi se cînte prohodu'. În 
Dobrogea la fel. Azi, după prînz, cînd i-am atacat pe cei 
unsprezece achingii, am crezut că mi-a sosit sfirşitu'. Puțin a 
lipsit ca unul dintre turcaleţi să mă găurească frumos cu o 
săgeată. Acum, dracu ştie dacă nu voi cădea rob, sau chiar mai 
rău. Ferice de Gogoaşă! Cred că, înţelept cum îl ştiu, a dat dosu' 
cu cele două pungi burduşite. Incă nu mă încumet să o iau din 
loc. Dar dacă Sfinta Născătoare ne ajută să scăpăm de aici, 
stăpînu' poate să ţoşcăie din buze a pagubă după mine.” 

Cavalerul blond şedea între scundul Grama şi rotofeiul 


comandant al Snagovului, bucuros că numărul micului său grup 
crescuse. Cu multe ceasuri înainte, întîlniseră la celălalt capăt al 
pădurii şaptesprezece fugari din tabăra sandjac-begului. Opt 
români, cinci greci şi patru bulgari. li ospătaseră după puteri din 
propria merinde şi le dăduseră sfaturi să ţină drumul spre răsărit 
către mare. Patru dintre fugari erau înarmaţi cu arcuri luate de 
la străjile pe care le sugrumaseră cu o noapte înainte. 

— Văziîndu-vă atit de puţini, eram gata să vă atacăm cu 
săgeți, spuse unul dintre fugari. Abia cînd aţi ajuns mai aproape 
ne-am dat seama, după straiele de pe voi, că sînteţi creştini. 

Discutaseră o vreme acolo, printre copacii din marginea 
răsăriteană a pădurii. Cînd să se despartă unii de alţii, zăriseră 
unsprezece achingii călări. leşiseră pe neaşteptate dintr-o vilcea 
şi îşi îndemnau caii către alta, ce adăpostea un pirîu. 
Descălecaseră apoi lingă apă, desfăcînd legăturile mari cu 
merinde. Era ceasul prînzului. Caii gustau din iarba fragedă de 
pe lături. Privindu-i prin desişul de frunze, cucernicului Sima îi 
veni o idee. 

— Ce-ar fi să ne strecurăm pînă aproape de ei şi să-i luăm 
cu săgețile? 

Grama strimbă din nas. 

— Aici avem altă misiune. Pe urmă, sîntem doar patru 
contra unsprezece. Asta dacă îl punem la socoteală şi pe Cotae. 

Dar cavalerul blond nu împărtăşi părerea lui Grama. 

— Sîntem opt, dragul meu, spuse privind spre foştii robi. 
Patru dintre aceştia ne pot ajuta. Părintele Sima are dreptate. 
Armele, merindea şi gonacii turcilor ne fac mare trebuinţă. 

Unii dintre fugari îşi lăsaseră în miinile sandjac-begului 
nevestele, pruncii sau prietenii. Motiv pentru care se bucurară 
aflînd planul cavalerilor. Opt bărbaţi porniră a se furişa de-a 
lungul pîrîului printre numeroasele tufe, către locul unde 
achingiii prînzeau lipsiţi de griji. Cotae, ultimul din grup şi destul 
de neajutorat în folosirea arcului, era singurul nemulţumit de 
isprava ce se putea încheia prost. 

Cei opt bărbaţi, acoperiţi de tufele multe din jurul pîrîului, 
ajunseră la vreo patruzeci de paşi în spatele achingiilor. Le 
auzeau glasurile destul de lămurit. Cei ce le cunoşteau limba 
deduseră că ei cărau ceva merinde luată dintr-un sat bulgăresc. 
La un semn al blondului oamenii îşi încordară arcurile, iar 
săgețile lor porniră odată. Insă, aşa cum se întîmplă adesea, unii 


ochiseră acelaşi duşman, astfel că numai patru dintre achingii 
fură loviți din plin. Surprinşi, ceilalţi turci săriră în picioare. 
Armele lor erau alături. O nouă salvă mai dobori trei. Dar mai 
erau încă patru. Unul alergă spre cai şi sări în şa. Blondul îl 
dobori la vreme. Ultimii trei îşi încordară arcurile spre locul de 
unde venea atacul. Una dintre săgeți trecu doar la un deget de 
căpăţina lui Cotae. Lupta se încheie totuşi cu bine. Achingiii 
rămaseră prea puţini şi descoperiţi în faţa săgeţilor. Doi dintre 
achingii erau doar răniţi. Nu avu însă nimeni milă pentru ei. 

In vreme ce fugarii se ospătau cum se cuvine, Arad împărţi 
caii şi armele. Şase dintre foştii robi, lipsiţi de gonaci, îşi 
continuară drumul. Aşa se făcuse că micul grup al cavalerului 
blond crescuse la cincisprezece oameni. Tabăra sandjac-begului 
o găsiră după numeroasele urme ale cailor. 

„Sint vreo trei sute de achingii, chibzui Arad. Mulţi şi 
prevăzători. De trei zile ne ţinem după ei. Pînă acum nu ne-am 
putut strecura în tabără. Poate vom reuşi în noaptea aceasta. La 
lumina zilei, e curată nebunie să te apropii de ei.” 

— Plec să dau o raită pe lîngă tabără, spuse în şoaptă. 

— Să nu te duci prea departe! îl povăţui Grama. 

— Nici o grijă, răspunse tînărul. Mă pricep să mă strecor la 
vreme de noapte. 

Umbra deasă a copacilor îl înghiţi curînd. Arad nu se 
grăbea. Pînă la miezul nopţii mai era mult. El voia să atace cu 
puţin înainte de schimbarea străjilor. In celelalte nopţi 
observase că primul schimb de străji se făcea la mijlocul lor. 
Dincolo de pădure lumina lunii stăruia puternică. Tînărul îşi 
petrecu arcul pe după git şi pipăi cuțitul aşezat într-o teacă de 
piele la şold. Ajunse printre ultimii copaci. Se afla pe o înălţime. 
Terenul urca în pantă mare. Din locul acela privirile lui acoperiră 
întreaga tabără. Robii, culcaţi direct pe pămînt, arătau ca nişte 
muşuroaie. Erau mulţi. Poate vreo cinci-şase sute. La picioarele 
blondului, pămîntul se rupea brusc într-o văgăună. Prin ea 
trecea un piriu care făcea un cot către mijlocul taberei. Dincolo 
de văgăună, străjile vegheau aşezate cam la zece-cinsprezece 
paşi una de alta. Puțin mai sus, pe marginea de miazănoapte a 
taberei începeau parcă, în trepte, înălțimile. Stîncile arătau ca 
un brîu. La poala lor ardea un foc vesel. Ciîţiva bărbaţi şedeau în 
preajma lui şi poate că îşi aşteptau cina, fiindcă în aer plutea 
miros de frigăruie. Vîntul slăbuţ trecea peste tabără spre 


pădure. 

„Lîngă stînci şi-a ales, cred, loc de odihnă comandantul, 
chibzui Arad. Friptura nu poate fi pentru altul, iar cortul cel mare 
îmi dovedeşte că nu mă înşel. În partea de miazăzi a vilcelei se 
află caii turcilor. Şi tot acolo achingiii din celelalte schimburi. 
Dacă vreau să văd mai mult, e bine să urc încă o bucată de 
drum prin pădure. Aici nu pot trece pe malul din faţă fără 
zgomot.” 

Ajunse curind destul de departe de tabără. Cobori lîngă 
pîrîu, apoi ieşi dincolo de el. Stîncile porneau chiar din marginea 
apei. Începu să coboare spre tabără de-a lungul lor. Foşnetul 
vîntului îi era aliat bun. Ajunse doar la vreo douăzeci de paşi de 
prima strajă. Pe acolo primejdia se anunţa clar. O luă spre stînga 
în urcuş. 

„Spatele dinspre miazănoapte al taberei nu cred să aibă 
străji, reflectă Arad. Stîncile şi înălțimile mari sînt o apărare 
sigură pentru achingii. Ei bine, tocmai pe aici ne vom sili să 
atacăm.” E 

Aşa cum prevăzuse blondul, pe stînci nu erau străji. Incepu 
să se tirască, fiindcă lumina lunii era prea puternică, iar străjile 
din josul vilcelei ar fi putut să-l observe. Pipăia cu grijă locul 
înainte de a face o mişcare. Incă puţin şi ajunse pe marginea 
stîincii. De sus văzu întreaga panoramă a taberei. Străjile 
stăteau neclintite, semn că se luptau cu somnul. Sub el, la vreo 
trei înălţimi de om, focul murea treptat. Sandjac-begul discuta 
cu doi ofiţeri şi se arăta neliniştit de faptul că cei unsprezece 
achingii trimişi după provizii prin satele bulgăreşti încă nu 
reveniseră. Comandantul mai era nemulţumit şi de fuga unor 
robi. Ofițerii cătau să-l îmbuneze. 

Cavalerul blond mai privi încă o dată pe deasupra taberei, 
apoi se retrase, convins că văzuse destul. 

După chibzuiala lui Grama, trecuse mult peste o jumătate 
de ceas. Şi tocmai cînd se nelinişti de-a binelea auzi un foşnet. 
Venise Arad. Oamenii micului grup se apropiară în jurul 
blondului. 

— Prieteni, vorbi el în şoaptă, cred că e vremea să pornim. 
Vom lovi tabăra dinspre miazănoapte. Pe stîncile de acolo nu 
sînt străji. Însă mare atenţie la zgomot. La cea mai mică 
greşeală, va trebui să fugim. Să lăsăm totul baltă. Sandjac-begul 
achingiilor se odihneşte lîngă stînci. Voi încerca să-l prind. 


Frumos ar fi să înconjurăm tabăra şi să lovim cu săgețile din mai 
multe părţi. Sîntem însă puţini, nu ne convine asta. Vom fi 
puternici numai în grup. 

Le explică planul său în amănunţime, după care tăiară prin 
pădure către miazănoapte pentru a ajunge la locul pe unde 
trecuse Arad. Sub apăsarea vintului, crengile de sus ale pădurii 
cîntau frumos acoperind zgomotele. Noaptea cădea domol către 
miezul ei. Treisprezece bărbaţi cu arcurile pregătite şedeau 
neclintiţi la picioarele stîncilor. Reuşiseră să ajungă acolo cu 
bine. Umbra acestora îi ferea de privirile străjilor. Sus, pe prima 
treaptă a stîncilor, blondul se pregătea să facă o săritură. Lîngă 
focul amorţit, sandjac-begul îşi lua cina îngîndurat. Ofițerii 
plecaseră. În tabără domnea aceeaşi linişte. Un trup greu căzu 
asupra comandantului. Nu prea voinic, sandjac-begul se pomeni 
ridicat în picioare de o mînă puternică. Lama unui cuţit îi zgiria 
pielea gitului. Străjile mai apropiate auziră zgomotul şi tresăriră. 
În aceeaşi clipă răzbi un glas puternic în turceşte. 

— Sînt Nufărul Alb. Comandantul vostru e în mîinile mele. 
Orice mişcare a voastră îi primejduieşte viaţa. 

Apoi Arad grăi mai încet: 

— Spune oamenilor să rămînă pe loc! 

Dar lucrurile nu se petrecură după cum se aşteptase 
tînărul. Sandjac-begul nu era fricos şi, în loc de a pronunţa 
cuvintele impuse de Arad, strigă aspru: 

— Achingii, la mine! Săriţi!... 

Acelea fură ultimele sale cuvinte. Arad îl lovi. Străjile 
porniră în goană. Paşii lor se apropiau iute. La partea de miazăzi 
a taberei, ceilalţi achingii se treziseră şi îşi cătau armele cu 
înfrigurare. Sima, Grama, dimpreună cu prietenii lor traseră 
primele săgeți asupra străjilor care soseau în goană. O clipă, 
atacul neprevăzut îi descumpăni pe turci. Ciţiva dintre ei 
căzuseră, dar situaţia micului grup se părea că e pecetluită. 
Primele săgeți se loviră de stînci destul de aproape de ei. Arad 
fu pe punctul de a încerca o retragere cu oamenii săi spre 
pădure cînd se petrecu un fapt uluitor. Un fapt la care nu se 
gîndise. Robii se treziseră în acelaşi timp cu paznicii lor. Nimeni 
nu le poruncise. Nimeni nu aşteptase ceva de la ei. Insă fiecare 
înţelese într-o clipă că o astfel de ocazie nu vor mai întîlni. Săriră 
ca nişte arcuri asupra paznicilor. O bătălie cumplită se porni în 
vilceaua de la poalele stincilor. Primele străji, prinse între 


oamenii blondului şi surprinse de atacul robilor, căzură înainte 
de a se uni cu ceilalţi. O seamă de arme îşi schimbară stăpînii. 
Răcnete puternice răzbeau din partea de jos a taberei. Acolo, 
achingiii din celelalte schimburi nu apucaseră a se grupa. Ofițerii 
strigau zadarnic să o facă. Dar cine să-i mai asculte într-o astfel 
de situaţie? O seamă dintre ei, îngroziţi că Nufărul Alb intrase în 
tabără, fugeau pe marginea piriului în jos. Robii mai mulţi decit 
ei le săreau în spinare. Încăierarea dură doar cîteva minute. 
Căzuseră mulţi turci şi, alături de ei, mulţi creştini. 

Curînd cavalerul blond îi adună pe foştii robi şi puse străji în 
jurul vîlcelei. Era stăpin pe situaţie, chiar dacă pericolul încă nu 
trecuse. Cel puţin jumătate dintre achingii fugiseră şi cu 
siguranţă că se vor strînge laolaltă undeva, în josul pîrîului. A 
porni împotriva lor pe vreme de noapte nu era înţelept. Cei mai 
mulţi dintre caii turcilor rămăseseră în tabără datorită lui Sima. 
Grăsunul repezise acolo oameni înarmaţi pentru a-i opri pe 
achingii să se apropie. 

Nimeni nu dormi pînă la ziuă. Strigătele răniților - 
româneşti, turceşti, greceşti, bulgăreşti - înfiorau împrejurimile. 
Cînd prima geană de lumină a zilei îşi făcu apariţia, Arad slobozi 
o seamă de porunci. Sima se interesă de starea şi numărul 
răniților. Grama de numărul cailor. Un grec, de cel al morţilor. 
Peste puţină vreme, Grama reveni lingă cortul cel mare al 
comandantului. 

— O sută şaizeci şi şase de cai, spuse el. 

Indată după Grama sosi grecul. 

— Douăzeci şi trei de morţi ai păgiînilor şi treizeci şi unu de 
ai noştri. 

În sfîrşit, veni şi Sima. 

— Domnule, grăi el, nu stăm prea bine. Mulţi răniţi achingii 
şi creştini. Unii răniţi greu, alţii mai uşor. 

— Cîţi, sfinţia-ta? 

— Patruzeci şi doi de turci şi cincizeci şi şapte de creştini. 

— Deci douăzeci şi trei de morţi, patruzeci şi doi de răniţi, 
la care mai adăugăm nouăsprezece prinşi dimpreună cu 
comandantul lor, plus unsprezece pe care i-am lovit în timpul 
zilei, fac nouăzeci şi cinci de turci scoşi din luptă. Asta înseamnă 
că undeva, prin apropiere, mai sînt vreo două sute de achingii, 
însă mulţi dintre ei fără arme şi fără cai. Tabăra noastră numără 
aproape cinci sute de suflete. Sfinţia-ta, îngrijeşte-te de 


îngroparea morţilor creştini! 

— Fără cazmale? 

— Fără. 

— Dar turcii? 

— Îi vor îngropa ortacii lor, care sînt pe aproape şi ne 
pîndesc. Chiar şi achingiii răniţi rămîn pe loc. Într-un ceas vom 
ridica tabăra şi pornim la drum. Orice întîrziere ne poate aduce 
mari neajunsuri. Cred că şi alte convoaie trimise de marele vizir 
către Adrianopole vor trece pe aici. Apoi, achingiii fugiţi din 
tabără pot trimite după ajutor. 

Oamenii scormoneau pămîntul folosind, în loc de cazmale, 
doar  cuţitele şi iataganele. Alţii făceau tărgi pentru 
transportarea răniților. Femeile puneau feşe peste răni. Copiii 
umpleau burdufurile cu apă. Grama făcea inventarul puţinelor 
provizii. Încruntat, Sima arăta cam pămiîntiu la faţă. Lui i se 
ceruse a face rugăciunile de cuviinţă pentru morţi şi-i era 
teamă. De cînd se ştia, nu fusese atent la astfel de lucruri. Pînă 
la urmă îşi luă inima-n dinţi şi intonă de vreo citeva ori: 
„Aleluia”. Apoi spuse ceva pe nas astfel că nimeni nu pricepu 
nimic, după care ţinu scurta şi obişnuita predică. 

— Proorocu' Isac l-a omorît pe Lot, Lot l-a omorît pe Avram, 
Avram pe Irod, Irod pe... Pilat, Pilat pe Noe, Noe pe Cain, Cain pe 
Isac, Isac pe Pilat, Pilat pe Lot şi s-a sfîrşit prima zi după facerea 
lumii. În cea de-a doua zi ridicatu-s-au evreii împotriva tătarilor 
şi au scăpătatără din robie pe Marea Roşie. Marele vizir al 
evreilor lovit-au cu ghioaga în stîncă şi au căzutără mană pentru 
oameni şi dobitoace, care mană împuţinat-au viile. Pe urmă s-a 
făcut lumină şi s-au despărţitără apele de uscat. Aleluiiia! 

Unul dintre ascultători îi şopti ortacului său: 

— Sfinţia-sa le cam încurcă. Dacă Isac l-a omorît pe Lot, 
Pilat ce i-a mai făcut mortului? 

— Crede şi nu cerceta, nărodule! îl domoli ortacul. Sfinţia-sa 
ştie mai bine. Aud că e călugăr. Adică mai înţelept ca un popă. 
Călugării totdeauna sînt tobă de carte. De mult n-am mai 
ascultat o predică aşa de frumoasă. E om subţire, măi frati-miu! 
Cînd vom prinde ceva răgaz de timp, îl rog să mă spovedească. 
Sfinţii călugări iartă mai adînc decit popii. 

— Zău? 

— Dar ce ţi-ai închipuit? 

Cavalerul blond se apropie de cortul Irinei. Frumoasa fiică a 


Dobrogii îşi uitase propria durere, căci nu ştia nimic despre 
fratele ei, şi dădea ajutor la îngrijirea zecilor de răniţi. 

— Prinţesă, grăi el, numele meu e Arad. 

Tînăra îi privi o clipă straiele miînjite de sînge. 

— Parcă Nufărul Alb am auzit că sînteţi. 

— Ah, nu! se apără el. In noaptea asta doar m-am folosit de 
numele marelui cavaler, neştiut de noi. 

— Da, da, aşa trebuie să fie! aprobă fata, cam 
neîncrezătoare. Vă mulţumim, domnule Arad. M-aţi salvat de la 
dezonoare. 

— Încă nu, vorbi el cu sinceritate. Mai avem drum lung de 
străbătut. Vom călători spre răsărit, către malul Mării Negre, 
pentru a ocoli o întîlnire cu alţi achingii. Drumul nostru nu va fi 
prea uşor. 

Grupul fugarilor ocoli pădurea. Mulţi dintre bărbaţii cu arme 
călăreau pe de lături, gata să înfrunte vreo primejdie. Mergeau 
domol. Răniţii, copiii şi femeile nu îngăduiau un marş mai aspru. 
Undeva, pe o înălţime, cîţiva achingii priveau în urma convoiului. 

Cînd soarele şezu în cumpăna zilei, fugarii ajunseră într-un 
sat bulgăresc. Un sat mare şi pustiu. Multe din case căzuseră în 
paragină, iar altele trecuseră prin pirjolul focului. Doi bătrîni 
localnici ieşiră la iveală dintr-o margine de pădure. Ei povestiră 
că satul e aşezat în drumul achingiilor care vin dinspre 
miazănoapte. Din această cauză populaţia se adăpostea prin 
păduri. Auzind din ce urgie scăpaseră fugarii, cei doi bătrîni 
umblară pe la ascunzătorile ştiute de ei. Aduseră piine, caş 
proaspăt şi chiar cîteva pulpe afumate. Cam puţine merinde 
pentru cinci sute de suflete, dar împărţite de Sima cu chibzuială 
ajunseră pentru fiecare măcar să-şi astimpere foamea. Pînă şi 
celor nouăsprezece turci prizonieri li se făcuse parte. 

In vreme ce oamenii prînzeau aşezaţi în grupuri, cavalerul 
blond, Sima şi Grama făcură un scurt inventar al prăzilor 
scăpate de la turci. Darurile trimise de marele vizir sultanului 
Murad cuprindeau scule de aur, ducați venețieni, perperi, ducați 
de argint şi alte monede. Stofele, multe şi grele, împovărau 
cîţiva cai. 

— Cred că am putea libera caii de poveri, spuse micuțul 
Grama. 

— Adică? întrebă călugărul. 

— Să împărţim stofele pe numărul de oameni. Fiecare 


dintre ei îşi va căra propria bucată de stofă. 

— Bună idee! aprobă Arad. Chiar şi banii îi putem împărţi. 
De fapt, oamenii aceştia nu mai au nimic. Lor li se cuvin banii şi 
toate sculele de aur. Transformat totul în aur, avem la noi cam 
unsprezece mii de ducați venețieni. Poate că mă înşel în 
prețuirea inelelor, brăţărilor şi celorlalte scule, dar sper că nu cu 
mult. Asta înseamnă că fiecărui bărbat, femeie sau copil le revin 
cîte douăzeci şi doi de ducați de aur. 

— Nu-i rău! murmură Sima. Ar fi însă o greutate. Cum 
împărţim sculele care sînt sau mai ieftine, sau mai scumpe de 
douăzeci şi doi de ducați? 

— Pe familii, acolo unde nu se poate altfel. 

In mai puţin de două ceasuri, fiecare dintre fugari îşi primi 
partea de aur şi stofe. Suma nu era chiar de lepădat. Unele 
familii primiseră pentru toţi valoarea a o sută sau chiar peste o 
sută de ducați venețieni. O mică avere, ce le îngăduia să-şi 
refacă viaţa. De fapt, unii nu avuseseră atita niciodată, astfel că 
acum se socoteau bogaţi. Apoi, mulţi dintre ei aveau rosturi 
bune în Dobrogea. Turcii le luaseră lucrurile de preţ, dar casele 
rămăseseră, ca şi pămîntul bun. Totul era să ajungă din nou 
acasă. 

Părăsiră satul. Noaptea îi prinse pe un platou înalt şi nu 
prea întins. Arad alesese locul acela fiindcă prezenta siguranţă 
pentru tabăra de noapte. Pe urmele lor, o seamă de achingii se 
aţineau ca lupii după pradă. Arad simţea că sînt urmăriţi. Nu 
văzuse nimic neliniştitor, însă ştia că achingiii nu-şi pot lăsa 
prada, fiindcă la Adrianopole i-ar aştepta călăul. Sima împărţi 
ultimele merinde doar pentru copii şi răniţi. Ceilalţi îşi rostuiau 
culcuşuri pe întregul platou. Arad puse două rînduri de străji în 
jurul taberei. O parte pe buza platoului, iar alta la cel mult 
cincizeci de paşi mai jos. Cînd totul fu isprăvit cum se cuvine, 
cavalerul blond, Sima şi Grama chibzuiră o vreme împreună. 

— Simt că turcii ne urmăresc, spuse grăsunul. 

— Şi eu am această bănuială, întări Arad. Totuşi, acum nu 
ne temem de ei. Sînt prea puţini. 

— Dar îţi aminteşti ce ziceau cei doi bătrîni din sat? 
interveni Grama. După spusele lor, cam la o jumătate de zi 
călare spre miazăzi de sat ar fi o garnizoană turcească. O 
garnizoană mare şi puternică. Achingiii ştiu asta şi cred că au 
trimis călăreţi după ajutor. Alţii se ţin pe urmele noastre. 


— E tocmai de ce mă tem, grăi Sima întunecat. Pe noi ne 
vor prinde mai greu, însă oamenii aceştia ar fi păcat să pice iar 
în mîinile lor. V-aţi gîndit la asta? privi către Arad. 

— M-am gindit. Vom trimite şi noi după ajutor. 

— Ajutor? 

— Da, ajutor. După spusele celor doi bătrîni, în satul lor 
eram cam la o zi şi jumătate de Varna. Ei bine, o jumătate de zi 
de drum am făcut-o. Asta înseamnă că miine seară putem 
ajunge acolo. Dacă turcii au cerut ajutor, oricît de iute ar fi 
călărit încolo şi îndărăt, nu ne pot ajunge înainte de miine pe la 
prînz. Vom trimite cîţiva călăreţi la Varna. Noi numai acolo 
putem cere ajutor. Cred că vreo sută şi ceva de turci sînt acum 
prin apropierea noastră. Numărul lor mic nu le îngăduie să atace 
tabăra. Ei aşteaptă întăriri, iar pînă atunci nu ne scapă din ochi. 
Sfinţia-ta, eşti priceput la oameni ca nimeni altul. Te rog să alegi 
şase tineri în plină putere. 

Plăcut impresionat de laudă, Sima porni iute în căutarea lor 
şi nu zăbovi prea mult. Alese nişte tineri voinici, buni să îndure 
osteneala unui drum lung. Arad îi privi cu plăcere. 

— Prieteni, grăi el, plecaţi îndată ce cade întunericul serii. 
Veţi primi şase cai pe alese. Lumina lunii să vă prindă departe 
de platou. Şi să nu vă opriţi din drum. Numai cu ajutoare de la 
Varna putem scăpa de primejdia turcilor. Să mergeţi numai spre 
răsărit. Cînd ajungeţi la malul mării o luaţi spre miazănoapte. 
Varna trebuie să fie undeva pe aproape. Noi venim, după puteri, 
în urma voastră. 

Sima şi Grama şezură o vreme de taină cu cei şase călăreţi. 
Arad se apropie de grupul de prizonieri turci. 

— În seara asta veţi răbda de foame dimpreună cu noi, 
vorbi el în turceşte. Merindele abia ne-au ajuns pentru copii şi 
răniţi. 

Sandjac-begul îl privi adînc. Mînia stăruia puternică în ochii 
săi. 

— De ce nu m-ai omorit, cîine? De ce ai folosit nu lama, ci 
mînerul cuţitului tău? 

— Să te omor? făcu Arad cu blindeţe. La început am avut 
un astfel de gind. 

— Apoi? 

— Apoi mi-am dat seama că eşti un viteaz, comandante. 

Tăcură. După o vreme, vocea sandjac-begului se auzi ca un 


murmur. 

— De fapt, nu-i o ruşine să fii doborit de Nufărul Alb. 

— Nufărul alb? rise Arad. Eu nu sînt Nufărul Alb. 

— Lasă că ştim noi, vorbi comandantul cu admiraţie în glas. 
Cine ar fi cutezat, doar cu o mînă de oameni, să atace o tabără 
de achingii? Numele tău e cinstit la noi ca şi la ghiauri. 

Arad ridică din umeri. Că nu-i el Nufărul Alb era greu să i-o 
scoată din minte. Comandantul îi făcu un semn să se aşeze 
alături, fiindcă ce dorea să-i spună nu era şi pentru urechile 
celorlalţi prizonieri. 

— Ghiaure, grăi cu voce joasă, Nufărul Alb se zice că a făcut 
adesea lucruri drepte chiar şi printre credincioşii lui Allah. 
Noaptea trecută mă gindisem să-mi fac seama la primul prilej. 
Să mă încaier cu unul dintre oamenii tăi şi să capăt o moarte 
cum se cuvine. Apoi mi-am dat seama de prostie. Eu sînt un 
oştean sărac. De cînd mă ştiu, car mereu bogății pentru stăpînii 
mei. Mie mi se întinde atît cît să nu mor de foame. Uneori am 
fost chiar lăudat. Dar o singură dată dacă-mi păgubesc stăpinii, 
mă aşteaptă călăul. lată că niciodată nu am alergat în folosul 
meu. Poate că a venit vremea să o fac. In noaptea care a trecut, 
m-am gîndit la multe. Şi tare îmi vine a crede că lumea fiilor lui 
Allah, ca şi a creştinilor, e tare prost rostuită. Unii aleargă, alţii 
trindăvesc. Unii au puterea şi bogăţiile, alţii nimic. Cei mari ne 
vorbesc adesea că fiii lui Allah sînt una peste tot. Prostii! Lumea 
se împarte în bogaţi şi săraci. Aşa a fost totdeauna şi aşa va fi 
mereu. Poate că padişahul Murad e mai nătîng decît mine. Dar 
soarta i-a hărăzit o viaţă de stăpîn. Un semn al său şi unul dintre 
copiii lui Allah cade sub securea călăului. lar dacă e aşa, în ce să 
mai cred? In Coran? Mi-ai dăruit viaţa, dar dacă sufletul tău e 
atit de bun pe cit se spune la noi, ajută-mă pînă la capăt. 

— Ce pot să fac? 

— Multe, Nufere Alb. Să-mi dai un cal şi cîţiva ducați 
venețieni. Voi pleca departe de imperiul sultanului Murad, unde 
nu mă aşteaptă altceva decit mînia lui. Mi-am făurit o seamă de 
planuri. Poate că unul va fi destul de bun pentru a începe o viaţă 
nouă. Încă nu sînt bătrîn. Abia am împlinit treizeci şi patru de 
ani. 

— Miine seară vei primi un cal şi douăzeci de ducați 
venețieni, hotărî blondul, îngîndurat de cele auzite. 

— Mai mult decit mă aşteptam, răspunse fostul comandant 


cu ochii strălucitori. Pe faţa lui curată, limpede, parcă apăru un 
început de zimbet frumos. Păcat că ne-am întîlnit ca duşmani, 
continuă sandjac-begul. În altă împrejurare poate că am fi fost 
prieteni. 

— Care e numele tău? întrebă Arad. 

— Omar, Nufere Alb. 

Incepea să se întunece. Blondul îl părăsi pe Omar. Cei şase 
călăreţi erau gata de drum. 

— Vom cobori cu ei prin partea de răsărit a platoului, le 
spuse lui Sima şi Grama. Eu o iau înainte. S-ar putea ca achingiii 
să fi pus pîndari în jurul nostru. Voi porniţi după mine cam peste 
o jumătate de ceas. Vă aştept la capătul de jos al rîpelor. 

Noaptea picase blindă, cu aerul călduţ. Tînărul ajunse la 
poalele platoului fără a simţi măcar un foşnet. Nici frunzele 
copacilor nu se mişcau. Totul părea încremenit şi calm. Făcu un 
drum scurt către o vale înconjurată de arbori înalţi. Pe acolo 
achingiii s-ar fi putut strecura spre platou chiar în timpul zilei. 
Dar valea era pustie. Reveni tocmai cînd cei şase călăreţi însoţiţi 
de Grama şi Sima îşi încheiaseră coborişul. 

— Să mergeţi o bucată de drum cu caii de căpestre! le 
porunci Arad. Incălecaţi cînd va răsări luna. Aveţi cai buni. Să 
ocoliţi pădurile, fiindcă primejdiile aproape totdeauna de acolo 
se arată. 

intunericul nopţii îi înghiţi iute pe tinerii călători. Zgomotul 
de copite era domolit de iarba deasă şi fragedă. 

— O făcurăm şi pe asta, şopti cu satisfacţie rotofeiul 
călugăr. Acum e vremea să ne tragem spre odihnă. Miine avem 
o zi grea. Va trebui să mergem mai sprinten, iar merindele ne 
lipsesc. 

— Să dăm un ocol taberei, propuse blondul. 

— Bun gînd! fu de acord micuțul Grama. Parcă nu-mi vine a 
crede că turcii se aţin după noi doar la mare distanţă. Şi nu 
numai atît. Să ne gîndim că sînt vreo două sute. 

— Nu toţi au cai şi arme, răspunse călugărul. 

— Parcă noi avem? În timpul zilei poate că şi-au făurit bite 
pentru cei fără arme. Bita nu a fost niciodată mai slabă decit 
spada. Noi i-am atacat doar cu cincisprezece oameni şi am 
izbutit. Dar două sute de oşteni căliţi pot mai mult. 

— Avem două rînduri de străji, replică Sima. 

— Ei şi? Turcii n-au avut străji? 


Luna apăru la fel de frumoasă ca şi cu o noapte în urmă. 
Cei trei prieteni porniră să facă înconjurul platoului la adăpostul 
tufelor şi al copacilor. Cînd ajunseră în partea de apus, adică în 
locul pe unde trecuseră în timpul zilei, auziră foşnete slabe. Ele 
veneau din dreapta lor. Apoi totul se linişti. Era în partea aceea 
o ruptură a terenului, o albie de piriu secată. Văgăuna continua 
cîteva sute de paşi, după care se răsucea brusc pe sub poala 
unui deal. 

— Cred că e bine să ne retragem pe povirnişul platoului, 
şopti Arad. Să urcăm, fiindcă de aici nu se vede cum trebuie. 

Folosiră umbra tufelor şi urcară vreo treizeci de paşi. La 
picioarele lor priveliştea era alta acum. Puteau să vadă destul 
de clar peste tufe. Işi pregătiră arcurile şi rămaseră nemişcaţi. 
Dinspre pîrîu nu mai răzbeau zgomote. 

Trecuse, poate, un ceas ori mai mult. Liniştea de la poalele 
platoului era deplină. 

„Să fi fost nişte vulpi, sau iepuri?” se întreba fiecare dintre 
ei. 

Spre miazăzi, pe cer se adunau molcom cîțiva nori palizi. 
Undeva, nu prea departe, răzbiră grohăituri puternice. 

— Mistreţi, murmură blondul. 

Apoi auzul său ager prinse din nou zgomot slab dinspre 
locul pe care îl priveau. Cîteva umbre apărură pe buza piriului. 
Săgeţile celor trei prieteni porniră în acelaşi timp. Două răcnete 
puternice sparseră liniştea nopţii. Umbrele dispărură brusc, iar 
în pîriu zgomote limpezi de forfotă, de paşi ce se depărtau în 
goană îi lămuriră pe cei trei prieteni că nu se înşelaseră. În urma 
celor din pîrîu, cavalerul blond strigă în turceşte doar două 
cuvinte: 

— Nufărul Alb! 

— Acum putem să ne retragem spre odihnă, spuse 
călugărul. Achingiii au încercat, cred, să ne surprindă străjile. 
Dacă ar şti ei că doar trei oameni i-au înfruntat! Dar n-au cum 
să afle. Au înţeles doar atit, că ghiaurii nu dorm şi că-i aşteaptă. 
Peste noapte nu vor mai încerca. Şi nici la ziuă, fiindcă sîntem 
mai numeroşi decit ei. 

Arad, Grama şi Sima reveniră în tabără. Strigătele de 
moarte ale celor doi achingii fuseseră auzite acolo. Străjile, care 
picotiseră mai devreme, acum şedeau cu ochii la pîndă. Somnul 
le fugise. Dincolo de cercul străjilor răsări în faţa lui Arad o 


umbră. 

— Ce a fost cu strigătele acelea de la poalele platoului? îl 
întrebă Irina. 

— Achingiii au încercat să ne lovească tabăra pe furiș. 
Culcaţi-vă! Pînă la ziuă nu ne mai pîndeşte nici o primejdie. 

Irina se îndepărtă, convinsă că lingă Nufărul Alb e în deplină 
siguranţă. 

„Cît e de tînăr! reflectă ea. Totdeauna am crezut că Nufărul 
Alb e un om în plină maturitate. Un cavaler căruia anii i-au săpat 
brazde pe frunte şi pe faţă. lar anii mulţi înseamnă experienţă 
multă. Blondul nu cred că are peste douăzeci şi trei-douăzeci şi 
patru de ani. Poate nici atit. Experienţa greu face casă bună cu 
vîrsta fragedă. Şi totuşi, blondul arată că o are din plin. Acum, 
după ce am fost martoră la scoaterea noastră de sub puterea 
celor trei sute de achingii, nu mă mai mir că Nufărul Alb e atit de 
vestit printre oameni.” 


Zorile umplură platoul cu lumina lor blîndă. Convoiul 
pornise la drum în grabă mare. Arad bănuia că ziua care abia 
începuse va fi cea mai grea. Dacă achingiii au primit sau vor 
primi ajutoare, un atac din partea lor era de aşteptat. Poate că o 
poziţie bună, aleasă cu grijă undeva, pe desele înălţimi, i-ar fi 
ajutat să reziste un timp. Din păcate lipseau merindele, iar 
săgețile erau puţine. Apoi o luptă de apărare aduce aproape 
totdeauna morţi şi răniţi. Dorea mult să-şi ducă oamenii teferi la 
Varna. In timpul nopţii, ar fi putut să plece cu prietenii săi şi cu 
Irina. Însă încercarea de atac a turcilor îl lămurise că foştii fugari 
ar sfîrşi prin a cădea din nou în robie. 

Cu toată graba, convoiul nu se mişca după dorinţele 
tinărului. O seamă de călăreţi, în frunte cu Sima, veneau 
departe în spatele fugarilor. Erau vreo cincizeci de bărbaţi cu 
arcuri şi iatagane. Blondul luase această măsură de prevedere 
pentru a nu se lăsa atacat prin surprindere din urmă. Alţi 
călăreţi, conduşi de Grama, deschideau drumul. O vale dulce, 
înconjurată de dealuri împădurite, oferea călătorilor mers mai 
lesnicios. Pe măsură ce înaintau către mare, dealurile deveneau 
tot mai scunde. 

Cînd soarele se apropie de miezul zilei, convoiul fugarilor 


ajunse lîngă o coastă de deal argilos, cu pămîntul rupt ici-colo în 
brazde mari, semn că în lipsa copacilor, a tufelor, ploile 
izbutiseră să muşte adînc din pămîntul fără apărare. 

„O fi ajuns ştafeta noastră la Varna? se întrebă Arad. După 
spusele celor doi bătrîni, aşa s-ar cuveni. Poate că acum...” 

Tresări. In urma convoiului zgomot puternic de cai în galop 
se auzea tot mai lămurit. Peste cîteva clipe Sima veni cu 
oamenii vîrtej după el. 

— Achingiii! spuse grăsunul întunecat la chip. 

— Mulţi? 

— Mulţi. Cred că vreo patru-cinci sute. 

Valea prea deschisă de la poalele dealului argilos nu 
îngăduia să se facă o stavilă bună împotriva unui atac. Arad 
înţelese asta dintr-o privire şi porunci oamenilor să zorească 
spre creastă. Fugarii ajunseră sus cu mult înainte ca achingiii să 
se apropie de poale. Femeile, copiii, răniții şi prizonierii se 
aşezară în mijlocul taberei. În faţa lor arcaşii făcură zid viu. 
Acum, Arad îi vedea limpede pe urmăritori. Erau sub patru sute. 

„Au scuturi, gîndi el. Nouă ne lipsesc. Asta înseamnă că 
vom fi ţinte sigure pentru ei.” 

Achingiii se desfăşurară în cerc larg, semn că aveau de gînd 
să înconjoare dealul. Blondul îşi scoase prima linie de apărători 
la vreo cincizeci-şaizeci de paşi mai jos de creastă. Ascunşi prin 
rupturile de pămînt fugarii primiseră ordin să facă economie de 
săgeți. Să nu tragă fără rost sigur. Achingiii nu se grăbeau. 
Incercuiseră dealul. Vreo trei sute dintre ei rămăseseră în partea 
de apus, unde urcuşul mai dulce putea oferi un atac în goana 
cailor. Nu-şi făceau temeri. Ei ştiau că fugarii stau prost cu 
săgețile. Vor face atacuri înşelătoare pînă cînd ghiaurii vor 
rămîne fără săgeți. 

Un ofiţer turc ieşi la iveală şi ridică braţul. Trei sute de 
călăreţi aşteptau clipa să pornească. Alături de Arad răzbiră 
strigăte. Tînărul privi în direcţia miinilor întinse. O seamă de 
călăreţi soseau ca o vijelie dinspre apus. 

„Incă vreo patru sute, socoti el. Turci, pesemne, fiindcă noi 
aşteptăm ajutor nu dinspre apus, ci dinspre mare.” 

Grupul călăreţilor fu observat şi de achingii. Trecură citeva 
minute. Călăreţii se vedeau tot mai clar. Şi - mirare! Purtau 
straie de ghiauri. Pentru a nu fi prinşi între două fronturi, turcii 
îşi îndemnară caii spre miazăzi şi galopau întins către o pădure. 


Curînd, călăreţii ajunseră la piciorul dealului. O comandă scurtă 
în bulgară şi caii se opriră. Un bărbat înalt descălecă. Ceilalţi 
călăreţi îl urmară, dar numai el porni să urce dealul agale. 
Privirile blondului încremeniseră pe chipul ce se apropia. 

— Cîrstev, murmură el. Cavalerul Cîrstev. 

Îi ieşi în întîmpinare. Cînd ajunseră aproape unul de altul, 
scoaseră pălăriile şi se salutară după moda Apusului. 

— Lumea nu-i prea mare, observă Arad. 

— Nu prea, domnule, mustăci Cîrstev. 

— Cum de aţi dat de urma noastră? 

— Destul de uşor. După ce ne-am despărţit lîngă marginile 
Dobrogii, eu am călătorit spre Tîrnova. Întîmplarea a făcut să 
întîlnesc un om al meu, căruia i-am încredinţat ştirile pentru 
tarul Şişman. Eu am tare mulţi prieteni. Pe cei ce mă însoțesc 
i-am ridicat de prin sate în mai puţin de două zile. Iscoadele 
mele au aflat despre convoiul sandjac-begului. Bănuiam că 
sînteţi pe urmele sale, dar eram în mare întirziere faţă de voi. 
Acum vreo citeva ceasuri era gata-gata să ne lovim de achingiii 
care vă urmăreau. 

— Şi cum aţi ştiut că am luat drumul spre mare? 

Cîrstev zimbi. 

— E adevărat că nu ştiu chiar tot ce se întîmplă în Balcani, 
însă nici prea puţin. Aţi trecut printr-un sat unde v-au dat 
merinde doi bătrîni? 

— Am trecut. 

— Ei mi-au spus despre drumul vostru. Bine că am ajuns 
la... 

Arad nu mai prinse ultimele cuvinte ale bulgarului. Dinspre 
mare soseau călăreţi. intraseră pe firul văii şi erau mulţi. 

— O! rise Cîrstev, fiindcă şi el avea ochiul la fel de bun. Pe 
voi vă caută. 

— Da, am cerut ajutorul Varnei. 

— Atunci, cu bine, domnule! Eu mă întorc la ai mei. Am fost 
înştiinţat că alte două convoaie cu robi trec pe acelaşi drum 
către Adrianopole. Trec e un fel a spune. Prietenii mei şi cu mine 
vom încerca să hotărim altfel. 

— Îi aveţi pe achingiii aceştia în coastă. 

— Nu vă faceţi griji. La revedere, domnule. Mă bucur că 
l-am cunoscut pe Nufărul Alb. Închipuiţi-vă că am aflat pînă şi 
asta! Oamenii le-au vorbit celor doi bătrîni despre conducătorul 


lor blond. 

— Dar nu sînt Nufărul Alb, domnule. 

— Ei, sigur, ştim noi, îl privi bulgarul şăgalnic. 

— Dacă vă dau cuvintul de cavaler mă credeţi? 

— Să nu faceţi asta. Eu nu o pretind, însă am ochiul ager. 
Cine altul ar fi îndrăznit să-i atace pe turci doar cu cincisprezece 
oameni? Cine i-a adus pe fugari pînă aici şi nu s-a lăsat surprins 
adineauri? Poziţia aleasă de voi e cum nu se poate mai bună. Pe 
un deal sterp, fără acoperire, achingiii nu prea aveau şanse de 
cîştig. Şi, în sfîrşit, cine ar fi avut prevederea să ceară ajutorul 
Varnei? Mă pricep, domnule, să înţeleg nişte lucruri. Eu nici 
măcar nu v-am fost de folos. lată că ajutorul vostru se apropie. 

— Ne-aţi fost, îl contrazise blondul. Fără voi, am fi avut o 
seamă de morţi şi răniţi. 

— Dar şi turcii, rise Cîrstev. 

— Da, şi turcii. 

În vreme ce Cîrstev şi oamenii săi călăreau fără teamă spre 
apus, oştenii Varnei sosiră cu cai de rezervă şi cu merinde. 
Convinşi că-i o cursă la mijloc, achingiii nu îndrăzniră să 
pornească pe urmele cavalerului bulgar, ci îşi continuară drumul 
greoi spre miazăzi. 


Capitolul 10 


corabie genoveză cu toate pînzele ridicate părăsi portul 

Varnei într-o dimineaţă, îndreptîindu-se către cetatea 

Chiliei. Marea era calmă, spre desfătarea lui Grama, Sima 
şi Cotae. Nici măcar obişnuiţii berbeci înspumaţi ce anunţă 
întărirea vîntului nu aveau destulă putere. Adierea slabă îi făcu 
pe marinari să ridice deasupra picului acea velă suplimentară 
numită săgeată. Înălţat în şaua unui frumos cal arăbesc, 
sandjac-begul Omar privi multă vreme în urma corabiei care se 
pierdea, treptat, undeva la orizont. Străjile Varnei îi îngăduiseră 
lui Omar să părăsească oraşul, fiindcă aceasta fusese dorinţa 
cavalerului blond. Sandjac-begul îşi pipăi punga cu cei douăzeci 
de ducați venețieni, iar calul său, îndemnat la galop, se mistui 
curînd printre marile păduri. Ţinta lui Omar părea a fi Raguza. 
Straiele sale nu mai erau aceleaşi, ci arătau acum ca ale unui 
cavaler creştin. Pentru el începea o viaţă nouă. Mai bună sau 
mai rea, cine putea să ştie? 

Mulţi dintre foştii robi aşteptau o ocazie să se întoarcă 
acasă. Pe corabie se îmbarcaseră doar vreo douăzeci dintre ei. 
Ştirile sosite din Dobrogea erau contradictorii şi, în loc să facă 
lumină, îi încurcau pe oameni. Puţini ştiau că cetatea Silistrei 
căzuse, iar oştile de achingii porniseră către Tirnova, unde ţarul 
Şişman, cu slabe puteri, hotărise a se împotrivi. In Dobrogea, 
marele vizir lăsase o seamă de garnizoane puternice. De-a 
lungul şi de-a latul Balcanilor, numele Nufărului Alb era din nou 
pe buzele multor oameni. Vestea că Nufărul Alb e un cavaler 
blond umbla uimitor de iute. Zadarnic încercase Arad să dea 
explicaţii la Varna, fiindcă oamenii zimbeau cu înţeles. Pînă şi 
micuțul Grama îl întrebase într-o zi: 

— Chiar eşti Nufărul Alb? 

— Şi tu crezi? se mirase blondul. 

În prova corăbiei, Cotae îşi găsise cîţiva ascultători printre 
marinari. Vorbea destul de încet şi poate că avea motivele sale 
să o facă. 

— Da, oameni buni, spuse el. Era întuneric beznă. Eu eram 
sus, pe stincă. O stîncă de două ori mai înaltă decit catargul 
ăsta. De acolo am sărit cu spada între dinţi asupra achingiilor. 

— Şi nu v-aţi lovit în cădere? întrebă unul dintre marinari, 


înmărmurit de admiraţie. 

— Aş! Altă dată am sărit de pe un munte. 

Apoi îşi luă seama, fiindcă marinarii îl priviră cam 
neîncrezători. 

— Munţii sînt mari sau mici, continuă el. Pe urmă, eu port la 
mine nişte făcături. Poate nu v-am spus că sînt solomonar. 

Pe feţele marinarilor, interesul reveni, chiar mai mare decit 
înainte. 

În pupa vasului, rotofeiul Sima era asaltat de doi dintre 
foştii robi. Cel mai înalt dintre ei grăi cu mare rugăminte în glas: 

— Sfinţia-ta, poate că te apleci cu milă asupra noastră şi ai 
putea... 

— AŞ putea ce? 

— Să ne spovediţi. Să fiu al naibii dacă am ascultat o 
predică mai frumoasă ca a sfinţiei-tale! Se vede de departe că 
eşti şcolit, nu ca popii noştri. Eu, dacă mă întorc acasă, rar dau 
cu ochii de un popă, fiindcă stau mai mult prin bălțile Dunării. 

— Ce meserie ai? 

— Cioban. Achingiii mi-au luat şase sute de oi. Făcusem 
prostia să ies cu ele din baltă către oraş. Însă mai am de trei ori 
pe atît. Şi nu le găsesc ei. Turcii nu îndrăznesc a se vintura prin 
desişurile, prin smîrcurile şi bălțile fără număr. Doar noi 
cunoaştem pe acolo. Alţii pot pieri în capcanele apelor. Acolo 
poţi să stai o mie de ani fără să ştii ce se întîmplă în lume. 

— Înseamnă că eşti pricopsit? 

— Nu mă pling. 

— De, ştiu eu? O spovedanie nu-i lucru uşor. Va trebui să 
plăteşti. 

— Plătesc, sfinţia-ta. 

— Atunci scoate cinci ducați! 

— Nu e prea mult? tresări ciobanul. Popa îmi ia de obicei un 
perper. 

— Atunci, du-te la el! se zborşi rotofeiul. Popa nu poate 
ierta nici pe jumătate din ce pot eu. 

— Fie! hotărî ciobanul. Unde o facem? 

— Păi, între colacii de parime de colo. 

Se retraseră amindoi într-un loc mai ferit de privirile 
celorlalţi. 

— Ai minţit? 

— Am minţit. 


— Ai păcătuit cu mulieri? 

— Am păcătuit. Chiar acum o lună am fost la Tomis cu nişte 
miei şi am petrecut două nopţi cu o... 

— Frumoasă? îl întrerupse călugărul. 

— Aşa şi aşa. Însă zdravănă cît un voinic. 

— Hm! glăsui rotofeiul. Mie îmi plac alea mărunte, stafidite, 
uscate şi date nai... 

— E păcat mare, sfinţia-ta? 

— Să vedem. Nevastă-ta a aflat? 

— Nu. 

— Atunci nu-i păcat. Ai păgubit pe cineva? 

— L-am păgubit pe unul cu nişte lînă. 

— Drace! Asta-i rău. Mai scoate un ducat! 

Omul oftă şi i-l întinse. 

— Ai poftit la muierea altuia? 

— Am poftit. 

— În cărţile mele scrie că asta nu-i rău. Să încerci o dată la 
una mărunţică, slăbănoagă şi afurisită. Să ştii de la mine că 
astea sînt ca sfirlezele. 

— Am să încerc, sfinţia-ta. 

— Bine! Mai scoate un ducat ca să-ţi pot ierta viitoarea 
greşeală! 

— Dar, sfinţia-ta, se împotrivi credinciosul, mie îmi plac alea 
grase şi mari că ai pe ce pune mina... 

— Să nu te mai prind la ele! Habar n-ai ce draci zac în pieile 
slăbănoagelor. Pe nevastă o baţi? 

— Nu, sfinţia-ta. Mai degrabă sare ea la mine cînd e în 
toane rele. O dată m-a împuns cu furca. 

— Zău? E voinică? 

— AŞ! Măruntă şi sfrijită. La supărare, e numai gură din tălpi 
pînă-n creştet. Are o gură!... 

— Drace! Am să trec o dată pe la voi. 

— Să treci, sfinţia-ta. Poate că o îmbunezi. 

— Am să vin negreşit. Cum vrei să-ţi iert păcatele? Numai 
pe cele vechi, sau şi pe un an înainte? 

— Poţi înainte? 

— Pînă la zece ani. Mai mult nu. Însă fără încă trei ducați nu 
stau de vorbă. 

Omul se supuse cu gîndul la cei zece ani de huzur. Aurul 
nu-i făcea trebuinţă prea mare. Avea aproape două mii de oi, 


cîţiva măgari şi straie. La alte bogății nu jinduia. Apoi ştia şi el 
că specialiştii în problemele credinţei totdeauna aveau tarife 
mai mari. 


Arad şi prinţesa lrina şedeau de vorbă undeva, pe dunetă. 

— Care va fi drumul nostru de la cetatea Chiliei încolo? se 
interesă tînăra. 

— Încă nu ştiu. Cred că pe Dunăre pînă la Cîrna Mică. M-am 
înţeles cu egumenul Lazăr să vă duc la mănăstirea Snagovului. 
Mi se pare că veţi locui în castelul comitelui Staicu, dar nu sînt 
prea sigur. Asta veţi hotărî voi şi domnul Tării Româneşti. 
Rangul vostru vă îngăduie să aveţi un castel propriu. 

Tăcură. Blondul era impresionat, poate, şi de frumuseţea ei, 
însă mai mult de tăria pe care o arătase în ultimele zile. Nu se 
văitase de asprimea drumului. Nu-şi arătase durerea firească 
după marile pierderi întîmplate. Nu-l plingea pe fratele său, 
despre care aflase că e mort sau dispărut. Doar buzele ei, 
strînse uneori ca o linie dreaptă, arătau suferinţele ascunse. 

Razele soarelui puternic parcă se spărgeau în mii de 
smaralde pe crestele valurilor mici. Trăiau o clipă, apoi mureau 
odată cu spuma valului şi altele le luau locul. În părul blond al 
Irinei, miracolul se repeta altfel. Miile de smaralde stăruiau acolo 
parcă în deplină siguranţă. Fără să-şi dea seama prea bine, 
privirile blondului se opriră pe minunatul ei păr. 

— Ce pot să fac pentru voi? îşi reveni el. 

— Aţi făcut destul domnule. Vă mulţumim încă o dată. Şi ne 
mîndrim cu prietenia Nufărului Alb. 

Arad o privi dezarmat. Ar fi fost zadarnic să mai încerce a-i 
spune că nu el e Nufărul Alb. 

La cetatea Chiliei nimeriră cu mult noroc. Două corăbii ce 
intraseră în proprietatea Ţării Româneşti erau gata de drum 
către Cîrna Mică. Genovezul Pietro Embrone o cunoştea bine pe 
Irina. El zăbovise adesea pe la palatul din Caliacra. Tinerii 
călători petrecură o noapte în castelul Licostomo, iar în zori se 
îmbarcară pe una din cele două corăbii. Drumul lor se apropia 
de sfîrşit. Numai că blondul ar fi dorit să ţină o veşnicie. Dar ce 
stăruia în mintea lui nu ştia nimeni. 

Curînd, cele două corăbii înfruntară drumul pe Dunăre la 


deal. Timpul era frumos, iar peisajul smulgea călătorilor 
murmure de admiraţie. 

Irina observase cu mirare inelul din degetul blondului. Era 
un inel vechi, pe care fratele său îl moştenise de la părintele lor, 
Dobrotă. Ce-l făcuse oare pe loan să se despartă de frumoasa 
bijuterie? Ce legături fuseseră între cavalerul blond şi fratele ei? 
Acestea erau gindurile tinerei, dar un răspuns era greu de găsit. 


* 


Într-o sîmbătă după prînz, sosiră la mănăstirea Snagovului 
şase călăreți. Cel din fruntea lor, mărunt şi rotofei, descălecă 
pios lîngă poarta cea mare. Gesturile lui voit domoale, ca şi 
făţarnica evlavie, făcură frumoasă impresie asupra călugărilor 
adunaţi acolo în cîrd. 

— S-a întors cuviosul comandant Sima, strigară cei din 
primele rînduri. 

Vestea că grăsunul pornise în căutarea Irinei, că îl păcălise 
pe marele vizir asupra întăriturilor Varnei o adusese nu 
egumenul Lazăr, ci oamenii cavalerului Bogdan. Grăsunul Sima 
mizase mult pe faptul că ceilalţi călugări aflaseră de isprăvile 
sale. Asta fiindcă îşi dorise o intrare de erou la mănăstirea 
Snagovului. După feţele cuvioşilor, alungite de un cot, după 
ochii mari ai acestora şi mai ales după gesturile lor, Sima 
înţelese că ei cunoşteau faptele sale de vitejie. Se gindise la 
asta de-a lungul drumului. Acum era fericit, dar nu lăsă să se 
vadă această stare a sa. Pe faţă îi apăruse un zîmbet blajin, 
jumătate cucernic, jumătate ipocrit, însă numai pentru cine avea 
ochiul ager. Blondul, care începuse a-l cunoaşte bine, îi lăsă 
întîietatea, fiindcă ştia că acesta e numărul cel mai tare al 
grăsunului. 

Cuvioşii călugări tăbăriră asupra comandantului. Unii 
încercau să-i scuture închipuite scame de pe straie. Alţii făceau 
asupra lui cuvenitele semne de binecuviîntare, iar o parte dintre 
cei îndrăzneţi îl cuprinseră cu braţele. Aşa îşi făcu Sima intrarea 
la Snagov, cam topit de atita fericire. 

Egumenul Lazăr îşi primi oaspeţii în sufrageria răcoroasă şi 
atit de liniştită, încît drumeţii înţeleseră dintr-o dată că dincoace 
de porţile mănăstirii parcă era altă lume. O lume de calm, de 
linişte. Irina, Arad, Sima şi Grama fură poftiţi să se aşeze. 


Călugării tineri umblau sprinteni în jurul lor şi aduceau la masă 
gustări. 

— lată că, în ceea ce vă priveşte, totul s-a sfîrşit după 
speranţele noastre, spuse egumenul şi cătă spre lrina. Din mila 
lui Dumnezeu, aţi scăpat de urgia robiei. Vă mulţumesc, 
domnilor! se întoarse către Arad şi Grama, spre totala 
nemulţumire a grăsunului comandant. 

Dar Lazăr era un fin cunoscător al firii omului, astfel că îi 
zise lui Sima: 

— Cuvioase, ne mîndrim cu sfinţia-ta. 

Oaspeţii înfulecau zdravăn, cu pofta călătorului tînăr şi 
flămînd. Arad povesti despre tot ce se întîmplase şi adesea 
laudele cădeau cînd asupra grăsunului, cînd spre micuțul 
Grama. Nu pomeni nimic despre faptul că se folosise de numele 
Nufărului Alb, fiindcă avusese destule nemulțumiri. Mai mult, din 
vorbele sale nu reieşi nici un merit personal. Încîntată de 
modestia acestuia, dar şi nemulțumită că el rămăsese voit în 
urma celorlalţi, Irina hotărî să pună lucrurile la punct. 

— Da, cam aşa a fost, aprobă ea. Însă un lucru e sigur. Fără 
curajul şi iscusinţa Nufărului Alb, greu am fi scăpat din mîinile 
achingiilor. 

Auzind despre Nufărul Alb, egumenul reuşi să se 
stăpînească. Totuşi tacîmul din mîna sa încremeni o clipă 
deasupra mesei. Acesta fu singurul semn de surpriză. 

— Nufărul Alb? întrebă calm. Dar ce a făcut Nufărul Alb? 

— Ah, se vede treaba că nu-l cunoaşteţi! interveni Grama 
cu entuziasm. Păi Nufărul Alb e chiar cavalerul blond! 

Egumenul zîmbi cu bunătate şi numai Arad descoperi în 
zimbetul acela un mic semn de ironie. 

— O, e o cinste pentru noi să vă cunoaştem! îl privi Lazăr. 

— Mi se pare că e o neînțelegere, protestă blondul. Eu nu 
sînt Nufărul Alb. Am încercat adesea să mă explic. Din păcate, 
nu m-a crezut nimeni. E drept că m-am folosit de numele 
strălucitului cavaler, însă am făcut-o numai în scopul de a-i 
înspăimiînta pe achingii. 

Egumenul cugetă cîteva clipe, după care grăi blind: 

— Nu dorim să vă contrazicem. Totuşi, minunatele voastre 
haruri în miînuirea armelor, în gîndire, în viclenie, ne-ar 
îndreptăţi şi pe noi să credem. Şi nu văd nimic rău în asta. 

Gesturile sale şi expresia feţei nu arătau că Lazăr îl 


cunoaşte pe adevăratul Nufăr Alb. După cele rostite de egumen, 
blondul se mulţumi cu obişnuita sa ridicare din umeri. 

— Pînă cînd voi şi măria-sa Mircea veţi hotărî reşedinţa ce 
vi se cuvine după rang, veţi locui la castelul comitelui Staicu, 
privi Lazăr către Irina. Acolo veţi fi primită ca o fiică şi soră. 
Averea voastră de la mănăstirea Snagovului vă stă la dispoziţie 
în orice clipă. 

— Vă mulţumesc, sfinţia-ta! Acum am nevoie doar de 
puţină linişte. In săptămiînile ce vor urma, poate că vom discuta 
şi despre altele. Am să vă trimit vorbă cînd voi fi pregătită să mă 
spovedesc. M-aş bucura dacă aţi primi să-mi fiţi duhovnic. 

— Va fi prilej de cinste şi bucurie pentru noi, se înclină 
egumenul. In noaptea aceasta veţi dormi aici. Eu voi trimite 
chiar azi solie la castelul comitelui. Miine, în zori, caii vă vor 
aştepta gata de drum. 

Apoi se întoarse din nou către ceilalţi. 

— Domnilor, sfinţia-ta, cînd ne-am despărţit în mlaştinile 
Dobrogii, v-am promis o mie de ducați venețieni pentru 
scoaterea prinţesei Irina din mîinile oamenilor lui Ali-paşa. 

— Dar n-am făcut-o pentru bani, protestară cei trei prieteni. 

— Asta mă bucură, însă munca trebuie răsplătită 
totdeauna. Şi ce muncă! 

Se ridică de la masă şi scoase dintr-un sertar cei o mie de 
ducați. 

— Cum îi împărtim? întrebă. 

— Dacă ţineţi cu orice preţ la răsplată, interveni Grama, 
atunci opt sute prietenului Arad şi cîte o sută pentru mine şi 
Sima. 

— Asta nu! făcu blondul cu hotărîre. În părţi egale e cum nu 
se poate mai frumos. Primejdia a fost aceeaşi pentru toţi. 

— Aşa mă gindeam şi eu, rise egumenul. Deci cîte trei sute 
treizeci şi trei de ducați. Şi încă ceva, domnilor. loan al Dobrogii 
v-a lăsat în testamentul său cîte o mică moştenire. Vouă, cătă 
către blond, trei sute de ducați venețieni şi o casă la Tomis. Ţie, 
dragă Sima, şi cavalerului Grama cite o sută de ducați. 

Uimirea celor trei prieteni era vădită. Vorbiră un timp 
despre minunatele însuşiri ale regretatului loan al Dobrogii. Apoi 
cavalerul blond îi propuse egumenului: 

— Aş dori să las aceşti bani în păstrarea voastră. Mai siguri 
ca aici nu pot fi nicăieri. Acum voi lua din ei doar o pungă. 


— Şi eu, se amestecă Grama. 

— Şi eu, vorbi rotofeiul călugăr. 

— Aşa să fie, aprobă egumenul. 

Îndată după prînz, Irina se retrase dimpreună cu voinica ei 
slujitoare. Călugării pregătiseră odăile pentru oaspeţi în aripa de 
sud a clădirii. Lazăr dădu cîteva porunci. Un călăreț părăsi 
mănăstirea şi tăie drumul prin Codrul Vlăsiei către castelul 
comitelui Staicu. Arad şi Grama porniseră o scurtă plimbare pe 
marginea lacului. Amîndoi erau veseli. Ducaţii primiţi de la 
egumen le alunga pentru o vreme sărăcia. Un tînăr scund, cam 
prea lat în umeri, şedea la oarecare distanţă şi îi privea galeş. 

— Pe barba lui Allah! se minună Grama. Cel de colo nu e 
cumva Gogoaşă? 

— Aşa se pare, zimbi Arad mai puţin uimit. 

— Ca să fiu drept, recunoscu micuțul cavaler, nu credeam 
să mai dăm vreodată ochii cu slujitorul tău. Ba aş putea spune 
că îmi luasem nădejdea de la punga încredinţată lui. Atunci 
n-am vrut să te supăr cu neîncrederea mea. 

— Domnilor! se apropie Gogoaşă fără a-şi ascunde bucuria. 
Din cîte auzisem pe aici, să fiu al naibii dacă mai credeam că o 
să am plăcerea să vă slujesc în continuare. Insă acum, cînd mă 
gîndesc bine, ştiu că picasem în apăsarea gindului negru pe 
care nu l-am avut cînd am intrat în slujba voastră, şi zău... 

— Ei, ei! îl întrerupse Arad. Ai făcut cele două drumuri? 

— Păi, altfel mai eram eu aici? Le-am făcut. La Sibiu se 
simţea mare nevoie de bani. Însă la Deva, să mă ia naiba că 
picasem taman la vreme. Pramatia de proprietar îndrăznise a 
vorbi despre alungarea din casă a surorilor cavalerului Grama. 
lar ele nu aveau un chior să plătească chiria pe nu ştiu cite luni. 

— Drace! murmură micuțul cavaler. Nu mai aveau chiar 
nimic? 

— Nimic, domnule. Bătea vintul, nu alta. Din cîte am înţeles 
eu, pe la începutul primăverii a trecut pe acolo seniorul Grama, 
părintele vostru, şi le-a curăţat de tot mărunţişul. 

— Hm! făcu tînărul, cam pămîntiu la faţă. 

— Cu ce să te răsplătesc? interveni blondul, căruia nu-i 
făcea plăcere să se discute astfel despre familia prietenului său. 

— Nu sînt în slujba voastră? făcu Gogoaşă mărinimos, 
fiindcă urmărea un anumit scop. E drept că mama domniei-tale 
mi-a dăruit doi ducați. E drept că am primit în dar de la surorile 


Grama încă pe atit, însă e tot atît de drept că am şi eu o familie, 
ca orice creştin. lar această familie mănîncă şi ea din cînd în 
cînd, aşa că acuma sînt lefter de-a binelea. 

— lată zece ducați. 

Văzind o sumă atit de mare, inima lui Gogoaşă înlemni o 
clipă, dar el nu-şi arătă nici bucuria, nici surpriza, ci îi primi cu 
aerul cel mai firesc din lume. 

— De la mine încă zece, spuse micuțul cavaler. Cotae unde 
e? 

— Plînge. 

— Ce face? 

— Plînge, domnule. Cotae mi-a zis că a îndurat primejdii 
mari la Varna, în mlaştinile Dobrogii şi în ceva lupte cu o tabără 
de achingii, însă nimeni nu s-a gîndit la el. Asta spre deosebire 
de mine, care am huzurit prin locuri mai sigure şi am căpătat 
daruri în drumul meu. 

— Cheamă-l! porunci blondul. 

Insă nu mai fu nevoie, fiindcă lunganul apăru de după un 
pom cu cea mai deznădăjduită figură pe care şi-o putuse croi. 

— Te dor măselele, Cotae? zimbi Arad. 

— Nu, domnule. De cîteva zile, m-a apucat o tristeţe căreia 
nu-i găsesc leac decît dacă părăsesc slujba voastră. Zău! Mă 
doare inima după un stăpiîn atît de bun, dar e vremea să mă 
retrag undeva şi să-mi încheg un rost. 

— E dreptul tău, aprobă blondul. Cavalerul Grama şi cu 
mine îţi dăruim douăzeci de ducați. Cînd vei dori să pleci, îmi 
spui şi îţi plătesc simbria pe cît m-ai slujit. 

— Nu-i nici o grabă, domnule, se lumină Cotae. M-au mai 
apucat pe mine d-astea şi de obicei nu m-au ţinut mult. 

— Bine! Vedeţi-vă de odihnă! 

— Ar mai fi ceva, domnule, vorbi Gogoaşă din nou, atent la 
fiecare vorbă pentru a nu-i supăra pe cavaleri cu un cuvînt 
nepotrivit. 

— Ei, ce mai e? 

— Păi, domnia-voastră aveţi doi slujitori, iar cavalerul 
Grama nici unul. 

— Şi ce propui? 

— Să ne împărţim, domnule. 

— Bravo, Gogoaşă! lată o idee bună. Alege, prietene! cătă 
spre Grama. 


— Mi-l dai pe Cotae? Eu sînt mărunt. Mi-ar plăcea să am un 
slujitor voinic. 

— Aşa să fie! Şi acum, gata. Hai să ne continuăm plimbarea 
începută! 

— Ar mai fi ceva, domnule, îl opri Gogoaşă, credincios 
planului său la care se gîndise de-a lungul drumului din 
Transilvania. 

— lar? Adică ce? 

— Domnilor, spuse cu multă siguranţă în glas, 
domniile-voastre sînteţi nişte cavaleri prea de soi pentru a fi 
slujiţi de nişte bieţi servitori. De-aia mă gindeam... 

— Te gindeai ce? se amuză blondul, observînd cu cîtă 
hotărîre grăieşte. 

— Păi, tocmai la asta ce vă spusei. 

— Lasă, lasă! 

— De ce să las, domnule? Mă plătiţi ca să alerg şi să 
gîndesc uneori pentru voi. 

„Să mă ia naiba! chibzui Arad. Pe măsură ce-l cunosc mai 
bine, descopăr la Gogoaşă frumoase haruri ale isteţimii.” 

— Şi ce ne sfătuieşti? 

— Să vă luaţi doi scutieri. 

— Da, bine! Ne vom gîndi la asta. Vom căuta doi scutieri. 

— De ce să căutaţi cînd ne aveţi pe noi? 

Cavalerii sloboziră un hohot mare de ris. Deci asta era! 
Acum înțelegeau limpede ce urmărise isteţul Gogoaşă cu 
vorbăria sa. Cum amindoi aveau spadele la ei, cum nimic nu-i 
împiedica să o facă, se înţeleseră din priviri şi le porunciră celor 
doi slujitori să se aşeze în genunchi. Gogoaşă şi Cotae se 
repeziră atit de năprasnic, încît simţiră dureri la genunchi cîteva 
zile. Egumenul Lazăr, Sima şi o seamă de călugări aflaţi pe 
aproape fură poftiţi ca martori la mărunta ceremonie. Spadele 
cavalerilor căzură cu latul pe umerii foştilor servitori. 


Capitolul 11 


a mănăstirea Snagovului, dimineaţa de iulie pornise cu un 

adevărat concert al păsărilor, aflate puzderie prin Codrul 

Vlăsiei. Concert care, în loc să scadă liniştea de acolo, 
parcă o întărea. Primele raze ale soarelui se furişau hoţeşte 
peste ziduri şi năvăleau în odăile cu ferestrele larg deschise. 
Stîinjeneii de culoarea cerului, cîrciumăresele cu petale parcă 
rujate, regina nopţii cu fard alb, trandafirii desfrînaţi în puterea 
parfumului delicat, ca şi verdeaţa multă din jur, aduceau în zori 
o notă de prospeţime. Limpezimea lacului, tainica blindeţe a 
pădurilor şi aerul uşor asprit îl îndemnau pe om spre veselie. 
Lîngă poarta cea mare a Snagovului, şase cai frumos ţesălaţi în 
pătrăţele mici aşteptau gata înşeuaţi. Ciţiva călugări îi stăpîneau 
greu, fiindcă miîndrii bidivii simţiseră şi ei dulceaţa zorilor şi 
jucau în loc, aşteptind un prilej să pornească într-o goană 
îndrăcită. 

Egumenul Lazăr o ajută pe Irina să urce în scări. Simţindu-i 
braţul pietros, puternic, tînăra îşi reţinu un zîmbet, gîndind că 
prelatul seamănă mai degrabă a cavaler decit a egumen. Trupul 
acestuia, vînjos şi elastic, faţa frumoasă cu linii calme, ochii 
pătrunzători şi întreaga sa ţinută falnică ar fi găsit preţ mare în 
inima oricărei fete. 

„O avea vreo iubită?” se întrebă Irina. 

Cu toate că Lazăr le ceruse tinerilor Grama şi Arad să facă 
un drum la Argeş, ei nu se arătară prea entuziasmați. După 
dorinţa domnului Ţării Româneşti, cavalerii urmau să fie 
prezentaţi la curte. Dar pe tineri îi chemau unele treburi în 
Transilvania. Aşa se făcuse că, în zori, Arad şi Grama dimpreună 
cu scutierii Cotae şi Gogoaşă erau în suita Irinei. Drumul lor spre 
Transilvania trecea pe lîngă castelul de pe Prahova. Atît Grama, 
cît şi Arad luaseră cîte patru sute de ducați din sumele rămase 
în păstrarea egumenului. 

Poarta se deschise curînd. Călăreţii intrară printre copacii 
mari ai Codrului Vlăsiei, iar zgomotul de copite scăzu treptat 
odată cu depărtările. Călăreaţă desăvirşită, Irina o luase cu mult 
înaintea celorlalţi. Cavalerul blond, al cărui cal nu prea avea 
rivali în sprinteneală, ar fi putut să o ajungă uşor, dar îi lăsă 
întîietate micuţului Grama. Tînărul simţise în ultimele zile că 


Grama e îndrăgostit lulea de frumoasa fiică a Dobrogii. În urma 
lor, egumenul Lazăr şedea pironit lingă poarta Snagovului. 
Zadarnic încerca să-şi adune gîndurile, fiindcă ele se învirteau în 
jurul Irinei, şi nu tocmai limpede. Cotae şi Gogoaşă, încă 
mahmuri după cheful de peste noapte, picoteau în şei şi nu mai 
aveau destulă putere să se bucure de noua lor situaţie, nevisată 
doar cu două luni înainte. 

Cînd ieşiră călăreţii din Codrul Vlăsiei, soarele se ridicase de 
vreo patru-cinci sulițe pe cer. Departe, peste crînguri şi cîmpie, 
apăruse miîndra siluetă a castelului prahovean. Arad era 
mulţumit că amînase o întîlnire cu măria-sa Mircea. Simţea că 
încă nu era momentul să o facă. Privi de la distanţă părul bogat 
al lrinei ce flutura în goana calului, şi gîndurile sale luară alt 
făgaş. 

La poarta de miazăzi a castelului, comitele Staicu şi 
doamna Margareta aşteptau sosirea micului grup de călăreţi. 
Lazăr îi înştiinţase cu o zi înainte. Şi, în vreme ce Irina se 
depărta la braţ cu stăpîna locului, Arad, Grama, Cotae şi 
Gogoaşă rămaseră dincolo de podul Prahovei şi-l salutară pe 
comite cu pălăriile. Mirată că tinerii săi însoțitori se opriseră, 
Irina privi îndărăt. 

— Credeam că vor intra alături de noi, îi spuse Margaretei. 

— Dar cine sînt? 

— Blondul e Nufărul Alb. 

— Nufărul...? încremeni castelana. Glumeşti, pesemne. 

— Nu prea. El m-a scăpat din mîinile achingiilor. 

„Nufărul Alb! gîndi Margareta contrariată. lată că mi se 
năruie ultimele visuri. Fiindcă visasem, ce-i drept prosteşte, că 
altul e Nufărul Alb...” 

Privirile ei zăboviră o clipă asupra comitelui ca spre un 
străin a cărui înfăţişare nu-ţi spune nimic. Îşi reveni iute şi 
porniră amiîndouă către poartă. Staicu tocmai ducea tratative cu 
tinerii călăreţi şi-i îndemna să rămînă o vreme la castel. Grama 
ar fi dorit-o din toată inima. Cotae şi Gogoaşă se şi gîndeau la un 
somn bun, dar blondul se puse împotrivă. De ce oare nu-i 
convenea să mai stea un timp în preajma Irinei? Pricina era 
Staicu. La ultima lor întîlnire de la Argeş, comitele îl privise lung 
şi grăise: „Domnule, chipul vostru parcă îmi aminteşte ceva. 
Parcă mi se pare cunoscut. E de mirare, fiindcă nu prea ştiu cum 
şi de unde.” O nouă întîlnire cu Staicu nu-l atrăgea. Totuşi, la 


insistenţele gazdelor, călăreţii cedară şi trecură podul. 

— Aud lucruri mari despre voi, domnilor, îi întîmpină Staicu. 

— Şi noi, spuse Margareta, privindu-l pe blond doar o clipă. 

„Chipeş, cu ochii curaţi şi privirile cutezătoare, la fel de 
voinic pe cît e şi comitele. Acestea sînt haruri pe potriva 
Nufărului Alb, gîndi Margareta. Pe cele interioare vom încerca să 
i le ghicim. Însă, cu toată voinicia lui, e prea tînăr. Cred că e de 
seama mea. Poate cu unu sau doi ani mai virstnic. De necrezut. 
Nufărul Alb - aproape un copil? De vreo doi ani se vorbeşte 
despre Nufăr. Dar cîţi ani avea vestitul Nufăr cînd s-a pornit spre 
marile sale isprăvi?” 

Pe o terasă de la parter, frumos împodobită de o masă plină 
de gustări şi vinuri alese, gazde şi oaspeţi se aşezară în scaune 
de răchită albă. Aplecat spre obişnuita sa veselie, comitele 
ridică o minunată cupă şi propuse: 

— Doamnelor, prieteni, să închinăm pentru prinţesa Irina! 

— Şi pentru Nufărul Alb, interveni Margareta privind 
iscoditoare faţa comitelui. 

— Fie! zimbi el calm. Şi pentru Nufărul Alb. 

— Domnule, se întoarse castelana pe jumătate către Arad, 
e o cinste să-l cunoaştem azi pe Nufărul Alb. 

Şi, în vreme ce vorbi, iscodi în continuare cu coada ochiului 
faţa lui Staicu. Dar nici un muşchi al acestuia nu tresări. Poate 
că zîimbetul său păru o clipă mai pronunţat. Margareta se 
aşteptase ca soţul ei să sară în sus de entuziasm la asemenea 
veste. 

„Ce suflet o avea el? se întrebă tînăra doamnă. Ce suflet se 
ascunde oare în trupul voinic şi frumos al comitelui? Voinic şi 
frumos, iar pe dinăuntru gol.” 

Îşi întrerupse gîndurile. Cavalerul Bogdan, palid şi slăbit, 
venea domol către meseni. Blondul rămase năuc doar o clipă, 
fiindcă în cea următoare ţişni în întîmpinarea roşcovanului. lar 
dacă nu se îmbrăţişară, aceasta se datora temerii lor de a nu 
face o necuviinţă de faţă cu doamnele. 

— Cavalere, spuse Arad, auzisem că unele răni grele v-au 
reţinut în Dobrogea. Pentru mine, surpriza şi bucuria sînt în 
egală măsură! 

— Parcă pentru mine e altfel! rise Bogdan. Mi se pare că am 
picat la vreme. La vreme ca să aud că se închină aici în cinstea 
Nufărului Alb. Ca să fiu drept, după întîlnirile noastre de la 


Braşov, Snagov şi Varna, m-am gîndit adesea că sînteţi Nufărul 
Alb. 

Uitat de ceilalţi în capătul mesei, pe chipul frumos al 
comitelui Staicu flutură un zîmbet ironic. 

— Nu sînt Nufărul Alb, vorbi Arad cu supărare greu reţinută. 
M-am folosit de numele său în scopuri bune. Din păcate, se 
dovedeşte că asta îmi aduce numai necazuri. Şi eu m-am gîndit 
adesea la Nufărul Alb şi aş da mult să-l cunosc. 

— O! rise Irina. De cînd m-a scos din robie, domnul acesta 
repetă mereu că nu e Nufărul Alb. 

Ceilalţi meseni, în frunte cu Staicu, înteţiră hohotele de ris. 
Dezarmat, blondul nu mai spuse nimic. Doar ochii săi scînteiară 
mînioşi. Observîndu-i supărarea, comitele îl preţui mult pentru 
sinceritate. Poate că altul s-ar fi împăunat cu un nume atit de 
vestit. Blondul se vedea clar că nu e dintre aceia. Staicu ştia 
bine cine e Nufărul Alb şi la început intenţionase să se distreze 
pe seama tînărului cavaler. Acum alte gînduri îi treceau prin 
minte. El socoti că pe Arad îl paşte o gravă primejdie. Prea mulţi 
oameni credeau că tînărul e Nufărul Alb. Cum astfel de ştiri 
circulă de obicei cu mare iuţeală, turcii vor afla în curînd. 
Oamenii sultanului Murad, îmbrăcaţi în straie de creştini, pot 
veni oricind să-l lovească pe furiş. O săgeată, un pumnal sau 
chiar otrava sînt arme împotriva cărora nu eşti în stare să lupti, 
dacă nu eşti prevenit. 

— În ce parte călătoriţi? se interesă comitele. 

— În Transilvania, răspunse Grama. 

— Poimiine aş vrea să fac şi eu un drum la Braşov. Ce-ar fi 
să rămiîneţi la noi pînă poimiine? Am călători împreună. 

— Vă mulţumim, domnule! se grăbi mărunţelul înainte ca 
blondul său prieten să se opună. 

Un ceas mai tîrziu, cunoscînd intenţia lui Staicu de a merge 
la Braşov, Margareta îl chemă pe Amăricăi şi-i dădu unele 
porunci. Moldoveanul aprobă cu o mişcare a capului, după care 
îşi înşeuă calul şi părăsi castelul în mare taină. 


x 
Oştile de achingii ale marelui vizir Ali-paşa luaseră Tîrnova 


cu asalt. Ţarul Şişman, în proaste relaţii cu vecinii săi şi lipsit de 
ajutorul acestora, nu reuşise să fugă. Căzuse rob şi erau puţine 


şanse că va scăpa cu viaţă. În cortul său, comandantul 
achingiilor şedea încruntat. Victoria asupra lui Şişman şi 
cucerirea Dobrogii ar fi trebuit să-l bucure, însă el nu se mai 
gîndea la satisfacţii. Veşti rele îi veniseră din Adrianopole şi din 
Balcani. Sandjac-begul Omar dispăruse. Şi, ce era mai rău, 
prinţesa Irina dimpreună cu sutele de robi scăpaseră, datorită 
intervenţiei Nufărului Alb. Alte două convoaie cu robi fuseseră 
atacate de bulgarii cavalerului Cîrstev. lar asta însemna că tot 
ce îi trimisese el marelui padişah de la Adrianopole se 
spulberase pe drum. Aurul şi robii cu care nădăjduise a-l copleşi 
pe Murad îi scăpaseră printre degete. 

Aghiotantul său Ibrahim lipsise vreo două zile ocupat cu 
stringerea prăzilor şi a robilor. Reveni în tabără mulţumit că 
aducea scule de preţ, mai multe decit sperase. Robii erau în 
bună parte oameni cu stare frumoasă, ceea ce însemna că 
rudele lor vor plăti bine pentru a-i răscumpăra la Adrianopole. 

— Te-ai întors, Ibrahim? observă Ali fără entuziasm. 

— M-am întors, strălucitorule, iar prăzile şi robii sînt peste 
aşteptări. 

„E în toane proaste, gîndi aghiotantul. Oare ce s-a întîmplat 
în lipsa mea?” 

— Stai jos! îi porunci marele vizir pe un ton mai aspru decit 
altă dată. În zori am primit o seamă de veşti. Nici un convoi 
de-al nostru nu a ajuns la Adrianopole. Nufărul Alb l-a atacat pe 
Omar. Cîrstev a spulberat următoarele două convoaie. 

— larăşi Nufărul Alb? lar Cîrstev? strigă Ibrahim cam 
pămîntiu la chip. 

— Da, da, iar ei. Însă vestea cea mai tare am lăsat-o la 
urmă. Ben-Din e mort. 

— Cum asta? 

— Înjunghiat de Nufărul Alb pe o străduţă din Adrianopole. 
Unul dintre slujitorii mei a sosit acum două ceasuri. El mi-a spus 
că pumnalul înfipt în pieptul lui Ben-Din purta un bileţel din 
partea Nufărului Alb cu salutări pentru mine. 

— Cum a putut să afle Nufărul Alb? se minună aghiotantul. 
Doar voi, eu şi Ben-Din ştiam despre misiunea aceea. 

— Asta mă întreb şi eu, îl privi marele vizir încruntat. 
Ben-Dim nu era prost să i-o spună. 

Aghiotantul păli. Înţelese într-o clipă bănuiala vizirului. 
Întrebarea sa veni ca un oftat dureros. 


— Doar nu mă bănuiţi? Doar nu vă închipuiţi că...? 

— Nu, Ibrahim. Nu-mi închipui nimic. Sînt prea înţelept 
pentru a te bănui. Tu eşti prea legat de mine pentru a face un 
gest ce nu-ţi aduce folos, ci pagubă. Eşti inteligent şi ştii bine că, 
de nu voi mai fi eu, nu vei mai fi nici tu. Murad însă nu ar fi 
chibzuit mult într-o astfel de situaţie. De cîteva clipe căpăţina ta 
ti-ar fi stat alături, nu pe umeri. 

— Îţi mulţumesc, strălucitorule! bîigui aghiotantul. 

— N-ai de ce să-mi mulţumeşti. Bucură-te că eu pun 
înţelepciunea înaintea bănuielilor şi a miîniei. Din toate veştile 
rele, un singur lucru bun am aflat, chiar dacă nu prea ştiu cît stă 
el în picioare. Nufărul Alb e un tînăr cavaler blond al cărui nume 
e Arad. Din cele auzite, Arad lucrează în slujba domnului Ţării 
Româneşti. 

— Şi-i puţin lucru? se entuziasmă Ibrahim. Vom trimite la 
Argeş oameni de-ai noştri îmbrăcaţi în straie de ghiauri. Acum, 
cînd îl cunoaştem, e simplu să-l lovim fără greş. 

— Lucrurile nu sînt atit de simple pe cît par. Mi-e teamă că 
blondul nu e Nufărul Alb, murmură Ali îngîndurat. 

— Pe ce se întemeiază această părere? 

— Pe logică, Ibrahim. Pe logică, apoi pe fapte. De cîtă 
vreme lucrează Nufărul Alb împotriva noastră? 

— De vreo doi ani şi ceva. 

— Aşa e. În aceşti doi ani, Nufărul Alb niciodată nu şi-a 
strigat numele în gura mare. Niciodată nu şi-a arătat chipul. Şi 
ştii de ce? Fiindcă el e puternic printre noi atîta vreme cît nu-l 
cunoaşte nimeni. Ne-a dat atitea prilejuri să-i admirăm 
inteligenţa, încît nu putem crede că e în stare să facă o prostie. 
Din cîte ştim, nu numele său a zdrobit tabăra lui Omar, ci 
oamenii cu care blondul venise acolo şi robii. Arad a mizat pe o 
răscoală a robilor şi nu a greşit. Ştii ce cred eu? 

— Nu. 

— Cred că tînărul blond şi-a însuşit numele Nufărului Alb în 
speranţa că va crea panică printre achingii. 

— Da, aprobă Ibrahim, ce mi-aţi spus pînă acum stă în 
picioare numai pe logică. Dar aţi pomenit şi despre nişte dovezi. 
Care sînt ele? 

— Ben-Din a fost înjunghiat de Nufărul Alb la Adrianopole 
într-o joi noaptea. 

— Şi ce-i cu asta? 


— Aşteaptă, Ibrahim! Tabăra lui Omar a fost atacată de 
Nufărul Alb tot joi noaptea. Cum ar fi putut Nufărul să fie în 
aceeaşi noapte în două locuri despărțite de două zile călare? 

— Şi dacă la Adrianopole un om al Nufărului Alb l-a 
înjunghiat pe Ben-Din? 

— M-am gindit la asta. M-am gindit fără rost. Nufărul Alb 
lucrează singur. Un bărbat ca el nu se dă pe mîna altuia. Numai 
aşa a reuşit să rămînă nedescoperit vreme de doi ani. Un om al 
său poate că nu l-ar trăda pentru grămada de bani oferită de 
noi, însă ar putea face greşeli. Nufărul e prea inteligent pentru a 
nu se gîndi la astfel de lucruri. 

— Atunci? întrebă aghiotantul, descumpănit. 

— Atunci înseamnă că pe Nufărul Alb tot la Adrianopole îl 
vom căuta. Vechiul nostru plan rămîne în picioare. 

— Dar blondul, cum rămîne cu el? 

— Pe blond îl vom lovi oricum. Întîi pentru că mai păstrăm o 
mică bănuială asupra lui. Apoi, pentru faptul că ne-a păgubit 
cum nu se poate mai rău. Cavalerul blond a dovedit prin 
iscusinţa lui că e un tînăr plin de haruri. A-I lăsa în viaţă 
înseamnă să ne păstrăm cu bună-ştiinţă un mare duşman. Ştii 
ce mă bate gîndul? 

— Nu. 

— După descrierile ce mi-au fost făcute, înclin să cred că 
blondul e unul dintre cei doi ghiauri care ne-au păcălit asupra 
întăriturilor Varnei. Fuga lor din tabăra noastră cam aduce a 
minune. Dar să lăsăm asta. Campania noastră se apropie de 
sfîrşit. În următoarele două-trei zile, achingiii mei vor curăța 
ultimele cuiburi de rezistenţă ale ţaratului lui Şişman. Vom pune 
şi aici garnizoane puternice. În cetatea Silistra l-am lăsat 
comandant pe lacşi-bey, la Caliacra pe Osman, iar aici îl numim 
pe Asan-paşa. El e omul de încredere al lui Suhar. Lăsîndu-l aici 
cu cinste mare, îl păgubim pe Suhar de un om valoros. 

— Vicleană judecată! spuse Ibrahim cu admiraţie. 

— Ştiu. Peste cinci zile ridicăm tabăra şi pornim spre 
Adrianopole. În Dobrogea şi aici am pierdut mulţi oşteni, dar 
misiunea dată de padişah ne-am îndeplinit-o cu cinste. 

— Nu atacăm Varna? 

— Nu. Nu acum. Pentru asta va veni Abdulah pe mare cu o 
seamă de corăbii. A ataca Varna de pe uscat înseamnă să 
pierdem oameni mulţi şi poate fără folos. Apoi, timpul nu ne mai 


îngăduie să întîrziem pe aici, departe de Adrianopole. Am ştiri că 
se unelteşte mult împotriva mea. Sultanul Murad e schimbător 
în hotăriri. Dacă sîntem lîngă el, măcar ne putem apăra de 
duşmani. Totuşi, lupta nu va fi uşoară. La Adrianopole ne 
aşteaptă necazuri şi, din păcate, mergem în faţa padişahului cu 
prea puţine daruri. 

— İl avem pe Şişman şi o grămadă de prăzi. Robii sînt mulţi 
şi de preţ. Achingiii mei au adunat de prin satele bulgăreşti 
peste două mii de prunci. Aceştia îl vor bucura pe sultan. Peste 
cîţiva ani, pruncii vor deveni oşteni ai imperiului. Strălucitorule, 
sîntem doar la un pas de Dunăre. Oare nu ar fi nimerit să facem 
o călcare dincolo? Ne-am putea întregi darurile şi robii pierduţi. 

— Nu. Iscoadele mele m-au înştiinţat că Mircea ne aşteaptă 
bine pregătit. Aud că vreo douăzeci şi ceva de mii de oşteni 
ghiauri stau ascunşi în pădurile din lungul Dunării. Cifra mi se 
pare cam exagerată, fiindcă, din cîte am aflat, Mircea nu a 
ridicat oastea cea mare a ţării. Totuşi, puţini nu sînt. Corăbiile 
ghiaurului patrulează pe apă zi şi noapte. Achingiii sînt obosiţi şi 
acriţi după atitea lupte. Avem o groază de răniţi. Garnizoanele 
mi-au luat mulţi achingii. A ne înfrunta acum cu Mircea 
înseamnă a pierde nu numai o bătălie, ci şi cel puţin un sfert din 
oamenii mei. Şi aşa, va trebui să-i ascundem padişahului 
numărul morţilor noştri. Nu ne aventurăm, Ibrahim. Duşmanii 
noştri atita aşteaptă pentru a ne împroşca frumos cu învinuiri. 
Murad nu ne-a dat un astfel de ordin şi cred că-i înţelept să nu 
ne legăm la cap dacă nu ne doare. Cel puţin aşa sună un vechi 
proverb al românilor, şi zău că nu-i lipsit de înţelepciune! 

— Strălucitorule, dar dacă Mircea aşteaptă plecarea noastră 
pentru a sfărima garnizoanele din Dobrogea şi de aici? 

— Nu o va face, zimbi marele vizir. Cine dintre ghiauri ar 
stîrni azi mînia padişahului? Mircea va respira uşurat, va fi 
bucuros că nu ne-am aruncat asupra Ţării Româneşti. Văzind ce 
au păţit loan al Dobrogii şi ţarul Şişman, el se va preface cît mai 
mic în viitoarele luni. Atît de mic, încît să nu-l băgăm în seamă. 
Şi chiar dacă s-ar încumeta la o prostie fără margini, asta nu ne 
mai priveşte acum. Cînd va fi cazul, vom veni asupra lui cu oşti 
mari şi-l vom tîrî în robie la Adrianopole. 

În toiul nopţii doi slujitori ai marelui vizir porniră călare de-a 
lungul Dunării. O barcă îi trecu pe malul românesc fără bagaje şi 
fără cai. Straiele lor de ghiauri le dădea o înfăţişare obişnuită. 


Amîndoi cunoşteau locurile. Mai fuseseră pe acolo ca iscoade. 
Ţinta celor doi slujitori era cetatea Argeşului. Ali-paşa le 
promisese cîte o sută de ducați venețieni dacă îi vor aduce 
căpăţina cavalerului blond. 


Arad, Grama, Gogoaşă şi Cotae, dimpreună cu Staicu, îşi 
mînau caii în zori către Braşov. După vreo două ceasuri de 
drum, comitele îi făcu semn blondului să rămînă mai în spatele 
celorlalţi. 

— Zăboviţi mult în Transilvania? se interesă Staicu. 

— Nu prea. Peste două săptămîni vom fi la mănăstirea 
Snagovului. Sfinţia-sa Lazăr m-a rugat să revenim cit se poate 
de iute. Din vorbele sale, am înţeles că ar dori să-mi 
încredinţeze o misiune. Cum avuţia nu prea face casă bună cu 
mine, vă închipuiţi că nu am de ales. 

— Mda! Purtaţi cumva o cămaşă de zale? 

— Nu. 

— Ar trebui să cumpăraţi una. 

— La ce bun? Vara, o cămaşă de zale e tot ce poate fi mai 
nesuferit. 

— Sînt de aceeaşi părere. Totuşi pentru voi se cade a purta 
una. Poate nu v-aţi gîndit, domnule, că turcii ştiu azi cine e 
Nufărul Alb. Ah, nu mă întrerupeţi! Vă cred că nu sînteţi Nufărul 
Alb, dar o cred oare şi turcii? Oamenii lor se pot strecura la noi 
în straie de creştini. O săgeată, un pumnal n-ar fi cine ştie ce, 
dacă îţi cunoşti duşmanii. Din păcate, voi nu-i ştiţi. Va trebui să 
umblaţi veşnic înarmat, iar o cămaşă de zale să aveţi sub 
straiele voastre chiar şi noaptea. 

— M-am gindit la asta, domnule. 

— Înseamnă că sînteţi un tînăr înţelept. 

Cum nu mai aveau ce-şi spune, îşi zoriră caii, alături de 
ceilalţi. Tîrziu după prînz, tinerii cavaleri se despărţiră de comite 
şi ocoliră cetatea Braşovului către Sibiu. Staicu trase la vestitul 
han „Berbecul de aur”. Construit pe o coastă a muntelui Tîmpa 
numai în piatră şi lemn, cu odăi multe, încăpătoare şi luxoase, 
hanul era cunoscut în toată Transilvania. Muşterii de mîna a 
două nu zăboveau acolo, din cauza preţurilor piperate. Poziţia 
lui încîntătoare atrăgea însă mulţi călători cu stare bună. Puţine 


hanuri se puteau mîndri cu o ţinută atit de aleasă. Chiar slujitorii 
erau îmbrăcaţi la fel, în straie scumpe, femeile în alb, iar bărbaţii 
în mov. Acolo nu se pomeneau scandaluri, iar cuvîntul de ordine 
al hangiului Gaşpar se dovedea lege pentru întreg personalul 
hanului. Nimeni nu vorbea cu glas tare. Nimeni nu-şi îngăduia 
întrebări fără rost. Slujitorii încercau să ghicească din ochi 
dorinţele oaspeților. „Berbecul de aur” adăpostise adesea 
oameni de mare vază. Gaşpar ar fi putut pomeni că zăboviseră 
cîndva pe acolo chiar Sigismund de Luxemburg al Ungariei, 
doamna Mara, soaţa măriei-sale Mircea, voievodul Transilvaniei, 
domnul Moldovei şi alte nenumărate mărimi ale zilei. 

Ciţiva slujitori pregătiseră o baie caldă pentru ilustrul 
oaspete venit din Ţara Românească. În astfel de ocazii, Gaşpar 
se ocupa personal de dorinţele clientului. El îşi însemnă în minte 
tot ce-i porunci Staicu, după care părăsi frumosul apartament şi 
dădu ordinele de cuviinţă. 

Către seară, o tînără doamnă cu faţa ascunsă sub un văl 
intră la „Berbecul de aur”. Gaşpar îi ieşi în întîmpinare. 

— II caut pe comitele Staicu. Sînt aşteptată. 

— Ştiu, doamnă, se înclină hangiul. Am primit poruncă în 
această privinţă. Poftiţi! 

Marea sufragerie a hanului adăpostea la ora aceea vreo 
cincisprezece-douăzeci de muşterii. Unii locuiau chiar acolo. Alţii 
veniseră doar să guste un pahar cu vin sau ceva mîncăruri 
alese. Printre aceştia se afla şi un bărbat înalt, uscat la chip. 
Nimeni nu-l cunoştea acolo pe Amăricăi. 

Tînăra vizitatoare îşi scoase vălul îndată ce uşa se închise în 
spatele ei. Staicu o salută cavalereşte şi o pofti să se aşeze la 
cină. După faţă şi după gesturile sprintene, doamna avea cel 
mult douăzeci şi cinci de ani. 

— La fel de frumoasă. La fel de punctuală, zimbi comitele. 

— Vă aştept de trei zile. Dar nu mă pling. Am aici prieteni 
buni, iar timpul zboară uşor într-un oraş atît de frumos ca 
Braşovul. 

— Cum aţi călătorit de la Cluj pînă aici? o întrebă din 
politeţe. 

— Cu trăsura. 

— Sper că nu a fost prea obositor. 

— Ah, nu! Din contră. De fapt, călătoresc mult. După 
moartea soţului meu, am făcut adesea drumuri lungi. 


— Ştiu. Ce doriţi, un vin de Tirnave sau unul de Buzău? 

— Aţi uitat oare preferinţele mele? rise ea. 

— Nici vorbă, dar ele se mai schimbă, odată cu trecerea 
timpului. Dacă au rămas aceleaşi, înseamnă că vă voi turna un 
rubiniu de Buzău. Pentru noua voastră misiune! închină Staicu. 

— Pentru sănătatea voastră! zimbi ea. 

Tăcură un timp şi gustară din renumitul vin adus tocmai de 
pe dealurile Buzăului, locul de baştină al tinerei doamne. 

— Iscoadele noastre de la Buda au fost descoperite, vorbi 
Staicu. Nu ştim încă cine a făcut-o, dar e sigur că nu ungurii. 

li povesti tot ce ştia în legătură cu plecarea de la Buda a 
cavalerilor Dumitru şi lonuţ. 

— Să înţeleg că mă trimiteţi în locul lor? 

— Admir inteligenţa voastră. Da, asta e. Veţi părăsi curtea 
voievodului Transilvaniei. Acolo va merge altcineva în locul 
vostru. Sigismund de Luxemburg se arată prietenos faţă de noi 
şi sperăm că îşi va ţine făgăduielile. Am însă bănuiala că la 
curtea Ungariei cineva tratează împotriva domnului Ţării 
Româneşti. E bine să aflăm, pentru a lua măsurile de cuviinţă. 
La nevoie, îl vom sili pe Sigismund să respecte tratatul încheiat 
cu noi. Tinereţea voastră, frumuseţea şi inteligenţa, ca şi titlul 
de contesă rămas de la regretatul vostru soţ, sînt o chezăşie 
sigură că acolo vi se vor deschide multe uşi. 

— Unde voi locui? 

— Un om al egumenului Lazăr a cumpărat pentru voi o 
minunată casă la Buda. lată adresa. 

— Voi avea nevoie de slujitori mulţi. 

— Au fost angajaţi. Am prevăzut şi banii... 

— Ah, nu! îl întrerupse tînăra. Fostul meu soţ, contele Imre 
Bethlen, mi-a lăsat o avere uriaşă. Aş fi preferat să trăiască el şi 
să fim săraci. Dar asta e altceva. După cum ştiţi, lucrez în slujba 
Ţării Româneşti nu pentru bani, ci ca o fiică a ei. 

— Da, vă mulţumim... 

— Să nu-mi mulţumiţi, fiindcă mulţumiri pentru astfel de 
servicii se pot face doar unui străin. A-mi mulţumi înseamnă că 
mă socotiți o străină. Cum voi ţine legătura cu egumenul Lazăr? 

— Doamnă, luaţi acest mic inel de aur. Bijutierul meu a 
lucrat două la fel. Cel ce va veni la voi îl va purta pe al doilea. 
Lui să-i încredinţaţi tot ce aveţi a ne transmite. 

— Incerc să aflu rostul inelelor fără a pricepe. Nu-i mai 


firesc să-mi prezentaţi omul în cauză? 

— Ar folosi prea puţin. Omul nostru nu va fi de fiecare dată 
acelaşi. 

— Înţeleg. Dar dacă al doilea inel cade în mîna unui străin? 
El ar afla uşor secretele noastre fiindcă eu n-am cum să-l 
bănuiesc. 

— M-am gindit la asta, iar ca măsură de siguranţă îl veţi 
întreba pe cel ce poartă al doilea inel: „Domnule, mi-aţi putea 
recomanda un vin bun?” El va trebui să răspundă: „Incercaţi un 
rubiniu de la Cumpăna Buzăului”. 

— O, minunat! Minunat, mai ales că atit întrebarea, cit şi 
răspunsul îmi vor aminti despre locuri dragi. De ce nu folosiţi un 
bărbat în locul meu? 

— Fiindcă un bărbat, oricît de viteaz, de iscusit, nu poate 
răzbi totdeauna acolo unde o femeie frumoasă şi cu nume mare 
deschide uşile în joacă. Apoi, bărbatul e nevoit să întrebe şi 
uneori stîrneşte bănuieli. Pe cînd unei femei frumoase i se fac 
multe confidenţe. Oricum, e o deosebire. Mai aveţi întrebări, 
doamnă contesă? 

Ileana Bethlen îl privi îngîndurată. 

— Am o cerere. 

— Vă ascult. 

— După cum bănuiţi, misiunea mea la Buda e foarte 
periculoasă. 

— Nu tăgăduiesc şi am luat măsurile de cuviinţă. Un om al 
meu va fi umbra voastră ocrotitoare. Vă veţi lovi poate adesea 
de el fără să-l ghiciţi. La caz de primejdie, el ştie ce are de făcut. 

— Să nu mă încurce. 

— Nici gînd. În umbra voastră va sta unul dintre cei mai 
buni arcaşi din răsăritul Europei. 

— AŞ prefera o inteligenţă. 

— Omul nostru le are pe amiîndouă în egală măsură. Aţi 
venit însoţită? 

— Nu. Cînd am sosit aici, mai era încă lumină. 

— Am să vă conduc, hotărî el. 

Părăsiră hanul la braţ. Cînd trecură prin sufragerie un 
bărbat înalt, uscat la chip, îi privi lung din colţul său. Omul 
aşteptă preţ de un minut sau două, după care se ridică, lăsă pe 
masă un ducat de aur şi porni spre uşa hanului. Unul dintre 
slujitori o închise în urma lunganului cu plecăciuni adînci. Pașii 


comitelui şi ai contesei lleana Bethlen răsunau slab undeva 
către capătul străzii. 


Trecuse de vremea prînzului. Margareta ieşise călare 
dimpreună cu Irina. Cîţiva arcaşi le urmau, după obicei. Locurile 
generoase în verdeață fragedă şi copacii toropiţi de căldura din 
miezul zilei, liniştea desăvirşită, cîntecul rîului ce-şi sălta poalele 
peste bolovani îi smulgeau Irinei exclamaţii de încîntare. 
Zăboviră la o stupină, unde gustară faguri şi apă rece ca gheaţa. 
Ocoliră platoul Cîmpinei pînă la şes. Adunară flori de mac şi 
colilie. Printre păduri, holdele de grîu picau sub asaltul sutelor 
de seceri. Femeile, cu pălării mari de paie, cu bluze albe frumos 
lucrate în cusături de mînă, acum se ridicau, acum dispăreau 
printre spice. Bărbaţii bronzaţi de tăria soarelui făceau snopi 
grei şi aşezau clăile. 

Cînd reveniră la castel, cu feţele îmbujorate, ziua căzuse 
către seară. Pe una din terasele de la parter, Amăricăi şi Bogdan 
se întreţineau lîngă două cupe cu vin. Observindu-şi prietenul, 
Margareta i se adresă cavalerului: 

— Domnule Bogdan, i-am vorbit prinţesei lrina despre 
încîntătoarea noastră capelă. Aţi vrea să i-o arătaţi? 

— Nu veniţi şi voi? întrebă tînăra dobrogeană. 

— Sînt prea ostenită. 

Bogdan şi Irina se îndepărtară de-a lungul parcului. 
Amăricăi era nemulţumit gîndindu-se la ce avea să urmeze. 

— Te-ai întors iute, observă castelana. L-ai văzut pe 
comite? 

— L-am văzut. 

— De ce nu ai rămas la Braşov în continuare? 

— Nu mai era cazul. Am văzut destul. 

— Adică? 

— Hm! se foi Amăricăi. Aş vrea să vă cruţ, dar n-am încotro. 
Comitele a tras la renumitul han „Berbecul de aur”. Acolo a 
primit vizita unei femei. Au stat împreună pînă aproape de 
miezul nopţii. 

— Cine e femeia? întrebă cu glasul parcă sugrumat. 

— Din cîte am putut scoate de la slujitorii casei în care 
locuieşte, e vorba despre contesa Ileana Bethlen. 


— Mulţumesc! 

Devenise palidă. Miinile îi tremurau atît de puternic încît şi 
le ascunse la spate. Miînia ei de Muşatină aprigă îl înfioră pe 
Amăricăi. Acesta îi privi mersul aspru pînă cînd ea se pierdu la 
capătul scărilor de la etaj. 


Comitele Staicu reveni acasă la o zi după Amăricăi. 
Adusese de la Braşov o minunată cruciuliţă de aur bătută cu 
pietre scînteietoare. Cu puţin înainte de cină, ciocăni în uşa 
Margaretei şi intră. 

— Ce surpriză, domnule! rise. Dorul de noi nu v-a putut ţine 
prea mult la Braşov. 

— Adevărat, doamnă! se înclină Staicu. Uneori mi se părea 
că roibul meu galopează prea încet şi mă bătea gîndul să 
părăsesc şaua, fiindcă picioarele îndemnate de dorinţa inimii 
poate că m-ar fi adus cu un ceas mai devreme. 

„Ipocrit!” gîndi ea ascunzîndu-şi miînia ce era gata să 
izbucnească. 

Apoi grăi la fel de ironic: 

— Plăcute vorbe, domnule! Şi bine că nu v-aţi osîndit 
picioarele, neobişnuite la greu. Ar fi fost o mare miîhnire pentru 
noi. Şi aşa ne încearcă durerea gîndindu-ne cit aţi putut pătimi 
la un călărit îndelungat. Ca să nu mai vorbim despre faptul că în 
lipsa voastră nu am avut o clipă de linişte. Mereu ne închipuiam 
cu groază că aţi fost atacat de un lup, sau de un urs, ori de un 
cîine rău şi chiar de un lotru. Prea călătorii singur! E adevărat 
că singurătatea îşi are foloasele ei, dar şi neajunsuri. Ar fi timpul 
să vă luaţi la drum unul sau doi apărători de nădejde. Oameni 
care ştiu să mînuiască spada şi arcul. 

Staicu zimbi. Firea ei aprigă răzbise parcă mai aspră decit 
altă dată. Şi, ca de obicei, se prefăcu a nu înţelege săgețile. 

— V-am adus un dar. 

— O! rise ea. Oare nu v-am spus că cel mai frumos dar stă 
în prezenţa voastră aici? 

— Aş vrea să cred. Şi mă miîhneşte faptul că miine în zori vă 
vom părăsi pentru o vreme. 

Castelana îşi uită intenţiile spre ironie. În glasul comitelui 
parcă vibrase ceva cald şi sincer. li dispăruse zimbetul şăgalnic, 


iar în ochii lui observă aceeaşi luminiţă ciudată pe care o mai 
văzuse la el de cîteva ori. Un licăr ca o chemare tainică ce nu ar 
fi scăpat chiar unei femei cu puţină experienţă. 

Işi reveni însă iute şi răspunse cu o asprime abia simțită de 
el: 

— Cum nu se poate mai bine, domnule. Şi noi vom pleca. 

— Unde? 

— Acasă în Moldova. 

— Staţi mult acolo? 

— Mult. 

— Şi cînd vă întoarceţi? 

— Niciodată. 

— Da, da, înţeleg, zîmbi el. Dar zimbetul său era spart, ofilit 
dintr-o dată. Păcat că nu vă pot conduce. Sînt chemat la Argeş. 
Măria-sa Mircea mi-a trimis vorbă. Voi da poruncă să 
pregătească trăsura. O sută de arcaşi vor asigura paza drumului 
vostru. O luaţi şi pe Irina? 

— Tocmai asta e, că nu ştiu ce să fac. 

— Ar fi bine să rămînă. Va fi prezentată domnului Ţării 
Româneşti. Încă nu s-a hotărît nimic în privinţa ei. 

Tăcură miraţi că nu mai au ce-şi spune. Comitele porni spre 
uşă după ce o salută adînc, dar se opri în prag. 

— Ar mai fi ceva, doamnă. Am să vă cer ceva. 

— Cereţi! Cereţi cît de mult, îl privi cu răceală. Domnul 
Moldovei e bogat şi poate plăti oricît. Orice compensație. Să nu 
vă fie teamă pentru asta. Nu de bani ne plîingem noi. 

— Altceva doream să vă cer, spuse uşor încruntat. În cei doi 
ani care au trecut, v-am sărutat o singură dată... la cununia 
noastră în biserică. Apoi, nu am forţat lucrurile, fiindcă 
dragostea nu cu forţa se obţine. Insă asta e altceva. Acum se 
cuvine să vă sărut a doua oară, în semn de rămas bun. Aveţi 
ceva împotrivă? 

Obrajii ei păliră uşor. 

— Nu, domnule, nu am nimic împotrivă, încercă să-şi 
potolească tremurul glasului. E dreptul vostru de soţ. E ultimul 
vostru drept. 

O cuprinse cu braţele uşor, ca pe ceva deosebit de fragil. 
Margareta se ridică mult pe viîrfuri. Buzele ei îl întimpinară, reci, 
doar o clipă, fiindcă în cea următoare cu greu se opri să-şi 
arunce braţele pe umerii lui. 


„Nu-l iubesc, socoti ea într-o frîntură de luciditate. Cel mult, 
poate că îl doresc niţel. Doar sînt la vîrsta cînd o femeie poate 
dori un bărbat.” 

În zori, trăsura Margaretei porni către aşezarea Tîrgşorului. 
Pe măsură ce se îndepărta de castelul Prahovei, în loc să simtă 
o uşurare aşa cum visase, o încerca un sentiment de apăsare, 
de vinovăţie. Acum vedea altfel lucrurile. Întîlnirea comitelui cu 
o femeie nu-i aducea siguranţa că el o înşelase. Dar drum de 
întoarcere nu mai era. Tot chibzuind la cele întîmplate, rămase o 
clipă încremenită şi exclamă: 

— Dumnezeule! Să fiu oare geloasă? Nu. Nici vorbă! Miînia 
mea pentru înjosirea pe care mi-a adus-o întrece orice margini. 

aşa cum bănuise. Călărea dinaintea oştilor sale. Privirile 

iscodeau de-a lungul străzilor. Populaţia îi ieşise în 
întîmpinare, dar lipseau pregătirile cu fast ce-l aşteptaseră în 
alte dăţi. Emirul Sabahaddin, şeful poliţiei imperiale, înrudit de 
aproape cu sultanul, Suhar-paşa şi Fareddin-paşa îl salutară 
destul de rece, chiar dacă zimbetele lor făţarnice îndulceau 
oarecum ostilitatea. Doar bătrînul amiral Abdulah îşi manifestă 
bucuria fără rezerve. 

„Intîlnirea cu padişahul va fi grea, reflectă marele vizir. 
Poate că nu trebuia să plec în campanie. Poate era mai bine să-l 
fi lăsat pe Suhar. Mă întorc victorios, cu toate că Varna mi-a 
scăpat. Firesc ar fi ca Murad să-şi arate recunoştinţa şi bucuria. 
Insă, după feţele ipocrite ale duşmanilor mei, întîlnirea de miine 
poate însemna sfîrşitul carierei mele. Cred că s-a făcut mult 
tapaj pentru pierderea convoaielor cu robi şi prăzi. Cît despre 
Varna, aici va sta greutatea întrebărilor.” 

Oştile victorioase trecură prin dreptul palatului imperial cu 
iataganele ridicate după datină. Padişahul ieşise în balcon să 
primească defilarea. Înainte de a-şi pleca fruntea pe gitul 
calului, Ali îi văzu o clipă faţa rece, mohorită. 

„O fi bolnav, gîndi el. Iscoadele mele m-au înştiinţat că rar îl 
slăbesc reumatismul şi tusea. E bătrîn şi acrit. Păcat că nu i-am 
adus-o pe blonda prinţesă a Dobrogii.” 

Cînd ajunseră într-o piaţă, Ali-paşa ridică braţul. Oştile se 
opriră aliniate frumos la spatele său. Emirul Sabahaddin îşi porni 
obişnuitul discurs care încheia campania de la Dunăre. 

— Strălucitorule Ali-paşa! Achingii! Vă mulţumim pentru tot. 
Îi plîngem din inimă pe cei ce nu s-au mai întors. Mulţi dintre fiii 
noştri cei mai buni au rămas pe cîmpul de luptă. Jalea noastră... 

— Pe sufletul lui Allah! înjură marele vizir printre dinţi. 
Discursul ticălosului de emir sună a înmormiîntare, nu a 
întoarcere victorioasă. Cel puţin bine că ştiu la ce mă aştept! 

Achingiii se răspîndiră treptat. Ali-paşa, urmat de Ibrahim şi 
o gardă, porni către palatul său înconjurat de grădini 
fermecătoare. Slujitorii şi robii îl aşteptau înşiruiţi printre 
rondurile de trandafiri. Citeva roabe minunat înveşmiîntate în 


| a 24 iulie, marele vizir Ali îşi făcu intrarea în Adrianopole, 


văluri subţiri veniră în jurul lui şi-i scoaseră ţinuta de război. Un 
parfum discret de trandafiri îndulcea atmosfera odăilor. Din baia 
uriaşă, lucrată după model bizantin în faianţă albastră, se 
auzeau chicoteli. Era bine acasă. Covoarele moi îi mîngiiau din 
nou tălpile. Ferestrele înalte, acoperite pe jumătate de perdele 
albe aduse de negustorii greci din Constantinopole, îi încîntau 
privirile. Mobila sculptată, primită cîndva în dar de părintele său 
de la Salonic, dădea odăilor o notă de eleganţă. Vestitele vaze 
greceşti, mulţimea bibelourilor fine şi lucrătura de mină a 
lemnului care acoperea tavanele arătau bogăţie şi gust. 

„Mi se pare că am împrumutat multe de la greci, rise el. 
Dar grecii nu prea au în ce să ne copieze! Din păcate, luăm 
adesea de la vecini mai mult rele decît bune. Vechea civilizaţie a 
grecilor, căreia îi datorăm recunoştinţă, a căzut pe vremuri către 
păcatul desfriului, a leneviei, şi a reuşit să dărime un imperiu. 
Vechiul Imperiu grecesc. Aceeaşi civilizaţie aplecată spre desfriu 
şi lenevie a contribuit la căderea Imperiului roman de apus. Tot 
civilizaţia greacă va dărima şi cel de-al treilea imperiu. Imperiul 
bizantin. lată un adevărat tur de forţă. Dar această civilizaţie 
pătrunde uimitor de iute şi la noi. Lenevia, corupţia, îmbuibarea, 
setea de putere, desfriul sînt doar cîteva din păcatele civilizaţiei 
ce prind la noi rădăcini adînci.” 

Apa caldă, cea rece şi masajul făcut de miini sprintene îl 
înviorară. Trupul său tînăr, robust, nu mai simţi oboseala. Privi în 
jur, dornic de toate locurile şi obiectele ştiute. Imbrăcat uşor, în 
straie lejere, ieşi pe o terasă. Ibrahim îl urmă credincios ca o 
umbră. 

— Va fi greu miine la palatul padişahului? întrebă 
aghiotantul. 

— Nu ştiu. Azi, în imperiul nostru nu mai e uşor ca altădată 
să te întorci victorios dintr-un război. În lipsa ta, duşmanii 
lucrează cu spor. Sabahaddin, Fareddin şi Suhar ţintesc a-mi lua 
locul. Acum sînt uniţi să mă doboare. Dacă vor reuşi, abia la 
urmă se vor încăiera între ei. Ai văzut vreodată o haită de lupi? 
Ei aleargă împreună după pradă. Dar cînd o răpun, se sfişie între 
ei. Poate că mă vor învinui de multe. Mă voi apăra prin logică şi 
inteligenţă. lar dacă padişahul mai păstrează o urmă de 
înţelepciune, dacă trufia lui nu i-a acoperit-o cu totul, poate voi 
reuşi.” 

Ora de primire la palatul sultanului Murad se apropiase. 


Îmbrăcat simplu, în caftan lung, lipsit de podoabe, Ali intră în 
anticamera  padişahului cu fruntea sus. Impunătoarea lui 
statură, parcă neîmpovorată de griji, privirile aspre, distante, nu 
se potriveau cu umilinţa la care se aşteptau duşmanii. 

Marele vizir cătă cu coada ochiului spre Fareddin, care 
pendula nehotărit între a se apropia de el sau a rămîne prudent 
lîngă ceilalţi. 

„Cutra de Fareddin încearcă să-mi arate prietenia sa, dar 
îmi va întinde numai un deget, fiindcă nu e sigur că voi ieşi de la 
padişah la fel de trufaş pe cît intru!”, gîndi privindu-l pe bătrîn 
cum se apropie mieros. 

— Strălucitorule, ţi-a fost greu cu ghiaurii? întrebă cu 
prefăcută grijă. 

Ali privi undeva peste el şi spuse din vîrful buzelor: 

— Te-ai cam îngrăşat, Fareddin. 

Bătrînul tresări abia vizibil şi se retrase chibzuind: 

„Oare ce a vrut să spună cîinele ăsta? Mai are dinţi să 
muşte? Vom vedea.” 

Ciţiva generali îşi manifestară simpatia ignorîndu-i cu bună 
ştiinţă pe Sabahaddin şi Suhar. Pe ei nu-i interesau jocurile de 
culise. Uşile mari se desfăcură în lături. 

— Marele vizir Ali-paşa, fiul lui Hairedim! răzbi o voce 
puternică. 

Tînărul comandant îşi reţinu un zîmbet. La ceremonia 
primirilor, Murad păstrase ceva din moda ameninţatului 
Constantinopole. Padişahul nu şedea pe tronul imperial, aşa 
cum obişnuise altă dată. Îşi aflase loc mai bun pe cîteva perne 
tari. Junghiurile îl necăjeau rău în ultima vreme. In tron greu se 
putea ghemui, cînd îl împungeau, aspre. Dintr-un vas de aur, 
unele ierburi frumos mirositoare acoperite cu jăratic răspîndeau 
un fum subţire ca cel de tămiie. Undeva, după o draperie, o 
femeie îngîna cu glas scăzut o melodie tînguioasă. În jurul uşilor, 
cîţiva oşteni voinici, cu iatagane mari, strălucitoare, păreau 
turnaţi în bronz. Un măscărici primit în dar de la venețieni 
încerca zadarnic să atragă atenţia stăpiînului prin tumbe şi ţipete 
ascuţite. Era de mirare că un om inteligent ca Murad îl suporta. 
Moda Apusului cucerise teren la Adrianopole. 

Ali înaintă hotărît pînă la doi paşi de sultan. Acolo duse 
mîna la frunte, la buze şi la piept, apoi îngenuche. 

— Ridică-te, efendi! porunci Murad, tot după moda 


Apusului. 

Uşile mari se închiseră. Spre satisfacția lui Ali, măscăriciul 
fu concediat cu un gest. Numai femeia cînta, dar atit de domol, 
încît vocea ei semăna cu o mîngiiere uşoară. Sabahaddin, 
Fareddin şi Suhar trecură în stînga padişahului. Ali rămase în 
dreapta, după cerinţele etichetei. 

— Vorbeşte, Sabahaddin! porunci Murad parcă somnoros. 

Marele vizir îşi reţinu, prin puterea voinţei, mînia. După 
rang, el trebuia să grăiască primul. Şeful poliţiei imperiale 
desfăcu un pergament mai mult de formă şi spuse cu glas 
puternic. 

— Nouă mii de achingii morţi şi şapte mii de răniţi. 

— Însă prăzile... interveni Suhar. 

Un gest al padişahului îl amuţi. 

— Suhar, îţi scurtez limba! Trebuie să luăm totul pe rînd. Ce 
ai de spus, Ali-paşa? 

„Acum se va aşterne cu fruntea la podea şi va cere milă, 
chibzui Fareddin. lată clipa în care învinuirile noastre vor veni 
peste el ca o grindină. Sultanul va chema gărzile...” 

Tînărul comandant socoti că numai un răspuns cutezător îl 
poate feri de miînia sultanului. Va trebui să joace o astfel de 
carte mare. 

— Mărite padişah! zimbi tînărul spre stupoarea celorlalţi. 
S-au schimbat multe aici, în lipsa mea. Eu trebuia să vorbesc 
primul, după datină. Apoi, primirea ce mi se face nu-i aceea 
datorată unui învingător în slujba imperiului, ci a unui învinuit. 
Cu victoriile noastre s-ar fi cuvenit să începem. 

„Acum va chema gărzile?” se întrebă Ali. 

Faţa somnoroasă a padişahului parcă se trezi dintr-o dată. 

„Ticălosul ăsta mă înfruntă, dar are dreptate”, gîndi Murad. 
Apoi vorbi cu asprime: 

— Continuă, Ali! Continuă! E interesant ce ne spui. 

— Mărite padişah, vorbi tînărul cu un calm desăvirşit, 
numărul morţilor şi al răniților cine îl poate cunoaşte mai bine 
decît comandantul? Sabahaddin a făcut numărătoarea doar prin 
iscoadele lui slabe. Aşa se întîmplă că la cifra morţilor s-au 
adăugat, din nepricepere sau din răutate, şi o parte din 
garnizoanele lăsate de mine în Dobrogea şi în fostul țarat al lui 
Şişman. Avem aproape cinci mii de morţi şi patru mii de răniţi. 

— Să te cred? 


— Nu, mărite padişah. Să nu mă crezi. Trimişii voştri pot 
afla adevărul în mai puţin de o săptămînă. Pentru cine dintre noi 
doi minte, cer osînda capitală, încheie cu asprime. 

— Ce spui, Sabahaddin? îl sfredeli cu privirea Murad. 

— Strălucitorule! se îngălbeni acesta, fiindcă nu controlase 
temeinicia listei. Poate că oamenii mei au greşit... 

— Aha! Vrei să spui ceva, Fareddin? 

— Puţine, strălucirea-ta. Înțeleptul nostru mare vizir nu a 
fost prea norocos în privinţa prăzilor. Slabe prăzi au sosit aici. 
Noi le-am aşteptat cu sufletul la gură. 

— Ce poţi răspunde la asta, Ali? 

— Mărite padişah, răspunse tînărul fără a se pierde o clipă. 
Eu am fost trimis nu după prăzi, ci să cuceresc ţinuturile de la 
Dunăre. Şi le-am cucerit, spre slava imperiului. 

— Dar ţi-a scăpat Varna! lovi Sabahaddin. 

— Scăpat? A, nu! zimbi marele vizir. Varna nu mi-a scăpat: 
acolo am fost înfrînt de-a binelea! 

— E de mirare, continuă Sabahaddin. Cu treizeci de mii de 
achingii să nu poţi lua un biet oraş? Dar pentru asta ar fi ajuns 
un sfert din oştenii voştri! Cel mai nepriceput general ar fi 
cucerit oraşul. Cînd s-a mai pomenit ca o mînă de ghiauri să 
pună pe goană oştile imperiului? Şi ce oşti! 

— Aşa e! se întunecă Murad, amintindu-şi. 

— Nu, preamărite padişah, îl contrazise tînărul, fapt 
nemaiauzit. 

„Acum îl taie”, gîndi Suhar. 

Insă Murad îl privi curios pe Ali, aşa cum te uiţi la un obiect 
nou şi interesant. 

— Adică, ce vrei să spui? 

— Vreau să spun, mărite padişah, că pe ghiauri ne-am 
obişnuit din rea trufie să-i privim ca pe nişte iepuri fricoşi. Am 
uitat oare că anul trecut, la Polenik, chiar slăvitul nostru padişah 
a pierdut în faţa ghiaurilor? 

„Acum îl taie! gîndi Fareddin, bucuros de întorsătura 
discuţiei. Ali îşi caută moartea cu luminarea.” 

— Aşa este! recunoscu sultanul, spre stupefacţia celorlalţi. 
Nufărul Alb i-a înştiinţat pe ghiauri din vreme că mergem peste 
ei. 

— La fel ca şi la Varna, adăugă marele vizir. În loc să 
găsesc acolo un biet oraş surprins şi îngrozit de apariţia noastră, 


am întîlnit o adevărată apărare care mi-a nimicit o seamă de 
achingii. În Dobrogea am adunat prăzi mari şi printre robii de soi 
strălucea frumoasa prinţesă lrina. Convoiul trimis de noi către 
Adrianopole a căzut sub lovitura Nufărului Alb. Dar nu pe Nufărul 
Alb îl socotesc azi duşmanul nostru cel mai mare, ci pe altul. 

— Pe cine? întrebă Murad surprins. 

— Pe acel duşman care se numeşte corupţie, sete de 
putere, lăcomie, ură, desfriu şi complot. O parte dintre marii 
slujbaşi ai imperiului nu se mai gindesc la interesele acestuia, ci 
numai la cele proprii. Că s-a uneltit aici împotriva mea cui 
foloseşte? 

— Strălucirea-ta! interveni Sabahaddin miînios. Marele vizir 
a început să acuze pentru a-şi ascunde... 

— Aşteaptă, Sabahaddin! îl domoli sultanul. Omul acesta ne 
spune lucruri mari. Vorbeşte, Ali! 

Tînărul înţelese că a venit clipa să lovească nu cu 
bobîrnace, nu cu săgeți, ci cu toată puterea. 

— Mărite padişah, nu am luat Varna fiindcă mi-au lipsit cele 
cincizeci de corăbii pe care le-am cerut. In Micul Divan de atunci 
s-au opus aceşti trei oameni. Ei v-au convins că Varna e o biată 
întăritură ce poate fi luată cu citeva cete de achingii. Ca vechi 
general ce cunoaşte rosturile războiului, ce a adus imperiului 
multe victorii, îi acuz pe aceşti oameni nu de trădare, ci de 
totală nepricepere. Nufărul Alb v-a adus şi vouă, şi mie mari 
neajunsuri. Setos de putere, Sabahaddin, şeful poliţiei imperiale, 
ştie să tragă sfori, ştie să arunce cu noroi, dar de doi ani îl caută 
pe Nufărul Alb fără folos. Pe omul ce ne loveşte chiar aici. Mărite 
padişah, mi se pare că Sabahaddin s-a cam îngrăşat. Acum două 
săptămîni, iscoadele noastre din Constantinopole au căzut. 
Întreaga noastră reţea de iscoade a pierit acolo, sub toporul 
călăului. Împăratul din Constantinopole a primit de la Nufărul Alb 
o listă cu toate iscoadele noastre. 

— Adevărat, Sabahaddin? sări Murad, cu ochii scînteietori 
de miînie. De ce nu mi-ai spus? 

— Fiindcă am auzit numai zvonuri, se bilbiîi emirul. 

— Aha! Marele vizir a aflat asta pe cîmpul de luptă, iar şeful 
poliţiei imperiale nu ştie nimic. Înţeleg. Ali are dreptate. Te-ai 
îngrăşat, Sabahaddin. 

În primul moment, sultanul se gîndi să cheme gărzile. Apoi 
îşi luă seama. A-l tăia pe Sabahaddin, ruda sa apropiată, ar fi 


însemnat mari nemulțumiri în sînul familiei imperiale. Parcă şi 
auzea cu groază strigătele rudelor sale. Acum era bătrîn, bolnav 
şi lipsit de vlagă. Poate că altădată şi-ar fi impus autoritatea 
asupra lor prin cîteva lovituri ale oştenilor săi. 

— Sabahaddin! 

— Poruncă, strălucirea-ta! 

— Te numesc comandant la Sabaha. Miine în zori să nu mai 
fii în Adrianopole! Ti-am simţit jocul. Doreai să te fac mare vizir. 
Dar pentru ce merite? Pleacă! 

Emirul părăsi încăperea cu chipul vînăt. Parcă totul se 
învîrtea în jurul său. Sabaha era un biet sat de pescari, cu o 
fortăreață prăpădită de vreme. 

— Suhar! 

— Poruncă, strălucitorule! 

— Te numesc şef al poliţiei imperiale. 

Suhar se aruncă la podea şi vru să-i sărute virful încălţării. 

— Lasă prostiile, efendi! îl măsură sultanul dispreţuitor. Să 
mi-l găseşti pe Nufărul Alb! Îţi dau răgaz pînă la mijlocul 
toamnei. Acum plecaţi! Sînt obosit. 

— Ar mai fi ceva, mărite padişah, stărui marele vizir. 

— Ce? 

— Vă cer o audienţă între patru ochi. 

— Bine! Să vii pe la asfinţitul soarelui.Vom gusta un ceai 
împreună. 

leşiră. Fareddin se apropie de tînăr, linguşitor. 

— Strălucitorule! grăi cu o privire complice. L-ai cusut bine 
pe ticălosul de Sabahaddin. Aşteptam asta şi jubilam de plăcere. 
să contezi pe mine. 

— Fareddin! îl biciui acesta cu vorba aspră. Ai uitat ce ţi-am 
spus? Te-ai cam îngrăşat în ultima vreme. 

Bătrînul se îndepărtă înjurînd printre dinţi, chiar dacă 
salutase cu adincă umilinţă. Marele vizir privi în urma lui ca 
după un păianjen. 


Cu puţin timp înainte de asfinţitul soarelui, Ali-paşa reveni 
la palatul imperial însoţit de Ibrahim. Un slujitor îi conduse către 
un minunat chioşc, ascuns printre copacii şi boschetele din 
spatele clădirii. Padişahul părea mai vioi. li primi cu un zîmbet şi 


nu întrebă despre rostul lui Ibrahim acolo. 

— Mărite padişah! începu Ali. La audiența de dimineaţă, 
v-am cerut o discuţie între patru ochi. Apoi am chibzuit că-i mai 
bine să-l aduc şi pe acest ofiţer care, prin harurile inteligenţei, 
prin dragostea faţă de voi şi de imperiu, ne poate fi de mare 
folos. E drept că eticheta nu îngăduie... 

— Prostii! îl întrerupse Murad. Eticheta o impun eu. Rămii, 
tinere! îl privi cu interes pe Ibrahim. Să se aducă încă o ceaşcă 
de ceai! Să nu fii prea vesel, Ali, continuă bine dispus. Ai pierdut 
achingii mulţi din campania de la Dunăre şi ai dovedit uşurinţă 
în trimiterea convoaielor cu robi şi prăzi. Aici s-a complotat mult 
împotriva ta. Dar m-a miîhnit lipsa de iscusinţă a duşmanilor tăi. 
Îmi plac oamenii inteligenţi şi îndrăzneţi. Pe tine astea te-au 
salvat adesea. Sabahaddin îşi merită soarta, fiindcă nu e numai 
prost, ci şi leneş. Puţine prăzi, Ali! Avem nevoie de grîne, de 
miere, de piei, de copii pentru oşti şi de aur. 

— Tocmai asta m-a adus aici, răspunse marele vizir. Politica 
imperiului nostru nu merge pe drumul cel mai bun. Noi trăim din 
ce jefuim de pe la vecini. Ştiu că nu vă place ce vă spun. Uneori 
putem lua de la alţii. Însă nu totdeauna. lată, un popor mare ca 
al nostru, se lasă în seama hazardului. Ar fi vremea să întărim 
agricultura noastră, meşteşugurile şi comerţul. 

— M-am gindit la asta, dar sînt bătrîn, Ali. Poate copiii mei 
vor face mai mult. 

— Sînteţi încă în putere. Daţi-mi mînă liberă să întăresc 
agricultura! În Dobrogea am văzut lanuri de grîu ce ne ajungeau 
pînă la piept. Noi avem multe pămiînturi bune şi nelucrate. In 
ţaratul lui Şişman, am văzut livezi uriaşe. Nouă aproape ne 
lipsesc. Daţi-mi mînă liberă pentru întărirea meşteşugurilor! 
Daţi-mi mînă liberă să întăresc negoţul! Ce pot face venețienii şi 
genovezii, putem şi noi. În cîţiva ani va fi altfel. Va trebui să 
construim corăbii pentru război şi comerţ. 

— De unde atiţia bani? 

— Încă nu ştiu. Vom porni la drum cu ce putem. Să luăm 
pildă de la regii Ungariei, care au făcut colonizări nu cu robi, ci 
cu oameni liberi. Ei au sprijinit aducerea de emigranţi germani, 
cumani, evrei, venețieni şi genovezi. Negoţul lor s-a ridicat din 
nimic. lar ungurii au învăţat mult de la venetici. 

— Bine, Ali! Întocmeşte-ţi planurile tale şi să vii să le văd. 

— Mărite padişah, continuă el, nu vi se pare curios că tot ce 


am discutat pînă azi în Micul Divan a ajuns la Nufărul Alb? La 
ultimul nostru Divan, aţi fost voi, eu, Sabahaddin, Fareddin, 
Abdulah şi Suhar. Scăzîndu-vă pe voi, pe mine şi pe Abdulah, 
pentru care bag mîna în foc, rămîn trei. Sabahaddin a plecat. 
Deci rămîn doi. Să facem un nou divan peste o săptămînă sau 
două şi să hotărîm un atac de pradă în Ţara Românească. Dacă 
vom fi aşteptaţi acolo, înseamnă că unul dintre cei doi trădează. 
Urmărindu-i, ajungem fără greş la Nufărul Alb. Această strălucită 
idee, din păcate, nu mi-a venit mie, ci inteligentului Ibrahim. 

— Crezi în ea? 

— Altfel nu aş propune. Urmînd pe acest fir logic, l-am 
trimis aici pe cel mai iscusit om al meu. Poate că aţi auzit 
despre Ben-Din. Nu ştiu pe cine a urmărit el. Nu ştiu ce a aflat, 
dar a dat cu siguranţă de o urmă bună. Pe Ben-Din l-a înjunghiat 
Nufărul Alb chiar aici, în Adrianopole. Acum îi încredinţez lui 
Ibrahim primejdioasa misiune de a-l căuta pe Nufărul Alb. 

— Te încrezi în el? 

— Ca în mine. Altfel nu l-aş fi adus aici. M-a urmat în toate 
războaiele. Trupul său e acoperit de răni în slujba măritului 
nostru padişah. Multe din victoriile mele i le datoresc lui. De 
multe ori am greşit fiindcă nu am ţinut seama de părerile lui. El 
e vestitul erou de la Sabaha, pentru care faptă nu a primit 
măcar o stringere de mînă. 

Murad îl privi din nou cu interes pe Ibrahim. Îi plăcură ochii 
lui inteligenţi, dar ghici în acelaşi timp că Ali încearcă să-l 
împingă la deal. Prea multe laude dintr-o dată. 

— Locul de comandant al garnizoanei din Adrianopole e 
liber de azi-dimineaţă, spuse padişahul gînditor. Comandant a 
fost Suhar. Acum vei fi tu, Ibrahim. 

Ali îşi ascunse cu grijă triumful. Noul comandant duse mîna 
la frunte, la buze şi la piept fără obişnuita explozie de bucurie. 
Fără nimic linguşitor, ceea ce îi plăcu mult padişahului. 

— Strălucirea-ta! vorbi Ibrahim, fiindcă noua funcţie îi 
acorda acum acest drept. Pe pămînturile cucerite la Dunăre am 
lăsat garnizoane, însă dincolo de apă domnul Ţării Româneşti a 
ridicat oşti mari. Dacă face un atac în Dobrogea şi în ţaratul lui 
Şişman, cine îl poate opri? 

— Crezi că îndrăzneşte? zîmbi Murad. 

— Nu cred. Mă întreb. 

— Ne vom gîndi şi noi. Miine, robul nostru Şişman va fi 


primit în audienţă. Poate îl vom repune în scaunul ţaratului său. 
El va lupta acolo pentru noi. 

— Dar Dobrogea? 

— Dobrogea va fi transformată la primăvară în paşalic. Vom 
duce oşti mari. Trebuie să cucerim Chilia şi Cetatea Albă. Abia 
cînd vom fi stăpîni acolo putem lovi mai sus. Micul Divan îl vom 
ţine peste două săptămîni. Poate aşa vom da de urma Nufărului 
Alb. Şi cred că aveţi dreptate. Nu strică să-i încercăm puterile 
ghiaurului Mircea. Acum plecaţi! 

Marele vizir şi noul comandant al garnizoanei îl salutară 
adînc şi părăsiră frumoasa grădină. Ali era vesel. Acum avea doi 
oameni în posturile cheie ale imperiului. Pe Abdulah şi pe 
Ibrahim. Îi vor mai trebui şi alţi oameni credincioşi lui. Cu cît vor 
fi mai mulţi, cu atît puterea sa va creşte, spre binele neamului 
său. lar el nu va mai sta cu teamă la cheremul padişahului. Era 
mulţumit. Prin noul comandant al garnizoanei, oştile din 
Adrianopole se puteau ridica oricînd cu ameninţare chiar asupra 
sultanului. Dar o va face numai de va fi cazul să-şi apere viaţa. 
Acum avea nevoie de linişte şi de timp, care să-i îngăduie a 
fortifica slaba putere economică a imperiului. 


* 


La mănăstirea Snagov, egumenul Lazăr îl primi într-o 
dimineață pe comitele Staicu. Călugării scoaseră o masă afară, 
în umbra plăcută a unui stejar. Căldura scăzuse sub apăsarea 
vîntului care adia blînd. Crengile stejarului parcă se angajaseră 
într-o simfonie gravă. Comitele arăta cam nedormit. Totuşi, nu 
lipsa unui somn bun lăsase urme pe chipul său. Egumenul îl 
cunoştea prea bine pentru a se linişti. Niciodată nu-l văzuse atît 
de răvăşit şi de palid. 

— Aţi fost la Braşov? întrebă, ferindu-se a-şi manifesta 
curiozitatea asupra înfățișării lui Staicu. 

— Am fost. Ileana Bethlen va pleca spre Buda în cel mult 
două săptămîni. De aici înainte, rămîne să vă ocupați voi de 
asta. 

— Da. Ocrotitorul Ilenei acolo m-am gîndit să fie cavalerul 
blond. Sper ca în viitoarele zece zile să se întoarcă la Snagov. 

— Curios. Şi eu tot la el m-am gîndit. Credeţi că va primi? 

— Cred. 


— Asta ne-ar scuti de multe griji. Dar în privinţa omului de 
legătură, a omului ce va purta al doilea inel de aur? 

— M-am gîndit la micuțul Grama. Îl vom folosi o vreme. Mai 
tîrziu vom vedea cu cine îl înlocuim. 

— Ştim prea puţine despre el, se opuse comitele. 

— Nu prea. Călugării mei au cules în Transilvania destule 
informaţii asupra lui. 

— Totuşi, vă asumaţi o mare răspundere. 

— Ştiu, zimbi egumenul. Cu Grama sînt convins că nu risc 
nimic. E un tînăr pe care se pot pune temeiuri sigure. Ah, era să 
uit! Cum se simte prinţesa lrina acolo, pe valea Prahovei? 

— Destul de bine. Începe să-i placă. Noi ne obişnuim cu ea. 
Ne-am despărţit acum un ceas. 

— Nici nu s-ar putea simţi altfel cu o gazdă atît de gingaşă 
ca doamna Margareta. 

— Margareta a părăsit castelul în zori. A plecat pentru o 
vreme în vizită la ai săi, minţi Staicu. 

„Deci asta era, gîndi egumenul. Acum înţeleg faţa răvăşită 
a comitelui. Cred că între ei s-a produs ruptura definitivă. Păcat! 
Mare păcat! Staicu nu-mi spune adevărul fiindcă încearcă să 
cîştige timp. Nu în folosul său, ci al ei. Peste o vreme, Petru 
Muşat şi Mircea se vor obişnui cu gîndul lipsei sale de aici.” 

Prefăcîndu-se a nu cunoaşte nimic din necazurile acestuia, 
Lazăr schimbă subiectul discuţiei. 

— Peste un ceas vom porni spre Argeş. Măria-sa Mircea ne 
aşteaptă. Oştile noastre sînt pe picior de război. 

Absent, comitele îi răspunse: 

— Nu, azi nu va ploua. Mă bucur că Margareta are noroc de 
timp bun. 

Se opri brusc din vorbele lui şi înţelese că altceva trebuia să 
răspundă. Privi spre egumen neliniştit, dar faţa inteligentului său 
prieten părea adiîncită în alte gînduri. 

Tirziu către seară, ajunseră în cetatea Argeşului. Acolo 
nimic nu arăta că se fac mari pregătiri de război. Precaut, 
domnul Ţării Româneşti nu-şi arătase încă intenţiile sale cu 
privire la Dobrogea. lar faptul că oastea cea mare nu fusese 
chemată sub steaguri îi convingea pe oameni de linişte. 

Staicu şi Lazăr îl găsiră pe domnul ţării într-o lungă discuţie 
cu căpitanul Gherghina. 

— În sfîrşit! zimbi vodă. Aţi venit la timp. Acum vom hotărî 


împreună campania din Dobrogea. 

— Nu chemaţi Sfatul Domnesc? întrebă egumenul. 

— Nu. Secretul discuţiilor trebuie să fie desăvirşit. 

— Vă lipseşte oare încrederea în boieri? insistă prelatul. 

— N-am spus asta, dar e bine să fim prudenţi. Dacă am fi 
ridicat oastea cea mare a ţării, atunci poate că ne-am fi gîndit şi 
la Sfatul Domnesc. Cei zece mii de oşteni sînt ai mei. Plătiţi de 
mine şi întreţinuţi din cămările mele. Tu ce zici, frate? 

— E şi părerea mea, întări Staicu. lată că în ultima vreme 
am găsit un trădător printre boieri. Logofătul Filos e iscoadă a 
regelui Ungariei. Vom pierde puţini oameni dacă ştim să 
păstrăm secretul asupra mişcărilor de oşti. Acolo trebuie să 
apărem pe neaşteptate. Cred că e bine să stabilim acum chiar şi 
amănuntele. 

— Da. Pentru asta v-am aşteptat. Planurile mele sînt gata. 
Am hotărît să lovim garnizoanele turceşti aproape simultan. Să 
nu-i dăm răgaz duşmanului pentru pregătirea unei apărări bune. 
Vom împărţi oştirea în vederea acestei strategii. Şase mii de 
arcaşi vor rămîne în pădurile de pe lîngă Giurgiu. Ei apără ţara în 
cazul unui atac dinspre miazăzi, fiindcă acum numai de acolo se 
pot arăta primejdiile. Două mii de arcaşi îi trecem prin bălți pînă 
sub zidurile Silistrei. Alţi două mii îi ducem prin păduri pînă 
aproape de Caliacra. O mie vor lovi Hirşova, trei sute Enisala, 
două sute Păcuiul lui Soare, două sute Bisericuța şi trei sute 
Dunavâăţul. 

— Ceva nu e limpede, rise egumenul. Dacă şase mii de 
oşteni rămîn lîngă Giurgiu şi alţi şase mii trec în Dobrogea, 
înseamnă că sînt douăsprezece mii în loc de zece. 

Vodă rise şi el. 

— Cam aşa este. Nu v-am spus că două mii de dobrogeni 
din fosta oaste a lui loan au trecut la noi. Atiţia au mai rămas 
dintre ei. l-am primit şi i-am ascuns în pădurile de lîngă Cîrna 
Mică. Refăcuţi, sînt gata acum să intre sub porunca noastră. 

— E bine oare că împărţim oştirea? se interesă egumenul. 

— Altfel nu se poate, interveni Staicu. Planul măriei-sale mi 
se pare strălucit. Dacă am porni cu toată oastea să lovim 
cetăţile pe rînd ar dura mult şi ne-ar fi greu, fiindcă le-am da 
turcilor timp să-şi facă pregătirile de luptă şi chiar să ceară 
ajutor garnizoanelor de la Tirnova, Şiştov sau Nicopole. Atacul 
simultan asupra celor mai de seamă cetăţi îi va înspăimînta pe 


achingiii răspîndiţi după pradă prin sate şi porturi. În ce zi va fi 
atacul, măria-ta? 

— Într-o zi de joi. Ştiţi domniile-voastre ce-i în fiecare joi la 
Silistra? 

— Zi de tirg, rise inteligentul egumen, începînd să priceapă 
gîndul lui vodă. 

— Aşa este! Dar la Hirşova, Caliacra, Enisala, Dunavăţ şi 
Bisericuța? 

— Tot zi de tîrg. 

— Cum nu se poate mai adevărat. Ei bine, continuă vodă, 
atacul nostru simultan va fi de joia viitoare într-o săptămînă. 
Mulţi oşteni de ai noştri, îmbrăcaţi în straie de negustori, de 
meşteşugari, de ciobani sau de oameni obişnuiţi ai tîrgurilor, vor 
intra în cetăţi cu armele ascunse. Ei se vor îngriji să-i oprească 
pe turci a închide porţile cînd vor veni ceilalţi. 

— Adică îi sacrificați? întrebă egumenul. 

— Nu tocmai. Mizez mult pe populaţia Dobrogii. Oamenii de 
acolo abia aşteaptă o încăierare cu garnizoanele turceşti. O 
seamă de foşti curteni ai lui loan au venit la noi şi ne-au spus 
asta. Populaţia de acolo ne cheamă, fiindcă unde poate fi 
speranţa omului: la străinul de neam sau la fratele său? N-am 
dat răspunsuri de mîngiiere, socotind că nu vorbe aşteaptă ei de 
la noi. 

— Domnule Gherghina, cunoaşteţi cifrele garnizoanelor 
turceşti? se interesă comitele. 

— Fără îndoială. Două mii două sute la Silistra, o mie opt 
sute la Caliacra, opt sute la Hirşova, şapte sute la Enisala, 
treisute la Dunavăţ, două sute la Bisericuța şi două sute la 
Păcuiul lui Soare. N 

Staicu fu încîntat de economia cu care vorbise căpitanul. li 
plăcea omul acesta scurt şi cumpătat la vorbă. 

— Mulţumesc, domnule! Asta înseamnă că forţele vor fi 
cam egale. Totuşi, noi sîntem mult mai puternici căci lovim prin 
surprindere. În Dobrogea, în Balcani, în Imperiul turcesc şi chiar 
în Ţara Românească, cine se gîndeşte că vom ataca 
garnizoanele lui Murad? Totul va fi ca o lovitură de trăsnet. Şi să 
nu uităm, vorbi cu mîndrie nereţinută, că azi sîntem singura ţară 
din răsăritul Europei care se gîndeşte nu să se apere, ci să-i 
lovească pe turci. 

— Dar după aceea? zimbi egumenul. Fiindcă totdeauna 


urmează un „după aceea”. 

— După aceea ne vom gîndi la altele. Cine se întreabă prea 
mult îşi face singur frică. 

— Bine spus, frate! grăi vodă cu ochii strălucitori. Pe urmă 
vom avea destul timp să ne gîndim la miînia turcilor. Însă acum, 
ei trebuie să ţină seama de minia noastră. Turcii greşesc azi 
tocmai pentru că se încred prea mult în forţele lor şi în faimă, 
neglijind prevederea. Nişte oameni chibzuiţi nu ar fi scos grosul 
forţelor din Dobrogea. După planul meu, întreaga campanie va 
dura doar trei zile. 

— Măria-ta, cine vor fi comandanții? 

— Pentru apărarea ţării la caz de primejdie l-am numit pe 
cavalerul Ordinului Basarab, Roman Herescu. El a plecat ieri 
spre pădurile de lîngă Giurgiu. Cavalerul Ordinului Basarab 
Manea îi instruieşte de o săptămînă pe cei două mii de 
dobrogeni pentru atacarea Silistrei. Cavalerul Ordinului Basarab 
Bogdan va pleca miine să-şi ia în primire oştenii cu care va lovi 
Caliacra. Pentru Enisala îl trimit pe căpitanul Gherghina. La 
Dunavâţ va merge spătarul Sin. La Bisericuța, cavalerul Andrei, 
iar la Păcuiul lui Soare, căpitanul Ghinea. 

— Cum nu se poate mai buni. Dar voi? 

— Eu, cu garda domnească doar, voi fi la Oltina. Acolo voi 
primi toate ştafetele şi voi da poruncile după cuviinţă. 
Domnia-ta pleci? 

— Plec, doamne, zimbi Staicu. 

— Mda! Cred că am discutat tot ce se cuvine. Cînd vom 
porni din Argeş cu garda domnească spre Dobrogea, aici se va 
şti că domnul Ţării Româneşti a ieşit la obişnuita partidă de 
vînătoare. 


Într-o marţi dimineaţă, patru călăreţi descălecară la poarta 
Snagovului. După straiele colbuite şi după caii încinşi, se vedea 
limpede că oaspeţii făcuseră drum lung. Anunţat de obişnuitele 
lovituri de toacă ce răsunaseră prin Codrul Vlăsiei cu mult 
înaintea sosirii călăreţilor, cuviosul Sima le ieşi în întîmpinare. 

— Pe toţi dracii şi tartorii iadului. Doamne iartă-mă! strigă 
el. Egumenul are prilej de plăcută surpriză. 

Arad şi Grama intrară în curtea mănăstirii, dar Cotae şi 


Gogoaşă purtau straie prea strălucitoare pentru a nu zăbovi 
printre călugării adunaţi în jurul lor. Cuvioşii îşi arătară 
entuziasmul din plin. Frumoasa ţinută a scutierilor dăduse loc la 
numeroase exclamaţii admirative. Dar, cum se întîmplă adesea 
în lume, entuziasmul scade odată cu trecerea timpului, spre 
nemîngiierea sărbătoriţilor. După o jumătate de ceas, zadarnic 
încercară cei doi scutieri să mai aducă vorba sau să atragă 
atenţia asupra unor amănunte, fiindcă focul de paie al 
interesului ce stîrniseră se potolise de mult. 

Sima îi conduse către un loc tainic unde obişnuia uneori să 
guste un vin bun, ferit de privirile cuvioşilor. Era un chioşc 
înconjurat pe trei părţi de copaci şi cu vederea spre lac. De fapt, 
se afla chiar pe marginea apei. Acolo nimeni nu îndrăznea să-l 
tulbure, mai ales că egumenul Lazăr ori lucra din zori pînă seara 
în biroul sfinţiei-sale, ori pleca aiurea cu treburi misterioase. 
Comandantul Snagovului se retrăgea în chioşc spre meditaţie şi 
rugăciuni, după spusele sale, sau spre a păcătui lîngă o oală cu 
vin după şoaptele altora. Aşezaţi acolo, la umbră plăcută, Sima, 
Cotae şi Gogoaşă îşi ascundeau chipurile pe rînd în oala voinică 
pe care şi-o treceau cu eleganţă din mînă în mînă. Dar oala, 
mică sau mare, tot oală rămîne, nu butoi. Aşa stînd lucrurile, 
curînd rămase tristă, păcătoasă şi uşoară, spre mîhnirea vizibilă 
a celor doi musafiri. Sima le înţelese atît subita tristeţe, cît şi 
setea încă nepotolită. lar fiindcă întîlnirea cu ei îi prilejuise mare 
plăcere, gîndurile sale pioase cătară spre o minune. Fiindcă a 
face rost de vin la Snagov fără ştirea cuviosului pivnicer egala 
cu o minune mai strălucită decit cea din Cana Galileii. Oala 
aceea cu vin o luase de la pivnicer pe sunători. Acum se 
cuvenea o minune. Cum de la gînd la faptă era doar un pas, 
comandantul îi pofti pe oaspeţi să se ridice de pe băncile de 
lemn şi să le scoată afară dimpreună cu masa. Apoi, spre 
mirarea oaspeților, Sima ridică  scîndurile din podeaua 
chioşcului. Sub ele cineva săpase o groapă nu prea mare, dar 
suficientă pentru a adăposti un butoiaş pîntecos. 

— Fir-aş al naibii! şuieră Cotae, încremenit de uimire. Plin? 
întrebă, coborîndu-şi buza de jos cu vreo două degete. 

— Ochi, se fuduli Sima, aprins la faţă din cauza plăcutei 
privelişti. 

— De buturugă? se interesă Gogoaşă îngrijorat. 

— AŞ! Soi greu, domnule. Soi din cele mai alese. Buturugă 


beau păcătoşii de rînd. Zaibărul nu-i pentru nişte feţe ca ale 
domniilor-voastre. L-am cumpărat alaltăieri de la Valea 
Călugărească. Sfinţia-sa egumenul era plecat. Cu ăilalţi am făcut 
adevărate manevre şi marşuri pentru a-i îndepărta. Numai cu 
mare înţelepciune poţi aduce la Snagov un butoiaş fără să 
prindă de veste cuvioşii mei călugări, care, fie vorba între noi, 
sînt nişte pramatii ce adulmecă vinul cale de o poştă. 

— Mai bun ca cel băut de noi adineauri? 

— Poşirca aia? se strimbă călugărul. Auzi, vorbă! se izmeni, 
bucuros de uluirea celor doi scutieri. Dacă vreţi să o ştiţi p-aia 
adevărată, în butoiaşu' ăsta e aur curat. E haru' Domnului. E 
sfîintă cuminecătură. E urgie. O mie de draci stau închişi între 
doagele lui. Ai băut un degetar, te sfinţeşti. Ai băut o cană, eşti 
un om făcut. Ai băut o oală, damblageşti cum vă văd şi mă 
vedeţi. Privindu-l, te înfioară ca păcătoasa coapsă de muiere, fie 
la noi acolo! 

Spunînd acestea, îi rugă pe cei doi musafiri să-l ajute a 
scoate butoiaşul afară, 

— Prindeţi cu toată nădejdea! porunci cuviosul cu aerul 
unui comandant pe cîmpul de luptă. Cînd zic: „Acum”, trageţi o 
dată din toată inima. Aaa-şa! Uşurel! Acum! 

Traseră dintr-o zvicnitură şi se loviră unii de alţii. Butoiaşul 
era gol. Sima întîi rise prosteşte, mai privi o dată groapa goală 
pentru a se încredința că nu visează, îşi făcu semnul crucii şi 
murmură năuc: 

— Sfinţi prooroci şi arhangheli! Miluieşte, Doamne, pe robu’ 
tău Sima! Fiindcă paştele... şi grijaniile... am fost jefuit, 
domnilor! 

Atras de tărăboiul iscat de Sima, care zbiera ca din gură de 
şarpe, Lazăr veni în goană, urmat de Arad şi Grama cu spadele 
în miini. Privirile egumenului se plimbară cîteva clipe de la Sima 
la butoiaş şi invers, apoi prelatul vorbi cu asprime: 

— Sfinţia-ta, ia-o mai uşurel. După cum te învîrteşti în jurul 
cozii, nu înţeleg nimic. 

— Am fost jefuit, sfinţia-ta, se jelui rotofeiul. 

— Jefuit? De unde pînă unde? 

— Sfinţia-ta, dacă lua din el o găleată, sau Doamne fereşte, 
două, mai treacă-meargă! Dar tot? Nici măcar un strop? 

Apoi îşi luă seama, speriat de privirile egumenului, şi fu 
nevoit să povestească întreaga păţanie cu butoiaşul. 


— Chestia asta nu-mi place, spuse Lazăr supărat de-a 
binelea. În pivnițele Snagovului avem vinuri pentru douăzeci de 
ani. 

— Ştiu, sfinţia-ta, replică Sima abătut. Ştiu, însă de ele ne 
apropiem într-o prea nechibzuită economie. Întîmplarea face să 
dispun de nişte bani la care n-am visat niciodată. In fond, la ce 
se rezumă viaţa unuia ca mine? De afurisita urgie a femeilor nu 
mă bucur. Spre ginduri de înavuţire nu se apleacă un biet 
călugăr. Singurele mele bucurii sînt rarele întîlniri cu prietenii. 
Oare nu-i prea puţin? 

— Poate că ai dreptate, îl privi egumenul oarecum mirat. 
Zic: poate, fiindcă sfinţiei-tale nu-i lipseşte aici împăcarea cu Cel 
de Sus. 

Apoi, observînd pe faţa rotofeiului prea puţină înţelegere 
pentru viaţa viitoare, continuă zimbind. 

— Vei primi o cheie de la pivnițele cele mici. Acolo avem 
vinuri mai vechi decit vîrsta noastră. 

După acele vorbe, se întoarse către locuinţa sa urmat de 
cei doi cavaleri. 

— Deci ne-am înţeles, domnilor, grăi Lazăr satisfăcut. Aveţi 
aici cîte o pungă cu aur. Pentru strădania voastră, la Buda veţi 
primi fiecare patruzeci de ducați venețieni pe lună. Domnule 
Arad, iată adresa Ilenei Bethlen. Domnule Grama, luaţi micul 
inel de aur. De cum treceţi Tisa, veţi călători separat. La Buda 
veţi trage fiecare la alt han şi cu nici un preţ să nu vă 
recunoaşteţi acolo unul pe altul. Mi-e teamă că la curtea lui 
Sigismund de Luxemburg cineva, care ne ştie bine, lucrează 
împotriva noastră. Cînd plecaţi? 

— Miine, răspunse blondul. 

— Atunci, odihniţi-vă pînă miine. 

— Ah, nu! Am unele treburi la Tîrgovişte, minţi Arad. 

Două ceasuri mai tîrziu, patru călăreţi ieşiră din Codrul 
Vlăsiei. Călăriră o bucată de drum spre Tîrgovişte, apoi o luară 
către cetatea Argeşului. 

— De fapt, ce treburi ai tu la Argeş? se interesă Grama. 

— Peseme că ai uitat, rise tînărul său prieten. La balul 
măriei-sale Mircea, am avut plăcerea să fiu remarcat cu 
bunăvoință de privirile unei doamne. 

— Ei, fir-ar să fie! rise micuțul cavaler. Acum îmi aduc 
aminte. 


În realitate, blondul dorea să-i facă o vizită unchiului său 
Voicu. Gonacii lor umblau sprinteni, ziua era frumoasă, pungile 
de la brîu atîrnau cu plăcută greutate, astfel că îşi continuară 
drumul schimbînd între ei o seamă de glume. Ajunseră la Argeş 
către seară. Hanul „Doi cocoşi”, mai puţin aglomerat de la 
plecarea la vinătoare a domnului Ţării Româneşti, îi primi cu 
toată veselia de acolo. După un ceas de odihnă, coboriră în 
sufragerie, unde slujitorii pregătiseră o masă pentru oaspeţi 
distinşi. Cavalerii şi scutierii lor tăbăriră tinereşte asupra cinei. 
Hangiul veni personal să se intereseze de dorinţele oaspeţilor. 

— Mare cinste, grăi privind spre Grama. Se pare că soarta 
s-a întors cu haruri bune asupra voastră, continuă observindu-i 
minunatele straie. 

Atiît socoti să-i spună, fiindcă neplăcutele întîlniri de 
altădată, evacuările din han cam tari nu se cuveneau amintite. 
Apoi îi vorbi blondului: 

— Domnul cavaler Arad binevoieşte să ne onoreze cu 
prezenţa sa. Nici că am visat o cinste mai mare. 

— Nu m-ai uitat? zimbi tînărul. 

— Un hangiu bun nu-şi uită muşterii de neam ales. 

La o masă alături, doi bărbaţi cu feţele uşor arămii, 
negustori pesemne, tresăriră la numele blondului şi vorbiră între 
ei cu glasuri scăzute. 

Cînd înnoptă de-a binelea, Arad părăsi sufrageria sub 
privirile ironice ale micuţului cavaler. 

„Mare lucru şi dragostea asta!” reflectă Grama. 

Apoi îşi aminti de frumoasa Irina, iar gîndurile sale zăboviră 
o vreme în jurul ei. 

De la hanul „Doi cocoşi” pînă în oraş, distanţa nu era prea 
mare. Cel mult un sfert de ceas pe jos. Răsărise luna, dar lumina 
ei pătrundea slab pe drumul acoperit de coroanele copacilor. 

„lată, gîndi blondul, abia acum lucrez cu adevărat în slujba 
Ţării Româneşti. Nu ştiu ce mă aşteaptă la Buda, însă, de voi 
face treburi bune pe acolo, acestea vor cîntări mult în faţa 
unchiului Mircea. Sînt fericit că i-am putut cumpăra mamei 
căsuţa din Sibiu şi o trăsură. Cel puţin grija ei nu mă va apăsa o 
vreme.” 

Auzind zgomot în spatele său, duse mîna la spadă şi se 
abătu cîțiva paşi către un loc unde lumina răzbea în toată 
puterea ei. În urma lui veneau agale doi bărbaţi. 


— Domnule, grăi stricat româneşte cel mai înalt, sîntem doi 
negustori armeni. Avem gazdă în oraş, dar am întîrziat la han 
mai mult decit se cuvine. Mi-e teamă că nu vom putea intra 
acolo. Porţile se închid odată cu înserarea. După straiele 
voastre, se pare că sînteţi cavaler. Poate că ne-aţi putea ajuta. 

— Nu cred să fie nevoie, răspunse Arad. Străjile totdeauna 
deschid celor întîrziaţi. 

Porniră împreună. După cîțiva paşi blondul observă că 
armenii manevrează unul în stînga şi altul în dreapta sa, ceea ce 
nu-i conveni. Mina lui alunecă uşor către pumnal. Pe 
neaşteptate, cuțitul celui din stînga străluci prin aer şi cercă a 
lovi cu sete, dar tot atunci de pe buzele armeanului scăpă o 
exclamaţie de mirare. Pumnalul tînărului îi pătrunse adînc în 
stomac. Al doilea armean făcu o săritură sprintenă către Arad, 
însă din nou mirare! O bufnitură, şi omul scăpă un horcăit, apoi 
căzu la picioarele cavalerului. Toporul aruncat de Gogoaşă 
venise în spinarea armeanului de la cel mult zece paşi. 

— Drace! făcu Arad. Cămaşa de zale mi-a salvat viaţa, iar 
toporul tău a venit la timp. Cum se face că te-ai ţinut pe urmele 
mele? 

— Păi, domnule, făcu Gogoaşă, cam plin de el. Cînd am 
făcut drumul acela spre Braşov cu comitele Staicu, el m-a luat 
deoparte, mi-a dăruit zece ducați venețieni şi mi-a poruncit să 
nu te slăbesc din ochi ziua şi noaptea. L-am ascultat, fiindcă în 
jurul vostru văd că plouă cu aur. 

— Înţeleg. Cine or fi ăştia? Cel pe care l-ai pălit tu nu mai 
trăieşte. Bine că nu m-ai pălit pe mine. 

— Vai, domnule, se poate? Acum sînt în mînă bună. 

Se aplecară asupra celui lovit în pîntec. Vaietele rănitului îi 
convinse că armeanul mai are vlagă. 

— Omule! grăi blondul. Voi pune să te îngrijească dacă ne 
spui cine eşti. Altfel te las aici. 

— Numele meu e Osman, vorbi presupusul negustor. 
Marele vizir Ali-paşa mi-a poruncit să te ucid. 

Îi mai puseră o seamă de întrebări, după care îl ridicară şi-l 
dădură în seama străjilor de la Argeş. Cel mai cîştigat de atacul 
falşilor negustori era Gogoaşă. El îi scotocise pe cei doi oameni 
ai marelui vizir şi aflase asupra lor şaptesprezece ducați 
venețieni. O făcuse fără a se sinchisi prea mult, socotind că 
ducaţii fac parte din obişnuita pradă de război. De fapt rănitul 


arăta cam pe ducă, astfel că aurul nu-i mai putea fi de folos. 

Zece zile mai tirziu, în vreme ce Arad, Grama şi scutierii lor 
îşi cătau de treburi la Buda, printr-un mister greu de pătruns, un 
slujbaş găsi o scrisoare în grădina casei din Adrianopole a 
marelui vizir. După cuviinţă, omul i-o înmînă stăpînului său. Ali o 
desfăcu mirat şi începu să citească. 


„Domnule Ali-paşa, 

Atenţia cu care ne-aţi onorat e mai mult decît grăitoare. Ne 
miră însă că această atenţie vine din partea unui înalt demnitar 
al Imperiului turcesc sub o formă ce nu i se potriveşte. Fiindcă 
ne este greu să credem că marele Ali-paşa poate cobori atit de 
jos, încît să plătească nişte asasini pentru a ne lua viaţa. Am 
avut plăcerea să vă cunoaştem sub zidurile Varnei, cînd m-am 
prezentat în faţa voastră ca nobil corăbier florentin. Dar atunci 
eram în război, iar vicleşugul era cerut de împrejurări. Ne pare 
rău că vă dăm veşti proaste. Oamenii voştri au pierit de moarte 
năprasnică. Noi credem că numai un moment de crîincenă minie 
v-a îndemnat la un gest ce nu-i în firea voastră. 

Cavalerul Arad.” 


Ali-paşa rămase pe ginduri. 

„Oare blondul să fie cu adevărat Nufărul Alb? se întrebă. 
Logica şi faptele petrecute atunci ne arată că nu. Şi totuşi, poate 
că ne-a scăpat ceva. Scrisoarea aceasta nu a picat din cer. lar 
cine a adus-o e peste măsură de cutezător. Cine ar îndrăzni şi 
cine ar reuşi să intre în grădina mea atit de straşnic păzită? 
Dacă a aflat Nufărul Alb despre încercarea făcută asupra 
blondului şi caută să ne abată bănuielile către acesta? Intr-un 
astfel de caz, logica ar fi perfectă. Din păcate, se nasc şi alte 
întrebări. Poate că sub numele Nufărului se ascund doi cavaleri. 
Apoi, n-ar fi de mirare ca tînărul blond să fi făcut un drum pînă 
aici numai pentru a ne mustra. Harurile şi cutezanţa lui acum 
îmi sînt bine cunoscute. Din ce mă gindesc mai mult, itele se 
încurcă. Însă, oricum ar fi, vom păstra vechiul plan ce ne poate 
duce la Nufărul Alb.” 


* 


Într-o noapte de marți spre miercuri, pe Dunăre două 


corăbii alunecau fără lumini. Cînd ajunseră în dreptul Oltinei, 
domnul Ţării Româneşti dădu poruncă de acostare. Corăbiile 
manevrară domol, iar la vremea cînd se crăpa de ziuă coboriră 
pe malul dobrogean atit curtenii, cît şi gărzile domneşti. Un mic 
alai, de vreo două sute de oameni, îşi croi drum prin bălți şi 
păpuriş pînă la o pădure de sălcii. 

— Măria-ta! grăiră cîțiva boieri neliniştiţi. Vînatul e la fel de 
bun şi pe malul Ţării Româneşti. Sîntem doar la un ceas călare 
de Oltina. Dacă ne simt achingiii, putem pica în mare primejdie. 
Oare se cuvine să riscăm atit de mult? 


Vodă zimbi. 
— Avem ştiri, domnilor, că pe aici vinatul e mai bun ca 
oriunde. Cui i-i teamă să plece. Acum facem tabără şi ne 


odihnim. Vom aştepta pînă miine. Fiindcă miine vă veţi convinge 
de temeinicia spuselor noastre. 

Încurcaţi, boierii se îndepărtară, socotind că vodă şi-a 
pierdut minţile. Totuşi, atît ziua cît şi noaptea următoare trecură 
în linişte. Abia în zorii zilei de joi, cornurile de vînătoare porniră 
a suna frumos de-a lungul apei. Hăitaşii mergeau în cerc larg. 
Strigătele lor puternice scorneau vînatul. 

— E nebun, şopti Filos la urechea prietenului său Bratei. 
Vodă a înnebunit de-a binelea, iar ponoasele o să le tragem noi. 
Dacă vin achingiii, singura scăpare e pe corăbii. Să nu ne 
îndepărtăm de ele. 

Trecură citeva ceasuri. Vodă revenise în tabără cu nişte 
rațe sălbatice săgetate de el. Alţi cîţiva boieri aduseseră un 
mistreţ. 

— Faceţi foc mare! porunci Mircea. Să mîncăm, domnilor, 
fiindcă vînătoarea abia a început. 

Tîrziu după prînz, oştenii din pază dădură alarma. Peste o 
sută de călăreţi se apropiau în goana cailor. 

„Acum e de rău, tresări Filos. Sfîntă Varvara, ochii lui vodă 
strălucesc parcă a veselie! Poate că aşa se arată nebunia.” 

Îşi pregăti arcul privind către măria-sa, în speranţa că 
măcar în ultima clipă acesta va da dovadă de înţelepciune şi va 
porunci retragere la corăbii. Dar, spre uimirea lui, Mircea ieşi 
dintre sălcii în întîmpinarea călăreţilor. Apoi se petrecu ceva ce-i 
încremeni pe toţi curtenii domnului Ţării Româneşti. 


* 


Prin bălțile şi stufărişurile de dincolo de Dunăre, cavalerul 
Manea ieşise în zori, cu două mii de tineri dobrogeni, cam la 
vreo douăzeci de minute de jos de cetatea Silistrei, sau 
Dirstorului, cum i se mai spunea. Era o zi de tîrg. Convoaiele 
lungi de locuitori ai satelor apropiate, negustori, meşteşugari şi 
ciobani intrau cu mărfurile lor prin porţile deschise larg. 
Comandantul garnizoanei, bătrînul lacşi-bey, privea încîntat 
sumedenia de provizii, ce se aduna acolo parcă fără sfîrşit. 
Insoţit de cîţiva ofiţeri, trecea prin tîrg şi zăbovea uneori în faţa 
putinilor cu brînză, a vaselor cu miere curată ca aurul, a 
grămezilor de pepeni, a stivelor de lînă, a vaselor cu peşte, a 
sacilor cu grîu şi cu ovăz, sau răminea pironit lîngă frumoasele 
valuri de pînză, lîngă harnaşamentele din piele şi unelte lucrate 
cu meşteşug bun. Tîrgul era în toi, cînd un oştean de pe ziduri 
dădu alarma. lacşi-bey tresări. Apoi întrebă încruntat: 

— Ce i-a apucat pe cei din pază? 

Ofițerii porniră a ride. 

— Cred că li se năzare, vorbi aghiotantul comandantului. 

Doi achingii sosiră în goană. 

— Strălucitorule! strigară ei într-un glas. O oaste de ghiauri 
se apropie în vîrtejul cailor. 

— Să se închidă... 

Acestea fură ultimele cuvinte ale lui lacşi-bey, fiindcă, spre 
uluirea sa, o spadă îl lovi în pîntec. Şi în ultima clipă văzu arme 
în mîinile celor cu mărfuri, iar armele se abătură iute asupra 
ofiţerilor săi. Lîngă porţi, puţinii achingii încercau zadarnic o 
împotrivire. Mulţi dintre oştenii garnizoanei erau prin tîrg, 
răzleţiţi unii de alţii. Mulţi dormeau după veghea de noapte. Dar 
mai ales surpriza hotărî soarta cetăţii. Oamenii din tîrg pricepură 
iute. Ciomegele, sapele, armele achingiilor căzuţi începură a lovi 
temeinic alături de oştenii Ţării Româneşti. 

Intr-o jumătate de ceas, o mie şapte sute de achingii 
lepădară armele. Ceilalţi picară fără a înţelege ce se petrece. 
Silistra ieşise de sub puterea Imperiului turcesc. O sută de 
călăreţi porniră în goana cailor către Oltina, cu veşti bune. 
Departe în urma ştafetei, alţi o mie şi ceva de călăreţi veneau 
mai domol. 

Pînă a doua zi în zori, sosiră la Oltina ştafete de la Păcuiul 
lui Soare, de la Caliacra şi Hirşova. Cele mai mari întărituri ale 


Dobrogii purtau steaguri româneşti. Măria-sa Mircea aştepta 
veşti de la Enisala, Dunavâăţ şi Bisericuța, dar, oricum ar fi fost 
ele, puterea garnizoanelor turceşti căzuse. Din porunca lui vodă, 
o seamă de oşteni porniră prin sate să-i prindă pe achingiii 
scăpaţi din cetăţi. Apoi sosiră şi ultimele veşti. Enisala, Dunavâţ 
şi Bisericuța aveau garnizoane noi. 

Vodă îşi făcu o seamă de însemnări, după care le vorbi 
curtenilor din ce în ce mai uluiţi. 

— Domnilor, mergem la Tomis. Vinătoarea noastră s-a 
încheiat. 

Boierii pricepuseră încă de la sosirea primelor ştafete, dar 
parcă totul aducea a vis. Astfel de campanie, atit de tăinuită, nu 
se mai pomenise. lar vodă li se arătă în altă lumină. Nu era 
molîul pe care îl crezuseră. 

In zorii celei de-a patra zile, măria-sa Mircea, îmbrăcat 
simplu, doar în cămaşă înflorată la piept şi cu pantalon strîns pe 
picior, îşi spăla faţa în cerdacul unei frumoase case de pe malul 
înalt al Mării Negre. Soarele abia făcuse ochi. Negustori, 
meşteşugari, boieri ai locului şi o mulţime de săteni de prin 
împrejurimile vechiului port umpluseră străzile cu daruri sau 
numai cu prezenţa lor veselă. Gărzile greu le făceau faţă, fiindcă 
toţi doreau să se apropie cît mai mult de vodă. Apa mării, 
calmă, semăna cu o imensă tipsie de cupru. Departe în larg, o 
seamă de bărci ale pescarilor dobrogeni stăruiau ca nişte pete 
albe. Ceva oşteni intraseră cu caii în apă. Mulţi dintre ei o 
vedeau pentru prima oară. Vodă luă prosopul aspru de cînepă şi 
începu a se şterge. Se opri însă o clipă şi privi pe deasupra 
ştergarului hîrjoana tinerilor oşteni. 

În curtea largă, printre rondurile de flori, aşteptau alături de 
boieri toţi comandanții oştilor. Sus, pe acoperişul casei, doi 
căpitani puseseră steagul românesc. Pe străzi oamenii se 
sărutau între ei, români, greci, armeni, bulgari şi de alte naţii. 
Tînărul căpitan Gherghina, socotind că a venit vremea potrivită, 
strigă să se audă pînă departe: 

— Măria-sa Mircea, mare voievod şi domn singur stăpinitor 
a toată Ţara Românească, stăpiîn al cetăţii Dirstorului şi peste 
toată Podunavia pînă la Marea cea Mare! 

Urale continuară pînă cînd vodă făcu un semn. 

— Domnilor! grăi el. Aşa cum am prevăzut, din mila lui 
Dumnezeu campania noastră a durat doar trei zile. Unirea Ţării 


Româneşti cu Dobrogea s-a înfăptuit după dorinţa noastră şi a 
locuitorilor dobrogeni. Pe vremea strămoşilor noştri, cele două 
ţări au fost una peste tot şi chiar mai departe de hotarele de azi. 
A păstra ce-i al nostru e o datorie sfintă. Noi ne legăm... azi... 
aici... să apărăm acest pămînt al moşilor şi strămoşilor neamului 
românesc... al nostru. Asta e tot. Clipa de faţă e prea mare 
pentru a grăi mai mult, încheie, înecat de emoție. 

Privirile i se înceţoşară o clipă, însă distanţa era prea mare 
pentru ca cei prezenţi să observe că ochii îi joacă în lacrimi. 
Singur Gherghina se afla mai aproape, dar faţa lui împietrită nu 
arăta nici un semn grăitor. Apoi, atenţia curtenilor fu prinsă cu 
altceva. O mie de oşteni defilau prin faţa casei. În fruntea lor, 
cavalerul Andrei, neîntrecutul zurbagiu al turnirurilor, îşi 
stăpînea calul către mers domol. 

— Căpitane Gherghina! 

— Poruncă, măria-ta! 

— De azi încolo, ne despărţim. Îmi voi căuta alt căpitan 
pentru gărzile domneşti de la Argeş, zimbi observînd norul de pe 
fruntea tînărului. Imi voi căuta alt căpitan, fiindcă din clipa 
aceasta te numesc comandant al oştilor Dobrogii. Toate oştile 
noastre rămîn aici. 

Ciţiva dintre boieri primiră vestea cu uimire şi un început de 
mînie. Unuia dintre ei i s-ar fi cuvenit această mare cinste, dar 
nu cutezară a-şi arăta gîndurile şi zîimbiră alături de ceilalţi. 

— Ştii cum trebuie să aperi Dobrogea? 

— Ştiu, doamne, răspunse Gherghina cu un început de 
zimbet, cam rar la el. Ca pe ochii din cap. Chiar cînd voi avea 
ştiri sigure că duşmanii dorm, eu voi fi treaz. 

— Sînt sigur de asta. Mai tirziu să vii să prînzim împreună. 
Vom mai discuta unele măsuri ce se impun. Populaţia Dobrogii, 
care a trecut prin atita pîrjol, va fi scutită de dări pe doi ani. 

Curînd, începu alaiul celor ce aduceau daruri. Vodă îi 
mulțumea fiecăruia în parte. Ciîţiva negustori greci, venețieni şi 
genovezi veniră cu frumoase postavuri şi cu mirodenii. 

— Domnilor! le spuse vodă. Avem de gînd să sprijinim aici 
comerțul grecilor, venețienilor şi genovezilor. Vă îndemnăm să 
vă măriţi coloniile. Impreună cu domniile-voastre, vom face alte 
impuneri, mult mai lesnicioase decit în trecut. 

Spre prînz, cînd în curte se adunaseră adevărate movile de 
daruri, mulţi credeau că Mircea le va împărţi curtenilor. 


— Comandante Gherghina! strigă vodă bine dispus. 

— Aici, măria-ta. 

— Toate darurile acestea să fie date săracilor! Loc mai 
aşteptat şi mai bun ca la ei nu cred că se află. 

— Aşa va fi, doamne. 

— Cavalere Manea! 

— Poruncă, măria-ta! 

— Miine în zori părăsim Tomisul către Argeş. Să te îngrijeşti 
de cele de cuviinţă! Să vină logofătul Filos! 

— Aici, doamne. 

La masa de prînz a lui vodă luară loc Manea, Gherghina, 
Bogdan şi logofătul Filos, iscoada lui Sigismund al Ungariei. 

— Filos, ai la tine scule pentru scris? 

— Am, doamne. 

— Atunci scrie cum îţi poruncim noi! 


„Mărite padişah Murad, 

Strălucitorul mare vizir Ali-paşa a călcat cu oşti pămîntul 
românesc dintre Dunăre şi Marea cea Mare spre uimirea 
noastră, fiindcă între noi şi Imperiul turcesc au fost şi sînt încă 
multe semne de prietenie. Îndureraţi şi cu sufletul greu, ne-am 
unit oştile cu cele ale Dobrogii şi am scos de sub achingii 
pămîntul românesc atît de crunt lovit. Din marea prietenie pe 
care v-o purtăm, am căutat să nu fie multă vărsare de sînge. De 
la noi au pierit o sută douăzeci de oşteni, iar dintre achingii şase 
sute. Răniţii voştri capătă bune îngrijiri. Pe cei peste cinci mii de 
achingii care au picat robi la noi nu ne gîndim nici să-i oprim, 
nici să-i tăiem după datină. Păstrăm încă multă prietenie 
Imperiului turcesc şi ne gîndim să vă slobozim achingiii în luna 
octombrie, cînd oştile intră la iernat. Numai armele lor rămîn 
aici. Îl îngropăm pe lacşi-bey cu cinste, aşa cum se cuvine unui 
viteaz ce a fost. Achingiii voştri au luptat minunat, dar ce puteau 
face în faţa a treizeci de mii de români? 

Ştim, mărite padişah, că duceţi lipsă de grîne, de miere, de 
vite, de oi, lină, ceară şi fructe. Ne-am gîndit să întărim negoţul 
dintre noi şi voi şi sîntem gata să vă vindem astfel de mărfuri. 
Corăbiile voastre pot veni la Tomis după mărfuri româneşti. 
Comerţul cu voi îl scutim de orice vamă pe timp de un an. Dorim 
să păstrăm bună vecinătate cu Imperiul turcesc. 

Mircea” 


— Gherghina! 

— Poruncă, măria-ta! 

— 0 sută de achingii să primească arme şi cai! 
Comandantul lor va duce această scrisoare. Miine în zori 
achingiii să fie pe drum! 

— Aşa va fi, doamne. 

— Acum să vină conducătorii negustorilor venețieni, greci şi 
genovezi! 

Oamenii intrară cu plecăciuni adinci. 

— Domnilor! le zimbi vodă curtenitor. Aşa cum v-am spus 
azi-dimineaţă, ne-am gindit să păstrăm vama veche a lui loan, 
cu toate înlesnirile ei. Fostul rege loan v-a dat anul trecut 
avantaje mari, pe care noi dorim să le întărim cu unele mici 
adaosuri. Scrie, Filos! privi către şeful cancelariei domneşti. 
Domnilor, vama ce o veţi plăti pentru mărfurile voastre va fi de 
numai doi la sută. Adică unu la sută la intrare şi unu la sută la 
ieşire, dacă acele mărfuri sînt în tranzit. Pentru aur, argint, 
perle, pietre preţioase şi alte bijuterii aduse de voi nu se 
plăteşte nici un fel de vamă, şi nici pentru staționarea corăbiilor. 

Sarea pe care o veţi cumpăra din Ţara Românească o 
scutim de orice vamă, ca şi obiectele de meşteşug făurite la noi. 
Alimentele în tranzit le oprim numai în caz de foamete, dar ele 
vor fi plătite pînă la ultimul perper. Vă acordăm dreptul de a 
face cite o casă de comerţ (loggia) şi atît grecii, genovezii, 
venețienii, cît şi bulgarii pot avea aici cîte un consul. El va fi 
judecătorul comunităţilor de negustori pe naţii. Numai abaterile 
grave de la legile Ţării Româneşti vor fi judecate de noi. 
Domnilor, vom face copii după acest act şi le vom întări cu 
pecetea şi semnătura noastră. 

— Vă mulţumim, măria-ta! strigă cel mai vîrstnic dintre ei. 
Mulţi negustori, mulţi corăbieri vor veni aici. 

Vodă îi zimbi cu bunătate. Planurile lui erau mult mai mari 
decit îşi închipuia negustorul. Mircea dorea să ridice corăbieri şi 
negustori români, iar aceştia aveau ce învăţa de la coloniştii 
străini. Mai tirziu, întregul comerţ românesc va intra numai în 
mîinile românilor. Dar asta cerea timp, bani şi, mai ales, linişte. 


* 


Mare fu surpriza egumenului Lazăr cînd rotofeiul Sima veni 
într-un suflet să-l înştiinţeze că măria-sa Mircea, cu toată suita şi 
cu vreo două sute de oşteni ai gărzilor, taie prin Codrul Vlăsiei 
spre mănăstirea Snagovului. 

— Eşti sigur? 

— Păi ce dra... Doamne iartă-mă, la asta mă pricep ca 
nimeni altul! De un sfert de ceas ascult semnalele de toacă ce 
vin din inima pădurii. 

Lazăr dădu o seamă de porunci. Cuvioşii călugări fugiră prin 
chilii să-şi pună straiele în bună rînduială. Cînd sosi domnul ţării, 
egumenul îl aşteptă dincolo de porţi, în fruntea a două sute de 
călugări înarmaţi pînă-n dinţi. 

— Oho! grăi vodă şăgalnic. De am fi venit cu ameninţare 
asupra Snagovului, tare mi-e teamă că victoria nu se arăta către 
noi. Mi-au plăcut semnalele de toacă. Chiar pasărea greu trece 
pe aici fără ştirea voastră. Sfînta biserică se apără frumos. 

— Ne gospodărim după puteri, mustăci Lazăr. Sintem 
fericiţi să vă primim, măria-ta. Acum citeva ceasuri, un om al 
meu ne-a adus veşti mari de pe pămîntul Dobrogii. 

— Zău? Nici măcar plăcerea surprizei nu ne-ai lăsat-o. 

Intrară amîndoi în sufragerie. Afară, la umbra copacilor, 
călugării puneau mese lungi cap la cap şi aduceau gustări 
pentru liota de oaspeţi. 

— Acum ce va fi? se interesă prelatul. Mînia turcilor o 
aşteptăm. Oare numai la ea vă gindiţi azi? 

— Şi la ea, şi la altele. În Dobrogea, am lăsat şase mii de 
oşteni. Cam puţini în caz de atac al achingiilor lui Murad. l-am 
dat poruncă lui Gherghina să cheme în leafă încă o mie de tineri 
dobrogeni. La fel vom face şi aici. În zori am vorbit cu Roman 
Herescu. Dar oştile ne înghit mulţi bani, iar visteria nu mai e atit 
de bogată pe cit a fost. Vistiernicul Plopşor se jeluieşte la fiecare 
plată. 

— Măria-ta, la nevoie putem ridica oastea ţării. 

— Da, numai la mare nevoie. A ridica oastea ţării înseamnă 
să lăsăm pămînturile nelucrate, să nesocotim bănoasele 
meşteşuguri, să zdruncinăm economia. Apoi, oastea ţării nu-i 
instruită şi nici nu poate fi. Azi războaiele se poartă nu cu 
populaţia, ci cu oameni bine instruiți. Cel puţin turcii asta fac. 
Dar să ne gindim şi la altele. Aş vrea să punem baze mai 
puternice comerţului românesc şi vom începe întîi în Dobrogea. 


Deschiderea la mare trebuie folosită cum se cuvine. Vom face o 
casă de comerţ românească. Pentru început, o înzestrăm cu 
cele două corăbii primite de la genovezii din Chilia. Vom încerca 
să aducem mărfuri pe mare, la concurenţă cu grecii, genovezii şi 
venețienii. Ce pot ei, va trebui să putem şi noi. M-am gîndit de 
asemenea să aducem mărfuri din Asia cu ajutorul caravanelor şi 
să le trimitem pînă la celălalt capăt al Europei. Preţurile 
mirodeniilor, stofelor, obiectelor şi covoarelor din Asia ajung aici 
înspăimîntător de mari. E vremea să ne înfruptăm şi noi din 
comerţ. La Sibiu se află un vestit făuritor de spade. Îl vom 
încuraja în taină să vină la Argeş sau Bucureşti. 

— Parcă spuneaţi că, în Dobrogea, grecii, venețienii şi 
genovezii se vor bucura de multe atenţii. 

— Da, aşa spuneam. Vom învăţa de la ei arta folosirii 
corăbiilor mari şi arta comerţului. Să nu uităm că multe dintre 
popoarele Europei învaţă de la aceştia. Cînd vom şti destul, vom 
ridica preţul vămilor pentru străini. Însă pînă atunci mai avem. 
Am observat că în Dobrogea aproape toate hanurile vestite sînt 
în mîinile grecilor. Pentru început, m-am gîndit să deschidem la 
Tomis un han românesc mai frumos decit cele greceşti. Ceva 
cam de felul „Berbecului de aur” din Braşov. Cred că cel mai 
nimerit să o facă e Petrache din Craiova. Oltenii sînt grozav de 
pricepuţi în arta comerţului. Cred că se nasc plini cu astfel de 
haruri. Şi nu m-aş mira dacă Petrache îi va lăsa în umbră pe 
greci, mai ales că-l vom finanța noi în taină. 

— Frumos! grăi Lazăr cu vădită ironie. Să cred oare că 
numai pentru asta aţi venit pînă aici? 

— Nu, rise vodă, simțind ironia prelatului. Cînd se întoarce 
fratele Staicu? 

— Il aştept la noapte. 

— Mda! Va trebui să profităm de victoria noastră asupra 
oştilor lui Murad. Veştile vor pica asemenea trăsnetului la 
Adrianopole, la Veneţia, la Genova, Florenţa, Buda şi în alte 
părţi. Acum e momentul să căpătăm Banatul Severinului, care a 
fost al nostru de cînd e lumea. Dacă scăpăm astfel de moment, 
nu ştiu cînd ne vom mai întîlni cu el. 

— Cum? 

— Oştenii noştri vor intra în Banatul Severinului. 

— Dar asta înseamnă război cu Ungaria! Acolo sînt gărzile 
şi banul regelui Sigismund de Luxemburg. 


— N-am uitat, rise vodă. Vom trimite în Banat presupuşi 
negustori şi călători, chipurile în trecere din Balcani. Ei vor 
răspîndi ştiri că o oaste de achingii vine să lovească Banatul 
Severinului. Cînd panica va fi în toi, oştile noastre intră acolo 
strigind: „Trăiască regele Sigismund al Ungariei! Trăiască 
marele voievod Mircea! Moarte păginilor!” 

— Hm! Viclenia voastră îmi place, numai să nu iasă prost. 
Să nu ajungem la un război cu ungurii tocmai acum, cînd ne 
aşteaptă ameninţări de la turci. 

— Nici vorbă. Am chibzuit bine. Să intre oştile mele acolo şi 
pe urmă să văd cine le mai poate alunga. 

— Dar ungurii vor afla pînă la urmă că a fost o alarmă falsă. 
Că nici pomeneală de turci. 

— Ei şi? Turcii n-au voie să-şi schimbe planurile pe drum? 

— Cum va primi curtea din Buda o astfel de veste? 

— Păi tocmai asta e, zimbi vodă. Cînd va afla că oştile 
româneşti sînt în Banatul Severinului, o solie a noastră se cuvine 
să fie în Buda pentru a da explicaţiile ce se impun. In fruntea 
soliei îl trimitem pe comitele Staicu. 

— Sînteţi cutezător, măria-ta, îl privi Lazăr cu admiraţie. 

— Altfel nu se poate. Vremurile sînt grele. Turcii năzuiesc 
mult mai sus de Dunăre. Alianţele totdeauna au fost bune, însă 
baza rămîne în puterea noastră. De la Sigismund trebuie să 
luăm cît mai mult, fiindcă tot ce luăm e pămînt românesc. 
Regele Ungariei e la mare strimtoare acum şi va trebui să 
profităm. Are necazuri cu polonii, care îi stau în coastă 
ameninţători. În Croaţia sînt tulburări. Nobilii unguri îşi cam fac 
de cap, în ciuda suveranului. Noi năzuim, sfinţia-ta, şi către 
cetatea Branului, apărată azi de cavaleri aduşi de Sigismund 
tocmai din îndepărtata Anglie. Mai năzuim spre dobiîndirea 
Amlaşului şi Făgăraşului, ţinuturi ce au stat sub coroana 
românească a părinţilor mei. Dar să nu ne gîndim la lucrurile 
îndepărtate. Azi ţinta noastră este Banatul Severinului. 

Tăcură. În curte, boierii şi gărzile domneşti petreceau după 
voie. Numai pivnicerul Snagovului cam strimba din nas la fiecare 
cerere de băutură. 


Capitolul 13 


estea pierderii Dobrogii picase la Adrianopole parcă a 

glumă proastă. Padişahul Murad îi ascultă întîi pe ofiţerii 

care se întorceau de acolo. Abia la urmă citi scrisoarea 
domnului Ţării Româneşti, însă miînia şi mirarea îl opriră să 
gîindească limpede. Nu putea crede, şi totuşi era adevărat. 
Ghiaurul Mircea cutezase a lovi oştile imperiului. 

— Să vină Ali şi Ibrahim! strigă. 

Slujitorii ieşiră grabnic, fiindcă în astfel de ocazii nu era 
bine să stea în preajma padişahului. Miînia lui se revărsa din 
senin asupra unuia sau altuia. 

Marele vizir aflase uimitoarea ştire cu mult înaintea 
sultanului. Împreună cu Ibrahim, şedea pe o bancă din frumoasa 
grădină a palatului său şi încercau amindoi să găsească 
măsurile ce se impuneau. 

— Ciţi achingii ai acum în Adrianopole? 

— Puţini, strălucitorule, răspunse comandantul garnizoanei. 
Abia vreo treisprezece mii. Răscoalele din Asia ne-au lipsit de 
mulţi oameni. 

— Şi cîte corăbii la mare? 

— Douăzeci şi patru. 

— Asta înseamnă că în viitoarele trei zile putem trimite 
asupra Dobrogii douăzeci de corăbii şi zece mii de achingii. 

— Asta nu! se opuse Ibrahim. Nu ne putem lipsi de oşteni, 
fiindcă o răzmeriţă pe aici nu ar fi un lucru de mirare. Cred că e 
bine să chibzuim adînc. 

Ochii marelui vizir se subţiară ca în faţa soarelui mult. Mînia 
îl cuprindea molcom. 

— Auzi, Ibrahim? Te-am numit comandantul oştilor din 
Adrianopole pentru a avea aici un om al meu. Cu două luni în 
urmă erai un nimic. Acum te numeri printre marii demnitari ai 
imperiului. Mi se pare că m-am înşelat asupra ta şi va trebui să 
te cobor mult mai jos decît ai fost. În ultima vreme, m-ai 
înfruntat adesea. lată recunoştinţa ta. 

— Strălucitorule! zimbi Ibrahim calm. Recunoştinţa e una, 
iar datoria e alta. Nu le putem băga în aceeaşi oală. Eu credeam 
că m-ai ridicat ca mare demnitar în folosul imperiului, nu al tău. 
Nimic nu e mai umilitor în lume decit a fi un om de paie. Cită 


vreme eram un simplu ofiţer, se cuvenea să ascult ordinul 
superiorului fără să criîcnesc. Dar acum sînt comandant de oști şi 
nu pot să nu ţin seama de interesele imperiului. Ţi-ai dorit un 
om de paie? Un om care să aplaude chiar o hotărîre greşită? Un 
astfel de om nu foloseşte nici imperiului şi nici ţie. Pe omul de 
paie nu poţi pune bază, fiindcă el se dă după timp.Voi veni mai 
spre seară să-ţi aduc toate înscrisurile ce m-au învestit cu 
puteri. Strălucitorule, caută-ţi alt om! 

— Hm! murmură marele vizir. Mi se pare că ai dreptate. 
Mînia m-a făcut să nu văd ce se cuvine. Să ştii că şi inteligenţii 
greşesc uneori. Proştii fac prostii pe măsura lor. Adică mari şi nu 
prea. Insă prostiile celor deştepţi adesea n-au margini. Haidem 
la padişah! Incă nu ştim destul pentru a lua o hotărire. 

Faţa îi strălucea de o roşeaţă puternică. 

„Tocmai eu, care tunam împotriva setei de putere, cad în 
ispită”, gîndi tînărul vizir. 

Îl îmbrăţişă pe Ibrahim, iar acesta, cam năucit, îi şopti la 
ureche: 

— După atiţia ani petrecuţi împreună, abia acum începem a 
ne descoperi unul pe altul. Şi zău că, uniţi, sîntem o forţă în 
slujba imperiului. Să mergem. Eşti un om mare, strălucitorule! 

Ali pricepu că acele cuvinte nu erau o linguşire, ci veneau 
din inima înţeleptului comandant. 

„Ibrahim a fost mult mai chibzuit decît mine şi marele vizir, 
reflectă padişahul. Imi amintesc vechiul semnal de alarmă pe 
care îl dăduse el în privinţa ghiaurului Mircea. Atunci nu l-am 
luat în seamă. Totuşi, mîngiierea că am în comandantul 
garnizoanei din Adrianopole un slujitor înţelept nu-mi poate 
domoli supărarea. Zadarnică a fost campania noastră la Dunăre, 
cu toate pagubele ei în morţi, răniţi şi aur. De fapt, numai 
tulburările din Asia m-au hotărît să las puţini achingii în 
Dobrogea. Domnul Ţării Româneşti văd că ştie să profite de 
împrejurări. Înseamnă că-i un duşman de care trebuie să ţinem 
seama în viitor. Partea mai proastă e că ghiaurii din Balcani îşi 
rid azi de puterile Imperiului turcesc. După Polenik, Varna şi 
Dobrogea, ghiaurii îşi dau seama că nu sîntem chiar atit de 
invincibili pe cît ne-a mers faima.” 

Ali şi Ibrahim îl întrerupseră din gîndurile sale. 

— Aţi auzit? 

— Am auzit, mărite padişah. 


— Citiţi scrisoarea cîinelui de la Dunăre! 

Aceştia o făcură cam încet, ceea ce-l irită pe Murad. 

— Ei, ce aveţi să-mi spuneţi? 

— Strălucitorule, începu Ali-paşa, cred că se cuvine să 
chibzuim. În această scrisoare domnul Ţării Româneşti se arată 
prietenos şi nu va călca în aratul lui Şişman, pe care l-aţi întors 
la Tiîrnova ca supus al imperiului. Nu a avut el treizeci de mii de 
oşteni în Dobrogea. Cifra e umflată, aşa cum se obişnuieşte. Dar 
jumătatea ei cred că ne dă adevărul. Noi nu dispunem azi aici 
de cincisprezece mii de oşteni. Răscoalele din Asia ne-au slăbit 
forţele. Nu cred că Mircea a pierdut numai o sută douăzeci de 
morţi, însă chiar dacă dublăm cifra mi se pare uimitor de puţin. 
Poate că e bine să-l privim pe acest ghiaur cu alţi ochi. Ca pe un 
mare general, fiindcă vitejii noştri achingii nu l-au aşteptat acolo 
cu braţele încrucişate. 

— Bine, bine! La asta m-am gindit şi eu, spuse Murad 
nerăbdător. Ce propuneţi? 

— Să  chibzuim, strălucitorule, interveni comandantul 
garnizoanei. Daţi-ne răgaz vreo citeva zile. A vă îndemna la o 
hotărîre pripită cui foloseşte? O seamă de achingii se întorc 
victorioşi din Anatolia. Să-i aşteptăm. 

— Da, poate că nu-i rău. Tu eşti un om înţelept, Ibrahim. 


* 


Cînd ştirile din Dobrogea sosiră la Chilia, consulul genovez 
Pietro Embrone exclamă uimit: 

— Santa Madona! Secretarul meu avea dreptate. Mircea 
nu-i omul pe care l-am crezut. Am făcut o afacere bună cu el şi 
m-a costat ieftin. Bine că nu ne-am adresat polonilor! Cred că se 
cuvine să-i trimit nişte daruri de preț. 

Lazăr al Serbiei ascultă încîntat vestea despre strălucita 
victorie a lui Mircea în ținutul Dobrogii. 

— Domnilor! grăi către curteni. Izbînda voievodului român 
întăreşte părerea noastră că nu trebuie să ne aplecăm cu teamă 
în faţa turcilor, ci să lovim hotăriţi. Mircea a dat dovadă de mult 
curaj. Îi vom trimite în dar o spadă bătută în nestemate. 

Vladislav lagello bău o cupă de vin în cinstea domnului Ţării 
Româneşti. Campania voievodului român, frumos exagerată de 
tinerii nobili poloni ce veniseră să-i povestească regelui, aducea 


a basm. 

„Se pare că voievodul Mircea e un straşnic general, chibzui 
lagello. Propunerile lui în vederea unei alianţe nu prea le-am 
luat în seamă. Vom repara această greşeală.” 

La Buda, Sigismund de Luxemburg porunci să i se 
povestească în amănunţime despre campania domnului Ţării 
Româneşti în Dobrogea. Acea plecare a lui la vînătoare spori 
veselia regelui, dar îi întări şi credinţa în înţelepciunea valahului. 

„Pe vasalul nostru Mircea l-am crezut bun gospodar şi om 
chibzuit, însă nu general, socoti el. Mi se părea chiar că e cu 
mult inferior în virtuţi militare fratelui său Dan, cu care am ajuns 
cîndva la înfruntări de oşti. Acum, valahul a crescut în ochii 
noştri. Prin iscoada noastră Filos, îi cunoaştem credinţa şi 
dragostea faţă de noi. Să o menţinem arătîndu-i prietenia 
noastră. Acum e ameninţat de turci. Să vedem cum se va 
descurca. De va reuşi, înseamnă că la Dunărea de Jos vom fi 
liniştiţi în privinţa lui Murad. 


Pe la sfîrşitul lui August, în Banatul Severinului porniseră 
din senin o seamă de zvonuri ce făcură panică. Se spunea că 
douăzeci de mii de achingii urcă prin pasurile Balcanilor pentru 
a lovi Banatul. Veştile circulau iute. Mulţi locuitori se pregăteau 
să fugă spre munţi. Banul de Severin trimisese iscoadele sale la 
miazăzi de Dunăre, însă fără folos. Cum nu avea alte temeiuri 
decit în zvonurile care circulau, banul nu îndrăznise a repezi 
ştafete la Buda după ajutor. Cu voievodul Transilvaniei se avea 
rău, astfel că acolo nu putea căuta sprijin. Abia cînd primi o 
scrisoare de la faimosul Nufăr Alb se hotărî să trimită oameni la 
Buda. Acel cavaler neştiut de nimeni totdeauna îi înştiinţase din 
timp pe creştini la caz de primejdie. Totuşi, Buda era departe, 
iar ajutorul aşteptat de acolo nu-i dădea speranţa că va ajunge 
la timp. 

Într-o dimineaţă din ultima zi a lui august, vreo mie cinci 
sute de oşteni ai Ţării Româneşti se apropiară de porţile 
Severinului cu pălăriile în virfurile spadelor strigînd puternic: 
„Trăiască regele Sigismund al Ungariei! Trăiască marele voievod 
Mircea! Moarte păginilor!” 

Aflat pe ziduri, banul de Severin îşi pregătise oamenii 


pentru apărare, dar, înţelegînd strigătele celor ce se apropiau, 
dădu ordin plin de bucurie să se deschidă porţile cele mari. Un 
sfert de ceas mai tirziu, roşcatul Bogdan, cavaler al Ordinului 
Basarab, veni în faţa banului şi-i ură sănătate. 

— Ce vă aduce aici, domnule comandant? se interesă 
banul, temător să nu fi făcut vreo prostie. 

— Luminate ban! zimbi cavalerul. O scrisoare a Nufărului 
Alb l-a înştiinţat pe măria-sa Mircea, domnul Ţării Româneşti, 
stăpîn al cetăţii Dirstorului şi a toată Podunavia pînă la Marea 
cea Mare, că Banul Severinului va fi călcat de turci. Cum 
stăpînul nostru e aliatul credincios al regelui Ungariei, ne-a 
repezit încoace, cu poruncă să vă sprijinim. 

— Domnule cavaler, grăi acesta încîntat, noi, contele 
Ladislau, mare ban al Banatului Severinului din graţia regelui 
Sigismund, vă mulţumim pentru ajutor. 

„Să vedem, să vedem la urmă, gîndi roşcovanul Bogdan. 
Cred că te cam grăbeşti cu mulţumirile.” 

Cîteva zile mai tirziu, o nouă scrisoare a Nufărului Alb îl 
vesti pe contele Ladislau că oştile de achingii fuseseră întoarse 
din drum, fiindcă în Anatolia izbucniseră mari tulburări. Fericit la 
astfel de veste, banul îl pofti pe Bogdan la un ospăț de adio. 
Petrecură toată ziua împreună, schimbind între ei o mie de mici 
amabilităţi. 

— Cînd plecați, cavalere? se interesă contele, cam 
cherchelit. 

— Unde să plecăm? 

— Acasă. 

— Păi de ce să plecăm acasă? 

— Fiindcă pericolul a trecut. 

— O fi, rise cavalerul nepăsător. O fi, însă eu nu am primit 
ordin să părăsesc Banatul. 

— VI-l dăruim noi. 

— A, nu! se împotrivi Bogdan. Hai să mai ciocnim un rînd. 
Eu ascult numai de domnul Ţării Româneşti. El nu m-a chemat, 
iar eu nu pot pleca. 

Banul Ladislau se dezmetici într-o clipă. O bănuială 
cumplită i se înfiripa în minte, chiar dacă încă nu-i dădea 
crezare. 

— Cavalere! îşi stăpîni mînia. Gluma voastră o gustăm din 
plin, fiindcă numai a glumă arată. 


— Mărite ban! rise tînărul în continuare. Nu aş vrea să vă 
supăr. Giîndiţi-vă că plecînd acasă fără poruncă mă aşteaptă 
călăul de la Argeş. Cu chestii d-astea eu nu glumesc. Dacă 
stăpînul meu nu m-a chemat pînă acum, înseamnă că el încă se 
mai gîndeşte la o primejdie. La apărarea Banatului. 

— Dar, pentru Dumnezeu, nu el e stăpin aici! explodă 
contele Ladislau. 

— Poate, însă eu sînt un cavaler mărunt şi un oştean care 
nu îndrăzneşte a judeca după cum îl taie capul. 

— Vom fi nevoiţi să vă silim cu armele. 

— Voi fi nevoit, cu toată părerea de rău, să mă supăr, grăi 
tînărul nepăsător. V-am îndrăgit, conte. Şi zău că e păcat să 
încheiem acest ospăț printr-o ceartă ce nu se cade între prieteni 
şi aliaţi. 

— Slăbeşte-mă, tinere, cu prietenia şi alianţa! De cînd ai 
venit aici, numai despre ele îmi pomeneşti. Iti dau răgaz de 
plecare două ceasuri. 

— Ne _ răcim gura de pomană, ridică din umeri tînărul 
cavaler. 

În prima clipă, contele Ladislau intenţionă să-l aresteze pe 
roşcovan. Din păcate, observă că nu e cu putinţă, căci erau mai 
mulţi valahi decît gărzile sale. Şi nici o încăierare cu oşti nu-i 
conveni. Întîi fiindcă nu ştia ce înţelegere există între regele 
Sigismund şi domnul Ţării Româneşti. Apoi, populaţia Banatului, 
formată în cea mai mare parte din români, i-ar fi stat împotrivă, 
alăturîndu-i-se lui Bogdan. _ 

Stăpiînit de acele gînduri, părăsi încăperea. In odaia sa de 
lucru, îl găsi pe aghiotantul său. 

— Domnule, o scrisoare a mea va trebui să ajungă la Buda 
în cel mai scurt timp, i se adresă acestuia. 

— Aşa va fi, se înclină ofiţerul. Peste un sfert de ceas 
ştafeta vă stă la dispoziţie. 

— Vei pleca în fruntea ei! hotărî banul. Regele nostru 
trebuie să afle că valahii au venit aici cu viclenie şi refuză să 
plece. Aşteaptă, domnule! Termin îndată scrisoarea adresată 
suveranului nostru. Adică, vreau să spun că bănuiesc asta, reluă 
el ideea. Nici o oaste mare de achingii nu s-a arătat la pragul 
Balcanilor. 

— Credeţi că Nufărul Alb v-a minţit? 

— Asta nu. Totuşi, ceva nu-i în ordine. Să-i spui suveranului 


bănuielile mele. Mi-e teamă că domnul Ţării Româneşti a plănuit 
să ne smulgă Banatul Severinului prin viclenie. Prevăd un război 
între Sigismund şi Mircea. 

„lar mie nu-mi va fi uşor, gîndi Ladislau. Am înghiţit 
prosteşte momeala aruncată cu dibăcie de valahi în privinţa 
Banatului. În privinţa oştilor venite aici. Asta ar fi singura mea 
salvare. Sau poate că văd strimb. Poate că mai există încă o 
ameninţare a turcilor.” 


Într-o dimineaţă din primele zile ale lui septembrie, regele 
Ungariei, Sigismund de Luxemburg, intră în sala tronului bine 
dispus. Îl ispitea o vînătoare prin pădurile care încercuiau 
minunatul lac al Balatonului. Avea destule motive să fie vesel. 
Frumoasa şi tinăra sa regină Maria îşi revenise după o lungă 
suferinţă. Din Croaţia şi Dalmația picaseră o seamă de ştiri 
bune. Focul răscoalelor începea să se stingă. Nobilii săi, 
potrivnici cîndva, arătau mai multă supunere. Capul de pod 
ocupat de turci în Dobrogea căzuse sub loviturile domnului Ţării 
Româneşti. Fusese un an bun. Recoltele mari întrecuseră cu 
mult aşteptările. Vistieria coroanei, mai bogată ca oricînd, arăta 
o bună situaţie economică. Nicolae de Gara, comandantul 
suprem al oştilor Ungariei, se căsătorise cu una dintre cele cinci 
fete ale cneazului Lazăr al Serbiei. Din partea sîrbilor Sigismund 
nu se aştepta la o frumoasă prietenie, dar ştia că măcar pentru 
o vreme nici supărări nu vor fi. Urmînd pilda cneazului Lazăr, 
regele Tvartko al Bosniei îşi potolise incursiunile cu oşti în 
Dalmația. După asasinarea lui Carol de Anjou, care se 
proclamase rege al Ungariei cu vreo doi ani înainte, fiul 
acestuia, Vladislav de Anjou, nu mai cuteza să pretindă coroana 
regală. Marea familie a nobililor Horvathy, cea care cu ani în 
urmă ridicase şi răspîndise focul răscoalelor din Croaţia şi 
Dalmația, dispăruse fără urmă. Totul se datora politicii înțelepte 
duse de Sigismund. Dar el ştia bine că îi vor trebui încă vreo 
cîţiva ani pînă cînd va prinde aripi. Pînă cînd va fi destul de 
puternic pentru a ridica o cruciadă împotriva turcilor. Fiindcă 
turcii se arătau ca o mare primejdie către inima Europei. lar 
după cruciadă, cînd va obţine un mare prestigiu, poate că se va 
încorona împărat din Boemia pînă dincolo de Nistru, pînă mai jos 


de Dunăre şi pînă la Veneţia. 

Sigismund trecu prin culoarul viu format din curteni. În faţa 
tronului se opri o clipă. Statura sa înaltă, impozantă, domina 
împrejur. Era frumos la chip, chiar dacă barba cam prea bogată, 
după moda ungurilor, îi scădea ceva din farmec. Avea un spirit 
cultivat, ca şi al părintelui său Carol, împăratul germanilor. 
lubea luxul, cultura şi călătoriile. În doi ani şi ceva de domnie, 
reuşise a-şi cîştiga multe simpatii printre nobilii unguri. Numai 
firea sa schimbătoare, uneori crudă, îi reţinea pe cei cu ochiul 
ager să-i acorde toată încrederea. 

După ce primi raportul obişnuit, gîndurile îi zburară din nou 
la vinătoarea proiectată şi atit de des aminată în ultima vreme. 
Era dornic de o destindere pe un timp atit de plăcut. 

— Măria-ta! se aplecă unul dintre sfetnici. Un ofiţer al 
banului de Severin aşteaptă să fie primit. 

— Dar ce mai vrea banul de la Severin? Acum trei zile ne-a 
cerut ajutor nouă, în loc să-l ceară de la voievodul Transilvaniei. 
E drept că am primit o scrisoare de la Nufărul Alb, iar iscoadele 
noastre au întărit ştirile că garnizoanele turceşti de la Niş au 
făcut unele manevre spre miazănoapte, însă ele s-au întors din 
drum, astfel că nu mai e pericol acolo. Să intre! 

Aghiotantul contelui Ladislau veni pînă la cinci paşi de 
tronul regal, salută după datină cu pălăria, puse un genunchi la 
podea şi aşteptă să i se vorbească. 

— Ce veşti, domnule? 

— Măria-ta, o scrisoare a banului de Severin. 

Scrisoarea trecu prin citeva miini, după protocol, pînă 
ajunse la rege. Acesta o desfăcu molcom, cu gindurile spre 
vîinătoarea plănuită, dar după primele rînduri tresări. Cînd 
încheie lectura, ochii săi albaştri scînteiau de miînie. 

— Aşa stau lucrurile acolo? tună, încremenindu-i pe curteni. 
Vorbeşte, domnule! Ladislau ce a păzit? 

Ofiţerul aduse cîteva completări, astfel că nobilii înţeleseră 
noua situaţie din Banatul Severinului. 

— Trimiteţi după Nicolae de Gara! Vom tăia degetele prea 
lungi ale voievodului valah. 

— Sînt aici, măria-ta, îşi făcu loc spre tron vestitul 
comandant suprem al oştilor Ungariei, Nicolae de Gara. 

Era un bărbat înalt, chipeş, cu fruntea uşor bombată, a 
cărui înfăţişare îl amintea pe părintele său, cel ce fusese pe 


timpuri favoritul răposatei regine Elisabeta a Ungariei. 

— Să aduni oşti, domnule! Adică, nu! Să vii să prînzim 
împreună! 

— Măria-ta! interveni unul dintre sfetnici. O solie valahă 
aşteaptă de ieri să fie primită. 

— O solie valahă? Alungaţi-o, domnilor! Alungaţi-o cu biciul! 
Adică, nu! Toţi membrii soliei să fie arestaţi! Unde-i 
comandantul gărzilor? 

— Aici, măria-ta. 

— Bine, bine, aşteaptă! Să intre valahii! 

Comitele Staicu, urmat de zece oşteni, îşi făcu apariţia în 
sala tronului. Faţa lui plăcută, privirile îndrăzneţe, trupul său 
mlădios şi ţinuta strălucitoare făcură bună impresie asupra 
suveranului. 

— Vă ascult, domnule, înainte de a porunci gărzilor să vă 
pună în lanţuri, vorbi Sigismund cu mare asprime. 

Chipul comitelui parcă turnat în bronz nu tresări la auzul 
unei astfel de ameninţări. Salută după moda Apusului şi grăi cu 
un zîmbet abia înflorit în colţul buzelor. 

— Măria-ta! vorbi calm. Din cuvintele voastre să cred că-i o 
declaraţie de război împotriva domnului Ţării Româneşti? 

Sigismund îşi uită o clipă miînia. 

— Război? Dar cine a pomenit despre asta? Pentru o biată 
solie, nimeni nu face război.Voi pune să vă aresteze pînă cînd se 
vor lămuri lucrurile. 

— Măria-ta! rise comitele Staicu. Ultimele voastre cuvinte 
tot a ameninţare sună. Nu am auzit pînă azi ca o solie să fie 
arestată la curtea Ungariei, vestită în practicile cavalereşti. Apoi, 
eu sînt prinţ al neamului meu şi al doilea om al Ţării Româneşti 
după măria-sa Mircea. A mă aresta pe mine înseamnă să loviți 
cu război Ţara Românească. Aici văd că nu sînt primit după 
rangul meu. Îngăduiţi, măria-ta, să mă retrag şi faceţi cum 
doriţi. Eu nu mai am nimic de spus. 

Sigismund ghici ameninţarea din vorbele solului. Staicu 
lăsase de fapt a se înţelege că Mircea va lovi cu oşti regatul 
Ungariei, dar ascunsese totul sub o formulă convenabilă, ca şi 
cum ameninţarea cu război ar fi venit de la unguri. Lui 
Sigismund nu-i convenea tocmai acum un război. Pe Staicu îl 
tratase ca pe un oştean de rînd. Işi dădu seama că mersese 
prea departe şi răspunse, potolit pe dată: 


— Şi ce vă aduce la noi, prinţe? 

— Prietenia. 

— Aha! nu-şi putu înfrîna o nouă exclamaţie de mînie. 

Staicu se prefăcu a nu pricepe şi continuă calm: 

— Slăvitul Mircea, domnul Ţării Româneşti, stăpiînitor al 
cetăţii Dirstorului şi peste toată Podunavia pînă la Marea cea 
Mare, vă trimite prin noi salutul său. Ca buni şi credincioşi 
prieteni, vă aducem în dar cincisprezece cai de rasă 
românească, douăzeci de iatagane turceşti, cincisprezece 
steaguri ale sultanului Murad şi spada lui lacşi-bey, răposatul 
comandant suprem al fostelor oşti de achingii din Dobrogea. 

— Cu ciţi oameni aţi atacat Dobrogea? Fiindcă nu-mi vine a 
crede că aţi avut treizeci de mii. 

Staicu observă că Sigismund nu-i mulţumise pentru daruri. 

— Măria-ta! rise el. Cifra a fost umflată doar pentru turci. In 
realitate am lovit acolo doar cu şaptesprezece mii de oşteni. Am 
fost mult superiori. Ei nu aveau decit unsprezece mii. 

„Fir-ar să fie! înjură Sigismund în gînd. Noi nu putem ridica 
azi şaptesprezece mii de oşteni pentru a-l lovi pe valah.” 

— Dar cu Banatul Severinului ce e? 

— Banatul ameninţat de turci l-a îndemnat pe măria-sa 
Mircea... 

— Ştim, ştim, prinţe, îl întrerupse regele. Acum, cînd 
ameninţarea a trecut, oştile voastre se pot retrage. 

— Stăpînul meu judecă altfel, măria-ta, replică Staicu. La 
începutul verii, nimic nu arăta a război. Şi totuşi Dobrogea a fost 
lovită de turci. Țaratul lui Şişman părea înfloritor şi lipsit de 
primejdii. Acum în ţaratul lui Şişman stau zece mii de achingii. 
Balcanii sînt controlaţi de turci. Anul trecut, la Polenik, dacă nu 
era Nufărul Alb, cine ar fi ştiut că vin turcii peste sîrbi şi 
bosnieci? Oştile lor se mişcă pe negindite. intreaga linie de 
frontieră a Dunării stă sub ameninţare. Văzînd urgia păgiînilor, 
domnul Ţării Româneşti a întins oştile pe ţărmul mării şi de-a 
lungul Dunării, din Dobrogea pînă în Banatul Severinului. A ne 
întreba ce caută acolo oştile marelui vostru prieten ne miră. 
Amenințarea turcilor se vede într-un fel de la Buda, care e atit 
de departe, şi în altfel din Ţara Românească. Banatul 
Severinului, apărat de coroana Ungariei, are abia o mie de 
oşteni. Măriei-sale Mircea nu-i este indiferentă o spărtură la 
Dunăre. Dacă turcii răzbesc acolo, nici Ungariei şi nici Ţării 


Româneşti nu i-ar fi bine. Cei şaptesprezece mii de oşteni ai 
noştri ce stau lanţ, pe toată frontiera Dunării, se pot aduna în 
mai puţin de două zile acolo unde se arată vreo ameninţare. 

— Bine, prinţe! Vom chibzui la tot ce am auzit de la voi. Să 
veniţi într-o nouă audienţă la ora şase. Vă aştept, domnule. Ah, 
era să uit! Ştiţi cumva cine e faimosul Nufăr Alb? 

— Mulţi ar dori să ştie, rise comitele, evitind un răspuns 
direct. Mulţi şi mai ales turcii. El poate fi unul dintre vestiţii 
cavaleri unguri sau germani. Ori sîrb, ori chiar fiu al Ţării 
Româneşti. 

— Da. Păcat că nu ştiţi. Îi sîntem recunoscători pentru 
multe. Ultimul său serviciu făcut coroanei Ungariei a fost o listă 
cu numele tuturor iscoadelor turceşti de la Buda. Prinţe, trăim 
vremuri mari dacă printre noi se află un astfel de cavaler, ce 
vine parcă dintr-un basm frumos. 

Ingîndurat, Sigismund prînzi numai cu Nicolae de Gara. 

— Ce crezi, domnule de Gara, despre intrarea valahului în 
Banat? 

— Cred că Mircea, pe lîngă faptul că-i un mare general, ştie 
să profite de un moment favorabil. După strălucita sa victorie 
din Dobrogea, multe priviri s-au îndreptat asupra lui mai altfel 
decit înainte. Regele Vladislav lagello, aflind ştirea, a strigat în 
faţa curtenilor săi: „Domnilor, iată un om cutezător. Puţini 
îndrăznesc azi a stirni mînia turcilor. Voievodul Mircea ne-a 
propus cîndva o alianţă pe care nu am băgat-o în seamă. Vom 
îndrepta greşeala noastră.” 

— De unde ştiţi că a vorbit aşa? 

— Oh! rise Nicolae de Gara. Una dintre doamnele de onoare 
ale doamnei Hedviga e iscoada noastră la curtea Poloniei. Vă 
închipuiţi ce înseamnă o alianţă între Mircea şi lagello? Regina 
Hedviga, cumnata voastră, îl zoreşte adesea pe lagello să intre 
cu oşti în Ungaria, pe care o consideră moştenire de la părintele 
său Ludovic cel Mare. O astfel de alianţă ne-ar ameninţa din 
două părţi şi să nu uităm că valahul e chiar mai puternic decit 
lasă a se vedea. Pe lîngă o excelentă strategie aplicată de-a 
lungul Dunării, valahul doreşte Banatul Severinului. Asta e 
limpede. 

— Oho, să vedem cine i-l lasă! 

— Măria-ta, aşa m-am gîndit şi eu la început. Şi pe mine 
m-a încercat aceeaşi miînie. Dar să nu uităm că azi noi nu putem 


trimite în Banat nici măcar cinci mii de oşteni. Mircea ştie asta. 
Ştie că grosul forţelor noastre nu-l putem disloca dinspre graniţa 
cu polonii. Nici din Croaţia şi Dalmația nu-i momentul să 
retragem oştile, fiindcă ele înseamnă siguranţă acolo. La Buda 
avem forţe puţine. Abia opt mii de oameni. În caz de răzmeriţă a 
nobililor, veşnic aplecaţi spre nesupunere, e bine să fim tari aici. 
Să nu uităm nici de Moldova. Petru Muşat e înrudit cu Mircea 
prin căsătoria prințesei Margareta cu prinţul Staicu. 
Împreunarea unor astfel de oşti ar putea duce la pierderea 
Transilvaniei. 

— Dar e de mirare, domnule! exclamă Sigismund. Vasalul 
se arată mai puternic decît suzeranul. 

— Vasal îl socotim noi, rise tînărul comandant. Chiar prințul 
Staicu nu a pomenit de vasalitate, ci numai de prietenie. Din 
punctul nostru de vedere, e un vasal asupra căruia puterile ne 
sînt limitate, şi încă asta nu-i totul. Amintiţi-vă de scrisoarea lui 
Mircea către Petru Muşat. Scrisoare copiată de iscoada noastră 
Filos. Mircea era îmbiat atunci de sultanul Murad spre o alianţă. 
Azi, cînd a dovedit că e puternic, Murad va încerca din nou să-l 
atragă spre el. O alianţă a lui Mircea cu păginii ar însemna 
pentru aceştia drum liber asupra Transilvaniei şi poate chiar mai 
mult. 

— Domnule de Gara, cred că se face prea mult tapaj despre 
strălucita victorie a valahului în Dobrogea. In fond, cu 
şaptesprezece mii de oşteni ar fi răzbit oricine. 

— Măria-ta! rise tînărul comandant. Sînt şi eu general şi am 
învăţat atita strategie încît să înţeleg că Mircea nu a lovit acolo 
cu şaptesprezece mii de oşteni. Un om chibzuit nu-şi lasă 
graniţele lipsite de apărare. Cred că în Dobrogea nu a dus nici 
jumătate din numărul acestora. Aşa stînd lucrurile, victoria se 
arată parcă altfel. 

— Curios! murmură Sigismund. De cîteva generaţii valahii 
de la Dunărea de Jos au numai voievozi vrednici. 

— Nimic nu-i curios, măria-ta. Oamenii mari apar în 
momentele mari. De cîteva generaţii valahii au înţeles că, 
răzleţiţi în voievodate mici, prinşi în ambiţii şi răfuieli, sînt o 
pradă uşoară pentru oricine. De cîteva generaţii, valahii sînt în 
plin urcuş. lar primul care şi-a frînt degetele acolo a fost 
răposatul nostru rege, Carol Robert. Acum valahii de la Dunărea 
de Jos reprezintă o forţă de care trebuie să ţinem seama. Cit 


despre Mircea, nu-i numai un om cutezător, ci şi chibzuit. El a 
ştiut să aleagă momentul cel mai potrivit pentru intrarea în 
despotatul Dobrogii şi să lovească prin surprindere. 

— Ce crezi că e bine să facem? 

— Să ne arătăm a nu pricepe intrarea lui în Banatul 
Severinului decît ca avînd scopuri strategice. Mai mult: acum e 
vremea să-i arătăm prietenia noastră, înainte ca el să o caute la 
duşmanii Ungariei. Să-i dăruim Banatul Severinului. În fond, pe 
Mircea îl socotim vasalul nostru, dar nu i-am dăruit nimic pînă 
azi pentru a-i arăta bunăvoința noastră de suzerani. Cu atît mai 
mult cu cît n-am avut prilejuri să ne îndoim de prietenia sa. 
Lăsaţi-l să apere graniţa de la Dunăre în folosul lui şi al nostru. 
Mai ales al nostru. Acum avem nevoie de linişte. Cînd vor veni 
timpuri prielnice, vom şti să ne amintim această miînie şi să-i 
dăm valahului bobiîrnacul de cuviinţă. 

— Fie! oftă Sigismund. Oricum, Tara Românească, 
Dobrogea şi Banatul Severinului rămîn în titulatura coroanei 
noastre şi asta spune mult altor popoare. 

Pe la ceasurile şase după prînz, comitele Staicu reveni în 
aceeaşi sală a tronului, plină cu aceiaşi curteni curioşi să afle 
hotărîrea lui Sigismund. A 

— Prinţe! îi grăi regele cu prefăcută bunăvoință. Inţelegem 
primejdia turcească de la Dunăre. Aprobăm minunatul vostru 
plan strategic. Ne bucurăm că avem în vasalul nostru Mircea un 
mare general. Îl felicităm pentru scoaterea Dobrogii de sub 
turci. Banatul Severinului i-l dăruim în semn de preţuire şi 
credem că aceasta îi va spori şi mai mult credinţa faţă de noi. 
Cancelaria coroanei a întocmit actul de danie. Să-i duceţi 
domnului Ţării Româneşti salutul suzeranului său! 


* 


Comitele Staicu plecase de la Buda. Poate că niciodată o 
solie nu umblase atît de iute. Prin locurile cu drumuri bune, solia 
folosise trăsuri. Prin altele, cai de schimb. Puține ceasuri de 
odihnă îşi îngăduia comitele. Bucuria prea mare îi dădea aripi. 
La Argeş primirea soliei se făcu fără ceremonia de cuviinţă. 

— Ai adus? întrebă vodă. 

— Am adus, rise comitele Staicu şi se prăbuşi pe un scaun. 
Somnul îl cuprinse în aceeaşi clipă. 


Privindu-l, Mircea slobozi un hohot mare apoi dădu poruncă 
să fie aşezat în dormitorul său. Comitele ajunsese la Argeş de 
unul singur. Întreaga solie se răspîndise frîntă de oboseală de-a 
lungul drumului. 

Un sfert de ceas mai tîrziu, trimbiţele sunară pe ziduri. 
Boierii, curtenii obişnuiţi, oştenii, slujitorii şi populaţia oraşului 
înţeleseră că se dau unele veşti. Mulţi se înghesuiră în curtea 
domnească. Mulţi rămaseră dincolo de porţi. Un crainic ieşi pe o 
terasă la stînga măriei-sale şi strigă să se audă pînă departe: 

— Măria-sa Mircea, mare voievod şi domn singur stăpînitor 
a toată Ţara Românească, stăpiîn al cetăţii Dirstorului şi peste 
toată Podunavia pînă la Marea cea Mare, domn al Banatului 
Severinului. 

Ultimele cuvinte ale titlului îi încremeniră pe oameni. 
Zurbagiul cavaler Andrei, care niciodată nu-şi punea prea multe 
întrebări, aruncă pălăria în aer şi răcni din toate puterile sale: 

— Trăiască măria-sa Mircea! 

După care chibzui: 

„Să fiu al dracului, că m-a apucat o sete!... lată un prilej ce 
mă îndeamnă să sorb o găleată cu vin. Am să dau o fugă pînă la 
hanul «Doi cocoşi». Însă dacă nu mă grăbesc, mi-o vor lua alţii 
înainte. Azi va curge mult vin la Argeş.” 


Capitolul 14 


roiectata viînătoare, atit de rivnită de Sigismund al 

Ungariei, fusese amiînată din nou. Unele tulburări ivite la 

Maæva şi Belgrad îi întăreau credinţa că familia marilor 
nobili Horvathy ieşise iar la iveală. O iscusită iscoadă îi adusese 
vestea că loan de Horvathy e ascuns la curtea cneazului Lazăr al 
Serbiei, de unde încearcă „să muşte”. O mie de oşteni porniseră 
din Buda câtre Belgrad. La Cluj şi Bistriţa, ca şi pe valea 
Ampoiului, o seamă de valahi se ridicaseră împotriva nobililor 
prea hrăpăreţi. Castele şi case fuseseră mistuite de focul 
răsculaților. 

„Am primit o moştenire grea, socoti Sigismund. Poate că 
era mult mai bine dacă rămîineam doar un principe al 
Brandenburgului. Ungaria e azi prea dezbinată. lar faptul că sînt 
străin îi îndepărtează de mine pe mulţi nobili unguri, prea mîndri 
pentru a se supune coroanei. Toate silinţele noastre se lovesc 
de neîncredere.” 

În sala tronului erau puţini curteni. Regele primise raportul 
ce i se dădea zilnic, astfel că nu mai intră acolo. Nicolae de Gara 
îl salută vesel. Ce-i păsa lui Nicolae de Gara? El era ungur. Era 
între ai săi. 

— Măria-ta! îi şopti tînărul comandant. Un raguzan vă cere 
o audienţă. Eu l-am ascultat şi cred că merită să o faceţi şi voi. 

— Bine! Adu-l în cabinetul meu de lucru! 

Tînărul se îndepărtă zimbind. 

„Poate că a venit vremea să avem o piîrghie cu care să-l 
manevrăm pe valahul Mircea”, gîndi el. 

Reveni curînd cu un bărbat voinic, nu prea înalt, dar lat în 
umeri şi îmbrăcat în straie de mare preţ. 

— Măria-ta! salută oaspetele şi rămase cu un genunchi la 
podea. 

— Ce doriţi, domnule? îl întrebă Sigismund cu vădită 
răceală. 

— Măria-ta, vă aduc de la Raguza salutul prinţului valah 
Vlad. 

— Vlad? Cine mai e şi ăsta? 

— Fiul cel mare al răposatului Dan-voievod, cel ce a fost 
domn al Ţării Româneşti înaintea lui Mircea şi apoi împreună cu 


acesta. 

— Da, bine, îi mulţumim! Numai pentru atita aţi venit aici? 

— Nu, măria-ta. Stăpînul meu, Vlad, are aceleaşi drepturi la 
coroana Ţării Româneşti ca şi unchiul său Mircea. Ba chiar mai 
mari. 

Sigismund îl privi iute pe Nicolae de Gara şi parcă se 
înţeleseră dintr-o fulgerare. 

— Vă ascult, domnule. 

— Măria-ta, stăpinul meu îşi cere drepturile asupra 
coroanei... 

— De la noi? îl întrerupse regele. 

Raguzanul era un fin diplomat. Se aşteptase la o astfel de 
întrebare şi îşi pregătise răspunsul din timp. 

— Dar de la cine, măria-ta? Nu sînteţi voi suzeranul Ţării 
Româneşti? 

„Asta cam aşa e”, gîndi Sigismund. 

— Domnule! grăi el precaut. Credeţi că aţi bătut la uşa cea 
mai bună? Îl iubim pe vasalul nostru Mircea şi nu avem a ne 
plînge împotriva credinţei sale. Pe voi nu vă cunosc. Poate că aţi 
venit doar pentru a ne iscodi gindurile. Cu ce ne puteţi convinge 
că e altfel? 

— Îl cunosc bine, măria-ta, rise tînărul comandant. Omul 
acesta e cea mai bună iscoadă a noastră la curtea regelui 
Tvartko al Bosniei. Acum patru ani a slujit în oştile părintelui 
meu. De trei ani lucrează cu noi. 

— Atunci se schimbă lucrurile, zimbi Sigismund cu 
bunăvoință. Spuneaţi că stăpinul vostru îşi cere drepturile 
asupra coroanei din Ţara Românească. Frumos! Foarte frumos! 
Ce puteri are el pentru asta? 

— Nimic în afară de drepturi. 

— Cam puţin, domnule. 

— Nu tocmai. Ciţiva mari boieri de la curtea voievodului 
Mircea sînt de partea lui Vlad şi îl vor sprijini la vremea potrivită. 

— Ciţiva boieri, dar nu toţi. Şi cum ar dori să o facă? 

— Nu ştiu, măria-ta. Eu am venit aici doar pentru a-i mijloci 
prinţului o audienţă la palatul regal. 

— Să-i spui stăpînului domniei-tale că îl aşteptăm. Prin 
domnul Nicolae de Gara va ajunge la noi. 

— Măria-ta, grăi raguzanul cam încurcat, bunăvoința 
voastră îmi dă aripi, însă numai pe jumătate. Citeva rînduri către 


el din partea măritului rege al Ungariei vor face mult mai mult. 

— Bine! Mă voi gîndi la asta. Peste trei zile să-l cauţi pe 
domnul Nicolae de Gara. 

După plecarea raguzanului, Sigismund şi tînărul comandant 
îşi zimbiră cu înţeles. Totuşi, suveranului îi lipseau unele 
limpeziri. 

— E nimerit oare să-l invităm aici pe prinţul Vlad? 

— Nu văd nimic rău în asta, măria-ta. E drept că Mircea nu 
ne-a dezamăgit pînă acum, chiar dacă şi-a impus puterea în 
Banatul Severinului, care de fapt a rămas tot în titulatura 
coroanei ungureşti, dar o sperietoare nu strică. Din păcate, pe 
Vlad nu-l cunoaştem. În schimb, domnul Ţării Româneşti e un 
mare general. Acest lucru nu trebuie să-l uităm, fiindcă avem 
nevoie de oameni ca Mircea. 

— Adevărat! Totuşi e bine să-l ţinem în frîu. În cazul unei 
alianţe a lui Mircea cu duşmanii Ungariei, Vlad poate fi o bună 
pîrghie în mîinile noastre. Mă gindisem chiar să-l trimitem la 
curtea voievodului Transilvaniei, unde să stea ca o permanentă 
ameninţare, însă nu e bine. Asta ar însemna vrajbă pe faţă cu 
domnul Ţării Româneşti. Ar însemna să-l îndepărtăm de noi 
pentru totdeauna. 

— Aşa e! Pe Vlad îl vom ţine în rezervă. De va fi necesar, îl 
scoatem de la cutiuţă. De nu, nu. O discuţie cu el nu ne 
angajează cu nimic. Poate că e necesar să-i dăm şi unele 
speranţe. 

— Eşti un sfetnic înţelept, rîse regele. Îi voi trimite cîteva 
rînduri fără a pomeni vreun nume pentru ca o astfel de scrisoare 
să nu poată fi folosită cîndva împotriva noastră, mai ales că nu 
avem dovezi de încredere în prinţul Vlad. Ea va suna astfel: 


„Domnule, avem plăcerea să vă invităm peste două 
săptămîni la o partidă de vînătoare. 
Sigismund 


— Minunat concepută! Minunat! se entuziasmă Nicolae de 
Gara. Mie nu mi-ar fi trecut prin minte un astfel de text. Această 
scrisoare poate fi adresată oricui. 


Ileana Bethlen se instalase la Buda într-o casă impozantă, a 
cărei grădină cu flori şi arbori falnici se întindea pînă pe malul 
Dunării. Un mic palat cu terase şi balcoane ce ofereau o 
frumoasă privelişte asupra apelor fluviului. Slujitorii, mulţi la 
număr, locuiau într-o clădire anexă, aflată în spatele 
monumentalei locuințe.  Înfăţişarea tinerei contese din 
Transilvania, luxul ce o înconjura şi titlul greu hotăriseră să i se 
deschidă numeroase uşi la Buda. Nu trecuse nici măcar o lună. 
O seamă de admiratori roiau în jurul ei. Tînăra doamnă ştia să 
menţină cu tact un echilibru între proaspeţii curtezani. lar dacă 
preferinţele Ilenei se aplecaseră abia vizibil spre contele Tolmay, 
primul secretar al lui Nicolae de Gara, doar acesta pricepuse vag 
unele semne de bunăvoință din partea frumoasei doamne. 
lleana  chibzuise adînc. încă de la curtea voievodului 
Transilvaniei aflase că Sigismund şi Nicolae de Gara se consultă 
şi iau hotăriri în toate problemele regatului. Tînărul comandant 
al oştilor Ungariei era greu de abordat. Despre intelingenţa lui 
sclipitoare ştiau mulţi. lar pe un astfel de om greu îl poţi 
descoase. Apoi, Nicolae de Gara avea o soţie care strălucea 
printre frumuseţile de la Buda. Şi chiar dacă el ar fi căutat o 
aventură, privirile sale nu în jos puteau cobori. Cineva îi şoptise 
odată Ilenei că Nicolae de Gara îşi aţintise ochii asupra tinerei 
regine. Dar pe clevetiri nu se putea pune temei. Aşa stînd 
lucrurile, contele Tolmay părea cel mai indicat pentru ca ea să 
ajungă la secretele coroanei, fiindcă primul secretar al lui Gara 
era firesc să cunoască multe din tainele palatului regal. 

Într-o plăcută după-amiază din primele zile ale lui 
septembrie, Ileana şi contele Tolmay şedeau pe o minunată 
terasă cu vederea spre Dunăre. 

— Doamnă! grăi secretarul. Aveţi o casă încîntătoare, iar 
voi îi daţi strălucirea de cuviinţă. 

— Oh! rise ea, învăluindu-l într-o privire ce spunea multe 
inimii lui. Palatele noastre din Transilvania întrec de departe 
această modestă clădire. Poate nu ştiţi că regretatul meu soţ 
mi-a lăsat o avere mult prea mare pentru o biată copilă ce se 
simte strivită sub apăsarea ei. 

— Interesant! exclamă tînărul secretar. Pînă acum ştiam că 
doar sărăcia îl striveşte pe om. Cred că aveţi o structură 
interioară plină de adincă sensibilitate. Numai aşa îmi pot 
explica suferinţa voastră. 


— Vai, domnule, să nu vorbim despre mine! îl dojeni cu 
blîndeţe. Sînteţi primul bărbat care calcă aici, iar dacă vă port 
un interes ce nu vi-l pot ascunde... îşi tremură genele, parcă 
speriată de vorbele scăpate fără voie. 

Ochii lui Tolmay se aprinseră brusc. Privi spre faţa ei 
îndelung, fericit că îl lasă a cuteza. Chipul gazdei, uşor 
îmbujorat, cu pielea delicată ca o petală, cu ochii mari, vii, 
încărcaţi de căldură, îl ameţi o clipă. 

— Continuaţi, doamnă... 

— A, nu! păru să-şi revină. Doream să ştiu cît mai multe 
despre voi. Poate că-i doar acea teribilă curiozitate, atit de 
specifică nouă femeilor. 

— Ultimele voastre cuvinte m-ar fi mihnit dacă le lipsea 
acel „poate”. 

„E inteligent, chibzui ea. Ştie să cumpănească vorbele şi să 
le înţeleagă rostul.” 

— Doamnă, continuă el, prea multe lucruri mari nu ama vă 
spune. Mă trag dintr-o familie de cumani, creştinaţi pe la 
începutul domniei fostului rege Ludovic. Bunicii mei au venit în 
Ungaria cu frumoase averi ce le-au dat dreptul la înnobilare. Dar 
desele războaie, cît şi unele conflicte cu alţi nobili megieşi, au 
spulberat vechile bogății. De-a lungul timpului, ne-au rămas 
doar titlul de nobili şi două case cam în paragină. Faptul că 
părintele meu s-a distins în cîteva bătălii mi-a asigurat protecţia 
lui Nicolae de Gara. Şi cam asta e tot. Încerc să refac vechea 
noastră strălucire. Poate voi reuşi cîndva. 

— Aveţi nevoie de bani? De un împrumut? se interesă ea pe 
un ton afectuos. 

— Nu, zîimbi Tolmay. Pentru asta găsim destui cămătari la 
Buda. Poziţia mea îmi deschide multe uşi. 

— Inţeleg. Cred că munciţi peste măsură. Doar nu-i uşor să 
refaceţi tot ce s-a pierdut. E drept că nu aveţi bogății, în schimb 
prietenia domnului de Gara valorează aur, îl flată ea. Domnul de 
Gara vă ajută? 

— Mai mult decit sperasem. 

— Curios! Credeam că un tînăr nobil ca voi îşi petrece 
timpul altfel. Mai plăcut. 

— Da de unde? rise el. Dimineţile mele se consumă în 
rezolvarea corespondenţei. Doar cancelaria palatului are mai 
multă corespondenţă decit noi. Uneori lucrez chiar pînă seara. 


— Şi eu, care speram să ieşim miine la o frumoasă plimbare 
cu barca! oftă ea. Totuşi pricep. Inaltele voastre preocupări stau 
mai presus de orice dorinţă măruntă. 

— Miine am o zi foarte grea. În Transilvania, la Mazeva şi la 
Belgrad, au izbucnit răscoale. Ştafetele sosesc des. Comandanții 
oştilor cer mereu alte instrucţiuni. Marele nobil Herman de Cilli 
va avea o lungă convorbire cu stăpinul meu. Convorbire la care 
nu pot lipsi, spuse cu mîndrie greu reţinută. Un raguzan trimis al 
prinţului valah Vlad mă roagă de citeva zile să-i înlesnesc o 
audienţă la Nicolae de Gara. l-am satisfăcut cererea numai după 
ce m-am convins că temeiurile ei îl vor interesa pe stăpînul meu. 
Vă închipuiţi că vin prea mulţi oameni la noi, cu tot felul de 
cereri. 

— Ah, ce plicticos va fi! 

— M-am obişnuit. 

— Vă cred. Păcat că miine nu sînteţi liber! oftă ea. 

— Aş putea după prînz. 

— Atunci, vă aştept. La ce oră? 

— Asta nu ştiu. Poate că ar fi bine către seară. 

— Straşnic! bătu ea din palme. Cinăm împreună. 

Fericit că obținuse atît de mult, contele Tolmay părăsi 
cocheta clădire cu paşi mai vioi decît venise acolo. Gîndurile 
sale porniseră să zburde către înălţimi ameţitoare. Averea 
uriaşă a familiei Bethlen era bine cunoscută. Dacă va obţine 
mîna aceste frumoase femei, ar putea aduce neamului său 
vechea strălucire. 

Ileana Bethlen privi în urma lui la fel de preocupată. 

„Avea dreptate comitele Staicu, reflectă ea. Un bărbat nu 
ar fi putut obţine atitea ştiri cîte am căpătat eu azi. Domnul 
Tolmay e inteligent, dar a simţit nevoia să se laude pentru a 
creşte în ochii noştri. E uimitor cît de guralivi devin uneori 
bărbaţii alături de o femeie. Miine seară va trebui să aflu cine-i 
raguzanul şi la ce han a tras. Voi folosi o întreagă strategie a 
vorbelor, fiindcă în astfel de împrejurări cea mai mică bănuială a 
secretarului poate strica totul. Credeam că Vlad e mort. Nimic 
nu s-a mai auzit de el în ultimii ani. El are averi mari în Ţara 
Românească. De ce oare nu merge la Argeş? De ce se fereşte 
de Mircea? Şi, mai ales, de ce îşi trimite oamenii la Buda?” 


* 


Trecuseră două zile. Raguzanul intră la hanul „Doi 
porumbei” cam la vremea prînzului. Cei patru oameni ai săi îl 
aşteptau în sufragerie, unde gustau un minunat vin adus tocmai 
din comitatul Zala. Trimisul lui Vlad la Buda era mulţumit. 
Intrevederea avută cu Nicolae de Gara şi secretarul acestuia, 
apoi audiența de la palatul regal îi aduseseră mari speranţe. 
Obişnuit cu astfel de sarcini, raguzanul ştia bine că încercarea 
lui Vlad are sorţi de reuşită doar dacă s-a ivit o conjunctură 
favorabilă. Altfel cei mari nu-ţi întind o mînă cînd eşti lipsit de 
puteri. Totuşi, primise această însărcinare, fiindcă, în calitate de 
iscoadă a regatului, aflase că există o oarecare neîncredere 
între curtea din Buda şi cea de la Argeş. În caz de reuşită a 
planurilor lui Vlad, el se va alege cu zece mii de ducați 
venețieni. Pentru o astfel de sumă, cine nu ar fi alergat? 

In casa frumoasei doamne Ileana Bethlen, contele Tolmay 
petrecuse o seară plăcută, încheiată peste aşteptări cu un sărut. 
Gazda i-l oferise pe merit. Printr-o seamă de întrebări chipurile 
naive, prin manevre iscusite pe care o femeie le poate face cu 
multă fineţe, Ileana aflase că peste două zile raguzanul va primi 
de la Nicolae de Gara o scrisoare a regelui Sigismund către Vlad. 
După plecarea  oaspetelui, tînăra doamnă rămase cam 
dezorientată. 

„Comitele Staicu mi-a promis un cavaler care să mă 
ocrotească aici, gîndi ea. Totuşi, de la sosirea mea la Buda, încă 
nu i-am simţit prezenţa, şi doar ştiu să privesc în jur. Oare să nu 
fi putut veni, sau nu m-am priceput eu să-l descopăr? Poate era 
mai bine dacă ocrotitorul meu mă urma ca slujitor al casei. 
Numai micuțul cavaler ce nu arată haruri prea mari în privinţa 
voiniciei m-a căutat de două ori şi mi-a arătat inelul de 
recunoaştere. Din păcate, n-am avut ce să-i dau. Aflarea 
secretelor curţii regale de la Buda cere timp. Va trebui să pun 
mîna pe scrisoarea raguzanului. Acum îl ştiu cum arată la chip şi 
cunosc hanul la care şi-a aflat găzduire. Cei patru slujitori ai săi 
par a şti să miînuiască o spadă cum se cuvine şi îi stau în 
preajmă. Mi-e teamă că nu prea am şanse. Micuţul meu cavaler, 
căruia am reuşit să-i aflu urma la «Hanul cumanilor», unde se dă 
drept negustor de piei, are un singur slujitor. Puțin, foarte puţin 
pentru ce doresc eu. Il voi chema pe cavaler la mine în seara 
aceasta.” 


Un ceas mai tirziu, Grama se prezentă la casa Ilenei destul 
de mirat. Printr-un slujitor al tinerei doamne, primise invitaţia şi 
era miînios că aceasta reuşise a-i da de urmă. Gazda şi 
oaspetele luară loc într-un mic salonaş. 

— S-a întîmplat ceva? întrebă Grama, nemulţumit de 
procedeul ei. 

— Da, domnule, altfel nu vă căutam pe la toate hanurile din 
Buda şi de dincolo de porţile oraşului. 

Îi povesti tot ce ştia despre raguzan. Micuţul cavaler scăpă 
un fluierat uşor. 

— Cu siguranţă că raguzanul va părăsi oraşul de îndată ce 
va avea scrisoarea lui Sigismund, continuă ea. La hanul „Doi 
porumbei” nu poate fi atacat, ci numai pe drumul său de 
întoarcere. Dar cu cine să o facem? Slujitorii mei nu se pricep la 
mînuirea armelor şi nici nu mi-ar conveni să-i folosesc. N-am 
destulă încredere în ei. Păcat că nu i-am adus pe vechii mei 
servitori de la Cluj! Poate că n-ar trebui să vă mărturisesc, însă 
nu am încotro. Cînd am plecat spre Buda mi s-au dat asigurări 
că voi fi ocrotită de un cavaler. Spre marea mea părere de rău, 
nu-l ştiu. Acum ne-ar fi de mare folos. 

— ÎI ştiu eu, doamnă, se hotărî Grama. E drept că am primit 
poruncă să mă prefac că nu-l cunosc, fiindcă de va cădea unul 
dintre noi e bine să nu-i tragă după el şi pe ceilalţi. Însă e tot atît 
de drept că nimeni nu a prevăzut o astfel de situaţie. Doamnă, 
puteţi dormi liniştită. Voi da de urma cavalerului. Mă voi ocupa 
şi de raguzan. Hanul „Doi porumbei” va sta sub observaţia 
noastră în orice clipă. 

— Să nu încercaţi a-l lovi la han! 

— Ah, doamnă, rise Grama. Credeţi că facem noi astfel de 
prostii? Moartea raguzanului ar da loc la bănuieli. S-ar afla de 
îndată că cineva ştie de rosturile sale aici. Atacul asupra lui va fi 
undeva pe drumul de întoarcere către Raguza. 

— Cavalere! grăi după o clipă de gîndire. Aş vrea să fiu de 
faţă la acel atac. 

— De, ştiu eu? Nu prea se cuvine ca o nobilă doamnă... 

— Nu vă faceţi griji. Sînt tînără, ce-i drept, dar întreceri de 
arme am văzut adesea, 

— Fie! hotărî micuțul cavaler. Veţi primi vorbă de la mine. 
Totuşi, nu prea îmi place să vin pe uşa din faţă. Găsiţi cumva o 
soluţie mai bună? 


— Cred că da. În acest salonaş nu intră nimeni. Fereastra 
lui va fi deschisă în fiecare seară. Am să vă aştept. 

În cea de-a treia seară, tînărul Grama reveni la casa Ilenei 
nu mult după ce înnoptase de-a binelea. Sărise peste zidul 
împrejmuitor şi, la adăpostul copacilor, ajunse pînă la fereastra 
salonaşului. Aşa cum conveniseră amindoi, aceasta era 
deschisă, iar gazda şedea într-un jilţ atit de aproape, încît ar fi 
putut atinge pervazul cu mîna. 

— Sînt aici, doamnă, şopti cavalerul. 

— Vă aşteptam, răspunse lleana întorcîndu-se doar pe 
jumătate. Ce veşti? 

— Raguzanul şi-a plătit datoriile la han şi a dat poruncă să i 
se pregătească trăsura pentru miine dimineaţă. Va pleca la 
drum îndată ce se vor deschide porţile. 

— Dar nu ştim pe unde o va lua. 

— Se poate? Există un singur drum de trăsură. El coboară o 
vreme de-a lungul Dunării. 

— Apoi, nu ştim dacă are scrisoarea. 

— Cred că a primit-o. Acum citeva ceasuri un slujitor l-a 
chemat la palatul lui Nicolae de Gara. Cînd a ieşit de acolo, 
chipul său arăta mare satisfacţie. 

Mai discutară cîteva minute în şoaptă, după care Grama 
părăsi grădina şi se mistui curînd în întunericul străzilor. 


* 


De îndată ce se deschiseră porţile cele mari ale oraşului, o 
trăsură părăsi Buda şi cobori de-a lungul fluviului în goana 
cailor. La cel mult un sfert de ceas după prima, o altă frumoasă 
trăsură luă acelaşi drum, dar, cum călătorii aveau mult de mers, 
aceasta se mişca ceva mai încet. Dimineaţa plăcută, cerul înalt 
şi limpede, caii buni arătau că totul se desfăşura după voia 
călătorilor. Adîncit în gînduri, trimisul lui Vlad nu cătă la 
minunatele locuri din jurul fluviului. Nici trei dintre ortaci nu 
păreau atraşi spre admirarea peisajului atît de proaspăt, ci 
închiseră ochii şi aţipiră curînd. Numai ultimul dintre ei, aflat pe 
capră, în postură de vizitiu, dădea locurilor mai multă atenţie. 

Trecuseră două ceasuri. Trăsura intrase într-o pădure. 
Hăţişurile parcă sugrumau drumul, gata să-l acopere. In zona 
aceea, unde Dunărea ieşea uneori din matcă, nu erau sate. 


Tropotul plăcut al cailor pe drumeagul uscat se auzea pînă 
departe. În jur, nici ţipenie de om. Undeva, prin desişuri, cînta 
cucul. La un cot al drumului, presupusul vizitiu tresări şi opri 
tocmai la vreme. Trasă de-a latul, o trăsură le bara trecerea. 
Şocul îi trezi brusc pe cei din trăsură. Mirat, raguzanul privi prin 
fereastră. În faţa trăsurii, patru bărbaţi, dintre care trei cu spade 
în miîini, iar cel de-al patrulea cu o toporişcă, aşteptau într-o 
poziţie mai mult decit grăitoare. 

— Ce doriţi? întrebă raguzanul încruntat. 

— O partidă de scrimă cu domniile-voastre, îi răspunse un 
blond înalt, chipeş la trup. 

Raguzanul cîntări din ochi situaţia. Erau cinci spadasini buni 
contra a trei lotri, fiindcă cel cu toporişca nu avea şanse 
împotriva unei spade. 

La rîndul ei, Ileana Bethlen chibzui îngrijorată: 

„Mi se pare că am intrat într-un joc periculos. Tinerii care 
mă însoțesc sînt în inferioritate. După cum îşi agită spadele, cei 
cinci raguzani par greu de învins. De vor pierde prietenii mei, şi 
asta e aproape sigur, situaţia mea va fi destul de proastă. Ce 
explicaţie aş putea să dau la Buda în cazul cînd raguzanul se va 
întoarce din drum şi va spune acolo că mă aflam printre cei care 
l-au atacat? Abia acum îmi dau seama de prostia făcută. Prea 
m-am încrezut în lăudăroşenia domnului Grama.” 

Îi veni o idee. Una din acele idei strălucite ce schimbă 
adesea soarta lucrurilor, chiar în situaţii disperate. 

— Domnilor! strigă ea cu un glas cît putu de jalnic. Aceşti 
oameni m-au răpit din casa mea de la Buda şi nu ştiu ce gînduri 
au cu mine. Cînd am părăsit porţile oraşului, nu am putut să 
strig ajutor fiindcă şedeam sub ameninţarea unor cuțite. 
Salvaţi-mă, domnilor! 

Cavalerul blond îi înţelese jocul. Pe faţa lui frumoasă apăru 
un zîmbet abia vizibil. Era limpede că tîinăra doamnă nu credea 
într-o victorie a lor. 

— Asta nu ne priveşte pe noi, răspunse raguzanul cu 
indiferenţă. Descurcă-te, doamnă, cum ştii! După ce-i căsăpim 
pe aceşti lotri, n-ai decit să te întorci la Buda, însă pe noi să nu 
contezi. 

Illeana Bethlen privi începutul luptei cu inima strînsă. 
Socotindu-l pe blond mai periculos prin simplă impresie, 
raguzanul cu unul dintre oamenii săi se aviîntă către acesta. 


Gogoaşă ieşise în întîmpinarea adversarului său la fel de 
zimbăreţ ca şi blondul, pe care îl copia în amănunţime, şi grăi 
într-o ungurească destul de bună: 

— Domnule, iertaţi-mă că îndrăznesc împotriva voastră cu o 
toporişcă. O fac numai pentru că la spadă sînt prea bun. Greu 
întîlnesc unul pe măsura mea. 

— Nu face nimic! rise omul raguzanului, convins că are o 
pradă uşoară. Spada mea îţi va da iertarea de pe urmă. 

Gogoaşă îl salută pe raguzan după moda Apusului, 
izmenindu-se de mai mare dragul. Apoi, spre uimirea 
adversarului şi mai ales a Ilenei Bethlen, toporişca porni prin aer 
de pe la vreo patru cinci paşi, atit de iute, încît omul nu mai avu 
vreme să se ferească. Un strigăt de moarte şi spada slujitorului 
căzu odată cu acesta. Însă mirarea Ilenei nu mai cunoscu 
margini cînd observă asalturile blondului. După ce respinse cu 
laterale simple cele cîteva lovituri ale adversarilor, Arad îşi dădu 
seama că are în faţă nişte spadasini mediocri. Nişte oameni care 
au învăţat corect apărarea şi atacul, dar lipsiţi de fineţe, de artă. 
Zimbi şi sări brusc spre dreapta. Raguzanul şi slujitorul, prea 
grăbiţi, se ciocniră între ei. Scurtul moment de răgaz îi fu 
suficient blondului să împungă în plin. Raguzanul se poticni şi 
căzu. Înspăimîntat de uluitoarea schimbare, slujitorul îşi căută 
salvarea către hăţişurile pădurii, însă o făcu prea tirziu. Eliberat 
de greutatea asalturilor, blondul privi o clipă desfăşurarea 
luptei. Convins că lucrurile merg bine, îşi şterse spada calm şi 
reveni la trăsură. Micuţul Grama, încîntat de o întrecere cu 
spada, îi adresa adversarului o seamă de cuvinte frumoase. 
Două dintre loviturile cavalerului, măiestrit pregătite, nimeriseră 
în plin. lar ultima păru o simplă formalitate. Doar Cotae, care 
încă nu ajunsese la desăvirşirea cunoştinţelor în taina scrimei, 
suportase citeva asalturi grele şi se alesese cu o uşoară 
împunsătură în umăr. Situaţia lui nu era de invidiat. Numai 
diîrzenia îl opri să nu o ia la sănătoasa. Apoi veni ajutorul 
cumătrului Gogoaşă. Toporul său căzu dintr-o parte şi încheie 
lupta. 

„Doamne-Dumnezeule! gîndi Ileana Bethlen. În viaţa mea 
nu am văzut o astfel de întrecere. Acum înţeleg vorbele lui 
Staicu. El a ştiut ce oameni îmi trimite.” 

— Sînteţi rănit, cavalere? îl întrebă pe blond. 

— Nu, doamnă, rise acesta. Am avut noroc, încheie cu 


modestie. 

— Nu prea credeam în victoria domniilor-voastre. De-a 
lungul drumului îmi făcusem curaj, dar cînd i-am văzut pe 
raguzani aşteptindu-vă gata de luptă, îmi pierise nădejdea. 

— Ştiu, doamnă, rise Arad. Micuţul Grama nu prea arată a 
voinic. Totuşi, a cîştigat un turnir de spadă la Argeş. 

— El? 

— El, doamnă. 

— Dar voi? Aţi luptat cu doi adversari parcă în joacă. 

— Am avut noroc, repetă blondul. 

— Da, da, înţeleg, murmură tînăra doamnă. Sînteţi un mare 
spadasin. Poate cel mai mare pe care l-am văzut. Şi vă rog să 
mă credeţi că nu am văzut puţini. De fapt, comitele Staicu mi-a 
pomenit despre înaltele haruri ale cavalerului care îmi va fi 
ocrotitorul din umbră la Buda. 

Grama căută prin ascunzişurile hainei raguzanului şi găsi 
scrisoarea lui Sigismund. l-o întinse apoi Ilenei, fiindcă el avea 
alte treburi. Îi ajută pe ceilalţi să care trupurile foştilor adversari 
către apele domoale ale Dunării. Tînăra doamnă citi scurtul 
mesaj adresat lui Vlad. 

„Hm! socoti ea îngîndurată. Prea multe vieţi pierdute 
pentru o biată scrisoare! Ce timpuri! Va fi oare cîndva altfel?” 

Caii raguzanilor fură eliberaţi, iar trăsura, împinsă de braţe 
puternice, se mistui curînd sub învelişul apelor. 

— Acum ne întoarcem la Buda, hotărî blondul. Prietene 
Grama, miine în zori pornim spre Ţara Românească. Misiunea 
noastră pe lîngă curtea regelui Sigismund a luat sfîrşit. 

— Credeam că numai domnul Grama va duce scrisoarea, 
interveni Ileana Bethlen, contrariată. 

— Regretăm, doamnă, răspunse blondul. Eu am primit alte 
porunci decit voi. De vreme ce vă cunoaşteţi ocrotitorul, nimic 
nu mă mai reţine aici. Locul meu şi al prietenului Grama se vor 
ocupa cu alţi cavaleri. 

— Să cred că vă feriţi de mine? 

— Nici vorbă. Mi s-a poruncit să plec de îndată ce mă 
recunoaşteţi. Sfinţia-sa Lazăr a chibzuit bine. O cădere a voastră 
m-ar trage fără rost şi pe mine. 

— Doar nu vă închipuiţi că mă poate sili cineva să vorbesc. 

— Îmi închipui, doamnă, şi vă doresc să nu cunoaşteţi 
răutatea caznelor, zimbi Arad. Au fost oameni mai tari care sub 


apăsarea caznelor n-au putut rezista. Şi chiar dacă ar fi altfel, 
sînt nevoit să ascult de porunca ce mi s-a dat. 

— Poate că aveţi dreptate. 

— Din păcate, am. 

— De vreme ce plecaţi minine, cred că astă-seară putem 
sărbători despărţirea noastră. 

— Şi eu cred. 

— Atunci vă aştept cînd începe a se întuneca. 


* 


Înnoptase. În casa Ilenei Bethlen ardeau o seamă de 
lumînări. Slujitorii pregătiseră o cină asemănătoare cu un ospăț. 
Cotae şi Gogoaşă îi imitară pe cei doi cavaleri, astfel că 
închinară primele pahare în sănătatea gazdei. Dar vinul bun îi 
făcu să uite manierele alese către care rivneau la trezie şi numai 
din această cauză lepădară paharele în folosul carafelor. 
Minunata lor comportare de peste zi le adusese multe laude din 
partea seniorilor Grama şi Arad. 

Oriciît încercase Ileana Bethlen peste zi să alunge gîndurile 
ce reveneau asupra blondului, nu-i reuşise. Îndrăzneala 
acestuia, ochii săi parcă aplecaţi către uşoară ironie, ca şi 
întreaga înfăţişare, o urmăriseră fără pic de răgaz. Întilnirea cu 
el fusese o adevărată revelaţie pentru ea. Simţise din prima 
clipă că blondul e omul pe care îl aşteptase în visările ei. 

Acum erau amindoi într-un colţ al frumoasei sufragerii. 
lleana îşi pusese o rochie neagră dintr-un material subţire ca 
voalul. Croiala ei elegantă îi scotea bustul în relief, punîndu-i în 
valoare pieptul uşor împlinit, umerii rotunzi, uimitor de albi, 
delicaţi, şi talia subţire. Nu folosise farduri, fiindcă faţa ei plină 
de frăgezime, peste care cei douăzeci şi cinci de ani încă nu 
apăsaseră, arăta ca a unei copile nevirstnice. Contrastul între 
negrul rochiei şi albul trupului ştia că o avantajează. Ochii ei 
mari, luminoşi, parcă îşi schimbau culoarea de la o clipă la alta. 
Incerca prin mici gesturi să-şi stăpînească surescitarea, cu toate 
că nu era cazul. Arad avea prea puţină experienţă pentru asta. E 
drept că o privise înmărmurit cînd intrase în casă. Dar temeiuri 
erau destule. De dimineaţă, Ileana arătase mai puţin 
strălucitoare. De dimineaţă i se păruse o femeie frumoasă şi 
atit. Acum parcă era alta. Parcă întreaga ei făptură răspîndea 


lumină şi strălucire. „Prin care miracol?” se întrebă el. În zori 
purtase părul bogat pe umeri. Acum îl avea strîns în coc greu. În 
zori folosise o rochie strînsă la git. Acum gitul şi umerii, puşi în 
valoare cu fină ştiinţă, instinctivă uneori la femei, îi aduceau alte 
haruri. Venind spre casa tinerei doamne, gindurile blondului 
călătoriseră către valea Prahovei. Către Irina. Dar, curios! acele 
gînduri se pierduseră undeva într-o ceaţă. Glasul ei îl făcu să 
tresară. 

— Vă rog să mă urmaţi, cavalere! Mi se pare că ne vom 
despărţi în curînd. Tot ce-i frumos în lume ţine de obicei tare 
puţin. Aş dori să vă fac unele daruri. 

II conduse într-un salonaş de la etajul clădirii. 

— Aşa este, doamnă, răspunse Arad. Vă doresc mult noroc 
în greaua voastră misiune de aici şi sper să ne revedem cîndva 
în Ţara Românească, adăugă politicos. 

— Mulţumesc! Prin strălucita voastră victorie de azi mi-aţi 
amintit despre acei minunaţi cavaleri de basm pe care i-am 
îndrăgit de cînd eram copilă. Cuvinte de admiraţie i se cuvin şi 
domnului Grama. El ne-a arătat o adevărată artă a scrimei. Nu-i 
pot uita nici pe tinerii voştri scutieri, îndrăzneţi şi harnici în 
mînuirea armelor. Domnule, sînt îngrozitor de bogată şi îmi 
îngădui multe. Acum, de despărţire, îi dăruiesc domnului Grama 
cincizeci de ducați venețieni, iar scutierilor cîte zece. Pentru voi 
am ceva mai aparte. Un mic medalion de aur pe care l-am 
moştenit cîndva... dar n-are importanţă. Îmi îngăduiţi? 

— Vă rog, doamnă! 

Ileana se ridică pe virfuri şi îi trecu lănţişorul în jurul gitului. 
O clipă, fu ispitită să-şi rezeme fruntea de pieptul tînărului 
cavaler. Apoi se pomeni că vorbeşte fără noimă şi curînd îi păru 
rău pentru frazele scăpate necontrolat. 

— Am fost căsătorită cu tînărul conte Bethlen. Era un om 
deosebit. Poate că merita chiar mai mult decit i-am putut oferi 
eu. De cinci ani sînt văduvă. De cîţiva ani lucrez pentru binele 
Ţării Româneşti. In toţi aceşti ani am schimbat un singur sărut 
cu un secretar al domnului Nicolae de Gara. Sărutul acela nu 
l-am putut ocoli, pentru că m-a dus la descoperirea raguzanului. 
Oamenii mă socotesc, poate, o văduvă bogată şi uşuratică. Aş 
dori ca voi să credeţi altfel. Fiindcă... fiindcă... sîntem din acelaşi 
neam, se corectă la timp. Şi aş mai dori să vă sărut acum, la 
despărţire, în semn de... în semn de rămas bun. 


Miîinile ei se ridicară spre umerii cavalerului, cu ezitări, ca şi 
vorbele pronunţate. Buzele atinseră obrazul aspru ca o părere. 
Tresări cînd braţele lui o cuprinseră domol şi scăpă un mic 
scîncet, asemănător cu al pruncului ce se întoarce în somn. 

În sufragerie, Grama, Gogoaşă şi Cotae, năuciţi de puterea 
vinului bun, înlănţuiţi pe după umeri şi adunaţi ciopor bărbi în 
bărbi, cîntau molcom şi nefiresc de gravi: 


Fetele de pe la Jii 
Oare ce ascund în ii? 


Pe urmă se opreau brusc, plescăiau din buze cu şiretenie 
de oameni chercheliţi, pronunţau răspunsul  triumfători, 
rămîneau o clipă sub apăsarea imaginaţiei, apoi continuau la fel 
de gravi. Pe la jumătatea acelui cîntec vesel, Gogoaşă bătu cu 
pumnul în masă şi grăi nemulţumit: 

— Ho, domnilor! Cu oltencele e clar. Sînt grozave... sînt 
date naibi... însă de o olteancă te lipeşti mai greu. lţi dă peste 
mînă din te miri ce. Pe Ampoiul nostru e altfel. Să fiu al dracu'! 

— Adică? se încruntă Cotae, căruia cîntecul cu oltencele îi 
plăcea grozav, iar întreruperea lui aducea a osîndă. Adică ce-i 
pe Ampoi? 

Gogoaşă rise viclean, cu gura pînă la urechi. Inventase un 
cîntec acolo, pe loc, şi era sigur că atit Grama, cît şi Cotae vor 
rămîne încremeniţi de admiraţie. Încrezător în părerile sale, 
porni să viersuiască pe aceeaşi melodie de adineauri: 


Fetele de pe Ampoi... 


Dar catastrofa adesea vine cînd te aştepţi mai puţin. 
Urmarea cîntecului îi umblase prin minte destul de clar. Acum 
pierise. Gogoaşă transpiră din cauza încordării, însă fără folos. 

— Ei, care-i urmarea? îl privi Grama la fel de încruntat. 

— Păi, asta e tot, biigui Gogoaşă încercînd să se salveze cît 
de cît. Un cîntec nu trebuie să fie lung, ci să aibă miez, încheie 
triumfător că-i venise o astfel de idee. 

— Ai brodit-o, rise Cotae cu dispreţ. Mi-ai turtit pălăria. 
Unde vezi tu miezu'? 

— Eu îl văd. Cine nu-l vede n-am ce-i face dacă atita îl duce 
mintea. Află că fetele de pe la noi sînt leac pentru rană, ca s-o 


ştii şi pă asta... 

— Adică? îl întrerupse lunganul. Adică sînt cam...? 

— Fetele de pe Ampoi? se zbirli Gogoaşă. Află că n-ai 
nimerit-o. La noi dacă tăinuieşti cu o fată, abia după doi ani te 
pofteşte în faţa porţii de la uliţă. După alţi patru ani greu te 
primeşte în ogradă şi abia la adînci bătrîneţi te lasă cum vrea 
Dumnezeu. 

— Păi, dacă e aşa, ce rost are să mai pomenim despre ele? 
se posomori Cotae. 

— Nu totdeauna, răspunse mărunţelul cam strîns cu uşa. 
Cînd o ceri de nevastă se schimbă chestia. Vrea şi Dumnezeu 
mai iute. 

Se ciorovăiră o vreme, apoi cîntară din nou cîntecul cu 
oltencele, fiindcă cel început de Gogoaşă arăta fără noimă. Un 
lucru era sigur: pe toţi trei îi cam prinsese dorul de ţară. Tirziu 
după miezul nopţii, cînd uşa se închise în urma cavalerilor şi a 
scutierilor, Ileana Bethlen rămase pe întuneric şi simţi brusc 
apăsarea singurătăţii. Plînse pentru prima oară după mulţi ani. 
Un plîns domol, fără suspine, fără hohote. Lacrimile o mîngiiară 
şi o înviorară ca ploaia cuminte ce cade binecuvîntată asupra 
pămîntului însetat. 


Capitolul 15 


adişahul Murad se simţea ceva mai bine după băile cu sare 

şi fîn pregătite de medicul său florentin. In zori, ieşi la 

plimbare prin imensa grădină a palatului imperial. Pe la 
răscrucile dese ale aleilor întîlnea oşteni albi ori smoliţi la 
făptură, voinici şi tineri. Aceştia atingeau pămîntul cu frunţile de 
îndată ce-i auzeau paşii. Zilele de la sfirşitul lunii septembrie 
erau calme, plăcute, cu soare potolit. Frunzele copacilor, 
îngălbenite de vreme sau roşcate, aveau încă strălucire, dar nu 
acea tinerească frăgezime a primăverii, ci alta, mai palidă. 
Nervurile frunzelor, atit de elastice cu luni în urmă, arătau acum 
băţoase. În faţa vîntului de toamnă, frunzele cîntau altfel decît la 
vreme de primăvară. Mai sec, mai uscat, mai solemn. Acolo 
unde aleile erau largi, unde nisipul se măcinase peste vară, 
vîntul ridica uneori rotocoale de praf, ca un semnal prevestitor 
de stricarea timpului. În chioşcul său preferat cu podelele 
acoperite de covoare moi, o tînără femeie, al cărei chip ascuns 
sub obişnuitul voal se ghicea la fel de minunat ca şi trupul, 
pregătise cele de cuviinţă pentru gustarea de dimineaţă a 
măritului padişah. Ispitit doar o clipă de gesturile ei delicate, de 
unduirile corpului, Murad îi atinse braţul şi-i dezveli faţa. Femeia 
încremeni, fericită că strălucitorul sultan o observase. Dar el îşi 
retrase mîna uscată cam prea de timpuriu. Vechea tuse Îl 
încercă, la fel de rea. Privi ceaiul. Uitase de femeie. Apoi uită şi 
de ceai. 

„Allah a  rînduit slab  rosturile vieţii”, gîndi Murad, 
observîndu-i pe Ali şi Ibrahim. 

Aceştia veneau spre el cu sprinteneala tinereţii ce se putea 
citi în fiecare mişcare a lor. Padişahul uită din nou la ce 
reflectase cu o clipă înainte. Le făcu un semn poruncitor să se 
aşeze la mica gustare. Tinerii demnitari înfulecau cu poftă. El 
sorbi doar din ceaiul amărui. 

„Allah a fost un mare nătărău! îşi aminti el. Cu un singur 
gest pot curma viaţa şi tinereţea acestor oameni, însă mie nu 
sînt în stare să-mi dăruiesc puţină vlagă.” 

Femeia revenise. Îi servea la fel de sprintenă, la fel de 
atrăgătoare. Murad observă cum privirile celor doi sfetnici se 


opresc asupra ei cu vădit interes. Făcu un gest a lehamite. 

— V-aţi gîndit cum îi răspundem ghiaurului Mircea? întrebă 
aspru. 

— Ne-am gindit, strălucitorule! răspunse Ibrahim. Acum nu-l 
putem lovi cu oşti. În Asia războiul merge mai slab decît ne-am 
aşteptat. Greu am putea ridica o oaste mare... 

— Fleacuri! Prostii! îl repezi padişahul. Ţara Românească 
nu-i un imperiu. Noi avem oşti care să le întreacă pe ale 
ghiaurului de douăzeci de ori. Nu v-am chemat aici să vă văitaţi. 
O ştafetă mi-a adus ştirea că răscoalele din Asia au fost 
înăbuşite în sînge. Acum e linişte acolo. Putem retrage din Asia 
cincizeci-şaizeci de mii de oşteni şi asta ar fi doar jumătate din 
ce avem acolo. 

— Strălucitorule, vestea ne bucură! interveni marele vizir. 
Dar să nu uităm că ghiaurii lui Mircea nu sînt singuri. Oştile 
Ungariei îi vor sprijini la caz de nevoie. 

— Nici asta nu mă opreşte, îl ţintui cu privirea. Acum se 
apropie vremea iernatului. Spre miazănoapte, curînd va începe 
timpul rău, cu ploi şi cu frig. lată ce ne face să amînăm lupta 
pînă la primăvara viitoare. 

— Mărite padişah, se amestecă Ibrahim. Oare am folosit noi 
tot ce ne trebuie, tot ce se cuvine în privinţa ghiaurului Mircea? 

— Nu înţeleg. 

— Mă gindeam la tratative. Poate că domnul Ţării 
Româneşti e destul de speriat de îndrăzneala avută şi e gata să 
se supună imperiului. 

— Te crezusem înţelept, Ibrahim. După tot ce ne-a făcut în 
Dobrogea, după cum şi-a întins oştile de-a lungul Dunării, arată 
el a fi speriat? 

— Totuşi, ghiaurul ne-a dat semne de bunăvoință. Din 
scrisoarea lui am înţeles că e gata să ne facă înlesniri asupra 
mărfurilor româneşti, iar în următoarele săptămîni îi va elibera 
pe achingiii care au căzut robi la el. Cine ar slobozi cinci mii de 
robi? Noi i-am tăia pînă la ultimul, dacă nu ne-ar fi de folos. Cred 
că e bine să ducem tratative cu Mircea şi să-i aflăm gîndurile. Vă 
închipuiţi ce ar însemna să-l atragem pe ghiaur de partea 
noastră? Am avea drum liber către miazănoapte pînă dincolo de 
Carpaţi. Oştile lui împreună cu ale imperiului pot lovi 
Transilvania, Moldova şi chiar regatul Ungariei. Chilia şi Cetatea 
albă ar intra în stăpînirea măritului padişah. Oare nu merită să 


încercăm? 

— Şi ce-i oferim ghiaurului? deveni Murad mai atent. 

— Ajung şi la asta îndată. Mircea nu cred că are treizeci de 
mii de oşteni, dar douăzeci cu siguranţă. Pentru a-l înfrunta, ne 
trebuie şi nouă tot vreo douăzeci de mii. Pierderile pot fi mari. 
De ne vom învoi cu Mircea, avem drum deschis către 
miazănoapte. Unindu-ne oştile cu ale lui, putem ataca prin 
surprindere atît Moldova, cît şi Transilvania. Asta îi oferim 
ghiaurului. Va fi domn peste toată ţara românilor de la Dunăre 
pînă la graniţa cu ungurii şi polonii, de la părţile tătarilor pînă la 
apa Tisei. Lîngă el vor sta oştile noastre. De fapt, noi vom fi 
stăpiînii. Şi în loc să-l avem pe ghiaur ca duşman, el poate 
deveni un bun slujitor al imperiului. Aş mai adăuga că Mircea se 
arată ca un om deosebit. Ne-a luat Dobrogea într-o campanie de 
numai trei zile. Îndată după asta, oştile lui au intrat în Banatul 
Severinului strigind: „Trăiască regele Sigismund de Luxemburg! 
Trăiască marele voievod Mircea! Moarte păginilor!” Banatul 
Severinului care a fost cu ani în urmă al domnilor din Ţara 
Românească, a ieşit de sub puterea coroanei Ungariei, chiar 
dacă a rămas în titlul ei de suzerană. Mircea e atît de înţelept, 
de viclean, încît a ocupat Banatul fără luptă. Ba, mai mult: 
regele Ungariei a fost nevoit a se preface că i-l dăruieşte ca unui 
prieten. lată faptele noi, aflate de iscoadele noastre la Buda. 
Acum e momentul să-i arătăm ghiaurului prietenia noastră. In 
primăvară poate că va îndrăzni şi mai mult. lar de va trece încă 
o vreme, tare mi-e teamă că prietenia cu noi nu-l va interesa. 
Cred că Mircea ţinteşte departe. 

— Şi dacă va respinge tratativele cu noi? 

— Îl vom lovi altfel. Acum cîteva zile a venit la mine prinţul 
ghiaur Vlad. 

— Ăsta cine mai e? 

— Fiul lui Dan-voievod, fostul domn al Ţării Româneşti. Vlad 
a venit la noi cu rugămintea să-l ajutăm împotriva unchiului său 
Mircea. 

— Prostii! Unul ca el găsim oricînd. Cui foloseşte un om care 
cere? A 

— Asta i-am spus-o şi eu la început. Insă, mărite padişah, 
ghiaurul nu-i chiar atît de lipsit de puteri pe cît am crezut. El 
susţine că va găsi sprijin la cîţiva dintre boierii Ţării Româneşti. 

— La cîțiva? pufni Murad cu dispreţ. Să le ceară lor ajutor, 


nu nouă. 

— O va face. Oameni de-ai săi se vor strecura în Ţara 
Românească pentru a-i căuta pe boierii credincioşi lui. La 
vremea potrivită, aceştia pot ridica o răscoală. 

— Asta-i altceva, grăi Murad cu vădit interes. La caz de 
răscoală, ne vor trebui puţine oşti pentru a-l dobori pe Mircea. 

— Aşa crede şi Vlad. El speră să ia coroana Ţării Româneşti 
doar cu două-trei mii de achingii. 

— Şi ce promite în schimb? 

— Supunere. 

— Tu îl crezi? 

— Nu. 

— Nici eu. Dar asta are puţină însemnătate. Principalul e o 
răscoală acolo. Dacă ghiaurii se încaieră între ei, noi vom fi 
primii în cetatea Argeşului. Să-i spui că la momentul potrivit va 
primi ajutorul garnizoanei noastre din Tîrnova! 

— Strălucitorule! se înclină Ibrahim. Îi voi spune, însă mi-aş 
îngădui să o fac mai tîrziu. Întîi să încercăm o solie la curtea lui 
Mircea. 

— Da, uitasem. Prinţul Vlad să aştepte. Să pregăteşti solia 
pentru tratative! 

— E pregătită, rise Ibrahim. Măritul Ali-paşa şi cu mine 
ne-am ocupat de asta. În două zile poate porni la drum. 

— Cine va fi conducătorul soliei? 

— Eu. 

Murad îl privi cu plăcere. Era limpede că are un sfetnic 
înţelept şi harnic, iar asta i se datora marelui vizir. 

— Pe Vlad să-l trimiţi la mine! îi porunci Ali lui Ibrahim. Îi voi 
da locuinţă şi bani. Îi arătăm prietenie şi sprijin fiindcă nu se ştie 
ce aduce viitorul. 


* 


În timp ce la palatul imperial se pregăteau noile relații, 
bune sau rele, cu Tara Românească, Suhar-paşa, îngrozit de 
rapiditatea cu care trec zilele, încerca mereu alte soluții pentru 
prinderea Nufărului Alb. Padişahul îi dăduse termen pînă la 
jumătatea lui octombrie. Din păcate, toate încercările sale 
rămăseseră fără folos. Răgazul de timp devenea din ce în ce mai 
scurt. Şeful poliţiei imperiale avea două alternative: să-l 


găsească pe Nufăr printr-un mare noroc sau să-şi pregătească, 
în mare taină, fuga la Genova. El îşi transportase acolo, de-a 
lungul timpului, aproape întreaga avere. li era teamă de o nouă 
întîlnire cu sultanul. Boala îl înrăise pe Murad, încît ajunsese să 
cheme călăul într-o toană de moment. Cu el niciodată nu putea 
fi sigur de viaţa sa. 

Fără a şti ce gindesc Ali, Ibrahim şi Murad, Suhar-paşa 
ajunsese să-l bănuiască pe Fareddin tot prin logică. Oamenii săi 
îl urmăreau pas cu pas. Suhar îşi amintise de iscusitul Enver. 
Acesta fusese cu ani în urmă unul dintre cei mai străluciți 
slujitori ai poliţiei imperiale. Dar căzuse în dizgraţia lui 
Sabahaddin şi, de teamă, fugise la Sofia. Acum, Enver se afla în 
faţa lui Suhar. Şeful poliţiei îl cîntări din priviri. Enver era înalt, 
gras şi moale în mişcări. Numai ochii săi scînteietori arătau 
agerime. 

— Crezi că-l vei găsi pe Nufăr? 

— Cred, strălucitorule! se înclină Enver. Mi-aţi arătat 
bănuielile voastre asupra lui Fareddin şi mi se pare că sîntem pe 
urma cea bună. 

— Să nu uiţi că Fareddin e un înalt demnitar al curţii 
imperiale şi rudă a măritului padişah. Orice greşeală te poate 
costa viaţa şi nu am cum să te scap. 

— Nu uit, strălucitorule. Din păcate, ce aţi făcut pînă acum 
nu a fost bine. Prea mulţi oameni pe urmele lui. Există pericolul 
ca unul dintre ei să-i şoptească o vorbă aşteptîndu-se la bună 
răsplată. Sau se poate întîmpla ca el să observe că e urmărit. 

— Şi ce propui? 

— Să retrageţi toţi oamenii din jurul lui Fareddin. Îl voi pîndi 
singur. Dacă el e omul Nufărului Alb, nu are cum să-mi scape. 
Folosesc metodele mele. 

Şeful poliţiei imperiale nu avea de ales. Pînă acum, slujitorii 
săi orbecăiseră în dezlegarea misterului ce-l înconjura pe Nufăr. 

— Fie! aprobă Suhar-paşa. 

— Mulţumesc, dar nu-i totul! Pe lîngă preţul care s-a pus pe 
viaţa Nufărului Alb, vreau încă pe atit. 

— Vei primi. 

— Apoi, am nevoie de împuterniciri. 

— Nu înţeleg. 

Enver zimbi şi continuă sigur pe el. Atît de sigur, încît ÎI 
contamină şi pe Suhar. 


— Strălucitorule, după cum vedeţi, pornesc de unul singur 
în căutarea Nufărului. Însă eu nu am o numire oficială şi nici nu 
doresc aşa ceva. Cu cit voi fi mai neştiut, cu atît mai bine. 
Totuşi, în cazul că dau de o urmă sau chiar peste omul nostru, 
poate că voi avea nevoie de sprijin grabnic. La o astfel de 
situaţie e bine să mă pot bizui pe o împuternicire dată de 
strălucirea-voastră. O împuternicire ce mă va face ascultat de 
oricine. 

— Cum vrei să sune ea? 

— Simplu. Doar cîteva cuvinte: 


Purtătorul acestei împuterniciri va fi ascultat şi sprijinit de 
orice slujitor sau supus al imperiului. 

Şeful poliţiei imperiale, 

Suhar-paşa 


Apoi, strălucitorule, întăriţi împuternicirea şi cu sigiliul 
vostru. 

Enver părăsi palatul înaltului demnitar şi se pierdu curînd în 
mulţimea de pe străzi, convins că va da de Nufărul Alb. El ştia 
bine ce are de făcut. Chibzuise temeinic şi observase că tocmai 
drumul cel bun fusese ignorat de Suhar şi de oamenii acestuia. 

Noaptea de sfîrşit de septembrie căzuse blindă asupra 
oraşului Adrianopole. Prin case, luminile se stingeau pe rînd. Pe 
străzi trecătorii deveneau tot mai rari odată cu apropierea 
miezului nopţii. Luna ieşea din vreme în vreme printre norii ce 
amenințau a ploaie. Aerul era greu. Vîntul se potolise. Intreaga 
natură parcă îşi reţinea respiraţia, aşteptind primele picături de 
ploaie. Dar aceasta întîrzia să vină. Un bărbat înalt, cu pălăria 
trasă mult pe frunte, înfăşurat într-o pelerină uşoară, străbătu 
cîteva străzi cu pasul omului grăbit spre locuinţa sa. După 
straie, aducea a armean. Necunoscutul intră pe o stradă 
lăturalnică şi îşi continuă drumul de-a lungul unui zid care 
împrejmuia grădina slăvitului paşă Fareddin, cel ce se trăgea din 
numeroasa şi strălucitoarea familie a padişahului. Luna ieşise 
dintre nori. Bărbatul privi iute împrejur. Apoi aşteptă preţ de un 
minut sau două. Din nou luna se pierdu sub perdeaua deasă a 
norilor. Presupusul armean prinse cu degetele muchia zidului, 
făcu un salt uşor şi sări în grădină. Ghemuit lîngă baza de jos a 
zidului, nocturnul vizitator trase cu urechea. Liniştea era 


desăvirşită. Adăpostit de tufe şi arbori, porni spre casa ce se 
vedea în depărtare ca o pată imensă. Călca atît de uşor, încît 
nici un sunet nu răzbea de sub încălţările sale. Ajunse curînd 
lîngă zidul casei. Alături era un platan frumos, ale cărui crengi 
atingeau pereţii. Deasupra se vedea un balcon. La cîţiva paşi de 
nocturnul vizitator se afla o uşă. Omul duse mîna la buzunar, 
scoase o cheie şi o deschise. Aerul călduţ îl învălui într-o clipă. 
Nişte scări de piatră duceau către etaj. Bărbatul părea să 
cunoască bine drumul acela, fiindcă porni să urce cu siguranţa 
celui ce a trecut adesea pe acolo. In partea aceea a palatului, 
totul părea încremenit. Ajunse într-un hol mare, cu o seamă de 
uşi laterale şi un coridor larg ce ducea undeva către inima 
clădirii. Pe la jumătatea coridorului un sfeşnic încărcat cu 
lumînări de ceară alunga întunericul din jur. Alături de sfeşnic, 
două străji tăinuiau domol între ele. Sunetul glasurilor ajungea 
pînă la nocturnul vizitator ca un biziit slab. Spre stînga se aflau 
alte trei uşi. Două mai înalte, mascate de nişte draperii, după 
moda bizantină, iar a treia scundă, destinată poate slujitorilor. 
Ascuns de întunericul holului, omul se apropie de uşa din mijloc, 
intră după draperii şi deschise. In odaie ardea o singură 
lumînare. Imbrăcat în cămaşă de noapte şi cu o boneţică de lină 
pe cap, Fareddin părea un bătrîn liniştit, cuminte, fără griji, 
preocupat doar să-şi facă obişnuitele pregătiri în vederea 
odihnei. 

— Te-a văzut cineva? întrebă îngrijorat. 

— Nu. 

La un semn al gazdei, oaspetele îşi trase un scaun lîngă 
pat. Apoi în mîna lui apăru o pungă. Fareddin o luă cu un gest 
de nerăbdare pe care nu şi-l putuse înfrîna. Un pumn de pietre 
preţioase căzu pe aşternutul înaltului demnitar. Scînteierea 
frumoaselor bijuterii îl încremeni preţ de cîteva minute. Fareddin 
le trecu printre degete, le jucă în palmă, luă cîte una pe rînd şi o 
privi în zarea luminii. Toate erau fără cusur. 

— Ce preţ au? se dezmetici. 

— În bani, sau în ce-ţi voi cere? zimbi Nufărul Alb. 

— În bani. 

— Şase mii de ducați venețieni. _ 

— Cred că eşti foarte bogat, îl privi cu admiraţie făţişă. In 
ultimii doi ani, mi-ai adus preţ de nouăzeci de mii de ducați. 

— O nimica toată faţă de cit vei primi în viitor. 


— Oare e bine să continuăm? întrebă Fareddin din nou 
îngrijorat. Ce-ar fi să ne mulţumim cu cît a fost pînă acum? Simt 
că în jurul meu se strînge un cerc nevăzut. Oamenii lui Suhar mă 
pîndesc. Ce-i drept, mulţi dintre slujitorii lui lucrează în taină şi 
pentru mine, însă mi-e teamă. Suhar mă bănuieşte. Dara mă 
pîri padişahului fără dovezi înseamnă să-şi piardă căpăţina. 
Acum două zile, şeful poliţiei imperiale l-a adus în Adrianopole 
pe renumitul Enver, cel ce a fost cîndva primul slujitor al lui 
Sabahaddin. Enver e viclean şi iscusit în urmăriri. Mi-e teamă de 
el. 

— Aşa a fost şi cu Ben-Din, rise Nufărul Alb. Voi lua măsuri 
ca bănuielile să cadă în altă parte. 

— Asta mă linişteşte, dar nu de tot. Azi-dimineaţă Suhar a 
tăinuit multă vreme cu Enver. Şi i-a dat acestuia chiar o 
împuternicire. Secretarul lui Suhar e omul meu de încredere. 
Prin el aflu tot ce se petrece. 

— Nu-ţi face griji! Unde locuieşte Enver acum? 

— Spre norocul nostru, secretarul lui Suhar îi cunoaşte 
locuinţa. Ştii unde e prăvălia de covoare, bijuterii şi mirodenii a 
armeanului Aram? 

— Adică a mea, rise Nufărul. 

— Aşa este, zimbi Fareddin la rîndul său. A treia casă de la 
prăvălia ta către marginea oraşului e a lui Enver. 

— Acum poţi să fii liniştit, îl asigură musafirul. Ce ştiri îmi 
dai? 

— Sabahaddin a părăsit Sabaha în mare taină. De citeva 
zile e aici, în Adrianopole. 

— In ce scop? 

— Nu ştiu. Poate că încearcă, prin neamurile sale, să capete 
iertarea lui Murad. Sabaha e un sat prăpădit, nepotrivit unui 
înalt demnitar. 

— Altceva? 

— In Asia, răscoalele au fost înăbușite. Padişahul a primit 
de acolo cîteva ştafete. 

— Asta am aflat şi eu. 

Fareddin îl privi uimit doar o clipă, apoi continuă: 

— Dar ce nu ştii sînt tratativele secrete ce s-au purtat acum 
două săptămîni între sultan şi Vladislav de Anjou, fiul fostului 
rege al Ungariei Carol de Anjou, zis cel Mic. 

— Ce doreşte Vladislav? 


— Coroana Ungariei, prin asasinarea lui Sigismund de 
Luxemburg. El a cerut o seamă de oşti care să-l ajute în această 
încercare. 

Nufărul zîmbi neîncrezător. 

— Oştile voastre nu au pe unde să treacă spre regatul 
Ungariei. Granița Dunării e straşnic apărată de domnul Ţării 
Româneşti. Prin ţaratul lui Straţimir nu răzbiţi fără luptă. Ţara lui 
Vuk Brancovici, ţinutul Zetei, Serbia şi Bosnia vă stau împotrivă. 
Nu văd cum aţi zbura peste ele. 

— Ştiu, rise Fareddin. Patru mii de oşteni ai imperiului 
nostru au plecat pe corăbii spre insula Corfu, aflată în stăpînirea 
Angevinilor. Corăbiile vor urca pe Marea Adriatică pînă mai sus 
de Raguza şi vor intra prin ţinutul Croaţiei, care face parte din 
Ungaria. 

— Ce-mi spui mi se pare o neghiobie. Chiar dacă lovesc prin 
surprindere, ce pot face patru mii de oşteni? Sigismund are oşti 
mari. 

— Vladislav de Anjou dispune şi el de o mie. 

— Puțin. 

— Aş zice că nu prea. Dacă Sigismund piere asasinat, nobilii 
Ungariei credincioşi lui Vladislav îşi vor uni oştile cu ale acestuia. 
Poate că nici nu va fi nevoie să lupte, ci de un simplu marş către 
Buda. 

— Cine îl va ucide pe Sigismund? 

— Asta nu ştiu, dar cunosc data şi arma. Data va fi la 
douăzeci octombrie. Arma, o otravă puternică. La douăzeci 
octombrie, oştile padişahului şi ale lui Vladislav vor debarca 
acolo unde Croaţia şi Bosnia fac frontieră comună. 

— Şi ce oferă Vladislav în caz de reuşită? 

— Întregul ţinut al Croaţiei. Îţi închipui că pentru padişah 
interesul e mare. A dispune de oşti în Croaţia înseamnă să 
amenințe toate ţările balcanice din două părţi. 


* 


Trecuse o zi. Enver se instalase în noua locuinţă din 
cartierul comercial al oraşului. De fapt, el dorea să treacă drept 
negustor. Casa dăruită de Suhar cuprindea puţine odăi şi o 
grădină în paragină, semn că acolo de multă vreme lipsise un 
gospodar. Înnoptase. Singuraticul bărbat şedea într-un jilţ. Pe o 


măsuţă de lingă el se aflau ceva unelte de scris. 

„Cred că aici sînt pe drumul cel bun, gîndi Enver. După cite 
am aflat de la Suhar, toate drumurile duc spre Fareddin. Acesta 
e şiret. Oamenii lui Suhar îl urmăresc de cîteva luni, dar nu au 
aflat nimic. Nimic, fiindcă nimeni nu s-a gîndit la ce trebuie. 
Întîlnirile din oraş ale lui Fareddin au stat sub observaţie. Însă 
nimeni din cei cu care a vorbit nu cade sub bănuiala că ar fi 
Nufărul Alb. Deci, undeva e o greşeală. E limpede ca lumina zilei 
că bătrînul demnitar nu în oraş se întîlneşte cu Nufărul. Fareddin 
e prea isteţ ca să-l cred în stare de o nerozie. El nu-i un om de 
rînd, care poate trece neobservat. Cred că pe Nufăr îl primeşte 
în palatul său. Dacă Nufărul a aflat o seamă de secrete ale 
palatului imperial, e clar că se văd destul de des. La lumina zilei 
nu-i convenabil pentru ei, fiindcă desele întilniri nu pot rămîne 
ascunse. Apoi, Fareddin, cu bătrineţea lui, greu s-ar încumeta să 
iasă în oraş la vreme de noapte. Asta înseamnă că îl caută 
Nufărul pe el, dar nu prin uşile din faţă ale palatului. Dacă aş fi 
eu faimosul Nufăr, pe unde m-aş strecura în locuinţa lui 
Fareddin? Cred că numai prin grădină. La noapte şi în viitoarele 
nopţi voi sta de pază în grădina bătrînului demnitar. lată la ce 
nu s-au gîndit oamenii lui Suhar-paşa.” 

Mai zăbovi o vreme, apoi părăsi locuinţa şi se pierdu în 
întunericul nopţii. Peste Adrianopole stăruiau aceiaşi nori cu 
semne de ploaie. Aproape de ziuă începu să bată vintul. Cerul se 
înviora treptat. Enver reveni acasă aproape la îngiînarea 
întunericului cu primele semne de lumină ale dimineţii. Deschise 
uşa de la intrare şi orbecăi pe coridor către încăperea de odihnă. 
Prin ferestre se furişa în dormitor o lumină plumburie, încă fără 
puteri, ce dădea obiectelor contururi ciudate. Enver tresări. O 
umbră trecuse pe la spatele său către uşă. Duse mina la cuţit. 

— Enver! se auzi o voce. Te puteam lovi de cînd ai intrat, 
însă asta nu e firea mea. De fapt, chiar şi pe cei mai răi duşmani 
i-am atacat numai din faţă. Ştii să foloseşti un cuţit? 

— Ştiu. Dar cine eşti? 

— Nufărul Alb. Mă cauţi şi iată că am venit la întîlnire. Tu 
lucrezi pentru bani, Enver. Eu pentru ceva mult mai înalt. Să te 
aperi, fiindcă unul dintre noi nu va ieşi viu de aici. 

Departe de a fi un fricos, omul lui Suhar privi insistent spre 
uşă. Ochii săi se obişnuiră curînd cu slaba lumină a odăii. Totuşi, 
faţa Nufărului încă nu se vedea limpede. Observă destul de vag 


un bărbat înalt cu o faţă parcă ovală. Enver strînse miînerul 
cuţitului în dreapta, iar cu stînga prinse marginea măsuţei pe 
care mai stăruiau încă uneltele sale de scris. Măsuţa zbură prin 
aer ca un proiectil şi se izbi în uşă. Nufărul Alb sărise într-o parte 
la timp. Mişcările celor doi luptitori erau nespus de încete. 
Amîndoi îşi pregăteau atacurile cu multă fineţe. Loveau rar, cu 
încercări înşelătoare. Odată cu trecerea timpului, lumina 
încăperii căpăta strălucire. Parcă începuse a bate în argintiu. 
Stăpînul casei îl înghesui pe Nufăr într-un colţ al odăii. 
Manevrase mult pentru a-l atrage acolo. Cuţitul său străluci o 
clipă prin aer şi lovi cu toată puterea. Nufărul nu avea loc să 
facă un salt convenabil, dar se răsuci scurt asemenea unui 
toreador. Enver scăpă un țipăt. Făcu vreo cîțiva paşi parcă beat. 
Se poticni. Alunecă domol pe lîngă perete. Cuţitul Nufărului i se 
împlîntase în piept. Ochii săi deveniră mari, miraţi, iar în lumina 
ce căpătase puteri observă faţa adversarului şi avu o ultimă 
tresărire. Parcă îi era cunoscută. Parcă îi amintea ceva. Nufărul 
se  aplecă asupra lui Enver şi-i scotoci buzunarele. 
Împuternicirea dată acestuia de Suhar ieşi la iveală. Citeva 
minute mai tîrziu, un bărbat ce aducea a negustor închise uşa 
casei, străbătu grădina, ieşi în stradă şi trecu nepăsător pe lîngă 
prăvălia de covoare, bijuterii şi mirodenii a armeanului Aram. 
Prin cartierul comercial al oraşului, trecătorii se înmulţeau odată 
cu limpezimea din zori. 

Enver deschise ochii. Puterile îl părăseau iute. Mina lui 
întîlni uneltele de scris răspîndite pe duşumea. Intui că mai are 
puţin de trăit. Era nevoie să se grăbească. 

Pe la prînz, unul dintre subalternii lui Suhar intră în 
cabinetul acestuia şi-i întinse o bucată de pergament. 

— Ce-i asta, întrebă şeful poliţiei imperiale. 

— Strălucitorule! se înclină omul. M-ai trimis să-l aduc pe 
Enver, dar el e mort. L-am găsit înjunghiat. 

Suhar rămase o vreme pe ginduri. Cînd îşi reveni, îl 
concedie pe slujitor cu un gest aspru. Apoi îşi aminti de 
scrisoare. 

Nufărul Alb poartă în deget un ghiul pe care e gravată o 
frunză. 

Scîrbit, Suhar îndepărtă scrisoarea cu dosul palmei. Oraşul 
Adrianopole număra prea mulţi oameni. El nu mai avea curajul 
să caute acul în carul cu fîn. Termenul dat de padişah pentru 


prinderea faimosului duşman devenise mult prea scurt. Şi poate 
că omul căutat nici nu locuia în oraş. Zimbi. Slujitorii săi au 
acum un indiciu clar. Primul după atitea luni. Ticălosul de Enver, 
care s-a lăsat ucis tocmai acum, l-a văzut pe Nufăr. Asta 
înseamnă că el e pe undeva pe aici. Îl rechemă pe slujitor, iar 
poruncile lui îl uimiră pe om. 


Spre seară, un bărbat înalt, armean după straie, poposi în 
cîrciuma grecului Soridis. Acolo veneau adesea micii negustori 
de mărunţişuri să soarbă o cană cu vin, sau să pună la cale între 
ei cine ştie ce afaceri bănoase. Presupusul armean se aşeză la o 
masă lîngă unul care se ocupa de vînzarea de mărgele, ghiuluri 
şi coliere ieftine din aramă. Cum nu-i lipseau banii, cumpără 
cîteva podoabe lucrate grosolan, iar la preţ se tocmi fără 
pricepere. Măruntul negustor jubila. Obţinuse pentru prăpăditele 
obiecte de cinci ori mai mult. Cumpărătorul, poate niţel 
cherchelit, părea să fie un demn staroste al nătărăilor. Şi, 
culmea, după zimbetul său ipocrit, cu siguranţă credea că 
făcuse o afacere straşnică. Presupusul armean comandă 
băutură. La primul rînd, client şi negustor închinară studiindu-se 
din priviri. La al doilea rînd de căni vorbiră despre timpurile 
grele. La al treilea rînd cîntară domol o frumoasă melodie 
bizantină. La al patrulea, negustorul arăta cam înţepenit. 
Cumpărătorul se aplecă peste masă, clipi complice şi îi şopti 
ortacului de ocazie: 

— Ştii că luminatul Sabahaddin, fostul şef al poliţiei 
imperiale, a revenit pe ascuns la Adrianopole? 

— Era plecat? întrebă negustorul cu destul de puţin interes. 
Mamă, ce vin! Să ştii că vin ca la Soridis greu poţi găsi în altă 
parte. Mai dai un rînd? 

— Mai dau. Se şopteşte că Sabahaddin e Nufărul Alb. 

— Sfintă Născătoare! Glumeşti? 

— Îţi spun ce am auzit şi eu. 

Vinul lui Soridis era cu adevărat bun. Măruntul negustor 
aţipise. Cînd îşi reveni, constată cu mirare că armeanul plecase. 
Privi în jur şi îşi recunoscu o seamă de prieteni. Cana îi era plină 
ochi. Luă scaunul şi trecu la altă masă, lingă prietenii săi. 
Inchinară împreună bucuroşi. Apoi, omul se aplecă mult peste 


masă şi le şopti: 

— Ştiţi că marele Sabahaddin s-a întors la Adrianopole în 
mare taină? 

— Era plecat? 

— Păi sigur că era plecat. Lumea vorbeşte că Sabahaddin e 
Nufărul Alb. 

Cel mai virstnic dintre ei privi iute împrejur şi-i spuse 
încruntat: 

— Noi nu am auzit ce ai spus, iar tu nu ai vorbit nimic. O 
vorbă ca asta ne poate duce în faţa călăului. Ce ne interesează 
pe noi ce fac ăi mari? 

Speriaţi, tăcură o vreme şi băură pe nerăsuflate. Totuşi pe 
la miezul nopţii, cînd printre mese cu tăvile încărcate, slujitorii 
lui Soridis parcă pluteau, cel puţin din unghiul de vedere al 
băutorilor, vestea făcuse ocolul cîrciumii. A doua zi în zori, 
şoaptele se rostogoliră de colo pînă colo printre prăvălii şi 
tarabe, în cîrciumi şi în case, iar ştirea, neînsemnată la început, 
crescuse şi se transformase într-o adevărată avalanşă. Puțin 
după căderea serii, gărzile padişahului îl arestară pe Sabahaddin 
sub învinuirea că părăsise fortăreaţa Sabaha fără încuviinţare. 
Pentru sultan şi sfetnicii săi era limpede că Sabahaddin nu poate 
fi Nufărul Alb. Motive pledau destule în favoarea lui. Totuşi, o 
vagă bănuială stăruia în alt fel. Poate că avea legături cu 
faimosul duşman. Suhar şi Fareddin, foştii prieteni ai arestatului, 
îi luară apărarea, însă atit de ipocrit, încît cuvintele lor aduceau 
a acuzare. 

In vreme ce la palatul imperial numeroasele neamuri ale 
arestatului făceau presiuni asupra lui Murad, un călăreț ieşi din 
Adrianopole. La un astfel de ceas, puţini ar fi reuşit să 
părăsească oraşul. După cuviinţă, oştenii îl opriseră la una din 
porţi. Dar omul avea o împuternicire semnată de Suhar-paşa. 
Călărețul tăie către miazănoapte şi se pierdu în desişurile 
întunericului. Pe încîntătoarea vale a fluviului Marița, primele 
picături de ploaie vesteau schimbarea timpului. 

Nocturnul călăreț era Nufărul Alb. 


Capitolul 16 
mn Cîmpia Bărăganului, primele zile ale lui octombrie se 
| porniseră fierbinţi, cu soare mult. În zori, obişnuita ceaţă de la 
mijlocul toamnei întîrzia peste păduri, printre crengile 
arborilor ca o imensă pînză de păianjen. Pe cîmpuri se lipea la 
rasul pămîntului şi săruta iarba încă fragedă. Prin văi, curentul o 
mîna de la spate în caiere mari. 

Într-o dimineaţă, un călăreț străbătea Codrul Vlăsiei către 
lacul Snagovului. Deasupra apei, ceața îşi legăna şoldurile parcă 
aplecată spre un dans vesel. Călărețul rămase locului 
înmărmurit de admiraţie. Vechea mănăstire se vedea prin ceața 
subţiată ca un minunat trup de femeie sub voal. De-a lungul 
pădurii sunetele de toacă se înginau în plăcute ecouri. Călătorul 
îşi îndemnă calul şi ajunse la porţile Snagovului în plin soare. 
Călugării, aplecaţi spre cele sfinte mai mult din pricina vîrstei 
decit din convingeri, curăţau cămările în vederea proviziilor 
pentru iarnă. Sima veghea la ceruitul strugurilor mari cît pruncul 
de o zi, sau la afumarea prunelor brumării aduse tocmai de pe 
dealurile Buzăului. Sfinţia-sa pivnicerul rar înjura printre dinţi, 
fiindcă butoaiele multe se cereau rostuite în pivnițe pe soiuri. 
Cuvioşii care îl ajutau la frumoasa îndeletnicire erau criţă încă 
din zori şi numai o minune îi ţinea pe picioarele damblagite de 
tăria vinului. Băuseră ei, ce-i drept, şi ceva must, însă osînda 
şi-o aflaseră la butoaiele cu vinuri vechi. O seamă de femei din 
satul Ciuliniţa veniseră cu noaptea-n cap să-şi sfinţească 
dolofanele colive la mănăstire. Una mărunţică, slăbuţă, cu 
mişcări de veveriţă la vreme de primejdie, îi tot punea întrebări 
grăsunului Sima. Acesta, cu privirile evlavioase coborite asupra 
ei cu atîta osîrdie încît o despuiase numai prin puterea gîndului, 
nu auzea întrebările. O privea lacom, grăitor, cu gura căscată de 
emoție. Pivnicerul îl strigă pe viteazul comandant al Snagovului, 
însă grăsunul era prea ocupat a o privi pe mărunţică şi, în loc de 
răspuns, îşi dezveli dinţii albi într-un miriit ca al căţelelor fătate 
cînd văd o primejdie pentru pui. 

Egumenul Lazăr îl primi pe oaspete în vechea sufragerie. 

— Aţi lipsit mult, îi zimbi lui Staicu. 

— Aşa e, rise acesta. Cînd am plecat, viile abia dăduseră în 
pîrg. Acum butoaiele intră în Sfînta Sfintelor. Ce mai e pe aici? 


— Toate cum le-aţi lăsat. Săptămîna trecută, prinţesa Irina 
a fost prezentată la curtea de la Argeş. Măria-sa Mircea i-a 
dăruit vechiul castel din Tîrgovişte. 

— Deci a plecat de la noi? 

— Nu, nici vorbă. Se pare că îndrăgeşte mult castelul 
vostru. Acum ea duce tot greul acolo. Dimineaţa se scoală 
înaintea slujitorilor. A început pregătirile pentru iarnă. 

Comitele rise. Egumenul îl privi pe furiş. 

„A mai slăbit, gîndi el. Încearcă să arate vesel, însă eu îi 
cunosc sufletul cernit. Se pare că viaţa noastră e croită destul 
de prost. O seamă de nătărăi cu inima uşoară sînt iubiţi şi 
răsfăţaţi de soartă. lar cel mai desăvirşit cavaler al timpului e un 
mare nefericit.” 

Staicu se ridică. 

— Plecaţi? 

— Da, sînt foarte grăbit. Azi trebuie să ajung la Argeş. Ah, 
era să uit! Ţi-am adus un mic suvenir. 

Egumenul privi împuternicirea dată de Suhar lui Enver şi 
rise la rîndul său. 

— De la el? 

— Nu, nu chiar de la el, ci de la un om al lui Suhar, dar nu 
tocmai de bunăvoie. 

Lazăr o puse într-un sertar fără să-i treacă prin minte ce va 
însemna cîndva această împuternicire. Ce rol va juca ea. 

— Măcar o gustare cu noi, încercă să-l reţină. 

— Asta, da. 

Spre seară, domnul Ţării Româneşti îl primi pe Nufărul Alb 
în cabinetul său. Doar măria-sa şi egumenul Lazăr ştiau cine-i 
faimosul cavaler despre care se scorniseră cîntece şi legende 
atit la nordul Dunării, cît şi în sudul ei. În cabinetul de lucru al 
măriei-sale erau singuri. Se sărutară ca doi fraţi buni. Diferenţa 
de vîrstă nu-i deosebea prea mult. Arătau la fel de înalţi şi 
mlădioşi în mişcări. 

— Drace! rise vodă. Abia acum văd. Eşti plin de praf. 
Colbuit de la tălpi pînă-n creştet. Cu cît praf ai adunat pe tine se 
poate pune un strat de flori. Vrei să te schimbi şi să faci o baie? 

— Mai tîrziu, zîmbi oaspetele, contaminat de veselia 
fratelui. 

Ochii lui vodă băteau uşor către azuriu. Totdeauna erau aşa 
cînd îl încerca o mare bucurie. O şuviţă de păr aspru îi căzuse pe 


frunte şi-i aducea un aer tineresc. 

— Staicule, eşti un om norocos. Dacă am face schimb, se 
pare că eu aş fi în cîştig, continuă să ridă. Numele meu nu-i 
chiar atît de vestit ca al Nufărului Alb. 

Se opri brusc. Tînărul pălise. Vodă ştia ce-i în sufletul lui. 
Primise o scrisoare de la mănăstirea catolică a Siretului. li 
scrisese bătrina doamnă Margareta, bunica fostei castelane din 
Prahova. 

— Ce veşti? schimbă vorba. 

— Mari, zimbi Staicu. Turcii sînt din nou puternici. 
Răscoalele din Asia s-au domolit. 

— Mda! Oştile lor vor intra la iernat. Asta înseamnă că pînă 
la primăvară va fi linişte. Apoi vom vedea. Mai ai veşti? 

— Mai am. S-a pus la cale călcarea Ungariei cu oşti de 
achingii şi asasinarea lui Sigismund de Luxemburg. 

Îi povesti tot ce aflase de la Fareddin. Vodă îl ascultă uimit. 

— Ce crezi că trebuie să facem? 

— ÎI înştiinţăm pe regele Ungariei. 

— La asta mă gindeam şi eu. Din păcate, timpul e foarte 
scurt pînă la douăzeci octombrie. 

— Ştiu. Miine în zori voi fi pe drum către Buda. Voi goni zi şi 
noapte. Oştile Ungariei trebuie să ajungă la vreme pe malul 
Mării Adriatice. 

— Da, da, spuse vodă îngîndurat. Lupta pentru putere, 
pentru mărire, e năprasnică. Poate că totdeauna a fost şi va fi 
aşa. Acum vreo doi ani şi mai bine, Carol de Anjou era rege al 
Ungariei. S-au găsit oameni să-l asasineze. Fiul său, Vladislav de 
Anjou, încearcă să devină rege al Ungariei tot printr-un asasinat. 
Nu-i o răzbunare. Sigismund nu a fost amestecat în uciderea lui 
Carol. Da, nu-i o răzbunare, ci numai setea de mărire. O sete 
care nu cunoaşte margini. 

Mai tăinuiră o vreme. Vodă se feri să-i pună întrebări cu 
privire la plecarea Margaretei. Staicu îi fu recunoscător. Bănuia 
că domnul ţării aflase. 


Drumul care duce printre înălţimi către frumoasa mănăstire 
de la Siret era mărginit cu plopi falnici. Cînd adia vintul, vîrfurile 
plopilor se aplecau graţioase şi cîntau parcă o melodie 


voinicească. Zidurile mari, albe, ale mănăstirii se vedeau printre 
brazi ca nişte pete. Liniştea locului îndemna spre odihnă şi 
meditaţie. Alături de mănăstire, pe un tăpşan, se afla o casă la 
fel de albă, înconjurată pe trei părţi de un cerdac de lemn lucrat 
în măiestrite cioplituri. În faţa casei, printre rondurile cu flori 
bine întreţinute, se afla o stupină. Vremea caldă nu alungase 
albinele la iernat. Biziitul lor calm aducea a sărbătoare. 

În cerdac, o femeie înaltă, al cărei păr blond bătea în 
alburiu, şedea lîngă o măsuţă. Pe creştet purta o bonetă albă, 
scrobită. Rochia lungă, neagră, din postav bun de Colonia, 
căpăta puţină veselie de la cochetul guleraş alb. Nu faţa ei, încă 
frumoasă, arăta anii mulţi, ci unele riduri ale gitului, pe care 
bătrîna doamnă ştia să le ascundă cu pricepere. Alături de ea, 
cu o lucrătură de mînă în poală, fosta castelană de la Prahova 
părea adincită în gînduri. 

— Din tot ce mi-ai spus, îmi vine să cred că nu ştii ce vrei, 
vorbi aspru bătrîna doamnă. Îi găseşti lui Staicu o seamă de 
calităţi şi defecte. Îmi vorbeşti despre el cînd cu ochii 
strălucitori, ca o femeie îndrăgostită, cînd cu dispreţ. L-ai părăsit 
fără nici un motiv. 

— Aflasem că mă înşală, biigui Margareta. 

— Prostii! O simplă bănuială. Şi nu poţi vorbi mai tare? 
Parcă n-ai mîncat azi. De fapt, nici n-ai mîncat. De ce? 

— Nu mi-a fost foame. 

— Bine! De miine mîncăm împreună. Am vorbit cu domnul 
Moldovei. Tatăl tău e făcut foc pe tine. L-am rugat să-i scrie lui 
Mircea pentru desfacerea căsătoriei, o privi pe furiş. Apoi te vom 
mărita cu unul dintre nepoţii regelui Poloniei. Am şi pornit nişte 
tratative. 

— Dar nu vreau să mă mărit! strigă Margareta. 

— Atunci să ştii că domnul Moldovei te va trimite cu forţa la 
castelul comitelui Staicu, o ameninţă cu viclenie. 

— Dacă asta e voinţa tatălui meu, mă supun, vorbi iute şi 
cu ochii strălucitori. 

„Oho, oho! gîndi bătrîna doamnă. Privirile te trădează de la 
o poştă.” 

Apoi continuă mai îmbunată: 

— Toate femeile din neamul nostru, al Mugşatinilor, au fost 
aprige. De multe ori şi-au sacrificat dragostea datorită firii lor 
neînduplecate. Tu îl iubeşti pe Staicu? 


— Poate, aşa puţin, răspunse Margareta cu glasul stins. 

— Măi fată, vorbeşte mai tare! Ştii că nu prea aud bine. Ce 
te biții aşa? Îl iubeşti, sau nu? 

— Bunică dragă! se aruncă ea la pieptul bătrinei doamne. 
Cînd am plecat de la el, încă nu ştiam. Abia acum ştiu. Cred că-l 
iubesc de mult. Însă e de mirare, fiindcă el nu-i aşa cum am 
visat. 

— Staicu te iubeşte? 

— Asta nu ştiu. La despărţire mi-am dat seama că plecarea 
mea înseamnă pentru el o mare lovitură. Zimbea. Nu mi-a făcut 
nici un reproş. E prea mindru şi ascunde totul sub un zîmbet 
aparent vesel. Poate că am însemnat ceva pentru el. Totuşi, 
desele lui absenţe de la castel mă îndemnau să cred şi altceva. 

— Prostii! Bărbaţii pentru asta sînt făcuţi. Să alerge. Nu uita 
că Staicu e al doilea bărbat al Ţării Româneşti. Mircea are 
nevoie de el. 

— Dacă e aşa de ce nu mi-a spus nimic? 

— Fiindcă treburile ţării sînt una, iar nevasta alta. Nu le poţi 
amesteca laolaltă. 


În dimineaţa zilei de treisprezece octombrie, Sigismund de 
Luxemburg se întreținea cu sfetnicul şi prietenul său Nicolae de 
Gara. Discutară o vreme despre vînătoarea la care luaseră parte 
amindoi. Tirziu, regele întrebă mirat: 

— Ce motiv l-a reţinut oare pe prinţul Vlad să dea curs 
invitaţiei noastre? 

— Poate că primirea pe care i-am făcut-o raguzanului şi 
promisiunile destul de vagi nu l-au încurajat pe valah, ridică din 
umeri tînărul Gara. 

Ar fi vrut să mai spună ceva, dar îşi luă seama. Secretarul 
regelui intră în cabinet. 

— Ce doreşti, domnule? întrebă Sigismund iritat de 
întreruperea conversaţiei. 

— Maiestate, un sol valah cere să fie primit. E trimis al 
voievodului Mircea. Omul pare frînt de oboseală şi spune că e 
ceva atit de însemnat, încît nu suferă nici o amînare. 

— Un sol al Ţării Româneşti? Adu-l, domnule! 

— Te pomeneşti că Ţara Românească a fost atacată de 


turci, grăi regele, cînd uşa se închise în urma secretarului. 

— Mă îndoiesc de asta. Cine face război acum, cînd oştile 
se pregătesc de iernat? 

Secretarul reveni curind cu trimisul voievodului Mircea. 
Sigismund îl privi pe valah cu atenţie. Faţa acestuia, neîngrijită, 
palidă, praful de pe haine şi cizmele acoperite de noroi uscat îl 
convinseră că omul venise în mare grabă. 

— Mi se pare că vă cunosc, domnule... domnule... 

— Staicu, măria-ta. Sînt prinţul Staicu, fratele măriei-sale 
Mircea. 

— Aha! îşi aminti regele cu neplăcere. Îmi aduceţi veşti? i 

— Da, dar cerusem o audiență numai cu voi, măria-ta. li 
purtăm întregul nostru respect domnului Nicolae de Gara, însă 
mi s-a poruncit... 

— Puteţi să vorbiţi, îl întrerupse Sigismund aspru. Noi nu 
avem secrete pe care să le ascundem de el. Cred că aduceţi o 
scrisoare a stăpînului vostru. 

Staicu i-o întinse lui Nicolae de Gara, iar acesta o trecu în 
mîna suveranului. 

De la primele rînduri, pe faţa regelui apăru o paloare 
neobişnuită. Cînd isprăvi lectura îi făcu semn comitelui să se 
aşeze, spre uimirea lui Gara. 

— Nu, nu acolo! Veniţi mai aproape, domnule! După data 
scrisorii şi ziua sosirii voastre aici, e de mirare că aţi făcut un 
drum atît de lung doar în cîteva zile. Nu cunosc un călăreț în 
stare de o asemenea ispravă. Ştiţi conţinutul scrisorii? 

— Îl cunosc, măria-ta, zîmbi Staicu în timp ce-şi aşeza un 
scaun. 

— Mai aveţi ceva de adăugat? întrebă cu o voce neobişnuit 
de joasă. 

Staicu nu-i răspunse. Adormise din clipa în care se aşezase 
pe scaun. Gonise zi şi noapte fără pic de răgaz. Numai unul ca el 
putuse rezista la un astfel de drum. Nicolae de Gara, vesel de 
felul său, pufni în rîs. Suveranul nu-i ţinu isonul, ca altă dată. 

— Să-l ducem în odaia de alături, spuse îngîndurat. 

— Noi, maiestate? 

— Noi, domnule. Şi mi se pare că facem prea puţin. Dacă 
ştirea primită se adevereşte, acest om salvează azi coroana 
Ungariei. 

Îl prinseră în braţe, dar Staicu simţi atingerea şi, din 


obişnuinţă îndelungată, sări într-o parte înainte de a se 
dezmetici. 

— Cred că am adormit, murmură vesel. Vă rog de iertare, 
măria-ta. 

„Omul acesta e de fier, gîndi regele. Pariez că nimeni nu ar 
putea parcurge atita drum în timpul folosit de el.” 

— Poftiţi, domnule! Aveţi nevoie de un somn bun. 

Staicu nu se lăsă invitat a doua oară. Trecu în odaia de 
alături. Sigismund închise uşa după el, în vreme ce Nicolae de 
Gara citea înmărmurit scrisoarea domnului Ţării Româneşti. 

— Ei, ce spui? 

— Maiestate, mă mir. De unde ştie Mircea astfel de lucruri? 

— Se vede că nu ai citit şi ultimele rînduri ale scrisorii. De la 
Nufărul Alb. De la el a aflat. Dar nu asta are importanţă acum. 
Poţi pleca spre Croaţia pînă într-un ceas? 

— Pot. 

— Cu cîţi oşteni? 

— Cu cinci mii. 

— De ce nu cu mai mulţi? 

— Fiindcă avem nevoie de oşti şi aici. Voi mai lua cinci mii 
de la Belgrad. 

— Atunci e bine. 

— Bine şi nu prea. Dacă-i o cursă a valahului? Dacă face 
jocul cuiva? Poate că încearcă să ne depărteze cu oştile într-un 
scop ce nu ne este cunoscut acum. 

— Crezi asta? 

— Nu cred. Mă întreb. 

— Timpul nostru acum e prea scurt pentru întrebări. La 
drum, domnule! Sper să ajungi la vreme pe malul Mării Adriatice 
în locul arătat de valahul Mircea. 

— Şi eu sper. Dar aici ce va fi? Eu plec. Vă las singur. Asta 
nu-mi place. 

— Ei, nu chiar singur. Îmi rămîn o seamă de oşti, gărzile, 
curtenii şi slujitorii. 

— Ştiu, murmură Nicolae de Gara încruntat. Eu am 
încredere doar în mine. Dacă i se întîmplă ceva regelui, în 
Ungaria va fi război civil. Aveţi, ce-i drept, oşteni, curteni, 
slujitori, însă... ah! Vă amintiţi de faimoşii noştri cavaleri, domnii 
Gaşpar şi Lorant? 

— Cine poate uita nişte spade ca ale lor? Cine poate uita 


astfel de viteji? 

„Şi zurbagii fără pereche”, gîndi tînărul general. 

— Maiestate, pînă într-un ceas, Lorant şi Gaşpar vor fi aici. 
Vă rog să-i primiţi. Ei vor sta în jurul vostru zi şi noapte ca nişte 
dulăi gata să muşte pe oricine. Bine că mi-am amintit. Acum pot 
pleca altfel. Cu sufletul mai uşor. 

— O clipă, domnule! îl opri Sigismund. Doar noi doi ştim 
secretul acesta. 

— Nu vă faceţi griji! Gaşpar şi Lorant sînt tăcuţi ca 
mormintele. Oştile ce rămîn la Buda vor sta pe picior de război 
fără să li se dea vreo lămurire. Oamenii cu care plec nu vor 
cunoaşte ţinta călătoriei decit la vremea cuvenită. 

— La revedere, domnule! Să dau sfaturi unui mare general 
ar fi de prisos. 

Nicolae de Gara se înclină şi părăsi palatul regal. Un ceas 
mai tîrziu, cinci mii de călăreţi ieşiră din Buda în goana cailor, 
sprinteni la mers. În fruntea lor călărea îngîndurat Nicolae de 
Gara. 

Aşa cum promisese tînărul general, cavalerii Gaşpar şi 
Lorant se prezentară la rege cam după un ceas. Însă nu fusese 
uşor să fie găsiţi. Pe Lorant, cam buimăcit de vinul băut peste 
noapte, oamenii lui Gara îl scoaseră din patul unei doamne al 
cărei soţ lipsea de cîteva zile. Pe Gaşpar îl găsiseră la o hangiţă 
nostimă, focoasă, al cărei bărbat cam răscopt la trecerea anilor 
ştia să închidă ochii în faţa unei pungi burdugşite. 

Sigismund îi privi pe cavaleri reţinîndu-şi un zîmbet. Auzise 
cît sînt de zurbagii. Şedeau amindoi lîngă uşă sfioşi, parcă 
neajutoraţi. Gaşpar era de statură mijlocie, bine clădit. Părul 
negru i se revărsa în plete lungi peste ceafa puternică. Ochii 
mici îi jucau neastimpăraţi. Lorant îl întrecea în înălţime. Pumnii 
săi mari arătau ca nişte baroase. Părul blond-roşcat, ce se ridica 
pe creştet în ondulări plăcute, întregea un chip de om cucernic, 
blînd şi poate niţel naiv. 

„Hm! gîndi regele. Privindu-i îţi vine să crezi că sînt doi 
tineri învăţăcei de la colegiul nostru catolic din Buda.” 

— Ştiţi pentru ce v-am chemat? 

— Ştim, zimbi Gaşpar. 

— Veţi fi răsplătiți. 

— Nu pentru asta o facem. 

— Vă cred. Totuşi am auzit că bogăţia face casă proastă cu 


domniile-voastre. 

— Ah, măria-ta! rise Lorant. Lucrurile nu stau chiar aşa. Cel 
puţin în ceea ce mă priveşte. Am aproape un ducat de aur. 
Gaşpar, nimic. Adică are datorii. De la Viena şi pînă la Belgrad, 
de la Cluj pînă la Praga, puţini sînt cămătarii care nu visează la 
aurul împrumutat bunului meu prieten. Mulţi se roagă pentru 
sănătatea lui. De piere Gaşpar, se duc şi visurile lor. Dacă 
domnul Gaşpar e încă viu, o face numai de dragul cămătarilor. E 
un suflet milos şi nu le poate aduce astfel de neajunsuri. 
Alaltăieri avea treizeci de ducați. leri jumătate, iar azi e lefter. 
Dar să nu credeţi că e risipitor. Ba aş crede că nu-i lipseşte 
cumpătarea. Dacă alaltăieri ar fi avut o mie de ducați, acum l-aş 
fi putut învinui de risipă... 

Cu toată supărarea lui, Sigismund slobozi un hohot mare de 
ris. 

— Maiestate! interveni Gaşpar cu glasul omului nedreptăţit. 
Lorant m-a coborit mult în ochii voştri. O mie de ducați n-am mai 
avut de o săptămînă. E drept că s-au dus... 

— Pe o cumpărătură? îl întrerupse regele. Poate aţi 
cumpărat o casă? 

— Nu. Am una ce s-ar cuveni reparată. Slujitorii mei, cam 
zgîrciţi la bani, nu au făcut-o pînă acum, ceea ce mă duce cu 
gîndul să le trag o sfîntă de bătaie 

— Slujitorii? se minună Sigismund. Mi se pare că nu slujitorii 
trebuie să plătească reparaţiile, ci voi. 

— Mă iertaţi, serenissime! Eu văd lucrurile altfel. Slujitorii 
nu locuiesc în casă? 

— Ba cred că da. 

— Atunci e firesc să plătească, răspunse Gaşpar cu toată 
convingerea. 

— Asta nu. Casa e a voastră. Dacă vedeţi astfel lucrurile, 
înseamnă că le pretindeţi să vă plătească chiar şi mîncarea. Cu 
ce se aleg ei din leafă? 

— La plata mîncării nu m-am gîndit pînă acum, însă voi 
chibzui. Cît despre leafă, ultima oară mi-au pretins-o acum trei 
ani. Mă nimerisem în toane bune, astfel că doar le-am bumbăcit 
spinările. Vă închipuiţi ce muncă pe mine, fiindcă nu-i uşor să 
înmoi spinările a cincizeci de servitori. 

— Chestia asta nu-mi place, se încruntă Sigismund. De ce 
nu i-aţi plătit? 


— Fiindcă îşi iau singuri. Argintăria mi-au vîndut-o de mult. 
Covoarele şi mobila abia acum o jumătate de an. În ograda mea 
au înjghebat o crescătorie de gişte. Cred că sînt cîteva mii. Au şi 
o frumoasă herghelie de cai. In bălțile mele de pe lîngă Dunăre 
au prăsit porci. 

— Deci aşa stau lucrurile! zîmbi suveranul. De ce nu-i 
alungaţi pe netrebnici? 

— Cum o să-i alung, maiestate? Unde mai găsesc eu nişte 
slujitori atît de credincioşi? Cînd dau uneori pe acasă e praznic şi 
bucurie. Cînd plec, e sărbătoare. 

— Interesant! rise Sigismund. Însă nu mi-aţi spus ce aţi 
făcut cu mia de ducați venețieni. 

— Aşa e! se lumină Gaşpar. M-am luat cu vorba. Domnul 
Lorant a avut plăcerea să vă spună că sînt milos. Asta e marea 
mea slăbiciune. O tînără doamnă, atît de neajutorată încît mă 
implora din priviri să-i acord un sprijin, mi-a înduplecat inima. Pe 
sărman totdeauna e bine să-l crezi. Am poftit-o pe tinăra 
doamnă la un bijutier evreu şi i-am cumpărat un colier minunat. 
Răposatul meu părinte îmi zicea adesea că e bine să-i ajuţi pe 
cei săraci. 

— Drace! izbucni Sigismund cu gura pînă la urechi. Şi aţi 
dat pe el cei o mie de ducați? 

— O mie două sute, măria-ta. Două sute i-am rămas dator 
bijutierului. Din păcate, abia azi dimineaţă am observat că mi-ar 
trebui ceva mărunţiş să-mi pingelesc cizmele. 

Sigismund deveni stacojiu din cauza risului. Timpul trecea 
iute şi uimitor de plăcut. Discuţia cu cei doi cavaleri era o 
adevărată desfătare pentru suveran. 

„De acum, îi opresc lîngă mine, gîndi el. Curtenii mei doar 
ştiu să ceară, să vorbească frumos, ori să ţeasă intrigi. Aceşti 
cavaleri tineri aduc în palatul regal un aer proaspăt şi puţin 
soare.” 

Apoi îşi aminti de necazurile lui. 

— Domnilor, veţi locui lîngă odăile mele. Am dat poruncile 
de cuviinţă. Sînteţi liberi. La uşă vă aşteaptă secretarul meu. 


* 


După vreo trei ceasuri de somn, comitele Staicu, refăcut, 
intră în cabinetul regelui. 


— Aţi dormit puţin, zîmbi suveranul. Vi s-a pregătit o odaie 
în aripa de miazănoapte a palatului. 

— Vă mulţumesc, măria-ta! Din păcate, sînt grăbit. Unele 
treburi grabnice mă reclamă. 

— Credeam că rămiîneţi aici pînă la douăzeci octombrie. 

— Dacă e o poruncă, rămîn. 

— Nu o poruncă, ci o rugăminte, răspunse regele cu 
recunoscuta sa fineţe. 


În dimineaţa zilei de cincisprezece octombrie, regina Maria 
a Ungariei părăsi Buda pentru a se odihni o vreme la Kesztel. 
Acolo era o localitate frumoasă, cu un castel impunător, aşezat 
aproape de apele minunatului şi imensului lac Balaton. 
Înconjurat de goruni falnici, ale căror coroane se vedeau de la 
mari depărtări, castelul era o adevărată oază de linişte. Cînd 
bătea vintul, crengile scoteau sunete joase, grave ca de orgă. 
Apele lacului, strălucitoare în limpezimea lor, se ridau la cea mai 
slabă adiere. Tînăra suverană iubea mult locurile de la marginea 
Balatonului. Fire sensibilă, visătoare, frumoasa regină hoinărea 
adesea prin codrii ce împrejmuiau lacul şi de multe ori îşi 
închipuia că-i singură, că descoperă păminturi noi necălcate de 
om. Visările erau momentele ei de încîntare, de fericire. In zori, 
ieşea cu barca pe lac. Nemărginirea lui o înfiora. Uneori le 
poruncea vislaşilor să tragă la țărm. Apoi sărea sprintenă pe 
mal, îşi croia drum prin hăţişuri şi credea că-i prima fiinţă care 
pune piciorul acolo. Ciîteodată se cufunda atit de adînc în visările 
ei, încît deşteptarea o supăra. Bolnăvicioasă ca şi sora ei 
Hedviga, regina Maria visa că are un trup voinic, puternic, în 
stare să suporte călătoriile lungi, nesfirşit de lungi, la care 
rivnea. 

Trăsurile goneau către Kesztel. Învăluită în blănuri scumpe, 
suverana închisese ochii şi îşi imagina cîntecul grav al gorunilor. 
Faţa radioasă, uşor îmbujorată, arăta satisfacția ei. O seamă de 
curteni, slujitori şi doamne de onoare părăsiseră Buda odată cu 
regina Maria. După plecarea lor, curtea regală arăta parcă 
pustiită. Prima doamnă a Ungariei pornise către Kesztel din 
îndemnul regelui şi-i era recunoscătoare. De fapt, totul se 
datorase unei întîmplări mărunte, ce trecuse neobservată. O 


întîmplare obişnuită adesea, căreia nimeni nu-i acordă vreo 
atenţie deosebită. Domnul Antal, slujitorul ce se ocupa cu 
pregătirea meselor regale, se îmbolnăvi subit. O simplă răceală 
cu ceva fierbinţeli, sau o uşoară indispoziţie. Şambelanul 
palatului primise un bileţel de la domnul Antal. Bolnavul i-l 
recomanda pe nepotul său Peter, cel ce slujea de mulţi ani ca al 
doilea maestru de ceremonii al palatului. Cum Peter era bine 
cunoscut, şambelanul fu de acord ca el să se ocupe temporar de 
îndeletnicirile zilnice ale bătrinului Antal. Această măruntă 
schimbare scăpase multora, dar nu şi cavalerilor Gaşpar şi 
Lorant. Nimeni în afară de ei nu bănui că plecarea reginei la 
Kesztel se datorează îmbolnăvirii umilului slujitor Antal. 

În dimineaţa zilei de douăzeci octombrie, Peter pregătise 
gustarea regelui cu mult dichis. Toţi curtenii ştiau că suveranul 
obişnuieşte să-şi ia micul dejun în odaia de dormit şi că preferă 
să se servească singur din bucate. Peter gustă din fiecare fel de 
mîncare, după datină, şi se retrase. Abia se închise uşa în urma 
lui cînd Lorant şi Gaşpar intrară pe alta. In mijlocul mesei 
slujitorul aşezase un vas de Boemia cu minunate flori de 
toamnă. Ceaiul regelui, pîinea, mierea, untul şi prăjiturile 
fuseseră gustate de Peter. Cavalerii dimpreună cu regele priviră 
la tot ce se afla acolo. Aşa cum făceau de cîteva zile, mîncaseră 
toţi trei pe ascuns din proviziile aduse de Lorant în mare taină. 
Pentru a nu trezi bănuielile presupusului asasin, Gaşpar 
înjumătăţea de fiecare dată gustările şi le căra într-un loc ştiut 
de el. Nimeni nu şi-ar fi închipuit că suveranul nu se atingea de 
mîncare. După plecarea reginei, Sigismund poruncise ca prînzul 
şi cina să-i fie aduse în cabinetul de lucru, aşa cum se întîmpla 
de multe ori cînd era singur. 

— Eu cred că otrava e undeva aici în faţa noastră, murmură 
Lorant preocupat. Asasinarea a fost pregătită pentru azi. Dacă 
aş fi în locul asasinului, eu la gustarea de dimineaţă aş folosi 
otrava, fiindcă nu văd un motiv de amiînare. 

— Şi eu cred la fel, aprobă Gaşpar. Totuşi e de mirare. Peter 
a gustat din tot ce e aici. Să fie în flori? Parcă nu dau semne de 
ofilire. Voi lua probe din toate bucatele ca de obicei. 

— Poate în unt, sau în miere, îşi dădu Lorant cu părerea. 

— Peter le-a gustat. 

— Am văzut şi eu. Însă el a ştiut de unde să o facă. 

— Nu, nici vorbă. Mai degrabă în prăjituri... sau... drace! 


înlemni Gaşpar. Mi se pare că am ghicit. lată aici o minunată 
pară verzui-aurie.Toată lumea ştie că regelui îi plac perele. De 
multe ori nu se atinge de mîncare, dar perele rar le uită. lată o 
frumoasă pară dintr-un soi rar şi foarte gustos. O înfăşcă şi 
părăsi încăperea. 

— Aţi dat porunci la poartă? se interesă Lorant. 

— Da. Am vorbit cu căpitanul de gardă. In afară de domnul 
Gaşpar, nimeni nu poate părăsi azi palatul fără voia noastră. 

Trecu o jumătate de ceas. Gaşpar intră zimbitor în odaia de 
noapte a suveranului. 

— Ei? întrebă regele. 

— În pară era, maiestate. Am făcut aceeaşi probă ca şi în 
ultimele zile. Vierul care a mîncat para e o adevărată namilă. A 
murit în cîteva clipe. Întîi a rămas ţeapăn, apoi a căzut ca 
trăsnit. 

— Peter! strigă Lorant sărind de la locul său. 

— A fost reţinut la poartă, rise Gaşpar. Din păcate, nici el 
nu mai e viu. Cînd a văzut că oştenii din gardă opresc pe oricine 
încearcă să părăsească palatul a vrut să fugă. Spada unuia 
dintre oşteni l-a ajuns la timp. Odată cu moartea lui, complicii ne 
scapă. Domnul Antal a dispărut. Cred că a fost răpit de complicii 
lui Peter. 

— Antal? se minună regele. Dar cînd ai aflat toate astea? 

— Ştiam de ieri. Am trecut pe la locuinţa lui. 

— Dar slujitorii ce spun? 

— Spun că doi prieteni ai stăpînului l-au privegheat pe 
acesta cîteva zile. Apoi l-au luat cu o trăsură şi au părăsit Buda. 
Cred că presupuşii prieteni l-au silit pe Antal să-i scrie 
şambelanului. 

— Slujitorii îi cunosc? 

— Nu. 

— Păcat! murmură suveranul. Însă cum totul s-a sfîrşit cu 
bine, cum nimeni nu ştie despre încercarea făcută asupra 
noastră, să ieşim domnilor la plimbare prin oraş. Azi e necesar 
ca regele Ungariei să fie văzut de oameni. De cît mai mulţi 
oameni. Ah, era să uit! Domnule Gaşpar, de cît aur ai nevoie 
pentru a-ţi pingeli cizmele? 

Lorant se grăbi să răspundă în locul tînărului său prieten: 

— Vistieria palatului regal nu dispune de atita aur cît poate 
risipi cavalerul Gaşpar. 


— Mein Gott! înlemni Sigismund de Luxemburg. Asta 
înseamnă că fiul risipitor din Biblie a fost un biet ageamiu pe 
lîngă domnul Gaşpar. La cît se ridică datoriile voastre pe la 
cămătari? 

Gaşpar se scărpină în creştet încruntat, după care grăi: 

— Numai bunul Dumnezeu ştie. 

— Şi cămătarii. 

— Da, maiestate, şi cămătarii. 

— Vom plăti toate datoriile voastre, hotărî suveranul. 

— Vai, mie! se tiîngui cavalerul. Să nu faceţi asta! Vă 
implor! Cine s-ar mai ruga pentru viaţa şi sănătatea tinărului 
Gaşpar? ` 

Sigismund zîmbi. De mult nu se simţise atît de bine. li 
îndrăgise pe aceşti tineri zvăpăiaţi. Nimic din apăsarea firească 
a primejdiei prin care trecuse nu stăruia asupra lui. Suportase şi 
altă dată astfel de încercări. 

— Domnilor! redeveni grav. Azi la prînz vom avea o 
frumoasă ceremonie. Una dintre acele clipe solemne în care se 
răsplătesc virtuțile şi credinţa. Trei tineri stau în atenţia noastră. 
Ei vor deveni cavaleri ai Ordinului Dragonului de Aur. Bănuiţi 
cine sînt? 

— Pe doi dintre ei nu ne e greu să-i ghicim, mustăci Lorant. 
Cît despre al treilea... 

— Al treilea e comitele Staicu, fratele domnului Ţării 
Româneşti. 

— Hm! făcu Gaşpar. 

— Crezi că nu i se cuvine? se încruntă Sigismund. 

— A, nu! Dar va trebui să amiînaţi această cinstire pentru o 
ocazie mai bună. Prinţul Staicu a părăsit Buda ieri în zori. 

Sigismund rămase o vreme pe ginduri. Cînd ieşi din palat 
înconjurat de gărzi şi oşteni, chipul său frumos trăda voioşie. 
Regele ştia să-şi ascundă îngrijorarea. Gîndurile sale rătăceau 
undeva către malul Mării Adriatice. 

„O fi ajuns oare Nicolae de Gara la timp?” se întrebă el. 


* 


În dimineața zilei de douăzeci octombrie, zece mii de 
călăreţi ieşiră din păduri pe ţărmul Adriaticei. Nimeni dintre 
oşteni nu ştia de ce veniseră acolo în graba mare. Nicolae de 


Gara privi multă vreme apele uşor răzvrătite de vînt. Nicăieri nu 
se zărea vreo corabie. Doar citeva bărci de pescari pluteau 
departe, legănîndu-se domol ca nişte rațe sătule. Abia a doua zi, 
cînd soarele se ridicase binişor, o seamă de catarge apărură la 
orizont. Cu puţin înainte de prînz, corăbii grele cîrmiră spre 
țărm. Tînărul general slobozi unele porunci. Oştenii săi ieşiră iar 
din păduri. Pe mare fu un moment de derută. Corăbiile 
întoarseră din drum şi aşteptară în larg. Ziua şi noaptea trecură 
în linişte, dar în zorii celei de-a treia, cinci călăreţi cu caii în 
spume nimeriră între oştile lui Nicolae de Gara, miraţi că nimeni 
nu-i opreşte. A încerca să fugă era prea tîrziu. Îşi mînară caii pe 
pantele aspre şi descălecară chiar lîngă apă. O barcă veni 
dinspre corăbii. Cei cinci mesageri ai lui Vladislav de Anjou 
respirară uşuraţi cînd barca îi purtă departe de ţărmul atît de 
primejdios. Curînd, pe corăbii se dădură unele semnale. Pînzele 
fură puse în vînt, iar grelele corăbii porniră să coboare de-a 
lungul Adriaticei către insula Corfu. Tentativa eşuase datorită 
Nufărului Alb, dar Vladislav de Anjou nu avea de unde să ştie 
asta. În schimb ştiau alţii. 

Nicolae de Gara mai zăbovi o săptămînă pe malul mării. 
Numai ştafetele sale porniseră în grabă spre Buda. Ele îi duceau 
lui Sigismund doar trei vorbe: „Totul e bine.” 


* 


La cetatea Giurgiu, solii padişahului Murad fură opriți cu 
delicate atenții de Manea, cavaler al Ordinului Basarab. Tînărul 
conducător al soliei era inteligentul Ibrahim-paşa, omul ce se 
ridicase doar în cîteva luni printre primii sfătuitori ai sultanului. 
Obişnuit mai mult cu rostul armelor, nu-i plăcea îmbrăcămintea 
fastuoasă. Totuşi purta straie de preț acum, fiindcă prin ținuta 
sa şi a oamenilor ce-l urmau dorea să-i dovedească ghiaurului 
Mircea ceva din bogăţia Imperiului turcesc. Purta pe cap un 
turban roşu în trei colţuri. Cele trei vîrfuri ale turbanului erau 
împodobite cu cîte cincisprezece pietre scînteietoare. Numai 
turbanul valora cîteva mii de ducați venețieni. Sub mantia largă 
de catifea, împodobită la poale cu perle mari şi mici, deschisă în 
faţă, se vedea o haină lungă pînă la genunchi, încheiată cu 
doisprezece nasturi de aur mari cît oul de porumbiţă. Şalvarii 
intrau în cizme scurte ceva mai jos de genunchi. Pe fiecare 


cizmă se vedeau în faţă, de-a lungul piciorului, cîte unsprezece 
perle prinse în montură de aur. Armele sale bătute în nestemate 
întregeau o ţinută a cărei bogăţie şi strălucire păreau fabuloase. 

Trecuseră trei ceasuri de cînd Manea îl conducea pe 
Ibrahim prin puternica cetate a Giurgiului, aşezată pe o insulă 
aproape de malul românesc şi unită cu acesta printr-un pod de 
lemn. Gazda îi arătă oaspetului cele patru turnuri masive de 
piatră, fiecare înalt de douăzeci şi patru de picioare şi legate 
între ele de ziduri puternice. 

— Poate că s-ar cuveni să pornim la drum, îl întrerupse 
Ibrahim nerăbdător pe amabilul comandant. 

Manea simţi că turcul îşi cam pierduse răbdarea şi răspunse 
cu prefăcută nelinişte: 

— Oare nu v-am dat destulă cinstire? 

„Afurisit să fii cu vorbăria ta, ghiaurule! gîndi solul. De 
cîteva ceasuri mă baţi la cap cu aceeaşi poveste. De citeva 
ceasuri îmi vorbeşti despre fiecare pietroi. Allah să ne ferească 
de alţi pisălogi!” 

Apoi zimbi frumos. 

— Niciodată nu am fost primiţi undeva cu mai multă cinste. 
Şi numai gindul de a ne îndeplini misiunea încredinţată de 
marele padişah ne mină a ne despărţi de voi, cu multă părere 
de rău. 

— Atunci mă supun, se înclină comandantul. Am dat 
poruncă să taie cîţiva berbeci. Îndată ce veţi prinzi cum se 
cuvine, mă voi gîndi numai la drumul vostru. La noi, la creştini, 
oaspeţii sînt întotdeauna primiţi, după datină, cu tot dichisul. Și 
nu cred să fie ocară mai mare decit aceea ca un musafir de 
neam ales să respingă ospăţul pregătit în cinstea lui. 

Manea repezise ştafete spre Argeş îndată după apariţia 
solilor. Legătura dintre Giurgiu şi Argeş se facea pe etape. La 
fiecare etapă, alţi călăreţi cu cai odihniţi preluau ştirile astfel că 
ele ajungeau la curtea domnească în mai putin de o zi. 
Comandantul avea motivele sale să-l reţină pe Ibrahim. 

— Priviţi aceste ziduri de protecţie! continuă Manea. Ele se 
aseamănă cu o cămaşă de zale. Oricît ar bate bombardele aici, 
ar fi fără folos. Avem meşteri în ridicarea cetăților. Aţi auzit 
despre Anton din Buzău? 

— Nu. 

— Mă mir. Anton e un tînăr mărunţel, sprinten la minte ca 


argintul viu. S-a însurat acum doi ani... adică nu... cred, că acum 
trei ani, cu una de prin părţile... 

— Poate că ospăţul... îl întrerupse Ibrahim reţinîndu-şi o 
înjurătură: încă nu întîlnise un astfel de pisălog. 

— Ospăţul? tresări gazda. Da, aşa e! Uitasem de el. Să 
mergem, strălucitorule sol al padişahului Murad! Rar primim 
oaspeţi de seamă aici. Vizita lor e curată sărbătoare pentru noi. 
Apoi, mi-aţi plăcut. Sînteţi un om înţelept şi cu multă pricepere 
în prețuirea cetăților. Ziceam că Anton s-a însurat acum trei ani, 
de Sînziene... 

Se aşezară la masă, dar bucatele întîrziau. Numai strigătele 
aspre ale comandantului reuşiră să-i dezmorţească pe adormiţii 
slujitori. Ibrahim nu ştia că totul fusese regizat cu grijă. Întîi sosi 
vinul, în căni mari de lut ars. 

— Coranul îi opreşte pe credincioşii lui Allah să guste din 
sufletul strugurilor, zimbi Manea. Mare păcat! Vinul acesta l-am 
adus tocmai de pe dealurile Prahovei. E vin de chef. Duce 
frumos la un ospăț. Aroma lui e gingaşă, blindă, ca a ultimelor 
flori de toamnă. Anul trecut, cînd am dublat zidurile cetăţii, 
aveam tot un vin ca ăsta. Şi ne picaseră nişte oaspeţi grăbiţi 
către Brăila. Erau negustori de vază. Au coborit de pe corabie. 
Noi, după datină, le-am cercetat rostul prin părţile astea. Cînd să 
plece, i-am poftit la ospăț. Două săptămîni a stat corabia la 
Giurgiu. Straşnici oameni! 

Soarele cădea uşor către asfinţit. Ibrahim gustase atit din 
vinul bun, cît şi din friptura de berbec, foarte preţuită la turci. 
Limbutul comandant încetase brusc vorbăria, însă, spre 
nemulţumirea oaspetelui, adormise buştean. Era criţă. 

— Plecăm! hotărî Ibrahim. 

Aghiotantul lui Manea îşi reţinu un zîmbet şi grăi cu glas 
cumpătat, calm: 

— Strălucitorule sol, ar fi bine să aşteptăm pînă ce se 
trezeşte comandantul. El e stăpiîn aici. Fără aprobarea lui nu 
puteţi face un pas. Eu n-am destule puteri pentru asta. 

— Să cred că sîntem reţinuţi cu forţa? izbucni solul. 

— Nici vorbă, strălucitorule! Numai că fără însoțitorii numiţi 
de comandant să vă ducă la curtea de la Argeş, atit voi, cit şi cei 
o sută de achingii, aţi fi loviți de oştile noastre ce stau prin 
păduri. Aşa e porunca domnească pe aici. Nici măcar steagul alb 
care vesteşte o solie nu vă apără. Oştenii noştri întîi lovesc şi 


abia pe urmă întreabă dacă mai au la ce. Pieirea voastră ar 
însemna şi pieirea mea. Eu sînt dator să veghez asupra vieţii 
domniei-tale. 

— Şi cînd se trezeşte comandantul? 

— Asta pot să v-o spun fără sminteală. Cînd bea cinci căni 
din cele mari, totdeauna începe a se mişca după ce apune 
soarele. Dacă trece de a şasea, abia pe la miezul nopţii. Numai 
la bucurii mari, cum a fost sosirea voastră aici, comandantul o 
încearcă şi pe a şaptea. Asta înseamnă că miine în zori e ca 
pruncul înţărcat de o zi. Are toane. Jinduieşte după vin ca 
pruncul după ţiţa mamei, însă nu-l ţine mult. Vom pregăti pentru 
voi cele mai bune aşternuturi. Vremea e frumoasă, iar miine în 
zori veţi porni spre Argeş. 

Aşa cum prevăzuse tînărul aghiotant, Manea arăta cam 
mahmur în zori. Îl privi pe Ibrahim încruntat şi-l salută cu 
răceală. Cu trecerea timpului, faţa i se însenină treptat pînă ce 
ajunse la zîmbet. 

— Strălucitorule sol! îi vorbi turcului cu plăcută căldură. Am 
rînduit oamenii care să vă însoţească pînă la Argeş. Trei sute de 
călăreţi vă aşteaptă gata de drum. Poate că s-ar cuveni înainte 
un mic ospăț în cinstea voastră. 

Ibrahim zori către calul gata înşeuat, prefăcîndu-se a nu 
pricepe invitaţia gazdei. Alături de el, pisălogul comandant 
meliţa vorbele fără oprire. lar în clipa cînd convoiul se urni din 
loc, Manea strigă cu disperare în glas: 

— Mărite sol, sînt vinovat cum nu se mai poate. Am 
păcătuit crunt faţă de voi, fiindcă am uitat să vă arăt încăperile 
de sub cetate. D-aia ziceam, dacă mai zăboviţi o clipă... 

Dar Ibrahim, îngrozit de pisălogeala acestuia, înfipse 
pintenii în coastele calului. Gazde şi soli tăiară drum printre 
codri către inima Bărăganului. De prin pădurile din dreapta şi 
din stînga apăreau lungi şiruri de călăreţi, oşteni după straie şi 
arme. Ibrahim lăsase gonaciul la pas. Incercă să-i numere pe 
călăreţi, fiindcă era dator să observe. Insă ce nu ştia înțeleptul 
sol şedea în faptul că demonstrațiile de forţă ce i se făceau de-a 
lungul drumului fuseseră chibzuite la Argeş. Călăreţii pe care 
Ibrahim îi zărea prin marginile pădurilor se mistuiau în desişuri 
după trecerea convoiului şi porneau în goană pe poteci ştiute de 
ei. După un timp apăreau din nou pe lingă alte păduri, iar 
Ibrahim număra de zor. Ideea fusese a cavalerului Manea. El o 


propusese prin ştafete la Argeş. 

„Are mulţi oşteni ghiaurul Mircea! gîndi solul. Prea mulţi! 
Dacă tratativele cu domnul Ţării Româneşti cad, greu vom intra 
aici.” 


Capitolul 17 

Mn partea de miazănoapte a Moldovei, cerul devenise 
| plumburu. Ploaia subţire, cu multă răceală în ea, căzuse la 
început într-o burniţă slabă, ca un prim semnal al stricării 
timpului. Totuşi, nu era frig. Numai umezeala parcă pătrundea 
ca un fior. Din coşurile caselor ieşeau vălătuci de fum. Ei nu se 
ridicau semeţi pînă în hăurile cerului, după obiceiul de peste 
iarnă, ci zăboveau deasupra satelor şi cătunelor pînă îşi 
pierdeau vlaga. La mănăstirea Siretului, cu locuri atit de plăcute 
în timp de vară, curţile deveniseră pustii. De pe streşinile 
caselor, picăturile cădeau molcom şi îndemnau la somn. Sub 
apăsarea ploii, pămîntul şi împrejurimile căpătaseră un aer 
morocănos, iar turlele mănăstirii păreau mai zvelte, mai înalte. 
Cîinii aciuaţi pe sub şirele de paie sau prin fin ieşeau cînd îi 
răzbea foamea şi căscau plictisiţi. În casa cu cerdac de lemn, 
tinăra Margareta şedea lîngă fereastră cu privirile aţintite de-a 
lungul drumului mărginit de plopi. Uneori tresărea la ivirea unui 
călăreț. Săptămiîni în şir trăise speranţa că va primi un semn, o 
vorbă, o scrisoare din partea comitelui Staicu. Pe măsură ce 
treceau zilele, nădejdile i se împuţinau. Timpul urit, umed, 
locurile devenite dintr-o dată pustii apăsau asupra tinerei 
doamne cu toată puterea lor, fiindcă totdeauna vremea plăcută 
cu soare mult aduce speranţe, iar schimbarea ei în rău parcă le 
spulberă. Treceau zilele, mohorite şi închise. Margareta ar fi 
putut să se întoarcă la castelul de pe marginea Prahovei. Nimeni 
nu o oprea, cîtă vreme era încă soţia comitelui. Gîndul acesta îi 
venise adesea, dar îl îndepărtase de fiecare dată cu groază. 
Mîndria o oprea de la un astfel de pas. Uneori îşi închipuia că s-a 
întors la castel. Că Staicu o întreabă cu răceală despre vizita ei 
acolo. Trăia clipa în toată grozăvia ei şi simţea cum o lasă 
puterile. Il făcuse de ris pe unul dintre cei mai înalţi demnitari. 
Pe cel de-al doilea bărbat al Ţării Româneşti. Clevetirile pe 
seama comitelui cu siguranţă că nu erau puţine. Abia acum 
judeca în amănunt urmările pripitei sale plecări. Amăricăi făcuse 
un drum la castel, din îndemnurile ei. Cavalerul adusese veşti 
care îi dădură alte prilejuri de a medita. De la despărţirea lor, 
Staicu revenise la castel în două rînduri. Toate rosturile 
gospodăriei de acolo intraseră sub supravegherea frumoasei 


Irina. 

— Dumnezeule! exclamă tînăra doamnă, săgetată de un 
gînd nou. Oare Irina şi Staicu...? 

Refuza să-şi ducă noile gînduri pînă la capăt, însă ele 
reveneau mereu cu puteri sporite. Şedea lingă fereastră, cu o 
dantelă începută alături. Miinile ei frumoase mîngiiau dantela în 
neştire. Tresări. Pe drumul mărginit de plopi, creştea un călăreț, 
aplecat pe coama gonaciului. Din clipă în clipă, tot mai aproape. 
Ochii ei scînteiară din nou. Îşi opri respiraţia. Pe umerii obrajilor 
slăbiţi apăru vechea roşeaţă, ce o prindea altădată atit de 
plăcut. Se ridicase pe jumătate. Dar călăreţul îşi urmă drumul 
cine ştie spre ce cătun. 

La Curtea de Argeş, cinci mii de călăreţi îmbrăcaţi la fel şi 
cu arme bune, strălucitoare, se împărţiseră în rînduri mari 
pentru a lăsa loc de trecere soliei turceşti. 

„Prea multă oaste într-o ţărişoară ca asta”, gîndi Ibrahim. 

Roman Herescu, voinicul cavaler al Ordinului Basarab, făcu 
onorurile de gazdă. Cuvinte dulci fură schimbate între oaspeţi şi 
amfitrioni, fiindcă altele, mai aspre, ştiau şi unii, şi alţii că vor fi 
la tratative. Nu mult după încheierea ceremoniei de primire, 
înaltul demnitar al Imperiului turcesc fu găzduit într-o veche 
casă boierească din cochetul oraş al Argeşului. 

A doua zi, Ibrahim intră în palatul domnesc alături de 
Roman Herescu. La masa tratativelor luară loc doi dregători 
turci, vechi şi încercaţi în astfel de treburi. De cealaltă parte se 
aşezară, lingă Herescu, tînărul comite Dragomir, mare castelan 
de Diîmboviţa, şi vornicul Vladislav. 

— Strălucitorule! grăi Roman Herescu. După fruntea 
voastră senină, credem că aţi venit la noi cu gînduri de prietenie 
şi pace. Sper ca tratativele ce le vom purta acum să întărească 
aceste gînduri. 

— Dar nu-l văd pe domnul Ţării Româneşti! se miră Ibrahim. 

— Nici noi pe măritul padişah, zîmbi tînărul Dragomir, cu o 
suavitate de prunc. 

„Drace! Comitele e dat naibii, gîndi Roman. Frumos 
răspuns. Nici eu nu aş fi găsit unul atît de bun.” 

— Să cred prin aceasta că domnul Ţării Româneşti va lipsi 
de la tratative? 

— Să credeţi, strălucitorule sol. Sînteţi un mare demnitar al 
Imperiului turcesc, însă nu padişah. Rangul vostru nu vă 


îngăduie a sta la tratative cu măria-sa Mircea. Totuşi, vom 
încerca chiar miine să căpătăm o audienţă pentru voi. Cît despre 
ce hotărim aici, să nu vă faceţi griji. Domnul Ţării Româneşti va 
fi înştiinţat. 

Ibrahim îşi ascunse nemulţumirea sub un zîmbet. Intui că 
tratativele se vor desfăşura de pe poziţii egale, ceea ce nu-l 
bucura. Ghiaurii erau puternici. Numai aşa se explica lipsa 
domnului Ţării Româneşti. Mizase mult pe teama ce o inspira 
Imperiul turcesc popoarelor din jur. 

— Măritul padişah vă iartă călcarea Dobrogii cu oşti, spuse 
blînd. Stăpînul stăpînilor e drept şi bun. Înţelegeţi cît de mare 
este iertarea lui? 

— Înţelegem, rîse Dragomir, fiindcă şi măria-sa Mircea a 
iertat oştile voastre de achingii care au lovit în vară pămîntul 
românesc al Dobrogii. Ar fi însă o mică deosebire de bunătate. 
Domnul Ţării Româneşti a arătat-o prin faptă. Acum zece zile, i-a 
scos din robie pe cei cinci mii de achingii, fără a pretinde 
răscumpărarea lor. Măritul padişah o arată doar în vorbe. Poate 
că înaltul sol ne aduce unele dovezi de bunătate a slăvitului 
Murad. Le aşteptăm şi ne bucurăm de pe acum. 

Uimit de frumosul răspuns al tînărului comite, Roman 
Herescu socoti să-i lase acestuia întiietate la discuţii. Cînd 
măria-sa Mircea i-l impusese pentru masa negocierilor, Herescu 
nu se arătase prea încîntat. Ştia că Dragomir e isteţ, însă era 
prea tînăr şi lipsit de experienţă. 

— Dovezi? grăi Ibrahim. Chiar faptul că mă aflu aici e o 
dovadă. Puteam să vin cu oşti. 

— Pînă la Argeş? Mă îndoiesc, mărite sol. Voi sînteţi 
înţelepţi. O astfel de greşeală m-ar mira mult. Oştile padişahului 
au intrat la iernat. Cine porneşte un război pe pămînt străin la 
sfîrşit de toamnă? 

— După toamnă şi iarnă totdeauna vine primăvara, 
strecură o ameninţare Ibrahim. 

— Adevărat! Numai că ea se arată în egală măsură pentru 
toţi, răspunse calm Dragomir. De fapt, nu cred că aţi venit aici 
ca să ne ameninţaţi. Nu cred, fiindcă chiar de la început ne-aţi 
vorbit despre bunătatea padişahului. 

— Aveţi dreptate, recunoscu sincer Ibrahim, socotind că 
împunsăturile nu-şi au rostul şi înseamnă pierdere de timp. 
Măritul padişah vă propune o alianţă cu noi. El vă poate oferi 


mult. Creştinii, atît de dezbinaţi între ei, nimic. 

— În ce scop? se interesă Herescu. 

— Sultanul sultanilor lumii doreşte ca voievodul Mircea să 
stăpiînească peste ţara românilor de la Dunăre pînă la graniţa cu 
polonii şi de la părţile tătarilor pînă la regatul Ungariei. 

— lar scopul? repetă Roman Herescu. 

— Unul singur. Prietenia cu noi. Oştile noastre şi ale Ţării 
Româneşti pot lovi prin surprindere Moldova şi Transilvania. 
Voievodul Mircea va fi stăpin peste tot, dar şi supus al 
padişahului. lată dovada bunătăţii despre care vă vorbeam de la 
început. 

— Adică omul de paie al sultanului. Adică rob, zimbi 
Dragomir. Cu ani în urmă, padişahul Murad le-a promis 
principilor din Asia acelaşi lucru. Apoi oştile sale i-au zdrobit. 
Zadarnic încearcă ei acum unele răscoale. lată că vă răspundem 
fără ocolişuri, fiindcă dorim ca tratativele noastre să ducă spre o 
limpezire. Nu credeţi, mărite sol, că ar trebui să treacă o vreme 
pînă ce ne vom convinge de prietenia sinceră a sultanului? 
încheie Dragomir cu viclenie. 

— Înseamnă că nu puneţi temeiuri pe cuvîntul său. 

— N-am spus asta. Dar la noi la români există o frumoasă 
zicală. „Să nu dai pasărea din mînă pe cea de pe gard!” 

— Înţeleg, zîmbi solul. Respingeţi prietenia padişahului. 

— Să o respingem? Nici vorbă, răspunse precaut Roman 
Herescu. Din păcate, voi ne cereţi să-i lovim pe fraţii noştri din 
Moldova şi Transilvania. Eu cred că putem găsi alte căi de 
înţelegere. 

— Mi-e teamă că nu. Ce nu vreţi voi, padişahul va face 
singur. 

— Asta numai viitorul o poate dovedi, încheie Roman 
Herescu. 


După plecarea solilor, domnul Ţării Româneşti îi primi în 
cabinetul său pe Herescu, Dragomir şi Vladislav. Dintre cei ce 
luaseră parte la tratativele cu turcii, lipseau boierul Bratei şi 
logofătul Filos. Roman Herescu porni să povestească încruntat 
despre nereuşita discuţiilor purtate. Dar, spre mirarea lui, pe 
măsură ce ieşeau la iveală neînțelegerile cu Ibrahim, vodă părea 


din ce în ce mai bine dispus. Cînd Roman îşi isprăvi ultimele 
cuvinte, măria-sa Mircea ridică o cupă şi spuse rizînd: 

— Să bem, domnilor, în sănătatea padişahului! 

— Dacă asta-i voia voastră, să bem, grăi Herescu 
posomorit. Prilej de bucurie nu avem, ci numai ameninţări din 
partea turcilor. 

— Te înşeli, Herescule! strigă vodă cu ochii scînteietori. 
Murad ne-a trimis pe tavă mari cîştiguri pentru Ţara 
Românească. 

— Eu nu le văd. 

— Nu le vezi fiindcă n-ai avut vreme să chibzuieşti adînc. Eu 
m-am gîndit la ele din clipa în care am aflat că Ibrahim a venit la 
Giurgiu. 

— Şi cum arată acele cîştiguri, măria-ta? 

— Eşti nerăbdător, Herescule? 

— Sînt. Eu nu văd decît pagubă. În primăvară turcii pot veni 
peste noi. 

— Pagubă? Niciodată n-am obţinut la nişte tratative atît de 
mult ca azi. Acum ştim limpede gîndurile turcilor, care ţintesc 
spre miazănoapte. Pînă mai ieri doar le-am bănuit. 

— Cam puţin, observă Roman. 

— Aşteaptă, domnule! rise vodă. Prezenţa soliei turceşti la 
Argeş înseamnă prilej de nelinişte pentru Sigismund de 
Luxemburg şi siguranţa noastră că vom primi sprijin de oşti. 

— Hm! Asta cam aşa e, se înveseli Herescu. 

— Dar nu-i totul. Ciştigul cel mare l-am lăsat anume la 
urmă. Sultanul Murad ne-a trimis pe tavă minunatele şi vechile 
noastre ţinuturi ale Amlaşului şi Făgăraşului, pierdute vremelnic 
prin luptă de fratele meu Dan-voievod. 

— Nu înţeleg. 

— Răbdare, domnule! Comite Dragomir! i se adresă vodă 
castelanului de Dîmboviţa. 

— Poruncă, doamne! 

— Miine în zori vei pleca spre Buda! Să-i povesteşti lui 
Sigismund de Luxemburg despre tot ce s-a discutat aici la masa 
tratativelor! 

— Numai să mă creadă. 

— Am eu grijă de asta. 

Domnul Ţării Româneşti ştia ce spune. El prevăzuse o astfel 
de manevră cînd îl trimisese la masa tratativelor pe logofătul 


Filos, care se dovedise iscoada lui Sigismund la Argeş. Mircea 
era sigur că regele Ungariei va afla, pe căi ocolite, tot ce s-a 
discutat între români şi turci. 

— Am eu grijă, repetă vodă. Sigismund va înţelege că-i 
folositor pentru el a ne sprijini în primăvară cu oşti. Murad nu ne 
poate ataca înainte de începutul lunii mai, cînd se statorniceşte 
vremea bună. li propunem regelui Ungariei să ne întîlnim cu el 
în aprilie la Braşov sau la Sibiu. Acea întîlnire va aduce nu numai 
sprijin de oşti, ci şi vechile noastre ducate ale Amlaşului şi 
Făgăraşului. 

— Credeţi că Sigismund se va învoi? întrebă Roman. 

— Cred, însă nu o va face cu inima uşoară. Acele ţinuturi au 
fost pierdute de răposatul Dan-voievod. Noi le vom lua îndărăt 
pe cale paşnică. Sigismund nu are de ales. El înţelege azi că-i 
sîntem prieteni de nădejde. Că Ţara Românească înseamnă 
singura  stavilă împotriva turcilor, care  năzuiesc spre 
miazănoapte. Dacă noi îl părăsim, regatul Ungariei e grav 
ameninţat. Acum a căpătat încredere în noi, iar pe nişte prieteni 
nu-i poţi păgubi de ce-i al lor. La masa tratativelor cu Sigismund 
voi arăta asta. lată, Herescule, de ce am închinat în sănătatea 
padişahului. Omul înţelept trebuie să tragă foloase chiar şi din 
pagube. Nădăjduiam că Murad va trimite o solie la Argeş. 
Nădăjduiam, fiindcă prezenţa ei aici însemna pentru mine arma 
cu care pot readuce la trupul ţării ducatele Amlaşului şi 
Fărăgaşului. In rezultatele tratativelor dintre români şi turci 
nu-mi puneam nici un fel de speranţe. Le bănuiam dinainte. 

— Fir-aş al naibii! şuieră Herescu admirativ, îndată ce 
părăsi palatul domnesc. Acum doi ani credeam că Mircea va fi 
un bun gospodar al ţării, dar nu un mare diplomat şi general. 
Stai lîngă om vreme îndelungată şi nu-l cunoşti destul. În numai 
cîteva luni a unit Dobrogea cu [ara Românească printr-o 
campanie care m-a uluit, a readus sub stăpînirea coroanei 
noastre Banatul Severinului fără a pierde un singur oştean, iar 
azi a pornit pasul cel mare spre ducatele de peste munţi. Va 
reuşi oare şi al treilea pas? Cînd mă uit la el, îmi vine a zimbi. E 
pus mai mult pe şagă şi crezi că astea sînt singurele sale 
gînduri. Păcăleala lui pe seama unor boieri în campania din 
Dobrogea a rămas de pomină. Dar sub şagă, stăruia grija lui ca 
secretul campaniei să nu ajungă la turci. Parcă toate le face în 
şagă. Fiindcă ceea ce s-a întîmplat în Banatul Severinului a dat 


multe prilejuri de zimbete admirative pe la curţile Europei. Abia 
acum pricep că pe dedesubt el e altfel. El luptă cu armele 
potrivite ţărilor mici. Puţini ar şti să le folosească atit de bine. 


* 


Un vînt rece bătea peste Adrianopole. Pe străzi, negustorii 
de mărunţişuri, greci, bulgari, armeni, evrei şi de alte naţii îşi 
lăudau mărfurile ieftine cu mai mult sîrg. Schimbarea timpului îi 
îngrijora ca pe oricare sărac. Doar marii negustori, cu prăvăliile 
lor încăpătoare, cu mărfurile frumos adăpostite, dădeau puţină 
importanţă vremii. Acolo sobele  răspîndeau căldura de 
trebuinţă. Trecătorii zăboveau adesea lîngă tejghele, unde 
aveau ocazia plăcută să se tocmească asupra sumei pretinse 
pentru marfă. Cînd era frig sau umezeală, ori amîndouă la un 
loc, negustorii ambulanți rar se bucurau de atenţia trecătorilor. 
Puţini se opreau să cumpere de la ei. Multe bazaruri şi prăvălii 
avea Adrianopole, fiindcă aurul intra acolo fără încetare. Îl 
aduceau oştenii din prăzile de război. Dar nu numai aur intra în 
oraş, ci şi robi, cai, vite, covoare, alimente, stofe, bijuterii, arme 
de toate felurile, bani de aramă, de argint şi de aur, dimpreună 
cu o mulţime de obiecte folositoare sau fără rost. Îmbogăţiţi 
peste noapte, mulţi oşteni încercau să-şi cheltuiască avutul 
după cum îi tăia capul. Nepriceperea lor însemna averi uriaşe 
pentru negustori. Lipsiţi de familii şi case, fiindcă locuiau în 
cazărmi, speriaţi de mulţimea prăzilor, oştenii se dovedeau 
ageamii cumpărători sau  vînzători. Cumpărau la preţuri 
astronomice obiecte ce nu le foloseau la nimic şi nu-şi făceau 
griji pentru ziua de miine. Miine însemna pentru ei o nouă 
campanie. Un nou prilej de prăzi. Oştenii păreau nişte copii mari 
care se tăiau între ei pentru o biată podoabă ieftină din aramă 
sau ofereau cu nepăsare un colier bătut în nestemate în 
schimbul unei oale cu vin interzis de Coran. Mulţi deveneau 
pradă bună în mîinile negustorilor dibaci. Puţini dintre ei 
chibzuiau să strîngă ceva pentru zile negre. 

Vremea rece de la sfîrşitul toamnei era semnalul unei lungi 
perioade fără intrări de mărfuri. Oştile vegetau la obişnuitul 
iernat. Preţurile mărunte peste vară creşteau de la o zi la alta. 
Făina, uleiul, măslinele, mierea, fructele şi celelalte alimente se 
împuţinau treptat. La bijuterii, la obiecte scumpe meditau doar 


înalții demnitari. Ei nu se amestecau prin prăvălii cu mărunţii 
cumpărători de rînd, ci erau primiţi în alte odăi ale negustorilor. 
In vreme ce-şi alegeau mărfurile dorite, slujitorii casei le 
aduceau pe tăvi ceaiuri fierbinţi, prăjituri şi vinuri de soi. lar cei 
mai mulţi dintre înalții demnitari primeau mărfurile în dar, 
fiindcă negustorii totdeauna aveau nevoie de protecţia lor. 

Marele vizir Ali-paşa îi oferise prinţului Vlad o casă şi citeva 
pungi cu aur. În aşteptarea primăverii ce era încă atit de 
departe, pretendentul la coroana Ţării Româneşti încerca să-şi 
facă relaţii cît mai folositoare. Uneori, ieşea însoţit de slujitorul 
său, raguzanul Casaldi. Hoinăreau împreună prin prăvălii. Rar 
făceau cumpărături, fiindcă banii zburau iute, pe întreţinerea 
casei. Işi petreceau timpul prin prăvălii minunîndu-se de cîtă 
bogăţie arăta Adrianopolul. Într-o dimineaţă, Vlad şi raguzanul 
Casaldi nimeriră în prăvălia negustorului Aram. Marea încăpere 
de la stradă tixită cu minunate covoare, cu blănuri, butoaie de 
untdelemn, saci cu făină, stofe şi tot soiul de mărfuri, era parcă 
neîncăpătoare pentru cioporul de muşterii. Vînzătorii abia 
pridideau să servească. Vlad cumpără unele alimente ce urmau 
să fie aduse acasă de către un slujitor al armeanului Aram. 
Stăpînul prăvăliei, înalt şi suplu, cam prea tînăr pentru astfel de 
îndeletnicire în stil mare, primise doi demnitari cu care se 
întreținea într-o odaie lăturalnică. Acolo se vindeau bijuterii 
scumpe, iar muritorii de rînd nu treceau pragul acelei încăperi. 
De fapt, nici bogatul negustor armean nu servea în prăvălia de 
la stradă, fiindcă păstra obiceiul statornicit de breaslă. 

Cei doi demnitari se ridicară să plece, mulţumiţi de 
frumoasele daruri primite. Aram îi conduse cu plecăciuni adînci. 
Muşteriii le făcură loc să treacă şi se înclinară la fel de 
respectuoşi. Vlad privi spre uşa deschisă doar citeva clipe. 
Tresări. Uşa se închise. In încăperea de la stradă, vocile 
cumpărătorilor şi ale celor cîţiva vînzători căpătară din nou 
putere. Vlad părăsi prăvălia îngîndurat. 

— Ştii pe cine l-am văzut adineauri? îi zise raguzanului. 

— Nu, dar am observat tresărirea voastră. 

— Marele negustor Aram e de fapt comitele Staicu, unchiul 
meu. 

— Glumiţi? 

— Nu. 

— Poate că v-aţi înşelat, zimbi Casaldi, neîncrezător. Mulţi 


oameni se aseamănă între ei. 

— Nici vorbă. E el. 

— Domnule! îl privi raguzanul şăgalnic. Pe Aram l-am zărit 
şi eu. Tinereţea lui nu-l recomandă ca unchi al vostru. Cred că 
sînteţi de aceeaşi vîrstă. g 

— Staicu e mai mare decît mine cu patru ani. Insă asta are 
puţină importanţă, fiindcă nu mă pot dumiri de rostul său aici. Al 
doilea demnitar al Ţării Româneşti să fie un simplu negustor la 
Adrianopole? Staicu e prea bogat pentru a se cobori la o astfel 
de îndeletnicire. Drace! Cred că-i iscoadă. Poate că Mircea a 
aflat că m-am stabilit aici. Că duc tratative cu turcii împotriva 
lui. lată rostul comitelui Staicu în Adrianopole. 

— Dar cine foloseşte ca iscoadă un om atit de însemnat? 

— Asta mă nedumireşte şi pe mine, recunoscu prinţul Vlad. 

Casaldi intră într-o prăvălie apropiată de-a armeanului 
Aram. Cînd ieşi de acolo, părea cam încurcat. 

— Ei? 

— Domnule, negustorul Aram ţine prăvălia de vreo doi ani, 
spuse raguzanul îngîndurat. Deci e clar că nu pe voi vă caută. 

— Atunci ce? 

— Nu ştiu, însă mă mir. Dacă ar fi un om oarecare, mai 
treacă-meargă. Sînteţi absolut sigur că e el? Poate că-i o simplă 
asemănare. S-au mai văzut cazuri ca acesta. 

— Ce naiba, iar o luăm de la început? se minie tînărul Vlad. 


* 


Raguzanul meditase îndelug asupra puţin obişnuitei întîlniri. 
Dar mai ales făcuse o seamă de presupuneri cu privire la rostul 
comitelui în Adrianopole. Noaptea trecuse dincolo de jumătatea 
ei cînd îl fură somnul. Puțin după revărsatul zorilor, părăsi 
locuinţa. Paşii îl purtară spre cartierul comercial al oraşului. 
Zăbovi mult pe acolo. Intră în prăvălia armeanului Aram şi se 
amestecă printre obişnuiţii muşterii. Pentru a nu bate la ochi că 
întîrzie prea mult şi fără rost, făcu unele cumpărături mărunte. 
Privi către uşa care ducea spre odaia lăturalnică, însă aceasta 
nu se deschise. Lăsă în urmă cartierul comercial al oraşului. O 
idee vagă la început, apoi parcă mai limpede îşi făcu loc în 
mintea lui Casaldi. Era atit de preocupat, încît se lovea de 
trecători. Ajunse la palatul şefului poliţiei imperiale. Marile uşi de 


la stradă aveau străji. Chiar şi pe la colţurile clădirii şedeau în 
pază o seamă de oşteni. Din vreme în vreme, prin uşile cele 
mari intrau sau ieşeau slujbaşi. Străjile îi salutau după 
importanţa rangului. 

„Va fi greu să ajung la Suhar-paşa, chibzui raguzanul. 
Nimeni nu mă cunoaşte aici. Totuşi, o încercare nu strică.” 

Urcă cele cîteva trepte şi i se adresă unuia dintre oşteni: 

— Strălucitorule, cum pot să ajung pînă la măritul paşă? 

Străjile se priviră o clipă si izbucniră în rîs. Parcă uitaseră de 
el. Se înghionteau şi rideau cu poftă. 

— În vis, răspunse cel întrebat. Dacă ai norocul să-l visezi, 
îndată ajungi lîngă el. Hai, ia-o din loc! 

— Îi aduc veşti, stărui Casaldi. 

— Spune-le. 

— Dar nu vouă se cuvine să vi le spun. 

— Aha! Toţi aduc numai veşti mari. la-o din loc! 

Raguzanul se îndepărtă descurajat. Însă nu era el omul care 
să se dea bătut prea uşor. Aşteptă la oarecare distanţă pînă cînd 
se deschise uşa. Un slujbaş, mărunt pesemne după faptul că 
străjile nu-l salutară, cobori treptele. Casaldi îl ajunse din urmă 
şi-i spuse cu tot respectul cuvenit: 

— Mărite demnitar al imperiului, apleacă-ţi ochii asupra 
unuia care doreşte a-ţi aduce plocon doi ducați venețieni. 

La primele cuvinte, slujbaşul vru să-şi continue drumul 
privindu-l pe raguzan cu dispreţ, dar pomenirea ducaţilor hotărî 
altfel şi-i aduse un zîmbet. 

— Ce doreşti de la mine? 

— Să mă duci la strălucitorul Suhar-paşa. 

— Asta nu pot. Pînă acolo nici eu nu ajung. 

Raguzanul scoase trei ducați în loc de doi. 

— Dacă mă duci la el, mai primeşti încă pe atit. 

Slujbaşul, destul de cuminte, luă întîi banii. Apoi se scărpină 
în creştet şi chibzui preţ de cîteva clipe. 

— Eu pot să te duc doar pînă la stăpînul meu. Pe urmă 
aranjezi cu el dacă vă înţelegeţi la preţ. 

— Fie! 

Intrară amîndoi în palat. Ocoliră scările mari, frumoase, ce 
duceau la etaj şi ajunseră curînd într-o aripă a clădirii mai puţin 
arătoasă. Turcul îi făcu semn să aştepte. La puţină vreme reveni 
împreună cu un alt slujbaş. Casaldi îi dărui primului încă trei 


ducați, iar celui de-al doilea cinci. Însă turcul nu părea mulţumit. 
Şedea cu mina întinsă, gata a se răzbindi. Mai scoase cinci 
ducați şi-i lăsă în palma turcului, dar nu înainte de a suspina 
jalnic. Din nou i se porunci să aştepte. Trecu multă vreme. 

„Hm! socoti raguzanul. Tilharii mi-au luat aurul degeaba. 
Pînă la urmă o să mă dea afară careva dintre oştenii de pază.” 

Tocmai cînd îşi cam pierduse nădejdea, al doilea slujbaş îşi 
făcu apariţia şi-i ceru încă cinci ducați. Un tînăr îmbrăcat 
strălucitor luă monedele de aur şi-i făcu semn să-l urmeze. 
Urcară treptele frumoasei scări de marmură albă. Suhar-paşa 
era singur în cabinetul său, mulţumit că reuşise cu multă dibăcie 
să-şi transporte averea la Genova şi Florenţa. Puţinul ce-i 
rămăsese în Adrianopole îl păstrase de ochii lumii. Peste citeva 
zile va părăsi, fără părere de rău, oraşul. În Apus viaţa părea 
mai sigură. Şi totuşi, îşi amînase mereu plecarea, fiindcă noua 
sa funcţie îi aducea cîştiguri nevisate. Cînd îi luase locul lui 
Sabahaddin, habar nu avea că un şef al poliţiei imperiale adună 
averi egale cu ale sultanului. Slujitorii cei vechi îl iniţiaseră în 
tainele cunoscute de înaintaşul său. Negustorii, cîrciumarii, 
hangiii şi meseriaşii îi plăteau peşcheşuri în fiecare lună după 
puteri, fiindcă miînia înaltului demnitar putea să-i ajungă pe 
negîndite. Agenţii lui Suhar cutreierau oraşele şi se întorceau 
încărcaţi cu aur. Totul se făcea în mare taină. Atit cei care 
dădeau cît şi cei care primeau nu aveau interes să vorbească. 
Înaltul demnitar bănuia că agenţii îl jumulesc, dar, cum grosul 
aurului ajungea la el, prilejuri de supărare apăreau rar. Fiecare 
zi îi aducea noi venituri. Uneori pornea singur prin prăvăliile 
marilor negustori din Adrianopole pentru un plus de peşcheşuri. 
Buzunarele caftanului său atîrnau grele de daruri de preţ. 

Raguzanul intrase la el de cîteva minute şi aştepta umil 
alături de uşă. Suhar îl privi încruntat. Straiele acestuia nu-l 
recomandau ca om cu stare bună. 

— Ce doreşti? îl întrebă aspru. 

Casaldi puse un genunchi pe covorul moale, catifelat. 

— Strălucitorule, îţi aduc veşti mari. 

— Veşti? Ce mă privesc pe mine veştile tocmai acum, 
cînd... 

Îşi luă seama la timp. Preocupat de gîndurile sale, fusese pe 
punctul de a spune o prostie fără seamăân. De a-şi arăta 
intenţiile privitoare la părăsirea imperiului. 


— Ce mă privesc pe mine veştile tocmai acum, cînd am 
atitea treburi? încercă să repare gafa scăpată pe jumătate. 
Vorbeşte cu slujitorii mei. Ei se ocupă cu veştile. Şi acum pleacă! 

Raguzanul intui că o frază lungă nu-i poate fi folositoare. 
Suhar l-ar opri după primele cuvinte şi l-ar da afară înainte de a 
pricepe vestea. Hotări să pronunţe doar două cuvinte. 

— Nufărul Alb. 

Înaltul demnitar tresări. Privise prin fereastră şi îl uitase pe 
ghiaur. 

— Ce-i cu Nufărul Alb? se întoarse uimit. 

— Mărite paşă, poate că mă înşel, dar dacă bănuielile mele 
sînt bune, azi ai prilejul să-l prinzi pe Nufărul Alb - şi respiră 
uşurat că-i trezise interesul. 

— Au mai fost şi alţii care ne-au dat astfel de veşti, grăi 
Suhar, nu prea entuziasmat. Pînă acum au pierit trei oameni. 
Despre fiecare s-a crezut că-i Nufărul Alb. Cei ce i-au denunţat 
nu s-au bucurat de aurul pus pe viaţa Nufărului. Dovedindu-se 
minciuna, denunţătorii au sfîrşit sub toporul călăului. 

— Strălucitorule, eu nu spun că omul meu e Nufărul Alb. Eu 
doar îl bănuiesc. Deci nu am a mă teme pentru viaţa mea. 
Rămiîne ca voi să descoperiţi adevărul. 

Îi povesti demnitarului tot ce aflase despre Staicu, 
ferindu-se a pomeni vreo vorbă la adresa lui Vlad. În caz că 
bănuiala sa era întemeiată, Casaldi spera să obţină aurul numai 
pentru sine. Trei mii de ducați venețieni, la cît ajunsese preţul 
pus pe viaţa Nufărului, însemnau o frumoasă avere. Va încasa 
banii şi va părăsi oraşul în taină. În slujba lui Vlad, cîştigurile se 
arătau prea îndepărtate. 

Suhar îl cunoştea pe negustorul Aram. Uneori trecea şi pe 
la acesta, după obişnuitele daruri. Parcă nu-i venea a crede că 
armeanul poate fi Nufărul Alb. Ar fi fost de mirare: al doilea 
demnitar al Ţării Româneşti să stea în Adrianopole doar ca 
simplu negustor? De ce? De obicei, iscoadele sînt cavaleri 
încercaţi, dar nu înalţi demnitari. 

„Dacă ghiaurul e Nufărul Alb, înseamnă că prin arestarea 
lui planurile mele de plecare pot fi amînate. Oare să am atita 
noroc, tocmai cînd speram atît de puţin? Multă vreme se va 
vorbi despre înţelepciunea lui Suhar-paşa. Chiar padişahul va fi 
încredinţat că are în mine un demnitar cu care se poate mîndri.” 

Îl privi pe raguzan prietenos. Dacă acesta i-ar fi ghicit 


gîndurile, s-ar fi îngrozit ca de moarte. 

— Cine mai ştie ce mi-ai spus despre negustorul Aram? 

— Nimeni, strălucitorule, minţi Casaldi cu seninătate. Doar 
nu eram ageamiu să dau norocul din mînă. 

— Bine! Rămii aici! Dacă ştirea adusă de tine se dovedeşte 
întemeiată, vei primi ducaţii chiar azi. 

După acele vorbe, şeful poliţiei imperiale părăsi încăperea. 
În prăvălia lui Aram era aceeaşi înghesuială ca şi la începutul 
zilei. Cînd Suhar-paşa intră acolo, muşteriii şi vînzătorii încetară 
forfota. Cel mai virstnic dintre slujitori alergă să-şi anunţe 
stăpînul. Uşa odăii alăturate se deschise în faţa înaltului 
oaspete. Aram, onorat chipurile de o astfel de vizită, nu mai 
contenea cu ploconelile. 

— Mărite paşă, vizita voastră cinsteşte această umilă 
prăvălie. Îndată vor veni gustări şi o cupă cu vin grecesc. Am 
pentru voi o căpăţină de zahăr ce ar stîrni invidia unui rege. leri 
ne-a sosit piper, scorţişoară, ulei de camfor şi covoare din 
adîncurile Asiei. Corăbierii genovezi ne-au luat pentru ele preţuri 
înzecite. La fiecare transport, genovezii ne jumulesc de-a 
binelea prin ridicarea neruşinată a preţurilor. Dacă lucrurile 
merg tot aşa, noi, negustorii, vom ajunge muritori de foame. 

Suhar-paşa îl asculta amuzat. Inelul descris de răposatul 
Enver stăruia în degetul falsului negustor. 

„lată-mă lîngă Nufărul Alb, chibzui el, în vreme ce mîngiia 
un frumos colier de perle. Cine şi-ar fi închipuit că-l voi prinde 
atit de uşor? De fapt, ar trebui să-i port recunoştinţă. Datorită lui 
i-am luat locul nesuferitului Sabahaddin. Şi tot datorită lui voi 
ajunge din nou în grațiile sultanului Murad. L-am vizitat de atitea 
ori fără să-mi treacă prin minte cea mai mică bănuială. Era aici 
şi-şi ridea de mine, aşa cum o face poate şi acum. După trupul 
voinic, mlădios, nu încape îndoială că-i foarte ager. Foarte 
puternic. Dacă ar şti el ce gîndesc acum, cred că m-ar ucide 
într-o clipă.” 

— Frumos colier! 

— Şi scump, replică Aram prevăzător în faţa unei eventuale 
pagube. 

— Credeam că mi-l dăruieşti, se posomori oaspetele. 

— Dar acum trei săptămîni mi-aţi luat unul la fel, se văicări 
presupusul armean. 

— Atunci să nu mai vorbim despre asta. 


— Ba vorbim,  strălucitorule, sări Aram speriat că-l 
supărase. Vi-l pot oferi în contul lunii viitoare. 

— La asta mă gindeam şi eu, rise demnitarul. 

Şeful poliţiei imperiale se despărţi de negustor cu o seamă 
de cuvinte frumoase. Părăsi prăvălia fără a se arăta prea grăbit. 
Slujitorul, care nu bănuia nimic din gîndurile stăpînului, îl urma 
la cîţiva paşi. 

Rămas în cabinetul de lucru al lui Suhar, raguzanul Casaldi 
îşi făcea planuri în privinţa celor trei mii de ducați. Era aproape 
sigur că nu se înşelase în presupunerile sale asupra Nufărului 
Alb. Cînd înaltul demnitar apăru zimbind, Casaldi ghici dintr-o 
privire vestea cea bună. 

— Vei primi îndată ducaţii promişi, grăi Suhar vesel. Un 
slujitor te va conduce la plătitorul meu. Cum te cheamă? 

— Casaldi, strălucitorule. 

In cabinet intră un bărbat voinic, smolit la faţă, cu priviri 
jucăuşe. Acesta îi făcu semn raguzanului să-l urmeze, dar nu 
spre uşa prin care venise, ci prin alta. La invitaţia slujitorului, 
Casaldi trecu pragul unei odăi ale cărei ferestre acoperite de 
draperii lăsau puţină lumină. Instinctiv, simţi o primejdie şi vru 
să se întoarcă, însă era prea tirziu. Un şnur îi stringea gitul pînă 
la sufocare. Incercă să lovească. Nici măcar atita nu reuşi. Braţe 
puternice îl apăsau fără putinţă de scăpare. Cercuri ciudate îi 
jucau în faţa ochilor. Apoi se muie dintr-o dată. 

Slujitorul deschise uşa şi-i zimbi lui Suhar. Acesta înţelese 
că totul s-a încheiat cu bună rînduială. 

„Acum voi inventa o poveste frumoasă în legătură cu 
prinderea faimosului Nufăr Alb, chibzui mulţumit. Cei trei mii de 
ducați îmi revin mie, dar asta are puţină însemnătate. Numele 
meu va fi rostit cu cinste de-a lungul imperiului. Ibrahim şi 
marele vizir vor spumega de furie. Padişahul îmi va adresa 
cuvinte de laudă. lar eu mai rămîn la Adrianopole, să string alte 
comori. Apoi va veni o vreme cînd totul se va uita. Fiindcă 
oamenii uită uşor. Atunci o iau din loc. S-ar putea să-l prind şi pe 
afurisitul de Fareddin. Caznele trebuie să scoată de la Nufărul 
Alb numele complicelui sau al complicilor. Mă voi îngriji singur 
de asta. Arestarea lui Fareddin mi-ar spori faima de om 
înţelept.” 

Suhar se ridică sprinten şi-l chemă pe aghiotantul său. 

— İl arestăm pe negustorul Aram, spuse aspru, ferindu-se a 


pomeni ceva despre Nufărul Alb, fiindcă acesta era rolul cel 
mare pe care voia să-l joace numai la vremea potrivită. 

— Ciţi oameni să iau, strălucitorule? 

— O sută. 

— Nu-i prea mult? Cred că doi-trei sînt destui. 

— Nu! Am spus o sută. Agenţii să înconjoare prăvălia pînă 
într-o jumătate de ceas. Dacă îţi scapă Aram, poţi să te spînzuri. 
lertare nu vei găsi la mine. Armeanul urzeşte uciderea 
sultanului. Pe negustor îl vreau viu. Moartea lui înseamnă şi a ta. 


* 


Vremea prînzului trecuse. În prăvălia armeanului intrară 
şase bărbaţi cu iatagane în miini. Vînzătorii şi muşteriii 
încremeniră la apariţia lor. Agenţii lui Suhar îi îmbrînciră pe cei 
ce le şedeau în cale. Din cîțiva paşi ajunseră la uşa odăii 
laterale. Auzind zgomot neobişnuit, Aram îşi părăsi 
îndeletnicirea şi puse mîna pe o spadă chiar în clipa cînd 
oamenii lui Suhar îi treceau pragul. Alţi agenţi năvăliră în 
prăvălie. Aram înțelese că a fost descoperit. Prin ce împrejurări, 
nu avea timp să se gindească. Reuşi să doboare doi dintre 
agenţi. Loviturile de iatagane ale adversarilor ţinteau nu să-l 
doboare, ci să-l dezarmeze. Deci porunca era să-l prindă viu. 
Aram sări peste masa lui de lucru şi ajunse la fereastră. Dar 
agenţii se înmulţiră. Din nou spada lui lovi în plin. Deschise 
fereastra cu stinga şi sări. Afară, un ciopor de trupuri se 
aruncară peste el. 


Agenţii părăsiră prăvălia în frunte cu Suhar, purtîndu-l pe 
prizonier între ei. Curînd puternica fortăreață Deşli îşi deschise 
porţile mari. Acolo, între zidurile reci, grele, păzite de oşteni 
mulţi, înconjurate cu briu de apă, se afla cea mai temută 
închisoare din imperiu. Comandantul ei era Ohran-bey. Omul 
care se putea lăuda că niciodată nu-i scăpase măcar un 
prizonier. Anunţat de  oştenii aflaţi pe zidurile înalte, 
comandantul ieşi în întîmpinarea şefului poliţiei imperiale, 
aranjindu-şi ţinuta din mers. 

— Ohran! strigă Suhar cu glas vesel. Ştii pe cine ţi-l aduc 


prins? 

— Numai înţelepciunea-voastră şi a măritului Allah mi-ar fi 
de ajutor, dar, cum nu le am, e greu să ghicesc, răspunse 
comandantul dornic să-i fie pe plac stăpînului său. 

— Aşa este, aprobă Suhar, atins plăcut de cuvintele lui 
Ohran-bey. Omul pe care ţi-l aduc e Nufărul Alb. 

Agenţii şi oştenii din gardă încremeniră, ca şi comandantul 
fortăreței. Dacă trăsnetul ar fi căzut alături, aşa, din senin, nu 
i-ar fi mirat mai mult. Omul în jurul căruia se ţesuseră legende şi 
cîntece şedea priponit în faţa lor. Mari iubitori de acte vitejeşti, 
mulţi dintre oşteni îl priviră pe Nufăr cu o scurtă ochire de 
simpatie. 

Suhar gustă clipa ca pe un balsam tămăduitor. Tăcu multă 
vreme, dornic să o prelungească. Oştenii îl luară pe Nufăr între 
ei. La spatele lor, uşile se închideau cu zgomot repetat în ecouri. 
Urcară treptele unei scări în spirală. Mirosul de mucegai, atit de 
puternic la parterul fortăreței, îşi pierduse puterile. O ultimă uşă 
se închise după comitele Staicu. Era singur. | se tăiaseră 
legăturile şi putea să se mişte. Odaia destul de încăpătoare nu 
avea mobilier. Prin două ferestre înguste, lumina zilei pătrundea 
cu slabe puteri. Se afla într-un turn din mijlocul faimoasei 
închisori Deşi. 

Comandantul îl conduse pe Suhar în odaia sa de lucru. 

— Sînteţi sigur, strălucitorule, că arestatul e Nufărul Alb? 
îndrăzni să întrebe. 

— Absolut. Nu am nici un fel de îndoială. Nufărul Alb se 
numeşte de fapt Staicu şi e fratele mai mic al ghiaurului 
Mircea-voievod. 

Ohran scăpă o nouă exclamaţie de uimire, spre satisfacția 
înaltului demnitar. 

— Acum am treburi, grăi oaspetele. Poate că la noapte sau 
mîine mă voi întoarce să-l trec prin cazne pe arestat. Nimeni nu 
are drepturi asupra lui în afară de mine şi padişah. Numai 
porunca scrisă a padişahului sau a mea îl poate scoate din 
fortăreaţa Deşli. Răspunzi de el cu viaţa ta. 


* 


Vestea prinderii Nufărului Alb trecu prin Adrianopole şi prin 
împrejurimi ca un fior. Suhar nu dorise a păstra în secret 


frumoasa captură. Oamenii aflară curînd că Nufărul Alb e 
comitele Staicu, mare demnitar al Ţării Româneşti. Asupra lui 
Fareddin, ştirea pică asemenea trăsnetului. Tocmai îşi făcea 
siesta de după prînz, obicei împrumutat de la greci. In prima 
clipă alergă spre fereastră, convins că agenţii lui Suhar năvălesc 
în palatul său. Apoi rămase rezemat de perete. IlI încerca o 
uşoară ameţeală. 

„Va trebui să fug din Adrianopole, repetă de citeva ori. 
Orice întîrziere îmi poate aduce pieirea. Nufărul va fi trecut prin 
cazne. De sub apăsarea lor puţini scapă fără mărturisiri. De fapt, 
nu mai scapă, ci pier. Suhar nu a avut vreme pentru cazne. Cred 
că o va face abia miine noapte, adică după ce va fi dus în faţa 
padişahului. Aşa e obiceiul. Ghiaurul mă va trăda chiar fără a fi 
silit. Nu-mi datorează nimic. Puțin îi pasă de mine. Azi, Murad 
nu-l mai primeşte fiindcă e bolnav. Aşa stînd lucrurile, ar mai fi o 
cale. Otrava. Secretarul lui Suhar e omul meu. El poate strecura 
otrava în fortăreaţa Deşli. Are acolo cîţiva oşteni credincioşi lui. 
Voi părăsi oraşul pînă într-un ceas. Dacă Nufărul Alb cade sub 
puterea otrăvii, mă pot întoarce fără teamă.” 

În timp ce Fareddin îşi strîngea aurul şi bijuteriile, prin 
poarta de miazănoapte a oraşului Adrianopole ieşiră călări doi 
negustori de mărunţişuri. După straiele lor ponosite, după 
gloabele de sub ei şi după înfăţişarea neîngrijită, nimeni nu ar fi 
bănuit că neajutoraţii negustori ambulanți sînt iscoade ale 
renumitului cavaler bulgar Cîrstev. 

Vestea căderii comitelui Staicu îl înmărmuri pe Vlad. În 
primul moment îşi luă pălăria cu gîndul să meargă la marele 
vizir şi să-l implore pentru slobozirea unchiului său. Apoi ridică 
din umeri. Era o prostie. Bănuielile sale căzură îndată asupra 
raguzanului. Dar miînia lui se dovedea neputincioasă. Casaldi 
nu-şi mai făcuse apariţia din zori. Cu siguranţă că luase preţul 
trădării şi părăsise oraşul. 

Peste Adrianopole cerul se înnegura treptat. Cădea 
înserarea. 


Frumosul oraş Ipek era uneori plăcută reşedinţă a cneazului 
Lazăr al Serbiei. Cînd acesta se stabilea acolo pentru o vreme, 
curtenii îl urmau, încîntaţi de minunatul peisaj înconjurător. 


Liniştit, aproape anonim în lipsa cneazului, lpekul căpăta parcă 
viaţă de îndată ce trimbiţele şi cornurile anunțau reîntoarcerea 
măritului autocrat. Cîrciumile, hanurile, străzile şi casele din Ipek 
primeau oaspeţi. Nenumăraţi oaspeţi. 

Într-un han de la marginea oraşului, vestitul cavaler 
Carapelese înfuleca de unul singur dintr-o uriaşă pulpă de porc 
bine afumată. Degetele lui puternice rupeau bucăţi mari din 
carnea împănată cu grăsime. Alături, o găleată cu vin dulce, 
adus de pe coastele Dalmației, îi ţinea plăcută tovărăşie. 
Mîncăul Carapelese nu părea în toane prea bune. lInfuleca 
zdravăn, iar înjurăturile dintre doi dumicaţi porneau lungi, 
curgătoare, în sprintenul grai al italienilor. Cavalerul avea 
motive temeinice să fie supărat. Despre el şi despre Ruk Spear 
mulţi vorbeau mai în glumă, mai în serios că sînt ca omul şi 
umbra la vreme de vară. Dacă îl căutai pe Ruk, nu trebuia să 
alergi prea mult pentru a da de Carapelese şi invers. Dar 
cavalerul Spear dispăruse de vreo două zile pentru o femeie de 
la curtea cneazului. Se ţinea după ea ca mielul după oaie. 
Lunganul italian nu aflase nici măcar dacă muierea merita 
atenţia prietenului său. Curînd ulcica atinse fundul găleţii cu 
zgomot neplăcut pentru el. Neplăcut, fiindcă îi lipseau banii, iar 
hangiul dădea pe datorie doar cînd făcea pomană pentru 
sufletele morţilor. Tresări. Uşa hanului zbură în lături ca la 
vreme de furtună. Carapelese rămase cu ulcica la jumătatea 
drumului dintre găleată şi gură. 

— Santa Agripina! exclamă, cu slabă sclipire de luciditate. 
Ruk e făcut foc. Pesemne că muierea i-a dat vînt. 

— Ah, iată-te! grăi Spear cu satisfacţie în glas. Mă temeam 
că în lipsa mea ţi-ai luat zborul. 

— Alţii cam aşa fac, bombăni Carapelese. Abia după ce li se 
închide uşa în nas îşi amintesc de prieteni. 

— Lasă! Turcii l-au prins pe Nufărul Alb. 

— Glumeşti? păru a se dezmetici o clipă. 

— Zău că nu! Adineauri am aflat vestea. Din păcate, eşti 
făcut rău. Cu morişca stai binişor, însă nu cred că te poţi ţine în 
şaua calului. 

— Eu? 

Carapelese făcu un efort lăudabil. Se ridică, biţiindu-şi 
picioarele lungi. Apoi săltă piciorul de porc în aer şi grăi cu trufia 
omului cherchelit: 


— ÎI voi răzbuna pe Nufărul Alb. Unul e Carapelese, fraţilor! 

Prinse ulcica, vărsă cîteva picături în cinstea mortului, iar 
restul pe gît, după care continuă măreț: 

— Praf şi pulbere... 

Ruk ştia ce are de făcut. Îşi strecură umărul sub pieptul 
cavalerului, îl prinse cu o mînă pe după git şi ieşi în curte către 
valăul cu apă pentru cai. ltalianul, convins că e călare, porni să 
înfiripe un cîntec deocheat. Spear îl aşeză pe capră deasupra 
valăului şi aruncă o găleată cu apă peste el. 

— Sfinţi apostoli şi cardinali! behăi Carapelese. Riul prin 
care trecem e ca gheaţa. Dacă scap din el, trăiesc o mie de ani. 

Urmă a doua găleată. 

— Sfinte Augustinus de Padova! răcni lunganul. Mi se bat 
dinţii în gură ca la dulăi cînd sînt în nuntă. 

Spear îl conduse în odaia lor şi îl schimbă cu straie curate. 

— Aşa! murmură el satisfăcut. Acum eşti în stare să te ţii în 
şa. 

— Unde mergem? 

— La mănăstirea Snagovului. Cavalerul Cîrstev m-a 
înştiinţat că ne aşteaptă acolo. 

— Atita drum? 

— Am bătut noi altele şi mai lungi. 

— Ne lipsesc banii. 

— Aiurea! Am două pungi burduşite cu aur. Mi le-a dat chiar 
cneazul Lazăr, cu care am tăinuit între patru ochi. 

— Ce căutăm la Snagov? 

— Pregătim acolo evadarea Nufărului Alb. 

— Parcă ziceai că e mort. 

— Mort pe dracu! se răsti Ruk. Turcii nu sînt chiar atît de 
proşti să-l omoare. Cel puţin aşa sper. Dacă Nufărul Alb ar fi un 
cavaler mărunt, poate că ar face-o. Insă el e al doilea demnitar 
al Ţării Româneşti. Sultanul va porni tratative cu Mircea. Murad 
îi poate cere în schimb tot ţinutul Dobrogei, sau o mare sumă de 
bani. De va fi altfel, e păcat. 

Părăsiră hanul în goana cailor. Ploaia subţire îşi întorcea 
fustele după tactul vîntului aspru. In aceeaşi noapte, cei doi 
vechi prieteni ieşiră din Ipek pe cai sprinteni şi tăiară drum 
peste cîmpuri spre Buda. 


La un ceas după prinderea Nufărului Alb, Suhar îmbrăcat în 
ţinută de zile mari, ceru să fie primit de padişah. Dar, cu toate 
insistenţele sale, nu reuşi. Murad făcuse o baie cu sare şi 
adormise. Medicul său italian veghea să nu fie tulburat. 
Nemulțumit, şeful poliţiei imperiale porni spre casă. Îi mai 
scăzuse entuziasmul. Acum judeca limpede. Somnul padişahului 
îi răsturnase toate planurile. Pe Nufăr nu-l putea trece prin 
cazne înainte de a discuta cu Murad. 

„Arestatul e om de neam ales, reflectă Suhar. Poate că 
sultanul va avea alte ginduri în privinţa lui. A-I supune la cazne 
pe ghiaur fără ştiinţa padişahului înseamnă să-mi atrag minia 
acestuia. Cu Murad niciodată nu ştii cum se isprăveşte o 
discuţie. Intr-o clipă el poate uita că eu l-am prins pe Nufăr. 
Într-o clipă mă poate aresta şi trimite la fortăreaţa Deşii. Trebuie 
să fiu chibzuit. Să trag multe foloase din capturarea ghiaurului.” 


* 


La palatul regal din Buda se aprindeau lumînările. Înserase. 
Sigismund de Luxemburg, ajutat de slujitori, îşi făcea pregătirile 
de culcare. Rar intra el în pat la un astfel de ceas. Era răcit. 
Medicul îi recomandase cîteva zile de odihnă. Toţi curtenii ştiau 
că Lorant şi Gaşpar sînt favoriţii maiestăţii-sale, cu toate că nu 
pricepeau cauza. Unul dintre slujitori îl zări pe Lorant. Acesta 
deschisese uşa apartamentului regal şi-i făcea semne. Slujitorul 
ieşi pe vîrful picioarelor. După un minut reveni şi-i spuse regelui: 

— Domnul Lorant vă roagă să-l primiţi într-o chestiune 
grabnică. 

— La naiba! se supără Sigismund. Nici pentru boală nu am 
timp. 

Regele avea fierbinţeli şi-i era lehamite de orice. Nu avea 
poftă de mîncare, iar trupul său voinic se muiase fără pic de 
vlagă. Ţinea prea mult la tînărul cavaler pentru a-l respinge, dar 
îl primi îmbufnat. 

— Ce e, domnule? 

— Maiestate, vă rog să-mi acordaţi citeva clipe între patru 
ochi. 

Sigismund făcu un semn. Slujitorii şi medicul părăsiră 
încăperea. 


— Acum o jumătate de ceas au sosit la Buda doi trimişi ai 
prietenului meu cavalerul Ruk Spear. 

— Ei şi? 

— Nufărul Alb a căzut în mîna turcilor. 

Sigismund uită dintr-o dată că e bolnav. 


— Nufărul Alb? 
— Da. El e comitele Staicu, fratele domnului Ţării 
Româneşti. 


— Jesus-Maria! Acum îmi explic multe lucruri. Cînd te 
gîndeşti cît de prost l-am primit cînd a venit la noi în chestiunea 
Banatului! exclamă cu părere de rău. Era gata să-l arestez. 
Straşnic om! Mie mi-a salvat viaţa. Regatului Ungariei i-a adus 
mari servicii. Un astfel de om... e mort? se nelinişti. 

— Cred că nu. 

Îi povesti regelui tot ce aflase de la trimişii lui Spear. Spre 
mirarea slujitorilor, Sigismund ceru uneltele de scris. Puțin mai 
tîrziu, Lorant şi Gaşpar ieşiră din Buda în galopul cailor. Purtau 
cu ei o scrisoare către sultanul Murad. Regele Ungariei oferea 
douăzeci de mii de ducați venețieni pentru eliberarea comitelui 
Staicu. 


Capitolul 18 


este ţinutul din jurul mănăstirii Siretului pornise a ninge. La 

început, fluturi mari de zăpadă cădeau lin şi se topeau în 

umezeala pămîntului. Treptat, fulgii se îndesiră mărunți. 
Ningea de vreo două ceasuri. Stratul de omăt creştea molcom. 
Tînăra Margareta ieşise în cerdac să asiste la un spectacol rar. 
Unul dintre cîinii de curte, a cărui viaţă se număra în luni, nu 
mai văzuse zăpadă. Refugiat pe scările cerdacului lătra scurt 
aşezat pe labele din faţă şi privea năuc întorcînd botul cînd 
într-o parte cînd în alta. Ghicea el că ceva nu-i în regulă. De lao 
vreme, încetase lătratul mulţumindu-se cu miriituri nu prea 
amenințătoare. Observase că unul dintre dulăi trecea tacticos 
prin omăt fără să i se întîmple ceva. Prinse curaj. Cobori 
treptele, mirosi zăpada şi întinse o labă. O retrase iute. 
Adulmecă laba. Nimic rău. Mirîi încă o dată, mai mult de formă, 
şi prinse a călca prin omăt ca pe picioroange. Citeva clipe mai 
tîrziu scoase un lătrat vesel. Apoi începu să se rostogolească şi 
să alerge în cercuri mici. Ochii îi străluceau ca la o mare 
descoperire. 

Margareta rise. Era prima dată, după multă vreme, cînd o 
încerca veselia. leşi în curte. Fulgii îi atingeau faţa ca o 
mîngiiere. În jur liniştea stăruia adîncă. Nici o adiere. Sub stratul 
de zăpadă parcă încremenise totul. Privi spre drumul cu plopi. 
Falnicii arbori de peste vară ce-şi tremurau frunzele a joacă 
arătau acum singuratici şi trişti. De-a lungul drumului, două 
puncte creşteau în repeziciune. Erau doi călăreţi. Margareta îi 
observă cum se apropie, dar inima ei nu tresări ca altădată. De 
mult pierduse speranţa într-un semn de la Staicu. Urcă treptele 
cerdacului. Călăreţii intrară prin poarta cea mare a mănăstirii. 
După straie păreau oşteni. O cuprinse o nelinişte ciudată. Miinile 
porniră să-i tremure. Călăreţii descălecară şi înaintară către ea. 
Îl recunoscu pe părintele Sima. Grăsunul o salută după moda 
cavalerească. 

— Ne-a prins iarna pe drum, zimbi el. 

Intrară în casă. Margareta le oferi ceaiuri fierbinţi. 
Degetele-i tremurau atît de puternic, încît vărsă din căni pe 
măsăriţă. Nu îndrăznea să-i întrebe rosturile lor la Siret. O 
încerca o teamă lăuntrică. Era limpede că nu veneau din partea 


comitelui. Staicu i-ar fi trimis pe cineva de la castel. Poate că 
măria-sa Mircea aprobase desfacerea căsătoriei. Grăsunul Sima 
îi observă paloarea neobişnuită. Margareta aştepta o vorbă. 
Comandantul Snagovului şi ortacul său îşi sorbeau ceaiul cu 
plescăituri puternice. Se încălziseră. Obrajii li se roşiseră ca para 
focului. Cînd isprăvi, Sima îşi mîngiie bărbuţa rară. Nu ştia cum 
să înceapă vorba. Adusese veşti proaste. 

— Ce mai e pe la Snagov? îndrăzni Margareta cu voce 
spartă, nefirească. 

— Bine, doamnă. Egumenul vă trimite, prin noi, sănătate. 

— Îi mulţumim. Poate că ar fi bine să vă odihniţi. 

— A, nu acum! prinse curaj grăsunul. Am venit, ce-i drept, 
în grabă mare, însă avem timp de odihnă. Noi... adică nu noi... 
egumenul... Nufărul Alb a căzut în miinile turcilor. 

— O! Ne pare rău pentru tînărul blond. Arad parcă î 
cheamă... 

— Dar nu el e Nufărul Alb, ci comitele Staicu. 

— Stai... cuu? 

Margareta cătă un sprijin bijbîind cu mîinile în jur. Sima o 
prinse tocmai la timp. 


De cîte ori se schimba vremea către ploaie, reumatismul îl 
încerca pe sultanul Murad cu puteri înzecite. În astfel de zile 
devenea acru, morocănos şi se înfuria din te miri ce. Pe trimisul 
împăratului de la Constantinopole îl alungase în ocări. Pe 
generalii care îi cereau noi sume de bani pentru oștile aflate la 
iernat îi amuţi cu un gest. Medicul palatului fusese decapitat în 
zori, fiindcă nu reuşise a-i alina junghiurile. Înalţii demnitari 
aflaţi în jurul său ar fi dorit să fie cît mai departe de el. Chiar 
străjile atît de credincioase padişahului se rugau în gînd lui Allah 
să le ferească de miînia acestui bătrîn turbat de-a binelea. 

Murad îl privi pe Suhar-paşa ca prin lunetă. Şeful poliţiei 
imperiale, recunoscut pentru prostul său gust în alegerea 
straielor, purta un turban galben în trei colţuri, caftan violet şi 
încălțări de un roşu aprins. Padişahul nu putea suferi violetul, 
dar Suhar nu avea de unde să ştie. 

— Frumoasă îmbrăcăminte! mirii sultanul. 

Suhar păru încîntat de remarca stăpiînului, fiindcă îi lipsea 


fineţea observației. Era convins că acesta se îmblinzise 
amintindu-şi că Nufărul Alb fusese arestat. Acum va începe cu 
laude. Şeful poliţiei se pregătea să le primească afişind 
modestie. Doar Ibrahim şi marele vizir Ali-paşa înţeleseseră că 
Murad îi caută nod în papură. 

— Indrăzneşti a zimbi, cîine! spuse padişahul cu aer mieros. 

Crezînd că nu lui i se adresează, Suhar privi în jur. 

— Luaţi-i caftanul şi aruncaţi-l în foc! 

Străjile se repeziră asupra lui. 

„Mă arestează, gîndi Suhar. Asta-i lucrătura lui Ali-paşa.” 

— Eşti sigur că măcar acum Nufărul Alb e cel adevărat? 

„Nu mă arestează.” 

— Absolut, strălucitorule. Am chibzuit asupra lui pînă am 
găsit calea... 

— Asta nu mă interesează. Cine sînt complicii lui? 

— Nu ştiu. La cazne încă nu am îndrăz... 

— Nu ştii? Sînt înconjurat de bicisnici. Pleacă! 

Suhar altfel visase întîlnirea cu padişahul. Părăsi încăperea, 
gîndindu-se la vechile sale planuri de a fugi din imperiu. In 
anticameră îl opriră cîțiva ofiţeri şi demnitari dornici să afle 
amănunte despre capturarea Nufărului Alb. Şeful poliţiei le turnă 
o poveste frumoasă, care nu prea stătea în picioare la o analiză 
temeinică. Aceeaşi pe care dorise a i-o oferi lui Murad. Şi pe 
măsură ce vorbea chipul său oferea seninătate. Pe feţele 
ascultătorilor se citea numai admiraţie. Insă el vedea prost. Sub 
admiraţie se ascundea ironia. 

Ali şi Ibrahim intuiră că nu-i momentul potrivit pentru a 
ridica problema Nufărului. Padişahul era în toane prea rele. Dar 
o făcură după prînz, cînd noul medic îi aplică aceleaşi 
tratamente cu sare. Băile ameliorară junghiurile lui Murad. Acum 
se putea sta de vorbă cu el. 

— Îi cerem lui Mircea-voievod ţinutul Dobrogii, grăi Ibrahim. 

— Fleacuri! îl repezi padişahul. Tu l-ai ceda în schimbul unui 
om? 

— Nu-i un om simplu. 

— Prostii! Ne răcim gura degeaba. 

— Mărite padişah! interveni Ali-paşa. Moartea Nufărului ne 
aduce puţine foloase. Acum îl ştim. Îi vom afla şi complicii. Asta 
înseamnă că în viitor el nu mai cade cu ameninţare asupra 
secretelor noastre. Chiar dacă ghiaurul Mircea nu ne va ceda 


ţinutul Dobrogii, îl putem sili să plătească răscumpărarea cu aur 
mult. Imperiul are azi nevoie de aur. 

— Nu! Arestatul va fi decapitat. 

Cei doi înalţi demnitari înţeleseră că orice stăruinţă e de 
prisos. Duseră miinile la frunte, la gură şi la piept, gata a se 
retrage. 


Prin Codrul Vlăsiei căzuseră frunzele. Pădurea părea 
îmbătrînită, somnoroasă şi neprimitoare. În văzduh sumedenie 
de ciori cîriiau a zăpadă. La mănăstirea Snagovului picaseră 
oaspeţi. Erau acolo Arad, Grama, Lorant, Gaşpar, Carapelese, 
Ruk Spear, Bogdan, Andrei, Cîrstev, polonii Sadowski şi Kapiek, 
bosniacul Kotormanici şi rusul Savciuk. 

— Domnilor! grăi egumenul Lazăr impresionat de graba cu 
care veniseră tinerii cavaleri. Cred că s-a adunat aici toată 
floarea cavalerilor creştini din răsărit. Numele domniilor-voastre 
sînt rostite cu respect de-a lungul şi de-a latul Europei. Ne 
mîndrim de cinstea ce ne-aţi adus-o. Unirea voastră pentru a-l 
scoate pe Nufărul Alb din mîinile turcilor seamănă a cruciadă. 
Ştiu că nu va fi uşor. Vieţile voastre vor intra curînd sub grea 
ameninţare. Chiar de veţi ajunge la Adrianopole prea tirziu, 
chiar dacă nu veţi izbîndi, un fapt rămîne plin de măreție: la 
necazuri oamenii sînt solidari între ei. 

— Sfinţia-ta! interveni Arad. Împreună cu scutierii, sîntem 
douăzeci şi unu de luptători. Nu mulţi, dar nici puţini. De va 
lucra fiecare după cum îl taie capul, mi-e teamă că lucrurile nu 
vor merge prea bine. Avem nevoie de un conducător pe care 
să-l ascultăm cu orice preţ. 

— Domnule! se amestecă Lorant, care pricepea româneşte. 
Sînteţi un tînăr înţelept. Fără un conducător vom ajunge să ne 
certăm între noi sau să pierdem o groază de timp ascultind 
părerea fiecăruia. Aproape toţi ne cunoaştem de pe la turniruri. 
Uneori am fost adversari, însă niciodată duşmani. Cum toţi 
sîntem cam de aceeaşi forţă, cred că e mai bine să tragem la 
sorţi. 

— Mă iertaţi, cavalere Lorant, zimbi tînărul blond. lată că 
chiar de la început avem păreri diferite. Nu mă îndoiesc nici o 
clipă că oricare dintre noi ar fi un bun conducător, dar azi unul 


singur îi cunoaşte bine pe turci. Cu ani în urmă a fost rob la ei. El 
le ştie obiceiurile şi limba mai bine ca oricare. E vorba de 
cavalerul Spear. A-I alege pe el nu înseamnă să-i acordăm o 
favoare, ci o răspundere grea. Apoi, Ruk cunoaşte româna, 
maghiara şi limba slavilor. Doar el poate fi înţeles de toţi. 

Lorant şi Arad grăiseră în maghiară. Cîrstev, Sadowski, 
Kapiek, Kotormanici şi Savciuk aşteptară să li se traducă. La 
propunerea lui Cîrstev se ridicară cu toţii, îşi uniră spadele şi-i 
jurară lui Ruk totală ascultare. 

— Mişcarea noastră de-a latul Balcanilor pote fi observată 
de garnizoanele turceşti, vorbi Ruk onorat de încrederea 
acordată. Şi asta nu-i totul. E nevoie să ne mişcăm iute. Ar fi 
păcat să ajungem prea tirziu. Vom călări spre Caliacra. Acolo ne 
va lua o corabie, care va cobori cu noi pe mare pînă în dreptul 
oraşului Adrianopole. Restul drumului îl vom continua călări. 
Cunosc bine locurile de la malul mării pînă la Adrianopole. Pe 
acolo sînt păduri cît vezi cu ochii. Aceeaşi corabie ne va aştepta 
în larg. Şi acum la cai, domnilor! 

In vreme ce cavalerii se pregăteau de drum lung, Ruk Spear 
i se adresă egumenului: 

— Sfinţia-ta, ştiu că mulţi achingii au căzut în luptele din 
Dobrogea. Avem nevoie de straie turceşti. 

Lazăr îi dădu o scrisoare către comandantul din Caliacra. 
Apoi încă una pe care cavalerul o ascunse zimbind. Douăzeci şi 
unu de călăreţi tăiară drum prin Codrul Vlăsiei spre miazăzi. 
Frunzele uscate pocneau scurt sub copitele cailor. 


* 


La cîteva ceasuri după arestarea Nufărului Alb, secretarul 
lui Suhar trecu pe la fortăreaţa Deşli, dar nu intră acolo, ci în 
cazarma oştenilor, aflată în afara închisorii. Mînat de treburi, 
secretarul vizita adesea cazarma. Se interesă ca de obicei de 
nevoile păzitorilor, iar la plecare îi făcu un semn discret unuia 
dintre ei. Cui i-ar fi trecut prin minte că secretarul venise din 
îndemnul lui  Fareddin? Întunericul cuprindea  molcom 
împrejurimile. Secretarul şi oşteanul se întîlniră la marginea 
drumului ce ducea spre oraş. 

— Vrei să cîştigi cincizeci de ducați de aur? 

— Strălucitorule! biîigui omul. Niciodată nu mi-ai promis atit 


de mult. O fi o treabă peste puterile mele. 

— E foarte uşoară. Am la mine o cutie cu un praf verzui. 
Să-l torni în raţia de apă a Nufărului Alb. 

— Nu în mîncare? 

— Nu. La supărare omul rar se atinge de ea. Însă apa nu o 
respinge nimeni. 

— Şi cînd primesc banii? 

— Ca de obicei, după. 

In turn, comitele Staicu medită mult asupra situaţiei sale 
fără sorţi de scăpare. Era clar că nu Fareddin îl trădase, fiindcă 
şi viaţa lui ar fi fost în primejdie. Oricît încercă să priceapă cum 
ajunsese Suhar să-l descopere, nu reuşi. Presupunea doar că 
întîimplarea căzuse cu răutate asupra sa. Şeful poliţiei imperiale 
era prea neghiob, iar inteligentul Enver căzuse sub cuțitul său. 


* 


Trecuse o noapte şi o dimineață de la arestarea Nufărului 
Alb. La fortăreaţa Deşli se împărțea mîncarea de prînz şi cana cu 
apă. Un oblon mic, atit cît îi îngăduia trecerea unei străchini, se 
deschise în uşa comitelui. Staicu îşi luă raţia. Oblonul căzu la 
locul său cu zgomot aspru. Tînărul nu luă seama la mîncare. În 
schimb îi era sete. Ridică micuța cană cu apă, dar privirile îi 
zăboviră mirate asupra unei răni de la încheietura miinii. 
Pesemne, o crestătură de iatagan. Peste rană stăruia o pojghiţă 
de pămînt. Poate că pămîntul se lipise de ea cînd căzuse sub 
apăsarea slujitorilor lui Suhar. Apa nu era prea multă. Totuşi, 
rana avea nevoie de îngrijiri. Turnă cîteva picături şi începu să o 
spele. După citeva clipe simţi o usturime cumplită. Parcă un 
cuţit îi răscolea carnea. Hotărît lucru, asta nu era durerea ce se 
arată de obicei la spălatul unei răni. Lăsă cana deoparte şi 
începu să-şi sugă rana. Scuipă şi supse din nou, cuprins de o 
bănuială cumplită. 

— Otravă! exclamă. În tot Imperiul turcesc, un singur om 
are interesul să mor înainte de a fi luat la întrebări: Fareddin. 

Cu toată intervenţia sa rapidă, şi cu toate că doza de apă 
fusese fără însemnătate, comitele îşi simţea mîna ca prinsă de 
flăcări. 

„Puternică otravă! chibzui. Am scăpat ca prin urechile 
acului, dar la ce-mi foloseşte!” 


Privi în jur. Ferestrele înguste ca şi înălţimea la care se 
aflau nu-i putea oferi o cale de evadare. Cercetă uşa masivă şi 
încăperea complet goală. Nimic bun pentru el. Auzi paşi pe 
coridor. Zgomotul zăvoarelor îl vesti că e căutat. Suhar, Ohran şi 
trei slujitori voinici intrară în odaie. Dincolo de uşă rămaseră 
cîteva străji. 

— Ţi-a fost dor de mine, Suhar? întrebă Staicu, urmărind o 
idee. 

Şeful poliţiei imperiale rămase perplex numai o clipă, 
fiindcă în cea următoare grăi mieros: 

— Ai uitat cine sînt, cine? Curînd o să-ţi aminteşti. 

— Lasă prostiile, Suhar! În rang sînt mai mare decit tine. 
Văd că ţi-ai adus uneltele pentru cazne. La ce bun? Numele 
complicelui ţi-l pot spune şi fără apăsarea lor. lar dacă vreau să-l 
tăinuiesc, nu caznele îl vor scoate de la mine. Înainte de a-ţi da 
numele complicelui, aş dori să-ţi vorbesc între patru ochi. 

— N-am ce să vorbesc cu tine, cîine ghiaur! vorbi acesta cu 
dispreţ. 

— Fie! Atunci să trecem la cazne. La început voi pomeni 
ceva despre corăbierul Ascanio. 

Suhar simţi dintr-o dată că-i lipseşte aerul. Ascanio era 
omul prin care îşi transportase averea la Genova şi Florenţa. Dar 
de unde ştia Nufărul Alb astfel de lucruri? O mărturisire a 
acestuia faţă de Ohran îl putea pierde. În prima clipă, hotărî să 
rămînă singur cu arestatul şi să-l ucidă. O lovitură de pumnal îi 
va închide gura ghiaurului pentru totdeauna. 

„Totuşi, nu e bine, chibzui el. Chiar dacă voi spune că am 
fost atacat, Murad va fi atît de miînios încît mă va da pe mîna 
călăului. Cred că ghiaurul îmi propune un tîrg. Să vedem ce 
vrea.” 

— Legaţi-l! 

Slujitorii se repeziră şi-i prinseră mîinile în frînghii trainice. 
Staicu observă cu părere de rău cum i se năruie planul. Sperase 
că-i va smulge lui Suhar pumnalul de la şold, iar şeful poliţiei, 
sub ameninţarea morții, îl va scoate din fortăreaţa Deşli. Erau 
singuri. Se cercetară din priviri. 

— Vorbeşte! rupse tăcerea Suhar. 

Staicu nu mai avea ce să-i spună, fiindcă urmărise un plan. 
Vorbi totuşi. 

— Adineauri s-a încercat otrăvirea mea. îţi închipui, Suhar, 


că dacă pieream, tu şi Ohran nu aţi fi găsit îndurare în faţa 
sultanului. 

Demnitarul rise ca la o glumă bună. La Deşii, viaţa 
arestatului era în prea mare siguranţă pentru a-şi face griji. 
Staicu îi ghici gîndurile. De fapt i se citeau pe faţă. 

— Nu mă crezi? 

— Nu. 

— Atunci porunceşte să fie cercetată apa din cană. 

— O voi face. Pentru asta ai dorit să rămînem singuri? 

— Ar fi fost prea puţin, zimbi Staicu. Cel ce a încercat să mă 
otrăvească e Fareddin. Complicele meu. Aşteaptă. Suhar! Nu mă 
întrerupe! Ştiu că ţi-ai scos averea din imperiu cu ajutorul 
genovezului Ascanio. Dar să nu-ţi faci griji. Pieirea ta nu-mi 
aduce mie nici un folos. Însă dacă mă încerci cu cazne, se 
schimbă lucrurile. Dacă padişahul ţi-ar cere să-i arăţi bunurile 
tale, ce te faci? Deci, să ne înţelegem, Suhar. Vreau un 
tratament bun şi siguranţa că nu voi fi otrăvit. Tu n-ai s-o faci 
fiindcă răspunzi cu viaţa ta pentru mine. 

— Te pot scăpa, grăi iute Suhar. 

— Nu poţi. Te-ar costa capul. Dacă îl prinzi şi pe Fareddin, e 
o prostie să fugi din imperiu. Rangul tău de şef al poliţiei 
imperiale îţi va aduce în ciţiva ani mai mult aur decit are 
sultanul. Nici o primejdie nu stă asupra ta. Ar fi o mare prostie 
să fugi. Negustorii imperiului sînt uimitor de bogaţi. Prin ce 
capeţi de la ei vei deveni cel mai bogat om al timpului. 

Demnitarul rămase pe ginduri. Ce spunea ghiaurul era 
numai adevăr. Acum ştia şi numele complicelui. Padişahul va 
recunoaşte că-şi merită rangul. 

— Ohran! strigă cu asprime. 

— Poruncă, strălucitorule! intră comandantul în odaie. 

— Omul acesta a făcut mărturisiri. | le-am smuls numai cu 
ajutorul înţelepciunii. Complicele său e Fareddin. la cana asta cu 
apă şi dă-o unui arestat! Să stai lîngă el după ce o bea! 

Nedumerit, Ohran luă cana şi cobori însoţit de doi oşteni. 
Cînd reveni, chipul său era pămiîntiu. 

— Nu înţeleg, biigui el. Arestatul a murit la picioarele mele. 

— In schimb înţeleg eu, ridică glasul Suhar. Păzeşti prost 
fortăreaţa, Ohran! Te-ai îngrăşat, folosi cuvintele întrebuințate 
adesea de Ali-paşa. 

— lertare, strălucitorule! îngăimă comandantul năuc. 


— Bine! Mă voi gîndi la asta. Să-i aduci Nufărului mîncare 
din mîncarea ta şi apă din apa ta! Să fii cu ochii în patru, Ohran! 


* 


Urmat de douăzeci de slujitori, Suhar năvăli în palatul lui 
Fareddin, dar cuibul era gol. Abia acum înţelegea şeful poliţiei 
imperiale că fusese un mare nătărâu. Oricine l-ar fi ţinut sub 
supraveghere pe Fareddin. El îl uitase, bucuros de captura 
făcută în cartierul comercial al oraşului. Dădu cîteva porunci şi 
porni către palatul sultanului. Murad era în toane bune. Afară se 
înseninase, iar nenorocitul de reumatism nu-l chinuia. Il primi pe 
Suhar cu un zîmbet, lucru rar la el în ultimul timp. În fond şeful 
poliţiei îşi cîştigase bunăvoința padişahului prin arestarea 
Nufărului alb. 

— Te-ai dovedit vrednic, Suhar, îi grăi prietenos. Nu te 
ştiam prea isteţ şi asta mă miră. 

— Strălucitorule! căzu în genunchi demnitarul. Complicele 
Nufărului Alb e Fareddin. 

— L-ai arestat? 

— Nu. A fugit din oraş. Oamenii mei sînt pe urmele lui. Cine 
şi-ar fi închipuit că tocmai el e trădătorul? vorbi precaut Suhar. 

— Deci el! murmură padişahul mai mult îngîndurat decit 
surprins. Bine! Să-l cauţi, Suhar! Să mi-l aduci viu! Va fi 
decapitat dimpreună cu Nufărul Alb. lar tu vei sta la execuţie 
alături de mine. 

Şeful poliţiei simţi că se sufocă de bucurie. Chiar marelui 
vizir i se îngăduia rar să stea lîngă padişah în timpul unei 
execuţii. Asta însemna un mare favor. O dovadă că e în grațiile 
sultanului. 


Un bărbat în straie nu prea de soi trecu într-o dimineaţă 
prin imensul bazar din cartierul comercial al oraşului 
Adrianopole. Ziua călduţă la sfîrşit de toamnă nu dădea prilej de 
mirare, fiindcă în valea fluviului Marita clima se dovedea 
aproape totdeauna blîndă. Mulțimea cumpărătorilor creştea de 
la un ceas la altul. Încîntaţi, negustorii de mărunţişuri îşi lăudau 
mărfurile cu strigăte puternice. Bărbatul cu straie nu prea de soi 


zăbovi în faţa unuia ce vindea piepteni. Proprietarul pieptenilor 
îşi reţinu o tresărire şi-i făcu semn presupusului cumpărător să 
treacă în spatele tarabei. Grăiră amîndoi în bulgară. 

— Nufărul? Păi toată lumea ştie că e închis în fortăreaţa 
Deşli, vorbi în şoaptă negustorul de mărunţişuri. Cine vrea să 
meargă acolo o ia prin poarta de miazăzi a oraşului şi face cam 
un sfert de ceas călare. Comandant la Deşli e Ohran. Execuţia 
Nufărului e hotărită pentru poimiine. 

Bărbatul cu straie nu prea de soi părăsi bazarul. 


* 


Înnoptase. Nu era lună, dar nici întuneric adînc. 
Optsprezece achingii călăreau la spatele unui ofițer chipeş. Greu 
i-ar fi bănuit cineva că sînt ghiauri, chiar dacă o parte din ei erau 
blonzi. Greu, fiindcă şi Imperiul turcesc avea destui oşteni 
blonzi. La poarta fortăreței Deşii, achingiii fură somaţi de străji. 
Ofiţerul strigă aspru: 

— Din porunca strălucitorului Suhar-paşa, vrem să mergem 
la comandantul Ohran. 

— Aveţi ordin scris? 

— Avem. 

Conducătorul gărzilor veni pînă lîngă ofiţer, luă din mîna 
acestuia ordinul scris şi porni să citească la lumina unei făclii. 


Purtătorul acestei împuterniciri va fi ascultat şi sprijinit de 
orice slujitor sau supus al imperiului. 

Şeful poliţiei imperiale, 

Suhar-paşa 


Aceasta era vechea împuternicire obţinută cîndva de 
răposatul Enver. 

— Poftiţi,  strălucirea-voastră! se înclină conducătorul 
gărzilor. 

Intrară cu toţii într-o curte mai mult lungă decit lată. Ruk 
Spear, cel ce se ascundea sub frumoasa îmbrăcăminte de ofiţer, 
arătă cu mîna spre Arad, Lorant, Gaşpar şi Carapelese. 

— Urmaţi-mă! porunci. Ceilalţi rămîneţi pe loc! lar tu 
condu-ne! i se adresă unui oştean din gardă. 

Descălecară. Omul porni înaintea lor, grijuliu să nu-l supere 


pe ofiţer. Străbătură curtea. Un paznic le deschise altă uşă. 
Locuinţa comandantului era la parterul unuia dintre cele şase 
turnuri. Cum gradul său îl întrecea pe al ofițerului, comandantul 
fortăreței abia catadicsi să-i răspundă la salut. Vizitele la vreme 
de noapte totdeauna îl nemulţumeau. 

— Te-ai îngrăşat, Ohran! spuse ofiţerul cu glas trufaş. Te 
mişti cam încet. 

Comandantul tăcu speriat. Oamenii lui Suhar nu prea 
ţineau seama de rang şi erau iuți la mînie. 

— Porunceşte să-l aducă pe Nufărul Alb! continuă ofiţerul. 
Am venit după el. Strălucitorul şef al poliţiei imperiale îl vrea 
pînă într-un ceas. Execuţia nu va mai fi poimiine, ci miine în zori. 

— Aveţi ordin scris? 

— Avem. 

Comandantul citi vechea împuternicire a lui Enver şi se 
încruntă. 

— Aici nu scrie nimic despre Nufărul Alb. 

— Ţi-am spus că te-ai îngrăşat, Ohran! strigă ofiţerul 
mînios. Te împotriveşti unui ordin al strălucitorului stăpîn? 

— Lui nu, ci numai ţie, începu să-şi iasă din pepeni 
comandantul. Trimite pe cineva să aducă un ordin clar. 

— Ohran! grăi ofiţerul dulceag. Mă sileşti să te arestez. lar 
odată căzut în dizgrație, nimeni nu te mai scapă. Recunoşti 
iscălitura şi pecetea stăpînului nostru? 

— Le recunosc, dar nu mi-e limpede. Dacă se întîmplă ceva 
cu Nufărul Alb eu răspund. Sînt comandant vechi şi am văzut 
multe. 

— Aha! Nu cumva l-ai făcut scăpat pe ghiaur? Tu eşti în 
stare de asta pentru un pumn de aur. Condu-mă să-l văd! Apoi 
voi trimite pe cineva să aducă alt ordin. 

— Aşa, da! respiră uşurat Ohran fără să-i pese de insulte. 

Porniră spre turn. Patru oşteni mergeau în faţa lor. Unul 
dintre ei deschise uşa odăii. Ridică o făclie. La lumina ei, ofiţerul 
îl recunoscu pe comite. Cuţitele cavalerilor loviră în aceeaşi 
clipă. Comandantul şi oştenii căzură, luaţi prin surprindere. 
Răzbiră cîteva strigăte înăbugşite, ce greu ar fi putut ajunge pînă 
afară. 

Carapelese ridică făclia căzută pe jos. Uimit, comitele 
Staicu auzi vocea lui Ruk într-o românească limpede. 

— Vă legăm, domnule, pînă ieşim de aici. Să sperăm că 


vom scăpa cu bine. Sînt cavalerul Spear. 

Arad scoase din sîn o frînghie. Coboriră apoi pe scara în 
spirală, traversară curtea şi ajunseră lîngă poartă. 

— Urcaţi arestatul pe calul fără stăpîn! porunci ofiţerul. 

Conducătorul gărzilor îşi întrerupse discuţia cu unul dintre 
achingii, care era de fapt cavalerul Cîrstev, şi întrebă cu mirare: 

— Strălucirea-voastră, unde-i comandantul? Numai la 
porunca lui deschidem poarta pentru arestat. 

— Vine îndată, îl linişti ofiţerul. 

Cuţitele cavalerilor loviră aproape în acelaşi timp. 

„La naiba! gîndi Sadowski. E prima dată cînd lovesc pe 
cineva fără a-i cere să se apere.” 

Cei şase străjeri căzură. Strigăte de moarte sparseră 
liniştea de la Deşli. Pe ziduri se dădu alarma. Ea răzbi pînă la 
cazarmă. Douăzeci şi doi de călăreţi se pierdură în întunericul 
nopţii. Oştenii din gardă strigau agitaţi. Nu dispuneau de cai şi 
încă nu ştiau ce se petrecuse. 

— Domnilor! strigă Ruk Spear spre tinerii săi însoțitori. La 
Adrianopole vestea va pica abia peste un ceas. Deci un avans 
bun pentru noi. Să profităm de el. 

Goneau în direcţia mării aproape lipiţi unii de alţii. Aveau de 
străbătut drum lung. Pe cerul uşor vălurit de nori alburii, 
apăreau ici-colo stele. Se apropia miezul nopţii. Caii, obosiţi, 
călcau la pas domol. Ajunseră la o margine de pădure. Spear 
şuieră puternic. De prin împrejurimi îi răspunse un altul la fel. 
Cotae şi Gogoaşă ieşiră curînd în faţa călăreţilor. 

— Totul e bine pe aici? întrebă Arad. 

— Totul. 

— Unde sînt caii noştri de schimb? 

— Aproape, răspunse Cotae. l-am ascuns lîngă un piriu, 
însă nu era nevoie. Peste zi nu am văzut pe aici nici ţipenie de 
om. 


Într-o dimineaţă din primele zile ale lui decembrie, intrară la 
Snagov douăzeci şi doi de călăreţi. Văziîndu-l pe Staicu între ei, 
faţa egumenului străluci de bucurie. Porunci să se întindă masă 
mare şi, pentru prima dată după multă vreme, bău cot la cot cu 
Andrei şi Carapelese pînă cînd îşi simţi genunchii parcă tăiaţi. 


— Domnilor! se bălăbăni el, susţinut creştineşte de 
grăsunul Sima. Domnul Ţării Româneşti mi-a dat poruncă să vă 
poftesc la Argeş îndată ce vă întoarceţi. Cum drumul vostru s-a 
făcut cu folos, prevăd sărbătoare la curtea măriei-sale Mircea. 

— Noi mergem acasă, arătă comitele cu mîna spre sine şi 
spre cavalerul Bogdan. Miine vom fi la Argeş alături de voi. 

Dacă nu ar fi fost atit de cherchelit, egumenului i-ar fi 
plăcut să stea de taină cu vechiul său prieten. Să-i dea o seamă 
de veşti. Le amină însă, cu acel optimism pe care-l au oamenii 
cam afumaţi: nu intrau zilele în sac, iar prilejuri de discuţii vor fi 
destule. Cu o ultimă sclipire de luciditate, îşi aminti ceva şi-i 
aduse comitelui o frumoasă cutie din lemn de nuc. Staicu îi 
mulţumi pentru dar şi i-o întinse cavalerului Bogdan. 

La puţină vreme, doi călăreţi ieşiră din Codrul Vlăsiei. 
Tăiară drum prin cîmpie, îndemnîndu-şi caii la trap întins. Vîntul 
aspru le mingiia feţele uşor încinse de puterea vinului şi le 
limpezea gîndurile. Castelul cu zidurile sale roşcate apărea din 
ce în ce mai clar. Apele Prahovei îngheţaseră pe lîngă maluri, iar 
bruma groasă dădea cîmpului o înfăţişare mai tristă. O seamă 
de slujitori le ieşiră în cale. Staicu lepădă frîul în mîinile unuia şi 
zori spre odăile sale de la etaj. Majordomul alergă după el gifiind 
greu. Un semn al stăpînului îl opri. Comitele simţea nevoia unui 
somn bun. Stăruia asupra sa o oboseală căreia nu-i dădea 
explicaţii. Pe coridoare cîțiva slujitori îl întîmpinară. Le făcu un 
semn amical. Nu dorea să vadă pe nimeni. Singurul gînd era 
spre odihnă. Deschise uşa odăii sale şi rămase înlemnit cu mîna 
pe clanţă. Albă la chip ca pînza spălată la rîu, cu buzele într-un 
tremur uşor, cu un început de zimbet nesigur, Margareta şedea 
lipită cu spatele de căminul uriaş. Îl aşteptase fără a spera prea 
mult că se va întoarce vreodată. Acum era doar la cîţiva paşi, 
tras la faţă şi palid. Îl văzuse intrînd în curtea castelului. Îi 
urmărise în gind fiecare pas pe scări sau de-a lungul 
coridoarelor. Voia să alerge spre el. Să se agaţe de umerii lui 
mari şi să nu-i mai dea drumul. In ochii ei se vedea limpede tot 
ce era şi în inimă. Dori să alerge spre el, însă ceva din privirile 
lui o opri. Nu era acolo nici o scînteie de bucurie, de surpriză, ci 
doar oboseală sau poate altceva ce îi scăpa ei. 

— Doamnă, sînt de neiertat, îşi reveni Staicu. Nu mă 
aşteptam să vă găsesc aici. Ar fi trebuit să vă aduc un dar. 

— Aţi venit voi şi-i mai mult decit speram. 


În cuvintele Margaretei, Staicu nu mai găsi ironia de 
altădată. Căldura glasului ei ar fi trebuit să-l trezească din 
amorţeală. 

— V-am aşteptat mult. 

— Ca întotdeauna, zimbi el. 

— Nu. Nu ca întotdeauna, îndrăzni Margareta, fiindcă mi-am 
dat seama că vă...că vă... 

— Ştiu, o întrerupse blind. Mă iubiţi, doamnă. Se vede în 
privirile voastre, continuă cu glas obosit şi indiferent. 

„Nu mă iubeşte, tresări ea scuturată de un fior dureros. Nu 
m-a iubit niciodată, iar eu mă umilesc azi cum nu s-a umilit nici 
o femeie din neamul nostru. Ei bine...” 

Dar îşi înfrînă primul gînd, fiindcă altul îi veni în minte. 
Staicu nu o credea. 

— Vă iubesc de mult, strigă ea cu disperare în glas. Abia la 
Siret mi-am dat seama de asta. Adică, ceva mai devreme. Cred 
că v-am iubit totdeauna şi numai o nerozie... 

— Oho! rise el cu blindeţe, însă la fel de indiferent. Ştiu că 
mă iubiţi, doamnă. Dar voi nu-l iubiţi pe omul Staicu, ci pe 
cavalerul Staicu. Pe Nufărul Alb. Voi iubiţi nişte fapte de arme, 
nu omul. E de mirare că tocmai acum vă descoperiţi dragostea 
pentru mine. Aţi fi avut timp în anii care au trecut. 

Margareta îl privi cu mînie abia reţinută. Îşi aruncă părul 
într-o parte cu o mişcare bruscă a capului. Firea ei de Muşatină 
aprigă nu putea îndura umilirea. 

— Atunci, cu bine, domnule! Miine în zori voi pleca spre 
Siret. 

— Cu bine, doamnă! 

Rămas singur, Staicu se trinti pe aşternutul alb aşa 
îmbrăcat, dar curios, îi dispăruse oboseala. Privea cu stăruinţă 
un colţ al tavanului alb, iar gîndurile nu se adunau între ele. Auzi 
un ciocănit uşor la uşă. Era cavalerul Bogdan. 

— Domnule, v-am adus cutia dăruită vouă de egumenul 
Lazăr. Aţi uitat-o la mine. 

— Mulţumesc! 

Rămas din nou singur privi cutia fără interes. O împinse 
într-o parte hotărit să adoarmă. Cutia alunecă pe podea şi se 
deschise. Două suluri mici, două scrisori căzură alături. Staicu le 
ridică şi vru să le aşeze pe masă. Tresări. Recunoscu scrisul 
energic al Margaretei. Porni să citească. Faţa lui, şi aşa palidă, 


păru că îşi pierde tot sîngele din ea. Miinile sale puternice, care 
nu tremuraseră niciodată, se biţiiau fără rost. Unele cuvinte ale 
scrisorii stăruiau în întreaga lui fiinţă ca nişte strigăte puternice, 
repetate la nesfîrşit în ecouri. 


„Sfinţia-ta, în ziua în care l-am părăsit pe Staicu mi-am dat 
seama că-l iubesc. Cred că îl iubeam de mult. Nu numai mîndria 
m-a oprit să mă întorc, ci şi teama că el nu mă iubeşte. Dacă 
atunci, în zorii zilei, cînd trăsura mă aştepta gata de drum, el 
mi-ar fi poruncit să nu plec, sînt sigură că i-aş fi căzut la 
picioare. Am tot sperat că soţul meu va veni după mine...” 


Margareta şedea lîngă fereastră. Uşa odăii sări în lături ca 
lovită de o pală de vînt. Cu scrisoarea în mînă, Staicu rămase 
lîngă uşă. Ochii săi în flăcări vorbeau pentru el. Porni spre ea 
domol parcă speriat că o va pierde în clipa următoare. Miinile ei 
încremeniseră. Pe buze îi juca un început de zimbet, palid ca o 
părere. Braţele lui o cuprinseră atît de puternic, încît Margareta 
simţi vag că se va sufoca. Şi tot vag îi trecu prin minte că nimeni 
nu murise vreodată dintr-o îmbrăţişare. Alte gînduri nu o mai 
cercară, fiindcă se lăsă în braţele lui cu tot focul îndelungatei 
aşteptări. 


La Argeş era sărbătoare. O vesteau steagurile multe 
ridicate pe ziduri, ca şi trîmbiţele sau cornurile ce sunaseră 
puţin după răsăritul soarelui aspru de iarnă. In sala cea mare, 
domnul Ţării Româneşti se aşezase pe tron. Purta frumoasa 
coroană de aur în cinci colţuri. Alături de el se aflau doamna 
Mara, tînăra castelană Margareta de Prahova, Irina de 
Dobrogea, comitele Staicu, comitele Dragomir de Dîmboviţa, 
cîţiva cavaleri ai Ordinului Basarab, curteni şi înalţi demnitari. 
Feţele radioase ale soţilor Staicu îi smulseră un zimbet lui vodă. 
Pe o masă din faţa tronului, învelită cu pluş negru, scînteiau 
treisprezece spade, ale căror mînere cu lucrătură măiastră în 
aur şi pietre scînteietoare atrăgeau privirile tuturor. 

— Domnilor! se ridică vodă. S-au strîns aici o seamă de 
cavaleri vestiți. Poate cei mai buni din toată Europa. Ei au adus 
mari servicii Ţării Româneşti. Cinstindu-i azi pe ei, ne cinstim pe 


noi. Comite Staicu, îngenuchează! 

Trîmbiţele  porniră să sune pe ziduri. Domnul Ţării 
Româneşti luă prima spadă şi atinse pe rînd umerii tînărului cu 
latul ei grăind solemn: 

— Din mila lui Dumnezeu şi din voia noastră te înnobilăm 
pe viaţă cu Ordinul Basarab. Ridică-te, cavalere Staicu! Ordinul 
Basarab nu se transmite din tată în fiu, ci se capătă prin merite 
mari. 

Mîna Margaretei o strînse pe a doamnei Mara atit de 
puternic, încît aceasta o privi mirată şi-şi reţinu un zîmbet. 
Comitele sărută dreapta lui vodă, apoi spada. Cavalerii Ordinului 
Basarab Manea şi Bogdan îi înveliră umerii cu mantia vestitului 
ordin. Pe pieptul ei era ţesută în fir de aur stema Ţării 
Româneşti. Urmă la rînd Ruk Spear, apoi Arad, cu care se 
petrecu un fapt uimitor. 

— Îngenuchează, tinere loan! porunci vodă. 

— Ştiaţi? bîigui blondul. 

— De mult, zimbi domnul ţării. Eşti leit fratele nostru 
Dan-voievod. 

Roşie pînă în virful urechilor, lrina de Dobrogea prinsese în 
pumnul ei mic o bucată din rochia Margaretei şi o strîngea din 
toate puterile. Înţelegătoare, dar înspăimîntată, castelana de 
Prahova încercă zadarnic să-şi ascundă genunchii dezveliţi într-o 
clipă. 


* 


Trecuse iarna. Într-o zi de mai, după ce festivitățile şi 
discursurile plictisitoare se încheiaseră cu bine, doi bărbaţi încă 
tineri, frumoşi, cam de aceeaşi statură, şedeau pe terasa unei 
case din Sibiu, la o cupă de vin de Tirnave. Păreau doi prieteni 
obişnuiţi. 

— Pe ce se întemeiază cererile voastre, serenissime? 
întrebă Sigismund de Luxemburg. 

— Pe drepturi vechi, măria-ta, răspunse domnul Ţării 
Româneşti. Ducatele Amlaşului şi Făgăraşului totdeauna au fost 
ale noastre, iar marea lor populaţie o formează românii. Părinţii 
mei s-au războit adesea cu regatul Ungariei pentru ele, dar azi 
nu războiul trebuie să hotărască, ci dreptatea. 

În vorbele blînde ale voievodului român, Sigismund intui o 


mică urmă de ameninţare cu război. Însă lui nu-i convenea un 
război sau a pierde prietenia marelui domn de la Dunărea de 
Jos, fiindcă asta ar fi însemnat drum liber al turcilor spre regatul 
Ungariei. Hotărit lucru, Mircea ştia cînd şi ce să ceară. 

— Serenissime! grăi el cu aceeaşi blindeţe. Vom întocmi 
actele de reîntoarcere a ducatelor în stăpînirea Ţării Româneşti. 
Peste două săptămîni puteţi aduce oştile voastre la graniţele lor. 

— Le-am adus, zimbi vodă. 

— Eraţi sigur că ne învoim? păru să se încrunte Sigismund. 

— Eram sigur de marea voastră înţelepciune, răspunse 
Mircea, cu fineţea unui diplomat. 

Ridicară cupele şi se priviră cu admiraţie rău ascunsă. 
Prevedeau amindoi o lungă prietenie între ei. 

Sub apăsarea vîntului slab, florile piersicilor din curte îşi 
lepădau rochiile ca miresele în noaptea nunţii. Parcă, sfioase, 
parcă în mici ezitări. 


1977 


- SFÎRŞIT - 


Cuprins 


Capitolul. In ete ont dtp aia dos lata a te ut a 
CADIEONLI Dispo cae neta asi da d aa n at aia aul tal i ia 
Ca IEOLUIL Serene cote Si a se lia ta oii O ai 
iz [0] se! [fl IAD ERE RITA RE E e e E RR 
Capitolul Sms oaeaca atestat 22 aa E TTET T 
Capitolul e PREDREE E ARIR RRRPRINRI IUR ONE RER I E PETICE IN N SNP E ECE RR Rece 


Capitolul Z neeite i tea ao a ati tite la 
Eryo NE Ea a sic eee dat at d a dc iata i lei A alla 
Capitolul Qore rie ee E i a ct ada Ec ii ui poa 
Capitolul TO eta Zoo aie tei aria E a eat at petala ll 
CaADILONUL 1 Dice ee ere ata ele Sa aaa le ta atata all a AN tat 
Capitolul 2 cotat e e ia lia AS E oii ta 
Capitolul T3 o eee cota oa a aae EATEN EEE ua adi ELA 
Capitolul „1 4scooa ea natia 205 ein lt patat dead la aid at a 
CD ICON le TS conose ca cai ate A sa fu ai Ea ne Ida age a aaa 
CEO COLI 6 citi a ace iei a aa aia ac at o d i 
Capitolül TZ pene oaie ua ai ate i a va 
CAD IRON Bess ace tea caca rea lia a armati te a ll d tt) 


Notă: Seria Cavalerilor cuprinde 4 romane 
scrise între 1974 şi 1977, acest volum fiind ultimul 
din serie, iar “Curierul Secret” fiind primul volum 
apărut. 

Din punct de vedere temporal ultimul volum 
devine cap de serie, acţiunea sa petrecîndu-se în 
timpul domniei lui Mircea cel Bătrîn, iar următoarele 
trei volume, aparute in ordine, au acţiunea plasată în 
timpul domniei lui Mihai Viteazul. 

